
Cuvânt introductiv 


Prezentul manual integrează o serie de materiale relevante pentru ceea ce 
înseamnă probaţiunea în România. Spre deosebire de ediţiile apărute anterior, acest 
manual include câteva repere din istoria probaţiunii în România, aspecte care se 
raportează la valorile, principiile şi practica acestui domeniu, dar şi o serie de elemente 
esențiale din disciplinele cu care probaţiunea interferează -— drept, sociologie, 
criminologie, asistenţă socială, psihologie ş.a. 


Manualul a fost structurat în patru mari secțiuni: 1. Aspecte generale ale probațiunii 
în România; 2. Activități principale ale serviciilor de probaţiune; 3. Metode şi instrumente 
de lucru cu infractorii; 4. Management şi supervizare în probaţiune. 


Aspectele generale au fost abordate în special de către cadre didactice de la 
universități de prestigiu din România şi din Marea Britanie. Această secțiune are valoare 
introductivă, conceptuală şi fundamentală pentru ce este probaţiunea în România şi 
pentru cum ar trebui să fie. Este prezentată o istorie a probațiunii, sunt definite valorile şi 
principiile de lucru în domeniul probațiunii, sunt abordate reglementările internaţionale şi 
europene privitoare la alternativele la detenţie, dar şi elemente esențiale de drept şi 
criminologie. 


Secţiunea a Il-a se centrează pe activităţile principale ale serviciilor de probaţiune: 
întocmirea referatelor de evaluare, supravegherea în comunitate, asistența şi 
consilierea persoanelor condamnate, lucrul cu victimele unor infracțiuni, cooperarea 
interinstituțională, lucrul cu categorii speciale de persoane care au comis infracțiuni — 
consumatori de droguri sau persoane cu tulburări mentale. Această secţiune se doreşte 
a fi un reper, în special pentru practica consilierilor de probaţiune, prin promovarea unor 
bune practici şi instrumente utile în activitatea de probaţiune. Secţiunea a fost scrisă, de 
regulă, de către inspectori de probaţiune, şefi serviciu şi consilieri de probaţiune cu 
experienţă, astfel încât să se îmbine viziunea de ansamblu a activității de probaţiune cu 
prospetimea lucrului direct cu beneficiarii serviciilor. 


Secţiunea a Ill-a se axează pe metodele şi instrumentele de lucru cu persoanele 
care au comis infracțiuni. O parte semnificativă a acestei secțiuni descrie câteva 
programe de lucru cu infractorii, individuale şi de grup, care au fost implementate 
experimental în anumite servicii de probaţiune şi care se doresc a fi diseminate la nivel 
naţional datorită succesului înregistrat în urma aplicării lor. În plus, este prezentat un 
instrument de evaluare sistematică a nevoilor persoanelor care au comis fapte penale — 

numit şi instrument de colectare de date şi diagnoză — adaptat contextului românesc şi 
testat în anumite servicii de probaţiune. Nu în ultimul rând, sunt prezentate două dintre 
metodele de bază ale abordării cognitiv-comportamentale — Interviul Motivational şi 
modelarea pro-socială — recunoscute şi utilizate pe scară largă la nivel european şi 
nord-american în lucrul cu persoanele care au comis infracțiuni. Această secțiune a fost 
scrisă, în principal, de către personalul de probaţiune implicat în implementarea 
experimentală a metodelor sau instrumentelor amintite — consilieri, şefi serviciu şi 
inspectori — alături de experții britanici care au coordonat sesiunile de formare sau 
programele prin care acestea s-au implementat. 


Ultima secţiune abordează aspecte de management şi supervizare a practicii 
consilierilor de probaţiune, cu intenția de a veni astfel în sprijinul celor care, prin rolul 
deținut formal sau informal, trebuie să asigure eficiența activității serviciilor de 
probaţiune. Capitolele acestei secțiuni au fost scrise de către experți britanici implicați în 
formarea personalului de probaţiune în cadrul proiectului PHARE 2005, alături de 
practicieni din sistemul românesc de probaţiune. 


Deşi manualul încearcă o abordare integrată, care să prezinte o perspectivă unitară 
asupra domeniului probațiunii, conținutul capitolelor exprimă în primul rând punctul de 
vedere al autorilor. Conţinutul fiecărui capitol a fost supus însă consultării sistematice 
dintre coordonatori, autori, experți britanici, colegi şi parteneri. Manualul va constitui, cu 
siguranță, un reper pentru personalul şi practica serviciilor de probaţiune, dar şi pentru 
cei care se pregătesc să devină angajaţi ai sistemului. Evaluarea cunoştinţelor 
candidaţilor, dar şi a celor care îşi desfăşoară deja activitatea în serviciile de probaţiune, 
promovarea bunelor practici şi îmbunătăţirea activităţii Direcţiei de Probaţiune şi a 
serviciilor coordonate se pot raporta acum la informaţiile cuprinse în acest manual. 
Apreciem însă că manualul va fi util şi celor care studiază acest domeniu, formatorilor şi 
cadrelor universitare, personalului de la instituţiile şi organizațiile partenere, dar şi 
tuturor celor interesaţi de Probaţiune. 


Nu în ultimul rând, dorim să mulțumim pe această cale tuturor celor care au 
contribuit voluntar la scrierea acestui manual şi celor care au participat, într-un fel sau 
altul, la apariţia sa. Suntem conştienţi că fără efortul lor acest manual nu ar mai fi 
existat. Nu am uitat nici sprijinul financiar al Uniunii Europene, esențial pentru publicarea 
manualului în această formă. 


Rob Canton 


Valentin Schiaucu 


SECȚIUNEA ÎNTÂI 


ASPECTE GENERALE 
ALE PROBAȚIUNII 
ÎN ROMÂNIA 


O istorie a probațiunii în România 


loan Durnescu 


l. Originile îndepărtate ale probaţiunii 


Secolul XIX a fost, fără îndoială, un secol luminat în ceea ce înseamnă înțelegerea 
şi tratamentul aplicat infractorilor. Secolul XIX este secolul în care se naşte criminologia 
pozitivistă care aruncă asupra crimei şi criminalului o nouă lumină ce permite o înlocuire 
a paradigmei centrate pe păcat şi voință divină cu un nou cadru teoretic bazat pe liberul 
arbitru, determinism şi personalitate. În lumea penală îşi fac loc cuvinte precum „imbecil 
moral”, „bolnav moral”, „degenerat” etc.. Tot în acest secol se naşte o nouă știință — 
psihiatria — ce introduce conceptul de sănătate mentală în înţelegerea şi explicarea 
anumitor acte infracţionale. Naşterea închisorilor a reprezentat un alt factor important în 
apariția şi dezvoltarea probaţiunii, şi asta deoarece „fără închisoare ar fi fost pentru 
probaţiune foarte dificil să îşi asume o identitate ca prevedere legală, întrucât 
închisoarea era forma principală de pedeapsă, iar probaţiunea era în loc de pedeapsă” 
(Vanstone, 2004, p. 21). Prin urmare, probaţiunea s-a definit pe sine şi încă se mai 
defineşte în anumite jurisdicții ca fiind o alternativă la închisoare. 


În ceea ce priveşte prima utilizare a termenului de „probaţiune”, istoricii probaţiunii 
(Coddington, 1950, Jarvis, 1972 etc.) încă nu s-au pus de acord. Evident este însă că 
termenul provine din latinescul „probation” şi era folosit în justiţia penală din Anglia 
pentru a desemna o procedură prin care magistraţii puteau suspenda temporar o 
sentinţă pentru a-i oferi condamnatului răgazul necesar să se adreseze reginei pentru a 
obține o grațiere (Abadinsky, [1977] 2000). Într-o altă accepțiune, probaţiunea 
reprezenta în Anglia iertarea unor categorii de infractori mărunți (vagabonzi, prostituate, 
şarlatani), cu obligaţia de a avea un comportament adecvat (Nellis, 2007). Chiar dacă în 
jurul originii probaţiunii s-a creat un mit legat de covârşitoarea influenţă a organizației 
caritabile Church of England Temperance Society, se pare că pe la mijlocul secolului 
XIX se vorbea destul de frecvent despre umanizarea pedepselor şi, mai ales, despre 
„justiţia preventivă” (Blackstone, 1769 citat de Nellis, 2007) ce promova destul de 
frecvent practica magistraţilor de a asigura pacea socială fără a mai aplica pedeapsa. O 
astfel de procedură era comună în instanţe, precum cea din Warwickshire, care elibera 
infractorii sub supravegherea angajatorilor. Este totuşi adevărat că, ajutaţi de o donaţie 
a unui tipograf pe nume Frederick Rainer (în 1876, după Nellis, 2007) din Hertfordshire, 
misionarii acestei societăţi au convins angajaţii unei instanţe din Londra să le permită să 
supravegheze infractori condamnaţi pentru abuz de alcool. Aproape concomitent cu 
aceste iniţiative, Asociaţia Howard promova probaţiunea după modelul din Boston 
pentru a reduce numărul de tineri aflaţi în închisorile din Anglia. 

Cam în acelaşi timp, un pantofar prosper din Boston, pe nume John Augustus 
(1784-1859), se oferea să garanteze în fața instanţei că infractorii selectaţi de el vor 
avea un comportament bun în comunitate şi se vor prezenta la instanţă pentru judecată. 
În acest fel, John Augustus oferea instanţei şi inculpaţilor o alternativă la arestul 
preventiv. De cele mai multe ori, în urma raportului de bună purtare întocmit de John 
Augustus, instanța nu mai aplica nicio pedeapsă. Într-un raport din 1852, John Augustus 
spunea: „Într-o dimineaţă am fost într-o sală de judecată... în care era judecat un individ 
cunoscut ca betiv. Mi-a spus că, dacă ar scăpa de Casa de Corecţie, nu s-ar mai atinge 
niciodată de alcool: am garantat pentru el în faţa instanței” (Augustus, 1972, p. 3, citat 
de Abadinski, 2000) şi aşa a început activitatea de probaţiune în Massachusetts. Până 
la sfârşitul vieţii, John Augustus a supravegheat cca. 2000 de infractori de toate tipurile, 
dintre care doar 10 s-au sustras ori şi-au încălcat obligaţiile. 


Interesant de ştiut este că încă din acele vremuri au fost definite principalele 
elemente ale activităţii de probaţiune. John Augustus evalua cu atenţie „caracterul 
anterior al fiecărei persoane ce urma să fie ajutată de către el, vârsta şi influenţele de 
care se va înconjura probabil infractorul” (Augustus, 1972, p. 34 citat de Abadinsky, 
2000). De asemenea, John Augustus obişnuia să înregistreze progresele infractorilor, 
pe care, ulterior, le prezenta instanţei. 


În Anglia, un alt pionier al probațiunii — Matthew Davenport Hill — prezenta încă din 
1847 elementele caracteristice ale probaţiunii moderne: „mulţi dintre copiii din 
Birmingham au fie prieteni, fie rude, fie părinţi binevoitori. Pe mulți dintre aceştia i-am 
ajutat să rămână în grija părinţilor sau a prietenilor. Părinţii erau obligați să aibă grijă de 
copil; numele copilului este înscris în registru şi, periodic, dar neanunţat este vizitat 
acasă de către un ofițer de poliţie, cu scopul de a observa comportamentul copilului şi 
cum este el tratat” (House of Lords, 1847, p. 33 citat de Vanstone, în curs de publicare) 
(n.a., majusculele aparţin textului original). 


Dincolo de toate aceste iniţiative izolate, ceea ce interesează din punctul de vedere 
al lucrării este consacrarea legislativă a acestei instituții şi modul cum s-a integrat în 
aparatul dispoziţiilor penale. Din această perspectivă, toţi istoricii sunt de acord că 
eliberarea infractorilor sub o formă de supraveghere ca alternativă la pedeapsă s-a 
aplicat pentru prima dată în SUA, mai precis în statul Massachusetts. Potrivit Legii 
Massachusetts din 1878, primarul din Boston putea să angajeze un ofițer de probaţiune 
ce era supervizat de către şeful poliţiei. Legea permitea ofițerului de probaţiune să 
investigheze cazuri şi să recomande probaţiune pentru cei care „puteau fi reformați fără 
a fi pedepsiţi” (Abadinsky, 2000, p.102). Din punct de vedere al sistemului sancționator, 
aşa-numitul model american prevedea ca, în cazul în care considera potrivit, judecătorul 
să suspende aplicarea pedepsei şi să îl pună pe infractor sub supravegherea unui ofițer 
de probaţiune. 


Acest model s-a extins rapid şi în alte state americane, dar şi peste Ocean, în 
Europa. Potrivit lui Timasheff (1941, citat de Vanstone, în curs de apariţie), răspândirea 
probațiunii a „fost un proces de difuzare şi imitație” (p. 2). În Marea Britanie se pare că 
modelul american de probaţiune a ajuns prin intermediul lui Vincent Howard, care, după 
ce s-a pensionat, a călătorit în SUA pentru a se informa cu privire la probaţiune. Ulterior, 
în calitate de parlamentar al Marii Britanii, a contribuit la adoptarea legii Probation of 
First Offenders Act din 1887. Înainte însă de a ajunge parlamentar în Parlamentul de la 
Londra, se pare că Vincent Howard a mai călătorit şi în alte colonii britanice pe care le-a 
consiliat în vederea dezvoltării sistemului de probaţiune. Astfel, în 1886 au fost adoptate 
legi privind sistemul de probaţiune în state precum Noua Zeelandă şi Australia. 


După ce a studiat modelul american, Edouard Julhiet s-a întors în Franţa, unde a 
prezentat cu mult entuziasm modul în care funcţionează probaţiunea pentru minori şi 
tineri în Chicago. Un judecător francez, urmărind „educaţia morală”, a aplicat, apoi, 
pentru prima dată această metodă asupra unui copil de 15 ani care comisese tâlhărie. 
Pe scurt, acesta a trimis copilul înapoi în grija mamei sale, însă l-a plasat şi sub 
supravegherea organizaţiei Patronage de l'Enfance et de l'Adolescence (Vanstone, în 
curs de apariţie). Ulterior, prin Legea Berenger din 1891 a fost consacrată legislativ 
instituţia juridică sursis (suspendare), iar printr-o altă lege din 1885 s-au stabilit condiţiile 
de aplicare a eliberării condiţionate de pedeapsă. 


Evoluţia şi diseminarea ulterioară a instituţiei probaţiunii la nivel internaţional a ținut 
seama de multe ori de întâmplări, de oameni, de contextul socio-juridic sau de alţi 
factori obiectivi sau subiectivi. O posibilă cronologie a răspândirii acestei instituţii este 
cea documentată şi propusă de Vanstone (în curs de apariție): 1873 (Massachusetts), 
1885 (Michigan), 1886 (Noua Zeelandă, Australia), 1888 (Belgia), 1889 (Canada), 1892 
(Luxemburg), 1893 (New York, Portugalia, Franţa), 1894 (Norvegia), 1895 (Germania), 
1900 (în cinci cantoane din Elveţia), 1901 (Olanda), 1903 (New York, Bulgaria), 1905 
(Danemarca, California, Connecticut, Michigan), 1906 (Suedia), 1907 (Italia), 1908 
(Spania, Ungaria, Marea Britanie), 1911 (Grecia). Iniţial, probaţiunea nu a fost însoțită în 
mod necesar de elementul de supraveghere. Începând cu anii '60 însă, această 
componentă a devenit obligatorie odată cu aplicarea probaţiunii în mai toate statele 
europene (Franţa, 1958, 1970, 1975, 1981; Danemarca, 1961; Belgia, 1964; 
Luxemburg, 1973; Italia, 1975) (Dianu, 1997). 


II. Vestigii ale probațiunii în România 


Dacă vom considera probaţiunea într-o accepțiune mai largă, şi anume de 
menţinere a infractorilor în libertate, cu obligarea acestora de a respecta anumite măsuri 
şi/sau obligaţii, atunci putem afirma că prima instituţie de drept penal material ce 
anticipează apariţia probaţiunii în Ţările Române este cea de liberare condiţionată, 
consacrată pentru prima dată în Legea asupra regimului închisorilor din 1874. Prin 
prevederile sale, această lege a fost considerată la vremea respectivă una dintre cele 
mai progresiste legi de executare. Spre exemplu, instituția liberării condiţionate, 
combinată cu suspendarea executării restului de pedeapsă, a fost adoptată în Belgia 
pentru prima dată abia în mai 1888 („conditional liberation” în Loi Lejeune) (Vanstone, în 
curs de publicare). Tema liberării condiţionate a fost principala temă a Congresului 
Internaţional privind penitenciarele, ce a avut loc la Petersburg în 1890 (ibidem), când 
această instituție funcţiona deja în Ţările Române. 


Fiind elaborată sub directa îndrumare a unui expert francez - Ferdinand Dodun de 
Perrieres (Ciuceanu, 2001) —, Legea din 1874 mai cuprindea şi o altă prevedere la 
modă în Europa acelor vremuri — înfiinţarea „comisiilor de priveghere” sau a „societăţilor 
de patronare liberă”. Se pare că aceste „sociétés de patronage” erau foarte active în 
state precum Olanda, Belgia, Franţa şi Elveţia (Vanstone, op. cit.). Scopul acestor 
organizaţii viza „reforma morală a condamnaților” prin asistenţa deţinuţilor înainte şi 
după liberare pentru a se îndrepta. În România, aceste organizaţii au primit un statut 
mai clar abia în 1908, când a fost adoptată Legea societăţilor de patronaj. 


Următorul act normativ ce cuprinde elemente specifice probaţiunii de tip continental 
este Codul penal din 1936, cunoscut şi sub denumirea de Codul lui Carol al II-lea. 
Potrivit acestui Cod penal, minorii care săvârşesc fapte penale şi răspund penal pot fi 
sancţționaţi cu mustrare, închisoare corecțională ori detenţiune simplă. Dacă pedeapsa 

aplicată este de închisoare de până la o lună, minorul poate beneficia de libertatea 
supravegheată, aşa cum rezultă din art. 146: 


„Art. 146 - Libertatea supravegheată este lăsarea adolescentului în 
libertate, timp de un an, veghiat de aproape. 


Darea hotărârii se amână până la expirarea acestui termen de 
încercare. 


Această măsură de siguranță nu se poate pronunța contra 
adolescentului care a suferit o pedeapsă privativă de libertate mai mare 
de o lună. 


Când instanța pronunță libertatea supravegheată, ea încredinţează 
supravegherea adolescentului reprezentantului său legal, sau îl 
încredințează unui azil de copii al Statului, ori altei instituţii publice, 
creată în acest scop, sau unei societăți de patronaj pentru minori, ori 
chiar unei persoane de încredere, care voieşte să primească o 
asemenea sarcină. 


Acela căruia i sa încredințat supravegherea, trebue să o exercite 
continuu asupra purtării adolescentului, iar la expirarea termenului de 
încercare, trebue să raporteze instanţei respective, fără întârziere, cum 
s'a purtat adolescentul.” 


În cazul în care minorul a avut o comportare corespunzătoare pe durata termenului 
de încercare, „acțiunea deschisă în contra lui se declară stinsă prin hotărâre 
judecătorească” (art. 147 Cod penal). Se poate remarca cum a ales legiuitorul interbelic 
să reglementeze instituţia libertăţii supravegheate ca amânare a pronunțării sentinței 
sau ca suspendare a sentinței până la împlinirea unui termen de încercare. Această 
formă juridică reprezintă şi astăzi în multe state europene esenţa probaţiunii moderne în 
loc de pedeapsă, şi nu ca individualizare a pedepsei. 


În acelaşi Cod penal din 1936 este menţinută liberarea condiţionată ce se poate 
aplica după executarea unei fracţii din pedeapsă, aplicată numai pentru condamnații 
care au dat dovezi temeinice de îndreptare. Cu ocazia liberării condiţionate, 


„Cel liberat este obligat: 


1. să muncească, potrivit cu puterile şi aptitudinile sale, în cazul când 
existența nu-i poate fi asigurată decât prin muncă; 


2. să nu părăsească, fără încuviințarea autorităţii respective, 
localitatea unde trebue să muncească şi care i-a fost fixată prin 
hotărârea de liberare.” (art. 41 Cod penal) 


Mai mult chiar, dacă partea vătămată nu a fost despăgubită, condamnatul poate fi 
obligat de instanţă să repare daunele. 


Potrivit aceluiaşi Cod penal, pedeapsa cu închisoarea de până la 2 ani, detenţiunea 
simplă sau amenda pot fi suspendate timp de 3 ani, la care se adaugă durata pedepsei. 

Pe durata termenului de încercare, condamnatul trebuie să respecte o serie de 
condiţii, printre care să aibă un comportament corespunzător. 


O bună parte dintre aceste prevederi pot chiar şi astăzi să provoace invidie celor 
care îşi desfăşoară activitatea în serviciile de probaţiune. 

Cu mici modificări, Codul penal din 1936 a rămas în vigoare până în 1968, când a 
fost adoptat un nou Cod penal prin Legea nr. 15 /1968. Din perspectiva măsurilor şi 
sancţiunilor comunitare, Codul penal din 1968 prevede pentru adulţi, ca modalitate de 
individualizare a pedepsei cu închisoarea, suspendarea condiţionată. De asemenea, 
este prevăzută liberarea condiţionată a condamnaților care dovedesc îndreptare şi şi-au 
executat o parte din pedeapsa cu închisoarea. La minori este prevăzută în continuare 
măsura educativă a libertăţii supravegheate ce subliniază încă o dată elementul de 
supraveghere în comunitate specific instituţiei probaţiunii. 


Un moment important în evoluţia alternativelor la închisoare în România l-a 
reprezentat adoptarea Decretului nr. 218/1977 privind unele măsuri tranzitorii referitoare 
la sancţionarea şi reeducarea prin muncă a unor persoane care au săvârşit fapte 
prevăzute de legea penală. Prin acest Decret, se intenţiona „creşterea rolului unităților 
socialiste, al organizațiilor obşteşti, al maselor populare în respectarea legalității, 
sancţionarea şi reducerea prin muncă a persoanelor care comit abateri şi încălcări de la 
normele de conviețuire socială şi legile ţării” (din preambul). Principala metodă de 
recuperare socială era munca ce înlocuia pedeapsa cu închisoarea de până la 5 ani. 
Minorii între 14 şi 18 ani nu puteau fi condamnaţi la închisoare, ci erau încredinţaţi 
„colectivelor în care aceştia muncesc sau învaţă, stabilindu-se, totodată, reguli stricte 
de disciplină şi comportare, a căror respectare va fi urmărită de colectivele de muncă 
sau învățătură şi de familie” (art. 2). În caz excepţional, aceştia puteau fi trimişi în şcoli 
speciale de muncă şi reeducare între 2 şi 5 ani. Această politică penală de 
dezinstituţionalizare forțată a determinat o scădere spectaculoasă a ratei încarcerării în 
România de la 66% în 1976 la 29,4% în 1979 (Dianu, 1997). 


După 1989, prin legi succesive de modificare şi completare a Codului penal au fost 
prevăzute şi alte măsuri şi sancţiuni comunitare. Printre cele mai importante astfel de 
măsuri este suspendarea executării pedepsei sub supraveghere (Legea nr. 104/1992 
pentru modificarea şi completarea Codului penal, a Codului de procedură penală şi a 
altor legi, precum şi pentru abrogarea Legii nr. 59/1968 şi a Decretului nr. 218/1977), 
reglementată după modelul francez de sursis avec mise à l'épreuve (art. 738 din Codul 
de procedură penală francez), adică prin procedura în două etape: aplicarea pedepsei 
cu închisoarea şi suspendarea executării cu impunerea anumitor măsuri şi obligaţii. Tot 
Legea nr. 104/1992 a amendat Codul penal din 1968 cu o nouă modalitate de executare 
a pedepsei cu închisoarea de până la 5 ani — executarea pedepsei la locul de muncă. 


Alte elemente de noutate în ceea ce priveşte măsurile şi sancţiunile comunitare au 
fost şi obligaţiile de a nu frecventa anumite locuri stabilite, de a nu intra în legătură cu 
anumite persoane şi de a presta o activitate neremunerată într-o instituţie de interes 
public (prin Legea nr. 140/1996 pentru modificarea şi completarea Codului penal), 
obligaţii ce pot fi impuse minorului sancţionat cu măsura educativă a libertăţii 
supravegheate. 


III. Influențe ce au determinat înființarea sistemului de probaţiune în România 


Despre toate aceste instituții de drept penal material, precum şi despre naşterea 
sistemului de probaţiune ca organizaţie, vom discuta în cele ce urmează. Sub acest 
aspect, există două abordări posibile: fie o prezentare a cronologiei faptelor şi etapelor 
de dezvoltare, fie o prezentare a etapelor, însoţită de o explicare şi o conceptualizare a 
acestora. Având în vedere nivelul de dezvoltare a sistemului de probaţiune din 
România, precum şi provocările la care acesta trebuie să facă faţă în viitorul apropiat, 
consider că o abordare mai utilă ar fi cea din urmă. 

Pentru a prezenta istoria şi a oferi o posibilă explicaţie a ei, este necesară o matrice 
sau un model teoretic care să pună în ordine coerentă evenimentele şi seturile de 
influenţe ce le-au determinat. Un astfel de model teoretic este modelul radical pluralist 
din teoriile asupra societăţii ce sintetizează tradiţii sociologice diverse: Durkheim, Marx 
şi Weber (Cavadino şi Dignan, 2006, p. 12-14). Paradigma radical pluralistă abordează 
societatea ca fiind rezultatul interacțiunii dintre mai multe grupuri ce au ca interes 
preluarea puterii şi exercitarea acesteia în propriul folos. Aceste grupuri pot fi 
reprezentate de clase sociale, de grupuri etnice etc. Statul are datoria să asigure 
echilibrul social prin medierea dintre aceste grupuri. Evident că statul nu este un 
mediator perfect şi că, de cele mai multe ori, mediază în favoarea elitelor. Pe de altă 
parte, Marx priveşte economia ca fiind baza societăţii, o superstructură care, în ultimă 
instanță, determină ideologii, politici şi legi. Acest aspect este cu deosebire important 
pentru explicarea originii probaţiunii în contextul trecerii de la o economie socialistă la o 
economie de piață specifică modelului Europei Occidentale — statul bunăstării (Zamfir, 
2004). 


Această viziune asupra societăţii va fi adaptată pentru a explica cum diverse tipuri 
de influențe au condus la înființarea şi dezvoltarea sistemului de probaţiune din 
România. 


Du di 


Economia 


drept penal Ideologii 
H d Pt » 


probaţiune 
din România 


Instituţii Persoane şi 
europene personalități 


Graficul 1. O paradigmă a înfiinţării sistemului de probaţiune din România 


III.1. Economia 


Probabil că legătura dintre economie şi politica penală sau înființarea sistemului de 
probaţiune din România nu este una evidentă, însă există numeroase lucrări care au 
pus în evidenţă corelaţia dintre tipul de economie sau organizare politică cu politica 

penală dominantă într-un stat (Esping-Andresen, 1990; Mishara, 1999; Dignan şi 
Cavadino, 2003 etc.). Spre exemplu, Cavadino şi Dignan (2006) au ilustrat convingător 
cum unui anumit tip de stat (neoliberal, conservator corporatist, socio-democratic 
corporatist, oriental corporatist) îi corespunde un anumit grad de inegalitate socială, o 
anumită relaţie stat-cetățean, anumite politici de incluziune/excluziune socială etc., 
precum şi o politică penală specifică şi un anumit nivel al ratei încarcerării. Toate aceste 
elemente se află într-o interdependenţă organică, condiţionându-se şi interacționând 
reciproc. 


Analizând cifrele statistice din perioada anilor '90 (Zamfir, 2004), cu deosebire pe 
cele privitoare la inegalitatea veniturilor, explozia sărăciei şi politicile sociale, se poate 
afirma că România a trecut de la un sistem egalitarist de tip socio-democratic corporatist 
la unul conservator corporatist, specific Germaniei, Franţei şi Olandei, fiind caracterizat 
printr-o inegalitate a veniturilor pronunţată (de la un coeficient Gini de 0,24 în 1989 la 
0,35 în 2001, după Zamfir, op. cit.) şi drepturi sociale moderate şi condiţionate (o parte 
din prestațiile sociale fiind contributorii — ex. ajutorul de şomaj). Acestui tip de stat îi 
corespunde în opinia lui Cavadino şi Dignan (2006, p. 15) o politică penală ce are ca 
scop reabilitarea infractorilor şi o rată a încarcerării moderate. 


Pe fondul creşterii inegalităţilor sociale, a şomajului şi a sărăciei extreme şi a 
dezagregării sociale (Zamfir, 2004, Zamfir, Preda, Dan, 2004 etc.) a crescut, cum era de 
aşteptat, şi rata criminalităţii de la 160 de condamnaţi în 1990 la 496 de condamnați în 
1997. Din totalul condamnaților, aproape 50% au fost condamnaţi pentru săvârşirea 
unei infracțiuni patrimoniale (ex. furt, tâlhărie etc.). 


La începutul anilor '90, şi mai pronunțat după adoptarea Legii nr. 104/1992 de 
abrogare a Decretului nr. 218/1977, sistemul sancţionator din România se baza, în ceea 
ce îi priveşte pe adulţi, pe două sancțiuni: amenda şi închisoarea. Pedeapsa cu 
închisoarea de până la 3 ani putea fi suspendată condiţionat, iar cea de până la 5 ani 
putea fi executată la locul de muncă. Eficienţa acestor instituţii era însă destul de 
restrânsă, având în vedere limitele speciale mari ale pedepselor şi imposibilitatea 
obligării agenţilor economici privaţi de a accepta ca un condamnat să îşi execute 
pedeapsa la locul de muncă. 


Minorii puteau fi sancţionaţi cu măsuri educative, amendă sau închisoare, însă 
modul de reglementare a acestora nu încuraja instanța să uzeze frecvent de măsuri 
non-custodiale. Spre exemplu, măsura educativă a libertăţii supravegheate nu era 
însoţită şi de o supraveghere eficientă din partea unui organism specializat, ceea ce a 
generat o oarecare rezervă a instanţelor în aplicarea ei. 


În acest context, de creştere a ratei criminalităţii şi a existenței unui aparat 
sancționator rigid şi centrat pe închisoare, rata încarcerării în România a crescut de la 
171 deţinuţi la 100 000 locuitori în 1992 la 194 de deţinuţi în 1995 şi la 200 de deţinuţi în 
1998 (International Center for Prison Studies, 2008). 


Această rată a încarcerării era cu mult peste media europeană (în acea perioadă, 
rata medie a încarcerării în Europa era de cca. 150 de deţinuţi) şi punea o presiune 
serioasă asupra cheltuielilor cu închisorile. Nu era pentru prima dată când se punea o 
astfel de problemă. Încă din 1907, America Statistical Association arăta care sunt 
economiile pe care le-a adus Serviciul de probaţiune din Massachusetts prin diminuarea 
numărului de deţinuţi (Vanstone, în curs de publicare). 


i https://statistici.insse.ro/shop/ 

Aşa cum comenta un fost director general adjunct, Sorin Dumitraşcu, costul lunar al 
unui deținut depăşeşte salariul mediu pe economie?, ceea ce pune numeroase 
probleme economice şi morale. Probabil că nu întâmplător prima declaraţie de misiune 
a Serviciului de probaţiune din România a menţionat ca scop al acestui serviciu: 
„reducerea  infracţionalităţii, a costurilor şi consecinţelor generate de 
supraîncarcerare.” (document intern al Serviciului de probaţiune, Ministerul Justiţiei, 
nepublicat). 


În concluzie, tipul de economie şi problemele sociale asociate cu starea economică 
s-au reflectat organic asupra politicii penale fie direct, prin creşterea infracționalităţii, fie 
indirect, prin nevoia de a reduce costurile asociate supraîncarcerării. Creşterea 
infracţionalităţii nu a dus nicăieri în lume la dezvoltarea alternativelor la încarcerare în 
mod automat, însă a pus problema reformei în justiţie. Autorităţile au avut două opțiuni: 
să mărească capacitatea închisorilor (ca în SUA, Marea Britanie etc.) sau să dezvolte 
alternativele la detenţie (ca în Finlanda, Olanda etc.). Ținând seama de celelalte 
influențe, decizia penală a fost de înfiinţare a sistemului de probaţiune şi pregătire a 
unui nou aparat sancţionator mai generos cu măsurile şi sancţiunile comunitare. 


De asemenea, aşa cum arăta Weber, modificările din sfera economiei se pot 
reflecta şi asupra dezvoltării birocraţiei şi autorităţii legale, ducând, în final, la 
modernizarea societăţii. 


III.2. Ideologii 


Strâns legat de criteriul economic este cel legat de ideologii. Dacă până spre 
sfârşitul anilor '90 practica judiciară se centrează cu deosebire asupra pedepsei cu 
închisoarea, după această perioadă, magistraţii încep să îşi manifeste dorința de a 
aplica mai multe sancţiuni comunitare. Mărturie în acest sens stă un studiu realizat de 
Haine şi alţii (2002) din care rezultă că 94% dintre preşedinţii instanţelor de judecată 
considerau că legislaţia ar trebui să includă mai multe sancțiuni comunitare. La această 
schimbare de viziune asupra pedepsei au contribuit fără îndoială numeroasele seminarii 
internaţionale şi vizitele de studii la care au participat judecătorii desemnaţi în cauze 
penale. Aceste strategii de încurajare şi promovare a măsurilor şi sancţiunilor 
comunitare şi, implicit, a probaţiunii au inclus diverse tactici, aşa cum rezultă din Bilanţul 
Serviciului de probaţiune pe anul 1999: 


„În cursul anului 1999 au fost efectuate vizite de studiu în Marea Britanie de către o 
delegație compusă din ministrul de justiţie, reprezentanţi ai Direcţiei Generale a 
Penitenciarelor, ai Serviciului de probaţiune şi ai instanțelor de judecată, precum şi de 
coordonatorii centrelor de probaţiune, consilieri de probaţiune, judecători şi profesori, în 
vederea schimbului de experienţă cu partenerii britanici.” (document intern, nepublicat) 


Expunerea la experiențe şi strategii moderne de răspuns la infracţionalitate a 
constituit un factor esenţial în reorientarea viziunii punitive atât a clasei politice, cât şi a 
practicienilor din domeniul penal. Între 1997 şi 2005, Ministerul Justiţiei din România a 
fost beneficiarul a numeroase programe internaţionale, dintre care cele mai importante 
au fost: „Probaţiunea în România 1998-2003” al Guvernului Marii Britanii prin DFID, 
Programul Natra al Guvernului Olandei — „Înființarea Serviciului de probaţiune în 
Municipiul Bucureşti” 2000-2003, „Proiectul-pilot: Justiţia restaurativă pentru minori — un 


j http://www.presaonline.com/stire/un-detinut-ne-costa-mai-mult-de-un-salariu-mediu, 28182.html 

posibil răspuns la infracționalitatea juvenilă” finanţat de DFID, împreună cu Centrul de 
Resurse Juridice etc. Cele mai multe dintre aceste proiecte ofereau asistenţă tehnică şi 
programe de pregătire pentru personalul de probaţiune. Programul DFID „Probaţiunea 
în România”, atât ca întindere (1998-2003), cât şi ca buget (cca. 2 mil. lire sterline), a 
fost cel mai important program bilateral de care a beneficiat Ministerul Justiţiei din 
România. Principalele componente ale acestui program au fost: asistenţă tehnică pentru 
dezvoltare strategică, asistență pentru pregătirea personalului, asistență pentru 
managementul informațiilor şi asistenţă pentru dezvoltarea practicii. 


III.3. Persoane şi personalități 


Savelsberg (apud Cavadino şi Dignan, 2006) explică stabilitatea sau instabilitatea 
nivelului şi calităţii pedepsei dintr-un stat prin două mecanisme: centralizarea puterii 
politice şi birocratizarea sau personalizarea procesului de elaborare a politicii penale. 
Aplicând cele două criterii, Savelsberg constată că, pe măsură ce un stat este mai 
descentralizat şi mai birocratic, el tinde să dispună de o mai mare stabilitate a politicilor 
penale (vezi Germania Federală). Dimpotrivă, dacă un stat este mai centralizat şi se 
bazează pe indivizi în elaborarea politicilor, acesta tinde să prezinte variaţii mari ale 
politicii penale (vezi Polonia). În acest ultim caz s-a aflat şi se află încă România. Cele 
mai multe reforme politice, penale sau administrative au fost legate de numele unor 
actori politici influenţi. În România se vorbeşte încă despre „Codul Stănoiu” sau despre 
„Codul Macovei”. 


În ceea ce priveşte dezvoltarea probațiunii în România, un rol-cheie a fost deţinut de 
fostul ministru al justiţiei Valeriu Stoica, care, în condiţii politice complicate, a reuşit să 
promoveze spre aprobare Ordonanţa nr. 92/2000 privind organizarea şi funcţionarea 
serviciilor de reintegrare socială şi supraveghere (fosta titulatură a serviciilor de 
probaţiune). Înainte de a susține acest act normativ, Valeriu Stoica a participat la 
numeroase discuții cu experţi români şi britanici şi a efectuat o vizită de documentare în 
Marea Britanie (vara anului 1999). Din această perspectivă, se pare că experienţa 
românească se apropie de cea a multor alte state. Se pare că primele preocupări de 
legiferare a probaţiunii au avut ca punct de pornire persoane-cheie, cum ar fi: Jules 
Lejeune — în Belgia, judecătorul Harald Saloman - în Suedia, Lucy Bartlett — în Italia, 
Edouard Julhiet — în Franţa sau Howard Vincent — în Marea Britanie (Vanstone, în curs 
de publicare). Desigur că şi alte nume pot fi asociate momentului de început al 
probațiunii în România: col. Marin Bucur — fost comandant al Penitenciarului Arad, 
Graham Gilles — fost preşedinte al Asociaţiei Europa pentru Europa, cel care a iniţiat 
experimentarea unor elemente de probaţiune la Arad, col. Silvestru Bochiş — primul 
coordonator al unui centru experimental de probaţiune etc. Cu toţii au avut un anumit rol 
în susținerea, promovarea sau reglementarea activităţii viitorului serviciu de probaţiune. 


III.4. Instituții europene 


România şi-a afirmat pe deplin voinţa de a deveni un stat de drept odată cu 
aderarea la Consiliul Europei, în octombrie 1993. Prin această aderare, România s-a 
obligat, printre altele, să ratifice Convenţia Europeană a Drepturilor Omului şi Convenţia 
Europeană pentru Prevenirea Torturii. 


Prin Legea nr. 30/1994, România a ratificat Convenţia Europeană a Drepturilor 
Omului şi Protocolul 11 la această Convenţie (prin Legea nr. 79/1995 ) prin care este 
recunoscută autoritatea judiciară a Curţii Europene a Drepturilor Omului (CEDO) de la 

Strasbourg. Mai mult, potrivit Constituţiei României, România recunoaşte prevalența 
convențiilor internaţionale în cazul unui conflict de legi în materia drepturilor omului. Pe 
fondul supraaglomerării penitenciarelor din România, a personalului redus şi a pregătirii 
sale insuficiente, ajung pe rolul instanţei de la Strasbourg tot mai multe cauze în care 
România este condamnată pentru încălcări grave ale drepturilor omului (a se vedea 
cazurile Petra vs România, Pantea vs România etc.). 


Prin Legea nr. 80/1994, România a ratificat şi Convenţia Europeană privind 
Prevenirea Torturii prin care se angaja să recunoască autoritatea Comitetului pentru 
prevenirea torturii şi să respecte drepturile tuturor persoanelor private de libertate. 
Potrivit standardelor elaborate de către CPT, supraaglomerarea penitenciarelor în sine 
reprezintă un tratament inuman şi degradant (vezi al 11-lea Raport general al CPT 
(2001)16), de aceea statele membre sunt încurajate să dezvolte alternative la 
închisoare. 


Tot în această direcţie ţintesc şi recomandările Consiliului Europei, de care România 
se obligă să ţină seama atunci când reglementează în dreptul intern. În perioada anilor 
'80, '90, îngrijorarea faţă de tendinţa de creştere a populaţiei în penitenciare în ţările 
membre, dar şi preocuparea pentru respectarea drepturilor omului, în special a celor 
aflaţi în custodia statului, a determinat Comitetul de Miniştri al Consiliului Europei să 
adopte în jur de 20 de recomandări, printre care aş aminti: R (80)11 privind arestul 
preventiv, R(87)3 privind Regulile Penitenciare Europene, R (92)16 privind Regulile 
Europene asupra  Măsurilor şi  Sancţiunilor Comunitare, R (99)22 privind 
supraaglomerarea penitenciarelor etc. Printre principiile cele mai importante reţinute în 
aceste recomandări se află: utilizarea pedepsei cu închisoarea ca ultim resort, 
dezvoltarea unui set de măsuri şi sancţiuni comunitare trebuie să reprezinte o prioritate 
pentru state, procurorii şi judecătorii trebuie să fie stimulaţi să aplice măsuri şi sancţiuni 
neprivative de libertate etc. 


Multe dintre aceste recomandări ale Consiliului Europei se află citate în preambulul 
ordinelor ministrului justiţiei de înființare a centrelor experimentale de probaţiune din 
România, de unde rezultă şi importanţa lor în arhitectura noului sistem de justiţie 
penală. 


O altă organizaţie din ce în ce mai influentă în ceea ce priveşte respectarea 
drepturilor omului este Uniunea Europeană, care, prin Tratatul de la Amsterdam din mai 
1999, îşi propune să devină „un spatiu al libertăţii, securităţii şi justiţiei”. Interesul faţă de 
problematica drepturilor omului este şi mai vizibil după adoptarea la Nisa a Cartei 
Drepturilor Fundamentale ale Omului (2000). Această Cartă reprezintă un progres faţă 
de Convenţia Europeană a Drepturilor Omului deoarece include pe lângă drepturile deja 
consacrate şi o serie de noi drepturi sociale şi juridice (Snaken, 2006). Un articol 
deosebit de relevant în ceea ce priveşte dezvoltarea probațţiunii este art. 49.3 al acestui 
document în care se arată că „nivelul pedepsei nu poate fi disproporționat în raport cu 
infracțiunea”. Prin urmare, statele Uniunii Europei trebuie să dispună de mecanisme de 
sancţionare flexibile, diverse şi acoperitoare pentru toate gradele de severitate. În acest 
context, desigur că probaţiunea, prin poziţia sa între pedepsele financiare şi închisoare, 
răspunde la această exigenţă. 


Procesul de aderare a României la Uniunea Europeană a reprezentat pentru 
România un efort considerabil de armonizare şi aproximare a legislaţiei la standardele 
sau acquis-ul comunitar. În ceea ce priveşte probaţiunea, Uniunea Europeană nu are 
încă un acquis comunitar, însă toate rapoartele de monitorizare, începând cu anul 1999, 
au recomandat reforma justiţiei şi îmbunătăţirea respectării drepturilor omului prin 
înființarea şi dezvoltarea serviciilor de probaţiune. Ca şi în cazul Consiliului Europei, 

Comisia Europeană privea înființarea acestor servicii ca soluție la problema 
supraaglomerării penitenciarelor. 


În Nota de fundamentare a Ordonanţei Guvernului nr. 92/2000 privind organizarea şi 
funcționarea serviciilor de reintegrare socială şi supraveghere se arăta că „prezenta 
ordonanță este în concordanță cu reglementările comunitare, precum şi cu rezoluţiile şi 
recomandările Consiliului Europei în domeniu...” Prin urmare, se poate considera că 
presiunea Consiliului Europei (prin Convenţie, Curtea Europeană a Drepturilor Omului, 
Comitetul pentru Prevenirea Torturii şi recomandări) şi a Comisiei Europene (prin 
rapoartele de ţară) a constituit un factor determinant la decizia politică de înfiinţare a 
sistemului de probaţiune din România. 


III.5. Prevederi de drept penal material 


Aşa cum arătam mai sus, începând cu anul 1992 şi 1996, Codul penal din România 
prevede modalități de individualizare a pedepsei (suspendarea executării sub 
supraveghere) şi măsuri educative (libertatea supravegheată cu posibilitatea impunerii 
unor obligaţii de supraveghere) ce presupun existența unei supravegheri efective în 
comunitate a celui sancţionat. Abrogarea Decretului nr. 218/1977 şi desființarea 
comisiilor de muncă şi reeducare au lăsat în domeniul execuţional penal un vid 
legislativ. Organele de poliție rămase să asigure supravegherea persoanelor menținute 
în stare de libertate nu puteau asigura decât elementul de control. De aceea, în Nota de 
fundamentare a OG nr. 92/2000 se arată că „scopul creării serviciilor de reintegrare 
socială a infractorilor şi supraveghere a executării sancţiunilor neprivative de libertate... 
este acela de a realiza supravegherea infractorilor, în cazurile prevăzute de lege, 
precum şi de a le acorda, la cerere, asistență şi consiliere specifică, în scopul reducerii 
riscului săvârşirii din nou a unor infracțiuni”. (document nepublicat). 


Este, astfel, definită probaţiunea modernă în România, după un model tradiţional şi 
consacrat la nivel internaţional, ca fiind o combinaţie între supraveghere şi asistenţă. 


IV. Naşterea probațiunii în date şi cifre 


IV.1 Etapa întâi — etapa experimentală (1996-2000) 


Date fiind toate influenţele arătate mai sus, din 1996, Ministerul Justiţiei a început să 
promoveze o practică mai creativă în aplicarea actului de justiţie. Una dintre primele 
măsuri luate în acest sens a fost crearea unui centru experimental de probaţiune la Arad 
(OMJ nr. 510/c/18 aprilie 1997). Acest experiment a pus la aceeaşi masă societatea 
civilă, Direcţia Generală a Penitenciarelor, instanţele locale, precum şi autorităţile locale. 

Intenţia a fost de a testa câteva dintre elementele de probaţiune (de ex. referatele 
de evaluare, supravegherea în comunitate etc.) în contextul penal şi social al României. 
Iniţial, grupul-ţintă al acestui experiment a fost reprezentat de minorii care săvârşeau 
fapte penale şi erau menţinuţi în stare de libertate de către instanță, cu domiciliul în 
municipiul Arad. Ulterior, grupul-țintă s-a extins şi la majori şi a acoperit întreg județul 
Arad. Echipa Centrului experimental din Arad a fost formată, iniţial, din voluntari ai 
Asociaţiei Europa pentru Europa, care au fost ulterior angajaţi ai Penitenciarului Arad. 


Următorul centru experimental de probaţiune a fost cel de la Centrul de reeducare 
Găeşti (mai 1997). 

În august 1997 a fost înființat Centrul experimental de probaţiune Focşani, ce 
reunea personal din Penitenciarul Focşani şi din Fundaţia Oameni pentru Oameni. 


În 1998 au fost înființate centrele experimentale de probaţiune Gherla, Dej şi Cluj, cu 
sprijinul Penitenciarului Gherla, al Spitalului Penitenciar Dej şi al Fundaţiei Prison 
Fellowship din Cluj. Cu ocazia înființării acestor centre experimentale de probaţiune a 
fost iniţiat şi primul program post-universitar de probaţiune în cadrul unei universități. 


Spre sfârşitul anului 1998, a fost înfiinţat Centrul experimental de probaţiune din laşi 
în cadrul Asociaţiei Alternative Sociale. 


În anul 1999 au fost înființate centrele experimentale de probaţiune din Piteşti, 
Târgovişte (în parteneriat cu Ministerul Justiţiei-GRADO) şi Timişoara (în parteneriat cu 
Ministerul Justiției-Asociaţia Umanitară Sf. Petru şi Pavel). 


Ultimul centru experimental de probaţiune a fost cel din Bucureşii, înfiinţat în anul 
2000, într-un parteneriat mai larg Ministerul Justiţiei-GRADO-Fundaţia pentru Ocrotirea 
Familiei şi Copilului. 


Toate centrele experimentale de probaţiune au fost înfiinţate prin ordin al ministrului 
justiției şi au fost coordonate tehnic la început de către un compartiment din Direcţia 
Generală a Penitenciarelor şi, mai târziu, de către Serviciul de probaţiune din Ministerul 
Justiţiei. Cele mai multe dintre aceste centre au fost finanţate de către Fundaţia pentru o 
Societate Deschisă sau de către Comisia Europeană, prin Fondul Phare. Iniţial, 
experimentul a fost suportat financiar şi asistat tehnic de către Know How Fund al 
Guvernului Marii Britanii. Din 1998, asistenţa tehnică oferită de guvernul britanic s-a 
concretizat într-un proiect pe cinci ani, numit „Probaţiunea în România”, care avea ca 
scop crearea unui sistem de probaţiune la nivel naţional. 


Perioada 1996-2000, având în vedere că întreaga activitate de probaţiune era 
desfăşurată ca experiment, poate fi denumită faza experimentală a probaţiunii în 
România. 


IV.2. Etapa a doua - de dezvoltare a infrastructurii (2000-2007) 


La începutul anului 2000, în România existau 11 centre experimentale de probaţiune 
(Arad, Găeşti, Cluj, Dej, Gherla, laşi, Piteşti, Târgovişte, Focşani, Timişoara şi 
Bucureşti). Din septembrie 1998, acestea au fost coordonate tehnic de către Serviciul 
de probaţiune din Ministerul Justiţiei. 


Rezultatele foarte bune obţinute în cadrul centrelor-pilot au condus în septembrie 
2000 la adoptarea de către Guvern a Ordonanţei Guvernului nr. 92/2000 privind 
organizarea şi funcţionarea serviciilor de reintegrare socială şi supraveghere. 


Potrivit acestui act normativ, serviciile de probaţiune aveau ca principale 
competenţe: 


- Supraveghează respectarea de către persoana condamnată a măsurilor 
prevăzute la art. 86° alin.1 lit. a)-d) din Codul penal; 


-  Supraveghează executarea obligaţiilor impuse condamnatului de către instanță, 
prevăzute în art. 86° alin. 3 lit. a)-f) din Codul penal; 


-  Supraveghează executarea obligaţiilor impuse minorului de către instanță, 
prevăzute în art.103 alin. 3 lit. a)-c) din acelaşi cod; 

- întocmesc, la cererea instanțelor de judecată, referate de evaluare cu privire la 
persoanele prevăzute la art. 1 sau cu privire la inculpați; 


- colaborează cu instituţiile publice în vederea executării măsurii obligării 
minorului la prestarea unei activităţi neremunerate într-o instituție de interes 
public; 


- desfăşoară, la cerere, activități de consiliere individuală a infractorilor în ceea ce 
priveşte comportamentul social, de grup şi individual, 


- inițiază şi derulează programe speciale de protecţie, asistenţă socială şi juridică 
a minorilor şi tinerilor care au săvârşit infracţiuni, 


- inițiază şi derulează, împreună cu voluntarii şi reprezentanții societăţii civile, 
precum şi cu organizații guvernamentale şi neguvernamentale române şi 
străine, programe de resocializare a persoanelor prevăzute în art. 1 şi art. 3 alin. 
(2) care au solicitat să participe la aceste programe, pentru sprijinirea acestora 
în respectarea condiţiilor impuse de instanța de judecată şi pentru reintegrarea 
lor socială; 


- Colaborează cu instituțiile publice şi private, precum şi cu persoanele fizice şi 
juridice din raza sa de competenţă, în vederea identificării, după caz, a locurilor 
de muncă disponibile, a cursurilor şcolare, precum şi a celor de calificare sau 
recalificare profesională; 


- orice alte atribuţii prevăzute de lege. 


Tot în anul 2000 este adoptată şi Hotărârea Guvernului nr. 1239/2000 de punere în 
aplicare a OG. nr. 92/2000 prin care sunt stabilite detaliile procedurale şi practice ale 
activităţii de probaţiune. Aceasta este cea de-a doua etapă în dezvoltarea instituţiei 
probațiunii în România şi se concentrează pe dezvoltarea infrastructurii la nivel naţional. 
În august 2001, erau înființate 28 de servicii de reintegrare socială şi supraveghere în 
tot atâtea judeţe (aprox. 60% din România), având angajaţi un număr de 106 consilieri 
de reintegrare socială şi supraveghere. În decembrie 2002 au mai fost înființate 23 de 
servicii, cu 80 de consilieri de reintegrare socială şi supraveghere, astfel încât la sfârşitul 
acestui an exista o infrastructură naţională a sistemului de probaţiune. 


Chiar dacă iniţial originea instituţiei probaţiunii a fost situată în sistemul penitenciar, 
iar mai apoi în comunitate, prin intermediul ONG-urilor, din anul 2000, dezvoltarea 
sistemului de probaţiune s-a bazat pe infrastructura tribunalelor. 


Serviciile de reintegrare socială şi supraveghere (denumirea serviciilor de 
probaţiune din acele vremuri) sunt organizate pe lângă tribunale, independente faţă de 
acestea şi cu subordonare direct Ministerului Justiţiei — Direcţia de reintegrare socială şi 
supraveghere. Totuşi, neavând personalitate juridică şi, implicit, nici buget propriu, 
serviciile de probaţiune se află într-o formă de subordonare administrativă față de 
preşedintele tribunalului. Cheltuielile Serviciului de probaţiune sunt incluse în cheltuielile 
tribunalului, fără însă a fi prezentate diferențiat. 


Din anul 2000, serviciile de probaţiune se bucură de legitimitate deplină şi 
recunoaştere legală, ceea ce face ca din ce în ce mai mulţi magistrați să utilizeze 
serviciile acestui sistem. În perioada 2000-2006, numărul persoanelor aflate sub 
supravegherea acestui serviciu creşte constant, de la 314 persoane în 2000 la 2.231 de 
persoane în 2006. O evoluţie asemănătoare se înregistrează şi sub aspectul numărului 
de solicitări de referate de evaluare, de la 397 în 2000 la 7.650 în 2006. 

—"— Referate de evaluare 


—E— Persoane intrate sub 
supraveghere 


2000 2001 2002 2003 2004 2005 2006 


Graficul nr. 2 Evoluţia numărului de referate şi supravegheri 2000-2006 
Sursa: Direcţia de Probaţiune - Ministerul Justiţiei 


Este de observat că această evoluţie ascendentă a volumului de activitate 
înregistrat în serviciile de probaţiune s-a înregistrat pe fondul descreşterii numărului total 
de persoane condamnate (de la 75.407 persoane condamnate în 2000 la 69.397 de 
persoane condamnate în 2004 — sursa: Consiliul Superior al Magistraturii, nepublicat). 


O altă observaţie utilă în ceea ce priveşte impactul activităţii serviciilor de probaţiune 
asupra practicii judiciare este aceea că, în condiţiile în care structura pe infracţiuni 
condamnate a rămas aproximativ constantă, iar sistemul sancţionator penal a rămas 
acelaşi, proporția pedepselor cu închisoarea a scăzut de la 51,8% în 1999 la 37,4% în 
2004. În acelaşi interval de timp, proporția suspendării sub supraveghere a crescut de la 
1,4% în 1999 la 2,4% în 2004. 


Pin urmare, este rezonabil să presupunem că prezenţa şi performanţele sistemului 
de probaţiune din România au contribuit la amplificarea încrederii magistraţilor în 
măsurile şi sancţiunile neprivative de libertate şi, implicit, la scăderea ratei încarcerării şi 
creşterea numărului de sancţiuni comunitare aplicate. 


=æ fnchisoare 
== =Suspendare sub supraveghere 


1999 2000 2001 2002 2003 2004 


Graficul nr. 3 Proportiile: pedepse cu închisoarea cu executare şi suspendări sub supraveghere 
1999-2004. Sursa: Consiliul Superior al Magistraturii (nepublicat) 


În anul 2002, Ordonanţa Guvernului nr.92/2000 privind organizarea şi funcționarea 
serviciilor de reintegrare socială şi supraveghere a fost aprobată şi completată de Legea 
nr. 129/2002. Principala modificare adusă de către această lege se referă la competenţa 
serviciilor de reintegrare socială şi supraveghere de a întocmi referate de evaluare şi la 
solicitarea organelor de urmărire penală, dar numai pentru inculpaţi. De asemenea, 

legea prevede că serviciile de reintegrare socială şi supraveghere sunt competente să 
acorde servicii de asistenţă şi consiliere persoanelor a căror pedeapsă a fost graţiată 
total sau parțial. 


La 1 ianuarie 2005 a intrat în vigoare Legea nr.211/2004 privind unele măsuri pentru 
protecţia victimelor infracţiunilor care prevede că serviciilor de probaţiune (denumite - 
potrivit acestui act normativ - servicii de protecţie a victimelor şi reintegrare socială a 
infractorilor) oferă gratuit, la cerere, consiliere psihologică şi alte forme de asistență 
victimelor categoriilor de infracţiuni prezentate mai jos (art. 8): 


- victimele tentativei la infracțiunile de omor, omor calificat şi omor deosebit de 
grav (art. 174 -— 176 Cod penal) 


- victimele infracțiunilor de lovire sau alte violenţe şi vătămare corporală, săvârşite 
asupra membrilor familiei (art.180 alin.1 şi 2 şi art.181 alin.1 Cod penal) 


- victimele infracţiunilor de vătămare corporală gravă (art. 182 Cod penal) 


- victimele infracțiunilor intenționate care au avut ca urmare vătămarea corporală 
gravă a victimei, ale infracţiunilor de viol, act sexual cu un minor, perversiune 
sexuală şi coruptie sexuală (art. 197, 198, art. 201 alin. 2-5 şi la art. 202 din Cod 
penal), infracţiunii de rele tratamente aplicate minorului (art. 306 Cod penal) 


- victimele infracţiunilor prevăzute de Legea nr. 678/2001 privind prevenirea şi 
combaterea traficului de persoane, cu modificările şi completările ulterioare. 


La momentul intrării în vigoare a acestei legi, serviciile de probaţiune nu dispuneau 
de personal specializat şi nici de procedurile necesare oferirii acestor servicii. Mai mult, 
identitatea profesională a consilierului de probaţiune era una construită în jurul 
conceptului de infractor, şi nu în jurul noţiunii de victimă. Probabil că acestea au fost 
câteva dintre motivele ce au determinat ca la sfârşitul anului 2006 numărul de victime 
care au beneficiat de aceste servicii să fie de 98. 


Anul 2006 a reprezentat anul consolidării statutului personalului din serviciile de 
probaţiune, prin adoptarea a două legi de maximă importanţă: Legea nr.123/2006 
privind statutul personalului din serviciile de probaţiune şi Legea nr.327/2006 privind 
salarizarea şi alte drepturi ale personalului din serviciile de probaţiune. Prin aceste două 
acte normative, drepturile şi obligaţiile personalului de probaţiune sunt clar şi distinct 
formulate în două legi speciale destinate acestei categorii de personal. Prin Legea 
nr.123/ 2006, serviciile dobândesc denumirea de servicii de probaţiune. 


Dar anul 2006 nu a însemnat numai consolidarea statutului consilierului de 
probaţiune, ci şi anul preluării de noi competențe materiale. Una dintre cele mai 
importante astfel de atribuţii a fost cea prevăzută în Legea nr.275/2006 privind 
executarea pedepselor şi a măsurilor dispuse de organele judiciare în cursul procesului 
penal, ce instituie obligativitatea participării consilierului de probaţiune la comisia de 
individualizare a regimului de executare a pedepsei cu închisoarea. Această prevedere 
grevează masiv asupra volumului de activitate din serviciile de probaţiune, unul sau doi 
consilieri de probaţiune din fiecare serviciu petrecându-şi o mare parte din timp în 
penitenciar. Mai mult chiar, finalitatea activităţii acestui consilier în Comisia de 
individualizare a regimului este încă destul de neclară, în condiţiile în care acesta nu 
poate oferi informaţii suplimentare despre deţinut decât în cazuri izolate (de obicei, în 
cazul în care a fost întocmit un referat de evaluare pentru acel deținut sau în situaţia în 
care acesta s-a aflat în evidenţa serviciilor de probaţiune în trecut). 

Un alt moment critic în evoluţia serviciilor de probaţiune a fost intrarea în vigoare la 
1 aprilie 2007 a Legii nr.356/2006 pentru modificarea şi completarea Codului de 
procedură penală, precum şi pentru modificarea altor legi, prin care s-a introdus 
obligativitatea întocmirii referatului de evaluare de către Serviciul de probaţiune în toate 
cazurile cu minori. Până la adoptarea Ordonanţei de Urgenţă a Guvernului nr.31/2008 
privind modificarea art.482 din Codul de procedură penală, această prevedere a blocat 
activitatea serviciilor de probaţiune, acestea fiind obligate să întocmească în 12 luni nu 
mai puţin de 18.508 referate de evaluare. 


IV.3. A treia etapă de dezvoltare a sistemului de probaţiune — consacrarea în 
sistemul sancționator (după 2007) 


Această etapă ar trebui să răspundă la o serie de exigențe care să conducă la o mai 
bună situare a serviciilor de probaţiune în sistemul de justiţie penală. 


Având în vedere că majoritatea influențelor prezentate în subcapitolul 3 se mențin în 
actualitate şi acţionează în acelaşi sens, putem estima că importanţa serviciilor de 
probaţiune va creşte de la an la an. Principalele perspective de viitor ale serviciilor de 
probaţiune pot fi organizate pe patru mari dimensiuni: regândirea misiunii şi 
responsabilităţilor serviciilor de probaţiune, reorganizarea sistemului de probaţiune ca 
entitate de sine stătătoare, continuarea profesionalizării sistemului şi reforma sistemului 
sancţionator prevăzut de Codul penal. 


După cum s-a văzut şi în paragrafele anterioare, serviciile de probaţiune au atras 
de-a lungul timpului numeroase atribuţii şi responsabilităţi care nu au legătură cu ceea 
ce înseamnă probaţiunea din punct de vedere tradiţional. Putem considera că toate 
aceste inovaţii se datorează unei identități confuze atribuite acestui sistem nou-creait. 
Inexistența unei declaraţii de misiune şi a unui mecanism de promovare a instituţiei în 
contextul justiţiei penale a făcut ca acest sistem să fie perceput ca „o fată în casă” care 
poate oricând să preia alte sarcini ce nu sunt realizate de către alte departamente. Aşa 
se explică de ce în sarcina serviciilor de probaţiune au căzut şi victimele şi minorii care 
nu răspund penal sau cei pentru care nici măcar nu s-a pus în mişcare urmărirea 
penală. În ceea ce priveşte ultima categorie, Direcţia de probaţiune a intervenit şi, printr- 
o circulară, a arătat că nu se vor întocmi referate de evaluare decât pentru minorii 
pentru care s-a pus în mişcare urmărirea penală. 


Pentru o dezvoltare durabilă, sistemul de probaţiune trebuie să îşi cristalizeze o 
identitate în jurul ideii de supraveghere şi reintegrare socială a infractorilor. Consilierii de 
probaţiune sunt specialişti în domeniul comportamentului infracţional. Nu este realist şi 
nici oportun să soliciţi unui consilier de probaţiune să se dezbrace de filosofia şi valorile 
sale pentru a lucra cu un minor dimineaţă, pentru ca după-amiază să îşi schimbe iarăşi 
recuzita pentru a lucra cu o victimă sau cu un infractor adult. 


Reorganizarea sistemului de probaţiune este o necesitate ca urmare a acelei duble 
subordonări — una către Ministerul Justiţiei şi una către preşedintele tribunalului. Pentru 
a oferi sistemului de probaţiune capacitatea de planificare pe termen mediu şi lung, 
acesta trebuie să dispună de un buget propriu. Pentru a dispune de un buget propriu, 
serviciile sau măcar Direcţia de Probaţiune din Ministerul Justiţiei trebuie să capete 
personalitate juridică. Forma juridică prin care se împlineşte acest deziderat are o 
importanţă secundară. Ceea ce primează este finalitatea: existența unei capacităţi de 
decizie şi a unui buget clar determinate. 

Cuvântul de profesionalizare poate induce cititorul în eroare. Nu este vorba de faptul 
că actualmente activitatea de probaţiune se bazează pe voluntari sau pe persoane 
nepregătite. Este, mai degrabă, vorba despre continuarea eforturilor de specializare a 
personalului în lucrul cu persoanele aflate în conflict cu legea. Aceste domeniu reclamă 
un set de aptitudini, metode, tehnici şi proceduri/standarde specifice pe care cei mai 
mulți dintre consilierii de probaţiune nu le-au achiziţionat în şcoală. Totodată, în sensul 
profesionalizării, se impune ca o necesitate adaptarea practicii de probaţiune din 
România la practicile europene şi la concluziile studiilor asupra comportamentului 
infracțional. În căutarea unui răspuns cât mai potrivit la comportamentul antisocial, 
cercetătorii testează noi metode sau chiar noi paradigme de lucru. În prezent, 
paradigma dominantă de lucru în probaţiune este cea cognitiv comportamenialistă. Este 
posibil ca, în câţiva ani, această paradigmă să fie înlocuită sau completată cu o alta — 
cea a desistării. Este foarte important ca practica serviciilor să fie conectată la toate 
aceste schimbări şi progrese în ştiinţa comportamentului uman. 


Odată cu adoptarea, în decembrie 2000, a Cartei Drepturilor Fundamentale ale 
Omului, Uniunea Europeană îşi reafirmă intenţia de a se implica şi mai mult în politicile 
penale ale statelor membre. Ari.49.3 al acestei Carte va reprezenta cu siguranță un 
fundament puternic al discuţiilor legate de armonizarea sistemelor sancţionatoare din 
Uniunea Europeană, ceea ce va crea o presiune constantă asupra parlamentelor 
statelor de a adopta măsuri şi sancţiuni penale proporţionale cu gravitatea faptelor. 
Aceasta va fi o premisă importantă în dezvoltarea şi modernizarea aparatelor 
sancționatoare ale statelor UE. În acest sens, se poate observa că România a făcut paşi 
importanţi în diversificarea răspunsului penal. Ambele proiecte de cod penal (atât cel 
adoptat, dar neintrat în vigoare, cât şi cel supus dezbaterii publice) avansează în acest 
sens soluţii asemănătoare. Codul penal adoptat în 2005 propune printre altele munca în 
folosul comunității ca pedeapsă principală. Din practica altor state (Franţa, UK, Suedia, 
Moldova etc.) s-a văzut că munca în folosul comunităţii se bucură de o largă susţinere 
publică şi de o mare popularitate în rândul magistraţilor. Mai mult chiar, o serie de studii 
au arătat că cei mai mulţi condamnaţi la muncă în folosul comunităţii îşi execută 
pedeapsa până la capăt, iar recidiva acestora este cu mult mai mică decât cea din alte 
forme de sancţionare neprivativă de libertate. Prin urmare, înlocuind pedeapsa cu 
închisoarea de până la cinci ani, munca în folosul comunităţii poate fi considerată o 
sancțiune comunitară redutabilă, o veritabilă alternativă la închisoare. Celelalte măsuri 
sau sancțiuni comunitare, cum ar fi: amânarea pronunțării pedepsei, scutirea de 
pedeapsă etc. sunt percepute în general ca acte de clemenţă din partea judecătorilor, şi 
nu soluții reale în faţa infracţionalităţii. 


Cel de-al doilea proiect de cod penal are un alt merit, şi anume pe cel de abolire a 
pedepsei cu închisoarea la minori. Cea mai aspră măsură aplicată unui minor, potrivit 
acestui proiect de cod, este măsura educativă a internării într-un centru de detenție. 
Regula în sancţionarea minorului este de aplicare a unei măsuri educative neprivative 
de libertate, iar măsurile educative privative de libertate sunt expres limitate în proiectul 
de cod penal în discuţie. 


În ambele proiecte de cod penal, atribuţiile serviciilor de probaţiune sunt prezentate 
pe larg şi sunt, uneori, chiar excesive ca număr. Odată cu intrarea în vigoare a unui alt 
cod penal mai prietenos cu măsurile şi sancţiunile comunitare, se va pune cu siguranţă 
şi problema lărgirii schemei de personal şi a infrastructurii serviciilor până la nivel de 
judecătorie. De asemenea, modul de organizare al sistemului de probaţiune din 
România trebuie să fie radical revizuit, în sensul asigurării unei independente financiare 
şi decizionale. Având prefigurate atribuţii din ce în ce mai însemnate şi ca număr, dar şi 
ca importanţă, sistemul de probaţiune nu mai poate să rămână cu un buget incert şi o 

organizare neclară. Un prim pas ar fi atribuirea, într-o formă sau alta, a calităţii de 
ordonator secundar de credite pentru Direcţia de Probaţiune. Această calitate ar atrage 
după sine alocarea unui buget distinct de cel al curților de apel, ceea ce ar soluţiona o 
bună parte din dificultăţile arătate mai sus. 


Chiar dacă pentru moment nu pare a fi o prioritate, asistenţa şi/sau supravegherea 
postpenală a foştilor deținuți se va impune în scurt timp pe agenda politicienilor şi a 
mass-media. Multe dintre recomandările şi rezoluţiile Consiliului Europei (ex. Rezoluţia 
(65)1 asupra sentințelor suspendate, probaţiunii şi altor alternative la închisoare, 
Recomandarea R (2000) 22 privind îmbunătăţirea implementării Regulilor Europene 
privind măsurile şi sancţiunile comunitare, Recomandarea R (2003) 22 asupra liberării 
condiționate etc.) consideră liberarea condiţionată ca fiind o măsură comunitară ce are 
ca scop asistarea fostului deținut pentru o întoarcere cu succes în libertate. Serviciile de 
probaţiune, dată fiind specializarea lor în lucrul cu infractorii, par a fi într-o poziţie 
privilegiată pentru a prelua această sarcină. De altfel, această atribuţiune, după cum s-a 
văzut, face parte chiar din filosofia tradițională a probaţiunii. 

Valori, principii şi competenţe profesionale în probaţiune 


Sorina Poledna 


Precizări conceptuale 


Când ne referim la justiţie, invariabil ne gândim la valori; substantivul justiție are un 
referenţial axiologic atât timp cât atunci când spunem justiție ne gândim la dreptate, 
egalitate, echitate etc. Mai mult, actul de justiţie se înscrie întotdeauna într-un orizont 
valoric: este direcționat de anumite valori şi urmăreşte operaţionalizarea lor, nu în 
ultimul rând, are o finalitate cu conotaţii valorice: dreptate pentru toţi, siguranța 
cetățeanului şi a comunităţii, umanism. 


Pentru A. Pincus şi A. Minahan (1973) "valorile sunt convingeri, preferințe sau 
presupuneri despre ce este dezirabil sau bun pentru oameni. Un exemplu este 
convingerea că societatea are obligaţia de a ajuta fiecare individ să-şi realizeze în mod 
deplin propria potenţialitate. Ele nu sunt aserțiuni despre cum este lumea şi ce ştim 
despre ea, ci despre cum trebuie să fie. Aşa că formulările cu conţinut valoric nu pot fi 
subiect de investigaţie ştiinţifică. De aceea, noi putem vorbi despre o valoare ca fiind 
bună sau greşită doar în relaţie cu un sistem particular de convingeri sau cu un Cod 
etic, fiind utilizată drept standard (Zastrow, Ch., 1993, pg. 60). Astfel, Codul etic al unei 
profesii, precum cel din domeniul probațţiunii, se fundamentează pe valorile profesiei, 
iar aspectele etice şi cele valorice se presupun reciproc, fără să se confunde: valorile 
sunt convingeri care ghidează comportamentul, dimensiunea etică include aplicarea 
valorilor pentru a face lucrurile în raport cu ceea ce în sistemul profesional se consideră 
dezirabil. Şi încă o precizare, etica este o disciplină care se ocupă de sistemul de valori, 
normele şi categoriile morale, dintre care cele două fundamentale sunt categoria de 
bine şi de rău; la rândul său, etica se deosebeşte de morală, care este mai degrabă un 
ansamblu de formulări normative. Etica profesională se referă la obligaţiile 
profesioniştilor în raport cu alţi profesionişti, cu clienţii, cu publicul larg, şi se constituie 
într-un ansamblu de obligaţii pe care profesioniștii le acceptă ca făcând parte din 
statutul profesional şi din poziţia de rol pe care şi le asumă. 


Codul deontologic include o serie de afirmaţii privitoare la responsabilităţile de 
natură etică ale consilierului de probaţiune faţă de colegii săi, de persoanele aflate în 
supraveghere, de alţi profesionişti, alte instituţii şi organizaţii, faţă de profesie aşa cum 
este ea formulată în legislaţie. Este, cu alte cuvinte, un ghid pentru comportamentul 
profesional cotidian al consilierului de probaţiune, exprimă standardele pentru conduita 
şi atitudinea profesională ale acestuia. 

„Prezentul Cod deontologic reglementează standarde de conduită 
profesională a personalului din domeniul  reintegrării sociale şi 
supravegherii, pentru ca aceasta să fie conformă cu onoarea şi 
demnitatea profesiei sale.” (Codul deontologic, art. 2 din Cap. I. Dispoziţii 
generale) 


Simultaneitatea de obligaţii etice, cel puţin teoretic, poate determina apariţia unor 
conflicte între aceste obligaţii şi astfel poate conduce la apariţia unor dileme etice. 
Acestea reprezintă acele situaţii din practica probaţiunii în care, simultan, consilierul nu 
poate îndeplini obligaţiile pe care le are fată de două sisteme/părți diferite cu care 
interacționează, fără să-şi încalce principiile de natură etică faţă de una dintre părți. 


Prin urmare, valorile înseamnă ceva intrinsec valorizabil şi dezirabil, ele ţin de un 
cadru cultural mai larg, care prin premise valorice diverse există deja în societate şi nu 
sunt exclusiv ale probaţiunii. Probaţiunea, asistența socială, psihologia, ca şi alte 
profesii, selectează din diversitatea de premise valorice pe cele care le susţin cel mai 
bine intenţionalitatea lor specifică. Din aceste motive consider că tema valorilor în 
domeniul probaţiunii este una importantă, dar şi delicată, deoarece ea solicită 
includerea în analiză a unor chestiuni precum raportul dintre autoritate şi putere sau cea 
a discriminării. Este o temă importantă pentru că impune evidenţierea unor probleme de 
bază pentru ceea ce înseamnă probaţiune: raportul pedeapsă/supraveghere — 
asistare/reabilitare, valori, competenţe profesionale şi, nu în ultimul rând, dilemele etice 
ce pot să apară când valorile sunt operaţionalizate în activităţile specifice probaţiunii. 


Nu de puţine ori, însăşi definirea identității probaţiunii ca parte a sistemului de justiţie 
penală s-a făcut din perspectiva valorilor care orientează activitatea de probaţiune: 
respect pentru persoane, valoarea umană, integritate şi intimitate, echitate, deschidere 
şi responsabilitate, principiul minimei intervenţii, principiul normalizării, principiul 
intervenției oportune, principiul continuității intervenţiei, preocuparea pentru colaborarea 
cu alte organizaţii (Haines, K., în Durnescu, l., edit, 2000, pg. 60). Recunoaşterea 
importanţei şi analiza modalităţilor de operaţionalizare a valorilor în activităţile serviciilor 
de probaţiune mi se par o condiţie indispensabilă pentru înţelegerea chiar a scopului 
exercitării funcţiei de consilier de probaţiune în ţara noastră: "(...)creşterea gradului de 
siguranță publică prin informarea şi consilierea victimelor infracţiunilor, promovarea 
alternativelor la detenţie, prevenirea infracţionalităţii, reducerea riscului de recidivă şi 
reintegrarea în comunitate a persoanelor care au încălcat legea penală.” (art. 6 din 
Legea 123/2006) 


Operaţionalizarea valorilor 


|. Respectul unicităţii, individualității şi demnității persoanei 


Orice tip de practică profesională desfăşurată la nivel microsocial se defineşte prin 
câteva concepte de bază, printre care şi cel de respect pentru orice şi pentru fiecare 
persoană. Acest concept transcende rolul, statusul şi chiar comportamentul persoanei şi 
înseamnă pentru profesionist, inclusiv pentru cel din domeniul probaţiunii, că va trata cu 
aceeaşi consideraţie şi atitudine profesională fiecare şi orice individ. Este vorba în 
esenţă de o practică nondiscriminatorie, care explică centralitatea valorii de respect 
pentru unicitatea, individualitatea şi demnitatea persoanei în interiorul setului de valori 
ce orientează practica din domeniul probaţiunii, evidențiind totodată faptul că 
individualizarea şi autodeterminarea pot fi considerate modificări de accent în cadrul 
aceluiaşi concept valoric. 

Cum poate fi însă aplicată în situaţii practice, concrete din domeniul probaţiunii 
premisa că fiecare individ este unic şi are dreptul să fie tratat cu respect şi demnitate? 
Răspunsul la această întrebare are în vedere potenţialul pentru operaţionalizarea în 
practică a acestei premise valorice, considerat sub două aspecie: 1) atenţie şi 
valorificare a fiecărui aspect care poate exprima unicitatea şi, de aici, valoarea 
intrinsecă a fiecărui individ, evidenţierea a tot ceea ce îi defineşte şi-i delimitează 
specificitatea; 2) determinarea măsurii în care procedurile de clasificare — prezente în 
practica probaţiunii — restrâng, de fapt, din potenţialul de individualizare. 


Specialiştii din domeniul psihologiei sociale au stabilit că imaginea pe care oamenii 
o au față de ei înşişi în mare parte se dezvoltă ca urmare a comunicării cu ceilalți. În 
mod concret, oamenii construiesc şi încorporează propria imagine de sine din mesajele 
pe care le primesc de la alţi oameni cu privire la ei. Ca urmare, oamenii care se simt 
bine cu privire la ei înşişi se văd ca persoane valoroase, au un sens al propriei puteri şi 
capacităţi, tind să fie mai fericiţi şi au abilitatea de-a face faţă constructiv şi adecvat 
mediului. Ținând cont de aceste lucruri, asistenții sociali şi, la fel, consilierii de 
probaţiune suni sfătuiţi să fie în mod constant sensibili/atenţi la mesajele pe care le 
transmit altora cu privire la valoarea lor. Astfel, a-l asculta atent pe cel aflat în 
supraveghere, a te asigura că îi înţelegi punctul de vedere fără vreo prejudecată, a-l 
evalua cu acuratețe identificând specificul individual al nevoilor criminogene, dar şi al 
resurselor, sunt tot atâtea moduri de a-i transmite că-l respecţi ca individ, că îl tratezi cu 
demnitate, în ciuda faptului că nu eşti de acord cu conduita sa infracțională. 


O altă problemă care ţine de operaţionalizarea de către consilierul de probaţiune a 
valorii unicităţii individualităţii şi demnităţii persoanei constă în menţinerea balanței, pe 
de o parte, între nevoia de a clasifica, a formula de exemplu concluzii la evaluări şi, pe 
de altă parte, responsabilitatea de a răspunde unei persoane într-un mod individualizat. 
Clasificarea aici se referă la nevoia de a generaliza informaţiile, de a le organiza pe 
baza unor caracteristici comune, de a le include apoi în categorii, măcar pentru a da o 
imagine sintetică unui volum de informații. Acest lucru este esenţial de pildă în munca 
pentru realizarea/redactarea referatului de evaluare pentru instanţă. Aici se pune în 
discuţie capacitatea consilierului de probaţiune de a găsi formularea cea mai potrivită 
care să împace şi nevoia de a concluziona printr-un diagnostic social şi cea de a realiza 
o evaluare individualizată. 


Să nu uităm că toţi cei care fac subiectul activităţii de probaţiune sunt într-un fel, din 
start, prinşi într-o clasificare, fac parte dintr-o categorie: a celor faţă de care s-a construit 
o reacţie socială formală ca urmare a săvârşirii unor infracțiuni. Acest lucru înseamnă 
deja etichetare. 


Aşa cum se arată în literatura de specialitate pe tema etichetării, de cele mai multe 
ori, o persoană etichetată drept deviantă preia eticheta, iar cei din jur, în mod frecvent, 
răspund deviantului mai degrabă pe baza etichetei decât a caracteristicilor sale 
individuale. Acest fapt, la rândul său, creează condiţii pentru ca persoana etichetată să 
devină precum a fost etichetată, iar acest lucru afectează în mod direct şansele 
desprinderii de infracţiune şi reintegrării sociale, mai cu seamă în cazul deţinuţilor, dar şi 
al unora dintre cei aflaţi în supravegherea serviciilor de probaţiune. 


Evidenţierea acestor aspecte ne permite, o dată în plus, să remarcăm importanța 
operaţionalizării valorii unicităţii, individualităţii şi demnităţii persoanei, considerată 
inclusiv ca o modalitate de a reduce din efectele perverse ale sancţionării penale 
(etichetarea/stigmatizarea). 

Consilierul de probaţiune abordează persoana supravegheată din perspectiva 
acestei valori pe baza a trei considerente principale: 


persoana supravegheată este o individualitate pentru că: 


o este unică din punct de vedere fizic: constituţie, aptitudini fizice, 
capacitate intelectuală, metabolism etc. 


o este unică din punct de vedere emoţional; 


o ocupă o poziţie determinantă într-o rețea socială unică de roluri şi relații 
cu familia, vecinii, şcoala, locul de muncă, activităţile din timpul liber; 


o este unică din punct de vedere al traumelor, în sensul că nimeni 
altcineva nu a cunoscut aceeaşi experienţă într-o combinaţie identică 
de evenimente (boli, accidente, decesul unor membri de familie sau 
prieteni etc.); 


o este unică din punct de vedere al problemelor cu care se confruntă, în 
sensul exclusivităţii trăirii acestora, care pot să fie probleme şi pentru 
alți oameni; 


o este unică din punct de vedere existenţial. 


individualizarea abordării este o sarcină profesională a consilierului de 
probaţiune. 


recunoaşterea unicităţii individului este o condiţie a individualizării şi argument 
pentru respectarea demnităţii şi valorii intrinseci oricărei fiinţe umane. 


Raportarea individualizată la fiecare persoană care face subiectul activităţii de 
probaţiune este crucială pentru: 


atingerea scopului pentru care este solicitat de către instanţă referatul de 
evaluare, şi anume individualizarea pedepsei; 


relația profesională dintre persoana supravegheată şi consilierul de probaţiune; 


evaluarea nevoilor criminogene, a factorilor de risc şi a celor protectivi, în 
vederea estimării riscului de recidivă, de periculozitate socială şi autovătămare; 
evaluări şi estimări ale riscului cu rol esenţial atât în elaborarea planului de 
supraveghere, cât şi în cazul asistării psihosociale; 


stabilirea celor mai adecvate, eficace şi eficiente metode de supraveghere a 
respectării măsurilor şi obligaţiilor impuse de către instanţă; 


diagnosticul social: dacă nu individualizăm, vom generaliza nepermis. În 
asemenea circumstanțe, diagnosticul poate fi dificil de formulat sau va reflecta 
generalizările şi “etichetele” stereotipurile noastre culturale şi valorice. În ambele 
situaţii, diagnoza poate fi greşită sau măcar simplistă, motiv pentru care şi 
soluţiile, intervenţia şi în general strategia de abordare a cazului aflat în 
supraveghere şi/sau asistare pot fi viciate; 


pentru intervenția  psihosocială: considerarea şi abordarea persoanei 
supravegheate ca individualitate pot fi deosebit de importante pentru imaginea 
şi stima de sine a persoanei supravegheate, pentru sporirea încrederii în 
capacitatea sa de a îndeplini măsurile şi obligațiile impuse de instanţă în sarcina 
sa, pentru construirea şi dezvoltarea motivaţiei sale, pentru schimbarea 
comportamentului într-un mod dezirabil social. 

Încă denumirea acestei valori anunță una dintre dimensiunile sale esențiale, şi 
anume respectul. Acesta poate fi văzut ca o valoare în sine, dar şi concretizat în raport 
cu unicitatea, cu individualitatea şi, nu în ultimul rând, cu demnitatea ființei umane. Nu 
sunt puţini autorii care consideră cea mai profundă nevoie umană nevoia de respect. 
„Cuvântul respect provine din limba latină şi sensul său originar include "a vedea”, „a 
privi”; ca urmare, noțiunea de respect înseamnă un mod anume de a privi, de a vedea 
propria persoană şi pe ceilalți. Respect înseamnă a preţui oamenii pur şi simplu pentru 
că sunt ființe umane” (Egan, 1990, p. 65). 


Respectul presupune astfel mai mult decât o atitudine, mai mult decât bune intenții; 
el înseamnă şi un interes real pentru autocunoaştere (când vorbim de respectul de 
sine), pentru intercunoaştere în relaţia şi comunicarea cu ceilalţi. Respect înseamnă un 
efort de înțelegere a celuilalt şi, astfel, refuzul preluării unor stereotipuri şi prejudecăți. 
Aceste sensuri care dau conţinutul a ceea ce numim respect sunt transferabile în 
atitudinile şi în gesturile care compun comportamentul profesional al consilierilor de 
probaţiune. Individualizarea eforturilor de supraveghere şi/sau asistare (evaluare, 
planificare, intervenţie) în raport cu nevoile, resursele personale, caracteristicile 
culturale, înseamnă aplicarea acestei dimensiuni valorice în practica probaţiunii. 
Atitudinea, consistenţa şi congruenţa atitudinilor şi comportamentelor consilierului de 
probaţiune transmit persoanei aflate în supraveghere că nu este judecată, nu este 
etichetată sau desconsiderată, ci este respectată pentru tot ceea ce este şi face 
dezirabil din punct de vedere social. Nu în ultimul rând, respectul pentru persoana celui 
aflat în probaţiune se exprimă în atitudinea consilierului care transmite acestuia — el sau 
ea — faptul că are resursele, puterea pentru a-şi gestiona viaţa mai eficient. În acest 
sens, sarcina consilierului este — atât pe parcursul supravegherii, cât mai cu seama al 
asistării psihosociale — să-l ajute pe client să-şi recunoască, să-şi înțeleagă cât mai 
realist, să-şi elibereze şi, nu în ultimul rând, să-şi cultive aceste resurse, nu de puţine 
ori, aceste lucruri presupun folosirea tehnicii confruntării celui aflat în probaţiune cu 
propriile strategii de coping nesănătoase, cu propriile rutine rezolutive ineficiente, cu 
valorile şi temerile sale. 


Toate aceste ocazii şi modalități de operaţionalizare în practică a respectului 
presupun o relaţie profesională consistentă care, la rândul său — după modelul unei 
spirale —, permite dezvoltarea şi exprimarea respectului, de dorit reciproc, între 
consilierul de probaţiune şi persoana aflată în supraveghere. Acest tip de relaţie poate 
constitui în sine un exemplu, un model de raportare interumană, în care poţi să primeşti 
şi să oferi respect, dovedind în mod real că interacţiunile cu ceilalţi pot să funcţioneze şi 
astfel, nu doar în orizontul golit de demnitate al infracţiunii. 


II. Autodeterminarea 


Acest principiu axiologic decurge din credința în demnitatea fiinţei umane. De aici, 
urmează, în mod logic, faptul că fiecărei persoane trebuie să i se permită să devină 
ceea ce îşi doreşte, adică să îşi determine propriul curs al vieţii, propriul stil de viaţă. 
Este oare acest lucru valabil şi în cazul persoanelor care au încălcat legea şi care se 
află în supravegherea serviciilor de probaţiune sau în detenţie? Trebuie să li se confere 
putere (empowerement) şi ocazii de autodeterminare chiar şi celor care au dovedit prin 
conduita lor antisocială că pot să le folosească împotriva binelui altora şi chiar al lor? 


Cred că da, cu anumite amendamente care ţin cont de statutul special pe care-l 
presupune sancţionarea penală. Cred că da, tocmai pentru ca pedeapsa să-şi atingă 
scopul final: cei care au fost sancţionaţi se schimbă; ca urmare a experienţei pedepsirii, 

înțeleg să îşi redefinească nevoile şi  puterile/resursele personale şi ştiu să îşi 
determine cursul vieţii alături de ceilalţi, şi nu împotriva lor. Ori toate acestea înseamnă 
autodeterminare şi empowerement. 


Totodată, consider că operaţionalizarea acestei valori în toate tipurile de interacțiuni 
— de supraveghere sau de asistare — pe durata ispăşirii pedepsei creşte şansele 
responsabilizării acestor persoane în respectul legii, sporind astfel şansele ca scopul 
sancţionării în comunitate să îşi atingă finalitatea intenţionată de legiuitor, respectiv de 
instanță, şi anume reducerea riscului de recidivă. 


Unii consilieri de probaţiune sunt de părere că operaţionalizarea acestei valori în 
munca de probaţiune (valoare centrală în asistența socială)! are loc în contextul unei 
duble condiţionări: a) persoana se află în supraveghere urmare a deciziei unei instanţe 
de judecată, impunându-i-se respectarea unor măsuri şi obligații; b) respectarea acestor 
măsuri şi obligaţii înseamnă diminuarea capacităţii de autodeterminare în limitele 
determinate de restrângerea — într-o anumită măsură — a unor drepturi (liberă circulaţie, 
de interacţiune socială etc.). 


În opinia mea, în ciuda acestor limitări cu caracter necesar şi obiectiv, 
autodeterminarea poate fi în foarte mare măsură operaţionalizată şi utilizată ca resursă 
de responsabilizare a celui aflat în supraveghere, el sau ea. 


Alegerea şi apoi decizia de a respecta sau nu măsurile şi obligaţiile impuse de 
instanţă — după ce a înţeles semnificaţia şi conţinutul deciziei instanţei — reprezintă o 
expresie a autodeterminării la nivelul celui aflat în probaţiune. Decizia de a accepta sau 
nu asistenţa şi consilierea reprezintă tot o dovadă de autodeterminare, cu condiţia să 
existe o informare prealabilă asupra ce înseamnă această ofertă şi care pot fi efectele 
ei. Participarea persoanei aflate în supraveghere — în limitele procedurilor legale — la 
deciziile ce-o privesc poate să se constituie, în mod real, în tot atâtea ocazii pentru 
autodeterminare. 


În aceeaşi măsură, aceste alegeri şi decizii pe care le ia şi/sau învaţă să le ia pe 
parcursul supravegherii şi/sau asistării cel aflat în probaţiune reprezintă tot atâtea 
exerciţii de responsabilizare. Convingerea că orice persoană are dreptul la 
autodeterminare — chiar şi condiţionată — implică faptul că trebuie să i se dea ocazii să 
ia decizii pentru sine. Doar în acest fel, el sau ea poate să (re)cunoască ce înseamnă 
responsabilitate în relaţie cu propriile alegeri şi decizii, cu efectele pe care acestea le 
dezvoltă. 


În acest fel, perioada petrecută în probaţiune şi interacţiunea profesională cu 
consilierul responsabil de caz se constituie într-un „timp util” al reflecţiei asupra 
propriului comportament, dar şi asupra valorilor, alegerilor şi deciziilor care îl 
influențează. 


De aceea, atât în supraveghere, cât şi în asistare, cred că una dintre sarcinile pe cât 
de necesare, pe atât de dificile ale consilierului de probaţiune este să lucreze cu cel 
aflat în supraveghere pentru a menţine echilibrul dezirabil între autodeterminare şi 
responsabilitate. Cel puţin din perspectiva asistenţei şi a consilierii — atât timp cât nu 
există un risc social —, fiecare contact profesional dintre consilierul de probaţiune şi 
client trebuie să urmărească valorificarea şi maximizarea oportunităţilor pentru 


1 Pentru realizarea acestui capitol am solicitat răspunsul la o listă de întrebări unora dintre consilierii de 
probaţiune din Cluj, Olt, Alba şi Bistrița, cărora le mulțumesc din nou, pe această cale, pentru informațiile 
interesante împărtăşite. 

autodeterminare: fie că e vorba de stabilirea de comun acord a datei pentru următoarea 
întrevedere, fie că e vorba de a decide împreună tema interviului de consiliere, fie că e 
vorba de a-i lăsa persoanei aflate în probaţiune decizia de-a utiliza în scop rezolutiv 
prosocial resursele construite ca urmare a consilierii. 


Valoarea autodeterminării este legată în mod inerent de ideea de alternative. 
Autodeterminarea implică, cum arătam deja, a lua decizii, iar aceasta presupune a face 
alegeri între un curs al acţiunii, comparativ cu un altul, între o soluţie rezolutivă şi alta. 
Atunci când nu are loc o alegere între alternative şi în cunoştinţă de cauză, adică pe 
baza unei informări şi cunoaşteri prealabile a conţinutului alternativelor, înseamnă că nu 
există în mod real oportunitate pentru autodeterminare. 


Dacă instituția probaţiunii este prin ea însăşi o alternativă, atunci, cu atât mai mult, 
perioada de timp în care persoana se află în supravegherea Serviciului de probaţiune ar 
trebui să se constituie în mod real, şi nu doar intenţional, într-un răstimp în care, în 
spaţiul relaţiei profesionale cu consilierul de probaţiune, individul să fie ajutat, încurajat, 
de ce nu, direcționat să iasă din blocajele de înţelegere şi acțiune care au condus la 
comiterea infracţiunii şi să capete exerciţiul gândirii alternative, în termeni de 
consecințe, şi al acţiunii responsabile ce presupune asumarea propriilor alegeri şi decizii 
cu privire la cursul propriei sale vieți. 


Astfel, persoana supravegheată poate fi încurajată pentru a reflecta atât la 
conţinutul, cât şi la consecinţele alternativelor, începând cu cele care vizează 
respectarea, şi nu a măsurilor şi obligaţiilor impuse de instanță. Prima întrevedere în 
care, printre altele, i se explică persoanei posibilitatea asistării şi consilierii trebuie să se 
constituie într-o ocazie de a lua în considerare, în cunoştinţă de cauză, atât alternativa 
asistării, cât şi pe cea a refuzului ei, adică i se oferă oportunitatea pentru 
autodeterminare. 


Activitatea de supraveghere şi mai cu seamă asistarea pot să se centreze atât pe 
înlăturarea blocajelor de la nivelul individului (informaţii limitate, educaţie deficitară, 
formare profesională insuficientă, stimă de sine scăzută, frică de stigmatizare etc), cât şi 
pe înlăturarea barierelor din mediu, care îi limitează posibilităţile de acces la resurse şi, 
astfel, la soluții alternative (stigmatizarea şi marginalizarea persoanelor care au comis 
infracțiuni şi au fost sancţionate penal, insuficiente servicii de asistare postpenale etc). 


Relaţia profesională din domeniul probaţiunii este în mod clar o relaţie duală: de 
control şi asistare care, spre deosebire de alte relaţionări, îl aşază pe consilierul de 
probaţiune în rolul celui care îi oferă persoanei supravegheate informaţiile şi ocaziile 
pentru autodeterminare, fără a-i impune propria sa perspectivă sau opțiune, şi asta în 
ciuda faptului că este o relaţie în care consilierul exprimă şi la nivel simbolic, şi la nivelul 
rolului profesional autoritate. 


Pe de altă parte, aşa cum subliniază Compton şi Galaway (1989), utilizarea 
autorităţii pentru a impune eforturile de reabilitare ale celui care a încălcat legea creează 
o serioasă dilemă etică în plan profesional. Ea se poate rezolva cel puţin în două 
direcții. Una dintre opţiuni este de a integra rolul — autoritate în limitările impuse de 
cadrul instituţional şi legal al probaţiunii, încercând totodată să fie sporite — cum arătam 
— oportunităţile pentru autodeterminare. Cea de-a doua alternativă este de a muta, de 
câte ori este posibil, accentul pus pe eforturile coercitive, de control, înspre cele 
reabilitative. Ca urmare a operaţionalizării valorii autodeterminării, eficienţa şi mai ales 
eficacitatea probaţiunii vor putea fi probate prin capacitatea celui aflat în supraveghere 
de a opta responsabil pentru alternative de viaţă prosociale, pe parcursul sau la capătul 
perioadei de supraveghere. 

III. Confidenţialitatea 


Atunci când ne referim la operaţionalizarea acestei valori în domeniul probaţiunii, 
aparent lucrurile sunt clare; legislaţia? prevede care sunt limitele confidenţialității în ceea 
ce priveşte accesul la informaţiile scrise, consemnate în documente (referatele de 
evaluare, dosarele privind supravegherea şi, după caz, asistarea fiecărei persoane etc.). 


Confidenţialitatea îşi defineşte conţinutul şi graniţele într-un mod specific în spațiul 


probaţiunii unde se întâlnesc, pe de o parte, condiţionările proprii oricărei activităţi în 
sprijinul actului de justiţie, iar pe de altă parte, condiţionările specifice acestei activități. 


Acest din urmă aspect face ca operaţionalizarea confidenţialităţii în practica 
probațţiunii să poată fi înțeleasă numai pornind de la faptul că persoana aflată în 
supraveghere are un statut special, determinat de limitarea unor drepturi şi supunerea la 
unele condiţii şi obligaţii, fiind supravegheat în acest sens în cadrul comunităţii. Astfel, 
siguranța comunităţii şi nevoia respectării măsurilor şi obligaţiilor impuse de către 
instanţă explică limitarea de principiu a confidenţialităţii în spaţiul probaţiunii. 


Diminuarea confidenţialităţii ţine însă şi de faptul că activitatea de probaţiune 
înseamnă interacțiunea mai multor sisteme, organisme şi instituţii care cooperează, 
comunică, adică împărtăşesc informaţii, interacționează complemeniar în vederea 
atingerii scopului final. Mai mult, probaţiunea înseamnă angajarea unor metode precum 
managementul de caz care, prin natura şi funcţiile sale, înseamnă coordonarea şi 
complementaritatea evaluării, informării şi intervenţiei mai multor profesionişti. În acelaşi 
timp, probaţiunea presupune atât activităţi în care există supervizare şi intervizare, cât şi 
situaţii obiective în care consilierii responsabili de caz pot să îşi transfere între ei 
cazurile ş.a.m.d. lată doar câteva din circumstanţele şi faptele care explică de ce limitele 
confidenţialităţii sunt în spaţiul probaţiunii mai degrabă înguste, fără ca acest lucru însă 
să scadă din calitatea şi consistenţa relaţiei profesionale din domeniul probaţiunii. 


Tocmai din aceste motive cred că precizările pe care le fac Compton şi Galaway 
(1989) sunt perfect transferabile din spaţiul asistenţei sociale în cel al probaţiunii. Ei 
formulează un punct de vedere oarecum inedit în peisajul literaturii de asistenţă socială, 


2 Atât în exercitarea atribuțiilor de serviciu, cât şi în societate, consilierii, şefii serviciilor şi inspectorii sunt 
datori să păstreze confidenţialitatea în legătură cu documentele pe care le dețin, conform legii, în scop 
profesional. Punerea la dispoziția organelor judiciare, în condiţiile prevăzute de lege, a acestor documente şi a 
altor informații deţinute în virtutea exercitării funcţiei nu reprezintă o încălcare a confidenţialității, serviciile de 
reintegrare socială şi supraveghere având obligaţia de a colabora cu organele judiciare, la solicitarea scrisă a 
acestora. Informațiile referitoare la cazurile aflate în evidenţa serviciului, precum şi orice informații cu privire la 
organizarea şi desfăşurarea activităţii în cadrul acestuia vor fi puse la dispoziția presei exclusiv prin 
intermediul persoanelor desemnate de conducerea direcției de specialitate şi cu respectarea confidențialității 
datelor personale ale beneficiarilor serviciului respectiv (art. 7(d) Capitolul | din Codul deontologic). 

Referiri similare se fac şi în Legea nr. 123/2006, art.6 alin (1) şi alin (2). 

Fără a fi specifice probațiunii, există şi alte câteva prevederi legale care vizează problematica limitelor 
confidențialității: 

Conform art. 262 C.p., constituie infracțiune omisiunea de a denunța de îndată săvârşirea vreuneia dintre 
infracțiunile prevăzute în art. 174, 175, 176, 211, 212, 215", 217 alin. (2)-(4), art. 218 alin. (1) şi art. 276 alin. 
(3): infracțiunile de omor simplu, calificat şi deosebit de grav, tâlhăria, pirateria, delapidarea, distrugerea în 
formele agravate, distrugerea calificată şi formele agravate ale infracțiunii de distrugere şi semnalizare falsă. 
Art. 170 C.p.p. prevede ca infracțiune nedenunţarea infracţiunilor contra siguranţei statului. 

Consilierul de probaţiune poate să fie ascultat ca martor în procesul penal, cu consimțământul beneficiarului. 
Art. 79 alin. (1) C.p.p. prevede că persoana obligată a păstra secretul profesional nu poate fi ascultată ca 
martor cu privire la faptele şi împrejurările de care a luat cunoştinţă în exerciţiul profesie, fără încuviințarea 
persoanei sau a organizaţiei față de care este obligată a păstra secretul. 

când afirmă ideea necesităţii de a reconsidera importanța sau, mai precis, poziția 
confidenţialităţii în orientarea practicii de asistenţă socială. 


Dacă ea este importantă în psihoterapie (care acoperă relativ o mică parte din 
practica asistenţei sociale), unde în cadrul relaţiei terapeutice clientul relevă mai 
degrabă sentimente din trecut, şi nu acţiuni curente (şi chiar şi acolo, dacă clientul face 
cunoscute planuri care pun pe alţii în pericol, terapeutul e obligat să le împărtăşească 
celor competenţi să-l prevină), nu la fel de necesară, chiar utilă, se dovedeşte 
confidenţialitatea în alte arii ale practicii în care se operaţionalizează valori specifice 
asistenței sociale. 


Autorii menţionaţi vorbesc de două aspecte problematice pe care le ridică aplicarea 
în practică a confidenţialității: 


„Mai întâi, conceptul poate depriva pe aplicanţi şi clienţi de 
oportunitatea şi obligația de a-şi asuma responsabilitatea pentru propriile 
declarații verbale. (...) ce faci apoi când un client cu care interacţionezi îți 
spune «vreau să-ţi spun ceva, dar vreau să ţii secret»? Părerea noastră 
este că nu trebuie să-i faci această promisiune în avans, dar poți spune 
că poți să determini cum să foloseşti informaţia numai după ce îti este 
împărtăşită, şi că respondentul sau aplicantul [n.n., pentru un serviciu de 
asistență socială] trebuie să fie conştient de acest lucru în decizia pe 
care o ia în legătură cu împărtăşirea acelei informații; de aceea vei 
discuta cu persoana cum şi în ce fel informaţia va fi utilizată”. (Compton 
şi Galaway, 1989, pg. 199) 


A doua problemă cu confidenţialitatea este dată de relativa sa absolutizare, care în 
opinia lui Compton şi Galaway reduce în mod drastic din opţiunile aflate la dispoziția 
profesionistului şi clientului. 


„(...) O aderență mult prea zeloasă la confidenţialitate poate fi 
inconsistența în raport cu o abordare importantă [n.n., în asistență 
socială], cea a cooperării cu rețeaua socială şi cu sistemele de suport 
mai cuprinzătoare. Confidenţialitatea tinde să izoleze practicianul şi 
clientul, în condiţiile în care, în multe dintre intervenţiile noastre, 
centrarea e foarte probabil să se facă asupra sistemelor de suport 
exterioare clientului” (p.199). 


Astfel demitizată, operaţionalizarea confidenţialităţii se înscrie mai firesc în realitatea 
complexă a practicii din domeniul probaţiunii. 


Un ultim argument în acest sens îl constituie recunoaşterea faptului că concretizarea 
confidenţialităţii este o sursă importantă a încrederii; totodată, interacţiunea dintre 
consilierul de probaţiune şi persoana aflată în supraveghere presupune funcţionarea 
unei relaţii profesionale bazate nu doar pe autoritate — ţinând cont de contextul 
instituțional al relaţionării —, ci şi pe încredere. Confidenţialitatea este, deci, o sursă şi o 
resursă importantă a încrederii, mai cu seamă în relaţionări în care una din părti 
participă la interacţiune involuntar şi este supusă supravegherii şi controlului. 


Tocmai de aceea, clarificarea cu maximă transparenţă a limitelor confidenţialităţii şi 
respectarea lor cu fiecare ocazie/întrevedere, sau etapă, în comunicarea dintre 
consilierul de probaţiune şi cel aflat în supraveghere reprezintă o condiţie necesară 
pentru stabilirea, păstrarea şi dezvoltarea încrederii. Acest lucru este cu atât mai mult 
valabil în activitatea de asistenţă şi consiliere când relaţia profesională din probaţiune 
devine (şi) o relaţie de ajutor; ceea ce presupune şi mai multă încredere din partea celui 

asistat fată de demersul de asistare şi fată de consilierul de probaţiune care livrează 
asistarea/consilierea, şi mai multă nevoie de încredere în respectarea confidenţialităţii 
asupra informaţiilor şi sentimentelor vehiculate în spaţiul relaţiei de asistare şi consiliere. 


Confidenţialitatea este aşadar o resursă pe care consilierul de probaţiune o poate 
asigura fără ca ea să fie folosită pentru a justifica eşecul unor acţiuni sau pentru a scuza 
lipsa de implicare în direcționarea clienţilor în a-şi asuma responsabilitatea pentru 
comportamentul lor verbal, sau ca o scuză pentru nereuşita asistării clienţilor în 
construirea unui sistem de suport, cu atât mai mult cu cât prezenţa lor în comunitate are 
şi această miză. 


Totodată, trebuie recunoscute şi acele limitări ale confidenţialităţii ce ţin de cauze să 
le numim prozaice, pe cât de cotidiene, pe atât de deranjante, şi anume: spațiile 
insuficiente de care dispun multe din serviciile de probaţiune şi care explică de ce în 
aceeaşi încăpere, în acelaşi timp, se derulează două interviuri. 


Văzută din această perspectivă mai complexă, confidenţialitatea ar putea fi 
înțeleasă, în contextul probaţiunii, ca una din condiţiile negociate ale acordării serviciului 
şi nu ca o valoare în înțelesul său clasic, aşa cum propun de altfel Compton şi Galaway. 


Prin urmare, rezolvarea ambiguităţilor şi dilemelor — de multe ori inerente — legate 
de confidenţialitate, care pot să apară în practică, depinde mai întâi de înscrierea în 
limitele legalităţii, iar mai apoi, de demitizarea constructivă a rolului şi importanţei 
confidenţialităţii în configurarea orizontului axiologic al activităţilor din domeniul 
probațţiunii. 


IV. Pragmatismul 


Conform lui Egan (1990), pragmatismul face parte din valorile proprii profesiilor prin 
care se acordă ajutor indivizilor, grupurilor şi comunităţilor vulnerabile din punct de 
vedere social. Deşi este o valoare mai puţin invocată, în opinia mea, ea merită o tot mai 
mare aplicabilitate deoarece, pe de o parte, solicită centrarea pe ceea ce este prioritar 
pentru client, iar pe de altă parte, transpusă în realitate, impune o serie de standarde de 
eficienţă şi eficacitate care au o tot mai mare importanţă în domeniul probaţiunii. 


Pragmatismul înțeles din această perspectivă asigură un „real-life focus”, ceea ce 
înseamnă în practică, de pildă, includerea în evaluarea pentru realizarea planului de 
supraveghere a tuturor aspectelor relevante din actualitatea vieţii celui aflat în 
supraveghere sau, ca în asistare şi consiliere, centrarea se face pe evaluarea şi 
intervenţia pentru acoperirea nevoilor cu potenţial criminogen cotidiene. Astfel, un 
asemenea focus pe viaţa reală ar putea permite măsurarea eficienţei activităţii din 
probaţiune în raport cu ceea ce reprezintă provocări reale, nevoi stringente şi, nu în 
ultimul rând, dovezi că ce se întâmplă în spaţiul probaţiunii contribuie în mod real la mai 
bună integrare şi funcţionare socială a celui aflat în supraveghere. 


Din conţinutul acestei valori se revendică principiul flexibilităţii, care formulează 
următoarele imperative pentru profesionişti: „Fă tot ceea ce este etic şi funcţionează; 
dezvoltă oportunităţi pentru client care să-l conducă spre decizii care să-i sporească 
participarea la propria asistare; fă (doar) ceea ce este necesar pentru acordarea de 
ajutor” (Egan, 1990, pg. 61). 


Rezultă din aceste câteva precizări legate de conţinutul şi implicaţiile practice ale 
pragmatismului faptul că este o valoare a cărei operaţionalizare este în acord deplin cu 
exigenţele de raționalitate, eficienţă acţională şi eficacitate în managementul resurselor, 

exigenţe specifice tot mai mult şi pentru activităţile din domeniul probaţiunii, mai cu 
seamă atunci când ne referim la activităţile de asistenţă şi consiliere. 


Dacă nu pierdem din vedere faptul că asistarea psihosocială în spaţiul probaţiunii se 
acordă la cerere, dar în condiţiile în care clientul este funciarmente unul involuntar, 
pentru că este în probaţiune, ca urmare a unei hotărâri a instanţei de judecată, atunci cu 
atât mai adecvată se dovedeşte operaţionalizarea acestei valori care pune în prim-plan 
centrarea pe client şi pe resurse (implicarea participativă a clientului la asistare este 
astfel o resursă de bază). Flexibilitatea, care nu de puţine ori presupune creativitate, 
eficacitatea şi eficienţa (asistarea presupune întotdeauna un cost — financiar, psihologic, 
de timp etc. — chiar şi atunci când este gratuită) şi, nu în ultimul rând, conştientizarea 
propriilor limite profesionale ale consilierului sunt atuurile pe care le poate aduce cu sine 
o adecvată aplicare în practica probaţiunii a acestei valori. 


Nu în ultimul rând, pragmatismul în activitatea consilierului de probaţiune înseamnă 
nu doar să faci ceea ce este cu adevărat necesar, în raport cu priorităţile, dovedind 
astfel un bun management al timpului şi al resurselor, ci şi să eviţi să generezi 
rezistență; mai cu seamă pentru că motivaţia scăzută pentru schimbare, pasivitate şi 
chiar rezistență reprezintă de multe ori un dat cu care intră în probaţiune mulţi dintre 
clienţi. Când dincolo de acest dat să-i spunem, persoana aflată în supraveghere 
dovedeşte rezistenţă la sarcinile şi activităţile din probaţiune, primul lucru pe care 
consilierul de probaţiune trebuie să-l facă este să analizeze propria sa prestație 
profesională — eventual în sesiuni de supervizare — şi să determine ce anume din ceea 
ce a făcut, a spus, a putut fi considerat de cel aflat în probaţiune ca fiind coercitiv, 
constrângător. Tot în acest sens cred că este utilă sugestia pe care o fac cei cu 
experienţă în domeniul asistenţei sociale când afirmă că practicienii trebuie să facă ce 
este necesar pentru a dizolva, a ignora sau chiar a folosi rezistența, mai degrabă decât 
a se lua la trântă cu ea, transformând-o, în mod greşit, într-o provocare personală. 


Prin urmare, o interacţiune a consilierului de probaţiune şi a persoanei aflate în 
supraveghere, orientată de pragmatism, se va traduce în mesaje verbale şi acţiuni care 
țin seama de faptul că toți clienţii devin rezistenți atunci când, într-un fel sau altul, se 
simt constrânşi. Or constrângerea deja există în mod obiectiv din momentul în care 
instanța a formulat şi impus măsuri şi obligaţii în sarcina celui aflat în probaţiune. De 
aceea cred că o sarcină de bază a fiecărui consilier de probaţiune este să gestioneze 
această situaţie generatoare de probleme printr-o relaţionare centrată pe comunicare, 
cooperare, suport şi direcționare, evitând să dezvolte alte surse de rezistenţă. 


Pe lângă calitatea şi natura relaţionării invocate mai sus, un rol important în 
reducerea rezistenţei şi creşterea motivării şi implicării în probaţiune a celor aflaţi în 
supraveghere îl poate avea o bună evaluare a nevoilor criminogene şi a resurselor celor 
aflaţi în probaţiune, o estimare a riscului acurată. 


Relația profesională - spațiu al operaționalizării valorilor în probaţiune 


Stabilirea şi dezvoltarea relaţiei profesionale dintre consilierul de probaţiune şi 
persoana aflată în supraveghere — el sau ea — este influenţată în mod determinant de o 
dualitate intenţională. Adică atât intenţia de control, cât şi cea de suport/ajutor pentru 
depăşirea comportamentului infracţional şi a circumstanțelor psihosociale care l-au făcut 
posibil; tocmai această dublă intenţionalitate face ca relaţia profesională în spațiul 
probaţiunii să capete un specific distinctiv. Acesta este exprimat prin faptul că relaţia 
dintre consilierul de probaţiune şi persoana aflată în supraveghere, aşa cum o definesc 
prevederile şi procedurile legale, este şi nu este o relație de ajutor, sau, mai bine spus, 

nu este doar o relaţie de ajutor şi nu este, în primul rând, o relaţie de asistare, care pune 
în prim-plan bunăstarea celui asistat (precum în asistenţa socială). 


În probaţiune, în prim-plan se află păstrarea şi sporirea siguranţei comunităţii, prin 
reducerea riscului social şi a celui de recidivă; subordonata acestor obiective stă în 
rezolvarea nevoilor cu potenţial criminogen specifice fiecărei persoane aflate în 
probaţiune şi valorificarea, în acest scop, a resurselor personale şi comunitare, prin 
asistarea psihosocială — la cerere — a persoanei aflate în probaţiune. 


Pentru a înțelege care este natura relaţiei profesionale, să vedem care suni 
principalii protagonişti ai relaţiei, poziţia şi rolurile lor în spaţiul acesteia. Aici, cred că se 
impune distincţia pe care au propus-o Pincus şi Minahan (1973) când, definind 
sistemele multiple cu care interacționează asistentul social, au identificat patru sisteme: 
sistemul client, sistemul țintă, sistemul agent al schimbării şi sistemul acţiunii. 


Conform celor doi autori, adevăraţi clasici ai asistenţei sociale de numele cărora se 
leagă adaptarea şi dezvoltarea teoriei sistemelor în domeniul practicii asistenţei sociale, 
sistemul client îl reprezintă „persoana-în-situaţie care solicită serviciile din partea 
asistentului social, iar sistemul-țintă îl constituie persoana sau situaţia asupra căreia 
asistentul social decide că vor trebui concentrate eforturile sale” (Davies, 150). Aceste 
două sisteme pot coincide, dar pot fi şi distincte. 


În cadrul serviciilor de probaţiune, această distincţie este cu atât mai importantă, cu 
cât statul, prin organele de justiţie, acţionează ca sistem client, iar sistemul-țintă îl 
constituie persoana aflată în probaţiune. Această persoană nu a solicitat voluntar 
intervenţia Serviciului de probaţiune şi nici nu poate cere încetarea sa; ea este, în 
virtutea comportamentului său trecut ori a condiţiei (status-rol) prezente, obligată, prin 
sentinţa instanţei de judecată, să parcurgă activităţile din probaţiune şi să participe într-o 
relaţie profesională care i s-a impus. De aici complexitatea şi dificultatea acestui tip de 
relationare profesională, complexitatea condiţionărilor şi provocărilor care îi sunt 
specifice. 


Astfel, dintre cele mai mari provocări, amintesc poziţia şi rolurile profesionale ale 
consilierului de probaţiune. Acesta — el sau ea -— se află, sau ar trebui să se afle, la 
mijlocul distanţei dintre individul sancţionat şi stat. Consilierul de probaţiune este învestit 
cu o poziţie profesională ce îşi bazează autoritatea pe mandatul legal pe care îl deţine 
atât în rolul său de control, cât şi în cel de asistare. 


Astfel conferită, autoritatea pe care o reprezintă consilierul de probaţiune, atât la 
nivel simbolic, cât şi la nivel acţional, atrage atenţia asupra necesităţii unei utilizări 
constructive a ideii de autoritate. Prin constructiv înțelegând o abordare care pune în 
legătură autoritatea cu responsabilitatea la nivelul atitudinii, deciziilor şi acţiunilor 
consilierului de probaţiune. Tema responsabilității este, în opinia mea, una dintre cele 
mai delicate, actuale şi importante teme de dezbatere în domeniul probaţiunii şi merită 
cred un capitol aparte. Doresc totuşi să sugerez câteva direcţii de discuţie în jurul ei şi al 
raportului autoritate-responsabilitate. 


Responsabilitatea este un concept care cere contextualizare, adică ne invită să 
orientăm analiza operaţionalizării sale, cel puţin în următoarele direcții: 


Responsabilitatea de care dă dovadă consilierul de probaţiune în activitatea 
profesională se exprimă, pe de o parte, în raport cu rezultatele şi, pe de altă parte, cu 
ceea ce numim deontologie. 


O altă direcţie de analiză necesară este cea pe care o propun May şi Vass (1996) 
prin întrebarea: "[consilierul de probaţiune] responsabil față de cine şi pentru ce?” (p.93) 


37 


Încercând mai degrabă o explicitare a întrebării decât un răspuns, aş spune că 
responsabilitatea se măsoară şi pe verticală, în planul relaţiei instituțional-ierarhice, şi 
pe orizontală, la nivelul relaţiei consilierului de probaţiune, atât cu colegii din Serviciul de 
probaţiune , cât şi cu ceilalţi profesionişti cu care colaborează, dar, nu în ultimul rând, cu 
persoana aflată în supraveghere şi/sau asistată. Astfel, se evidenţiază cum şi de ce, pe 
fiecare dintre aceste planuri, responsabilitatea se traduce de fapt în alte şi alte valori, 
precum onestitate, confidenţialitate, respect, individualizare, sau în calităţi profesionale 
esenţiale, precum corectitudine, deschidere, congruenţă, cunoaştere de sine, curaj, 
empatie, preocupare pentru celălalt, dar, nu în ultimul rând, autenticitate. 


Autoritate şi putere: Aşa cum arătam mai sus, autoritatea poate fi definită drept 
putere delegată consilierului de probaţiune de către stat şi serviciul în care este angajat. 
Consilierul de probaţiune este văzut ca având puterea/autoritatea legală şi profesională 
totodată pentru a îndeplini rolul profesional complex pe care îl deţine în sistemul de 
justiție. Rolul, tradus în sarcini profesionale concrete, evidenţiază dimensiunile de bază 
ce dau conținut autorității: 


a) dimensiunea instituţională ţine de poziţia şi funcţia consilierului de probaţiune în 
cadrul sistemului de justiţie, în general, şi al Serviciului de probaţiune, în special; 


b) dimensiunea psihologică este dată de faptul că de multe ori, ca urmare a dezvoltării 
corespunzătoare a relaţiei profesionale, persoana aflată în supraveghere îl acceptă pe 
consilier drept persoană-resursă; recunoscându-i astfel autoritatea şi puterea 
profesională de a-l ajuta/consilia, în virtutea competenţelor profesionale; 


c) dimensiunea etică ce decurge din primele două este cea care face în mod necesar 
legătura cu ideea de responsabilitate. Astfel, triada autoritate-responsabilitate-etică 
profesională ajunge de fapt să exprime în mod sintetic esența modului în care poate fi 
înțeles şi operaţionalizat în practica probaţiunii setul de valori specific acestei instituții. 


Autoritatea profesională vine din trei surse principale: 
1) din competențele profesionale (cunoştinţe, deprinderi, valori); 


2) din poziţia profesională (consilierii de probaţiune aparţin unei profesii cu un sistem 
etic care le imprimă o anumită poziţie profesională); 


3) din calitatea relaţionării profesionale. 


Diada valori-competențe profesionale 


La confluența funcţiilor de control social, îngrijire socială şi de schimbare socială pe 
care le îndeplineşte instituția probaţiunii se află corolarul acestora, adică funcţia de 
reconciliere, cea care dă posibilitatea statului şi cetăţenilor de-a trăi împreună într-o 
relativă armonie (Davies, 155). Din perspectiva muncii în cadrul Serviciului de 
probaţiune, aceasta înseamnă că profesionistul/consilier de probaţiune este angajat al 
statului, dar el nu este (prin aceasta) doar un simplu agent al controlului social, ci şi un 
agent al schimbării, deoarece deţine atât autoritatea şi mandatul legal în acest sens, cât 
şi competențele profesionale care fac posibilă îndeplinirea misiunii instituţiei probaţiunii. 


Definite fie în termeni de „contribuţie la siguranța comunităţii” (Malta), sau „reducere 
a criminalităţii şi protejarea cetăţenilor de infracţiune” (Suedia), sau ca „livrare a justiţiei 
prin investigaţii, acuzare, proces şi acordare a pedepsei în mod eficient şi eficace” 
(Anglia), sau formulate în termeni de obiectiv: "să stimuleze siguranța comunității şi să 
promoveze binele comun prin susţinerea, recunoaşierea şi folosirea sancţiunilor şi 

măsurilor cu baza comunitară, reducând astfel nivelul recidivei“ (Irlanda) (Kalmthout, A., 
M., Derks, J.,T., M., edts, 2000), declaraţiile de misiune ale celor mai multe servicii de 
probaţiune europene pun accentul, în principal, pe protecția cetățenilor, a comunităţilor, 
pe evaluarea riscurilor şi executarea cu eficacitate a sancţiunilor formulate de instanţele 
de judecată în sarcina persoanelor care au comis infracțiuni. 


În România, conform legislaţiei (Legea 29/2002, 272/2004, 211/2006), misiunea 
serviciilor de probaţiune este să contribuie la siguranţa comunităţii şi a cetăţenilor prin 
supravegherea infractorilor, asistenţa şi consilierea lor la cerere, contribuind astfel la 
reducerea riscului de recidivă al acestora. O altă posibilă definire (centrată pe ceea ce 
fac serviciile de probaţiune) a misiunii ar putea să fie următoarea: probaţiunea ca 
alternativă la pedeapsa închisorii asigură, pe de o parte, supravegherea executării în 
comunitate a măsurilor şi sancţiunilor impuse de instanţă persoanelor care au comis 
infracțiuni, iar pe de altă parte, promovează şi asigură asistarea psihosocială în vederea 
depăşirii comportamentului antisocial — în cazul autorilor infracţiunilor — şi a traumelor şi 
prejudiciilor provocate prin săvârşirea infracţiunii; în cazul victimelor infracțiunilor; scopul 
primordial al întregii activităţi de probaţiune fiind creşterea siguranţei comunitare. 


Legislaţia în vigoare stabileşte care sunt responsabilităţile serviciilor de probaţiune: 
supravegherea respectării de către persoana supravegheată a măsurilor şi obligaţiilor 
stabilite de instanţă, supravegherea executării obligaţiilor impuse minorului de către 
instanţă, realizarea - la cererea instanţei - a referatelor de evaluare, acordarea de 
asistenţă la cererea persoanei condamnate, colaborarea cu instituţii publice pentru a 
supraveghea executarea de către minor a măsurii referitoare la prestarea unei munci 
neremunerate într-o instituţie de interes public, implementarea unor măsuri pentru 
protecţia victimelor infracţiunilor, activităţi de evaluare şi asistenţă a deţinuţilor din 
penitenciare. 


Odată definite misiunea şi obiectivele instituţiei probaţiunii în România, ar trebui să 
fie specificate cel puţin la fel de clar şi rolurile consilierilor de probaţiune. Din păcate, 
acest lucru nu s-a întâmplat încă, cu toate acestea, anumite roluri pot fi identificate în 
funcţie de sarcinile profesionale ce decurg din responsabilităţile deja enumerate. 


În acest sens am în vedere rolul de evaluator pe care îl are consilierul de probaţiune 
(evaluează nevoi cu potenţial criminogen, situaţia socială şi familială a persoanelor, 
riscul de recidivă, de periculozitate socială, de autovătămare, evaluează nevoile de 
asistare şi consiliere, evaluează progresul în raport cu planul de supraveghere şi/sau 
asistare). 


În vederea îndeplinirii sarcinilor de asistare şi consiliere, se pot identifica, în opinia 
mea, cinci roluri de intervenţie, de bază: 1) broker social, 2) abilitator, 3) educator, 4) 
mediator, 5) advocacy. 


Dacă avem în vedere istoricul dezvoltării probaţiunii din România, prevederile 
legislaţiei (OG 92/2000, Legea 129/2002, Legea 123/2006, Strategia educaţională în 
domeniul probaţiunii în România) referitoare la pregătirea şi formarea profesională a 
consilierilor de probaţiune, şi dacă suntem de acord că înțelegem prin competență 
profesională „demonstrarea cunoştinţelor, deprinderilor şi valorilor la locul de muncă, în 
raport cu standarde agreate” (National Council for Vocational Qualifications, 1988) 
atunci, înseamnă că un consilier de probaţiune, pentru a îndeplini responsabilităţile şi 
atribuţiile stabilite în sarcina sa prin lege trebuie să dovedească că deţine şi, totodată, 
că poate să transfere în practică cunoştinţe teoretice, deprinderi practice şi valori în 
acord cu misiunea şi obiectivele instituţiei probaţiunii şi în funcţie de rolul profesional pe 
care îl îndeplineşte într-un moment sau altul al activităţii sale profesionale. 

Aşa cum a fost definită competenţă profesională, reiese că valorile constituie unul 
dintre cei trei piloni de bază pe care ea se clădeşte. Să mai observăm că se pot 
evidenția, pe de o parte, o dimensiune legată de locul de muncă/domeniul ocupaţional 
şi, pe de altă parte, o dimensiune pe care o putem considera centrată pe persoană, 
competenţă personală. 


În continuare sunt succint descrise rolurile profesionale amintite anterior şi 
evidenţiate elementele de competenţe specifice fiecărui rol: 


1. Prin acest rol de broker social al consilierului de probaţiune sunt stabilite 
conexiunile necesare între cel aflat în probaţiune şi comunitate, conform obiectivelor din 
planul de supraveghere, respectiv cel de asistenţă şi consiliere. Îndeplinirea acestui rol 
solicită competenţe profesionale specifice: cunoştinţe referitoare la resursele comunitare 
şi cunoaşterea procedurilor de operare ale organizaţiilor, instituţiilor pentru ca legăturile 
să fie eficiente, abilităţi practice de comunicare şi negociere şi, nu în ultimul rând, 
presupune operaţionalizarea valorilor şi principiilor etice (echitate, respectul demnităţii, 
nondiscriminare), care permit celor aflaţi în probaţiune să rămână parte a comunităţii, în 
ciuda sancţionării lor, şi să folosească astfel resursele comunităţii în condiţiile stabilite 
de instanţele de judecată. 


2. Rolul de consilier/abilitator se construieşte în jurul verbului „a abilita”. Practicianul 
va lucra în acest rol atunci când activităţile de intervenţie psihosocială sunt direcționate 
spre asistarea persoanelor pentru a găsi puterile şi resursele proprii necesare pentru 
producerea schimbărilor solicitate prin planul de asistenţă; schimbarea apare şi se 
datorează însă, în principal, eforturilor celor asistați. Responsabilitatea consilierului de 
probaţiune este aceea de a facilita sau abilita clientul în realizarea obiectivului propus. 
Câteva exemple de căi prin care practicianul realizează acest rol sunt: încurajează 
verbalizarea, asigură ventilarea sentimentelor, examinează modelul de relaţionare 
folosit de client, oferă încurajare, îl angajează pe client în discuţii logice şi luări de decizii 
în mod raţional ş.a.m.d. Toate acestea înseamnă de fapt cunoştinţe teoretice despre 
cum se realizează schimbarea comportamentului, deprinderi practice de facilitare a 
schimbării şi, nu în ultimul rând, operaţionalizarea valorilor ce orientează activitatea de 
probaţiune în cazul performării acestui rol: în principal respectul unicităţii, individualităţii 
şi demnităţii persoanei, nondiscriminarea, autodeterminarea, confidenţialitatea. 


3. Rolul de educator. consilierul de probaţiune îi dă clientului informaţiile, 
cunoştinţele teoretice şi deprinderile practice necesare pentru a face faţă situațiilor 
problematice; îl asistă pe client în practicarea/exersarea noilor îndemânări sau 
comportamente învăţate sau îl învaţă prin modelare patternuri comportamentale 
alternative. Şi de această dată se face dovada în practică a unor competențe 
profesionale exprimate prin cunoştinţe teoretice de sociologie, criminologie, de 
psihologie generală, a vârstelor sau cognitiv comportamentală, a unor deprinderi 
practice de aplicare a cunoştinţelor, şi sunt concretizate în practică valori ce exprimă 
atitudinea consilierului în performarea acestui rol: respectarea unicităţii persoanei, a 
demnităţii ei, nondiscriminarea, pragmatismul. 


4. Rolul de mediator: medierea implică eforturi pentru rezolvarea disputelor ce pot 
exista între sistemul client (persoana aflată în supraveghere) şi alte persoane sau 
organizaţii cu care aceasta interacționează pe perioada în care se află în probaţiune. 
Astfel, a media înseamnă a ajuta cele două părți aflate în conflict să stabilească şi să 
folosească o bază comună de pe care să poată realiza soluţionarea conflictului. Pentru 
aceasta se folosesc tehnici care de exemplu facilitează convergenţa valorilor celor două 
părţi aflate în conflict, ajută părţile să recunoască fiecare legitimitate a intereselor 
celuilalt, asistă părţile pentru a identifica interesele comune, desfac problema 

conflictuală în subprobleme, teme separate, facilitează comunicarea dintre părți, 
încurajându-le să găsească o soluţie reciproc favorabilă pe căi prosociale. 


5. Advocacy: rolul acesta este împrumutat şi vrea să însemne că consilierul de 
probaţiune devine - când acest lucru se impune (de ex. în situaţiile de discriminare cu 
care se confruntă persoana aflată în supraveghere din partea unor membri ai societății, 
reprezentanții unor organizaţii/instituţii, sau angajatori etc.) - reprezentantul drepturilor 
celor aflaţi în probaţiune, în acord tocmai cu valorile şi principiile etice care orientează 
întreaga activitate de probaţiune şi implicit rolurile profesionale pe care consilierul de 
probaţiune le îndeplineşte în acest sens. 


Aşa cum exemplificam mai sus, performarea rolurilor profesionale de către consilierii 
de probaţiune este posibilă — în raport cu prevederile legislaţiei în vigoare — cu o 
condiţie, şi anume existenţa şi exprimarea în activitatea profesională a competențelor 
profesionale necesare şi specifice domeniului probaţiunii. Mi se pare importantă însă şi 
următoarea remarcă: spre deosebire de domeniul asistenţei sociale, sau al psihologiei 
din care a împrumutat anumite cunoştinţe teoretice, deprinderi practice (de comunicare, 
relaționare, evaluare, analiză, planificare, intervenţie psihosocială), în domeniul 
probațiunii, rolurile şi competențele profesionale sunt orientate, direcționate spre 
intenţionalități proprii determinate de valori specifice primordiale: siguranța comunității şi 
reducerea riscului de recidivă a celor aflaţi în probaţiune. 

Abordarea diversității 


Rob Canton 


Respectarea diversității şi împotrivirea în fața discriminării sunt parte din valorile de 
bază ale probațiunii!. In acest capitol vom vedea care sunt implicaţiile acestui principiu 
pentru politică şi practică. 


Atunci când se analizează cauzele comiterii infracţiunilor, criminologii au teorii 
proprii în privința infractorilor. Explicaţiile generale nu au mereu în vedere faptul că 
oamenii sunt diferiţi unii de alţii. O bine cunoscută critică criminologică anglo-americană 
a fost, de exemplu, aceea care a luat în considerare felul în care bărbații comit 
infracţiuni, iar teoriile generate au avut o relevanţă sau aplicaţie limitată în privinţa 
comiterii de infracţiuni de către femei. Cu alte cuvinte, teoriile care oferă o înțelegere 
generală a comiterii de infracţiuni sunt de fapt explicaţii legate de infracțiunile comise de 
bărbaţi. Probabil, femeile care comit infracțiuni se încadrează în alt gen de explicații 
teoretice. În acelaşi fel, influențele care contribuie la reducerea recidivei? nu pot fi 
aceleaşi pentru femei ca şi pentru bărbați. 


Organizațiile dezvoltă politici şi practici ce acoperă majoritatea nevoilor beneficiarilor 
sau utilizatorilor de servicii. În timp ce acest lucru este inevitabil şi, într-o anumită 
măsură, de dorit, poate să conducă totuşi la neglijarea nevoilor distincte ale grupurilor 
minoritare şi, în general, poate să treacă peste aspectul diversităţii. Lipsa recunoaşterii 
diferenţelor şi a adaptării în practică pentru acoperirea nevoilor beneficiarilor poate avea 
ca rezultat servicii incorecte, irelevante şi ineficiente. 


La fel, dar diferiți cu toții 


Un antropolog american a spus că toți oamenii sunt absolut la fel şi similari în unele 
aspecte, dar diferiţi în altele. Totodată, toți oamenii sunt unici şi total diferiţi de toți 
ceilalţi. În acest capitol ar fi bine să ţineţi cont de această idee. Dacă puneţi accentul 
prea mult pe diversitate, aceasta poate conduce la evidenţierea continuă a diferenţelor, 
însă felul în care suntem asemănători poate să fie totuşi semnificativ. 


i A se vedea capitolul „Valori, principii şi competenţe profesionale în probaţiune“. 
2 A se vedea capitolul „Criminologia în probaţiune“. 

Gândiţi-vă la propria familie. A face parte din familie este un lucru important pentru 
dvs.: este ceva ce vă defineşte ca persoană. În multe feluri, membri din familia dvs. 
sunt toţi la fel. Vorbiţi aceeaşi limbă, aveţi amintiri comune, triste sau fericite, aveţi 
aceeaşi cultură, probabil şi aceleaşi credinţe religioase. Dar în acelaşi timp sunteţi şi 
foarte diferiți unul de celălalt — unii sunt tineri, alții în vârstă; bărbați, femei ş.a.m.d. 
Tot aşa, vă puteţi gândi şi la alte diferenţe care ar exista între membrii familiei dvs. În 
aceeaşi măsură, fiecare dintre dvs. este unic, având experienţe proprii şi o anumită 
combinaţie de caracteristici. 


O bună ilustrare a acestui punct este calitatea empatiei. Dacă vă puneţi în locul altei 
persoane — încercând să vă imaginaţi cum se simte şi ce gândeşte —, vă puteţi dezvolta 
această abilitate profesională de bază care este empatia. În acest caz, experiența 
profesională reprezintă o sursă bogată pentru membrii personalului. De exemplu, atunci 
când încercăm să motivăm persoanele să se schimbe”, trebuie să aflăm ceea ce ne 
motivează atunci când trebuie să facem schimbări în viața noastră. În acelaşi timp însă, 
trebuie să recunoaştem faptul că pentru ei nu va mai fi niciodată la fel aşa cum a fost 
pentru noi. În acest caz este necesar să identificăm diferenţele dintre noi şi să le 
aplicăm în munca noastră. 


Discriminarea poate lua fie forma negării diferenţelor, fie pe cea a exagerării 
diferenţelor. Aţi fi incorect sau ineficient în munca dvs. dacă i-aţi trata pe oameni ca şi 
cum ar fi toți la fel. Dar, în acelaşi timp, nu trebuie să credeţi că sunt foarte diferiți unul 
de celălalt — sau foarte diferiţi de dvs. — astfel încât să nu îi puteţi înțelege sau să nu 
puteţi relaționa deloc cu ei. 


Diferenţele 


Există cinci aspecte datorită cărora oamenii diferă unul de celălalt, iar cele mai 
importante diferenţe, relevante practicii din probaţiune, sunt următoarele: 


o gen 
o vârstă 

o rasă sau etnie 

o religie 

o sexualitate 

o dizabilități fizice sau psihice 
o sănătate fizică sau mentală 
o cultură 

o statut la locul de muncă 

o salariu 

o limbă 

O 


nivel de educaţie 


Lista rămâne însă deschisă. 


% A se vedea capitolul „Interviul Motivaţional — Să ajuţi oamenii să se schimbe“. 

Aceştia sunt factorii care contribuie la identitatea noastră socială ca persoană şi de 
aceea sunt foarte importanţi pentru noi. De exemplu, religia sau cultura cuiva se află 
adesea în centrul identităţii acelei persoane, iar trecerea cu vedere a acestui lucru va fi 
considerată lipsă de respect. 


Aceşti factori poi influenţa extraordinar de mult viața noastră, iar sociologii descriu 
felul în care structurile sociale reflectă şi reproduc aceste diferențe. Unele dintre 
caracteristici generează un avantaj social şi oportunităţi pentru unii oameni, dar în 
acelaşi timp constituie un dezavantaj pentru alţii — de exemplu, negarea drepturilor 
egale şi lipsa accesului la oportunităţi, resurse şi servicii. Impactul puterii discriminante a 
grupului dominant asupra unui alt grup poate funcţiona după diverse modalităţi 
complexe, direct sau indirect, intenţionat sau neintenţionat. Un exemplu foarte important 
al celor care lucrează cu infractorii este aspectul exc/uziunii sociale, care poate fi o 
cauză (şi adesea un efect) al comiterii de infracţiuni. Oamenii care au comis infracţiuni 
găsesc mai greu un loc de muncă, chiar dacă încearcă într-adevăr să ducă un trai fără 
să mai încalce legi. 


Deşi unele diferenţe dintre oameni apar aici pe lista factorilor mai discreti, în lumea 
reală, fiecare dintre noi este o combinaţie a tuturor acestor identități (fiecare are gen, 
vârstă, sexualitate, rasă etc.). Deşi este posibil şi adesea util să grupezi oamenii după 
anumite aspecte — de exemplu, bărbaţi/femei, tineri/bătrâni, ortodocşi/catolici, vorbitori 
nativi de română/maghiară —, orice grup pe care îl creăm va fi totuşi diferit datorită altor 
aspecte. 


Luaţi o coală de hârtie şi scrieți sus „Eu sunt ...”. Apoi înşiraţi cât mai multe aspecte 
care vă descriu. De exemplu: 


- bărbat 

- vârsta 40 

- tată 

- soţ 

- fiu 

- catolic 

- alb 

- heterosexual 

- vorbitor nativ de limbă română ... 


Care dintre aceste aspecte este cel mai important pentru dvs. De ce? După care 
aspect credeţi că vă identifică ceilalți? 


Trebuie avut în vedere de asemenea faptul că, în timp ce unii dintre aceşti factori 
sunt evidenţi — gen, vârstă, uneori rasă sau etnie —, alte diferenţe nu sunt vizibile pentru 
alte persoane — orientarea sexuală, religia, unele forme de dizabilităţi. Atunci când 
întâlnim oameni, de obicei facem presupuneri despre ei, probabil bazându-ne pe 
aspectul lor fizic sau orice alt aspect pe care îl ştim (sau credem că-l ştim) despre ei. 
Acest lucru este inevitabil, dar trebuie să putem accepta şi varianta în care ar fi posibil 
ca toate presupunerile noastre să fie de fapt greşite. Decât să ne ghidăm în munca 
noastră după presupuneri, ar trebui să le verificăm şi să le revizuim periodic. Pe măsură 

ce verificăm presupunerile noastre, este foarte important să vedem cum punem 
întrebările — nu numai pentru a găsi adevărul, dar şi pentru stabilirea unei relaţii 
profesionale deschise şi de încredere. 


Munca desfăşurată într-un mod nediscriminatoriu necesită o conştientizare de sine. 
Sigur că vom avea o serie de prejudecăţi şi presupuneri stereotipice despre anumite 
grupuri. De exemplu, un consilier poate avea anumite păreri despre rromi, ceea ce îi va 
influenţa felul în care va lucra cu ei. Unele dintre părerile noastre sunt adânc 
înrădăcinate şi nici nu le mai conştientizăm, dar trebuie să facem tot posibilul să 
devenim conştienţi, astfel încât aceste presupuneri să nu intervină în mod negativ în 
munca pe care o desfăşurăm. 


Câteva diferenţe particulare 


În această parte a capitolului, vom răspunde anumitor întrebări pe care personalul 
de probaţiune ar trebui să le ia în considerare, mai ales dacă beneficiarul face parte 
dintr-un grup care este şi minoritar. Nu vor fi luate în considerare toate aspectele 
diferențelor ce au fost identificate până acum, dar următoarele paragrafe vor arăta 
exemple legate de natura considerentelor care se pot ivi. Desigur, personalul de 
probaţiune va putea adăuga şi alte puncie în afara celor menţionate aici, ca urmare a 
experienţei şi gândirii lui. 


Gen 


Dintotdeauna şi în toate societăţile cunoscute, marea majoritate a infracţiunilor au 
fost comise de către bărbaţi. În mare parte a Europei, majoritatea infracţiunilor comise 
de către femei nu au fost violente (predomină furtul şi manipularea produselor furate, 
deşi a crescut numărul infracţiunilor legate de droguri). Comiterea infracțiunilor are loc 
ca urmare a unui trai în care femeia a fost victimizată în mod continuu şi a trăit în 
sărăcie şi abuz; un recent studiu britanic referitor la femeile din penitenciare a menţionat 
faptul că acestea fac parte dintr-un grup foarte dezavantajat şi sunt excluse din punct de 
vedere social. În mod similar, calea care duce la încetarea comiterii de infracţiuni — cum 
ajung să nu mai recidiveze — poate fi foarte diferită de cea a bărbaților. 


Majoritatea celor din penitenciare şi clienţii probaţiunii sunt mai ales bărbaţi. Ar fi 
necesară revizuirea procedurilor şi practicilor pentru a fi siguri că acestea sunt potrivite 
şi relevante şi femeilor. De exemplu, majoritatea programelor care par să „funcţioneze” 
(pentru reducerea recidivei) au fost proiectate pentru bărbaţi. Sunt acestea eficiente şi 
pentru femei? Dacă o femeie participă într-un program de grup, ar putea fi singura 
femeie din grup? În acest caz, ea cum s-ar simți — şi cum s-ar simți bărbaţii din acel 
grup? 


Dacă o femeie a fost victima violenței domestice, i-ar fi mai uşor să lucreze cu un 
consilier de probaţiune femeie? Din cauza încărcăturii sarcinilor de serviciu şi a 
personalului redus, acest lucru nu va fi întotdeauna posibil. Dar această diferenţă ar 
putea să o ajute să capete încredere, să se motiveze şi să se poată schimba. 


Femeile au în general responsabilități domestice semnificative — de exemplu, 
îngrijirea copiilor. Ce diferenţă ar fi aceasta în cadrul serviciului pe care îl vor primi? 
Cum va fi acest lucru luat în considerare atunci când se stabilesc momentul şi spațiul 
adecvat pentru întâlnirile cu consilierul de probaţiune? Dar pentru efectuarea activităţii 
neremunerate în folosul comunităţii? Şi ce fel de muncă este adecvată în acest caz? 

Vârsta 


Ca şi în cazul genului, comiterea de infracțiuni este foarte mult corelată cu vârsta 
infractorului: aşa cum majoritatea infractorilor sunt bărbaţi, majoritatea sunt mai tineri 
decât media de vârstă. Chiar şi în jurisdicţiile în care Serviciul de probaţiune nu lucrează 
cu tineri, beneficiarii probaţiunii sunt în general mult mai tineri decât media de vârstă a 
populaţiei. De aceea este important să constatăm dacă metodele de intervenţie sunt 
folosite adecvat, având în vedere diferenţele de vârstă. 


Religia şi cultura 


Religia şi cultura nu sunt acelaşi lucru, dar adesea se suprapun. Ambele pot fi 
aspecte foarte importante în desfăşurarea unei activităţi corecte şi eficiente. Unele 
caracteristici culturale sunt evidente, dar altele mai puţin, şi acest lucru poate fi 
considerat un aspect diferit în practică. 


Respectul pentru credințele religioase ale oamenilor este garantat în majoritatea 
convențiilor pentru drepturile omului. Se are în vedere recunoaşterea credințelor, a 
sărbătorilor religioase, caz în care beneficiarii nu pot fi chemaţi la întâlniri sau puşi să 
efectueze o activitate neremunerată pe durata sărbătorilor religioase. Beneficiarul poate, 
bineînțeles, să dorească să se prezinte sau să lucreze în acele zile, dar acest lucru 
trebuie notificat şi discutat cu el, ca semn de respect. 


De asemenea, trebuie să avem în vedere faptul că anumite aspecte religioase sau 
culturale pot fi privite ca un stres în plus pentru beneficiar. De exemplu, cineva care are 
probleme cu alcoolul se poate simţi foarte stresat şi sub presiune dacă acesta provine 
dintr-o cultură în care alcoolul nu este permis. Ca infractori, se pot simţi marginalizați, 
lipsiţi de sprijinul grupului cultural cu care se identifică. 


În unele culturi, dacă ai un contact vizual în timpul unei conversații, aceasta înseamnă 
atenţie şi respect, în timp ce privitul în jos sau în altă parte poate fi interpretat ca un 
semn de evaziune sau chiar necinste. În alte culturi, contactul vizual mai persistent 
poate fi considerat a fi o provocare, şi atunci este bine să fie evitat. Consilierul de 
probaţiune va trebui să aibă în vedere toate acestea. In caz contrar, încercarea 
clientului de a fi respectuos poate fi interpretată uneori ca fiind o reacţie evazivă. 


În urma unei experienţe îndelungate de izolare şi abuz se poate întâmpla ca unii 
oameni să privească autorităţile cu suspiciune. Acest lucru probabil că s-a întâmplat şi 
cu cei de etnie rromă. Încrederea trebuie căpătată: aceasta nu poate fi acordată pur şi 
simplu şi poate, cândva, vreo reacţie din partea vreunui consilier de probaţiune ar fi 
confirmat acea bănuială — că autorităţile ar avea ceva împotriva lor. Această 
neîncredere se poate repara, dar cu foarte multă răbdare şi profesionalism. 


Sexualitatea 


Prejudecăţile şi discriminările împotriva homosexualilor sunt comune în multe 
societăţi. Uneori, aceste prejudecăţi sunt chiar evidente şi conduc la suspiciuni, 
ridiculizări şi ostilităţi; această discriminare poate fi însă şi subtilă, şi indirectă. Efectul 
unei astfel de discriminări este acela de a priva aceste categorii de oameni de drepturile 
şi demnitatea lor. 


46 


Astfel de persoane cu orientări homosexuale se abțin în general să comenteze 
relațiile pe care le au; consilierul de probaţiune nu ar trebui să facă însă presupuneri 
referitoare la felul acestor relaţii. Beneficiarul poate alege să nu discute despre aspectul 
sexualităţii şi are acest drept. Chiar şi aici, consilierul ar trebui să încerce să evite să 
facă presupuneri — de exemplu legate de felul gospodăriei, al locuinţei — pentru a nu-l 
determina pe beneficiar să se simtă inconfortabil şi suspicios. Pe de altă parte, unora le 
pare bine că au posibilitatea de a vorbi despre acest lucru într-un mediu în care nu se 
simt judecaţi sau ameninţaţi. 


Se întocmeşte un referat de evaluare pentru instanţă. În momentul în care un 
consilier adresează întrebări legate de circumstanțele domestice ale infractorului, 
acesta din urmă menţionează că locuieşte cu un alt bărbat. Consilierul ar mai trebui 
să continue să afle şi alte lucruri în legătură cu această relaţie? Cum vor fi prezentate 
toate aceste detalii în raport? Ce presupuneri ar trebui să facă instanța şi cum ar fi 
privită această situaţie diferită? În ce măsură ar trebui să fie implicat clientul în decizia 
referitoare la modalitatea în care toate acestea trebuie prezentate în raport? 


Dizabilități şi sănătate 


Problemele de sănătate şi dizabilităţile reprezintă unul dintre motivele pentru care 
oamenii ajung să comită infracţiuni, şi acestea rămân relevante pe durata perioadei de 
supraveghere. Unele dizabilităţi pot fi aparente, dar altele nu. Studiile efectuate în Anglia 
şi în Țara Galilor, de exemplu, arată că anumite dificultăţi de învăţare precum dislexia şi 
dispraxia sunt foarte comune mai ales în rândul infractorilor. Acestea pot fi cauza unei 
şcolarizări slabe şi, prin urmare, în dezavantajul oamenilor care îşi caută un loc de 
muncă, limitându-le oportunităţile disponibile. Acest lucru poate să însemne, de 
asemenea, că unele modalităţi de lucru ale consilierilor de probaţiune trebuie să fie 
adaptate acestei situații. 


Limbajul 


Limbajul este instrumentul principal al consilierului de probaţiune şi multe dintre 
metodele discutate în acest manual insistă asupra folosirii unui limbaj adecvat. Uneori 
există înțelesuri subtile. Beneficiarii discută adesea despre probleme destul de 
personale, care pot fi greu de exprimat. Din acest motiv, este foarte important să fiți 
atenţi la înțelesurile distincte atunci când lucraţi cu cineva care are o limbă maternă 
diferită şi care nu este foarte fluent în limba română. Serviciile de probaţiune se 
confruntă cu un mare număr de beneficiari care vorbesc limba maghiară şi, având în 
vedere migrarea forței de muncă pe continentul european din ultimii ani şi circulația 
oamenilor odată cu lărgirea Uniunii Europene, aceste probleme legate de limbă vor fi 
din ce în ce mai frecvente. 


Există unele ocazii în care va fi nevoie de asistenţa unui interpret. Dar aceasta este 
considerată a fi o resursă destul de rară şi costisitoare. Este mai bine, dacă se poate, să 
evitaţi să cereți ajutorul membrilor de familie şi al prietenilor pentru interpretare. Chiar şi 
atunci când se lucrează cu o persoană care nu este vorbitoare nativă, dar care 
stăpâneşte destul de fluent limba română, astfel încât nu ar fi nevoie de interpret, 
consilierul trebuie totuşi să fie conştient de posibilitatea apariţiei unor eventuale 
neînțelegeri. Din această cauză, este foarte important să se exprime corect şi mai ales 
să verifice dacă a înţeles corect ceea ce a comunicat beneficiarul. 

Munca în cadrul diversității 


Felul în care suntem diferiţi unii de alţii, precum şi asemănările dintre noi ne fac să 
trăim într-o comunitate mai bogată, mai creativă şi mai interesantă. Diversitatea nu 
trebuie privită ca o problemă, ci ca o putere şi o bogăţie care aparţine unui grup de 
oameni. 


Deşi acest capitol a pus accentul pe diversitatea grupului de beneficiari, 
consideraţiile se aplică bineînţeles şi personalului, care este la fel de divers prin multe 
aspecte. Acest lucru este atât inevitabil, cât şi de dorit: membrii personalului ar trebui să 
reflecte diversitatea din comunitatea pe care o deservesc, iar organizația va deveni 
astfel mai puternică şi mai eficientă datorită acestei diversități. 


Dacă nu se ia în considerare diversitatea, vor apărea intervenții ineficiente, 
discriminative. Prin urmare, ca o cerinţă, atât din punct de vedere juridic, cât şi pentru a 
fi eficient, este important să se lucreze bine cu diversitatea. Ca urmare, respectarea 
câtorva principii este absolut necesară în activitatea de probaţiune: 


- Toţi indivizii au aceeaşi valoare; 


- Tratamentul corect şi egal nu înseamnă tratarea tuturor „la fel”: oamenii nu sunt 
la fel şi asta înseamnă că trebuie să ţinem seama de diferenţele care există 
atunci când lucrăm cu ei; 


- Comunitatea trebuie să fie unită în respectarea diversităţii, iar instituţiile publice 
precum serviciile de probaţiune ar trebui să stabilească standarde înalte în 
munca în diversitate; 


-  Sexismul, rasismul, homofobia şi alte forme de prejudecăţi, precum şi 
intoleranţa nu îşi au locul într-o societate decentă. 


Pentru a realiza toate aceste aspirații, trebuie să avem în vedere următoarele 
aspecte: 


- Fiecare trebuie să fie tratat ca un individ; 


- Toată lumea are prejudecăţi, şi nerecunoaşierea acestora poate interveni în 
mod negativ în activitatea pe care o desfăşurați; 


-  Încercaţi să evitaţi să faceţi presupuneri sau, dacă le faceţi, aveți în vedere că 
poate aţi greşit, că presupunerile dvs. ar putea fi incorecte şi ar trebui, prin 
urmare, să le revizuiţi; 


-  Încercaţi să creaţi un climat în care aceste probleme să fie discutate astfel încât 
consilierul de probaţiune, împreună cu beneficiarul, să poată stabili ceea ce 
trebuie făcut pentru acordarea acestui serviciu. 

Pedeapsă şi control social în modernitatea târzie. 
Pluralismul socio-juridic şi justiţia alternativă 


Doina Balahur 


Câteva considerații introductive 


Au trecut câţiva ani buni de la apariţia primului „Manual al consilierului de 
probaţiune” (2001) din România. Vorbeam atunci, între altele, de tinereţea” unei 
instituţii socio-juridice, care, deşi are o istorie impresionantă în spaţiul european şi 
noneuropean, în România apărea ca o direcţie prea puţin explorată în „tratamentul” 
persoanelor care au comis fapte penale. Am comentat asupra acestei situaţii în repetate 
rânduri (D. Balahur, 2004, 2007, 2008) şi nu revin acum asupra ei. Pe parcursul acestei 
intervenții voi face însă câteva precizări pentru a sublinia, încă o dată, rolul special pe 
care l-a jucat instituţia probaţiunii în procesul reformei sistemului de justiţiei din 
România. 


Privind retrospectiv, se poate spune că astăzi probaţiunea se prezintă ca o instituţie 
socio-juridică cu individualitate distinctă în sistemul justiţiei penale româneşti, articulată 
de un cadru normativ care-i delimitează, în bună măsură, competențele şi-i stabileşte 
poziţia socio-organizaţională în sistemul instituţiilor de control social. Profesia de 
consilier de probaţiune a fost şi ea reglementată, atât sub aspectul competenţelor, 
valorilor (deontologia), cât şi al treptelor ierarhice (“clear career path” / “career 
development”), începând cu „stagiarii' până la poziţiile care atestă competențele 
generale şi speciale construite în practica activităţii de supraveghere şi reintegrare 
socială a persoanelor care au comis fapte penale (inspectorii). 


Putem vorbi astăzi de existența unui „sistem naţional” de probaţiune construit prin 
efortul concertat al unui grup de profesionişti din sistemul de justiţie, din mediul 
academic şi societatea civilă. Instituţionalizarea acestei colaborări este un „acquis” 
indiscutabil al probaţiunii din România. Construcţia „dispozitivului social” (P. Bourdieu) al 
probaţiunii a fost posibilă, fără îndoială, prin intermediul cooperării internaţionale şi al 
implementării unor programe finanţate fie de unele state europene, de organizații 
guvernamentale sau nonguvernamentale internaţionale. Probaţiunea din România se 
leagă, atât prin practica profesională, cât şi prin sistemul actual de organizare, de 
„modelul britanic” al măsurilor şi strategiilor alternative. Proiectul de implementare a 
probaţiunii în România promovat de Agenţia de Dezvoltare a Marii Britanii (DFID, 1998- 
2003) a condus, în numai cinci ani, la crearea bazelor sistemului atât în ce priveşte 
organizarea, cât şi profesionalizarea resursei umane. Dr. Kevin Haines, R. Goaltly, R. 
Show (ca să amintim doar câteva nume) au contribuit la aşezarea, pe baze 
profesioniste, a probaţiunii din România. 

l. Pluralism socio-juridic şi justiţie alternativă în modernitatea târzie 


Revin asupra acestei discuţii referitoare la pluralismul socio-juridic şi justiţia 
alternativă. Mulţi dintre cei care lucrează acum în sistem mi-au spus că a fost un capitol 
important în înțelegerea „locului” justiției alternative în sistemul instituţiilor actuale de 
control social. În analiza de mai jos am accentuat o serie de aspecte pe care le-am 
dezvoltat mai puţin în ediţia anterioară. Am extins discuţia noastră cu scopul de a 
surprinde diversitatea practicilor actuale ale justiţiei alternative. Ele ar trebui văzute, 
înțelese pe fondul schimbărilor care au intervenit în paradigma postmodernă a 
instituţiilor de control social. 


„În Drept, societatea îşi reaminteşte ce a dorit să devină”, spunea P. Allott (P. 
Allott, 1995:5). Am optat pentru această definiţie revelatoare a Dreptului deoarece 
reuneşte, potenţial, pluralismul formelor de memorie socială cu vocaţie normativă. El 
trimite întotdeauna la relaţiile dintre membrii unui grup social; este perceput ca o 
prescripţie care ne spune ce este normal, ce este dorit şi aşteptat în relaţiile dintre 
membrii unui grup sau comunităţi. Starea de normalitate comportă, fireşte, variaţii 
istorice şi culturale. Însă, dincolo de aspectele particulare, specifice unui timp şi culturi, 
se poate spune că starea de normalitate la care se referă Dreptul modern descrie 
relaţiile şi comportamentul de cooperare dintre indivizii care trăiesc într-o comunitate, 
într-un grup. Aceste relații asigură stabilitatea şi continuitatea comunităţii, fiind de aceea 
fixate şi transmise de la o generaţie la alta prin diferite forme ale memoriei colective: 
obicei sau tradiţie, cunoştinţe, valori şi ideologii, jurisprudență, uzanțe, norme moral- 
juridice, tehnici de interpretare etc. 


Dreptul modern se raportează la toate aceste forme de memorie - ce conservă şi 
transmit standardele comportamentului şi relaţiilor de cooperare/conflict - ca la surse 
sau izvoare constitutive. Influenţa acestor surse asupra construcţiei standardelor de 
comportament, a normelor cu vocaţie regularizatoare, este variabilă. La nivelul unor 
culturi domină tradiţia juridică a comunităţii (common law), în timp ce la nivelul altora 
(statute law) dominantă va fi construcţia normativ juridică realizată de un corp de 
experţi, precum şi activitatea de legiferare. Istoric privind lucrurile, se vorbeşte (în 
special în normativitatea socio-juridică continental europeană) de o evoluţie şi o ierarhie 
a surselor normativităţii juridice. Ea ar include tradiţia juridică, jurisprudenţa, procesul 
de construcţie şi legiferare a normelor juridice etc. În tradiţia instituţiilor socio-juridice 
moderne, prioritatea activităţii de construcţie normativ-juridică şi legiferare a devenit 
chiar criteriu de apreciere a gradului de dezvoltare a unui anumit sistem juridic. 


În strânsă legătură cu ierarhizarea izvoarelor constitutive, Dreptul modern a asociat, 
ca supoziție constitutivă, postulatul singularității şi al unicităţii sale într-un anumit timp şi 
pe un anumit teritoriu. Într-un anumit interval temporal şi pe un anumit teritoriu (de 
regulă cel naţional), doar normele socio-juridice elaborate sau recunoscute de stat sunt 
standarde de comportament în funcţie de care se apreciază şi, la nevoie, se 
sancţionează punitiv comportamentul persoanelor care se abat de la acestea. Structura 
tradițională a normei juridice sprijină poziţia dreptului modern de „etalon unic" al 
comportamentului. Generalitatea normei de drept modern impune, în mod deliberat, 
neglijarea aspectelor contingente, a varietăţii şi pluralismului socio-cultural. Postulatul 
generalităţii este edificator: norma trebuie să preceadă cazul, ca o condiţie logic- 
raţională a posibilităţii sale de a reglementa conduita unor agenţi sociali foarte diferiţi. 


1 Allott, P (1995), Reconstituting Humanity -New International Law, European Journal of International Law, Vol. 
13, no.2. 

Numeroase studii şi cercetări socio-juridice recente au pus în evidenţă existența 
unor direcţii noi, dezvoltate în contextul actual, marcat, pe de-o parte, de globalizare, iar 
pe de alta, de fragmentare şi integrare regională. Aceste tendinţe s-ar caracteriza după 
Boaventura de Sousa Santos?, prin pluralism şi pragmatism. Apreciat, prin tradiţie, ca 
fiind specific doar perspectivei sociologice asupra dreptului, pluralismul înseamnă, în 
primul rând, sancţionarea (recunoaşterea) juridică a varietăţii, diversităţii şi a 
diferenţelor. El presupune „existența simultană, în cadrul aceleiaşi ordini juridice, a unor 
reguli de drept diferite care se aplică unor situaţii identice sau coexistența unei pluralități 
de ordini juridice distincte care stabilesc sau nu între ele raporturi juridice. na 
(Boaventura de Sousa Santos, 1988:363) 


Analiza sociologică a dreptului a făcut întotdeauna distincția dintre dreptul pozitiv 
(etatic) şi diversitatea formelor nonetatice ale normativităţii socio-juridice. Pentru 
sociolog, dreptul este întotdeauna plural. Eugen Ehrlich, unul dintre primii promotori ai 
pluralismului socio-juridic, observa la începutul secolului XX că „regulile urmate în viaţa 
socială sunt acelea ale dreptului trăit (living law) care operează, în general, pentru a 
preveni conflictele, iar atunci când acestea apar, funcţionează pentru a le rezolva fără a 
recurge la instituţiile statului” (E. Ehrlich, în R. Cotterrell, 1992: 27). 


Spre deosebire de dreptul pozitiv, formele nonetatice, care ţin de dreptul trăit, sunt 
extrem de dinamice. În analiza formelor actuale de drept, născute înafara statului şi a 
procesului de legiferare, Gunther Teubner (1997, 2004) foloseşte sintagma de drept 
neospontan pentru a caracteriza o mare diversitate de regimuri juridice dezvoltate de 
actori globali nonstatali. Între formele tipice de drept global născut înafara statului „lex 
mercatoria”, spune Teubner, dreptul transnaţional al tranzacţiilor economice reprezintă 
exemplul de succes al dreptului global fără stat. Global Bukowina? merge însă mult mai 
departe decât dreptul economic. Nu numai economia, ci şi alte sectoare ale societății 
globale dezvoltă un drept global propriu. Acest proces — aşa cum observă Giddens — 
generează „insularizarea statului, a politicilor internaţionale oficiale şi a dreptului 
internaţional public” (Teubner, 1997:3). Procesul de pluralizare este, după Teubner, 
caracteristica esenţială a dreptului în era globalizării. „Regimurile globale private 
dezvoltă, din ce în ce mai mult, un drept material fără participarea statului, fără 
legislaţiile naționale sau tratatele internaționale. Pretutindeni, răspândirea 
reglementărilor private, a acordurilor de rezolvare alternativă a conflictelor este în 
creştere; pe scurt, producerea dreptului se realizează paralel cu statul” (Teubner, 
2004:73)°. 


Între dreptul pozitiv şi aşa-numitele forme de „drept neospontan” etc. există şi 
funcționează un sistem hibrid (l-am numit noi) care îmbină, în diferite proporții, elemente 
ale sistemului formal de rezolvare a conflictelor cu practici informale. El este vizibil în 
multe domenii, inclusiv în practica măsurilor şi strategiilor alternative, mai exact, în ceea 
ce astăzi numim generic justiţie restaurativă (domeniul strategiilor şi măsurilor 


? Boaventura de Sousa Santos, Droit: une carte de la lecture deformee. Pour une conception postmoderne du 
droit. Droit et Société, no.10, 1988, p. 363. 

+ Arnaud, A.J. (1991), Pour une pensée juridique européenne PUF, Paris, p. 203. 

1 Eugen Ehrlich, Fundamental Principles of Sociology of Law, in Roger Cotterrell, The Sociology of Law: An 
Introduction, London, Butterworth, 1992. 
5 Global Bukowina este sintagma folosită de G. Teubner pentru a desemna diversitatea tradiţiilor şi obiceiurilor 
socio- -juridice dintr-o comunitate. 

S Gunther Teubner (2004), Global Private Regimes: Neo-spontaneous Law and Dual Constitution of 
Autonomous Sectors În Karl-Heinz Ladeur Editor, (2004) “Public Governance in the Age of Globalization”, 
Ashgate, Aldershote 

alternative din care face parte şi instituția probaţiunii, dar şi acela al practicilor de 
rezolvare alternativă a conflictelor de tipul medierii victimă-infractor, medierea în grup 
familial etc.). 


Analiza socio-juridică pune în evidenţă un fenomen foarte interesant, care indică o 
reîntoarcere a dreptului la tradiţii şi obiceiuri, la forme negociate de asociere şi 
soluționare a conflictelor, de aplicare a unor măsuri şi sancțiuni atunci când 
comportamentul actorilor sociali intră în conflict cu practicile şi valorile comunităţii etc. 
Favorizând întâlnirea grupurilor, comunităţilor şi tradiţiilor culturale variate, diferite, 
procesele de integrare regională şi de globalizare au transformat analiza sociologică şi 
antropologică în surse directe ale dreptului. În acest context, studiile sociologice asupra 
grupurilor şi comunităţilor devin o modalitate flexibilă de integrare a pluralismului, 
varietăţii şi diferențelor. În cadrul acestui proces asistăm, pe de-o parte, la 
dezierarhizarea surselor normativității juridice şi o re-punere în drepturi a tradiţiei juridice 
şi a jurisprudenţei, ca expresii ale vieții juridice efective a comunităților. Principala 
consecință a acestei stări de fapt ar fi, după K.H. Ladeur” (1999, 2004), reîntoarcerea 
dreptului la pragmatism, reinserţia sa în timp şi reintegrarea dimensiunii sociale - a vieții 
reale a indivizilor, comunităţilor, grupurilor etc. - în procesul elaborării şi gestiunii normei 
juridice. 

Sintetizând aceste schimbări, G. Teubner observa (G. Teubner, 1997, 6-22)% că 
viziunea tradiţională, modernă asupra Dreptului s-a modificat radical, făcând loc unei 
concepții socio-juridice flexibile ce operează într-un sistem pluralist deschis şi 
nonierarhic. Acest câmp socio-juridic pluralist s-ar caracteriza prin următoarele trăsături: 


- prin pluralitatea ordinilor juridice; 
- prin globalism şi intensificarea practicilor transnationale; 
- prin localism şi multiplicarea identităţilor; 


- prin eterogenizarea şi diminuarea funcţiilor de reglementare şi legiferare care în 
mod tradițional aparțineau statului naţional; 


- prin fragmentarea şi destabilizarea realităţii, căreia îi corespunde o nouă formă 
de drept (de rețele ale pluralismului juridic global) centrat pe managementul 
schimbării, al învăţării şi al riscului, pe rezolvarea creativă a problemelor; 


- prin naşterea unei noi paradigme de cunoaştere - postmodernismul - care-şi 
propune apropierea de modurile concrete de viață. 


După unii cercetători, efectele acestor procese sunt vizibile în mutaţiile intervenite în 
sfera guvernării (Saskia Sassen, 2004; Lawrence M. Fridman, 2004; G. Teubner, 2004; 
K.H. Ladeur, 2004 ş.a.): 


-  sedisipează monopolul juridic şi legislativ al statului; 


7 K.H. Ladeur (2004), Globalization and the Conversion of Democracy to Polycentric Networks: Can 


Democracy Survive the End of the Nation State? În Karl-Heinz Ladeur Editor, (2004) “Public Governance in 
the Age of Globalization”, Ashgate, Aldershote Ladeur, K.H (1999), "The Theory of Autopoiesis as an 
Approach to a Better Understanding of Postmodern Law. From Hierarchy of Norms to the Heterarchy of 
Changing Patterns of Legal Inter-relationships", EUI, Badia Fiesolana, Italy. 

8 G. Teubner (1997), „Global Bukovina: Legal Pluralism in the World Society in Gunther Teubner (Ed) Global 
Law Without a State, Darmouth Publishing Company, Aldershot. 

- Statul îşi pierde poziţia de centru juridic al producţiei dreptului naţional şi 
internațional; 


- Sse multiplică sursele normativității juridice; 


- are loc o deplasare de accent dinspre dimensiunea normativă a Dreptului 
(discursul juridic consemnează din ce în ce mai des sintagma de "soft-law”) 
spre cea axiologică,; 


- are loco creştere a rolului grupurilor şi organizațiilor nonguvernamentale care 
devin agenții unei noi ordini juridice internaţionale care nu mai este legată de 
stat - se vorbeşte azi de o lume multicentrică, precum şi de rețelele pluralismului 
global generate de multitudinea relatiilor dintre actorii sociali non- 
guvernamentali; 


- Se produce o apropiere între drept şi realitate - sub forma revalorizării tradiţiei 
juridice a comunităţii, grupului - între fapte şi norme (J. Habermas) etc. 


Nu am reluat întâmplător prezentarea schematică a pluralismului socio-juridic global. 
Ea vă provoacă să căutați, să înțelegeți mutaţiile esențiale care au loc în sfera 
normativităţii în lumea postmodernă, vă spune că a încerca să căutați o ipotetică 
"golden rule" în practica instituţiilor socio-juridice alternative echivalează cu o tentativă 
demnă de Don Quijote. Dar nu numai atât. Vă invită să vă familiarizați cu ceea ce 
psihologii numesc „toleranța ambiguității', respectiv cu coexistența unui număr de 
adevăruri contradictorii referitoare la una şi aceeaşi situație. Observam mai sus, de 
exemplu, că lumea de azi se caracterizează prin globalism şi intensificarea practicilor 
transnationale (vă sugerez să vă gândiţi la ceea ce se întâmplă în comerțul internaţional 
şi veţi înțelege mai uşor), dar şi prin localism şi multiplicarea identităților (aici v-aş 
sugera să vă gândiţi, de exemplu, la discursul actual despre minorităţi - grupuri 
structurate în funcţie de apartenenţa etnică, religioasă, de sex sau orientare sexuală, 
vârstă etc. - şi la discriminarea pozitivă menită să le protejeze identitatea). Cum putem 
lega între ele aceste două caracteristici, aparent opuse, ale lumii de azi, globalism şi 
localism? Ca să mă refer la exemplele folosite între paranteze, v-aş răspunde că avem 
o obligaţie „născută" din valorile, practicile şi reglementările de drept internaţional al 
drepturilor omului de a acorda minorităţilor drepturile necesare păstrării identităţii lor - 
care de regulă este locală, particulară anumitor contexte socio-culturale. 


Însă principalul motiv pentru care v-am sensibilizat la pluralismul socio-juridic global 
este legat de formarea dumneavoastră ca viitori consilieri de probaţiune. Este o profesie 
care, spre deosebire de multe altele, vă fereşte, fie că vreți, fie că nu, de rutină. Aş 
putea motiva în multe feluri această afirmaţie. Am să o fac simplu şi cel mai direct cu 
putință. Practica profesiei de consilier de probaţiune presupune în orice moment 
raportarea nu numai la persoane şi situaţii diferite, dar şi la un complex de standarde şi 
obligaţii care vin din direcţii foarte diferite. Unele direct din viaţă (identitatea, istoria vieţii 
personale etc.), altele din diverse teorii (socio-juridice, psihologice, criminologice, socio- 
politice etc.) şi din schimbarea acestor teorii/ideologii (aşa cum tocmai s-a întâmplat)”, 


° Acum câţiva ani mai vorbeam încă de valori care ţin de tradiţia welfare-istă; astăzi, discursul este radical 
schimbat — vorbim de o paradigmă neolibrală a pedepsei şi de încercările de a păstra valorile reabilitării cel 
puțin în justiţia juvenilă. 

din tradiţia şi experienţa altor ţări în materie, din reglementările instituţiilor europene, din 
schimbul permanent de informaţii cu colegii noştri din alte ţări, din norme de drept 
internaţional, din decizii ale instanţelor internaţionale etc. 


Procesul generalizării şi implementării sancţiunilor neprivative de libertate în practica 
diferitelor sisteme penale ilustrează şi el efectele multiplicării surselor normativității 
socio-juridice specifice lumii de azi. El este unul dintre exemplele edificatoare ale 
acţiunii şi formelor de manifestare a pluralismului socio-juridic global. 


Varietatea formelor în care sunt practicate, în diferite sisteme penale, sancţiunile 
neprivative de libertate - începând de la probaţiunea tradiţională până la arestul la 
domiciliu şi supravegherea electronică - este efectul acţiunii unei multitudini de surse 
(izvoare) socio-juridice. Fiecare dintre ele are un anumit impact mai „tare" sau mai „slab" 
asupra practicii administrării sancţiunilor comunitare. Ele acționează însă întotdeauna 
concertat - impunând un pluralism de standarde de care trebuie să fim conştienţi dacă 
am optat pentru această carieră profesională. Între acestea, tradiția juridică a 
comunităţilor, mutaţiile în ideologia modernă a sistemelor penale, schimbările în 
paradigma psiho-sociologică şi socio-politică, standardele universale şi europene în 
materia drepturilor omului, cooperarea internaţională între diferite organizații 
guvernamentale şi nonguvernamentale etc. au contribuit la dezvoltarea unui sistem 
complex de administrare a justiţiei în comunitate. Unele dintre ele sunt descrise mai jos. 
Am optat pentru analiza succintă a rolului pe care îl au ideologiile, valorile şi politicile în 
domeniul controlului social (paradigma neoliberală-postmodernă a pedepsei). Pentru a 
contura o imagine realistă asupra strategiilor alternative, asupra programelor care 
combină între ele diferite măsuri şi practici alternative, am realizat o scurtă introducere 
în rezolvarea mediată a conflictelor. 


Am acordat atenţie principiilor reglementate în sistemul universal şi european al 
drepturilor omului. Opţiunea mea, iarăşi, n-a fost întâmplătoare. Aceste reglementări 
generează standardele tari ale practicii profesiei dumneavoastră, deoarece stabilesc, în 
mod expres, limitele, natura, obiectivele, durata, specificul intervenţiei, obligaţiile 
dumneavoastră față de beneficiar, drepturile acestuia, caracterul pluridisciplinar, 
continuu al formării consilierului de probaţiune etc. În acelaşi timp, ele sunt „standarde 
tari” pentru că nu rămâne la latitudinea dumneavoastră dacă să le aplicaţi sau nu. 
Acţiunea lor ar trebui însă percepută pe fondul schimbărilor radicale din paradigma 
actuală, postmodernă, a pedepsei. 


II. Infracţionalitate şi pedeapsă în modernitatea târzie 


În această secțiune vom examina, sintetic, unele perspective şi puncte de vedere 
dezvoltate recent în domeniul interdisciplinar al sociologiei juridice a pedepsei, care 
încearcă să surprindă (şi eventual) să explice schimbările recente (radicale uneori) din 
sistemul controlului social în modernitatea târzie. Scopul acestei evaluări este de a 
contura tendinţele existente la ora actuală în domeniul în care ne desfăşurăm, fiecare cu 
alte obiective, dar împreună, activitatea. 


Există un acord între cercetători că, în special ultimele două/trei decade au adus 
schimbări radicale în politicile penale care au dominat cultura occidentală modernă. 
Creşterea ratelor încarcerării şi revenirea la strategii cu un pronunţat caracter punitiv ar 
reprezenta indiciile clare ale sfârşitului „erei reabilitării/reintegrării” şi, mai larg, ale 
apusului strategiilor welfare-iste. 

Preocuparea specială pentru reconfigurarea instituţiilor de control social face însă 
parte dintr-un discurs mai amplu, centrat, ca să folosim o sintagmă lansată de Noua 
Criminologie Europeană (J. Taylor, 1998), pe „anxietăţile lumii postmoderne”, între care, 
„teama de infracţiune (“fear of crime”), de a nu deveni victimă, ocupă un loc central 
întreținut, cu generozitate, de mass media şi întărit de ideologia „riscului” (Beck, 1992). 
Generată în anii '90 de o creştere fără precedent în sec. XX a ratelor infracţionalităţii, în 
special a celei juvenile, „teama de a nu deveni victimă” a dat naştere unor reacţii de 
răspuns care au condus, în scurt timp, în majoritatea statelor occidentale, la abandonul 
valorilor welfariste, la schimbări radicale în sistemele de justiție penală (Garland, 2001; 
J. Pratt, 2000; Bailleau, 2007 etc.). Între ele, creşterea ratelor încarcerării şi, în special, 
schimbarea (dramatică uneori) a tratamentului minorilor care au comis fapte penale, 
reducerea vârstei răspunderii penale, eliminarea capacităţii penale restrânse (doli 
incapax), fluidizarea diferenţelor între tratamentul penal al minorilor şi al adulţilor, 
reducerea drastică a programelor de reabilitare şi administrarea lor în termeni de 
eficiență-cost-efect etc. sunt doar câteva efecte. 


În ciuda faptului că, în ultimii 10 ani, aşa cum evidenţiază The Burden of Crime in 
the EU Research Report: A Comparative Analysis of the European Crime and Safety 
Survey (EU ICS, 2005, Jan van Dijk s.a. ), rata infracţionalităţii a scăzut constant, în 
majoritatea statelor europene, Belgiei şi a Irlandei, politicile nu s-au schimbat. 


Aceste mutații s-au petrecut concomitent cu schimbarea priorităţilor in cadrul relaţiei 
juridice generate de infracţiune. Siguranţa comunităţilor, centrarea pe victimă şi pe 
nevoile sale de recuperare şi reparaţie au devenit preocupări majore ale politicilor 
penale. 


Firesc, explicaţiile acestor schimbări diferă de la un cercetător la altul. Am să 
menţionez, pe scurt, unele ce se bucură de autoritate largă în comunităţile 
multidisciplinare care se ocupă de analiza instituţiilor actuale de control social. 


David Garland leagă aceste schimbări de apusul unuia dintre miturile fondatoare ale 
modernității, referitoare la capacitatea statului modern de a asigura “law and order” şi de 
a menţine sub control infracționalitatea, în limitele teritoriului asupra căruia îşi exercită 
suveranitatea (1996, 2001). Reîntoarcerea la strategiile punitive a pus în evidenţă, după 
sociologul american, limitele suveranităţii şi ale monopolului statului în domeniul 
controlului social şi al dreptului de a pedepsi (1996, 2001). Odată cu aceste limite a 
devenit evidentă „criza penalităţii moderne (...) a mijloacelor de inginerie socială 
construite în modernitate pentru a realiza omenirea perfectă” (D. Garland, 1990:7). 
Peisajul actual al pedepsei ar putea fi descris sintetic drept „noua cuşcă de fier” (D. 
Garland, 2001:197). 


După alţi autori, aceste schimbări nu sunt nici uniforme şi nici universale, ci mai 
degrabă „volatile şi contradictorii” (P. O'Malley, 1999; R. Sparks, 2001). Ele îmbină 
elemente ale „noii penologii” a riscului cu discursul asupra realizării siguranţei 
comunităţilor. Lor li se asociază unele caracteristici ale pedepsei premoderne şi 
rezolvării conflictelor. Ideologia riscului, strâns legată de logica actuarială a clasificării, 
„defineşte anumite persoane în termenii statutului lor periculos şi negativ în raport cu 
altele (victimele) şi, în consecinţă, sunt neutralizate şi izolate în gulaguri care le 
limitează inițiativele infracţionale” (P. O'Malley, 2002:207). În practica actuală a 
probațiunii, după cum bine ştiţi, „evaluarea riscului” a devenit aproape axiomatică. Tipul 
de măsură/intervenţie recomandat, intensitatea supravegherii etc. sunt determinate în 
funcţie de nivelul identificat al riscului actual sau potenţial. Deloc lipsită de prejudecăţi, 
ideologia riscului constituie, după o serie de cercetători, una dintre notele comune ale 
penalităţii postmoderne. 

Animată de credinţa că în orice infractor există „o parte bună”, pedeapsa modernă a 
asociat obiectivelor sale centrale - reabilitarea şi reintegrarea - un număr de valori 
conexe legate de respectarea demnităţii persoanei şi de protecţia identităţii sale. Spre 
deosebire de această tradiţie, asistăm azi la „reemoționalizarea” pedepsei şi la 
transformarea ei într-un „spectacol public al degradării”, în special în lumea anglo- 
saxonă (J. Braithwaite, S. Mugford, 1994). Dacă Norbert Elias considera că în 
modernitate pedeapsa a suferit o transformare radicală, devenind „un proces de 
civilizare”, odată cu renaşterea culturii penale retributive, aprecia John Pratt, asistăm la 
un proces invers de „decivilizare” (“decivilizing”) a controlului social şi pedepsei. 
„Pedeapsa contemporană a revenit la spectacolul public; pedepsele sunt azi proiectate 
să inducă neplăcere şi vizează în mai mică măsură reabilitarea şi reintegrarea 
persoanei; retorica şi ideologia asociate sunt structurate în jurul limbajului şi al imaginilor 
brutale; există un puternic sentiment de anxietate şi spaimă care dă posibilitate 
strategiilor nonmoderne, explicit coercitive şi retributive, să fie acceptate ca metode 
fireşti de control al infracţionalităţii”. (J. Pratt, 1998:505). 


Există şi puncte de vedere autointitulate realist-cinice care analizează strategiile 
recente de control al infracționalităţii ca o „economie a excesului”. Peisajul postmodern 
al controlului infracționalităţii este simptomatic, după o serie de cercetători, pentru 
schimbările profunde aduse la suprafață de globalizarea economică. „Într-o lume 
globalizată a economiei de azi asistăm la naşterea unor regimuri care produc sistematic 
un surplus de populații în raport cu cererea economică. Aceste populaţii de “flowed 
consumers”, pe care Z. Bauman (1997) le numeşte „vagabonzii modernităţii târzii“, 
alimentează pedeapsa postmodernă în virtutea faptului că sunt deja produse ca un 
exces pentru care investiţiile nu mai sunt rentabile (S. Hallsworth, 2002:160). Ele sunt 
considerate grupuri de risc ridicat şi, în anumite sisteme de control social, sunt supuse 
unor îngrădiri chiar înainte de a comite o faptă penală. 


Am realizat această prezentare selectivă ca să înțelegeţi că, într-adevăr, peisajul 
pedepsei postmoderne s-a schimbat radical şi că, pe acest fond, şi-a făcut loc bine- 
cunoscutul slogan „înțelegem mai puţin şi pedepsim mai mult”. Din păcate, fireşte, cu 
importante variaţii culturale şi naţionale, el a generat deja o practică „consistentă” care, 
aşa cum observam mai sus, a condus la creşterea ratelor încarcerării, inclusiv a 
minorilor care au comis fapte penale. Mai are probaţiunea un loc într-un asemenea 
sistem centrat pe retribuţie? Mai au reabilitarea şi reintegrarea un rol în sistemele 
actuale de control social? 


Există programe recent dezvoltate care combină între ele strategiile justiţiei 
alternative, mai exact probaţiunea şi ceea ce generic numim justiţia restaurativă. Ele 
conservă, parţial, ethosul reabilitării, sunt centrate pe victimă, dar şi pe infractor şi pe 
refacerea relațiilor compromise odată cu comiterea faptei penale. De altfel, justiția 
restaurativă, sub forma medierii victimă-infractor, a avut un rol esenţial în reforma 
sistemelor de justiție penală modernă, în special a justiţiei juvenile. 


Înainte de a ne ocupa de prezentarea acestor programe, care sunt ilustrative pentru 
“what works” în diferite comunităţi, aş dori să recapitulăm împreună câteva aspecte 
legate de înțelegerea/definirea probaţiunii ca instituție socio-juridică alternativă. Fiind un 
manual adresat celor care deja lucrează în sistem, dar şi celor care doresc să-şi 
construiască o carieră profesională în acest domeniu, am socotit util să reluăm aceste 
aspecte şi să aducem o serie de precizări suplimentare, precum şi o serie de elemente 
noi. 

III. Perspective şi puncte de vedere asupra probaţiunii ca instituţie socio- 
juridică alternativă 


III.1. Avantajele probaţiunii față de privarea de libertate 


Într-o analiză recentă referitoare la alternativele la pedeapsa cu închisoarea, A. 
Bottoms observa că „ceea ce numim astăzi sancțiuni comunitare (probaţiunea fiind doar 
una dintre ele, aşa cum vom observa mai jos; n.n., D.B.) sunt produsul unei istorii 
agitate în care aceste instituţii socio-juridice au trecut prin numeroase schimbări” (A. 
Bottoms, S. Rex and G. Robinson, 2004:1)"9 


Dinamica alternativelor la contactul cu sistemul formal al justiţiei penale şi la 
privarea de libertate trebuie însă apreciată, şi subliniez acest lucru, în funcţie de 
contextele social culturale şi schimbările la nivelul ideologiilor şi al politicilor generale de 
guvernare. Prin urmare, configuraţia acestei dinamici este variabilă de la un spațiu 
cultural la altul, de la un moment istoric la altul. Dincolo însă de această observaţie, aş 
dori să reţineţi că există cel puţin două semnificaţii generale ale conceptului de 
probaţiune. Semnificaţia generală trimite la măsurile şi strategiile care vizează limitarea 
contactului cu sistemul formal al justiţiei penale (“probation is diversion”) şi, într-o 
semnificaţie aşa-zis restrânsă, ea reprezintă o alternativă la sancțiunile privative de 
libertate. 


În ordine istoric-cronologică, probaţiunea a fost una dintre primele măsuri 
comunitare. Ea a fost iniţial practicată, în diferite forme, în Marea Britanie încă din Evul 
Mediu. În a doua jumătate a secolului al XIX-lea începe să fie acceptată şi în SUA. 
Studiile şi cercetările în domeniu apreciază însă că, în ciuda tradiţiei apreciabile, 
probaţiunea modernă s-a dezvoltat în secolul XX, în special după cel de-al Doilea 
Război Mondial, în anii 60. 


Într-o analiză realizată sub egida Naţiunilor Unite de Institutul pentru Cercetarea şi 
Prevenirea Infracţiunilor, J. Klaus"! (J. Klaus, 1998:12) propunea patru argumente în 
favoarea probaţiunii şi a măsurilor comunitare: 


- măsurile comunitare sunt mult mai potrivite pentru anumite tipuri de infracţiuni şi 
infractori; 


- deoarece evită privarea de libertate şi încarcerarea, aceste măsuri sunt centrate 
pe reintegrarea în comunitate şi reabilitare, fiind, din aceste motive, mult mai 
umane; 


- sunt, în general, mai putin costisitoare decât sancțiunile privative de libertate; 


- prin  descreşterea numărului de condamnați din închisori se evită 
supraaglomerarea acestora şi se îmbunătăţeşte calitatea programelor educative 
în care sunt integrati cei care rămân în detenție. 


Promovarea şi reglementarea juridică a sancţiunilor neprivative de libertate s-au 
făcut sub impactul unui complex de procese şi mutații, aşa cum vom argumenta în acest 
studiu. Cu toate acestea, nu putem să nu menţionăm faptul că generalizarea lor se 


19 A. Bottoms, S.Rex and G. Robinson (2004), How did we get here in A. Bottoms, S. Rex and G. Robinson 
(Eds) Alternatives to Prison, Willan Publishing, Devon. 

1 Klaus, J.F. (1998), Handbook for Probation Services. Guidelines for Probation Practitioners and Managers, 
United Nations Publications, No.60, Rome, London. 

leagă şi de reacțiile, prezente în multe sisteme penale, împotriva încarcerării şi efectelor 
sale. M. Tonry şi J. Petersila'? identificau cel puțin şase efecte colaterale ale 
încarcerării: 

reduc şansele celui care a ispăşit o pedeapsă privativă de libertate de a-şi găsi un 
loc de muncă; 

- produc efecte pe termen lung asupra sănătății fizice şi mentale a celui încarcerat; 

- contribuie la izolarea şi marginalizarea familiei lor; 

- închisoarea este criminogenă, o adevărată şcoală pentru infractori; 

- pericolul ca stilul de viață şi valorile închisorii să fie exportate în comunitate; 

- reactia la mediul penitenciar determină, de multe ori, stări şi tendințe autolitice etc. 


Recomandările făcute guvernelor de Raportul recent al Naţiunilor Unite asupra 
Alternativelor la privarea de libertate (UNODOC, 2007) identifică două motive esenţiale 
pentru care măsurile comunitare sunt alternative mai eficiente în comparație cu privarea 
de libertate: 


Privarea de libertate - se subliniază în raport - încalcă în mod inevitabil cel puţin 
unele Drepturi ale omului şi este foarte scumpă. Adevărul este că mare parte din 
obiectivele sale pot fi realizate cu mai multă eficienţă, cu alte mijloace. Alternativele la 
privarea de libertate încalcă în mai mică măsură drepturile omului şi sunt mai ieftine. 
Evaluate pe baza standardelor drepturilor omului şi a cheltuielilor implicate, argumentele 
împotriva încarcerării sunt foarte puternice (UNODOC, 2007: 6).* 


III.2. Definiții şi semnificaţii ale probaţiunii 


În ceea ce priveşte definirea probaţiunii, literatura de specialitate apreciază că nu 
există un concept care să descrie şi să explice unitar această sancţiune comunitară. 
„Sistemele de probaţiune reflectă particularităţile de timp şi spațiu, culturale, economice, 
ale politicilor şi practicii penale dintr-un anumit stat, păstrând însă, în acelaşi timp, 
câteva trăsături fundamentale comune, precum şi identitatea şi orientarea profesională 
a consilierilor de probaţiune.” (R. Harris, 1995, p. 4)" 


- În documentele Naţiunilor Unite, probațiunea, ca sancţiune dispusă printr-o hotărâre 
judecătorească, este definită „drept metodă aplicată unor infractori selectaţi, ce constă 
în suspendarea condiţionată a pedepsei şi punerea lor sub supravegherea personală a 
i. de probaţiune pentru a li se acorda asistenţă şi "tratament". (ONU, 1954, 
p. 


- Alte definiţii prezente în literatura de specialitate caracterizează probaţiunea ca sistem 
(public sau privat) care administrează furnizarea unor servicii speciale şi funcționează 
de regulă ca subsistem al sistemului mai larg al justiţiei penale. Serviciile asigurate se 
referă atât la operațiuni de reabilitare, cât şi de supraveghere. 


12 Tonry, M; Petersila, J (1999), Prisons Research at the Beginning of 21* Century, in Tonry and Petersila 
(Eds) "Prisons", University of Chicago Press; pp. 5-6. 

? UNODOC (2007), Handbook of basic principles and promising practices On Alternatives to Imprisonment 
UNODOC, Criminal Justice Handbook Series, United Nations. 

14 Harris, R. (1995), Reflections on Comparative Probation in K. Hamai, R. Ville, R. Harris, M. Hough and U. 
Zvekic (eds) Probation Round the World. A Comparative Study, London and New York: Routledge. 

15 Organizaţia Naţiunilor Unite (1954), European Seminar on Probation, London 20-30 October 1952. New 
York: United Nations (Document St-TAA-SER.C). 

- Probaţiunea a fost de asemenea caracterizată „ca metodă de pedepsire, cu un 
pronunţat caracter socio-pedagogic, ce constă în echilibrul dintre supraveghere şi 
asistență. Ea se aplică, fără taxă, unor infractori selectați în funcție de particularitățile de 
personalitate, tipul de infracțiune comis şi receptivitate, în relaţie cu un sistem al cărui 
scop este de a oferi infractorului o şansă de a-şi schimba stilul de viață, de a se integra 
în societate, fără riscul de a comite noi fapte penale”. (C.G. Cartledge, 1995 p. 3-4). 


În ciuda varietăţi lor, aceste definiţii reflectă o tendință mai generală de flexibilizare 
a sistemului de sancţiuni prezente în majoritatea sistemelor penale, de descentralizare 
şi transfer la nivelul comunităților locale a unor atribuţiuni de control social. În acelaşi 
timp, trebuie să observăm că această tendinţă a favorizat dezvoltarea programelor de 
integrare a tuturor actorilor sociali - victimă, comunitate, infractor - în procesul controlului 
infracţionalităţii, al prevenirii şi rezolvării conflictelor. 


IlI.3. Practica probaţiunii: de la probaţiunea tradițională la probațiunea 
intensivă şi probaţiunea şoc 


Semnificațiile conceptului şi practicii probaţiunii în lume - mutatiile survenite în timp - 
nu pot fi conturate în afara varietăţii formelor sub care a evoluat în diferite momente, în 
diferite spaţii socio-culturale şi legislații penale. 


Una dintre cele mai răspândite sancţiuni comunitare a fost „probaţiunea 
tradițională”. Ea consta în suspendarea executării unei pedepse mai severe (de regulă 
cea privativă de libertate) şi rămânerea în comunitate a infractorului, sub supraveghere. 
În timpul acestei perioade (termen de încercare în unele legislații penale), persoana 
prestează mai departe o activitate, îşi continuă studiile, rămâne în familie. Ea are 
obligaţia - prevăzută de regulă în hotărârea de suspendare a executării - să se 
întâlnească regulat cu consilierul de probaţiune, să respecte un număr de interdicții Și 
limitări (ale unor drepturi) hotărâte de instanță pe baza prevederilor legale. d 
Probaţiunea tradiţională punea accent atât pe reabilitare, cât şi pe control. Echilibrul 
dintre reabilitare, control şi pedeapsă reprezintă specificul probaţiunii tradiționale. 


Pentru a spori eficacitatea probaţiunii tradiţionale, unele legislații au introdus, 
înaintea suspendării, o scurtă perioadă de încarcerare. Această formă este cunoscută 
sub numele de „probaţiune şoc”. Dacă experimentează, fie şi pentru o scurtă perioadă 
de timp, condiţiile şi restricțiile impuse de viaţa din penitenciar, infractorul va fi mai puţin 
înclinat să încalce condiţiile impuse de hotărârea de liberare condiţionată şi cu atât mai 
puţin să comită noi infracţiuni. 


După anii 90, sub presiunea comunităţilor, a pretențiilor sale sporite pentru siguranţă 
şi securitate, dar şi ca mijloc de reducere a supraaglomerării închisorilor, s-a dezvoltat 
sistemul „probațiunii intensive” (supravegherea prin probaţiune intensivă). Ea se 
situează între încarcerare şi probaţiunea tradițională atât în ce priveşte pedepsirea, 
gradul de siguranță comunitară, cât şi în privinţa costurilor material-financiare (A. 
Lurigio, J. Petersila, 1992:6).'8 Spre deosebire de cea tradițională, probaţiunea intensivă 
pune accent pe supraveghere şi mai puţin pe reabilitare. 


1 Cartledge, C.G., Tak, P.J.P şi Tomic - Malic, M (1995), Probation in Europe in K.Hamai , lucr. cit. 

17 Vezi în legislația penală română, art. 86(1), 86(2), 86(3) şi 103 din Codul penal. 

18 Lurigio, A.J; Petersila, J (1992), The Emergence of Intensive Probation în J.M. Byrane, A.L. Lurigio, J. 
Petersila (Eds) Smart Sentencing. The Emergence of Intermediate Sanctions, Sage Publications, Newbury 
Park. 

În unele sisteme penale, probaţiunea se pronunţă în asociere cu alte sancţiuni 
neprivative de libertate - cu munca neremunerată în folosul comunităţii, amenda, 
supravegherea electronică etc. 


În diferite forme sau variante - este astăzi una dintre cele mai răspândite şi folosite 
sancţiuni neprivative de libertate. Reglementarea şi practica sa suportă, firesc, impactul 
tradiţiilor şi al particularităţilor socio-culturale ale comunității. Varietatea socio-culturală a 
comunităţilor pe care se grefează explică, aşa cum subliniam mai sus, absenţa unei 
perspective unitare asupra definirii acestei instituţii. Cu toate acestea, ea păstrează un 
nucleu tare, identificat de experţii în domeniu ca „reconciliere între individ şi grup, o a 
doua şansă oferită persoanei care a încălcat "contractul" de a rămâne în comunitate”. 
(Mclvor, 1995, p. 210)'* 


IV. Probaţiunea şi programele de justiție restaurativă. Asistenţa victimelor 
infracțiunilor 


Observam mai sus faptul că anii '80-'90 au marcat o creştere fără precedent a ratei 
infracţionalităţii în toată lumea occidentală. Pe acest fond, instituţiile penalităţii moderne 
şi, odată cu ele, serviciile de probaţiune au intrat într-o serioasă criză de legitimitate. Au 
fost repuse în discuţie instituțiile penale welfare-iste şi, în special, modelele centrate pe 
reabilitarea infractorilor prin programele de probaţiune tradițională. 


În încercarea de a soluţiona criza reabilitării, aşa cum fusese declarată, alarmist şi 
inexact, de Martinson” într-un articol din 1974, serviciile de probaţiune au căutat soluții 
noi, creative, care să permită eficacitate sporită în controlul infracționalităţii. Pe acest 
fond, Serviciul de probaţiune dintr-un orăşel canadian, Kitchener-Ontario, a inițiat o 
procedură care a intrat în istorie drept primul program de mediere victimă-infractor: aşa- 
numitul experiment Kitchener sau cazul Elmira. În discuţia unui caz de furt în care erau 
implicaţi doi tineri din oraşul canadian Elmira, tânărul consilier de probaţiune Mark 
Yantzi a făcut o propunere care avea să devină istorie. „N-ar fi oare bine ca cei doi 
infractori să se întâlnească cu victimele? (...) Ca membru al bisericii Mennonite, care 
păstra o puternică tradiție a Reformei Protestante din secolul al XVI-lea, Yantzi admira 
efectele pacificatoare pe care le aveau întâlnirile directe dintre infractori şi victime” 
(Peachey, in G. Johnstone, 2003:178). În forma în care s-a desfăşurat inițial proiectul 
cei doi tineri însoțiți de doi consilieri de probaţiune, Yantzi şi Worth au trecut pe la toate 
victimele de la care au furat, „le-au spus cine sunt şi ce au făcut (...) În total, cei doi 
tineri au discutat cu 21 de victime şi au restituit, în trei luni, integral pagubele produse. 
(...) Comentând ulterior decizia de a participa la acest proiect, unul dintre cei doi tineri 
spunea că alegerea sa a fost o chestiune de respect de sine, că nu dorea să trăiască 
uitându-se tot timpul peste umăr” (Peachey, in G.Johnstone, 2003:179, 180). Pe baza 
acestui experiment, Yanzi şi Worth au propus, în vara anului 1975, un proiect pe care |- 
au numit Proiectul de Reconciliere Victimă-Infractor (Victim-Offender Reconcilliation 
Project, VORP). 


19 Melvor, G (1995), Practitioner Evaluation in Probation în J. McGuire What Works: Reducing Reoffending- 
Guidelines from Research and Practice, Chichester, Wiley and Sons Ltd. 

2 în legătură cu critica concluziei la care ajungea Martinson, nothing works, întemeiată pe o analiză statistică 
şi pe interpretare superficială a datelor, vezi articolul lui Francis T. Cullen, The Twelve People Who Saved 
Rehabilitation: How the Science of Criminology Made a Difference, Criminology, Vol. 43 Number 1, 2005. 

Practicată iniţial sub forma unor proiecte experimentale, ulterior ca programe 
explicite de control al infracționalităţii, dar şi ca răspuns la nevoile victimei, medierea- 
concilierea victimă-infractor s-a răspândit rapid pe toate continentele. În programele de 
acum treizeci de ani erau implicaţi în primul rând infractori minori şi victimele lor directe, 
în cazul unor infracţiuni de gravitate redusă sau medie. La ora actuală, medierea 
victimă-infractor se realizează pentru toate tipurile de infracțiuni (situaţia diferă sensibil 
de la o legislaţie la alta), inclusiv în cazuri de omucidere, viol, tâlhărie etc., şi integrează 
atât infractori majori, cât şi minori. 


Sigur, astăzi ne întrebăm dacă şi în ce măsură putem considera medierea victimă- 
infractor o practică restaurativă de rezolvare alternativă a conflictelor, o simplă 
modalitate pragmatică de rezolvare a conflictelor fără virtuţi restaurative, sau dacă a 
rămas, aşa cum a fost iniţial, o strategie alternativă de limitare şi reducere a contactului 
cu sistemul formal al justiţiei penale ori o soluţie de salvare a demersului de reabilitare, 
în special în situaţia minorilor care au comis fapte penale? La aceste întrebări nu există 
răspunsuri unice. Există şi asemănări, şi diferenţe între jurisdicţiile naţionale (vezi mai 
jos, în acest studiu, discuţia despre practicile justiţiei restaurative, precum şi articolele 
colegilor din Marea Britanie şi din România). În unele dintre ele medierea victimă- 
infractor este doar o strategie alternativă (diversionary strategy) complementară 
probațiunii, de limitare a contactului cu sistemul justiției penale, rămânând, deci, 
centrată pe problemele infractorului şi, doar în subsidiar, pe problemele victimei. În 
această situaţie vorbim de un demers minimalist, care rămâne legat de sistemul justiţiei 
penale formale şi de problemele infractorului. Aşa cum menţionam cu altă ocazie „ca o 
alternativă la sistemul contradictorial din instanţe de rezolvare a conflictului, medierea 
victimă-infractor vizează repararea consecinţelor faptei penale prin intermediul unor 
strategii interpersonale sprijinite şi facilitate de o a treia persoană (mediatorul). În ciuda 
faptului că poate avea (indirect) efecte restaurative, ea reprezintă, mai degrabă, un 
transfer al tranzacţiei din dreptul civil la conflictul penal sau la alte tipuri de conflicte. Din 
acest motiv, medierea victimă-infractor reprezintă demersul minimalist din justiţia 
restaurativă, apropiat şi asemănător demersului realizat în instanțe. Totuşi, atât 
practicile justiţiei restaurative, cât şi medierea victimă-infractor pot fi văzute pe acelaşi 
continuum, având la o extremă sistemul instanţelor de rezolvare a conflictelor, iar la 
cealaltă, strategiile informale întemeiate pe participarea comunităţii la rezolvarea 
conflictelor. Între aceste două extreme se poziţionează o varietate de forme alternative 
de rezolvare a conflictelor care păstrează, în diferite proporții, caracteristici din ambele 
extreme” (Balahur în |. Aertsen, D. Miers, 2007). Dacă analizăm medierea victimă- 
infractor dintr-o perspectivă maximalistă, atunci fără îndoială că VOM rămâne doar la o 
practică cu valențe restaurative limitate la restituire. În acelaşi articol menţionat mai sus 
apreciam că, „într-o concepţie maximalistă, justiţia restaurativă este o strategie de 
reconstrucţie a reţelelor reciprocităţii organizate şi a solidarităţii civice” (R. Putnam, 
1995:20), precum şi „a comunităţii şi democraţiei sau cel puţin a competenţelor de a fi 
democrat” (Braithwaite, 2002:132). Ea ar putea fi, de asemenea, considerată dintr-o 
perspectivă maximalistă ca „strategie de dezvoltare a capitalului social (...) şi participării 
civice prin învăţare şi decizie participativă”. (Wachtel and McCold, 2000:118) (D. 
Balahur în |. Aertsen, D. Miers, 2007) 


Însă, dincolo de evaluările pe care le realizăm astăzi — când proiectele şi programele 
de rezolvare alternativă a conflictelor sunt răspândite pe toate continentele, în peste 100 
de ţări (D. Van Ness, 2005) — nu putem să nu remarcăm că ecoul şi mai ales 
răspândirea rapidă a programelor de reconciliere victimă-infractor au favorizat 
transferurile. Astfel, sinergiile dintre diferite practici şi programe au generat acest curent 
viguros pe care îl caracterizăm astăzi cu ajutorul conceptului umbrelă de justiţie 

restaurativă. În Restorative Justice and Responsive Regulations (2002:8), John 
Braithwaite menţiona peste 300 de programe în America de Nord, peste 500 în Europa, 
peste 400 în Canada. G. Bazemore şi M. Schriff (2005) identificau peste 500 de 
programe de justiţie restaurativă în SUA implementate în cadrul procesului de reformă a 
justiţiei juvenile. 

Instructive nu numai pentru cercetarea, dar şi, în primul rând, pentru dezvoltarea 
programelor restaurative sunt transferul de bune practici, diversitatea şi combinaţiile cu 
modelele tradiționale, ameliorările şi completările cu experiența acumulată în diferite 
proiecte etc. Acest sistem deschis a generat o mare varietate de modele de justiție 
restaurativă care se aplică în diverse tipuri de conflicte şi de organizații. Iniţiatorul 
medierii în grup familial în Australia îmi relata faptul că două evenimente l-au influenţat 
decisiv, în anii 90, ca ofițer de poliţie care se ocupa de minorii delincvenţi, să dezvolte şi 
să implementeze un model de justiţie restaurativă care astăzi poartă numele primei 
comunităţi australiene în care a fost aplicat, şi anume Wagga Wagga (the Wagga 
Wagga Model of Conferencing). Practica Maori de a lucra împreună cu familiile copilului 
delincvent, de a integra victima şi persoanele ei de sprijin i s-au părut lui O'Connell 
mijloace noi prin care putea preveni, în colaborare cu asistenții sociali, comportamentul 
infracțional al copiilor şi tinerilor. Pornind de la această practică şi în strânsă legătură cu 
teoria lui Braithwaite (Braithwaite, 1989), care propunea o strategie de reintegrare 
întemeiată pe respectarea demnităţii persoanei care a comis fapte penale şi pe 
sentimentul de ruşine, O'Connell a dezvoltat un nou model de justiție restaurativă. 
Principalele amendamente aduse practicii Maori au vizat structurarea procesului de 
mediere (conferencing) pe baza unui ghid (script), a unui set de întrebări (restorative 
qestions) ce au rolul de a conduce procesul la rezultatele dorite, respectiv la restituire, 
scuze față de victimă şi comunitate, exprimarea regretului pentru fapta comisă şi 
identificarea în comun a mijloacelor de reparaţie materială şi emoţională a consecinţelor 
faptei penale etc. Pe baza unui script ajustat, ea a putut fi aplicată şi în cauzele în care 
nu existau victime directe şi, ulterior, în dezvoltarea unor microcomunități restaurative în 
şcoli sau în alte organizaţii. Această practică s-a răspândit rapid în Australia, SUA, 
Europa şi Asia. 


Astăzi, în majoritatea statelor europene, programele de justiţie restaurativă 
funcționează alternativ cu diverse tipuri şi forme de probaţiune. În altele există strategii 
combinate care îmbină probaţiunea şi medierea victimă-infractor. Exemplele actuale de 
bună practică — şi aici am în vedere reducerea recidivei — evidenţiază rata ridicată de 
succes a programelor care combină între ele practicile alternative. 


* k k 


Practicile restaurative, în marea lor diversitate, împărtăşesc o serie de trăsături şi 
valori comune. Între ele, respectul pentru demnitate şi drepturile omului reprezintă 
standarde generale, comune pentru orice strategie alternativă. Standardele şi valorile 
fundamentate de reglementările europene şi internaţionale în materia drepturilor omului 
fixează limitele legale ale intervenției acestor programe. 


V) Standarde europene şi internaționale în materia probaţiunii şi a sancţiunilor 
alternative 


Între dimensiunile şi aspectele care unesc practica probațiunii în lume se numără, 
fără îndoială, şi existenţa unor valori şi standarde comune reglementate atât în 
Sistemul universal, cât şi în cel regional al Drepturilor Omului. Indiferent de 
particularităţile existente în legislaţiile şi practicile naţionale ale probaţiunii, respectarea 

principiilor, normelor şi valorilor drepturilor omului este obligatorie, atât în relațiile cu 
infractorul, cât şi cu victima şi comunitatea. În strânsă legătură cu alte criterii, 
prevederile legislaţiei internaţionale a drepturilor omului furnizează standardele 
intervenției, evaluării şi eficacității activităţii consilierilor şi serviciilor de probaţiune. 


Impactul drepturilor omului asupra dezvoltării legislaţiei şi practicii măsurilor 
alternative se poate disemina în câteva direcții semnificative : 


- Reglementarea normativ-juridică a sancţiunilor neprivative de libertate în diferite 
convenţii, pacte, şi declarații ale drepturilor omului adoptate în sistemul 
Naţiunilor Unite şi în sistemul european; 


- Elaborarea unor principii ale justiţiei penale întemeiate pe drepturile omului; 


- Crearea unor mecanisme de monitorizare a implementării şi respectării 
drepturilor omului, 


- Realizarea cadrului juridic al cooperării internaţionale în direcţia prevenirii şi 
combaterii infracţionalității; 

- Dezvoltarea, sub egida Naţiunilor Unite şi a organismelor europene, a 
proiectelor regionale şi globale de cercetare a infracţionalităţii; a creării 
infrastructurii (institute de cercetare care funcţionează sub directa îndrumare a 
Comisiei Naţiunilor Unite pentru Prevenirea Infracţionalității şi Justiţiei Penale 
sau a Consiliului Europei) necesare realizării periodice a studiilor şi cercetărilor 
în materie. 


V.1. Norme, valori şi principii fundamentale prezente în documentele 
internaţionale şi europene în materia drepturilor omului 


V.1.1. Standarde, valori şi norme reglementate de Declaraţia Universală a 
Drepturilor Omului 


Cadrul cel mai general care a condus la reglementarea sancţiunilor comunitare, atât 
în sistemul Naţiunilor Unite, cât şi în sistemul european, îl reprezintă Declarația 
Universală a Drepturilor Omului, adoptată de Adunarea Generală a Naţiunilor Unite la 
10 decembrie 1948”. 


Prin intermediul principiilor statuate şi prin lista drepturilor civile şi politice 
reglementate, declaraţia este la originea mişcării de umanizare şi de reconstrucţie a 
legislaţiilor penale în acord cu valorile demnităţii umane. Declaraţia menţionează pentru 
prima oară într-un document de drept internaţional principiul legalității incriminării, 
prezumția de nevinovăție, aplicarea legii penale mai favorabile, dreptul de a beneficia de 
un proces corect, instrumentat de o instanţă competentă, obiectivă etc. 


Declaraţia reglementează nu numai drepturile, dar şi obligațiile fată de comunitate, 
aceasta reprezentând, în termenii art. 29, alin. 1, „singurul cadru al dezvoltării libere şi 
depline a personalităţii individului”. 


Lista drepturilor şi principiilor reglementate în Declaraţie a fost extinsă considerabil 
în cadrul celei de „a doua generații” de drepturi ale omului reprezentată de Pactul 


= Adoptată de Adunarea Generală a ONU prin Rezoluţia 217 A (III) din 10 decembrie 1948. 

internațional cu privire la drepturile civile şi politice? şi Pactul internațional cu privire la 
drepturile economice, sociale şi culturale. 


Pactul asupra drepturilor civile şi politice dezvoltă şi extinde sfera drepturilor civile şi 
politice, introduce noi principii şi garanții judiciare împotriva exerciţiului abuziv al puterii 
publice. Intre acestea se numără: 


e egalitatea persoanelor în faţa oricărei instanţe, precum şi dreptul ca litigiul să fie 
examinat echitabil şi public de către o instanță competentă, independentă şi 
imparțială (art. 14, alin. 1); 

e drepturile persoanelor care ispăşesc o pedeapsă privativă de libertate (art. 10); 

e proceduri speciale pentru minorii care au comis infracțiuni (art. 14, alin. 4); 

e autoritatea de lucru judecat (art. 14, alin. 7); 

e regimul penitenciar şi tratamentul condamnaților (art. 10, alin. 1); 

e regimul penitenciar al infractorilor minori (art. 10, alin. 2, lit. b şi alin. 3); 


e dreptul de a nu fi supus torturii, unor pedepse sau tratamente crude, inumane 
sau degradante (art. 7) etc. 


V.1.2. Carta drepturilor fundamentale a Uniunii Europene 


Fără a pierde din vedere că sistemul drepturilor omului este unitar şi indivizibil şi că 
fiecare document extinde lista drepturilor recunoscute şi protejate, voi face mai jos câteva 
precizări legate de unul dintre cele mai recente documente în materie adoptate la nivelul 
Uniunii Europene. Ca membră a Uniunii Europene, România şi toate instituţiile publice, 
instanțele, persoanele juridice etc. au obligaţia de a respecta normele Dreptului 
comunitar care beneficiază de supremație (în raport cu dreptul naţional) şi de efect direct. 


Tratatul de la Amsterdam (în vigoare de la 1 mai 1999) prevede în art. 6(2) că 
Uniunea va respecta drepturile fundamentale garantate de Convenţia Europeană a 
Drepturilor Omului, născute din tradiția constituțională comună a statelor membre şi 
recunoscute ca principii generale de drept comunitar. Un nou articol introdus de Tratatul 
de la Amsterdam - art. 6(1) - prevede că Uniunea Europeană se fundamentează pe 
principiile libertăţii, democraţiei drepturilor omului şi statului de drept. Pornind de la 
prevederile Tratatului de la Amsterdam, Consiliul European de la Cologne (iunie 1999) a 
decis elaborarea unui document propriu al Uniunii Europene care să facă vizibile aceste 
drepturi pentru cetăţenii Europei. 


Carta drepturilor fundamentale a Uniunii Europene a fost proclamată în mod solemn 
la 7 decembrie 2000 în cadrul reuniunii Consiliul European de la Nisa. Ea reprezintă 
documentul propriu al Uniunii Europene în materia promovării şi protecţiei drepturilor 
omului. Carta reglementează un set de drepturi fundamentale pe care orice cetățean al 
UE, indiferent de circumstanțele în care se află, poate să şi le valorifice nestânjenit. Ea 
a fost introdusă în legislaţia primară de Tratatul de la Lisabona (semnat la 31 decembrie 
2007). În consecinţă, drepturile reglementate trebuie observate în activitatea oricărei 
instituții. 


2 Ambele pacte au fost adoptate şi deschise spre semnare de Adunarea Generală a Naţiunilor Unite la 16 
decembrie 1966. Primul a intrat în vigoare la 23 martie, iar cel de-al doilea, la 3 ianuarie 1976. România a 
ratificat pactele la 31 octombrie 1974 prin Decretul nr. 212, publicat în Buletinul Oficial al României, partea |, 
nr.146 din 20 noiembrie 1974. 

Pentru discuţia noastră referitoare la măsurile şi sancţiunile alternative au relevanţă 
directă un număr de drepturi reglementate de Cartă, am să enumăr ilustrativ câteva 
dintre ele. Carta reglementează pentru prima oară într-un document internațional dreptul 
persoanei la demnitate”. Capitolul 1 al Cartei, Demnitatea, reglementează un set de 
drepturi fundamentale care protejează această valoare. Articolul 1 din Cartă prevede că 
„Demnitatea umană este  inviolabilă. Ea trebuie respectată şi protejată.” Din 
reglementarea referitoare la inviolabilitatea demnităţii umane rezultă că acestei valori 
nu-i pot fi aduse restrângeri/limitări în nici o circumstanţă sau împrejurare. Interpretată în 
coroborare cu alte prevederi europene şi internaţionale în materia drepturilor omului, 
rezultă că de respectarea demnităţii trebuie să se bucure orice persoană, inclusiv în 
situaţia în care este suspectată sau găsită vinovată de comiterea unei fapte penale sau 
ori de câte ori intră în contact cu sistemul formal al justiţiei penale. 


De un interes special pentru demersul nostru sunt şi articolele 2 şi 4 care interzic 
pedeapsa capitală (art. 2), precum şi tortura, pedepsele şi tratamentele crude inumane 
sau degradante. Capitolul VI al Cartei, referitor la Justiţie (art. 47-50), reglementează 
drepturile fundamentale ale persoanelor în contact cu sistemul de justiţie. Articolul 49 
reglementează principiile legalității şi proporționalităţii între fapta comisă şi pedeapsa 
pronunţată. Menţionam mai sus faptul că diversificarea sancţiunilor penale şi 
introducerea unei palete mai largi de opțiuni, între care şi măsurile alternative, s-au 
realizat, între altele, în scopul respectării principiului proporționalității. 


Carta drepturilor fundamentale precizează, în preambul, că drepturile comune cu 
Convenţia Europeană a Drepturilor Omului vor fi interpretate în acord cu jurisprudenţa 
Curţii Europene a Drepturilor Omului. Prin urmare, prevederile Convenţiei Europene a 
Drepturilor Omului? şi ale celor 14 protocoale opţionale sunt, de asemenea, de referinţă. 


V.1.3. Mecanisme şi proceduri europene în domeniul libertății, securității şi 
justiției. Probaţiunea transfrontalieră 


Tratatul de la Amsterdam prevedea crearea, la nivel european, a unui spaţiu al 
libertăţii securităţii şi justiţiei. Pe baza acestei prevederi, Comisia Europeană a înființat 
un directorat specializat - „Libertate, Securitate şi Justiţie” (DG Freedom, Security and 
Justice _http://ec.europa.eu/dgs/justice_home). În materia justiţiei penale, activitatea 
acestui directorat urmăreşte creşterea eficienţei prevenirii şi controlului infracţionalității 
transfrontaliere. În acelaşi timp, în acord cu prevederile din Tratatul de la Amsterdam (şi 
ale Tratatului de la Nisa), are un rol esenţial în asigurarea egalităţii în drepturi a 
cetățenilor indiferent de statul sub a cărui jurisdicție se judecă o anumită cauză. 
Directoratul pentru Libertate, Securitate şi Justiţie a elaborat recent un proiect de decizie 
referitor la probaţiunea transfrontalieră. În documentul justificativ se menţionează faptul 
că hotărârile judecătoreşti de punere sub probaţiune nu pot fi executate în situaţiile în 
care persoana condamnată are domiciliul în alt stat membru. Proiectul de decizie 
intenţionează crearea cadrului juridic la nivel european, care să permită realizarea 
supravegherii de către serviciile de probaţiune de la domiciliul persoanei chiar dacă 
hotărârea judecătorească a fost pronunţată în alt stat membru. O astfel de reglementare 
va extinde competențele serviciilor de probaţiune. 


% Demnitatea este prezentă ca valoare centrală în documentele de referință, europene şi internaţionale, în 
materia drepturilor omului. Carta drepturilor fundamentale a Uniunii Europene este însă primul document care 
transformă demnitatea într-un drept. 

2e Adoptată de Consiliul Europei la 4 noiembrie 1950 — intrată în vigoare în 1953. 

V.1.4. Reglementarea măsurilor şi sancţiunilor alternative în sistemul 
Consiliului Europei 


Probaţiunea s-a schimbat mult în Europa. Aşa cum am observat mai sus, în relația 
juridică generată de infracțiune s-au modificat ierarhiile şi priorităţile. Siguranţa 
comunităţilor, centrarea pe victimă şi pe nevoile sale de recuperare şi reparație au 
devenit preocupări majore ale politicilor penale actuale. 


A trecut mai mult de un deceniu şi jumătate de când Consiliul Europei adopta 
Recomandarea nr. (92)16 referitoare la „Regulile europene cu privire la sancţiunile şi 
măsurile comunitare“. În timp ce ele au contribuit, în bună măsură, la remodelarea 
sistemelor penale, la flexibilizarea sistemului de sancţiuni şi la introducerea măsurilor şi 
strategiilor alternative, schimbările din practica probaţiunii şi, mai larg, din politicile 
penale impun elaborarea unor noi standarde şi regulamente. Reuniunea comună, 
desfăşurată recent, a Comitetului European asupra Problemelor Criminalităţii a 
Consiliului Europei (European Committee on Crime Problems of the Council of Europe) 
şi a Conferinţei Europene Permanente pentru Probaţiune (CEP) a decis realizarea, în 
2009, a unui studiu asupra schimbărilor survenite în probaţiune în cele 47 de state 
membre ale Consiliului Europei. Pentru realizarea acestei cercetări au fosi desemnați 
doi experţi, Rob Canton de la Universitatea De Montfort (Leicester, UK) şi Anton van 
Kalmthout de la Universitatea Tilburg (The Netherlands). Pe această bază, experţii, în 
colaborare cu Consiliul Cooperării Penologice (Council of Penological Cooperation), vor 
formula recomandări ce vor fi supuse aprobării Consiliului de Miniştri la sfârşitul anului 
2009. Noul set de reguli ar trebui să intre în vigoare în 2010. 


Sigur, deocamdată, raportându-ne la ceea ce este în vigoare, vă reamintesc câteva 
dintre valorile, normele şi principiile prevăzute de Recomandarea Consiliului Europei nr. 
(92)16 referitoare la „Regulile europene cu privire la sancțiunile şi măsurile comunitare”. 


În sistemul european de protecţie a drepturilor omului, ideea de a integra 
comunitatea şi în special victima în cadrul justiţiei penale aparţine, aşa cum observam 
mai sus, Consiliului Europei. Consiliile de reabilitare, înființate în 1979, au reprezentat o 
primă tentativă de instituţionalizare a tratamentului comunitar al persoanelor care au 
comis infracţiuni. 


Elaborarea unui document european special în materia drepturilor omului, care 
reglementează sancţiunile neprivative de libertate, s-a realizat, de asemenea, sub egida 
Consiliului Europei. La 19 octombrie 1992, Consiliul Europei adopta Recomandarea nr. 
(92)16 referitoare la „Regulile europene cu privire la sancțiunile şi măsurile 
comunitare." Valorile, principiile şi normele care fundamentează aceste reguli se 
întemeiază pe unul dintre cele mai importante şi eficace documente regionale în materia 
drepturilor omului, respectiv pe Convenţia Europeană a Drepturilor şi Libertăţilor 
Fundamentale ale Omului, semnată la Roma, sub auspiciile Consiliului Europei, la 4 
noiembrie 1950. Ea prezintă o semnificaţie specială pentru dreptul internaţional al 
drepturilor omului din mai multe motive: a fost primul tratat din lume în materie; el a 
înființat prima procedură şi curte internaţională unde se pot adresa plângeri în domeniul 
drepturilor omului; este cel mai dezvoltat şi eficient dintre toate sistemele de drepturi ale 
omului; jurisprudenţa dezvoltată este cea mai extinsă în comparaţie cu orice alt sistem 
internaţional etc. 


35 www.coe/fr/engi/legaltxt. 

Elaborarea „Regulilor europene cu privire la sancțiunile şi măsurile comunitare" a 


avut trei obiective principale: 


e să stabilească un set de reguli care să ofere standarde pentru legislaţiile 
naţionale în materia sancţiunilor alternative; 


e să realizeze un sistem de garanţii împotriva încălcării drepturilor omului ale 
infractorilor supuşi unor asemenea sancţiuni; 


e să creeze un ansamblu de reguli/standarde celor care sunt răspunzători de 
implementarea şi administrarea acestor măsuri. Ele au fost considerate o 
completare la regulile europene referitoare la regimul de detenţie în închisori 
(European Prison Rules) adoptate în 1987. 


Utile acum un deceniu şi jumătate, ele vor fi înlocuite (începând din 2010 ) cu un 
nou set de reguli, adapiat orientărilor şi tendințelor actuale din sistemele de justiţie 
penală. 


În loc de concluzii 


S-au schimbat multe în ultimii ani, aşa cum am încercat să vă sugerez în acest 
capitol. Nu este nimic nefiresc dacă înțelegem „lecţia” pluralismului socio-juridic, a 
diversităţii surselor reglementării sistemului justiţiei alternative. Pe măsură ce zeitgeistul 
neoliberal se va face simţit şi în România, este de anticipat că vor interveni, în 
continuare, schimbări importante. 

Elemente de drept 


Adriana Bucur 
Mihai Dima 
Evelina Oberşterescu 


Capitolul „Elemente de drept” abordează activitatea serviciilor de probaţiune din 
perspectiva problemelor sau nelămuririlor apărute în practică față de unele dispoziţii 
legale în domeniu. 


După tipul dispoziţiilor analizate, capitolul a fost structurat în trei părți: 


e Drept penal — analizează mai degrabă diferite aspecte discutabile sesizate în 
unele hotărâri judecătoreşti primite de către serviciile de probaţiune în calitatea 
lor de organe însărcinate cu supravegherea îndeplinirii unor măsuri şi obligații 
stabilite în sarcina persoanelor condamnate prin hotărârile judecătoreşti în 
cauză; 


e Drept procesual penal — prezintă pe scurt momentele importante ale procedurii 
penale prin raportare la activitatea serviciilor de probaţiune pe parcursul 
întregului procedeu judiciar; 


e Legislația specială care reglementează activitatea serviciilor de probaţiune 
— cuprinde analiza elementelor problematice din actele normative specifice 
probațiunii, în contextul prevederilor generale ale normelor de drept penal, 
precum şi al practicii serviciilor de probaţiune, şi are ca punct de plecare 
întrebări ale serviciilor de probaţiune ridicate în timp. 


Abordarea fiecărei părţi a încercat să ţină cont de întregul ansamblu al actelor 
normative ale căror dispoziții au incidenţă asupra activităţii serviciilor de probaţiune, fără 
a avea însă pretenţia epuizării problemelor care apar sau ar putea să apară în practica 
serviciilor de probaţiune. 


O abordare de tip practic, centrată pe probleme mai degrabă particulare şi pe 
posibile soluții, are neajunsul de a nu oferi o perspectivă de ansamblu asupra instituțiilor 
juridice de interes. Am preferat însă o astfel de analiză în ideea de a oferi un sprijin real 
serviciilor de probaţiune în activitatea lor şi pornind de la prezumția existenţei 
cunoştinţelor de bază de ordin juridic la nivelul fiecărui consilier de probaţiune. 


În scopul obţinerii unei analize de ansamblu asupra instituţiilor de drept 
fundamentale în domeniul probaţiunii, înțelegem să încurajăm completarea informaţiilor 
prezentate cu materialele bibliografice citate la notele de subsol din cuprinsul acestui 
capitol. 

I. DREPT PENAL 
Individualizarea pedepselor 


Pedeapsa aplicată unei persoane care răspunde din punct de vedere penal pentru 
săvârşirea unei infracţiuni constituie rezultatul unui proces de adaptare a prevederilor 
legale la nevoile persoanei în cauză. Operaţiunea de adaptare a pedepsei şi a 
executării ei la cazul individual şi la persoana infractorului, în aşa fel încât să se asigure 
aptitudinea funcţională şi realizarea scopului ei, poartă denumirea de individualizarea 
pedepsei”. 


Operaţiunea de individualizare intervine în trei momente diferite: 


A) individualizarea legală — se realizează de către legiuitor în faza de elaborare a 
legii, în special prin prevederea cadrului general al pedepsei, a limitelor generale şi 
speciale ale pedepsei pentru fiecare infracţiune; 


B) individualizarea judiciară — se realizează de către instanța de judecată şi se 
materializează prin aplicarea pedepsei concrete infractorului pentru fapta comisă, în 
funcție de criterii stabilite expres în lege; 


C) individualizarea administrativă — se realizează în faza executării pedepsei 
aplicate de către organele de executare a pedepselor. De exemplu, o astfel de 
individualizare operează în cadrul comisiei de individualizare a regimului de 
executare a pedepsei din care fac parte şi consilieri de probaţiune, în conformitate 
cu Legea nr. 275/2006 privind executarea pedepselor şi a măsurilor dispuse de 
organele judiciare în cursul procesului penal. Deşi este impropriu a califica natura 
serviciilor de probaţiune drept organe administrative, considerăm că şi modalitatea 
stabilită de către consilierul de probaţiune de a realiza supravegherea respectării 
unor măsuri sau/şi obligaţii impuse prin hotărârea de judecată în sarcina unei 
persoane condamnate cu o pedeapsă a cărei executare a fost suspendată sub 
supraveghere se înscrie în procesul de individualizare administrativă deoarece, în 
lipsa unor dispoziţii speciale ale instanţei de judecată, consilierul de probaţiune 
stabileşte frecvenţa întrevederilor pe care le va avea cu persoana supravegheată, 
precum şi modalitatea efectivă de realizare a acestei supravegheri. 


Codul penal reglementează expres instituția individualizării judiciare a pedepsei, 
stabilind în art. 72 criteriile în funcţie de care, la finalizarea cercetării judecătoreşti, 
instanța stabileşte pedeapsa efectivă şi modalitatea sa de executare. Astfel, la stabilirea 
şi aplicarea pedepselor se ţine seama de dispoziţiile părţii generale a acestui cod, de 
limitele de pedeapsă fixate în partea specială, de gradul de pericol social al faptei 
săvârşite, de persoana infractorului şi de împrejurările care atenuează sau agravează 
răspunderea penală (art. 72 alin. (1) C.p.). Din perspectiva activităţii de întocmire a 
referatului de evaluare, Serviciul de probaţiune îşi aduce aportul în fața instanței de 
judecată prin sprijinul oferit în procesul de individualizare judiciară a pedepsei. Acest 
sprijin este concretizat în informaţiile conţinute de referatul de evaluare raportate la 
persoana inculpatului, la comportamentul acestuia, precum şi la perspectivele de 
reintegrare în societate şi are rolul de a oferi judecătorului o evaluare profesională a 
naturii şi cauzelor care au condus la instalarea comportamentului antisocial, precum şi a 
măsurilor care trebuie luate pentru a reduce probabilitatea de recidivă?. 


1y., Dongoroz, S. Kahne, I. Oancea, R. Stănoiu, |. Fodor, N. Iliescu, C. Bulai, V. Roşca, Explicații teoretice ale 
Codului penal român. Partea generală, vol. Il, Ed. Academiei Române, Ed. All Beck, Bucureşti, 2003, p. 111; 
C. Mitrache, C. Mitrache, Drept penal român. Partea generală, Ed. Universul Juridic, București, 2004, p. 356. 
? loan Durnescu, Manualul consilierului de reintegrare socială şi supraveghere, Ed. Themis, Craiova, p. 348. 

Tot în cadrul operaţiunii de individualizare judiciară a pedepsei, instanţa de judecată 
stabileşte şi modalitatea de executare a pedepsei aplicate. Din acest punct de vedere, 
modalităţile de executare prevăzute de Codul penal sunt: executarea efectivă a 
pedepsei privative de libertate (închisoarea), suspendarea condiționată a executării 
pedepsei, suspendarea executării sub supraveghere şi executarea pedepsei la locul de 
muncă. 


Suspendarea executării pedepsei sub supraveghere 


Pentru activitatea serviciilor de probaţiune prezintă importanţă practică instituția 
suspendării executării pedepsei sub supraveghere. Datorită modului în care este 
aceasta reglementată în Codul penal (prin referire în permanenţă la reglementarea 
suspendării condiţionate a executării pedepsei), dar şi din raţiuni de diferenţiere clară 
între cele două instituţii, înțelegem să le prezentăm mai întâi sistematizat, prin utilizarea 


unui tabel comparativ: 


Suspendarea condiționată Suspendarea sub supraveghere 
Condiţii cu 1. Pedeapsa aplicată este 1. Pedeapsa aplicată este 
privire la închisoarea de cel mult 3 ani sau închisoarea de cel mult 4 ani. 
pedeapsa amenda. 2. Pedeapsa aplicată în cazul 
aplicată 2. Pedeapsa aplicată în cazul concursului de infracţiuni este de 
concursului de infracţiuni este de cel mult 3 ani. 
cel mult 2 ani. 
1. Infractorul nu a mai fost 1. Infractorul nu a mai fost 
condamnat anterior la pedeapsa condamnat anterior la pedeapsa 
închisorii mai mare de 6 luni, afară | închisorii mai mare de 1 an, afară 
de cazul când condamnarea intră de cazul când condamnarea intră 
în vreunul dintre cazurile în vreunul din cazurile prevăzute în 
prevăzute în art. 38 C.p. art. 38 C.p. 
Condiţii cu 2. Se apreciază că scopul 2. Se apreciază, ţinând seama de 
privire la pedepsei poate fi atins chiar fără persoana condamnatului, de 
infractor executarea acesteia. comportamentul său după 
comiterea faptei, că pronunţarea 
condamnării constituie un 
avertisment pentru acesta şi, chiar 
fără executarea pedepsei, 
condamnatul nu va mai săvârşi 
infracțiuni. 
Cuantumul pedepsei închisorii Cuantumul pedepsei închisorii 
aplicate aplicate 
Termenul de $ t 
încercare 2 ani interval între 2 şi 5 ani 
Termenul de încercare se calculează de la data când hotărârea prin 
care s-a pronunţat suspendarea executării pedepsei a rămas definitivă. 


71 


Măsurile de 
supraveghere 
şi obligaţiile 
condamnatului 


Nu este cazul. 1. În mod obligatoriu, instanța 
impune respectarea tuturor 
măsurilor de supraveghere 
prevăzute la art. 86° alin. (1) lit. a)— 
d) C.p. 

2. În mod facultativ, instanţa poate 
să impună respectarea uneia sau 
mai multor obligaţii dintre cele 
prevăzute la art. 86° alin. (3) lit. a)- 
f) Cp. 


Efecte 
imediate 


Pedeapsa cu închisoarea aplicată nu se execută ca urmare a 
suspendării ei, iar dacă a fost arestat preventiv, condamnatul este pus 
de îndată în libertate. 


Efecte 
definitive 


Reabilitarea de drept la data împlinirii termenului de încercare. 


Revocarea 


1. Revocarea în cazul săvârşirii unei infracțiuni (art. 83 C.p.) 


Dacă în cursul termenului de încercare cel condamnat a săvârşit din 
nou o infracțiune, pentru care s-a pronunţat o condamnare definitivă 
chiar după expirarea acestui termen, instanţa revocă suspendarea 
condiționată/sub supraveghere, dispunând executarea în întregime a 
pedepsei, care nu se contopeşte cu pedeapsa aplicată pentru noua 
infracțiune. 


Revocarea suspendării pedepsei nu are loc însă dacă infracțiunea 
săvârşită ulterior a fost descoperită după expirarea termenului de 
încercare. 


Dacă infracţiunea ulterioară este săvârşită din culpă, se poate aplica 
suspendarea condiționată/sub supraveghere a executării pedepsei chiar 
dacă infractorul a fost condamnat anterior cu suspendarea 
condiţionată/sub supraveghere a executării pedepsei. În acest caz nu 
mai are loc revocarea primei suspendări. 

La stabilirea pedepsei pentru infracțiunea săvârşită după rămânerea 
definitivă a hotărârii de suspendare nu se mai aplică sporul prevăzut de 
lege pentru recidivă. 

2. Revocarea în cazul neexecutării obligaţiilor civile (art. 84 C.p.) 

Dacă până la expirarea termenului de încercare condamnatul nu a 
îndeplinit obligaţiile civile stabilite prin hotărârea de condamnare, 
instanța dispune revocarea suspendării executării pedepsei, afară de 
cazul când cel condamnat dovedeşte că nu a avut putinţa de a îndeplini 
acele obligații. 


3. Revocarea în cazul neîndeplinirii măsurilor de supraveghere sau a 
obligaţiilor. 

Dacă cel condamnat nu îndeplineşte, cu rea-credinţă, măsurile de 
supraveghere prevăzute de lege ori obligaţiile stabilite de instanţă, 
aceasta revocă suspendarea executării pedepsei sub supraveghere, 
dispunând executarea în întregime a pedepsei. (art. 864 alin. (2) C.p.). 

Anularea 


infracțiuni sau recidivă. 


termenului de încercare. 


Anularea suspendării pentru infracțiuni săvârşite anterior (art. 85 C.p.) 


Dacă se descoperă că cel condamnat mai săvârşise o infracțiune 
înainte de pronunţarea hotărârii prin care s-a dispus suspendarea sau 
până la rămânerea definitivă a acesteia, pentru care i s-a aplicat 
pedeapsa închisorii chiar după expirarea termenului de încercare, 
suspendarea condiționată/sub supraveghere a executării pedepsei se 
anulează, aplicându-se, după caz, dispoziţiile privitoare la concursul de 


Anularea suspendării executării pedepsei nu are loc dacă infracțiunea 
care ar fi putut atrage anularea a fost descoperită după expirarea 


În cazurile de anulare, dacă 
pedeapsa rezultată în urma 
contopirii nu depăşeşte 2 ani, 
instanţa poate aplica din nou 
suspendarea condiționată. În 
cazul când se dispune 
suspendarea condiţionată a 
executării pedepsei, termenul de 
încercare se calculează de la data 
rămânerii definitive a hotărârii prin 
care s-a pronunţat anterior 
suspendarea condiţionată a 
executării pedepsei (art. 85, alin. 


(3) C.p.). 


În cazurile de anulare, dacă 
pedeapsa rezultată în urma 
contopirii nu depăşeşte 3 ani, 
instanţa poate aplica din nou 
suspendarea executării pedepsei 
sub supraveghere. În cazul când 
se dispune suspendarea pedepsei 
sub supraveghere, termenul de 
încercare se calculează de la data 
rămânerii definitive a hotărârii prin 
care s-a pronunţat anterior 
suspendarea condiţionată a 
executării pedepsei (art. 86% alin. 


(2) C.p.). 


Termenul de încercare în cazul executării 


supraveghere 


suspendării pedepsei sub 


În conformitate cu art. 86° C.p., termenul de încercare (pe perioada căruia Serviciul 
de probaţiune îşi exercită atribuţiile de supraveghere față de persoana condamnată) se 
compune din cuantumul pedepsei închisorii aplicate, la care se adaugă un interval de 
timp, stabilit de instanţă între 2 şi 5 ani, iar data de la care începe să curgă acest termen 
este data când hotărârea prin care s-a pronunţat suspendarea sub supraveghere a 
rămas definitivă (art. 86” alin. (2), coroborat cu art. 82. alin. (3) C.p.). Faţă de aceste 
dispoziţii ale legii, se impun următoarele observații: 


1. La Serviciul de probaţiune trebuie să fie trimise de către instanţa de executare 
doar acele hotărâri judecătoreşti rămase definitive şi, corelativ, Serviciului de 
probaţiune îi revine obligaţia de a nu pune în executare o hotărâre judecătorească 
incertă din punct de vedere al datei de rămânere definitivă. În situaţia în care există 
îndoială cu privire la această dată, Serviciul de probaţiune trebuie să solicite instanţei de 
executare, respectiv judecătorului delegat cu executarea, informaţii de natură a clarifica 
acest aspect. În caz contrar există riscul formulării de către persoana condamnată a 
contestatiei la executare în baza art. 461 alin. (1) lit. a) C.p.p. 


2. A doua observaţie vizează practica neunitară a „instanțelor de judecată care dau 
interpretări diferite art. 88 C.p.’ raportat la art. 86° C.p. Ne referim la problema 


3 Art. 88 C.p. prevede în alin. (1) teza |: Timpul reţinerii şi al arestării preventive se scade din durata pedepsei 
închisorii pronunţate. 

computării reţinerii şi arestării preventive din durata termenului de încercare. 
Astfel, se disting în practică interpretări diferite. Pe de o parte, unele instanţe consideră 
că, în situaţia în care decid să pronunţe o condamnare la pedeapsa închisorii cu 
suspendarea sub supraveghere a executării pedepsei, o astfel de deducere nu trebuie 
efectuată. Pe de altă parte, alte instanţe înțeleg să dea curs deducerii perioadei reţinerii 
şi arestării preventive şi, în această ipoteză, interpretează această posibilitate după 
două criterii: 


> după criteriul modalităţii de calcul: 


> deducerea este operată prin scăderea duratei reţinerii şi arestării preventive din 
pedeapsa închisorii efectiv pronunţate; 


> deducerea este operată prin scăderea duratei reţinerii şi arestării preventive din 
durata termenului de încercare stabilit. 


> după criteriul organului competent: 
> deducerea este operată de către instanța de judecată în dispozitivul hotărârii; 


> în hotărârea instanței de judecată se prevede expres faptul că Serviciul de 
probaţiune va opera deducerea perioadei reţinerii şi arestului preventiv. 


Dincolo de discuţiile existente în doctrina de specialitate cu privire la acest aspeci, 
semnalăm faptul că majoritatea autorilor” consideră că, în situaţia în care pedeapsa 
aplicată de instanţă a fost redusă ca urmare a deducerii reţinerii şi arestării preventive a 
condamnatului, aceasta nu influenţează durata termenului de încercare. Altfel spus, prin 
hotărârea de condamnare, instanța poate opera deducerea duratei reţinerii şi arestului 
preventiv, însă această deducere va fi luată în calcul numai în situaţia în care intervine 
revocarea suspendării executării pedepsei sub supraveghere şi, ca urmare, executarea 
efectivă a pedepsei închisorii. De exemplu, instanța pronunță o pedeapsă cu 
închisoarea de 2 ani şi dispune suspendarea sub supraveghere pe un termen de 
încercare de 5 ani (2 ani pedeapsa + 3 ani). În hotărârea de condamnare, instanţa face 
menţiunea efectuării de către condamnat a 2 luni de arest preventiv, timp care se 
deduce din pedeapsa de 2 ani, rămânând astfel de efectuat de către condamnat o 
pedeapsă cu închisoarea de 1 an şi 10 luni, dar numai în ipoteza revocării beneficiului 
supravegherii şi executării efective a pedepsei închisorii. Până în acest ultim moment, 
pedeapsa aplicată rămâne întreagă (2 ani) şi, pe cale de consecinţă, întreg rămâne şi 
termenul de încercare (5 ani). Acesta este termenul în care Serviciul de probaţiune 
exercită supravegherea asupra persoanei condamnate. În nici un caz, Serviciul de 
probaţiune nu are competenţa de a opera deducerea duratei reţinerii şi arestării 
preventive; această operaţiune este atributul exclusiv al instanței de judecată, fie 
instanţă de fond, fie instanţă de revocare faţă de o primă condamnare. 


3. În ceea ce priveşte modalitatea de calcul a termenului de încercare, acesta, fiind 
un termen de drept substanțial, se calculează pe zile pline. El începe să curgă din ziua 
în care hotărârea de condamnare cu suspendarea executării pedepsei sub 


t A se vedea în acest sens C. Mitrache, Suspendarea executării pedepsei ca formă a probațiunii în dreptul 
penal român, Ed. Universul Juridic, Bucureşti, 2008, p. 89, C. Mitrache, Drept penal român. Partea generală, 
Ed. Universul Juridic, Bucureşti, 2004, p. 379; C.S.J. Secţia pen., dec. nr. 1356/2002 în Revista de drept penal 
nr. 3/2003, p. 125-126; C.S.J. Secţia pen., dec. nr. 1083/1999 în Revista de drept penal nr. 1/2002, p. 136; în 
sens contrar, M. Basarab, Drept penal. Partea generală, vol. Il, Ed. Lumina Lex, Bucureşti, 2001, p. 240; 
C.S.J. Secţia pen., dec. nr. 1031/1996 în Dreptul nr. 8/1997, p. 125; C.S.J. dec. nr. 1359/2002 în Dreptul nr. 
7/2003, p. 227. 

supraveghere a rămas definitivă într-unul din modurile prevăzute de lege şi ia sfârşit în 
ziua în care hotărârea de revocare sau hotărârea de anulare a suspendării a rămas 
definitivă, ori în ultima zi a duratei sale în cazul în care nu a intervenit o astfel de 
hotărâre”. Pentru ipoteza în care Serviciul de probaţiune sesizează judecătorul delegat 
cu executarea cu privire la nerespectarea de către persoana condamnată a măsurilor 
şi/sau obligaţiilor impuse pe perioada supravegherii, este important de reținut că 
supravegherea nu încetează în momentul acestei sesizări formulate de către Serviciul 
de probaţiune, cii doar în momentul în care, dacă este cazul, hotărârea de revocare 
rămâne definitivă. Până la acest moment, supravegherea îşi urmează cursul firesc. 


Măsuri de supraveghere şi obligaţii impuse în baza art. 86° C.p. 


1. Măsurile de supraveghere sunt obligatorii, obligațiile sunt facultative. În 
cazul în care instanța a dispus, în baza art. 86' C. p., suspendarea executării pedepsei 
sub supraveghere, potrivit art. 86° C.p., pe durata termenului de încercare condamnatul 
trebuie să se supună unor măsuri de supraveghere, enumerate în alin. (1) lit. a)—d) ale 
acestui text şi poate fi obligat să respecte una sau mai multe din obligațiile arătate în 
alin. (3) lit. a)-f). Dacă măsurile de supraveghere sunt obligatorii” şi condamnatul 
trebuie să se supună tuturor măsurilor enumerate în art. 86* alin. (1) C.p., obligaţiile a 
căror respectare poate fi impusă celui condamnat au caracter facultativ, astfel că 
instanța poate „dispune ca acesta să respecte numai una sau unele din opan 
prevăzute î în 86° alin. (3) C.p., sau poate să nu-i impună nici una din aceste obligaţii”, 
funcție de natura şi cauzele infracțiunii săvârşite, starea psihofizică a co iii nt 
vârsta şi, în general, nevoile de reeducare ale acestuia?. 


2. Concretizarea măsurilor de supraveghere şi a obligaţiilor. În practică însă se 
întâlnesc situaţii în care instanța de judecată dispune suspendarea pedepsei sub 
supravegherea Serviciului de probaţiune fără a concretiza măsurile de supraveghere şi 
obligaţiile la care se referă aceste prevederi”. Or instanţa de judecată este obligată prin 
textul art. 86° C. p. să facă referire expresă la măsurile de supraveghere concrete, 
altminteri, Serviciul de, probaţiune nu îşi poate executa atribuţia de a supraveghea 
îndeplinirea acestora". Într-o atare situație, Serviciul de probaţiune sesizează 
judecătorul delegat cu executarea sau instanța de executare cu privire la incompetenta 
sa de a exercita supravegherea generală a persoanei condamnate î în sarcina căreia nu 
se regăsesc cel puţin măsurile de supraveghere prevăzute în art. 86* alin. (1) C.p. 


De asemenea, în multe situații, instanţa de judecată fie dispune doar respectarea 
tuturor obligațiilor!, fie le enumeră la modul general, fără a le particulariza. Ne referim 


5 V. Dongoroz, S. Kahne, I. Oancea, R. Stănoiu, |. Fodor, N. Iliescu, C. Bulai, V. Roşca, Explicații teoretice ale 
Codului penal român. Partea generală, vol. Il, Ed. Academiei Române, Ed. All Beck, Bucureşti, 2003, p. 171. 
Sc.sy. Secţia pen., dec. nr. 1753/2002 în Revista de drept penal, nr. 7/2003, p. 225. 
L C A. Bucureşti, Sectia a Il-a pen., dec. nr. 183/A/1994 în Revista de drept penal, nr. 4/1995, p. 160. 
8 C. Mitrache, Suspendarea executării pedepsei ca formă a probaţiunii în dreptul penal român, Ed. Universul 
Juridic, București, 2008, p.128. 
° A se vedea, de exemplu, C.A. Piteşti, sent. pen. nr. 44/2007 nepublicată sau Tribunalul Sălaj, dec. pen. nr. 
26/ 2008 nepublicată prin care a fost casată sentința penală nr. 22/2008 a Judecătoriei Zalău „în privința 
măsurilor de supraveghere dispuse în baza art. 86° alin. (1) a)-d) C.p., înlăturând aplicarea acestora şi 
menţinând restul dispozițiilor sentinței”. Aşadar, în mod greşit, instanța a menținut dispoziţiile referitoare la 
supravegherea persoanei condamnate de, către serviciul de probaţiune, dar a înlăturat măsurile de 
supraveghere obligatorii prevăzute de art. 86° alin. (1) a)-d) C.p. 
19 C.A. Piteşti, dec. pen. nr. 178/R/1995 în Revista de drept penal, nr. 2/1996, p. 131. 
11 A se vedea în acest sens C.A. Piteşti, S. pen., sentinţa penală nr. 44 din 18 aprilie 2007, nepublicată. 

în special la literele c), d) şi e) care fac referire la „anumite locuri”, „anumite persoane”, 
respectiv „anumite vehicule”. Sau situaţii în care se precizează doar „să nu intre în 
legătură cu persoanele cărora le-a oferit sau vândut droguri” . Or, fără particularizarea 
persoanelor în cauză, Serviciul de probaţiune nu are cum să aibă cunoştinţă care sunt 
persoanele vizate şi, ca urmare, nu va putea exercita o supraveghere corespunzătoare. 


În atare situații, considerăm că Serviciul de probaţiune are posibilitatea de a solicita 
lămuriri, precizări față de dispoziţiile vagi ale hotărârii de condamnare prin intermediul 
judecătorului delegat cu executarea. 


3. Prezenţa persoanei supravegheate la Serviciul „de probaţiune. În acelaşi 
sens, cu referire expresă la măsura prevăzută în art. 86° alin. (1) lit. a) C.p., într-o 
decizie de speță? se menţionează că „instanța este obligată să o particularizeze, 
conferindu-i un conţinut concret, deoarece, în caz contrar, această măsură este un 
simplu comandament abstract; instanţa trebuia să fixeze datele de prezentare a 
condamnatului şi să desemneze judecătorul (delegat cu supravegherea) sau organul 
(Serviciul de probaţiune ) la care urmează să se prezinte acesta deoarece altfel măsura 
nu-şi poate atinge scopul, iar revocarea suspendării executării pedepsei sub 
supraveghere, în caz de neprezentare, conform art. 86 alin. (2) C.p., nu s-ar putea 
dispune niciodată”. Recunoscând validitatea ultimei părţi a raționamentului enunțat mai 
sus, considerăm oportun un grad mai ridicat de flexibilitate în ceea ce priveşte stabilirea 
datelor de prezentare a persoanei condamnate atunci când este desemnat ca organ 
însărcinat cu supravegherea Serviciul de probaţiune . Acesta din urmă, prin evaluarea 
persoanei supravegheate din perspectivă pluridisciplinară, este mai în măsură să 
aprecieze perspectivele de reintegrare socială a persoanei supravegheate, precum şi 
necesităţile acesteia, motiv pentru care ar fi de preferat ca frecvenţa întrevederilor cu 
persoana condamnată să fie stabilită de către Serviciul de probaţiune. 


În măsura în care instanța de judecată a decis prin hotărârea de condamnare şi 
asupra acestui aspect, amintim faptul că frecvenţa întrevederilor nu poate fi schimbată 
sub nici o formă de către consilierul de probaţiune ţinut să respecte autoritatea de lucru 
judecat a hotărârii judecătoreşti definitive. 


4. Obligația persoanei, supravegheate de a desfăşura o activitate. Dintre 
obligaţiile prevăzute la art. 86% alin. (3) C.p., obligaţia de la lit. a) - persoana condamnată 
„să desfăşoare o activitate sau să urmeze un curs de învățământ ori de calificare” - are 
un grad de generalitate mult prea mare, dând naştere, în practică, unor interpretări 
dintre cele mai diferite. Dacă referirea la cursul de învăţământ sau de calificare este 
clară, noţiunea „o activitate” utilizată de Codul penal în acest context este înțeleasă fie 
ca o „activitate legală de pe urma căreia condamnatul îşi câştigă mijloacele de 
existență” "$, fie ca o activitate neremunerată în folosul comunității (de interes general). 

Avem unele rezerve faţă de această ultimă interpretare a unor instanţe de judecată 
deoarece a impune unei persoane o astfel de obligaţie, de a executa, contrar voinţei 
sale, o muncă neremunerată încalcă principiile drepturilor fundamentale ale omului atât 
timp cât o astfel de constrângere nu este expres prevăzută de legislaţia penală. A face o 
interpretare, pe bază de analogie, cu textul art.103 alin.(3) lit.c) C.p., aşa cum se 


2 A se vedea Tribunalul Dâmboviţa, sentința penală nr. 156/2008 nepublicată. 
B „C. A. Bucureşti, Secția a Il-a penală, dec. nr. 170/A/1998 în Revista de drept penal nr. 4/1999, p. 157. 

ŚM. Basarab, op. cit., p. 260. 

5 O statistică a Direcţiei de Probaţiune arată că, în luna mai 2008, serviciile de probaţiune aveau de 
Îl al executarea unei munci în folosul comunităţii de către persoane majore, în baza art. 86% alin. (3) 
lit. a) C.p. un număr de 16 persoane condamnate. 

procedează de multe ori în practică, pentru a determina procedura după care s-ar putea 
executa o astfel de obligaţie în baza art.86* alin.(3) lit.a) C.p., este cel puțin discutabil din 
mai multe considerente. Astfel, o analogie în defavoarea inculpatului nu este permisă de 
regulile de interpretare a normelor penale. Pe de altă parte, însuşi art.103 alin.(3) lit.c) 
C.p. are un conținut neconform cu dispoziţiile actelor internaţionale '€ care interzic munca 
forțată dat fiind că legea română nu condiţionează aplicarea muncii neremunerate (de 
interes general) de consimțământul persoanei în cauză! 


Ar fi, aşadar, preferabil ca, până la modificarea cadrului legal, instanța să se abțină 
de a interpreta astfel dispozițiile art. 86°alin. (3) lit. a) C.p. În măsura în care o face însă, 
Serviciul de probaţiune va pune în executare hotărârea judecătorească în conformitate 
cu art. 32, raportat la art. 42 din HG nr. 1239/2000 privind aprobarea Regulamentului de 
aplicare a dispoziţiilor Ordonanţei Guvernului nr. 92/2000 privind organizarea si 
funcţionarea serviciilor de reintegrare socială a infractorilor şi de supraveghere a 
executării sancţiunilor ARER de libertate, aşa cum a fost modificată şi completată 
prin HG nr. 747/2008 "ê 


Incidența executării pedepsei la locul de muncă în activitatea serviciilor de 
probaţiune 


În conformitate cu art. 86° alin. (3) C.p., atunci când dispune executarea pedepsei la 
locul de muncă, instanţa poate dispune ca cel condamnat să respecte şi una sau mai 
multe dintre obligaţiile prevăzute în art. 86° C.p. Or, atât timp cât Serviciului de 
probaţiune îi revine, conform art. 11 alin. (1) lit. b) din OG 92/2000 privind organizarea şi 
funcţionarea serviciilor de reintegrare socială a infractorilor şi de supraveghere a 
executării sancţiunilor neprivative de libertate, competenţa supravegherii executării 
obligațiilor impuse condamnatului de către instanță, prevăzute în art. 86° alin. 3 lit. a)-f) 
din C.p., rezultă că Serviciul de probaţiune va exercita o astfel de supraveghere în 
conformitate cu reglementările proprii activității de probaţiune, chiar dacă instituția 
executării pedepsei la locul de muncă este străină probaţiunii în general. Problema 
apare însă în momentul în care instanța de judecată, odată cu pronunțarea condamnării 
cu executare la locul de muncă, dispune în sarcina Serviciului de probaţiune 
supravegherea celui condamnat cu respectarea atât a obligaţiilor, cât şi a măsurilor 
prevăzute la art. 86° C.p.! 


Din punct de vedere al instanţei de judecată, considerăm că o astfel de interpretare 
este excesivă, însă, în momentul în care instanța de judecată înțelege să dispună în 
sarcina condamnatului respectarea atât a obligaţiilor, cât şi a măsurilor prevăzute la art. 
86° C.p., sub supravegherea Serviciului de probaţiune, acesta din urmă are obligația de 
a pune în executare hotărârea în cauză atât timp cât între atribuţiile serviciilor de 
probaţiune este enumerată doar supravegherea respectării de către persoana 


1 Recomandarea (92) 16 privitoare la regulile europene privind sancţiunile şi măsurile aplicabile în 


comunitate, adoptată de Comitetul de Miniştri al Consiliului Europei la 19 octombrie 1992, prevede: 
„consimțământul unei persoane inculpate este necesar pentru impunerea oricărei măsuri aplicate în 
comunitate înaintea procesului sau în locul unei decizii asupra sancțiunii” (regula nr. 35), iar prin „sancţiuni sau 
măsuri aplicate în comunitate” în sensul recomandării se înțeleg acele sancțiuni şi măsuri „care mențin 
persoana sancţionată în comunitate şi care implică o anumită restrângere a libertăţii prin impunerea de condiţii 
și obligații şi care sunt în executare de către organismele prevăzute de dispoziţiile legale îi în vigoare”. 

A se vedea şi F. Streteanu, Munca de interes general în dreptul comparat în Dreptul nr. 2/1999, p. 104. 
18 Publicată în M. Of. nr. 557 din 23 iulie 2008. 
19 A se vedea în acest sens Tribunalul Dâmboviţa, sentința penală nr. 156/2008 nepublicată. 

condamnată a măsurilor prevăzute la art. 86° alin. (1) lit. a)-d) din C.p. (art. 11 alin. (1) 
lit. a) din OG 92/2000), fără a se stabili o legătură directă între aceste măsuri şi instituția 
suspendării sub supraveghere a executării pedepsei. 


Libertatea supravegheată 


1. Serviciul de probaţiune supraveghează executarea obligaţiilor, nu persoana 
minorului față de care s-a dispus măsura educativă a libertății supravegheate. 


Cu referire la instituţia libertăţii supravegheate ca şi măsură educativă ce poate fi 
luată de către instanţa de judecată faţă de un minor care a săvârşit o faptă penală şi 
răspunde penal ar fi de subliniat mai întâi faptul că interacțiunea activităţii serviciilor de 
probaţiune cu această instituție este dată nu de Codul penal, ci de art. 11 alin. (1) lit. c) 
din OG 92/2000, în conformitate cu care Serviciul de probaţiune supraveghează 
executarea obligațiilor impuse minorului de către instanță, prevăzute în art. 103 alin. 3 
lit. a)-c) din Codul penal. Obligaţiile amintite sunt facultative pentru instanţa de judecată. 


Ceea ce este însă obligatoriu în conformitate cu dispoziţiile art. 103 alin. (1) C.p. 
este încredințarea supravegherii minorului fie părinţilor, tutorelui sau adoptatorului, fie 
unei persoane de încredere, rude apropiate sau, în ultimă instanţă, unei instituții legal 
însărcinate cu supravegherea minorilor. Ambiguitatea ultimei sintagme a dat naştere 
posibilității unor instanțe de judecată” de a înțelege prin „instituţie legal însărcinată cu 
supravegherea minorilor” Serviciul de probaţiune . Interpretarea este în neconcordanţă 
atât cu prevederile actelor normative care reglementează activitatea serviciilor de 
probaţiune, cât şi cu natura acestor servicii. Serviciile de probaţiune nu au ca atribuţie 
supravegherea generală a minorilor sancţionaţi cu măsura libertăţii supravegheate, ci 
doar supravegherea modalităţii în care minorul respectă obligaţiile impuse de instanţă în 
baza art. 103 alin. (3) C.p., şi sprijinirea acestuia în respectarea obligaţiilor amintite. 


În măsura în care o hotărâre judecătorească stabileşte în sarcina Serviciului de 
probaţiune supravegherea minorului față de care a dispus măsura libertăţii 
supravegheate, fără a impune față de acesta respectarea vreunei obligaţii dintre cele 
prevăzute la art. 103 alin. (3) C. pen., Serviciului de probaţiune îi revine 
responsabilitatea sesizării judecătorului delegat cu executarea sau instanței de 
executare în sensul declinării competenţei. În sens contrar, ar însemna asumarea unei 
responsabilități cu depăşirea competenţei materiale. 


2. Termenul de încercare în cazul libertății supravegheate. Termenul pentru care 
instanța poate dispune măsura libertăţii supravegheate este de un an (art. 103 alin. (1) 
C.p.). Ca urmare, minorului care a împlinit 17 ani la data pronunțării sentinței nu i se 
poate aplica această măsură deoarece nu există timpul necesar în care să fie exercitată 
supravegherea”. Termenul de un an curge de la data punerii în executare a libertății 
supravegheate”, iar punerea în executare a libertății supravegheate, conform art. 488 


2 A se vedea Judecătoria Blaj, sentinţa penală nr. 362 din 26.06.2006 nepublicată; Judecătoria Sibiu, sentința 
penală nr. 1322 din 16 noiembrie 2006 nepublicată. 

1 A se vedea în acest sens C.S.J., s. pen., dec. nr. 1369 din 7 aprilie 1999 în Revista de drept penal nr. 
4/2001, p. 149; D. Tiţian, Cauzele cu minori în materie civilă şi penală. Practică judiciară, Ed. Hamangiu, 
Bucureşti, 2006, p. 159. 

22 A se vedea A. Crişu, Tratamentul infractorului minor în materie penală. Aspecte de drept comparat., Ed. 
C.H. Beck, Bucureşti, 2006, p. 156. 

C.pr.p., se face de către instanţa de judecată care procedează ca atare în chiar şedinţa 
în care a pronunţat hotărârea, dacă minorul şi persoana ori reprezentantul instituţiei sau 
unităţii speciale căreia i s-a încredințat supravegherea sunt de fată” „A nu se înţelege 
prin aceasta faptul că prezenţa Serviciului de probaţiune este necesară la instanța de 
judecată în momentul punerii în executare a măsurii. Dat fiind că obligaţiile impuse spre 
respectare minorului se grefează din punct de vedere temporal peste termenul de un 
an, la calcularea acestuia este însă important ca Serviciul de probaţiune să ştie cu 
exactitate care este momentul de la care acesta începe să curgă. 


3. Obligaţia prestării unei activități neremunerate într-o instituție de interes 
public (art. 103 alin. (3) lit. c) C.p.). Activitatea neremunerată într-o instituție de interes 
public fixată de instanță presupune concretizarea prin hotărârea judecătorească a 
instituţiei beneficiare. În practică însă de multe ori, instanţa lasă Serviciul de probaţiune 
să stabilească tipul de activitate şi, ca urmare, instituţia în care minorul să deruleze 
această activitate. Totodată, facem precizarea că neconcordanta legislativă” existentă 
în ceea ce priveşte supravegherea respectării obligaţiei prevăzute la art. 103 alin. (3) lit. 

c) C.p. a fost înlăturată prin dispoziţiile OUG nr. 78/2008 privind stabilirea competenţei 
supravegherii executării obligaţiei minorului de a presta o activitate neremunerată într-o 
instituţie de interes public, prevăzută la 103 alin. (3) lit. c) din Codul penal”. 


Precizările făcute în legătură cu problema consimțământului persoanei faţă de care 
se impune obligația prestării unei activităţi neremunerate rămân valabile şi pentru 
această obligaţie”. 


Suspendarea executării pedepsei sub supraveghere sau sub control în cazul 
minorilor 


1. Termenul de încercare se calculează în această ipoteză în conformitate cu 
dispoziţiile speciale prevăzute de Codul penal pentru minori, adică în conformitate cu 
art. 110 C.p., şi nu cu art. 862 C. p. care reglementează intervalul pe care poate să-l 
adauge instanţa de judecată ca termen de încercare în cazul majorilor. Înalta Curte de 
Casaţie şi Justiţie a statuat în acest sens, prin Decizia nr. LXXV/2007, admițând 
recursul în interesul legii, declarat de către procurorul general al Parchetului de pe lângă 
Înalta Curte de Casaţie şi Justiţie cu privire la acest aspect”. Regula de calcul este 
ei şi în ipoteza în care instanța a stabilit în sarcina minorului respeciarea, după 18 
ani, a măsurilor de supraveghere ori a obligaţiilor prevăzute în art. 86° C.p. În acest 


2 A se vedea M. Iordache, Executarea măsurilor educative ale mustrării şi libertăţii supravegheate aplicate 
minorilor infractori în Dreptul nr. 8/2006, p. 155. 
4 Neconcordanţa era dată de faptul că Ordonanţa Guvernului nr. 55/ 2002 privind regimul juridic al sancţiunii 
prestării unei activităţi în folosul comunității aprobată prin Legea nr. 641/2002 stabilea în art. 18 alin. (4) că 
obligația prevăzută în art. 103 alin. (3) lit. c) C.p. se execută în condiţiile respectivei ordonanţe, adică sub 
supravegherea primarului localităţii. În acelaşi timp instanțele de judecată dispuneau odată cu libertatea 
supravegheată a minorilor şi îndeplinirea obligaţiei prevăzute la art. 103 alin. (3) lit. c) C.p. sub supravegherea 
serviciilor de probaţiune în conformitate cu HG 1239/2000. 

25 Publicată în M.Of. nr. 468 din 23 iunie 2008. 
2 A se vedea supra, nota nr. 15. 
7 Prin Decizia LXXV/2007, Înalta Curte de Casaţie şi Justiție a decis: Dispoziţiile art. 110" din Codul penal se 
interpretează în sensul că, în cazul suspendării executării pedepsei închisorii sub supraveghere sau sub 
control aplicate inculpatului minor, instanţa va stabili un termen de încercare în condiţiile art. 110 din acelaşi 
cod, şi nu potrivit art. 86° alin. (1) din Codul penal. 

sens, a procedat greşit instanța de judecată’? care, stabilind pentru inculpatul minor o 
pedeapsă de 3 ani închisoare, a suspendat în baza art. 1101 C.p. executarea pedepsei 
sub supraveghere pe un termen de încercare de 5 ani şi 6 luni. Instanța a adăugat 
aşadar un termen de 2 ani şi 6 luni pedepsei efective, în timp ce art. 110 C.p. permite în 
cazul minorilor adăugarea unui interval de timp de la 6 luni la 2 ani. 


2. Problema supravegherii generale şi a măsurilor şi obligaţiilor neadecvate. 
Problema pronunțării de către instanţele de judecată a unor sentinţe prin care dispun 
supravegherea minorului în sarcina Serviciului de probaţiune fără să stabilească şi 
vreuna dintre paie prevăzute la art. 103 alin. (3) C.p. rămâne valabilă şi pentru 
această instituție” 


Se adaugă, în acelaşi registru, ipotezele în care minorii sunt obligaţi să respecte pe 
perioada termenului de încercare măsurile şi obligaţiile prevăzute doar pentru 
condamnații majori la art. 86° C.p.% 


O altă aplicare discutabilă a prevederilor art. 110" C.p. raportat la art. 103 alin (3) 
C.p. este dată de înțelegerea greşită a obligaţiilor prevăzute la acest ultim articol. Asifel, 
cu această bază legală, a fost stabilită în sarcina unui minor în vârstă de 15 ani la data 
pronunțării sentinței obligaţia de a presta o activitate neremunerată „de câte 50 de ore 
lunar, până la împlinirea vârstei de 18 ani”. Or, o astfel de sentință încalcă atât 
prevederile legale (art. 103 alin (3) lit. c) C.p. permite stabilirea unei astfel de obligaţii cu 
o durată între 50 şi 200 de ore pe durata întregului termen de încercare), cât şi 
principiile drepturilor fundamentale ale omului. 


3. Merită atrasă atenţia asupra dispoziţiilor art. 110" alin. (4) C.p.” care instituie 
indirect singura formă din legislația în vigoare de supraveghere postpenală a 
persoanelor condamnate în sarcina serviciilor de probaţiune prin intermediul 
supravegherii executării măsurilor şi a obligațiilor prevăzute la art. 86° C. pen. sau a 
obligaţiilor prevăzute la art. 103 alin (3) C. pen. În practică însă, instanțele de judecată 
cărora le revine competența acordării liberării condiționate, de regulă, nu utilizează 
această posibilitate. 


II. DREPT PROCESUAL PENAL 


1. Acţiunea penală în procesul penal 


În cadrul procesului penal, prin intermediul acțiunii penale se realizează aplicarea 
normelor penale privitoare la infracţiuni şi pedepse, se valorifică dreptul statului de a-l 
trage la răspundere penală pe infractor, se constată infracțiunea săvârşită, se stabilesc 
periculozitatea şi vinovăția  făptuitorului, în vederea aplicării unei pedepse 
corespunzătoare sau în alte cazuri, se constată inexistenţa infracţiunii sau nevinovăția 
celui supus judecății. 


2 A se vedea Tribunalul Bihor, s. pen., sentința penală nr. 198/P/2006 nepublicată. 
2 wô se vedea Judecătoria Târnăveni, sentința penală nr. 229/22. 12.2003, nepublicată. 

SA se vedea Tribunalul Bihor, s. pen., sentința penală nr. 198/P/2006 nepublicată. 

31 A se vedea Judecătoria Câmpeni, sentința penală nr. 2/08.01.2008 nepublicată. 
32 Art. 110" alin. (4) Cp. Dispoziţiile alineatelor precedente se aplică în mod corespunzător şi în caz de 
liberare condiţionată a minorului. 

Acţiunea penală reprezintă suportul juridic al întregii activităţi procesuale şi se poate 
exercita în tot cursul procesului penal, atât în faza de urmărire penală, cât şi în faza de 
judecată”. 


Procesul penal se constituie“ într-un lanț de manifestări succesive, coordonate şi 
progresive, în cadrul cărora acţiunea penală, ca mijloc de tragere la răspundere penală 
a persoanelor care au săvârşit infracțiuni, are tocmai rolul de a dinamiza aceste activităţi 
în vederea atingerii scopului procesului penal, aşa cum este definit în art. 1 din C.p.p. 


2. Momentele acțiunii penale 


Folosirea acţiunii penale ca factor (termen) al procesului penal implică mai multe 
momente cu relevanţă juridică, şi anume: pornirea procesului penal, adică începerea 
urmăririi penale în raport cu fapta comisă (in rem), ca urmare a unei plângeri, denunţ ori 
sesizare din oficiu; punerea în mişcare sau promovarea acţiunii penale în raport cu 
făptuitorul (in personam); exercitarea acțiunii penale în cursul desfăşurării procesului 
penal; stingerea şi epuizarea acţiunii penale. 


Trebuie observat faptul că momentul declanşării procesului penal, respectiv al 
începerii urmăririi penale, nu trebuie confundat cu momentul punerii în mişcare a acţiunii 
penale”. Astfel, dacă urmărirea penală poate fi începută numai cu privire la faptă, chiar 
dacă nu este cunoscut făptuitorul, acțiunea penală poate fi pusă în mişcare numai dacă 
se cunoaşte persoana care urmează să fie trasă la răspundere. De asemenea, pentru 
punerea în mişcare a acţiunii penale este necesar să existe probe suficiente cu privire la 
infracţiune şi la vinovăția celui care a săvârşit-o. 


3. Părţile în procesul penal (latura penală) 
Inculpatul 


În dreptul procesual penal, față de persoana care a săvârşit o infracţiune se folosesc 
trei termeni: făptuitor (persoana faţă de care se desfăşoară anumite activităţi prevăzute 
de lege şi nu s-a început urmărirea penală), învinuit (persoana faţă de care s-a început 
urmărirea penală, fiind subiect procesual, dar nu parte în proces), inculpat (persoana 
împotriva căreia s-a pus în mişcare acţiunea penală, care este parte în procesul penal). 


Ceea ce trebuie reţinut este că, atunci când vorbim despre făptuitor, învinuit sau 
inculpat, avem în vedere calităţile procesuale pe care le poate primi subiectul activ al 
unei infracţiuni, calități cu semnificaţii deosebite, fiecare dintre acestea atrăgând 
drepturi şi obligaţii pe care cel chemat să răspundă penal le va suporta sau exercita în 
activitatea procesuală. 


În concret, făptuitorul este subiectul activ al raportului juridic de conflict, altfel spus 
persoana care a încălcat norma penală, dar care este situat în afara cadrului 


33 Nicolae Volonciu, Tratat de procedură penală. Partea generală, Vol. |, Editura Paideia, Bucureşti, 1996, p. 
223. 

% Alexandru Pintea, Drept procesual penal. Partea generală şi partea specială. Editura LUMINA LEX, 2002, 
Bucureşti, p.117. 

3 lon Neagu, Tratat de drept procesual penal. Partea generală, Editura GLOBAL LEX, Bucureşti, 2007, p. 
235. 

procesual, anterior momentului iniţial al procesului penal — declanşarea urmăririi 
penale, şi ca atare nu este parte în procesul penal. 


Odată cu declanşarea urmăririi penale împotriva făptuitorului, acesta capătă 
calitatea de învinuit. Spre deosebire de făptuitor, învinuitul este subiect de drepturi şi 
obligaţii procesuale“ (are dreptul să dovedească lipsa de temeinicie a probelor 
administrate, să dea declaraţii, să aibă un apărător, are obligaţia să suporte aplicarea 
unor măsuri prevăzute de lege, cum ar fi: obligarea de a nu părăsi localitatea, reținerea, 
arestarea preventivă), având în vedere că această calitate intervine după momentul 
pornirii procesului penal. 


Calitatea de inculpat apare în momentul în care acțiunea penală este pusă în 
mişcare, persoana în cauză devenind parte în procesul penal. Practic, inculpatul 
este elementul principal al procesului penal, întreaga activitate procesuală 
desfăşurându-se în jurul faptei penale săvârşite de această persoană, în vederea 
tragerii sale la răspundere. În acelaşi timp, trebuie subliniat faptul că, din momentul 
dobândirii calităţii de parte în procesul penal, inculpatului îi sunt conferite drepturi şi 
obligaţii în plus faţă de învinuit. 


Distincția între calităţi procesuale pe care le poate avea o persoană în legătură cu 
care se desfăşoară diferite activităţi procesuale are o relevanţă deosebită în ceea ce 
priveşte competenţa serviciilor de probaţiune de a răspunde diferitelor solicitări primite 
din partea organelor judiciare. Astfel, dacă ne referim la solicitările întemeiate pe 
dispoziţiile art. 482 C.p.p., care privesc cauzele cu infractori minori, ca urmare a 
modificărilor introduse prin OUG nr. 31/2008 privind modificarea art. 482 din Codul de 
procedură penală, a fost enunțată în mod expres condiţia deținerii calităţii de 
învinuit/inculpat pentru a se putea solicita de către procuror sau instanţă întocmirea 
referatului de evaluare pentru minorul care a săvârşit o faptă penală. Această modificare 
a intervenit din necesitatea de a stabili în mod expres faptul că referatul de evaluare 
poate avea incidență numai într-un cadru procesual deja stabilit, tocmai pentru a-i 
reafirma rolul de instrument prin care Serviciul de probaţiune asistă organele judiciare în 
instrumentarea cauzei penale. În aceeaşi măsură, potrivit dispoziţiilor art. 11 alin. (1) lit. 
d) din OG nr. 92/2000 privind organizarea şi funcţionarea serviciilor de reintegrare 
socială a infractorilor şi de supraveghere a executării sancţiunilor neprivative de 
libertate, aprobată cu modificări prin Legea nr. 129/2002, serviciile de probaţiune 
“întocmesc, la cererea organelor de urmărire penală şi a instanțelor de judecată, 
referate de evaluare cu privire la persoanele prevăzute la art. 1 sau cu privire la 
inculpaţi”. 


Partea vătămată 


Potrivit art. 24 C.p.p., partea vătămată este persoana care a suferit prin fapta penală 
o vătămare fizică, morală sau materială dacă participă în procesul penal. Se poate 
observa faptul că legiuitorul face deosebire între persoana vătămată şi partea vătămată, 
chiar dacă este vorba de aceeaşi persoană fizică, diferenţa fiind dată de raportul juridic 
în care se află persoana respectivă”. Astfel, persoana vătămată nu este parte în 
procesul penal, având posibilitatea să dobândească această calitate exprimându-și 
voința în acest sens şi efectuând acte specifice pentru susținerea laturii penale a 


% N. Volonciu, op. cit., p. 179; Gr. Theodoru, Drept procesual penal. Partea generală, Editura Cugetarea, laşi, 
1996, p. 134. 

x Gheorghiță Mateuţ, Tratat de procedură penală. Partea generală, vol. |, Editura C.H. Beck, 2007, p. 561. 

38 lon Neagu, op. cit., p. 165. 

procesului penal (cereri, excepţii, concluzii). Mai mult, organele judiciare au obligaţia de 
a chema persoana vătămată prin infracţiune şi să o întrebe dacă se constituie parte 
vătămată în proces*?. 


4. Prezentarea generală a fazelor procesului penal 


Fazele procesului penal sunt diviziuni ale acestuia, în care îşi desfăşoară activitatea 
o anumită categorie de organe judiciare în îndeplinirea atribuţiilor, ce se înscriu în 
funcţia lor procesuală şi după epuizarea cărora pot fi date anumite soluţii privind cauza 
penală. 


În considerarea procesului penal, ca activitate judiciară deosebit de complexă“, ce 
presupune o sistematizare riguroasă, legiuitorul a procedat la realizarea unei împărțiri 
obiective a întregului cadru procesual în trei mari faze, şi anume: 


> faza de urmărire penală, ce are, potrivit art. 200 din C.p.p., ca obiect strângerea 
probelor necesare cu privire la existenţa infracţiunilor, la identificarea făptuitorilor şi 
la stabilirea răspunderii acestora, pentru a se constatat dacă este sau nu cazul să 
se dispună trimiterea în judecată. 


Activitatea de urmărire penală este efectuată de organele de cercetare penală şi de 
procuror, acesta din urmă fiind organul judiciar care coordonează întreaga urmărire 
penală şi are competenţa exclusivă de a dispune soluțiile după epuizarea primei 
faze a procesului penal. În cadrul acestei faze procesuale, un rol important îl are şi 
instanța de judecată, a cărei implicare are incidenţă asupra încuviințării diferitelor 
acte procedurale, dispunerii măsurilor preventive sau soluționării căilor de atac 
îndreptate împotriva unor măsuri procedurale luate pe parcursul urmăririi penale. 


Urmărirea penală marchează şi momentul de la care poate fi solicitată 
intervenția serviciilor de probaţiune atunci când este vorba de cauze cu învinuiți 
sau inculpaţi minori, în principal în vederea întocmirii referatului de evaluare sau 
pentru a fi prezenți la realizarea unor acte procedurale. 


> faza de judecată include activitatea instanţelor judecătoreşti (judecata în primă 
instanță, judecata în căile de atac) la care participă, de regulă, şi procurorul. Rolul 
principal în cursul acestei faze îl are instanța de judecată“!, care, potrivit 
prerogativelor sale, pronunţă şi hotărârea judecătorească — soluţia finală a cauzei 
dedusă judecății. Această fază permite continuarea soluționării cauzei penale în 
condiţii de publicitate, deplină contradictorialitate, cu respectarea tuturor garantiilor 
procesuale prevăzute de lege. Implicarea serviciilor de probaţiune în această 
fază a procesului penal se prezintă atât prin întocmirea referatelor de evaluare, fie 
pentru inculpații majori, fie pentru inculpaţii minori (de regulă în situaţia când 
referatul de evaluare nu a fost întocmit la solicitarea procurorului, pe parcursul 
urmăririi penale), cât şi prin prezenţa la realizarea unor acte procedurale în fața 
instanţei de judecată. 


> faza de punere în executare a hotărârilor judecătoreşti definitive are drept 
participanţi instanța de judecată, procurorul, precum şi alte organe abilitate de lege 
să pună în aplicare dispoziţiile cuprinse în hotărârea judecătorească respectivă. 


* G. Mateuţ, op. cit., p. 571. 
4 M. Apetrei în Gh. Nistoreanu şi colectivul, Drept procesual penal, Ed. Europa Nova, Bucureşti, 1996, p. 7. 
* lon Neagu, op. cit., p. 33. 

Instanța de judecată este subiectul oficial care are principalul rol în punerea în 
executare a hotărârilor judecătoreşti. Momentul de debut al acestei faze este marcat 
în mod diferențiat de anumite acte procesuale sau procedurale, prin raportarea la 
sancţiunea penală aplicată. Astfel, de regulă, în cazul sancţiunilor neprivative de 
libertate, momentul de început este determinat prin transmiterea copiei de pe 
dispozitivul hotărârii rămase definitivă la organul competent, care este judecătorul 
delegat la compartimentul de executări penale de la instanţa de executare, ce poate 
exercita controlul executării măsurilor de supraveghere şi a obligaţiilor prevăzute în 
Codul penal direct sau prin intermediul consilierilor din cadrul Serviciului de 
probaţiune în a cărui circumscripție se află domiciliul, reşedinţa ori locuinţa 
persoanei condamnate“?. 


5. lpotezele de citare a Serviciului de probaţiune la organele judiciare 


Codul de procedură penală în vigoare prevede anumite situaţii în care organul de 
urmărire penală sau instanţa de judecată va solicita prezenţa Serviciului de probaţiune, 
cu prilejul îndeplinirii anumitor acte procedurale, atât pe parcursul urmăririi penală, cât şi 
în faza de judecată. 


Astfel, situaţiile în care Serviciul de probaţiune va fi citat ar putea fi grupate în jurul a 
două ipoteze, şi anume în cauzele cu infractori minori şi în situaţia modalităţilor speciale 
de ascultare, fie că este vorba de partea vătămată, parte civilă sau martori. 


a) Pentru prima ipoteză, potrivit art. 481 alin. (1) C.p.p., în cauzele unde 
învinuitul sau inculpatul este un minor care nu a împlinit 16 ani, la orice 
ascultare sau confruntare a minorului, dacă organul de urmărire penală 
consideră necesar, va solicita prezenţa Serviciului de probaţiune. Se remarcă 
faptul că în această situaţie citarea este condiţionată de două elemente, pe de o 
parte, că minorul în legătură cu care se desfăşoară urmărirea penală trebuie să 
aibă până la 16 ani şi, pe de altă parte, să fie apreciată ca necesară de organul 
de urmărire penală. 


b) În aceeaşi măsură alin. (2) al art. 481 stabileşte obligativitatea citării Serviciului 
de probaţiune la efectuarea prezentării materialului de urmărire în cauzele unde 
învinuitul sau inculpatul este un minor, obligativitate care decurge în mod firesc 
din importanța actului procedural pentru cel în cauză, fiind momentul în care ia 
cunoştinţă cu aspectele constatate în cadrul urmăririi penale şi poate formula 
noi cereri sau apărări. 


c) În faza de judecată privind o infracțiune săvârşită de un minor (fără a se mai 
indica o limită de vârstă, ca în cazul citării în cursul urmăririi penale) citarea 
Serviciului de probaţiune este obligatorie aşa după cum se precizează la art. 
484 C.p.p. În aceste situaţii, reglementate de norma procesuală, prezența 
Serviciului de probaţiune se înscrie în sistemul de garanții pe care legiuitorul le- 
a stabilit în beneficiul minorului implicat într-o activitate procesuală. Astfel, prin 
prezența unui consilier de probaţiune există o garanţie suplimentară a faptului 
că minorul va beneficia de respectarea drepturilor sale procesuale şi, în plus, va 


“2 A se vedea art. 3 alin. (1) din Hotărârea nr. 1897 din 21/12/2006 pentru aprobarea Regulamentului de 
aplicare a Legii nr. 275/2006 privind executarea pedepselor şi a măsurilor dispuse de organele judiciare în 
cursul procesului penal. 

fi asigurată o intervenţie specializată în raporturile dintre acesta şi organele 
judiciare. 


d) În ceea ce priveşte a doua ipoteză, avem acele dispoziţii care reglementează 
modalitățile speciale de ascultare a părții vătămate şi a părții civile: mai 
precis, art. 77 C.p.p. care prevede că, la solicitarea organului judiciar sau a 
părţii vătămate ori a părții civile, la luarea declaraţiei poate participa un consilier 
de probaţiune, care are obligaţia de a păstra secretul profesional cu privire la 
datele de care a luat cunoştinţă în timpul audierii. Organul judiciar are obligaţia 
să aducă la cunoştinţa părții vătămate sau a părții civile dreptul de a solicita 
audierea în prezența unui consilier de probaţiune. Apoi, art. 86° C.p.p. 
stabileşte aceeaşi posibilitate şi pentru situația martorului care urmează să fie 
audiat prin modalități speciale (fără a fi prezent fizic în sala de judecată, prin 
mijloace tehnice de natură a-i proteja identitatea — distorsionarea vocii etc.). 


Ceea ce trebuie reținut este faptul că, în fiecare dintre aceste ipoteze, obligatorie 
este realizarea procedurii de citare a persoanelor arătate de textul de lege, lipsa 
acestora neîmpiedicând realizarea actelor procedurale. Altfel spus, prezența 
consilierului de probaţiune nu este obligatorie în aceste situații, dar, luând în 
considerare importanța aspectelor reglementate prin aceste texte de lege şi pentru a 
putea răspunde acestor solicitări ale organelor judiciare, se impun unele recomandări: 


- delegarea, prin rotație, a unui consilier de probaţiune de permanentă, care să 
poată răspunde solicitărilor persoanelor prevăzute de art. 77", art. 86° şi art. 481 
C.p.p.; nu este necesar ca acest consilier de probaţiune să fie prezent la sediul 
Serviciului de probaţiune timp de 24 de ore sau pe perioada sfârşitului de 
săptămână, ci să poată fi localizat inclusiv la domiciliul personal; 


- punerea la dispoziția organelor judiciare a datelor de contact ale şefului 
Serviciului de probaţiune, care va trebui să aducă la cunoştinţa consilierului de 
probaţiune delegat existența solicitării; 


- stabilirea cu organele judiciare a unui acord privind punerea la dispoziţia 
consilierului de probaţiune delegat a unui mijloc de transport pentru cazurile în 
care audierea persoanelor prevăzute în articolele menţionate are loc în timpul 
nopții sau pe perioada sfârşitului de săptămână. 


6. Executarea hotărârilor penale 


a) Dispoziţii generale 


Pentru realizarea scopului procesului penal în întregul său şi tragerea la răspundere 
a persoanelor vinovate, nu este suficientă numai pronunţarea unei hotărâri 
judecătoreşti, ci este necesară punerea în aplicare a dispoziţiilor cuprinse în hotărârea 
respectivă, astfel încât cel condamnat să sufere efectiv constrângerea pedepsei. Ca 
urmare, judecata este urmată de o ultimă fază procesuală — executarea hotărârii penale 
definitive. Faza de executare a hotărârii penale definitive poate cuprinde acte simple de 
punere în executare a pedepsei, care nu se efectuează de completul de judecată, dar 
sunt acte procedurale, de competenţa judecătorului însărcinat cu executarea hotărârilor 
penale, dar şi adevăratele activităţi jurisdicţionale, desfăşurate în fața instanţei 
judecătoreşti, în şedinţă publică, caracterizată prin oralitate şi contradictorialitate. 

Activitatea propriu-zisă de executare a pedepselor şi a altor măsuri penale se 
situează în afara procesului penal. Astfel, de exemplu, modalităţile prin care se 
execută efectiv pedeapsa detenţiunii pe viaţă sau a închisorii ori sancțiunile neprivative 
de libertate nu sunt reglementate de normele de drept procesual penal. Astfel, în 
activitatea de executare a sancţiunilor neprivative de libertate, în cadrul cărora instanţă 
a impus persoanei sancţionate obligaţia respectării unor măsuri de supraveghere şi 
obligaţii, sunt incidente normele dreptului penal execuţional cuprinse în Regulamentul 
de aplicare a Legii nr. 275/2006 privind executarea pedepselor şi a măsurilor dispuse de 
organele judiciare în cursul procesului penal, aprobat prin HG nr. 1897/2007, completate 
cu legislația specială care reglementează activitatea serviciilor de probaţiune, şi anume 
OG nr. 92/2000 privind organizarea şi funcționarea serviciilor de reintegrare socială a 
infractorilor şi de supraveghere a executării sancţiunilor neprivative de libertate, 
aprobată cu modificări prin Legea nr. 129/2002, şi HG nr. 1239/2000 de aprobare a 
Regulamentului de aplicare a dispoziţiilor Ordonanţei Guvernului nr. 92/2000 privind 
organizarea şi funcţionarea serviciilor de reintegrare socială a infractorilor şi de 
supraveghere a executării sancţiunilor neprivative de libertate, modificată şi completată 
prin HG nr. 747/2008. 


Elementele principale ale punerii în executare a sancţiunilor neprivative de libertate 
care intră în competenţa serviciilor de probaţiune se pot sistematiza sub forma 
următoarelor momente: 


1) transmiterea copiei de pe hotărârea judecătorească definitivă, sau un extras de pe 
aceasta, către Serviciul de probaţiune ; 


2) desemnarea, de către şeful serviciului, a unui consilier de probaţiune responsabil cu 
supravegherea modului în care persoana îndeplineşte măsurile şi, eventual, 
obligaţiile impuse de instanță în sarcina sa, cu menţiunea“ că, în măsura în care în 
respectiva cauză a fost întocmit un referat de evaluare, se va urmări, pe cât posibil, 
ca supravegherea să fie încredințată consilierului care a realizat referatul; 


3) consilierul de probaţiune, responsabil de caz, stabileşie data primei întrevederi, 
urmând să contacteze persona în cauză cu cel puţin 3 zile înaintea acestei 
întrevederi pentru a-i comunica toate informaţiile necesare pentru a asigura 
prezența acestei persoane la sediul Serviciului de probaţiune - locul, data şi ora la 
care trebuie să aibă loc prima întrevedere, adresa Serviciului de probaţiune, 
numărul de telefon şi numele consilierului responsabil de caz; 


4) cu ocazia primei întrevederi, consilierul de probaţiune îi va pune în vedere, în scris 
şi verbal, persoanei în cauză măsurile de supraveghere şi obligaţiile impuse de 
instanța de judecată, consecinţele respectării sau nerespectării acestora, modul în 
care Serviciul de probaţiune exercită supravegherea, faptul că are posibilitatea de a 
solicita acordarea de asistenţă şi consiliere sau de a face plângere la şeful 
Serviciului de probaţiune, dacă consideră că atitudinea consilierului de probaţiune 
nu este corespunzătoare. Aspectele aduse la cunoştinţă se consemnează într-un 
proces-verbal care se semnează de consilierul de probaţiune, de persoana 
supravegheată şi de reprezentantul legal al acesteia; 


“3 Prevedere introdusă prin art. | punctul 8 din HG nr. 747/2008 pentru modificarea şi completarea 


Regulamentului de aplicare a dispoziţiilor OG nr. 92/2000 privind organizarea şi funcționarea serviciilor de 
reintegrare socială a infractorilor şi de supraveghere a executării sancţiunilor neprivative de libertate, aprobat 
prin HG nr. 1.239/2000. 

5) un aspect important al primei întrevederi îl reprezintă şi evaluarea realizată de 
consilierul de probaţiune cu privire la situaţia persoanei sancţionate, evaluare care 
se va concretiza în întocmirea unei fişe de evaluare, ce va fi utilizată ulterior la 
întocmirea planului de supraveghere. Acest aspect, al realizării evaluării la prima 
întrevedere, a fost introdus prin HG nr. 747/2008, pentru a elimina inadvertențele 
existente anterior în Regulamentul de aplicare a dispoziţiilor OG nr. 92/2000 care 
stabileau ca planul de supraveghere să se întocmească anterior acestei prime 
întrevederi, luându-se în considerare numai măsurile şi obligaţiile stabilite prin 
hotărârea instanței de judecată. Astfel, potrivit noilor reglementări, consilierul de 
probaţiune va comunica planul de supraveghere în cadrul unei a doua întrevederi cu 
persoana sancţionată, cu excepţia situaţiei când instanța de judecată fixează 
frecvența întrevederilor la un interval mai mare de o lună, caz în care planul de 
supraveghere va fi adus la cunoștință în cursul primei întrevederi. 


b) Revocarea şi anularea suspendării executării pedepsei 


Instanța de judecată are, potrivit dispoziţiilor Codului de procedură penală, 
posibilitatea de a dispune suspendarea condiţionată a executării pedepsei sau 
suspendarea executării pedepsei sub supraveghere, dacă apreciază că scopul 
pedepsei poate fi atins şi fără executarea acesteia şi dacă sunt întrunite şi condiţiile 
prevăzute în art. 81, respectiv art. 86! din Codul penal. Potrivit dispoziţiilor legale în 
materie, atât durata suspendării condiţionate a executării pedepsei, cât şi durata 
suspendării executării pedepsei sub supraveghere constituie termene de încercare în 
cadrul cărora condamnatul trebuie să dea dovadă de un comportament care să justifice 
suspendarea (mai precis, în cazul suspendării executării pedepsei sub supraveghere să 
respecte măsurile şi/sau obligaţiile stabilite de instanţă în sarcina sa). 


În cazul suspendării pedepsei sub supraveghere, dacă cel condamnat nu 
îndeplineşte, cu rea-credință, măsurile de supraveghere prevăzute de lege ori 
obligațiile stabilite de instanţă, aceasta revocă suspendarea executării pedepsei sub 
supraveghere, dispunând executarea în întregime a pedepsei. În această situaţie, 
serviciile de probaţiune trebuie să aibă un rol activ, luând în considerare 
competențele stabilite de prevederile legale în materie, care desemnează Serviciul de 
probaţiune ca organ specializat în ceea ce priveşte supravegherea modului în care 
persoana sancţionată respectă măsurile şi obligaţiile stabilite de instanţă în sarcina sa, 
precizându-se în acelaşi timp şi procedura ce va urma în cazul constatării unor situații 
de nerespectare a dispoziţiilor hotărârii judecătoreşti“. 


7. Procedura în cauzele cu infractori minori 


Pentru a răspunde nevoilor sociale în acest domeniu şi a asigura în privința minorilor 
un plus de garanţii procesuale, legiuitorul a instituit în planul procesului penal unele 
proceduri speciale de urmărire şi judecare a infractorilor minori, dispoziţii speciale care 
îşi găsesc suportul tocmai în faptul că minorul nu are maturitatea psihică, dezvoltarea 


4 În legătură cu modalitatea în care serviciul de probaţiune ar trebui să sesizeze instanța de judecată, în 
situația în care sunt încălcate măsurile şi/sau obligaţiile stabilite prin hotărârea judecătorească, în cazul în 
care se dispune suspendarea executării pedepsei sub supraveghere ori suspendarea executării pedepsei sub 
Supraveghere sau sub control, este prezentată în cadrul Secţiunii “Legislaţia specială care reglementează 
activitatea serviciilor de probaţiune”, o analiză a textelor de lege care reglementează aceste aspecte. 

intelectuală şi experiența necesară pentru a putea utiliza în mod eficient drepturile 
procesuale stabilite de lege. Procedura specială în cauzele cu infractori minori se aplică 
tuturor minorilor care răspund din punct de vedere penal (14-18 ani). 


Procedura specială în cauzele cu infractori minori este obligatorie, în sensul că un 
minor nu poate fi urmărit şi judecat potrivit procedurii obişnuite, întrucât aceasta nu 
oferă protecţia deosebită pe care o acordă procedura specială. 


Elementele care reprezintă, în cursul urmăririi penale, derogări de la procedura 
obişnuită urmată în soluţionarea cauzelor penale sunt indicate în cuprinsul art. 481 şi 
482 C.p.p. 


Astfel, prin intermediul art. 481 C.p.p. sunt stabilite persoanele ce vor fi solicitate să 
se prezinte la organul de urmărire cu prilejul efectuării anumitor acte procedurale, în 
cauzele cu învinuit sau inculpat minor. 


Prima ipoteză o constituie ascultarea sau confruntare minorului, situaţie în care 
textul de lege lasă la aprecierea organului de urmărire penală cu privire la necesitatea 
citării anumitor categorii de persoane, şi anume: Serviciul de probaţiune de la domiciliul 
minorului, precum şi părinţii, iar când este cazul, pe tutore, curator sau persoana în 
îngrijirea ori supravegherea căreia se află minorul. 


A doua ipoteză este momentul prezentării materialului de urmărire penală atunci 
când minorul poate formula cereri noi, declaraţii suplimentare în susținerea apărării sale 
prin raportarea la probele pe care se sprijină învinuirea, situaţie în care organul de 
urmărire penală are obligaţia de a cita persoanele indicate anterior. 


Art. 482 C.p.p. reglementează o altă particularitate a procedurii aplicate în cauzele 
în care sunt cercetaţi minori, şi anume obligativitatea întocmirii referatului de evaluare 
de către serviciile de probaţiune. 


Luând în considerare dispoziţiile art. 482 C.p.p. în vigoare, ca urmare a modificărilor 
realizate prin OUG nr. 31/2008, putem stabili principalele coordonate care descriu din 
punct de vedere procesual modul în care se asigură existenţa referatului de evaluare la 
dosarul cauzei. 


Organele îndrituite să solicite efectuarea referatului de evaluare: instanța de 
judecată şi procurorul. 


Când poate fi solicitat: regula o reprezintă obligativitatea solicitării referatului de 
evaluare în faza de judecată, de către instanţa de judecată. Excepţia de la această 
regulă se regăseşte în aceea că textul de lege recunoaşte şi procurorului posibilitatea 
de a solicita efectuarea referatului de evaluare, caz în care dispunerea acestuia de către 
instanţă are caracter facultativ. 


Competenta teritorială, în vederea întocmirii referatului de evaluare, aparţine 
Serviciului de probaţiune de pe lângă tribunalul în a cărui circumscripție teritorială îşi 
are locuința minorul. 


În scopul determinării termenului în care se va efectua referatul de evaluare de 
către Serviciul de probaţiune , în condiţiile în care norma procesual penală nu conţine 
dispoziţii în acest sens, ne vom raporta la prevederile legislaţiei speciale, mai precis OG 
nr. 92/2000 privind organizarea şi funcţionarea serviciilor de reintegrare socială a 
infractorilor şi de supraveghere a executării sancţiunilor neprivative de libertate aprobată 
cu modificări prin Legea nr. 129/2002, care la art. 12 alin. 4 stabileşte că: “Referatul de 
evaluare se depune de către serviciul de reintegrare socială şi supraveghere la instanța 
de judecată în termen de 14 zile de la data primirii solicitării”. 


88 


În ceea ce priveşte conținutul şi structura referatului de evaluare, acestea vor 
respecta prevederile legislaţiei speciale în domeniu, în speță HG 7239/2000 privind 
aprobarea Regulamentului de aplicare a dispozițiilor Ordonanţei Guvernului nr. 92/2000 
privind organizarea şi funcţionarea serviciilor de reintegrare socială a infractorilor şi de 
supraveghere a executării sancţiunilor neprivative de libertate, cu modificările şi 
completările ulterioare. 


O situaţie specială, întâlnită în practica unor servicii de probaţiune, este aceea în 
care instituţiile de medicină legală au solicitat întocmirea referatului de evaluare în 
vederea stabilirii discernământului minorului cu vârsta cuprinsă între 14 şi 16 ani. 


O astfel de solicitare se întemeiază pe următoarele premise: în primul rând se au în 
vedere prevederile Codului penal (art. 99 alin. 2) care stabilesc în favoarea minorului cu 
vârsta cuprinsă între 14 şi 16 prezumția relativă că acesta nu ar avea discernământ, 
astfel încât pentru a se angaja răspunderea penală într-o atare situaţie este necesară 
stabilirea, prin intermediul unei expertize psihiatrice, dacă la momentul săvârşirii faptei 
minorul în cauză a acţionat cu discernământ. În aceste condiţii, organele judiciare, mai 
înainte de a declanşa urmărirea penală, se adresează instituţiilor de medicină legale 
competente, pentru a lămuri aceste aspecte. 


Pe de altă parte, potrivit art. 29 din Ordinul ministrului justiţiei nr. 1.134/C/25 mai 
2000 şi al ministrului sănătăţii nr. 255/4 aprilie 2000 pentru aprobarea Normelor 
procedurale privind efectuarea expertizelor, a constatărilor şi a altor lucrări medico- 
legale, “în vederea efectuării expertizei psihiatrice se pun la dispoziţie comisiei toate 
documentele din dosar necesare pentru efectuarea expertizei. În cazul în care 
expertiza priveşte persoane minore, dosarul va conţine şi ancheta socială, precum 
şi datele privind performanţa şcolară”. 


Ca urmare a intrării în vigoare art. 482 din Codul de procedură penală, aşa cum a 
fost modificat prin Legea 356/ 2006 pentru modificarea şi completarea Codului de 
procedură penală, precum şi pentru modificarea altor legi, s-a operat, în cauzele cu 
infractori minori, înlocuirea anchetei sociale cu referatul de evaluare întocmit de către 
serviciile de probaţiune. În urma acestor modificări şi urmând paşii unei interpretări în 
sens larg s-a concluzionat că referatul de evaluare a înlocuit ancheta socială inclusiv în 
situaţia expertizelor dispuse de organul judiciar pentru stabilirea discernământului 
minorului cu vârsta cuprinsă între 14 şi 16 ani. 


Acest raționament nu a luat însă în calcul anumite aspecte ale modificărilor 
introduse prin Legea nr. 356/2006: astfel, referatul de evaluare era introdus pentru a 
înlocui ancheta socială în cadrul procedurii speciale aplicabile în cazul minorilor care au 
săvârşit infracţiuni, fără a exista o prevedere expresă care să stabilească că această 
substituire va opera şi în alte situaţii reglementate prin lege, în care anterior acestui 
moment era incidentă ancheta socială. Mai precis, chiar şi după intrarea în vigoare a 
modificărilor introduse prin Legea nr. 356/2006 în această materie, dispoziţiile art. 29 din 
Ordinul ministrului justiţiei nr. 1.134/C/2000 şi al ministrului sănătăţii nr. 255/2000 îşi 
păstrau aplicabilitatea. 


În altă ordine de idei, referatul de evaluare a fost introdus cu rolul de a sprijini 
organele judiciare în individualizarea/aplicarea unor măsuri procesuale/sancţiuni, 
aspecte prezentate atât prin modul în care era formulat art. 482 la momentul respectiv, 
cât şi din prevederile cuprinse în legislaţia specială care privesc referatul de evaluare. 
Pe de altă parte, referatul de evaluare putea fi solicitat de organele judiciare numai într- 
un cadru procesual deja stabilit, altfel spus presupune un proces penal în desfăşurare, 
fapt reafirmat în mod expres şi prin modificările introduse prin OUG nr. 31/2008. În mod 
evident, acest din urmă aspect nu este în concordanţă cu scopul pentru care se solicită 

o expertiză de stabilirea a discernământului, adică de a se analiza posibilitatea angajării 
răspunderii penale în vederea declanşării procesului penal prin începerea urmăririi 
penale. 


În aceste condiţii, considerăm că modificările introduse prin Legea nr. 356/2006 
referitoare la înlocuirea anchetei sociale cu referatul de evaluare nu produc efecte şi în 
ceea ce priveşte prevederile art. 29 din Ordinul ministrului justiţiei nr. 1.134/C/25 mai 
2000 şi al ministrului sănătăţii nr. 255/4 aprilie 2000 pentru aprobarea Normelor 
procedurale privind efectuarea expertizelor, a constatărilor şi a altor lucrări medico- 
legale, astfel încât, şi după intrarea în vigoare a acestora, instituția de medicină legală 
era îndreptăţită să solicite efectuarea anchetei sociale în vederea stabilirii 
discernământului minorului cu vârsta cuprinsă între 14 şi 16 ani. 


Un alt element specific procedurii în cauzele cu infractori minori îl constituie citarea 
alături de părţi la judecarea cauzei şi a Serviciului de probaţiune de la domiciliul 
minorului, părinţii acestuia sau, după caz, tutorele, curatorul, persoana în îngrijirea ori 
supravegherea căreia se află minorul, precum şi alte persoane a căror prezenţă este 
considerată necesară de către instanță. Rolul acestora este arătat la alin. (3) al art. 484 
C.p.p., aceste persoane având dreptul şi îndatorirea să dea lămuriri, să formuleze cereri 
şi să prezinte propuneri în privința măsurilor ce ar urma să fie luate. Legat de aceste 
prevederi, considerăm că este necesară o scurtă discuţie cu privire la posibilitatea ca 
aceste lămuriri, propuneri solicitate Serviciului de probaţiune să apară distinct, într-o 
adresă a Serviciului de probaţiune care, aflat în imposibilitate de participare, nu este 
prezent la judecarea cauzei. 


Astfel, Codul de procedură penală reprezintă norma generală în materie, 
modalităţile concrete de îndeplinire a atribuţiilor care revin Serviciului de probaţiune fiind 
reglementate în legislaţia specială, în speţă HG nr. 1239/2000. În acest din urmă act 
normativ, activitatea serviciilor de probaţiune la instanţă, îmbracă forma întocmirii 
referatelor de evaluare, ca instrument de sprijin al instanței de judecată în 
individualizarea judiciară a sancţiunii aplicabile. 


Pe de altă parte, momentul întocmirii referatului de evaluare şi momentul judecării 
cauzei la care este citat Serviciul de probaţiune în conformitate cu art. 484 C.p.p., sunt 
două momente distincte. De aceea, trebuie să distingem între concluziile referatului de 
evaluare prezentate sub forma perspectivelor de reintegrare în societate şi propunerile 
solicitate în baza art. 484 C.p.p., acestea din urmă putând să îmbrace doar forma 
consultărilor orale pe care consilierul de probaţiune prezent la judecarea cauzei le poate 
avea cu instanța de judecată. De aceea, este indicată prezentarea consilierului 
responsabil de caz la judecarea cauzei. Cât timp există imposibilitatea de a da curs 
citării în cauza respectivă, rezultă implicit imposibilitatea formulării unor astfel de 
propuneri. 


II. LEGISLAȚIA SPECIALĂ CARE REGLEMENTEAZĂ ACTIVITATEA 
SERVICIILOR DE PROBAȚIUNE 


Categoriile de minori pentru care se întocmesc de către serviciile de 
probaţiune referate de evaluare sau rapoarte 


Conform prevederilor din Codul de procedură penală, dar şi din legislația specială, 
respectiv Legea nr. 272/2004 privind protecția şi promovarea drepturilor copilului, 
serviciile de probaţiune au atribuţia de a întocmi referate de evaluare şi rapoarte pentru 
diferite categorii de minori după cum urmează: 

1. Pentru minorii care au săvârşit o faptă penală şi nu răspund penal, serviciile de 
probaţiune întocmesc rapoarte în baza prevederilor Legii nr. 272/2004 privind 
protecția şi promovarea drepturilor copilului. În această categorie intră minorii cu 
vârsta sub 14 ani sau minorii mai mari de 14 ani care au comis o faptă penală, dar nu 
răspund penal, întrucât au comis fapta fără discernământ. În ceea ce priveşte această 
categorie de minori, serviciile de probaţiune întocmesc rapoarte al căror conţinut nu este 
reglementat de Legea nr. 272/2004. Precizăm că forma raportului, precum şi procedura 
care trebuie respectată cu ocazia întocmirii acestuia vor fi reglementate într-un act 
normativ separat care va completa prevederile Legii nr. 272/2004. În legătură cu 
solicitantul acestui tip de raport, precizăm că acesta nu poate fi decât instanţa civilă 
pentru cauze al căror obiect îl reprezintă stabilirea, înlocuirea sau încetarea unei măsuri 
de protecţie specială fată de minorul care nu răspunde penal, dar a săvârşit o faptă 
penală. 


2. Pentru minorii care au săvârşit o faptă penală şi răspund penal, serviciile de 
probaţiune întocmesc referate de evaluare conform prevederilor art. 482 din Codul 
de procedură penală. Minorii pentru care serviciile întocmesc acest referat pot avea 
calitatea de învinuit sau de inculpat”. În legătură cu solicitantul acestui tip de referat, 
art. 482 C.p.p. precizează că: 


(1) „În cauzele cu învinuiți sau inculpaţi minori, procurorul care 
supraveghează sau, după caz, efectuează urmărirea penală poate să 
solicite, atunci când consideră necesar, efectuarea referatului de 
evaluare de către Serviciul de probaţiune de pe lângă tribunalul în a 
cărui circumscripție teritorială îşi are locuința minorul, potrivit legii. 


(2) În cauzele cu inculpaţi minori, instanța de judecată are obligaţia să 
dispună efectuarea referatului de evaluare de către Serviciul de 
probaţiune de pe lângă tribunalul în a cărui circumscripție îşi are locuința 
minorul, potrivit legii, cu excepția cazului în care efectuarea referatului de 
evaluare a fost solicitată în cursul urmăririi penale, potrivit dispozițiilor 
alin. (1), situaţie în care dispunerea referatului de către instanță este 
facultativă. 


(3) Referatul de evaluare are rolul de a furniza organului judiciar date 
privind persoana minorului în perspectivă socială. 


(4) Referatul de evaluare se realizează în conformitate cu structura şi 
conținutul prevăzute de legislaţia specială ce reglementează activitatea 
serviciilor de probaţiune.” 


În urma intrării în vigoare a art. 482 din Codul de procedură penală, în data de 1 
aprilie 2007 şi înainte de modificările intervenite prin OUG nr. 31/2008 privind 
modificarea art. 482 din Codul de procedură penală“, în practica serviciilor de 
probaţiune, au apărut solicitări din partea organelor de urmărire penală, privind 
întocmirea de referate de evaluare pentru minorii care au săvârşit fapte penale, dar nu 


“5 Calitatea de învinuit şi cea de inculpat sunt definite de Codul de procedură penală. Art. 229 din C.p.p. 
defineşte învinuitul ca fiind persoana față de care se efectuează urmărirea penală şi față de care nu s-a pus 
în mişcare acţiunea penală, iar inculpatul este, conform art. 23 din C.p.p., persoana împotriva căreia s-a pus 
în mişcare acţiunea penală şi care este parte în procesul penal. 

4 Problema care face obiectul discuţiei este de actualitate şi după modificarea art. 482 din Codul de procedură 
penală prin OUG nr. 31/2008 privind modificarea art. 482 din Codul de procedură penală. 

răspund penal, în baza prevederilor art. 482 C.pr.pen. În legătură cu această practică, 
care s-a conturat pornind de la o interpretare şi aplicare intermediară a dispoziţiilor 
legislaţiei generale şi speciale, trebuie făcute următoarele distincții: 


e În ceea ce priveşte solicitările venite din partea organelor de urmărire 
penală de a întocmi referate de evaluare pentru minorii care au săvârşit 
fapte penale, dar nu răspund penal, în baza prevederilor art. 482 C.p.p., s-a 
apreciat că acest lucru nu este de competenţa serviciilor de probaţiune, din 
următoarele motive: 


e Referatul de evaluare este un instrument specific care vine în întâmpinarea 
organului de urmărire penală sau a instanţei de judecată şi care facilitează 
individualizarea unor sancţiuni sau măsuri procesuale, fără a influenţa 
declanşarea procesului penal. 


e Referatul de evaluare se foloseşte în cursul procesului penal, iar calitatea 
de infractor nu aparține decât unui subiect angrenat într-un proces penal în curs 
de derulare, această calitate fiind specifică persoanei faţă de care există 
bănuiala că ar fi comis o infracţiune sau există motive ori indicii temeinice în 
acest sens. Observăm că prezenţa unei bănuieli puternice sau a motivelor ori 
indiciilor temeinice impune fie începerea urmăririi penale, fie punerea în mişcare 
a acţiunii penale, atrăgând implicit şi dobândirea calităţii de învinuit sau inculpat, 
după caz. 


e Referatul de evaluare este un instrument specific procedurii care se urmează în 
cauzele cu infractori minori şi nu constituie un act premergător începerii urmăririi 
penale, aşa cum sunt acestea prezentate în art. 224 C.p.p. 


e Presupunând că art. 482 C.pp. prin folosirea noţiunii de infractor include şi 
posibilitatea întocmirii de referate de evaluare pentru cei pentru care nu s-a 
început urmărirea penală, acest demers ar fi unul lipsit de eficienţă practică din 
următoarele motive: 


e Referatul devine un act premergător începerii urmăririi penale, ceea ce 
contravine scopului şi literei Codului de procedură penală care nu include la 
art. 224 C.p.p. şi serviciile de probaţiune printre organele ce pot efectua acte 
premergătoare începerii urmăririi penale. 


e Actele premergătore se întocmesc conform art. 224 alin. (1) C.p.p. în vederea 
începerii urmăririi penale, iar conform alin. (3) al aceluiaşi articol, aceste acte 
premergătoare constituie mijloace de probă. Rezultă că referatul de evaluare 
ar deveni mijloc de probă, dar acesta nu este menţionat printre mijloacele de 
probă enumerate limitativ de art. 64 C.p.p. 


e Actele premergătoare au rolul de a furniza date suficiente pentru începerea 
urmăririi penale. Observăm, prin analiza prevederilor art. 228 C.p.p., că 
organul de urmărire penală dispune începerea urmăririi penale în măsura în 
care din actul de sesizare sau din actele premergătoare nu rezultă unul din 
cazurile de la art. 10 C.p.p. Comparând structura unui referat de evaluare şi 
conţinutul art. 10 C.p.p., observăm că referatul face referire la fapta comisă din 
perspectiva modului de comitere, a motivaţiei comiterii, a rolului avut, a 
atitudinii faţă de infracţiune şi faptă etc., dar nu din perspectiva prevederilor 
art. 10 C.p.p. Prin urmare, dacă din presupusul act premergător, care este 
referatul de evaluare, nu poate reieşi absenţa sau prezența unuia dintre 

cazurile de la art. 10, în funcţie de care se dispune soluţia începerii sau a 
neînceperii urmăririi penale, referatul nu are utilitate şi nu se foloseşte în 
aceasta etapă. 


e Au fost întâlnite situații în care organele de urmărire penală au trimis 
direcțiilor generale de asistenţă socială şi protecția copilului (DGASPC) 
solicitări privind întocmirea unor referate de evaluare pentru minorii care au 
săvârşit fapte penale, dar nu răspund penal. Referitor la punctul de vedere emis 
de unele direcţii generale de asistenţă socială şi protecția copilului care indicau 
Serviciul de probaţiune ca fiind competent a da curs acestor solicitări, conform 
art. 482 C.p.p., apreciem că acesta nu este atent fundamentat. Într-adevăr, 
serviciile de probaţiune au competenţe în ceea ce priveşte această categorie de 
minori, dar numai în limitele determinate de prevederile Legii nr. 272/2004 
privind protecţia şi promovarea drepturilor copilului. Astfel, conform prevederilor 
art. 130 alin. (2) coroborate cu prevederile art. 80-84 din aceeaşi lege, serviciile 
de probaţiune întocmesc rapoarte, dar numai la solicitarea instanţelor civile, în 
contextul în care obiectul cauzei îl reprezintă stabilirea, înlocuirea sau încetarea 
unei măsuri de protecţie specială față de minorul care nu răspunde penal, dar a 
săvârşit o faptă penală. 


Având în vedere cele expuse la punctele A) şi B) de mai sus, rezultă că 
întocmirea de referate de evaluare pentru minorii care au calitatea de făptuitor, la 
solicitarea organelor de urmărire penală, nu intră în competenţa serviciilor de 
probaţiune, nici în baza prevederilor Legii nr. 272/2004 ale cărei prevederi sunt 
stricte şi limitative, dar nici în baza prevederilor art. 482 din Codul de procedură 
penală, tocmai din motivele mai sus prezentate. 


O altă problemă întâlnită în practică este aceea că serviciile de probaţiune primesc 
solicitări de la Direcţia Generală de Asistenţă Socială şi Protecţia Copilului în baza art. 
80, raportat la art. 130 din Legea nr. 272/2004 privind protecţia şi promovarea 
drepturilor copilului, referitoare la întocmirea rapoartelor privind minorul care a săvârşit 
o faptă penală şi nu răspunde penal, pentru Comisia pentru Protecţia Copilului. 
Considerăm că serviciile de probaţiune nu pot da curs acestor solicitări din următoarele 
considerente: 


1. Serviciile de probaţiune au competențe în ceea ce priveşte această categorie de 
minori, dar numai în limitele determinate de prevederile Legii nr. 272/2004 privind 
protecţia şi promovarea drepturilor copilului. Astfel, conform prevederilor art. 130 alin. 
(2) coroborate cu prevederile art. 80-84 din aceeaşi lege, serviciile de probaţiune 
întocmesc rapoarte, dar numai la solicitarea instanţelor civile, în contextul în care 
obiectul cauzei îl reprezintă stabilirea, înlocuirea sau încetarea unei măsuri de protecţie 
specială față de minorul care a săvârşit o faptă penală, dar nu răspunde penal. 


2. Serviciile de probaţiune întocmesc acest raport numai în situaţia în care 
competenţa privind stabilirea, înlocuirea sau încetarea unei măsuri de protecţie specială 
față de minorul care nu răspunde penal, dar a săvârşit o faptă penală revine instanţei de 
judecată. Conform prevederilor art. 80 alin. (2) din lege, în dispunerea uneia dintre 
măsurile prevăzute la art. 55 lit. a) şi c), este competentă Comisia pentru protecţia 
copilului, atunci când există acordul părinţilor sau al altui reprezentant legal al copilului 
sau, după caz, instanţa judecătorească, atunci când acest acord lipseşte. 

3. Direcţia Generală de Asistenţă Socială şi Protecţia Copilului are ea însăşi atribuţii 
în acest sens conform prevederilor art. 80 alin. (1) şi (2) şi art. 130 alin. (1) din Legea nr. 
272/2004, aşa încât nu se justifică dublarea raportului pe care această instituţie îl 
întocmeşie cu cel livrat de către serviciile de probaţiune. 


4. Considerăm că formularea utilizată în alin. (2) al art. 130 din lege, în sensul că „în 
toate cauzele care privesc stabilirea, înlocuirea ori încetarea măsurilor de 
protecție specială stabilite de prezenta lege ...” se referă la cauzele care sunt de 
competenţa instanței, şi nu la situaţiile în care Comisia pentru protecţia copilului este 
competentă a dispune cu privire la măsurile speciale de protecţie din următoarele 
motive: 


> Cuvântul cauză are o folosire consacrată pentru definirea situaţiei în care 
soluționarea unei probleme se realizează de către o instanţă judecătorească. 


> Presupunând că termenul „cauză” se interpretează extensiv, în sensul că se referă 
şi la situaţiile în care Comisia pentru protecţia copilului este competentă a dispune 
cu privire la măsurile speciale de protecţie, prevederea legislativă ar fi lipsită de 
orice logică. Amintim că în situaţiile în care, conform art. 80 alin. (2) raportat la 
prevederile alin. (1), Comisia pentru protecţia copilului este competentă a dispune 
una dintre măsurile de protecţie specială, la propunerea DGASPC, trebuie să ţină 
seama de: 


condiţiile care au favorizat săvârşirea faptei; 

gradul de pericol social al faptei; 

mediul în care a crescut şi a trăit copilul; 

riscul săvârşirii, din nou, de către copil, a unei fapte prevăzute de legea penală; 
orice alte elemente de natură a caracteriza situaţia copilului. 


Analizând prevederile alin. (2) de la art. 80 prin raportare la art. 130 alin. (1) şi (2) 
din Legea nr. 272/2004“ ajungem la concluzia că serviciile de probaţiune întocmesc 
rapoarte numai în cauzele care sunt de competența instanţei. 


5. Comparând sensul care este atribuit cuvântului cauză de art. 130 în alin. (1) şi 
(2), dar şi de art. 131 din lege“, putem concluziona că acesta este identic şi vizează 
procedura judecătorească de soluţionare a unui dosar care are ca obiect stabilirea, 
înlocuirea ori încetarea măsurilor de protecţie specială stabilite de prezenta lege pentru 
copilul care a săvârşit o faptă penală şi nu răspunde penal. 


“7 Art. 130 alin. (1) din Legea nr. 272/2004 prevede că, „în toate cauzele care privesc aplicarea prezentei legi, 
Direcţia Generală de Asistenţă Socială şi Protecţia Copilului de la domiciliul copilului sau în a cărei rază 
administrativ-teritorială a fost găsit copilul întocmeşte şi prezintă instanţei raportul referitor la copil, care va 
cuprinde date privind: 

a) personalitatea, starea fizică şi mentală a copilului; 

b) antecedentele socio-medicale şi educaţionale ale copilului; 

c) condiţiile în care copilul a fost crescut şi în care a trăit; 

d) propuneri privind persoana, familia sau serviciul de tip rezidenţial în care ar putea fi plasat copilul; 

e) orice alte date referitoare la creşterea şi educarea copilului care pot servi soluționării cauzei; art. 130 alin. 
(2) dn Legea nr. 272/2004 prevede că „în toate cauzele care privesc stabilirea, înlocuirea ori încetarea 
măsurilor de protecție specială stabilite de prezenta lege pentru copilul care a săvârşit o faptă penală şi nu 
răspunde penal se va întocmi un raport şi din partea serviciului de reintegrare şi supraveghere de pe lângă 
instanța judecătorească. 

48 Art. 131 din Legea nr. 272/2004 — Cauzele care privesc aplicarea prezentei legi sunt scutite de taxa 
judiciară de timbru şi de timbru judiciar. 

Modalitatea de sesizare a instanţei „În cazul în care sunt încălcate măsurile 
şi/sau obligațiile prevăzute de art. 86%alin. (1) şi (3) din Codul penal 


În legătură cu modalitatea în care Serviciul de probaţiune ar trebui să sesizeze 
instanţa de judecată, în situaţia în care sunt încălcate măsurile şi/sau obligaţiile stabilite 
prin hotărâre judecătorească, în cazul în care se dispune suspendarea executării 
pedepsei sub supraveghere ori suspendarea executării pedepsei sub supraveghere sau 
sub control, în practica serviciilor de probaţiune s-au conturat două puncte de vedere, 
plecând de la existenţa mai multor texte de lege care au incidenţă în această materie. 
Astfel, detalii privind procedura sesizării instanţei găsim în următoarele acte normative: 


1. În Codul penal - în art. 86° alin. (4) modificat prin Legea nr. 278/2006 pentru 
modificarea şi completarea Codului penal, precum şi pentru modificarea şi completarea 
altor legi - „Supravegherea executării obligațiilor stabilite de instanță conform alin. (3) lit. 
a)- f) se face de judecătorul sau serviciul prevăzut în alin. (1) lit. a). În caz de 
neîndeplinire a obligațiilor, judecătorul sau serviciul desemnat cu supravegherea 
condamnatului sesizează instanţa pentru luarea măsurii prevăzute în art. 86“ alin. 


(2)”. 


2. În Codul de procedură penală — art. 447 alin. (1) - „Asupra revocării sau anulării 
suspendării condiţionate a executării pedepsei prevăzute în art. 83 ori în art. 85 din 
Codul penal sau a suspendării executării pedepsei sub supraveghere prevăzută în art. 
86“ ori în art. 86” din Codul penal se pronunţă, din oficiu sau la sesizarea 
procurorului, instanţa care judecă ori a judecat în primă instanță infracțiunea ce ar 
putea atrage revocarea sau anularea.” 


3. HG nr. 1239/2000 privind aprobarea Regulamentului _de__aplicare_a 
dispozițiilor Ordonanţei Guvernului nr. 92/2000 privind organizarea şi funcționarea 
serviciilor de reintegrare socială a_infractorilor şi de supraveghere a executării 
sanctiunilor_neprivative de libertate, aşa cum a fost modificată prin HG nr.747/2008 
pentru modificarea şi completarea Regulamentului de aplicare a dispoziţiilor Ordonanţei 
Guvernului nr. 92/2000 privind organizarea şi funcţionarea serviciilor de reintegrare 
socială a infractorilor şi de supraveghere a executării sancţiunilor neprivative de 
libertate, aprobat prin Hotărârea Guvernului nr. 1.239/2000 : 


- art. 26 alin. (6) - „Dacă se constată că, după înmânarea a două avertismente, 
persoana supravegheată nu se prezintă la termenele fixate, consilierul responsabil de 
caz înştiințează şeful Serviciului de probaţiune, care va sesiza judecătorul delegat cu 
executarea.” 


- art. 38 — (1) „În cazul în care consilierul de probaţiune constată neîndeplinirea 
măsurilor şi/sau obligațiilor i impuse persoanei condamnate de către instanță, prevăzute 
la art. 86° alin. (1) şi (3) din Codul penal, întocmeşte un raport care cuprinde un rezumat 
al procesului de supraveghere şi face menţiuni cu privire la dovezile prin care se 
constată încălcarea obligaţiei.” 


(2) „Raportul întocmit potrivit alin. (1) împreună cu dovezile în copie vor fi înmânate spre 
informare şefului Serviciului de probaţiune, care, atunci când consideră necesar, va 
sesiza judecătorul delegat la compartimentul executări penale, care va proceda potrivit 
legii.“ 

(3) „În cazul în care şeful Serviciului de probaţiune apreciază că nu sunt îndeplinite 
condiţiile pentru sesizarea instanţei în vederea revocării suspendării, respinge în scris şi 
motivat, în termen de 30 de zile, propunerea consilierului de probaţiune.” 


4. Legea nr. 275/2006 privind executarea pedepselor şi a măsurilor dispuse de 
organele judiciare în cursul procesului penal 


- art. 1 - „Executarea pedepselor se realizează în conformitate cu dispoziţiile Codului 
penal, ale Codului de procedură penală şi ale prezentei legi.” 


- art. 8 - (1) „Controlul executării măsurilor de supraveghere şi a obligaţiilor prevăzute în 
Codul penal, care pot fi dispuse în cazul suspendării executării pedepsei sub 
supraveghere, se asigură de judecătorul delegat la compartimentul de executări penale 
de la instanța de executare, direct sau prin intermediul consilierilor Serviciului de 
protecţie a victimelor şi reintegrare socială a infractorilor în circumscripția căruia se află 
domiciliul, reşedinţa sau locuinţa persoanei condamnate.” 


- art. 9 — „În situația nerespectării măsurilor de supraveghere sau a obligaţiilor prevăzute 
în Codul penal, dispuse în cazul suspendării executării pedepsei sub supraveghere, 
judecătorul delegat la compartimentul de executări penale, din oficiu sau la 
propunerea consilierilor Serviciului de protecţie a victimelor şi reintegrare socială 
a infractorilor, sesizează instanța de executare în vederea revocării suspendării.” 


- art. 10 — „Dispoziţiile art. 8 şi 9 se aplică în mod corespunzător în situaţia măsurilor de 
supraveghere şi a obligaţiilor dispuse faţă de minor în cazul suspendării executării 
pedepsei sub supraveghere sau sub control.” 


5. HG nr. 1.897/2006 pentru aprobarea Regulamentului de aplicare a Legii nr. 
275/2006 privind executarea pedepselor şi a măsurilor dispuse de _ organele 
judiciare în cursul procesului penal 


- art. 3 - (1) „Controlul executării măsurilor de supraveghere şi a obligaţiilor prevăzute în 
Codul penal, republicat, cu modificările şi completările ulterioare, care pot fi dispuse în 
cazul suspendării executării pedepsei sub supraveghere, se asigură de judecătorul 
delegat la compartimentul de executări penale de la instanța de executare, direct sau 
prin intermediul consilierilor din cadrul Serviciului de probaţiune în a cărui circumscripție 
se află domiciliul, reşedinţa ori locuinţa persoanei condamnate.” 


- art. 5 - (1) „Dacă consilierul de probaţiune constată că persoana condamnată nu 
respectă măsurile de supraveghere sau nu execută obligaţiile impuse de instanță 
în condiţiile stabilite de aceasta sau de Serviciul de probaţiune , întocmeşte un raport 
care cuprinde un rezumat al procesului de supraveghere, ţinând cont de rapoartele de 
supraveghere întocmite anterior, şi face menţiuni cu privire la dovezile prin care se 
constată încălcarea obligaţiei”. 


(2) „Raportul întocmit potrivit alin. (1), împreună cu dovezile în copie, vor fi 
înaintate spre informare şefului Serviciului de probaţiune, care, atunci când 
consideră necesar, va sesiza judecătorul delegat la compartimentul de executări 
penale. Judecătorul delegat, în conformitate cu dispoziţiile art. 9 din Lege, va 
sesiza instanţa de judecată, pentru ca aceasta să dispună asupra revocării 
suspendării”. 

(3) „În cazul în care şeful Serviciului de probaţiune sau judecătorul delegat la 
compartimentul de executări penale de la instanța de executare apreciază că nu sunt 
îndeplinite condiţiile pentru sesizarea instanței în vederea revocării suspendării, 
respinge în scris şi motivat, în termen de 30 de zile, propunerea consilierului de 
probaţiune, respectiv a Serviciului de probaţiune. În acest din urmă caz, precum şi 
atunci când instanţa de executare a fost sesizată în vederea revocării suspendării, 
judecătorul delegat la compartimentul de executări penale de la instanţa de executare 
informează Serviciul de probaţiune în termen de 15 zile de la soluționarea propunerii.” 


Referitor la modalitatea de sesizare a instanţei în cazul nerespectării măsurilor şi 
obligaţiilor de către persoana condamnată, în practica serviciilor a apărut întrebarea 
dacă sesizarea se face: 


1) direct instanţei de executare aşa cum prevede şi art. 86° alin. (4) din Codul penal, 
raportat la art. 447 alin. (1) din Codul de procedură penală; 


2) sau se face de către judecătorul delegat la compartimentul de executări penale, 
conform prevederilor art. 9 din Legea nr. 275/2006, articolelor 26 alin. (6) şi 38 din 
HG nr. 1239/2000, raportat la prevederile art. 5 alin. (2) din HG nr. 1.897/2006. 


Suntem de părere că modalitatea de sesizare a instanţei în cazul nerespectării 
măsurilor şi/sau obligaţiilor de către persoanele condamnate la pedeapsa închisorii cu 
suspendarea executării pedepsei sub supraveghere se face urmând paşii din procedura 
descrisă de prevederile art. 9 din Legea nr. 275/2006, art. 26 alin. (6) şi 38 din HG nr. 
1239/2000, raportat la prevederile art. 5 alin. (2) din HG nr. 1.897/2006. Această 
soluţie este justificată de următoarele argumente: 


1. Art. 86% alin. (4) din Codul penal care se referă la sesizarea instanței în caz de 
nerespeciare a obligaţiilor prevăzute de art. 86° alin. (3) lit. a)-f) a fost modificat prin 
Legea nr. 278/2006 pentru modificarea şi completarea Codului penal, precum şi pentru 
modificarea şi completarea altor legi. Precizări cu privire la modalitatea de sesizare a 
instanței a adus însă şi Legea nr. 275/2006 privind executarea pedepselor şi a măsurilor 
dispuse de organele judiciare în cursul procesului penal, dar şi HG nr. 1.897/2006 
pentru aprobarea Regulamentului de aplicare a Legii nr. 275/2006 privind executarea 
pedepselor şi a măsurilor dispuse de organele judiciare în cursul procesului penal. 
Analizând succesiunea legilor în timp* „ constatăm că este prioritară aplicarea 
prevederilor Legii nr. 275/2006 şi a prevederilor regulamentului ei de aplicare, dar şi a 
HG nr. 1239/2000, modificată prin HG nr. 747/2008, pentru că au intrat în vigoare 
ulterior Legii nr. 278/2006 prin care se modifică prevederile Codului penal. 


9 Legea nr. 275/2006 privind executarea pedepselor şi a măsurilor dispuse de organele judiciare în cursul 
procesului penal a fost publicată în Monitorul Oficial nr. 627 din 20 iulie 2006 şi a intrat în vigoare la 90 de zile 
de la publicare. 

Legea nr. 278/2006 pentru modificarea şi completarea Codului penal, precum şi pentru modificarea şi 
completarea altor legi a fost publicată în Monitorul Oficial nr. 601 din 12 iulie 2006 şi a intrat în vigoare la 30 
de zile de la publicare. 

HG nr. 1.897/2006 pentru aprobarea Regulamentului de aplicare a Legii nr. 275/2006 privind executarea 
pedepselor şi a măsurilor dispuse de organele judiciare în cursul procesului penal a fost publicată în Monitorul 
Oficial nr. 24 din 16 ianuarie 2007. 

Prevederile HG nr. 1239/2000 privind aprobarea Regulamentului de aplicare a dispoziţiilor Ordonanţei 
Guvernului nr. 92/2000 privind organizarea şi funcţionarea serviciilor de reintegrare socială a infractorilor şi de 
supraveghere a executării sancţiunilor neprivative de libertate referitoare la procedura de sesizare a instanței 
au fost modificate prin HG nr. 747/2008, publicată în Monitorul Oficial nr. 557 din 23 iulie 2008. 

2. Legea nr. 275/2006 împreună cu HG nr. 1.897/2006 şi HG nr. 1239/2000 
formează legislația specială raportat la prevederile Codului penal, care este legea 
generală. Mai mult, prevederile din legislaţia specială sunt dispoziţii legale care 
detaliază şi completează prevederile Codului penal privind modalitatea de executare a 
pedepselor şi măsurilor dispuse de organele judiciare în cursul procesului penal. 


3. Atât Codul penal, cât şi legile nr. 278 şi 275 din 2006 sunt legi organice, 
bucurându-se prin urmare de forță juridică egală, nepunându-se astfel în discuţie 
aplicarea prioritară a uneia față de cealaltă pe criteriul forței juridice superioare, aşa 
încât aplicarea prioritară a Legii nr. 275/2006 este determinată numai de criteriul 
temporal şi caracterul special al acestei reglementări. 


4. Trebuie menţionat că textul art. 447 alin. (1) din Codul de procedură penală aduce 
precizări mai degrabă cu privire la competenţa instanței care dispune revocarea 
suspendării executării pedepsei sub supraveghere, decât cu privire la procedura de 
sesizare a acestei instanţe. 


Având în vedere argumentele de mai sus, sesizarea instanţei se va face 
întotdeauna urmând paşii descrişi de art. 26 alin. (6), art. 38 din HG nr. 1239/2000 şi 
art. 5 alin. (2) din HG nr. 1897/2006, raportat la prevederile art. 9 din Legea nr. 
27512006. Astfel, sesizarea parcurge următoarele etape: 


Consilier de probaţiune > şeful Serviciului de probaţiune > judecătorul delegat la 
compartimentul executări penale > instanța de executare 


Remiterea de copii ale referatelor de evaluare autorităților responsabile cu 
executarea pedepselor şi măsurilor educative privative de libertate sau celor 
responsabile cu executarea arestului preventiv 


Serviciile de probaţiune au primit adesea solicitări din partea autorităţilor 
responsabile cu executarea pedepselor şi măsurilor educative privative de libertate, sau 
a celor responsabile cu executarea arestului preventiv, de a remite copii ale referatelor 
de evaluare acestor solicitanţi. Analizând prevederile legale incidente în materie, 
apreciem că serviciile de probaţiune nu au în prezent o astfel de obligaţie legală, în 
sprijinul acestei afirmaţii venind următoarele argumente: 


|. Dispoziţiile Legii nr. 275/2006 privind executarea pedepselor şi a măsurilor 
dispuse de organele judiciare în cursul procesului penal, precum şi cele ale HG nr. 
1897/2006 pentru aprobarea regulamentului de aplicare a Legii nr. 275/2006 privind 
executarea pedepselor şi a măsurilor dispuse de organele judiciare în cursul procesului 
penal sunt cele care se aplică pedepselor şi măsurilor preventive privative de libertate. 


Astfel, potrivit art. 29 alin. (2) din Legea nr. 275/2006, „persoanele condamnate sunt 
primite cu dosarele individuale întocmite de organele de executare a mandatului de 
executare a pedepselor privative de libertate”, iar potrivit art. 83 alin. (1) din aceeaşi 
lege, „Administraţia centrului de reţinere şi arestare preventivă sau a centrului de 
arestare preventivă completează pentru fiecare persoană reţinută sau arestată preventiv 
un dosar individual, la care se ataşează dosarul prevăzut în art. 29 alin. (2)”. 


În art. 64 alin. (1) din HG nr. 1897/2006 se prevede că „persoanele private de 
libertate sunt primite în locurile de deținere cu dosarele individuale prevăzute de art. 29 
alin. (2) din lege, în baza mandatului de executare a pedepsei închisorii sau detențiunii 
pe viață ori a mandatului de arestare preventivă sau a ordonanţei de reținere, după 
stabilirea identității acestora şi verificarea valabilității şi autenticității documentelor”, iar 

în alin. (4) se prevede că, „pentru minori şi tineri, dosarul cuprinde şi foaia matricolă 
şcolară, certificatul de calificare, ancheta socială şi referatul de evaluare întocmit de 
Serviciul de probaţiune , după caz”, iar în alin. (7) se spune că „în cazul în care la 
primirea în locul de deţinere nu sunt îndeplinite condițiile prevăzute de alin. (4), 
administrația locului de deţinere va primi persoana privată de libertate, urmând ca 
documentele care trebuiau să o însoțească să fie transmise în cel mai scurt timp de 
autoritățile responsabile”. 


Pe de altă parte, serviciile de probaţiune pun referatul de evaluare doar la dispoziţia 
organelor judiciare care au competenţa de a solicita întocmirea referatelor, în 
conformitate cu prevederile legale (art. 482 C.p.p., art. 11 alin. (1) lit. d) din OG 92/2000 
privind organizarea şi funcționarea serviciilor de reintegrare socială a infractorilor şi de 
supraveghere a executării sancţiunilor neprivative de libertate şi art. 8 lit. f) din HG 
1239/2000). 


Având în vedere prevederile mai sus-enunțate, considerăm că, în situaţia în care din 
cuprinsul dosarului prevăzut de art. 29 alin. (2) din Legea nr. 275/2006, lipseşte referatul 
de evaluare, acesta se va solicita din partea administraţiei locului de 
deţinere/reţinere/arest, organelor de executare a mandatului de executare a 
pedepselor/măsurilor preventive privative de libertate, în calitate de organe 
responsabile cu executarea mandatului. Pentru situaţia în care organele de executare a 
pedepselor şi măsurilor preventive privative de libertate nu au primit copia referatului de 
evaluare întocmit de către Serviciul de probaţiune odată cu mandatul de executare, 
organele de executare vor solicita eliberarea unei copii a respectivului referat organelor 
judiciare care au solicitat întocmirea referatelor de evaluare şi cărora le-a fost emis 
respectivul referat de către Serviciul de probaţiune (instanţă de judecată sau parchet). 


II. În ceea ce priveşte solicitări asemănătoare care ar veni din partea centrelor de 
reeducare a minorilor, este de observat faptul că aceste centre funcţionează încă în 
baza Decretului nr. 545/1972 privind executarea măsurii educative a internării minorilor 
infractori într-un centru de reeducare, noi prevederi referitoare la executarea măsurilor 
educative nefiind adoptate până în prezent. Or acest decret nu face referire la 
necesitatea existenţei unei copii a referatului de evaluare la dosarul minorului sancţionat 
cu această măsură. 


În concluzie, în lipsa unor prevederi legale exprese sau implicite, Serviciului de 
probaţiune nu îi revine obligaţia de a remite copii ale referatelor de evaluare autorităților 
responsabile cu executarea pedepselor şi măsurilor educative privative de libertate sau 
celor responsabile cu executarea măsurilor preventive privative de libertate. 


Particularități privind procedura întocmirii referatelor de evaluare în anumite 
situații speciale 


|. Adeseori, serviciile de probaţiune primesc solicitări privind întocmirea de referate 
de evaluare pentru învinuiți sau inculpaţi consumatori de droguri. În aceste situații, 
întocmirea referatului de evaluare se va realiza de către Serviciul de probaţiune în acord 
cu dispoziţiile referitoare la această activitate prevăzute la secțiunea a doua a HG nr. 
1239/2000 privind aprobarea Regulamentului de aplicare a dispoziţiilor Ordonanţei 
Guvernului nr. 92/2000 privind organizarea şi funcţionarea serviciilor de reintegrare 
socială a infractorilor şi de supraveghere a executării sancţiunilor neprivative de 
libertate, denumită “Referatele de evaluare”. Având în vedere că persoana învinuită sau 
inculpată este şi consumatoare de droguri, se vor respecta, în întocmirea documentului, 
etapele prevăzute de metodologia de colaborare a protocolului încheiat între Direcţia de 
Probaţiune şi Agenţia Naţională Antidrog, potrivit căreia: 

— În cazul în care organele judiciare solicită întocmirea de referate de evaluare 


pentru persoane consumatoare de droguri, serviciile de probaţiune procedează după 
cum urmează: 


a. realizează interviul cu persoana, într-o perioadă de maximum 5 zile calendaristice 
de la primirea solicitării; 


b. prezintă persoanei serviciile oferite de centrele de prevenire, evaluare şi 
consiliere antidrog în situaţia în care se constată existența consumului, cerând acordul 
scris al acesteia pentru întâlnirea cu reprezentantul centrului, conform modelului 
prezentat în anexa nr. 1 la prezenta metodologie; 


c. după realizarea interviului conform lit. A, Serviciul de probaţiune transmite 
Centrului de prevenire, evaluare şi consiliere antidrog din judeţ/sectoarele municipiului 
Bucureşti solicitarea de colaborare precizată în anexa nr. 2 la metodologie, împreună cu 
o copie a acordului scris al persoanei şi cu informaţiile de natură psiho-socială obținute 
în urma interviului; 


d. informațiile transmise Centrului de prevenire, evaluare şi consiliere antidrog vor fi 
formulate pe următoarele arii: 


- fapta pentru care persoana este incriminată, antecedente 
- scurt istoric al consumului de droguri 


- context familial (dacă este posibil, în cursul interviului se vor identifica persoanele 
resursă din cadrul familiei) 


- pregătire şcolară/calificare profesională, experiență profesională/în câmpul muncii, 
modalităţi de petrecere a timpului liber/relaţii (în cursul interviului se vor identifica 
persoanele resursă din rețeaua sa, dacă există), stare de sănătate 


- coordonatele persoanei evaluate (locul de deținere/ adresă, telefon) 
- termen de soluționare a cererii/judecată 
- consilier responsabil de caz 


- alte informaţii obținute după realizarea interviului cu surse relevante (familie, 
şcoală etc.). 


— Procedura în cazul evaluării consumatorului de droguri este următoarea: 


a. la primirea solicitării de evaluare înaintată de Serviciul de probaţiune , Centrul de 
prevenire, evaluare şi consiliere antidrog desemnează un manager de caz după 
procedura stabilită în standardele minime obligatorii privind managementul de caz, care 
coordonează evaluarea consumatorului, conform prevederilor legale; 


b. datele de contact ale managerului de caz, desemnat potrivit lit. a, se vor 
comunica în cel mai scurt timp Serviciului de probaţiune; 


c. dacă este necesar, Serviciul de probaţiune şi Centrul de prevenire, evaluare şi 
consiliere antidrog colaborează pentru contactarea altor surse utile în rezolvarea 
cazului; 


d. Centrul de prevenire, evaluare şi consiliere antidrog transmite Serviciului de 
probaţiune raportul de evaluare a persoanei în termen de 5 zile calendaristice de la 
primirea acesteia în evidenţă. Raportul de evaluare va conține propunerile privind 
programul integrat de asistență pe care ar trebui să-l urmeze persoana evaluată. În 
realizarea evaluării, informaţiile obținute vor fi comparate şi completate cu cele furnizate 
de Serviciul de probaţiune . 

- Concluziile formulate de Centrul de prevenire, evaluare şi consiliere antidrog sunt 
introduse în cadrul referatului de evaluare întocmit şi înaintat de Serviciul de probaţiune 
organului judiciar solicitant. 


În cazul în care instanța dispune executarea unei sancţiuni privative de libertate, 
consumatorul poate continua sau, după caz, poate fi inclus într-un program integrat de 
asistenţă derulat în parteneriat la locul de deţinere, conform prevederilor legale”. 


Având în vedere că, pentru întocmirea referatului de evaluare pentru un inculpat 
ajuns în faza de judecată, urmarea etapelor stabilite prin metodologia invocată poate 
determina uneori prelungirea demersurilor de întocmire a referatului dincolo de data la 
care s-a stabilit termenul de judecată, Serviciul de probaţiune va proceda la 
înştiințarea de îndată a instanței, printr-o adresă motivată în care se va specifica 
imposibilitatea întocmirii referatului până la termenul de judecată fixat. 


II. O altă problemă întâlnită în practică, tot în ceea ce priveşte întocmirea referatelor 
de evaluare”, este aceea că unele instanțe impun Serviciului de probaţiune contactarea 
avocatului învinuitului sau inculpatului pentru a fi prezent la realizarea interviului în 
vederea realizării referatului de evaluare. În ceea ce priveşte necesitatea contactării 
avocatului învinuitului/inculpatului, potrivit solicitării instanţei, opinăm că întocmirea 
referatului de evaluare nu face parte din categoria actelor de urmărire penală, astfel 
încât procedura întocmirii sale să cadă sub incidența dispoziţiilor art. 172 alin. (2) C.p.p. 
În acest sens, nu considerăm că este obligatoriu ca interviul să se realizeze în prezența 
avocatului, acest lucru putând fi însă posibil dacă persoana evaluată cere acest lucru, 
fiind însă necesară asigurarea condiţiilor optime de desfăşurare a interviului, în acord cu 
deontologia. 


Precizări privind determinarea competenţei Serviciului de probaţiune în 
anumite situaţii particulare 


Din analiza prevederilor Codului de procedură penală şi a legislaţiei speciale, 
respectiv HG nr. 1239/2000 privind aprobarea Regulamentului de aplicare a dispozițiilor 
Ordonanței Guvernului nr. 92/2000 privind organizarea şi funcţionarea serviciilor de 
reintegrare socială a infractorilor şi de supraveghere a executării sancţiunilor neprivative 
de libertate, rezultă competenţa disociată a serviciilor de probaţiune în ceea ce priveşte 
întocmirea referatului de evaluare pentru  învinuiţii sau inculpații minori faţă de 
îndeplinirea altor atribuţii, cum ar fi de exemplu participarea la ascultarea sau 
confruntarea minorului. Astfel, va fi prezent la unele acte de urmărire penală, la 
chemarea organului de urmărire penală, Serviciul de probaţiune de la domiciliul 
minorului, dar competenţa de a întocmi referatul de evaluare aparține serviciului 
de la locuința acestuia. Până la modificarea art. 482 prin OUG nr. 31/2008 privind 
modificarea art. 482 din Codul de procedură penală, competenţa de a efectua referatul 
de evaluare în cauzele cu învinuiți sau inculpaţi minori revenea Serviciului de probaţiune 
de la domiciliul minorului”. 


% Această problemă nu este una specifică cauzelor în care învinuiții/inculpaţii sunt consumatori de droguri, 
ea putând fi generalizată la toate tipurile de cauze ori beneficiari. 

51 Art. 482. alin. (1) C.p.p., înainte de modificare prin OUG nr. 31/2008 privind modificarea art. 482 din Codul 
de procedură penală avea următoarea formă: „În cauzele cu infractori minori, organul de urmărire penală sau 
instanța de judecată are obligația să dispună efectuarea referatului de evaluare de către Serviciul de 
protecţie a victimelor şi reintegrare socială a infractorilor de la domiciliul minorului, potrivit legii”. 

Pentru învinuiţii sau inculpaţii minori, competenţa se stabileşte conform prevederilor 
Codului de procedură penală. Astfel art. 481 alin. (1) C.p.p. prevede: „Când învinuitul 
sau inculpatul este un minor care nu a împlinit 16 ani, la orice ascultare sau confruntare 
a minorului, dacă organul de urmărire penală consideră necesar, citează Serviciul de 
protecţie a victimelor şi reintegrare socială a infractorilor de la domiciliul 
minorului, precum şi pe părinţi, iar când este cazul, pe tutore, curator sau persoana în 
îngrijirea ori supravegherea căreia se află minorul.” 


Art. 482 C.p.p. în alin. (1) şi (2) face referire la Serviciul de probaţiune competent a 
întocmi referatul de evaluare, astfel: „În cauzele cu învinuiți sau inculpaţi minori, 
procurorul care supraveghează sau, după caz, efectuează urmărirea penală poate să 
solicite, atunci când consideră necesar, efectuarea referatului de evaluare de către 
Serviciul de probaţiune de pe lângă tribunalul în a cărui circumscripție teritorială 
îşi are locuința minorul, potrivit legii. 


În cauzele cu inculpați minori, instanța de judecată are obligaţia să dispună 
efectuarea referatului de evaluare de către Serviciul de probaţiune de pe lângă 
tribunalul în a cărui circumscripție îşi are locuința minorul, potrivit legii, cu excepția 
cazului în care efectuarea referatului de evaluare a fost solicitată în cursul urmăririi 
penale, potrivit dispoziţiilor alin. (1), situaţie în care dispunerea referatului de către 
instanță este facultativă”. 


Dacă prevederile legale privind competenţa serviciilor de probaţiune de a întocmi 
referate de evaluare pentru categoriile de beneficiari amintite mai sus sunt uniforme în 
urma ultimelor modificări legislative, problemele privind determinarea competenţei unui 
anumit serviciu persistă încă în anumite situaţii speciale cum ar fi învinuiţii/inculpații 
minori care nu sunt cetățeni români şi nu au domiciliul sau locuinţa în România şi pentru 
care unele organe judiciare solicită întocmirea referatelor de evaluare de către serviciile 
de probaţiune. 


Atât art. 481 C.p.p., cât şi art. 482 C.p.p. fac referire la competenţa Serviciului de 
probaţiune de la domiciliul respectiv locuinţa minorului. În cazul în care minorii nu sunt 
cetăţeni români şi au săvârşit una sau mai multe infracţiuni, în situaţiile în care aceştia 
nu au domiciliul/locuința în România, rezultă că Serviciul de probaţiune nu este 
competent să întocmească referatul de evaluare. 


Cu privire la situaţia ipotetică a unor astfel de minori fără cetăţenie română şi fără 
domiciliu în România, dar care locuiesc în Centrul Oficiului Naţional pentru Protecţia 
Refugiaţilor, problema este diferită. Astfel, Legea nr. 122/2006 privind azilul în România 
reglementează în art. 20 drepturile pe care le au cei care primesc statutul de refugiat, 
printre acestea regăsindu-se cele referitoare la drept de şedere, loc de muncă şi altele 
care presupun o şedere stabilă şi care, prin urmare, pot fi asimilați unor cetăţeni cu 
domiciliul în România, tocmai prin acest caracter de stabilitate. În plus, această 
categorie a refugiaților are posibilitatea de a solicita stabilirea domiciliului în România, în 
conformitate cu art. 20, alin. (1), lit. o) al aceluiaşi act normativ. 


Referitor la minorii refugiaţi, art. 20 alin. (2) prevede că "minorii neînsoțiți care nu au 
împlinit vârsta de 18 ani beneficiază de aceeaşi protecţie oferită, în conditiile legii, 
minorilor români aflați în dificultate". Ca urmare, considerăm că pentru această 
categorie de minori, Serviciul de probaţiune îşi poate asuma competenţa, în baza 
textelor de lege invocate mai sus. 

Considerații cu privire la frecvenţa întrevederilor din termenul de încercare al 
executării suspendării pedepsei sub supraveghere 


În evidențele serviciilor de probaţiune au fost înregistrate deseori sentințe cu 
suspendarea executării pedepsei închisorii sub supraveghere, în conţinutul cărora 
instanța stabilea numărul şi frecvenţa întrevederilor într-un mod cu totul inadecvat 
nevoilor de reeducare a beneficiarului. Spre exemplu, în evidența unui serviciu de 
probaţiune a intrat o persoană condamnată la 1 an închisoare cu suspendarea 
executării pedepsei închisorii sub supraveghere, cu un termen de încercare de 3 ani, 
fiind dispuse măsurile de la 86° alin. (1) lit. a)-d) şi obligaţia de la alin. (3) lit. e) din 
Codul penal. În sentința penală prin care persoana respectivă era condamnată se 
specificau următoarele: "să se prezinte în ultima lună a fiecărui an din termenul de 
încercare la Serviciul de probaţiune”. 


În acest context, a apărut întrebarea, dacă ar fi corect din punct de vedere legal ca, 
în funcţie de nevoile persoanei supravegheate, consilierul responsabil să îi stabilească 
condamnatului în planul de supraveghere o frecvenţă mai ridicată a întrevederilor, de 
exemplu trimestrial, cu posibilitatea revizuirii. 


Opinia unor practicieni din serviciile de probaţiune, conform căreia consilierul de 
probaţiune ar putea stabili o frecvenţă mai ridicată a întrevederilor, în funcţie de nevoile 
beneficiarului, era însoţită de o serie de argumente ce aveau în vedere faptul că 
frecvenţa stabilită de instanţă nu poate fi modificată, în sensul de a nu o reduce. De 
exemplu, dacă instanța stabileşte întrevederi bilunare, frecvenţa nu ar putea fi mai 
redusă, lunară sau la două luni, însă, în cazul în care se respectă frecvenţa stabilită de 
instanță (adică, în exemplul nostru, au loc întrevederi cel puţin o dată pe an), s-a 
considerat că este justificat şi legal ca întrevederile să poată fi mai dese, având în 
vedere că supravegherea e un proces complex, de monitorizare a felului în care 
persoana supravegheată respectă nu numai măsura de la art. 86° lit. a) C.p., ci toate 
măsurile şi/sau obligațiile stabilite în sarcina sa. S-au mai invocat în susținerea acestui 
punct de vedere şi prevederile art. 22 alin. (1) lit. f) din HG nr. 1239/2000, care e 
permisiv în acest sens, întrucât face referire la "frecvența întrevederilor... pe durata 
termenului de încercare", fără să specifice că această frecvență trebuie să se raporteze 
textual doar la prevederile sentinței penale. 


Deşi aprecierile şi argumentele aduse în susținerea opiniei mai sus-prezentate sunt 
de natură a corecta unele deficiențe în aplicarea legii şi de a sprijini practic procesul de 
supraveghere, stabilirea de către consilierul de probaţiune a unor întrevederi la intervale 
mai scurte decât cele fixate de instanţă, deşi ar fi de natură să eficientizeze procesul de 
supraveghere, nu e posibilă din punct de vedere legal, întrucât în punerea în executare 
a unei hotărâri judecătoreşti este necesară respectarea dispoziţiilor instanţei. 


Art. 22 alin. (1) lit. f) din HG nr.1239/2000 la care se face referire mai sus, nu 
prevede decât că trebuie precizată această frecvenţă în planul de supraveghere, nu că 
ea va fi stabilită de către consilierul de probaţiune responsabil de caz, motiv pentru care, 
dacă instanţa precizează în hotărâre care este frecvenţa întrevederilor, aceasta trebuie 
respectată, consilierul de probaţiune având posibilitatea de a stabili aceste termene 
doar în ipoteza în care instanţa de judecată nu a menţionat în hotărâre acest aspect. 


În practica serviciilor de probaţiune s-a conturat şi opinia conform căreia ar fi posibil 
ca instanţa să stabilească prin hotărâre frecvenţa întâlnirilor doar pentru lit. a) a art. 86° 
alin. (1) C.p. şi că pentru celelalte măsuri, respectiv obligații, ar putea fi stabilită o altă 
frecvență a întrevederilor. Considerăm că acest punct de vedere nu este justificat, 
întrucât din felul în care este formulat întregul art. 86° C.p. se înțelege destul de limpede 

că datele fixate pentru prezentarea la Serviciul de probaţiune vizează întreaga 
supraveghere, fără posibilitatea de a compartimenta acest proces în funcţie de măsurile, 
respectiv obligaţiile individuale aplicate. Pe de altă parte, dacă beneficiarul va solicita 
asistență şi consiliere şi va fi introdus într-un program, atunci se vor putea stabili 
termene diferite de frecventare a programului respectiv, în funcţie de particularităţile 
acestuia. Într-o astfel de situaţie, participarea la program se va face cu consimțământul 
beneficiarului, ceea ce nu aduce în nici un fel atingere principiului legalităţii. 


Aspecte practice privind supravegherea unei persoane care a comis mai multe 
fapte penale pentru care a fost condamnată succesiv cu suspendarea 
executării pedepsei sub supraveghere 


În practica serviciilor de probaţiune au fost întâlnite situaţii în care, ulterior 
condamnării unei persoane la suspendarea executării pedepsei sub supraveghere şi 
ulterior luării cazului în evidenţa Serviciului de probaţiune, instanţa pronunţă o nouă 
hotărâre pentru o infracţiune concurentă cu cea pentru care a fost trimisă persoana în 
supraveghere, prin care o desființează pe precedenta, şi condamnă persoana cu 
suspendarea executării pedepsei sub supraveghere, pe durata unui termen de 
încercare (de 5 ani, spre exemplu). În aceste situaţii s-a pus problema cum va proceda 
Serviciul de probaţiune în ceea ce priveşte întocmirea documentaţiei specifice 
procesului de supraveghere. 


Plecând de la ipoteza expusă mai sus, este de menţionat în primul rând faptul că 
termenul de încercare (de 5 ani, în exemplul nostru) curge începând cu data de la care 
prima hotărâre de condamnare a rămas definitivă (cea desființată) în conformitate cu 
art. 86° alin. (2). C.p. Acest aspect este foarte important în primul rând pentru 
calcularea corectă a termenului de încercare şi, în al doilea rând, pentru că de aici 
rezultă că legiuitorul a înţeles să confere continuitate acestui mod de executare a 
pedepsei. Aşadar, în conformitate cu această interpretare, ar trebui privite şi dispoziţiile 
speciale ce reglementează modalitatea de supraveghere a Serviciului de probaţiune. 


Având în vedere aceste aspecte, rezultă că: 


> dosarul iniţial de supraveghere nu trebuie închis şi nu trebuie întocmit un raport final 
de supraveghere (pentru că, de fapt, supravegherea continuă); 


> nu se închide registrul de evidenţă; 


> se păstrează acelaşi dosar la care se adăugă elementele noi: noua hotărâre 
şi planul de intervenţie actualizat în funcţie de prevederile noii hotărâri; 


> revine Serviciului de probaţiune posibilitatea de a stabili orarul întrevederilor, să-l 
modifice sau să-l păstreze pe cel vechi, după necesităţile cazului, numai dacă 
frecvenţa întrevederilor nu a fost stabilită de instanţă prin ultima hotărâre; 


> următoarea întrevedere este indicat a se stabili în termenul aferent primei 
întrevederi, deoarece modificările survenite în hotărâre şi în planul de 
supraveghere trebuie să îi fie aduse la cunoştinţă persoanei condamnate cât mai 
repede posibil. 


Precizări referitoare la realizarea unor „evaluări? a victimelor anumitor 
infracțiuni de către serviciile de probaţiune 


În practica serviciilor de probaţiune au fost întâlnite situaţii când instanțele au 
înaintat solicitări referitoare la evaluarea de către Serviciul de probaţiune a impactului pe 

care depunerea mărturiei în fata instanţei îl poate avea asupra unei victime minore în 
cazul uneia dintre infracțiunile prevăzute de art. 8 din Legea nr. 211/2004 privind unele 
măsuri pentru asigurarea protecției victimelor infracțiunilor. 


Suntem de părere că acestor solicitări nu li se poate da curs din mai multe motive, 
după cum urmează: 


1. 


2. 


Serviciul de probaţiune nu poate desfăşura decât activitățile date prin lege în 
competența sa. Deşi Serviciul de probaţiune are unele atribuţii cu privire la 
victime, conform prevederilor Legii nr. 2117/2004 privind unele măsuri pentru 
asigurarea protecţiei victimelor infracțiunilor, nu poate realiza o evaluare a 
acestora, indiferent că sunt minore sau majore, pentru a determina impactul pe 
care îl poate avea asupra acestora mărturia în fața instanţei, întrucât legea nu 
prevede o astfel de activitate în sarcina Serviciului de probaţiune. Capitolul III 
din Legea nr. 211/2004, Consilierea psihologică a victimelor unor infracțiuni şi 
alte forme de asistență a victimelor infracţiunilor menţionează că atribuţiile 
serviciilor de probaţiune în lucrul cu victimele se rezumă la activitatea de 
consiliere psihologică şi alte forme de asistenţă, în măsura în care victima 
solicită acest lucru. În plus, toate informaţiile obţinute de consilierul de 
probaţiune în cursul consilierii psihologice/asistenţei cu privire la starea victimei 
au caracter confidenţial. Precizăm, de asemenea, că un consilier de probaţiune 
nu este abilitat să realizeze evaluări psihologice. 


Întrucât victima era minoră în exemplul nostru, apreciem că în asemenea cazuri 
instanţa se poate adresa cu o solicitare Direcţiei Generale de Asistenţă Socială 
şi Protecţia Copilului în vederea realizării evaluării. 

Principalele teorii etiologice ale devianței şi crimei 


Dan Banciu 


Introducere 


De-a lungul timpului au fost formulate o serie de teorii şi puncte de vedere privitoare 
la etiologia delincventei şi personalitatea criminalului. Acestea au încercat să identifice 
şi să selecteze anumite cauze, factori şi circumstanțe care, generând şi favorizând 
comiterea delictului, se află într-o legătură, mai mult sau mai puţin strânsă, cu modul de 
viață, personalitatea şi situaţiile care au produs "ocazia" delictuală. Fiind extrem de 
diverse şi numeroase, aceste orientări şi teorii au fost clasificate şi considerate ca 
adevărate "şcoli" (cum sunt, de pildă, şcolile clasice, cartografice, ecologice, tipologice, 
psihologice, sociologice etc.). 


Ceea ce este semnificativ în privința acestor orientări teoretice este evoluția 
progresivă, începând cu încercările deterministe de a explica motivațiile actelor 
criminale (ce anume îl determină pe individ să comită acte antisociale), continuând cu 
cele privind explicarea modului în care o conduită ajunge să fie considerată criminală 
(de ce un anumit tip de comportament ajunge să fie considerat ca fiind criminal) şi 
terminând cu cele privind explicarea construcției sociale a comportamentului delincvent 
de către factorii de control social specializat. Analizată dintr-o asemenea perspectivă, 
circumscrisă viziunii sociologice, literatura de specialitate cu privire la fenomenul de 
criminalitate este constituită din numeroase teze, teorii, opinii sau puncte de vedere, 
toate gravitând în jurul a trei întrebări fundamentale: ce anume îi determină pe indivizi 
să comită acte criminale?; cum pot fi prevenite asemenea acte?; ce criterii trebuie 
utilizate pentru a putea califica o conduită drept criminală? 


Teoria criminalului "înnăscut" 


Preocupaţi de evidenţierea rolului important ce revine personalităţii individului în 
declanşarea actului criminal, o serie de cercetători (în special psihologi, medici, psihiatri) 
au acordat o atenţie deosebită factorilor cu caracter biologic, fiziologic şi ereditar în 
geneza crimei şi infracţiunii. Promotorul acestei orientări a fost italianul C. Lombroso 
care, pornind de la ideea "regresiunii atavice" a infractorului, formulează celebra teorie a 
criminalului "înnăscut". Conform acestei teorii, personalitatea delincventului reprezintă o 
personalitate distinctă şi specială (denumită "personalitate criminală"), ea datorându-se 
anumitor structuri anatomofiziologice şi biologice, transmise ereditar, şi care determină 
predispoziția spre crimă şi violență a anumitor indivizi. Ca atare, criminalul este o ființă 
biologică ce diferă sensibil de ființa "normală", datorită posedării anumitor trăsături şi 
"stigmate" anatomofiziologice dobândite pe cale ereditară. Efectuând o serie de 

observaţii şi investigaţii clinice asupra unor loturi de criminali, Lombroso a scos în 
evidenţă existența la aceştia a anumitor "stigmate", anomalii şi deficienţe de natură 
anatomică şi fiziologică”, cum ar fi, de pildă, asimetria craniană, maxilare proeminente, 
frunte şi bărbie pronunţate, conformaţie specifică a degetelor, sensibilitate scăzută la 
durere etc., toate fiind vizibile pe corpul şi faciesul delincventului. Un individ care posedă 
cinci-şase asemenea trăsături specifice reprezintă, după Lombroso, tipul criminal 
"perfect", cel care are între trei şi cinci stigmate este tipul "imperfect", iar cel care 
posedă mai puţin de trei dintre aceste caracteristici nu este obligatoriu un tip criminal. 
Aceste stigmate şi anomalii nu sunt, prin ele însele, generatoare de criminalitate, dar 
favorizează "trecerea" la înfăptuirea actului criminal, permiţând identificarea 
temperamentelor umane predispuse spre violență şi agresivitate. În pofida contribuţiei 
aduse la studierea personalității delincventului, teoria "omului delincvent" rămâne lipsită 
de suport ştiinţific atâta vreme cât "stigmatele" criminale existente la anumiţi indivizi nu 
pot explica actul complex şi multicauzal al diferitelor delicte şi crime. Referindu-se la 
rolul factorului ereditar, E.H. Sutherland şi D. Cressey afirmă că: "nimeni nu poate să 
dispună de o asemenea ereditate care să-l determine să devină criminal; 
temperamentul flegmatic al unuia îl poate ţine departe de infracţiune, câtă vreme în alt 
mediu tocmai acest temperament îl împinge spre crimă"?. Mai mult, teoria lui Lombroso 
a fost supusă unor critici pertinente, încă de la apariţia ei, în special de către 
reprezentanţii teoriilor sociologice şi psihologice (E. Durkheim, G. Tarde etc.), care au 
susținut că nu există în realitate criminali înnăscuţi, ci doar anumiţi indivizi care pot 
manifesta anumite predispoziţii spre violenţă şi nonconformism, dar care nu sfârşesc 
prin a deveni adevăraţi criminali. În plus, existența unor anomalii sau stigmate 
anatomofiziologice nu este specifică numai criminalilor, ci şi unor persoane obişnuite, 
dar care nu devin criminali. 


Teoria lui Lombroso este valabilă numai parţial, în sensul că existenţa unor stigmate 
sau malformații fizice vizibile la anumiţi indivizi poate genera apariția unor complexe de 
inferioritate în psihicul acestora, motiv pentru care ei vor încerca să şi le "amelioreze" în 
contactul cu ceilalți, complexe care vor fi, ulterior, explicate de E. Goffman în lucrarea 
Stigmate (1963). 


Cu toate limitele concluziilor sale, teoria pe care a elaborat-o Lombroso poate fi 
considerată până la un punct ştiinţifică, întrucât ea a încercat să înlocuiască 
determinismul absolut al legilor cu cel ştiinţific al faptelor, punând astfel bazele 
cercetărilor biologice, morfologice şi patogenice despre criminalitate. Erorile sale, printre 
care generalizarea unor stigmate organice ca fiind la originea tuturor delictelor şi 
crimelor, au fost treptat corectate de cercetările ulterioare de antropologie criminală şi 
de genetică criminală, care au evidenţiat că nu există indivizi "buni" sau "răi" din punct 
de vedere ereditar sau biologic, ci doar un anumit "prag" de rezistenţă psihică interioară, 
ce joacă rolul de "tampon" între frustrarea şi agresivitatea ce caracterizează anumiţi 
indivizi. Gradul şi intensitatea acestei rezistențe interioare influențează sensibil 
comportamentul şi conduita individului, acționând fie ca factor favorizant, fie ca o piedică 
în realizarea intereselor sale prin mijloace legitime sau ilegitime. De asemenea, teoria 
"criminalului înnăscut" a permis dezvoltarea ulterioară a concepțiilor biotipologice în 
studiul criminalităţii care, dincolo de accentul prea mare pus pe factorii de natură 


1 Cesare Lombroso, L'uomo delinquente in rapporto all antropologia giurisprudenza ed alle discipline 
carcerarie, Torino (Ed. Română, Omul delincvent, Editura Măiastra, 1992). 

2 Edwin H. Sutherland, Donald R. Cressey, Principes des criminologie (version française établie sur le texte de 
la sixième edition de Principles of Criminology), Paris, Edit. Cujas, 1966. 

individuală, au contribuit la elaborarea şi experimentarea unui set diversificat de metode 
şi tehnici de criminologie clinică. 


Teoria "dezorganizării sociale” 


Interesul tot mai larg către cunoaşterea şi prevenirea criminalităţii, complementar cu 
necesitatea identificării şi diminuării tendinţelor de dezorganizare comunitară şi socială 
manifestate la începutul secolului al XX-lea, a determinat extinderea ariei de investigație 
a evoluţiei diferitelor forme de delicte şi crime la nivelul unor zone geografice şi urbane 
în care s-a observat o anumită creştere şi agravare a manifestărilor antisociale contra 
persoanelor, bunurilor sau comise organizat, cu violenţă şi agresivitate. Cercetătorii şi 
specialiştii încep să-şi concentreze atenţia spre analiza efectelor sociale, economice şi 
culturale generate de procesele industrializării, urbanizării şi creşterii demografice 
asupra modelelor de comportament ale diferitelor grupuri de indivizi. Ei au evidenţiat 
faptul că aceste procese — dincolo de consecinţele lor benefice asupra condițiilor de 
viață ale indivizilor — au determinat "bulversarea" unor modele etice, normative şi cultu- 
rale specifice unei societăți "tradiționale", întemeiată pe presupusul consens şi 
conformitatea membrilor ei. 


Promotorii acestei orientări au fost reprezentanții şcolii sociologice de la Chicago“, 
care au încercat să demonstreze influențele dimensiunii şi amplasamentului unei 
metropole, ca şi cele ale dezorganizării sociale, economice şi urbane asupra 
fenomenului criminalității. Efectuând numeroase măsurători statistice, dar şi ample 
anchete, interviuri şi studii de caz, ei au ajuns la concluzia că metropola nu reprezintă 
un sistem social unitar, ci este alcătuită dintr-o serie de arii, zone şi subculturi specifice, 
fiecare avându-şi propriul său model de posibilităţi şi limite. Dezvoltarea ariilor 
suburbane, ca şi extinderea influenţei urbane asupra unor zone interioare mai largi, este 
însoțită de o concentrare masivă de funcţii şi afaceri în sectorul central. Diferenţierea 
internă a metropolei nu impietează asupra mobilităţii indivizilor, dar măreşte distanţele 
sociale dintre grupuri şi subculturi, determinând slăbirea controlului social exercitat de 
comunitate şi vecinătate şi perturbarea ordinii sociale tradiționale, prin varietatea 
normelor de conduită, eterogenitatea şi discriminările exercitate în cadrul oraşului. Sub 
acţiunea efectelor combinate ale diferenţierii şi mobilităţii, mulţi locuitori ai metropolei 
tind să devină, mai mult sau mai puţin, "desocializați”, învățând să trăiască fără apro- 
barea, recunoaşterea sau reacţia celorlalţi. Persoanele "desocializate” se întâlnesc, 
adesea, unele cu altele, în anumite zone şi sectoare în care există case de închiriat, 
hoteluri îndoielnice, străzi lăturalnice, case-rulotă etc., zone în care se constată şi o cotă 
ridicată de malnutriție, sărăcie, sănătate precară, sinucideri şi boli psihice. Tot aici se 
concentrează şi persoanele cu comportamente imorale şi ilegitime (alcoolism, consum 
de droguri, prostituție, homosexualitate, jocuri de noroc etc.). În toate aceste concentrări 
urbane, criminalitatea creşte începând cu centrul comercial şi de afaceri şi descreşte în 
cadrul zonelor periferice, putându-se astfel identifica şi cartografia o serie de zone 
ecologice concentrice cu potenţial diferit de delincvenţă. În acelaşi timp, fiecare formă 
de comportament delincvent se concentrează în anumite zone şi subzone specifice 
(cazul consumatorilor de droguri, prostituatelor, homosexualilor), asociindu-se cu forme 
de sărăcie şi şomaj. Izolarea ecologică determină şi o "izolare culturală", conducând şi 
la apariția unor "subculturi" delincvente care reprezintă moduri de "supraviețuire" şi 


3 Între reprezentanții Şcolii sociologice de la Chicago menționăm pe: Robert E. Park, Human Communities. 
The City and Human Ecology (1920); Frideric M. Trasher, The Gang (1928); Luis Wirth, The Gheto (1928); 
Cliford H. Shaw, Delinquency Areas (1929), Ruth S. Cavan, Suicide (1928); Walter C. Reckless, Vice in 
Chicago (1933) Warren H. Dunham, Mental Disordes in Urban Areas (1939) şi alții. 

"adaptare" a indivizilor defavorizaţi şi marginalizaţi în raport cu o societate ostilă. Aceste 
"subculturi” grupează acei indivizi care au o altă imagine cu privire la scara de valori, 
interesele ocrotite şi comportamentele acceptate, fapt pentru care recurg, în mod 
frecvent, la mijloace ilicite şi indezirabile pentru atingerea scopurilor, devenind astfel 
surse potenţiale de devianţă şi criminalitate. 


"Subculturile" delincvente apar, deci, ca o reacţie de protest a unor grupuri față de 
normele şi valorile grupului dominant, precum şi din dorința de înlăturare a barierelor şi 
interdicţiilor sociale şi de anihilare a anxietăţilor şi frustrărilor. 


Considerând criminalitatea ca un efect nemijlocit al proceselor de urbanizare şi 
creştere demografică, privite însă ca indicatori ai dezorganizării şi schimbării sociale, 
orientarea ecologică nu ţine seama de intervenţia altor variabile sociale, cum ar fi, de 
pildă, contextul socio-cultural în care trăieşte individul, neputând explica faptul că unii 
indivizi, originari din aceleaşi locuri de rezidenţă cu infractorii, nu încalcă legea. Deşi se 
poate accepia existenţa anumitor "tendinţe ecologice” de distribuţie a criminalităţii, ceea 
ce face ca o serie de delicte să se concentreze în anumite zone şi arii urbane, putând 
avea chiar trăsături asemănătoare în privința modului de comitere a faptului şi a unei 
circumstanţe specifice, totuşi variabila ecologică nu poate acţiona singură, detaşată de 
ceilalţi factori de natură economică, socială, familială, culturală etc. În plus, se ignoră 
faptul că nu atât dezorganizarea socială în sine generează delincvenţă, cât mai ales o 
organizare socială inechitabilă şi injustă, bazată pe inegalitatea şanselor dintre indivizi. 
De asemenea, în mod paradoxal, chiar organizarea socială poate genera crimă, mai 
ales în cazul bandelor sau asociaţiilor criminale, care cunosc un grad ridicat de 
"organizare" a membrilor săi, şi nu de "dezorganizare". 


Cu toate acestea, cercetările de ecologie a criminalității au evidenţiat legăturile ce se 
pot stabili între creşterea, la un moment dat, a delictelor şi crimelor în marile aglomerări 
urbane şi diminuarea controlului social comunitar, destabilizarea ordinii sociale şi a 
coeziunii grupurilor şi multiplicarea fenomenelor "aculturative". De aceea, soluția 
prevenirii şi eradicării delincvenţei constă în aplicarea unor măsuri de politică şi de 
protecție socială a grupurilor defavorizate şi de asanare şi "igienizare" socială, morală şi 
sanitară a zonelor cu potenţial ridicat de delincvenţă şi criminalitate. 


Teoria "anomiei sociale" 


Confruntaţi cu anumite delicte şi crime de mare amploare şi gravitate, cercetătorii şi- 
au pus problema identificării şi explicării cauzelor şi condiţiilor care generează existenţa 
acestor fapte antisociale în diferite contexte social-istorice şi culturale. Studiind diferite 
zone şi arii geografice, sisteme juridice şi grupuri de populaţie, ei au observat 
recrudescența ratei criminalităţii în anumite perioade de timp, caracterizate prin 
puternice transformări şi mutații sociale, conflicte şi confruntări sociale şi prin dereglări 
bruşte ale sistemului valoric şi normativ al societății. În aceste perioade, se constată o 
puternică depreciere şi inefectivitate a normelor sociale de bază, o slăbire sensibilă a 
mecanismelor de control social, ca şi o multiplicare a formelor de devianţă şi 
criminalitate. Această stare specifică unor societăţi, care cunosc transformări bruşte şi 
rapide în urma unor evenimente deosebite (revoluţii, cutremure, inundații, crize 
economice profunde, războaie etc.), este cunoscută sub numele de ANOMIE, noţiune 
utilizată, pentru prima dată, în sociologie, de Emile Durkheim în celebrele sale lucrări 
dedicate analizei diviziunii sociale a muncii şi sinuciderilor“. Analizând trecerea de la 


4 Emile Durkheim, Le suicide. Étude de sociologie, Paris, Felix Alcan, 1897; De la division du travail social, 
Paris, Felix Alcan, 1893. 

societăţile tradiţionale la cele moderne, el a observat că diviziunea muncii sociale poate 
conduce, în anumite situaţii, la o dislocare a rețelelor de solidaritate socială şi la slăbirea 
"conştiinţei colective” ca "forță reglatoare" a societăţii. Aceste tendințe se pot amplifica 
în anumite perioade de crize economice, calamităţi naturale, conflicte sau războaie, 
când influenţa reglatoare a societăţii scade considerabil, iar controlul social asupra 
conduitelor individuale devine ineficient. 


Anomia se caracterizează prin absența unor reglementări sociale şi normative 
capabile să asigure cooperarea normală între funcţiile specializate ale unui organism 
social, ceea ce determină labilitatea şi chiar dispariţia criteriilor legitime de apreciere şi 
sancţionare a indivizilor şi, implicit, sporirea incertitudinilor şi neliniştilor acestora de a-şi 
realiza aspiraţiile (aşteptările) prin mijloace legitime. 


Anomia reprezintă, deci, starea de dereglare care afectează un grup social supus 
unor transformări puternice şi bruşte. Ea apare în caz de dezastru economic sau, din 
contră, în caz de creştere rapidă a bunăstării, producând o ruptură în echilibrul ordinii 
sociale, astfel încât membrii grupului se găsesc dezorientaţi în raport cu noile situații cu 
care sunt confruntaţi. Deşi anomia nu se identifică cu absenţa totală a normelor şi legii, 
ea este o stare de dezordine socială, punând anumiţi indivizi într-o situaţie inferioară 
celei pe care o aveau anterior. În această situaţie, indivizii nu se mai supun regulilor 
care le sunt impuse, iar, la rândul ei, societatea nu mai este capabilă de a le impune şi 
de a sancţiona pe cei care le încalcă sau se abat de la ele. În asemenea momente, "nu 
ştim ce este just şi ce este injust, care sunt revendicările şi speranţele legitime, care 
sunt cele care întrec măsura; putem pretinde orice". Reprezentând o situaţie specifică, 
când normele de bază îşi suspendă funcţionalitatea, starea de anomie provoacă derută 
şi dezorganizare în rândul indivizilor şi o ruptură în echilibrul ordinii sociale. Deşi o 
anomie totală sau o lipsă totală de norme este imposibilă (ceea ce ar fi echivalent cu 
anarhia), orice schimbare rapidă în structura socială, care dislocă rețelele de 
solidaritate, poartă în sine o "ocazie" de anomie, după cum un control sau o 
constrângere totală a indivizilor de către societate (stat) reprezintă, în mod paradoxal, o 
stare anomică echivalentă cu dereglarea sau lipsa de funcţionalitate a normelor şi cu 
scăderea controlului asupra conduitelor individuale. 


Cu toate acestea, anomia nu poate fi identificată cu absenţa totală a normelor sau cu 
starea de anarhie socială, ci reprezintă o situaţie specială în care lipsa de eficienţă şi 
funcţionalitate a normelor şi a instituţiilor de control social provoacă derută şi dezorientare 
în rândul indivizilor şi o ruptură în echilibrul ordinii sociale. Ea se caracterizează, 
primordial, prin dislocarea şi scăderea conştiinţei colective şi a moralității, dereglare 
normativă şi culturală, fiind o consecinţă "patologică" a diviziunii muncii sociale. Pentru 
acest motiv, însăşi schimbarea socială poate crea situații de anomie, fie în întreaga 
societate, fie în anumite părţi ale ei şi când dorinţele individuale nu mai pot fi reglementate 
de normele comune, iar indivizii sunt lăsaţi fără control şi îndrumare normativă din partea 
societăţii. Crizele economice, de pildă, pot avea o influență mai puternică asupra indivizilor 
situaţi pe treptele mai ridicate ale ierarhiei sociale, decât asupra indivizilor aflaţi în poziții 
inferioare din punct de vedere social, determinând o decădere şi declasare a primilor 
datorită dereglării vieții lor personale şi a pierderii speranţei şi siguranţei obişnuite avute 
din partea grupului de care au aparţinut cândva. Tot astfel, o creştere rapidă a prosperității 
sociale poate genera o schimbare rapidă de poziţii "în sus" a unor indivizi, însă, prin 
aceasta, să-i lipsească de sprijinul social pe care-l aveau iniţial şi de capacitatea 
surmontării noului lor stil de viaţă. Pentru acest motiv, susține Durkheim, orice schimbare 
rapidă în structura socială, care dislocă rețelele de solidaritate stabilite şi unde stilurile de 
viață erau bine precizate, poartă în sine o ocazie de anomie. El a avertizat că un control şi 
o constrângere totală a indivizilor de către societate reprezintă, paradoxal, o acţiune tot 

atât de anomică ca şi dereglarea sau lipsa de control asupra conduitelor individuale. 
Determinând disoluția şi slăbirea mecanismelor de constrângere şi control social, însoțite 
de scăderea indicaţiilor normative, care devin, adesea, contradictorii între ele, anomia 
reprezintă o sursă potenţială de devianţă şi criminalitate în multe societăţi aflate în 
schimbare şi transformare, cum este şi cazul societăţii româneşti aflate într-o prelungită 
perioadă de tranziţie după 1989. 


Noţiunea de anomie va cunoaşte o dezvoltare conceptuală şi chiar practică în 
viziunea lui R.K. Merton care, într-un articol publicat în 19385, a încercat formularea unei 
explicaţii a criminalităţii pe baza unei interpretări originale a noţiunii de anomie a lui 
Durkheim. El postulează că neconformitatea, la fel ca şi conformitatea, este ea însăşi un 
fenomen social, apărând ca un răspuns "norma!" al individului care acţionează într-un 
anumit tip de organizare şi de structură socială a societăţii. În acest tip de organizare, 
fiecare individ urmăreşte atingerea anumitor dorințe sau aspirații, a unor idealuri sociale 
şi individuale, echivalente cu ceea ce el denumeşte scopuri (sau obiective) culturale. În 
acelaşi timp, individul se foloseşte de o serie de mijloace şi procedee acceptate sau 
recunoscute de societate (denumite mijloace instituţionalizate) pentru a-şi realiza scopurile 
propuse. Pe baza acestei distincţii, Merton clasifică "grupurile sociale după echilibrul 
care se stabileşte între scopurile urmărite şi mijloacele de a le atinge", concepând 
sistemul social ca un echilibru între o structură culturală (scopuri culturale) şi o structură 
socială (mijloace legitime). El admite ideea că niciodată nu va putea exista un echilibru 
între cele două componente realizat din partea societăţii, individul fiind "cel care poate 
realiza acest echilibru în activitatea pe care o desfăşoară şi după exigenţele specifice 
contextului în care trăieşte"S . În cazul în care intervine o neconcordanță între scopuri şi 
mijloace, poate apărea o stare de dezorientare morală sau de demoralizare, resimțită la 
nivelul indivizilor, stare definită de către Merton ca anomie, şi care determină indivizii să 
încerce să elaboreze anumite alternative de rezolvare a situaţiei lor personale. 


Pe această bază, Merton construieşte cinci moduri de adaptare a individului la 
contextul şi activităţile la care el ia parte, moduri care sunt "valabile numai pentru 
activităţile în care un individ se implică şi în cursul cărora el poate adopta una sau alta 
dintre manierele mai mult sau mai puțin apropiate"! 


a) conformitatea este modul cel mai frecvent întâlnit în societate, fiind specific 
majorităţii indivizilor, care preferă să se subordoneze necondiţionat normelor şi legilor 
existente, chiar dacă idealurile, aspiraţiile şi scopurile lor sociale şi individuale nu sunt 
atinse niciodată. Deşi conformitatea nu este un mod de adaptare deviant, cercetările 
criminologice au evidenţiat că cel puţin în cazul tipului criminal ocazional sau al celui 
pasional avem de-a face cu indivizi conformişti, socializați şi aparent morali, dar care în 
fața unor „ocazii criminogene” comit diverse crime şi delicte. Situaţia lor ridică în fața 
cercetătorilor întrebarea: „Dacă ocazia îl face criminal pe un individ conformist sau dacă 
ocazia îl relevă ca fiind criminal?”; 


b) inovaţia, în care individul acceptă şi valorizează scopurile culturale, însă pentru 
realizarea acestora utilizează o serie de mijloace care, de cele mai multe ori, sunt 
imorale, ilicite sau ilegale, dar pline de succes şi eficiență pentru „inovator” (este cazul 
unor escroci, înşelători, falşi vindecători, prezicători, prostituate etc.); 


5 Robert K. Merton, Social Structure and Anomie, în "American Sociological Review", 3, 1938, p. 675-682. 
ê Albert Ogien, op. cit., p. 104. 
7 Ibidem, p. 105. 

c) ritualismul, mod de adaptare în care indivizii ignoră sau chiar resping scopurile 
culturale, concentrându-se excesiv asupra mijloacelor legitime, care devin pentru ei un „fetiş” 
şi din care fac un „ritual” în activitatea lor, blocând, de fapt, fluența acţiunilor sociale. De 
regulă, ei sunt indivizi cu un nivel scăzut de aspirații şi idealuri, temători de a nu greşi sau de 
a nu avea eşecuri, motiv pentru care se simt „protejaţi” dacă adoptă procedee ritualiste, de 
rutină (cazul unor birocraţi, administratori, funcţionari etc.); 


d) evaziunea sau retragerea reprezintă un mod de adaptare deviant, dar destul de 
rar întâlnit în societate, fiind specific indivizilor care resping atât scopurile culturale, cât 
şi mijloacele instituționalizate. Este cel adoptat de către acei indivizi despre care Merton 
spune că "sunt în societate, fără să fie totuşi”, adică "bolnavi mentali, lunatici, paria, 
rătăcitori, vagabonzi, cerşetori, betivi cronici, drogati; ei au abandonat scopurile precise 
şi nu mai acționează conform normelor". 


e) răzvrătirea sau revolta ("rebeliunea"), caracterizată prin respingerea totală a 
scopurilor culturale şi mijloacelor instituționalizate şi substituirea lor cu altele noi. Este 
un mod de adaptare specific indivizilor care încearcă să modifice sau să înlocuiască 
structura socială şi să schimbe ordinea socială existentă (cazul unor disidenţi politici, 
revoluționari, lideri politici sau religioşi), acţiunile şi transgresările lor de la normele 
sistemului în care trăiesc putând fi considerate ca fiind forme de "devianţă pozitivă”. 


Deşi are meritul că postulează faptul că devianţa şi crima pot apărea datorită 
"clivajului" sau rupturii între scopuri şi mijloace şi că un individ poate trece de la un mod 
de adaptare la altul, teoria lui Merton a fost supusă la numeroase critici, care 
evidenţiază gradul mai mare de generalitate al explicaţiei sale. Dintre aceste critici, A. 
Cohen le rezumă pe cele mai importante: "apariția devianţei nu este percepută în fluxul 
interacțiunii; variabilitatea reacţiilor față de devianţă nu este luată în seamă; raportul 
dintre devianţă şi identitate este neglijat"?. Ulterior, pornind de la paradigma lui Merton, 
o serie de teoreticieni (Robert Dubin, Richard A. Cloward, John G. Gagnon etc.) au 
elaborat noi interpretări asupra anomiei, care au încercat să dovedească că devianţa nu 
are numai efecte nocive şi disfuncţionale, ci şi efecte constructive şi chiar benefice 
pentru societate". 


Teoria "asocierilor diferențiale" 


Observând că studierea datelor statisticilor judiciare, ca şi compararea ratelor 
criminalității în diferite arii şi zone geografice şi ecologice nu oferă suficiente elemente 
de explicație multicauzală, sociologii şi criminologii şi-au îndreptat tot mai mult atenţia 
spre investigarea condiţiilor sociale şi culturale ale fenomenului de delincvenţă. În 
consecință, încep să fie studiate alte variabile socio-culturale legate de procesele de 
imigrație, subdezvoltare şi "subcultură", grupuri defavorizate şi marginalizate etc. 


Continuator al orientărilor şcolii de la Chicago şi preocupat de studierea procesului 
de instituționalizare a delincvenţei în diferite zone urbane, E.A. Sutherland consideră că 
orice comportament criminal nu poate fi înțeles şi explicat doar în funcţie de 
caracteristicile biofiziologice sau psihice ale individului, ci în funcţie de procesul de 
comunicare din interiorul grupurilor sociale, unde individul "absoarbe" cultura mediului 
înconjurător şi se conformează interpretărilor care îi sunt date de regulile şi normele 


8 R.K. Merton, Social Theory and Social Structure, New York, Free Press, 1968, p. 165. 

° Albert K. Cohen, The Sociology of the Deviant Act: Anomie Theory and Beyond, în "American Sociological 
Review", 30(1), 1965 (cf. Albert Ogien, op. cit., p. 107). 

1 Vezi în acest sens: Sorin M. Rădulescu, Sociologia devianței, Bucureşti, Editura Victor, 1998, pp. 57-62. 

sociale şi legale". Din acest motiv, el respinge teoria "criminalului înnăscut", 
considerând că nu poate fi dobândită, pe cale ereditară, o anumită predispoziție spre 
delincvență sau criminalitate. Comportamentul criminal nu se datorează nici "imitației" 
carierei de delincvent - aşa cum susține G. Tarde - şi nici "specializării" constante, dar 
inconștiente, a individului într-o anumită "ramură" infracțională. Delincvența nu poate fi 
explicată nici prin metoda "aculturală" sau a "cauzalității multiple" — susținută de W.F. 
Ogburn şi W.C. Reckless — conform căreia indivizii sunt mai mult sau mai puţin 
susceptibili de a fi identificați şi denunţaţi poliției în cazul violării legii penale în funcție de 
poziția şi rolul lor în societate, acestea fiind determinate, la rândul lor, de vârsta, sexul, 
rasa, clasa, rezidența şi profesia individului ?. 


E.A. Sutherland consideră că orice comportament criminal poale fi explicat ştiinţific 
în funcţie de: 


a) elemente care intră în joc în momentul comiterii delictului, ceea ce reprezintă o 
explicaţie "situaţională" sau "dinamică"; 


b) elemente care au influenţat anterior situaţia şi viața delincventului, ceea ce 
constituie o explicaţie "istorică" sau "genetică". 


În consecință, comportamentul criminal nu este nici dobândit, nici imitat, ci "învăţat" 
social în contactul dintre indivizi şi grupuri, printr-un proces de intercomunicație, 
reprezentat de gesturi, cuvinte, exprimări, manifestări, îndemnuri, şi mai puțin prin inter- 
mediul mijloacelor de comunicare în masă. Teoria lui Sutherland include nouă postulate, 
dintre care mai semnificative sunt cele care se referă la: 


a) „învăţarea” tehnicilor de comitere a delictelor; 
b) orientarea mobilurilor, tendinţelor impulsive şi atitudinilor agresive; 


c) această orientare se face în funcţie de interpretarea favorabilă sau, dimpotrivă, 
defavorabilă a dispoziţiilor legale; există, deci, unele grupuri sociale în care 
indivizii interpretează, în mod invariabil, dispoziţiile legale ca reguli ce trebuie 
observate şi respectate, în timp ce altele înclină spre violarea acestor drepturi. 
Această interpretare diferită şi diferențiată a normelor este specifică societăţii 
americane unde, datorită proceselor de imigrație şi aculturaţie, se produc frec- 
vente conflicte culturale (sau de "coduri culturale") între grupuri şi indivizi; 


d) în consecință, un individ devine delincvent atunci când "interpretările" 
defavorabile respectării legii devin preponderente față de cele favorabile, ceea 
ce reprezintă principiul "asocierii (sau "asociațţiilor”) diferenţiale", observabil atât 
în cazul "asociaţiilor" criminale, cât şi a celor noncriminale (sau anticriminale). În 
consecinţă, indivizii devin criminali întrucât ei vin preponderent în contact şi 
comunicare cu modelele criminale, necunoscând sau ignorând pe cele 
anticriminale; 


e) comportamentul criminal nu se dobândeşte printr-un simplu proces de "imitație", 
ci individul este atras şi, de multe ori, canalizat de anumite grupuri spre 
"învăţarea" şi experimentarea tehnicilor şi mijloacelor antisociale. 


11 Edwin A. Sutherland, Donald Cressey, Principes de criminologie, op. cit. 
12 William F. Ogburn, Factors in the Variation of Crimes among Cities (1930); Walter C. Reckless, The Etiology 
of Criminal Behaviour (1943). 

Considerând "socializarea negativă" ca un factor important în geneza criminalității, 
Sutherland ignoră însă alte variabile, cum ar fi, de pildă, mobilurile, aspiraţiile şi 
scopurile individului. De altfel, el recunoaşte faptul că, deşi comportamentul criminal 
este expresia unui ansamblu de nevoi şi valori, el nu poate fi explicat numai prin 
acestea, întrucât şi comportamentul noncriminal poate fi explicat prin aceleaşi nevoi şi 
valori. El nu explică nici modalitățile prin care un individ conştientizează faptul că o 
conduită considerată "bună" sau "corectă" într-un anumit grup social este definită ca 
"rea" sau "incorectă" de către un altul, situaţie în care individul va asimila, în mod 
invariabil, prin "asociere diferenţială” numai interpretările care eludează sau violează 
legea sau care îi sunt mai "favorabile" pentru atingerea scopurilor sale. Pentru 
Sutherland, prevenirea "carierei" criminale constă în evitarea, pe cât posibil, de către 
individ, a contactului cu "modelele" criminale şi confruntarea acestuia cu modelele 
neutre sau anticriminale. 


Cu toate acestea, unele dintre ipotezele avansate de Sutherland au fost validate, 
parțial, de cercetări ulterioare făcute asupra unor indivizi delincvenţi sau grupuri 
marginale. Ele au evidenţiat faptul că fiecare dintre aceste grupuri, datorită "organizării 
diferenţiale" a societăţii, îşi are o imagine bine stabilită cu privire la scara de valori, la 
interesele, scopurile şi mijloacele acceptate. Din acest punct de vedere, teoria 
"conflictelor culturale", elaborată de Th. Sellin, distinge între "norma legală" şi "norma 
grupului", făcând din "conflictele culturale" baza şi sursa principală a comportamentelor 
delincvente'5. Aceste conflicte sunt specifice în cazul modificărilor intervenite în 
structura puterii normative, care influențează transformările dreptului. Mai mult, aceste 
conflicte sunt produse naturale ale diferenţierii sociale, care determină apariţia unor 
grupuri sociale extrem de variate, fiecare dintre ele având propriile sale valori şi norme 
şi nerecunoscând pe cele aparținând altor grupuri: "Există conflicte între norme - 
subliniază Sellin - întrucât există reguli de conduită mai mult sau mai puţin divergente 
care guvernează situaţia particulară în care se găseşte un individ; astfel, normele de 
conduită ale grupului din care face parte îi oferă o soluţie la situaţia sa particulară, în 
timp ce normele altui grup îi sugerează un răspuns opus"!f. Conflictul cultural generat 
de această situație se reflectă pe plan psihologic prin acceptarea, de către individ, a 
unor valori şi norme duale sau contradictorii, concretizate, de cele mai multe ori, în 
încercarea de a-şi realiza interesele şi scopurile prin mijloace ilegitime. 


Teoria "subculturilor delincvente" 


Preluând ideea "socializării negative" ca factor generator de delincvenţă, A. Cohen 
s-a preocupat de mecanismele instituţionalizate ale delincvenţei în anumite grupuri şi 
culturi marginale, apărute ca o reacţie de protest față de normele şi valorile grupului 
dominant în societate. Reprezentând o subdiviziune a modelelor culturale, aceste 
"subculturi” delincvente grupează acei indivizi care au sentimentul că le sunt blocate sau 
obstrucționate căile şi mijloacele de acces spre bunurile şi valorile sociale”. Adoptând 
şi aplicând un set de norme şi reguli de conduită obligatorii pentru membrii săi, diferite 
de cele ale societăţii globale, aceste "subculturi delincvente" impun desfăşurarea unor 
de "socializare în grup", prin transmiterea, învăţarea şi experimentarea unor procedee şi 
tehnici delincvente, ceea ce poate fi observat în cadrul bandelor sau "subculturilor” 
formate din adolescenţi şi tineri. Aceste "subculturi" îşi creează propriile lor sisteme de 


13 Thorsten Sellin, Culture Conflict and Crime, New York, Social Science Research Council, 1938. 
14 Ibidem, pp. 29-30. 
15 Albert K. Cohen, Delinquent Boys. New York, The Free Press, 1955. 

definire a statutelor sociale, alegându-şi anumiţi "lideri", care promovează sau 
organizează diverse activităţi delincvente şi criminale. 


"Subculturile delincvente", arăta Cohen, s-au născut ca o reacție de protest față de 
normele şi valorile societăţii şi din dorinţa anihilării frustrărilor de status marginal şi a 
anxietăţilor. Întrucât indivizii ce fac parte din asemenea "subculturi” au convingerea că le 
sunt blocate sau obstrucţionate căile şi mijloacele legale de acces spre bunurile şi 
valorile sociale, recurg, de cele mai multe ori, la mijloace indezirabile şi ilicite, devenind, 
astfel, surse potenţiale de devianţă şi infracționalitate. 


Analizând "subculturile delincvente", constituirea şi evoluţia lor, Cohen identifică o 
serie de trăsături specifice ce caracterizează aceste grupuri, şi anume: 


a) nonutilitarismul, în sensul că, de multe ori, membrii acestor "subculturi” 
desfăşoară activităţi delictuoase nu neapărat din dorinţa de procurare a unor 
bunuri şi valori care le lipsesc, ci mai degrabă ca un "mod de exprimare a 
solidarităţii" "°. De pildă, furtul de obiecte şi bunuri reprezintă "un mod de 
dobândire a îndemânării necesare de a comite astfel de fapte, înainte ca 
delincventul potenţial să fie acceptat de către grupul la care aspiră să fie primit"; 
în consecinţă, pentru viitorul delincvent nu sunt importante bunurile pe care le 
fură, ci dobândirea "îndeletnicirii", a "meşteşugului” şi a "tehnicilor" de furt. În 
felul acesta, furtul devine "un alt mod al satisfacerii nevoii de status", un fel de 
"socializare anticipativă" a viitorului delincvent, după cum arată R.A. Cloword şi 
L.E. Ohlin atunci când analizează "subcultura criminală"; 


b) malițiozitatea ("răutatea", în sensul că dacă furtul în sine nu este motivat de 
rațiuni utilitare, el este o formă de "răutate" aparentă, o "sfidare" a celorlalti, 
membrii acestor "subculturi delincvente" săvârşind, frecvent, acte de vandalism, 
distrugere de bunuri şi obiecte etc. numai din dorinţa de a fi "răutăcioşi” cu 
semenii lor; 


c) negativismul, care în esenţă se referă nu numai la existenţa în cadrul grupului a 
unui set de norme şi reguli aflate în conflict cu cele promovate de comunitatea 
socială, cât mai ales la constituirea unei forme de "polarizare" şi "inducţie" 
negativă printre membrii grupului delincvent; 


d) versatilitatea, permanenta schimbare şi orientare a grupului delincvent către cât 
mai multe şi diverse tipuri de activităţi criminale, fără ca membrii grupului să se 
"cantoneze" exclusiv asupra unui anumit tip de delict; 


e) autonomia, care are în vedere solidaritatea internă a membrilor grupului şi 
intoleranța manifestă faţă de alte grupuri cu care vin în contact direct. 


Pentru alţi autori, criminalitatea, în general, cea juvenilă, în special, îşi are sorgintea 
în existenţa şi funcţionarea acestor "subculturi” care se transformă în adevărate bande 
organizate şi structurate. Banda reprezintă - arată R.M. Trasher - o formă de organizare 
negativă a tinerilor, datorită eşecului unor instituții sociale, corupției şi sărăciei, 
şomajului şi mizeriei sociale ce afectează anumite categorii defavorizate de tineri. 
Reunind tineri care se confruntă cu probleme sociale asemănătoare, stabilind un 
adevărat "cod" de îndatoriri şi drepturi, aceste grupuri realizează o "inducţie negativă" 
asupra comportamentului tinerilor defavorizaţi sau frustrati, împingându-i spre comiterea 


16 Ibidem, pp. 21-32. 

unor acţiuni delincvente deosebit de grave (omor, viol, trafic de droguri, prostituție, 
proxenetism etc.). 1 


Fenomenul de "inducție socială negativă" sau de "socializare negativă" este 
proliferat chiar în cazul unor grupuri de minori sau adolescenti, care "învaţă" încă de la o 
vârstă timpurie tehnicile ilicite. Făcând parte din aşa- -numitele grupuri sau "societăți de la 
colțul străzii" ("corner street society"), arată W.F. Whyte, mulţi copii încep să adopte şi 
să exteriorizeze comportamente teribiliste, de bravadă, impulsive sau violente prin 
"imitare" şi "învăţare" de la ceilalți cu care vin în contact şi cu care îşi petrec cea mai 
mare parte a timpului liber. De multe ori, aceste grupuri "de la colţul străzii”, a căror 
organizare este inițial nestructurată şi nepericuloasă, adoptă ulterior norme de conduită 
ilegitime, devenind treptat adevărate surse potenţiale de devianţă şi criminalitate 
juvenilă, prin "inducerea" unor tehnici de reuşită infracţionale printre membrii săi. 


Teorii ale "reacției sociale” faţă de crimă şi criminalitate 


Considerând că modalitatea cea mai potrivită de analiză a fenomenului criminalităţii 
este aceea de a investiga interacțiunea indivizilor într-un anumit context socio-cultural şi 
normativ, o serie de specialişti şi cercetători au utilizat o tehnică de evaluare şi explicare 
a faptelor antisociale comise de diverşi indivizi din punct de vedere al percepției 
delictului de către cei care l-au săvârşit. Această orientare, denumită şi 
etnometodologie, încearcă să explice acţiunile obişnuite ale indivizilor prin descifrarea 
diferitelor coduri comportamentale şi a semnificaţiilor atribuite anumitor evenimente 
cotidiene. Unul dintre reprezentanții orientării etnometodologiei, H. Garfinkel, operează 
o distincţie între "paradigmele normative", unde semnificaţiile sunt considerate ca date şi 
precise, şi "paradigmele interpretative", unde se presupune că semnificaţiile sunt 
nesigure sau oricum diferite față de cum apar. El şi-a concentrat atenţia asupra 
cercetării a ceea ce se petrece între indivizi, fără nici o legătură cu ceea ce se afirmă 
despre caracterul şi antecedentele lor, încercând să răspundă la întrebarea: "cum să 
ştiu dacă ceea ce percep este chiar realitatea?”. Plecând de aici, Garfinkel, ca şi ceilalți 
reprezentanţi ai etnometodologiei, consideră că şi delincventul are un punct de vedere 
şi o experienţă care trebuie luate în considerare dacă scopul urmărit prin sancţiunea 
penală este reabilitarea, şi nu descurajarea individului vinovat. Trebuie să fie conştienţi 
de faptul - arată Garfinkel - că atunci când societatea sancţionează cu închisoarea pe 
un anumit individ, ea "închide" de fapt întreaga personalitate a acestuia, deşi acțiunea 
sa antisocială este legată de un singur aspect al personalităţii lui şi de un singur 
moment nefericit din viața lui. De aceea, sancţiunea închisorii reprezintă, de fapt, 
reducerea tuturor rolurilor individului (de părinte, soț, cetățean, vecin etc.) la acela de 
delincvent sau deţinut, ceea ce duce la izolarea, demoralizarea şi stigmatizarea 
acestuia. El insistă asupra importanţei "audierii" punctului de vedere al delincventului şi 
a înțelegerii sensului a ceea ce acesta a săvârşit din modul în care însuşi delincventul 
îşi percepe şi îşi defineşte propria faptă. 1° 


Printre teoreticienii care s-au ocupat de studierea "reacției sociale" față de 
criminalitate se numără Edwin Lemert”, Howard S. Becker”, Kai T. Erikson”, Frank 


17 Frederic M. Trasher, The Gang, Chicago, University of Chicago Press, 1927. 
18 aE W. Whyte. Street Corner Society, Chicago, University of Chicago Press, 1943. 

nH. Garfinkel, Studies in Etnometodology, Prentice Hall, Englewood Cliffs, 1967. 

2 Edwin Lemert, Human Deviance, Social Problems and Social Control, Prentice Hall, Englewood Cliffs, 1967. 
21 Howard S. Becker, Outsiders — Studies in the Sociology of Deviance (second edition), New York, The 
MacMillan Company, 1963. 

Tannenbaum” etc., care consideră că delincvenţa nu este o caracteristică intrinsecă a 
actului pe care îl comite un individ, cât mai degrabă consecința a ceea ce cred şi 
definesc "alții", al aplicării unei "etichete" de către o parte importantă a membrilor unei 
societăţi reprezentate de "agentii" de control social. De multe ori, natura şi intensitatea 
reacției sociale depind şi de modul în care individul definit ca deviant se prezintă în fața 
societăţii şi de felul în care tipul său de comportament ne ameninţă direct şi deschis 
normele societăţii. 


Pentru E. Lemert, conceptul de conduită deviantă "trimite la situaţii în care 
persoanele prinse într-o multitudine de revendicări sau valori contradictorii nu aleg 
opțiuni deviante, ci soluţii încărcate de riscuri de devianţă. În acest sens, devianţa este 
pur şi simplu una dintre consecințele posibile ale acţiunilor lor, dar nu este inevitabilă". 
În consecință, amploarea devianței şi crimei depinde, în mare măsură, de funcţionarea 
şi eficiența "agenţilor" de presiune care creează în mod "artificial" devianţă, astfel încât, 
în mod paradoxal, nu devianta produce controlul social, ci, din contră, controlul social 
creează devianţă. El introduce distincţii între devianţa primară, care este echivalentă cu 
faptul de a încălca o normă, şi devianța secundară, echivalentă cu descoperirea şi 
necunoaşterea oficială a acestei încălcări de către factorii specializaţi de control social şi 
care transformă efectiv pe individ într-un deviant sau delincvent. În felul acesta, în 
evaluarea şi definirea devianţei şi crimei un rol important îl deţin "procesele" şi 
"tehnicile" de control social prin care se realizează descoperirea şi identificarea 
devianților şi "fixarea" lor în rolul de deviant. 


Plecând de la faptul că "grupurile sociale creează devianţă, inventând reguli a căror 
încălcare constituie devianţă şi aplică , „aceste reguli anumitor indivizi, pe care-i 
desemnează ca fiind nişte outsideri (s.n.)%, H. Becker consideră că devianţa nu este o 
calitate a actului comis de un individ, ci mai degrabă consecinţa aplicării de către ceilalţi 
indivizi a unor reguli şi sancţiuni, conduita deviantă nefiind altceva decât "ceea ce ceilalţi 
o etichetează ca atare". Analizând perspectiva deschisă de H. Becker, A. Ogien 
consideră că acesta a reuşit să elaboreze patru principii de aplicare ale reacției sociale 
față de devianță:” 


a) devianţa este o calitate atribuită unui act printr-o judecată; 


b) orice formă de devianţă este o activitate colectivă în cursul căreia un individ 
învaţă să îndeplinească un rol, în sensul cum să acţioneze şi cum să se supună 
obligaţiilor proprii, unei "subculturi"; 

c) a deveni deviant este un proces similar cu angajarea într-o "carieră", devianţa 
fiind un rezultat produs de o serie de factori succesivi, cum ar fi "identitatea", 
"statutul", "cariera" şi "angajarea" individului, care face din devianţă un fenomen 
relativ; 


d) criteriile care stau la baza unei judecăţi de devianţă sunt, adesea, "inventate" 
sau "construite" de agenţii de control social care, în calitatea lor de "antreprenori 
morali" şi a poziţiilor deţinute, îşi permit să definească ce anume este sau nu 
deviant. 


2 Kai T. Erikson, Notes on the Sociology of Deviance, în Deviance. The Interactionist Perspective (eds. E. 
Rubington, M. Weinberg), second edition, New york, The MacMillan Company, 1963. 
E = Frank Tannenbaum, Crime and the Community, Columbia University Press, 1938. 
Edwin Lemert, op. cit., p. 11. 
23 Howard S. Becker, op. cit, p. 9. 
2 Albert Ogien, op. cit., p. 131. 
2 Ibidem, p. 138. 

Incluzând două laturi conexe, "etichetarea" şi "stigmatizarea", teoriile reacției sociale 
concep devianta şi crima ca fiind rezultatul unor procese deviante de acţiune şi interacțiune, de 
răspuns şi contrarăspuns care se produc la nivelul elaborării normelor şi legilor, al reacțiilor 
interpersonale dintre indivizi şi la cel al "procedurilor definiționale”, în urma cărora anumite 
persoane sunt calificate drept deviante şi tratate ca atare de către restul societății. Însă aceste 
teorii sunt tributare unor viziuni subiective, întrucât omit luarea în considerare a cauzelor 
obiective şi reale ale multor acte deviante şi criminale şi pun accentul exclusiv pe "efectele 
acestora, concretizate sub forma "constructelor" şi definiţiilor sau ale "reactiilor" posibile față de 
asemenea acte. 


Atât teoria "etichetării”, cât şi cea a "stigmatizării" delincventei au fost influențate de 
orientarea etnometodologiei. Mai recent, reprezentanții "noii criminologii" (J. Taylor, P. Walton, 
J. Young)” au încercat să elaboreze un model explicativ al delincvenţei, în cadrul căruia actul 
delincvent este considerat ca produsul unei stări conflictuale dintre diferiţi indivizi şi structurile 
inechitabile, politice şi economice ale societăţii. Explicarea actului delincvent are în vedere o 
serie de etape, considerate ca puncte de referință a opoziţiei individului față de modelul de 
organizare socială şi normativă existent. Paradigma "noii criminologii" consideră că trebuie 
evaluate, în primul rând, condiţiile sau originile îndepărtate ale actului delincvent, prin 
examinarea structurilor politice şi economice ale societăţii, accentul fiind pus pe relevarea 
inegalităţilor şi inechităţilor existente în repartiţia bunurilor şi valorilor sociale. Următoarea etapă 
presupune identificarea şi explicarea originilor sau condiţiilor imediate ale actului delincvent, 
prin relevarea anumitor trăsături comportamentale care determină ca, în condiţiile socio- 
culturale identice, anumiţi indivizi să comită acte infracționale, iar alții nu. Urmează, apoi, 
explicarea modalităţilor concrete care determină specializarea delincvenţilor în anumite 
domenii infracționale (furt, tâlhărie, viol, omor, trafic de droguri etc.). În sfârşit, trebuie explicată 
şi evaluată reacția imediată şi îndepărtată a opiniei publice față de diferite delicte şi crime 
săvârşite, de unde necesitatea respingerii definiţiei legale (normative) a infracţiunii şi 
redefinirea acesteia în funcție de anumite criterii sociologice, psihologice şi culturale. 


Încercând să ofere o explicaţie nuanțată fenomenului de delincvenţă, "noua 
criminologie" reprezintă, în esenţă, o încercare de îmbinare a unor transferuri de 
concepte şi împrumuturi de teorii, de natură sociologică, economică, psihologică. Ea are 
însă meritul de a fi semnalat şi factorii cei mai puternici implicaţi în etiologia fenomenului 
de delincvenţă, indicând, totodată, modalităţile şi mijloacele de intervenţie şi prevenire a 
acestuia. 


Raţionalitatea criminalului şi tehnicile de neutralizare a crimei 


Analizând modalitatea de producere a diverselor crime, ca şi personalitatea 
criminalilor, cercetătorii şi-au pus întrebarea dacă delincvenţii cunosc ordinea legitimă a 
societăţii din care fac parte şi sunt conştienţi de gravitatea actelor pe care le comit. 
Pentru unii specialişti, criminalul este o ființă antisocială, care sfidează cadrul ordinii 
legitime, refuzând să se supună normelor şi controlului social, neavând sentimente de 
culpabilitate sau remuşcare față de actele comise. În schimb, alți cercetători, între care 
şi David Matza, susţin că nici o persoană nu se naşte criminală, ci "învaţă" să devină 
criminală, deoarece individul se află într-o stare de "derivă" (drift), "trăind în mod 
tranzitoriu, pe tărâmurile dintre convenţie şi crimă, răspunzând rând pe rând la cererea 
fiecăreia, flirtând când cu una, când cu cealaltă, dar amânând pentru mai târziu 


% Jan Taylor, Paul Walton, Jock Young, The New Criminology: For a Social Theory of Deviance, London, 
Routledge and Kegan Paul, 1973. 

implicarea, evitând decizia. Astfel, delincventul este în derivă (drift) între acţiunea 
criminală şi acțiunea convenţională". Deşi oscilează între cele două extreme, 
majoritatea indivizilor nu devin în mod automat criminali, mai ales dacă sunt întrunite 
condiţiile sociale pentru a duce o viață corectă şi cinstită. În schimb, dintre cei 
susceptibili de a comite delicte, numai o mică parte va adopta o "carieră criminală", 
renunțând, în mod deliberat, la lumea convențiilor, dar pe care continuă să o respecte. 


În mod paradoxal, susține Matza, criminalul cunoaşte şi uneori chiar împărtăşeşte 
criteriile de moralitate şi ordine ale societăţii, având, ca şi ceilalți semeni ai săi, 
sentimente de onoare şi respect, culpabilitate, ruşine sau remuşcare. De aceea, în 
multe cazuri, motivele invocate de raţionalizare a comportamentelor pe care le are sunt, 
uneori, şocante. Atunci când o persoană comite o faptă deviantă de la normele şi 
valorile sociale, deşi acceptă valabilitatea ordinii sociale, încearcă să justifice şi să-şi 
raționalizeze fapta, elaborând o serie de motive prin care încearcă să neutralizeze 
aspectul imoral şi ilegal al faptei comise. Aceste tehnici îi permit delincventului să 
neutralizeze gravitatea faptei şi, temporar, să suspende ataşamentul faţă de valorile şi 
normele sociale, oferindu-i acestuia libertatea de a comite acte delincvente, pentru care 
are anumite "justificări". 

Aceste tehnici de neutralizare a criminalităţii, descrise de G. Sykes şi D. Matza, se 
bazează pe câteva observaţii: delincvenţii îşi recunosc vina asupra faptelor comise, 
frecvent aceştia îi admiră pe cei care sunt obedienţi şi respectă legile, iar aceştia nu 
sunt indiferenți la cerinţele societăţii de a se conforma valorilor şi normelor sociale. 


Ei au identificat cinci tehnici de neutralizare care sunt folosite, cel mai adesea, de 
delincvenți:* 


|. negarea sau tăgăduirea responsabilităţii, în acest caz delincventul invocă o serie 
de cauze externe defavorabile lui, susținând că el este în realitate victima unor 
probleme sociale şi economice (familie destrămată, violenţă parentală, anturaj 
nefast etc.); 


II. negarea sau tăgăduirea răului comis, în sensul că delincventul consideră că 
reacţia la fapta sa este exagerată pentru că suferințele şi pagubele provocate 
de el nu sunt chiar atât de mari, încercând să "redefinească", într-o manieră 
personală, actele comise, minimalizându-le gravitatea; 


III. negarea sau tăgăduirea victimei, delincventul ajunge la concluzia că, în definitiv, 
victima îşi merită soarta, întrucât era o persoană discreditată sau care îşi 
disimula comportamentul imoral (negustor "necinstit", profesor "nedrept" şi 
"incorect" etc.); 


IV. acuzarea acuzatorilor, delincventul nu îşi regretă propriul comportament, ci 
atacă comportamentul celor care-l acuză, considerându-i ipocriţi (poliţişti 
"corupți", judecători "părtinitori" etc.); 


V. supunerea față de comandamente sau legislații "superioare", delincventul 
invocă anumite circumstanţe, coduri morale, religioase şi politice care îl obligă 
se adopte comportamente ilegale şi ilicite. 


2 David Matza, Delinquency and Drift, New York, John Wiley, 1964 (apud Robert Ogien, Sociologia devianței, 
ed. cit., p. 157). 

% Gresham Sykes, David Matza, Techniques of Neutralization. A Theory of Delinquency, în "American 
Sociological Review", nr. 22(2), 1957. 

G. Sykes şi D. Matza consideră că aceste tehnici de neutralizare nu sunt valabile 
doar în cazul persoanelor delincvente, ele fiind identificate în multe contexte sociale şi 
utilizate chiar de către indivizi noncriminali. Deşi au fost efectuate diferite încercări de 
verificare a "teoriei neutralizării”, rezultatele obținute până acum nu au fost concludente, 
ridicându-se întrebarea dacă delincvenţii îşi neutralizează comportamentul de încălcare 
a legilor înainte sau după comiterea actului respectiv? Dacă delincvențţii folosesc 
tehnicile de neutralizare înainte de comiterea faptelor deviante, atunci această teorie nu 
mai explică motivele crimei, fiind de fapt o teorie care încearcă să explice reacţiile pe 
care la au delincvenții când sunt prinşi. 

Criminologia în practica probațiunii 


Rob Canton 


Criminologia este ştiinţa esenţială ce studiază în mod sistematic: 


- infracțiunile 

- infractorii 

- victimele infracţiunilor 

- instituțiile şi practicile sistemului de justiţie penală şi pedepselor penale 
- managementul infracţional şi reducerea infracţionalităţii 


Criminologia este o ştiinţă cu un domeniu de studiu vast şi ambițios, motiv pentru 
care trebuie să utilizeze descoperirile şi teoriile altor ştiinţe sociale, inclusiv psihologia, 
sociologia, pedagogia, filozofia, dreptul, politologia şi economia. 


Identificarea unei diferențe 


Încercând să înțeleagă infracţionalitatea, criminologii au căutat adesea o oarecare 
diferență între oamenii care comit şi cei care nu comit infracțiuni. Criminologia 
înseamnă, în mare parte, o încercare de a descoperi această diferență. Este bine 
cunoscut faptul că renumitul criminolog italian Cesare Lombroso a susținut că factori 
biologici îi deosebesc pe infractori de alţi oameni. Tot el a măsurat dimensiunile şi 
forma craniilor deţinuţilor, în încercarea de a-şi demonstra teoria. 


Din când în când, sunt regăsite şi azi astfel de explicaţii biologice. În prezent avem 
însă o înțelegere mult mai profundă asupra geneticii decât avea Lombroso, iar o astfel 
de cercetare pare neconvingătoare. Este posibil să existe diferențe genetice sau 
biologice care îi fac pe unii oameni mai predispuşi să comită infracțiuni, dar puțini 
criminologi contemporani susțin această opinie. Teoreticienii biogenetici au înregistrat 
doar succese mărunte în identificarea factorilor care ar determina această diferență. Şi 
mai important pentru intenţiile de față, din moment ce aceşti factori nu sunt sub nici o 
formă influenţabile de către consilierii de probaţiune (sau oricine altcineva), acest mod 
de a înțelege infracţionalitatea nu are nici o valoare practică pentru cei care lucrează cu 
infractori. 


O altă posibilitate este existența unor diferențe în educaţia şi experienţele din 
copilărie care influențează gândurile, sentimentele şi personalitatea oamenilor. 
Criminologia s-a bazat pe psihologie pentru a explora acest aspect. Psihologii au opinii 
diferite (şi adesea conflictuale) despre cum ar trebui înțeles comportamentul uman. 
Freudienii şi behavioriştii, spre exemplu, au opinii diametral opuse în această privinţă, 
totuşi sunt de acord că influențele din copilărie pot avea un impact semnificativ asupra 
şanselor de a deveni infractor. 

Consilierii de probaţiune lucrează, adesea, cu infractori care au avut o copilărie 
agitată şi nefericită, ceea ce argumentează cel puţin în parte dificultăţile lor din prezent 
şi comportamentul lor infracţional. Pe de altă parte, este adevărat şi că mulţi infractori 
nu par să fi avut o copilărie marcată de evenimente negative. În acelaşi timp, mulți 
oameni care au trăit experienţe tulburătoare în copilărie nu devin infractori. 


Explicaţiile psihologice au potenţialul de a fi mai utile în probaţiune decât teoriile 
biologice. Asta mai ales dacă ne gândim că modalităţile de a gândi şi a ne comporta 
au fost învăţate, atunci poate se pot învăţa şi dobândi noi modalități de a gândi şi a 
ne comporta. Acesta este principiul din spatele celor mai multe programe 
comportamentale pentru infractori. 


Sociologia şi criminologia 


Sociologii insistă că pentru o înţelegere mai completă a infracţionalităţii trebuie luaţi 
în considerare factorii sociali, în aceeaşi măsură ca şi cei psihologici. Spre exemplu, 
psihologia ne-ar putea ajuta să înțelegem de ce oamenii aleg să fure, dar circumstanţele 
sociale şi economice în care au loc astfel de infracţiuni sunt un aspect important pentru 
înțelegerea compleiă a infracțiunii. Locul de muncă, educaţia, influenţa altora, deținerea 
unei locuințe sau lipsa unui adăpost, starea de sănătate, relaţiile personale — toate 
acestea influențează infracţionalitatea şi nu pot fi înţelese doar prin studierea psihologiei 
individuale. 


Probabil orânduirea politică şi socială a societăţii influențează volumul şi genul de 
infracţiuni comise. Sociologul Robert Merton susţinea, spre exemplu, că societatea 
americană încurajează cetăţenii să tindă spre prosperitate financiară, dar în practică 
bunăstarea promisă de „visul american” poate fi atinsă doar de foarte puţini. Tensiunea 
dintre ambiția prosperității şi realităţile crude ale vieţii a creat o ruptură pe care unii 
oameni au acoperit-o comiţând infracțiuni. 


În orice societate — nu doar în societăţile capitaliste —, bogăţia şi alte bunuri sociale 
sunt distribuite inegal. Şi oportunităţile sunt distribuite inegal, ba chiar necinstit, după 
părerea multora. Nu putem ignora faptul că, în toate societăţile pe care le cunoaştem, 
este mult mai probabil ca infractorii şi deținuții să provină din medii defavorizate şi să fi 
beneficiat de mult mai puţine oportunități decât este media acelei societăți. În cele mai 
multe ţări, este mai probabil ca deţinuţii să fie persoane fără adăpost şi şomeri şi, de 
asemenea, este mai probabil ca ei să fi beneficiat de o educaţie limitată, să fie săraci şi 
să aibă mai multe probleme fizice şi psihice decât media. Toţi oamenii pot alege, dar 
unii beneficiază de mult mai puţine alternative decât ceilalţi. Aceste informaţii nu sunt 
întotdeauna uşor de aplicat în practica probaţiunii, dar este important ca angajaţii din 
probaţiune să fie conştienţi de ele: astfel pot evita emiterea unor judecăţi de valoare. De 
asemenea, personalul de probaţiune îşi va putea astfel păstra angajamentul asumat 
faţă de dreptatea socială. 


Dezavantajele educaţionale sunt cu atât mai importante în cazul de faţă. În multe 
societăţi, realizările academice sunt strâns legate de succesul la locul de muncă şi, în 
general, cu prosperitatea. Educaţia începe să le furnizeze oamenilor multe dintre 
abilităţile ce se vor dovedi esenţiale atunci când vor vrea să profite de şansele ce |i se 
vor ivi în viață. Asigurarea unui loc de muncă este probabil cel mai important factor în a 
sprijini pe cineva să nu mai comită infracţiuni. Nu doar din motive financiare, ci şi pentru 
că disciplina muncii adesea conferă o structură stabilă vieţii oamenilor, le schimbă rutina 
zilnică, îi îndepărtează de influenţele dăunătoare şi le oferă o motivaţie puternică să 
respecte legea. 

Recunoaşterea faptului că realitățile sociale şi economice influențează probabilitatea 
de a comite infracţiuni are implicaţii foarte importante pentru probaţiune. Sugerează că 
probaţiunea trebuie să lucreze în parteneriat cu organizațiile societăţii civile, pentru a se 
asigura că infractorii au acces corect la serviciile oferite de acestea. Acesta este un 
aspect important al incluziunii sociale. 


O modalitate de a descrie activitatea angajaţilor din probaţiune ar putea fi a spune că 
responsabilitatea lor este de a susţine crearea de oportunităţi prin care infractorii să 
adopte stiluri de viaţă legale, de a-i ajuta să dobândească abilități pentru a profita de 
aceste oportunităţi şi de a-i motiva pe infractori să le folosească. 


Abilități Oportunităţi 


O abordare sociologică a criminologiei a avut, cu siguranţă, rolul de a ne lărgi 
înțelegerea infracţionalităţii. Una dintre întrebările pe care le ridică sociologia este de ce 
unele tipuri de comportamente ofensive devin infracţionale (comit infracțiuni), în timp ce 
multe alte acte antisociale şi chiar dăunătoare, nu? Deşi puţini oameni pot influenţa aria 
de acoperire şi influență a dreptului penal, este util să ne amintim că dezincriminarea — 
transformarea unor comportamente, astfel încât să nu mai reprezinte infracțiuni — poate 
reprezenta un control semnificativ asupra volumului populaţiei infracţionale. În Marea 
Britanie, tentativele de suicid şi relaţiile sexuale întreținute de comun acord de bărbaţi 
adulţi sunt exemple de acte ce în trecut au reprezentat infracţiuni, dar azi nu mai 
reprezintă. Probabil există exemple similare şi în România. 


Totuşi, în unele jurisdicții, legislaţia a condus la creşterea semnificativă a numărului 
infracţiunilor. Este discutabil dacă prevederile legale, emise de legiuitor pentru a 
controla o serie de conduite, au redus frecvența şi intensitatea conduitelor incriminate. 
Cert este însă că aceste reglementări au condus cu siguranţă la creşterea numărului de 
infractori şi a volumului de muncă al agenţiilor deja solicitate ce formează sistemul de 
justiție penală. Putem dezaproba un anumit comportament fără să îl considerăm o 
infracțiune, iar multe comportamente dăunătoare sunt controlate mai bine prin alte 
mijloace. 

Dacă sociologia a atras atenţia şi asupra practicii instituţiilor din sistemul de justiţie 
penală, psihologia promovează ideea: cu cât intervenim mai rapid pentru schimbarea 
atitudinilor şi comportamentelor antisociale, cu atât mai bine. Dar o abordare 
criminologică extrem de influentă - „teoria etichetării” — pune la îndoială aceste 
prezumții. Cuvintele lui Howard Becker au devenit, probabil, cel mai uzitat citat din 
literatura criminologică: 


„Devierea nu este o calitate a actului comis de o persoană, ci mai 
degrabă o consecinţă a faptului că alţii îi aplică unui infractor reguli şi 
sancțiuni. Cel care deviază este acela căruia i s-a aplicat cu succes 
această etichetă; comportamentul deviant este un comportament pe 
care oamenii l-au etichetat astfel.” 


Din această perspectivă, infracțiunea trebuie înțeleasă drept produsul interacțiunii 
dintre comportamentul ofensator şi reacția celorlalţi — mai ales a agenţiilor din sistemul 
de justiție penală. Cineva care a comis o infracţiune este considerat infractor şi probabil 
va fi tratat ca atare de către ceilalți. Există probabilitatea ca astfel de reacţii atât să le 
limiteze oportunităţile (spre exemplu persoanele cu cazier au şanse mai mici să li se 
ofere un loc de muncă), cât şi să le confirme identitatea de infractori. Excluderea socială 
îi poate forța pe infractori să trăiască în compania altor infractori, crescând 
probabilitatea comiterii de noi infracţiuni. Mai mult, astfel este afectată percepţia 
oamenilor asupra lor înşile. Spre exemplu, cineva care a furat ceva ajunge să se 
considere un hoţ, din cauza reacțiilor stârnite de infracţiunea sa, fapt care creşte, din 
nou, probabilitatea ca acea persoană să comită alte furturi în viitor. 


Cât de utilă este „teoria etichetării” pentru angajaţii din probaţiune? Unele dintre 
capitolele incluse în acest manual vorbesc despre cât de important este să confruntăm 
şi să schimbăm identitățile infracţionale şi să le oferim oamenilor alte mijloace de a se 
înțelege pe sine şi propriul lor potenţial. Etichetarea ne aminteşte şi că, orice intenții am 
avea, anumite acţiuni penale nu fac decât să agraveze situaţia. Lucrurile nu stau 
întotdeauna aşa cum am vrea. În anumite circumstanțe, o implicare mai redusă este mai 
eficientă. 


Sexul 


Multe teorii criminologice pretind că explică infracţionalitatea în general. Potrivit 
tradiţiei anglo-americane, această prezumție a fost iniţial pusă la îndoială de autori 
feminişti, care au atras atenţia că astfel de teorii de fapt explică comportamentul 
infracţional al bărbaţilor şi neglijează experienţa femeilor — ca infractori, victime ale 
infracțiunilor, precum şi ca angajate în sistemul de justiţie penală. 


În toate societăţile cunoscute şi în toate momentele, infractorii bărbaţi sunt mult mai 
numeroşi decât infractorii femei. Ce ne spune asta despre relațiile dintre sexe, despre 
putere, cultură, despre mecanismele de control social şi influenţa diferită pe care o au 
asupra femeilor şi a bărbaţilor? Astfel de întrebări sunt importante, indiferent de 
contribuţia pe care ar putea-o avea la reducerea infracționalității. 


La finalul acestui capitol veţi găsi recomandări pentru cei care doresc să afle 
informaţii suplimentare despre acest subiect. Deocamdată, este suficient să subliniem 
ideea că sexul este o variabilă esenţială pentru înţelegerea infracţiunii şi a reacțiilor 
potrivite față de aceasta. Motivele pentru care femeile comit infracţiuni şi cele mai bune 

metode de intervenţie atunci când se lucrează cu femei nu pot fi aceleaşi cu cele 
aplicate în cazul bărbaților. 


Originile programelor axate pe comportamente infracționale 


Deşi criminologii nu prea au avut succes în identificarea „cauzelor comportamentului 
infracțional”, asta nu i-a împiedicat pe consilierii de probaţiune şi pe psihologi să încerce 
să trateze aceste cauze prin diferite modalităţi de intervenţie. La mijlocul anilor 1970, 
criminologul american Robert Martinson a realizat o analiză detaliată a efectelor 
diferitelor programe şi genuri de intervenţie şi a ajuns la concluzia că „nimic nu 
funcţionează (Nothing Works)”. Nici un fel de program sau metodă nu s-a dovedit mai 
eficace decât alta în reducerea infracţionalităţii. Nimic din ceea ce făceau angajații din 
probaţiune (sau altcineva) nu funcţiona — sau cel puţin nu se putea dovedi că 
funcţionează. 


Această distincţie este, de fapt, foarte importantă. Indivizii şi organizaţiile trebuie să 
poată demonstra eficacitatea practicii lor. Se poate întâmpla ca practica lor să fie 
eficientă, dar, dacă nu pot fi identificate obiective clare şi dacă nu se poate dovedi că 
ele au fost realizate, le va fi întotdeauna dificil să îi convingă şi pe alții. 


Martinson însuşi şi-a retras, ulterior, afirmaţia, iar concluziile sale au fost puternic 
combătute. Cu toate acestea, simplul mesaj că „nimic nu funcţionează” a avut un impact 
puternic şi negativ asupra practicii probaţiunii. La sfârşitul anilor 1980, studiile realizate 
în special în America de Nord şi Canada au început să furnizeze dovezi că unele 
metode funcționau. Unele metode aveau drept rezultat o reducere cuantificabilă a 
infracţionalităţii, chiar dacă adesea aceasta era destul de mică. „Cercetătorii... au 
comparat programele de succes cu cele care au dat greş şi au descoperit că 
programele de succes se diferenţiau prin aceea că se axau pe modul în care oamenii 
gândeau. Au analizat apoi 40 de ani de experimente şi au identificat anumite deficiențe 
în abilităţile de gândire ale oamenilor care continuau să comită infracţiuni.” (Peter 
Raynor) 


Programele contemporane axate pe comportamentul infracţional se bazează pe 
informaţiile furnizate de psihologia cognitiv comportamentală. Această înțelegere a 
comportamentului uman a influenţat multe dintre (poate cele mai multe) capitole 
referitoare la practică incluse în acest manual. Abordarea cognitiv-comportamentală 
explică infracţiunea ca fiind un comportament învăţat — o consecinţă a tuturor 
experienţelor la care a fost expus un individ şi mediul în care acestea au avut loc. 
Familiile influențează dezvoltarea individuală, dar influența comunităţilor şi a colegilor 
(diferite anturaje) este de asemenea semnificativă. După cum comportamentul este 
învăţat, învăţarea cognitivă are loc în paralel şi influențează dezvoltarea de atitudini, 
credinţe şi modele de gândire. 


Abordarea cognitiv-comportamentală identifică, apoi, trei domenii interdependente 
de activitate — cogniţia (gândurile), emoția (sentimentele) şi comportamentul — şi 
recunoaşte faptul că acestea se influențează între ele, în cadrul unor relaţii complexe 
cauză-efect, pe „căi multiple” (McGuire). 

GÂNDURI SENTIMENTE 


COMPORTAMENTE 


Aceasta este teoria ce stă la baza celor mai multe programe axate pe 
comportamente infracţionale. Influențând gândurile, sentimentele şi comportamentele şi 
înțelegând foarte bine cum acestea se influențează unele pe celelalte, alţi indivizi pot fi 
ajutaţi să se schimbe. 


„Terapia cognitiv-comportamentală (TCC) reprezintă o familie de metode [...] folosită 
pentru a se adresa unei game largi de diferite forme de probleme şi disfuncţionalități 
individuale. Acestea includ: rezolvarea de probleme interpersonale, formarea de 
abilităţi sociale, formarea asertivităţii, terapie cognitivă, self-management, cursuri de 
control al furiei, prevenirea recăderii, modelarea pro-socială, educaţia gândirii morale 
şi dezvoltarea motivaţională, printre altele. Impreună, aceste metode pot fi descrise 
ca reprezentând o abordare constructivistă a dezvoltării de noi abilităţi, în contrast cu 
abordarea prin îndepărtare folosită în unele forme de modificare comportamentală 
(ex: terapia aversivă) şi în acţiunile de descurajare a comportamentului infracțional. 


Deşi iniţial toate aceste metode au fost folosite în programe individuale, s-a dovedit 
viabilă şi cumularea lor în secvenţe structurate, ce pot fi specificate în manuale 
pregătite şi astfel pot fi reproduse. Aceasta este esența programelor acreditate 
destinate comportamentelor infracţionale.” (McGuire) 


Cariere infracţionale şi desistarea 


Un domeniu al cercetării încă în dezvoltare este cunoscut drept cercetarea carierelor 
infracţionale. Reprezintă studierea momentului şi a modului în care oamenii încep să 
comită infracţiuni („durata carierei” sau perioada) şi circumstanţele în care încetează să 
mai comită infracţiuni (desistare). Am ajuns să cunoaştem destul de multe lucruri despre 
evoluţia carierelor infracționale. 


Există anumiţi factori din copilărie pe care infractorii îi au în comun -— factori 
individuali, de familie şi socio-economici. Aceştia nu trebuie consideraţi „cauzele 
infracțiunii”, deşi există o corelare statistică între infracţionalitate şi aceşti factori. 
Trebuie, de asemenea, să subliniem că mulţi tineri, deşi s-au confruntat cu influenţe 
nefericite şi cu mulţi dintre aceşti factori de risc, nu ajung să comită infracţiuni. 


Un concept esenţial pentru probaţiune este „desistarea”. Studiile de desistare 
analizează circumstanțele şi procesele prin care oamenii încetează să mai comită 
infracțiuni şi continuă să evite comportamentele infracțţionale — cu sau fără intervenţia 

agenţiilor din sistemul justiţiei penale. Este foarte important să reținem că, în timp ce 
angajaţii din probaţiune se axează pe ce anume pot face pentru a-i ajuta pe oameni să 
nu mai comită infracţiuni (acesta fiind subiectul multor capitole din acest manual), mulți 
renunţă la comportamentul infracţional fără ajutorul probaţiunii. Asta se întâmplă din 
multe motive, dar adesea din cauza unor schimbări importante în viaţa lor — spre 
exemplu, iniţierea de relaţii personale, găsirea unui loc de muncă — şi datorită felului în 
care înţeleg şi reacționează la aceste schimbări. 


Studiile de desistare ne reamintesc influenţa pe care o au factorii sociali asupra 
reducerii infracţionalităţii. După cum am văzut, programele bazate pe psihologia 
cognitiv-comportamentală accentuează importanța gândirii, a sentimentelor şi a 
comportamentelor, dar adesea factorii sociali sunt decisivi. Din acest motiv am vorbit 
anterior despre oportunităţi, precum şi despre motivare şi abilități. 


Alte perspective 


Criminologia completează şi din alte aspecte înțelegerea pe care o dăm 
infracţionalităţii. In analiza oricărui incident infracţional este necesar să fim conştienţi că, 
înainte ca orice infracţiune să aibă loc, trebuie să existe: 


a) motivaţia — infractorul trebuie să vrea să comită infracţiunea, iar apoi trebuie: 
b) să depăşească angoasele sau inhibiţiile sale interne — cum ar fi teamă, vinovăţie, 
ruşine, propria conştiinţă 


c) să depăşească limitele sau constrângerile externe -— încuietori, ziduri, 
supraveghere din partea altor persoane — şi rezistenţa victimelor (prin acţiuni de 
evitare sau cu forța) 


Consilierii de probaţiune încearcă să influențeze motivaţia, dar în mare parte din 
activitatea lor încearcă să întărească aceste inhibiţii interne. Acest lucru se realizează 
prin persuasiune morală — spre exemplu, arătându-i infractorului impactul pe care îl are 
comportamentul său asupra victimelor (pentru a deveni conştient de victima sa) şi 
adesea asupra familiei şi prietenilor infractorului — dar şi făcând apel la automotivaţia 
acestuia (consecinţele infracțiunii, condamnare sau pedeapsă). Dacă motivaţia poate fi 
schimbată şi inhibiţiile interne, accentuate, atunci recidiva se va reduce. 


În termenii mai generali ai reducerii infracţionalităţii, politicile din multe jurisdicții 
europene au analizat recent, mai îndeaproape, constrângerile externe şi modalităţi de 
responsabilizare a victimelor. Analiza atentă a circumstanțelor în care au loc multe 
infracţiuni sugerează că infractorii nu se deosebesc foarte mult de restul oamenilor — 
profită de oportunităţi atunci când pot, iar dacă aceste oportunităţi sunt blocate, vor avea 
loc mai puţine infracţiuni. Oportunităţile infracţionale apar în timpul unor activități de 
rutină la care noi toți participăm. Prin atenţia acordată acestor activităţi putem identifica 
multe modalităţi prin care putem bloca infracţionalitatea. Adesea, schimbând un anumit 
mediu —  îmbunătăţind iluminatul stradal, îmbunătăţind vizibilitatea, proiectarea 
locuinţelor — putem bloca infracționalitatea în moduri directe şi eficiente. Avertizarea 
victimelor privind modalităţile prin care oamenii ar putea încerca să profite de ele poate, 
de asemenea, să contribuie la reducerea infracționalităţii. 


Deşi astfel de iniţiative sunt foarte valoroase ca o strategie de reducere a 
infracţionalităţii, angajaţii din probaţiune continuă să se axeze pe motivaţie şi inhibiţiile 
interne. Cele mai sigure şi precise standarde comportamentale provin chiar de la 
indivizi. Aceasta întrucât, odată asumate, aceste standarde nu îi vor mai părăsi 
niciodată — ceea ce nu se întâmplă cu vreo constrângere externă. 

Criminologia aplicată 


În acest capitol am încercat să sugerez faptul că ştiinţa criminologiei poate ghida 
activitatea de probaţiune în câteva modalităţi importante. Deşi angajaţii din probaţiune 
ar trebui să se bazeze pe gândirea proprie şi să fie conştienţi de semnificaţia socială şi 
cea politică mai ample ale muncii lor, în practica lor de zi cu zi ar putea fi interesaţi de 
utilizarea ştiinţei criminologiei în efortul de a răspunde provocărilor cu care se confruntă. 


Există cu precădere trei întrebări de politică la care criminologia poate încerca să 
răspundă: 


1. Ce trebuie făcut cu infractorii condamnaţi? 
2. Ce trebuie făcut pentru (în numele) victimele infracţiunilor? 
3. Ce trebuie făcut cu privire la infracționalitate? 


Prima realizare a criminologiei aplicate a fost să recunoască faptul că sunt trei 
întrebări, şi nu una singură. Deşi este un lucru destul de evident, în unele jurisdicții — 
mai ales SUA şi Marea Britanie —, politica a creat adesea impresia că le tratează drept o 
singură întrebare, iar răspunsul oferit este pedeapsa. Politica penală, cel puţin în ultimii 
20 de ani, a insistat că pedepsele cu greutate — justificate prin limbajul descurajare sau 
incapacitate — sunt modalitatea adecvată de a aborda infractorii, desconsiderând 
aspiraţiile de reabilitare ce au caracterizat începutul secolului 20 (Garland 2001). 
Această tendinţă explică, în mare parte, creşterea uriaşă a populației din penitenciare în 
multe ţări în ultimii 20 de ani. 


Personalul de probaţiune ar trebui să fie conştient că privarea de libertate, deşi 
uneori este inevitabilă, ar trebui folosită cu limită. Excluderea socială ce rezultă din 
aceasta încetineşte procesele de desistare, le refuză oamenilor oportunităţi şi induce 
lipsa motivaţiei. Unii oameni dobândesc abilităţi utile în închisoare, însă mulţi nu. 


Referitor la prima întrebare, chiar dacă pedeapsa este modul adecvat de a aborda 
infractorii, nu este nici pe departe suficient pentru a acoperi nevoile şi drepturile 
victimelor infracțiunilor, prin raportare la a doua noastră întrebare. Nivelul 
infracţionalităţii pare a fi mai degrabă influenţat de factori demografici, economici, sociali 
şi culturali, decât de nivelul pedepselor. 


Concluzii 


În acest capitol am analizat modul în care practica din probaţiune ar putea folosi 
criminologia drept o sursă de informații. Am discutat despre unele teorii criminologice şi 
despre posibila lor contribuţie la activitatea de probaţiune. Angajaţii din probaţiune ar 
trebui să folosească informaţiile colectate de ştiinţele sociale pentru a se ghida în 
activitatea lor cu infractorii şi victimele, dar şi pentru a-i ajuta să înţeleagă care ar putea 
fi realizările probaţiunii, precum şi care îi sunt limitele, într-un mod foarte realist. 

SECȚIUNEA a II-a 


ACTIVITĂȚI PRINCIPALE 
ALE SERVICIILOR 
DE PROBAȚIUNE 

Întocmirea referatului de evaluare 


loana Pop 
Marian Badea 


Ne-am dori să priviţi capitolul despre referatul de evaluare aşa cum priviţi gesturile 
simple. La care aveţi acces cu uşurinţă, care vă transmit încredere. 


Veţi vedea, am tratat activitatea de întocmire a referatului de evaluare ca pe un fapt. 
Un fapt de probaţiune. Pentru că : 


- tinde spre obiectivitate, 
- s-a generalizat, devenind pregnantă în toate serviciile de probaţiune şi 
- ne este obligatorie, odată ce suntem solicitați. 


Ne-am dori ca, şi cu sprijinul găsit în acest capitol, să puteţi face referatele de 
evaluare precum faceţi gesturile simple. 


Definire şi clarificări 


Referatul de evaluare este un document oficial, confidenţial', preponderent necifric”, 
scris de consilierul de probaţiune, la solicitarea judecătorului sau a procurorului, 
având rolul de a introduce informaţie socială în (posibile*) decizii juridice. 


Procesualitatea solicitării şi răspunsului este formalizată. 


Instituţiile - parchet sau instanță de judecată - se adresează Serviciului de 
probaţiune; şeful acestuia desemnează un consilier de probaţiune responsabil de 
întocmirea referatului de evaluare; după analizare şi semnare, de către şeful serviciului, 
referatul de evaluare este înaintat instituţiei care l-a solicitat. 


1 Clasificările obişnuite, ale documentelor sociale, propun bipolarizarea public-privat/personal. Apreciem că 
referatul de evaluare este situat în zona intermediară, dintre cele două repere clasice: prin el se 
individualizează/personalizează evaluarea (şi, posibil, sancţiunea), putând fi consultat de publicul limitat care, 
prin definiţie, are acces la dosarul penal în care se depune referatul, după completare. 

Toate părţile referatului de evaluare, mai puțin /ntroducerea, se recomandă a fi completate într-o formă 
narativă. 
3 y, tabelul 1 şi notele de subsol corespunzătoare. 

Referatul de evaluare poate fi solicitat înainte de hotărârea judecătorească sau 
după aceasta, după cum este indicat în reprezentarea sintetică următoare: 


Minor Major 
I 
aar oa : suprave- ide i . suprave- 
învinuit inculpat gheat învinuit inculpat gheat 
Posibil, Posibl 
Posibil osibil, 
> | C.p.p. art.482 
Parchet | C.p.p., PP AR $ - L - 
art. 482 | (Si, posibil 129/2002 
L 129/2002) 
Obligatoriu“ 
Lehi C.p.p. art.482 | Posibil ia Posibil, 
= n aioi s. 
judecată o OG 92/2000 92/2000 OG 92/2000 


Tabel 1 


Observatie: Ultima schimbare legislativă cu privire la referatul de evaluare, la data 
publicării acestui material, este OUG 31/2008 (Monitorul Oficial, Partea |, nr. 224, din 
24.03.2008). Atragem atenţia asupra faptului că este foarte probabilă continuarea 
acestor schimbări, aşa încât tabelul 1 îşi păstrează valabilitatea, ca formă, conţinutul 
trebuind a fi actualizat periodic. 


Termenele referatului 


Vă propunem, sub forma unui memento, regula 5/7/14. Ea condensează prevederile 
HG 1239/2000: 


a) consilierul de probaţiune desemnat să întocmească referatul de evaluare 
stabileşte de îndată, dar nu mai târziu de 5 zile de la data primirii solicitării 
poliției/parchetului/instanţei de judecată, locul, data şi ora primei întrevederi cu 
persoana pentru care s-a solicitat referatul de evaluare; 


b) prima întrevedere cu persoana pentru care s-a solicitat referatul de evaluare 
trebuie să aibă loc în termen de 7 zile de la data primirii solicitării 
poliției/parchetului/instanței de judecată; 


c) consilierul de probaţiune desemnat să întocmească referatul de evaluare îl 
înaintează poliției/parchetului/instanţei de judecată în termen de 14 zile de la 
primirea solicitării. 

Se poate interpreta că aceste termene orientează realizarea oricărui tip de referat 

de evaluare, indiferent dacă este solicitat înainte sau după pronunţarea hotărârii 
judecătoreşti. 


Forma referatului de evaluare este standardizată, fiind prezentată în Anexa HG 
1239/2000. Se poate interpreta că aceasta este de folosit atât pentru referatele solicitate 
înainte de pronunţarea hotărârii judecătoreşti, cât şi după pronunțare, pentru cele 
solicitate în cazul persoanelor aflate în supravegherea serviciilor de probaţiune. 


4 Obligativitatea intervine dacă dosarul penal nu conţine referat de evaluare întocmit la solicitarea parchetului. 
5 Posibilitatea este la îndemâna instanţei de judecată, chiar dacă dosarul penal conţine referat de evaluare 
întocmit la solicitarea parchetului, dacă se apreciază că este nevoie de actualizarea informațiilor din referat. 

Conform art. 9 din HG 1239/2000, referatul de evaluare cuprinde următoarele părți: 


Introducere; 

sursele de informaţii utilizate la întocmirea lui; 

date privind persoana pentru care a fost solicitat; 

factorii care influențează sau pot influenţa conduita generală a persoanei pentru 
care a fost solicitat; 

perspectivele de reintegrare în societate. 


Dacă vorbim despre trăsăturile generale ale referatului de evaluare, conform HG 
1239/2000, acesta trebuie să fie obiectiv, concis, concret, clar şi coerent. In plus, 
referatul are caracter consultativ şi de orientare pentru instituția care îl solicită. 


În privința conținutului datelor privind persoana pentru care a fost solicitat, din 
referatul de evaluare, se fac următoarele distincţii, după cum acestea se referă la 
inculpați sau la persoanele prevăzute la art. 1 din Ordonanţa Guvernului nr. 92/2000 şi 
în funcţie de vârsta persoanei evaluate (având ca reper vârsta majoratului, cea de 18 


ani): 


trăit; 

i) modul în care părinţii, cei care i-au 
adoptat sau tutorele îşi îndeplinesc 
obligaţiile ce le revin. 


I Inculpati Supravegheați 

Majori | a) trecutul infractional; a) mediul familial şi social; 
b) mediul familial şi social; b) evoluţia persoanei din punct de 
c) nivelul instrucției şcolare şi al vedere educaţional şi profesional; 
pregătirii profesionale; c) comportamentul pe perioada 
d) comportamentul persoanei înainte | supravegherii; 
şi după comiterea faptei; d) modul în care au executat obligaţiile 
e) factorii care au favorizat stabilite de instanţa de judecată; 
comportamentul infracţional; e) atunci când consideră necesar, 
f) dacă este cazul, modul în care au | Consilierul de probaţiune va include date 
îndeplinit anterior obligaţiile stabilite | Privind starea fizică şi mintală, precum şi 
de instanţa de judecată; dezvoltarea intelectuală şi morală a 

tunci E d ideră persoanei aflate în supraveghere, 
g) a ne le CONS a necesar, furnizate de specialişti desemnați în 
consilierul de probaţiune va include . 
Ada E Cipo iz RI acest scop; 

date privind starea fizică şi mintală, 
precum şi dezvoltarea intelectuală şi 
morală a inculpatului, furnizate de 
specialişti desemnaţi în acest scop; 

Minori | h) condiţiile în care au crescut şi au f) modul în care părinţii, cei care i-au 


adoptat sau tutorele îşi îndeplinesc 
obligaţiile ce le revin; 


9) după caz, modul de colaborare dintre 
Serviciul de probaţiune şi persoana sau 
instituția legal însărcinată cu 
supravegherea minorului sau cu instituţia 
publică la care minorul execută obligaţia 
prevăzută la art. 103 alin. 3 lit. C) din 
Codul penal. 


Tabel 2 


ê Sublinierile noastre indică diferenţele dintre cele două categorii. 

Evaluarea riscului (capitolul factorii care influențează sau pot influența 
conduita generală a persoanei pentru care a fost solicitat) 


HG 1239/2000 prevede următoarele: 


In cazul persoanelor supravegheate (sublinierea noastră), acest capitol va cuprinde 
şi referiri privind riscul de săvârşire din nou a unor infracțiuni şi riscul pentru siguranța 
publică, precum şi riscul de sinucidere sau de autovătămare. 


Dacă ar fi să folosim o interpretare juridică, aceasta ar arăta că, în cazul învinuiţilor 
sau inculpaţilor, referatul de evaluare nu conţine aprecieri privind riscul (pe cele trei 
dimensiuni indicate). 


Putem adăuga însă observaţia practică: recunoaştem că, în probaţiunea din 
România, folosim (în lipsa unor instrumente validate) evaluarea subiectivă şi 
nestructurată; prin urmare, facem eforturi (ex. prin înregistrarea mai detaliată şi mai 
fidelă a datelor de ordin statistic) pentru a ieşi din prima generaţie de evaluare a riscului 
şi ne cenzurăm tendința de a extinde evaluarea riscului la alte cazuri decât cele 
prevăzute explicit de lege. Este un exerciţiu de gestionare a aşteptărilor şi de onestitate 
profesională, în acelaşi timp. 


O altă diferenţiere, dar în privința modului de completare a capitolului Perspective 
de reintegrare în societate, este prevăzută de art. 15 din HG 1239/2000: 


Inculpaţi Supravegheați 


Nu se vor face propuneri sau | Dacă se constată că şansele de reintegrare în 
recomandări privind soluția ce | societate sunt reduse, se va face doar menţiune 
urmează să fie dată în cauză. în acest sens, fără a se formula propuneri sau 
privind măsura ce trebuie luată. 


Tabel 3 


Considerăm potrivită (şi, deci, deloc în contradicţie cu recomandările privind 
completarea acestei părţi din referatul de evaluare sau a celei precedente) formularea 
aprecierilor consilierului de probaţiune desemnat să întocmească referatul de evaluare 
(indiferent de categoria în care se înscrie persoana evaluată: învinuit, inculpat sau 
supravegheat, minor sau major), în termeni de şanse de reintegrare în societate. 
Motivul: avem dreptul legal, dar şi obligaţia profesională, de a discuta în termeni de 
probabilitate (fără însă a ne amăgi cu pretenţioase referiri la risc şi fără a denatura limba 
română prin folosirea unor expresii alterate, precum „perspective mici/medii/mari”). 


Ca trăsături generale, în plus față de cele deja menţionate, perspectivele de 
reintegrare în societate vor fi estimate după analiza tuturor datelor cuprinse în referatul 
de evaluare şi vor fi prezentate pe scurt şi motivat (aspectul obiectiv a fost menţionat cu 
privire la întregul referat). 


Cu siguranţă vă reamintiţi definiţia de la începutul acestei subdiviziuni. Termenul 
informaţie socială a fost utilizat acolo, în mod explicit, dar înțelesul lui a difuzat în 
expunerea ce i-a urmat. Această organizare a textului a fost premeditată şi puternic 
influențată de cele scrise de Donald Black (p. 64): 


Caracteristicile sociale sunt relevante doar dacă sunt cunoscute. (...) 


Discriminarea legală de orice tip — rasială, economică, culturală, organizațională etc. 
— depinde de cantitatea de informație socială înscrisă în fiecare cadru legal. Chiar în 
situaţia în care cazurile sunt identice din punct de vedere social, sumele diferite de 
informaţii sociale despre fiecare le va face să se înfăţişeze ca fiind diferite social şi vor 

introduce variaţie în modul în care ele vor fi instrumentate. Dacă, de exemplu, cazierul 
persoanei acuzate (n.n., învinuite, inculpate sau supravegheate) (informaţii de tip 
normativ) este adus în atenţia judecătorului (...) doar în anumite cazuri, numai aceste 
persoane acuzate vor fi dezavantajate. La fel se întâmplă şi cu informaţiile de natură 
economică (despre avere), informaţiile de tip cultural (despre subiecte cum ar fi 
etnicitatea şi religia), informaţii de ordin relaţional (despre gradul de apropiere fată de 
victimă) şi aşa mai departe. Fiecare aspect al structurii sociale a cazurilor poate deveni 
mai mult sau mai puțin vizibil şi, prin urmare, are un impact de mai mare sau mai mică 
importanță asupra modului în care ele sunt instrumentate. Informaţia socială este un 
ingredient esenţial al discriminării (n.n., discernerii). 


Detalierea referatului de evaluare a unui inculpat? 


Strict confidenţial după completare 


ROM. ANIA 


SERVICIUL DE PROBAȚIUNE Nr. din 
DE PE LÂNGĂ TRIBUNALUL 


Operator de date cu caracter personal nr. 7303 
REFERAT DE EVALUARE 


|. Introducere: 


Numele şi prenumele inculpatului: D.R.G. 

Data şi locul naşterii: 

Adresa: 

Fapta: tentativă la furt calificat 

Instanţa care a solicitat referatul de evaluare: Judecătoria ... 
Numărul dosarului penal: 

Termenul de judecată: 

Numărul şi data adresei de sesizare: 

Numele şi prenumele consilierului de probaţiune : 


7 Conform cu prevederile Hotărârii Guvernului nr. 1239/2000 privind aprobarea regulamentului de aplicare a 
dispozițiilor Ordonanţei Guvernului nr. 92/2000 (art. 9), referatul de evaluare va purta pe prima pagină, în 
colțul din stânga sus, antetul serviciului de probaţiune, iar în colţul din dreapta sus mențiunea „Strict 
confidenţial după completare”. Conform unei circulare ulterioare a D.P., pe prima pagină a referatului de 
evaluare va apărea şi menţiunea "operator de date cu caracter personal nr. 7303”, iar în partea de jos a 
fiecărei pagini, datele de contact ale serviciului. Se vor completa în continuare datele prevăzute în introducere. 
Fiecare pagină scrisă a referatului de evaluare va purta în colţul din dreapta jos ştampila şi semnătura şefului 
serviciului. După completarea datelor cuprinse în introducere, celelalte părți ale referatului de evaluare vor fi 
prezentate pe scurt, într-o formă narativă, evitându-se pe cât posibil folosirea unor termeni de specialitate sau 
a unor exprimări care ar face dificilă înțelegerea conținutului referatului de evaluare. În cazul în care în 
conţinutul referatului de evaluare rămân spații sau pagini libere, acestea se vor bara după întocmirea 
referatului de evaluare. 

II. Sursele de informații:“ 


.D.R.G. - inculpatul - 1 întrevedere; 

. D.M. - mama inculpatului - 1 întrevedere; 
.D.A.M.R. - sora inculpatului - 1 întrevedere; 
. D.V. - unchiul inculpatului - 1 întrevedere; 

. D.C.S. - mătuşa inculpatului - 1 întrevedere; 
. D.M. - bunica inculpatului - 1 întrevedere; 

. P.F. - vecină cu inculpatul - 1 întrevedere; 

. P.A. - vecin cu inculpatul - 1 întrevedere; 

. T.S. - vecină cu inculpatul - 1 întrevedere; 
10. S.M. - referent în cadrul SPAS ...- 1 întrevedere; 
11. Dosarul penal nr. ................ 


OONODUBUN-—= 


Exercitiu: Identificati dezechilibrul produs în utilizarea surselor de informații şi propuneţi alte 
eventuale surse pe care le-aţi avea în vedere în întocmirea referatului de evaluare 


III. Date privind persoana pentru care a fost solicitat referatul de evaluare:* 


D.R.G. provine dintr-un mediu familial marcat de o serie de carențe materiale, fapt 
ce a favorizat acumularea unui capital social precar. 


Părinţii minorului sunt căsătoriţi încă din anul 1984, răstimp în care s-au născut doi 
copii: A.M.R. (21 ani) şi inculpatul (17 ani). Mama, D.M. (în prezent în vârstă de 41 ani), 
deşi provine dintr-o familie de oameni gospodari, ea însăşi caracterizată ca fiind 
harnică, a ajuns să locuiască în urma căsătoriei în adăpostul pentru animale al soacrei 
sale. În casa bătrânei, împreună cu dânsa, locuiesc cumnatul, soția acestuia şi cei cinci 
copii. 


3 Sursele de informaţii care sunt utilizate la întocmirea unui referat de evaluare trebuie să fie prezentate 
sintetic, avându-se în vedere atât persoanele cu care au avut loc întrevederi, cât şi documentele consultate. 
Este bine să fie precizat numărul de întrevederi avute şi în cazul în care există refuz de cooperare sau îndoieli 
privind acurateţea informaţiilor, se fac specificaţii în acest sens. În cazul în care există surse de informaţii la 
care nu este posibil accesul, se precizează acest lucru. Având în vedere faptul că inculpatul nu este încadrat 
în vreo instituție şcolară sau profesională, predomină sursele de informații subiective (familie, vecini), aspect 
care trebuie evitat. Este important să existe un echilibru între utilizarea surselor subiective şi cele obiective 
(specialişti, reprezentanți ai diverselor instituții). 

Literele a-f din cuprinsul art. 12 alin. 1 din documentul menţionat în primul capitol au doar caracter orientativ, 

având scopul de a aduce clarificări asupra ariilor generale care trebuie abordate în capitolul III al referatului de 
evaluare, nefiind necesar să fie formulate sub formă de subcapitol. În acest sens, se recomandă să se 
renunțe la subcapitolele din cadrul capitolului „Date privind persoana...” pentru a închega conţinutul 
documentului, cu păstrarea conţinutului lor, însă nu în mod necesar şi a ordinii acestora, pentru a permite 
flexibilizarea întocmirii documentului în funcţie de relevanţa informaţiilor care se pretează a fi scoase în 
evidenţă. Ceea ce este important într-un referat de evaluare este ca informațiile expuse să explice legătura de 
cauzalitate între comportamentul infracțional manifestat şi aspectele conţinute în cadrul acelor arii. (Circulara 
D.P. nr. 38664/27.03.2008 privind întocmirea referatelor de evaluare) 
În acest capitol trebuie să fie cuprinse informaţii referitoare la mediul familial şi social (realizarea pe scurt a 
prezentării familiei cu referire la membrii semnificativi în contextul de viață a persoanei; venituri, având în 
vedere atât venitul oficial, cât şi cel neoficial; dotarea gospodăriei; confortul locuinţei; condiţiile în care au 
crescut şi au trăit, precum şi modul în care părinţii îşi îndeplinesc obligaţiile ce le revin; nivelul consumului 
cultural, considerând că reflectă stilul de viaţă şi calitatea ei; acces la informaţie şi educație; climatul în familie; 
rețea socială de care dispune clientul; identificarea unei eventuale presiuni sociale cu privire la săvârşirea de 
infracțiuni; modalităţi obişnuite de recreere; tipuri de persoane implicate, activități şi spaţii de desfăşurare; 
modele comportamentale existente în grupul său de prieteni; atitudinea familiei față de modalităţile de 
petrecere a timpului liber; consum de toxice şi starea generală de sănătate). S-a procedat la realizarea unei 
legături între aceste aspecte şi dezvoltarea comportamentului infracțional. 

În urma celor 22 de ani de căsătorie a părinţilor inculpatului, progresul material al 
acestora a fost unul extrem de redus, aceştia reuşind să mai alipească dependinţei 
destinate adăpostului animalelor în care locuiau o încăpere din lut. Tatăl (în prezent în 
vârstă de 45 ani) a fost angajat în muncă, pentru o perioadă de 5 ani, în cadrul 
Exploatării Miniere..., iar ulterior a lucrat în calitate de „încărcător-descărcător” la 
societatea..., pe o durată de 3 ani. De la vârsta de 31 de ani, acesta a fost pensionat pe 
caz de boală în baza diagnosticului de „spondilită anchilozantă, paralizie pe partea 
dreaptă, formă axială” şi beneficiază de un venit lunar aferent în cuantum de 180 de lei. 
Mama a prestat activităţi lucrative în domeniul confecţiilor, în prezent fiind angajată tot în 
calitate de confecţioner la SC...SRL. În urma activităţii pe care o realizează beneficiază 
de un salariu în valoare de aproximativ 400 de lei lunar. Încă de la vârsta de 11 ani, 
inculpatul desfăşoară munci ocazionale în domeniul construcţiilor sau agriculturii, 
dobândind astfel sume de bani ce vin să completeze resursele financiare de care 
dispun. 


Deşi veniturile familiei inculpatului sunt relativ scăzute, situaţia materială precară se 
justifică conform afirmațiilor surselor de informaţii consultate prin dezinteresul exprimat 
al tatălui faţă de îndeplinirea responsabilităţilor care îi revin. În plus, consumul de alcool 
reprezintă o practică curentă a ambilor părinţi ai minorului, fapt ce determină o serie de 
tensiuni şi conflicte ale căror efecte se răsfrâng în principal asupra personalităţii copiilor. 
Lipsa unui model comportamental parental adecvat, coroborat cu „zestrea” socio- 
culturală redusă pe care aceşiia au putut să o transmită prin educaţie succesorilor lor, a 
favorizat dezvoltarea unor comportamente deviante atât de către inculpat, cât şi de 
către sora sa. Aceasta a părăsit căminul familial în jurul vârstei de 14 ani şi s-a stabilit în 
zona vestică a ţării, perioadă în care a practicat chiar şi prostituţia, conform afirmațiilor 
rudelor. După un răstimp de 5 ani, aceasta s-a reîntors acasă împreună cu concubinul 
ei, locuind în prezent la adresa descrisă mai sus. 


În absența unei educaţii potrivite şi a suportului necesar din partea părinţilor, 
inculpatul a adoptat modele comportamentale din cadrul grupului de prieteni. Din 
nefericire, anturajul minorului este format din tineri cu manifestări infracţionale pe care i- 
a cunoscut în vecinătatea sa, aceştia vizitându-şi rudele situate în apropierea locuinţei 
sale. Împreună cu prietenii săi, a deprins modalităţi facile de a dobândi avantaje 
materiale prin intermediul actelor delincvente. Tot în această companie, obişnuieşte să 
consume băuturi alcoolice şi să frecventeze internet-caffe-urile. 


Familia dezaprobă faptele săvârşite de inculpat, deşi nu a fost preocupată în mod 
real de socializarea primară a tânărului şi, astfel, de internalizarea de către acesta a 
normelor sociale. Această situaţie i-a favorizat minorului dezvoltarea unei vulnerabilități 
înspre comiterea de acte deviante. 


Nu s-au constatat probleme de sănătate fizică sau mentală. 9 


D.R.G. a absolvit”! şapte clase în cadrul Şcolii Generale nr. ... În cadrul acestei 
unități şcolare învățau până anul trecut şi copiii găzduiţi în centrul de plasament din 


1% Atunci când consideră necesar, consilierul de probaţiune poate include în referatul de evaluare date privind 
starea fizică şi mintală, precum şi dezvoltarea intelectuală şi morală a inculpatului, furnizate de specialişti 
desemnaţi în acest scop. În acest caz, s-a făcut o evaluare generală doar pe baza informaţiilor primite de la 
surse, fără a aborda aspecte de specialitate. 

"1 Referitor la traseul şcolar al persoanei, se recomandă să se precizeze ultimul nivel de şcolarizare atins; 
parcursul şcolar urmat, identificându-se elemente care au individualizat acest traseu, raportat la încadrarea în 
rigorile regulamentului şcolar, nivelul achizițiilor dobândite reflectate în rezultatele şcolare; atitudinea față de 
educație/pregătire şcolară. În cazul inculpaţilor minori, informaţiile legate de evoluţia lor pe parcursul ciclului 

zonă. Fiind inclus într-un astfel de mediu, inculpatul a intrat în contact cu unele modele 
sociale negative, aspect ce a favorizat modelarea personalităţii sale în sensul 
nerespectării normelor morale şi sociale general acceptate. Aceste aspecte au fost 
sesizate de mai multe dintre sursele de informaţii consultate. 


Încă de la vârsta de 11 ani, minorul a fost implicat în diverse activităţi lucrative din 
domeniul construcțiilor (a contribuit la realizarea unor căsuțe de vacanţă în vecinătatea 
locuinţei sale pentru o perioadă de trei ani) sau al agriculturii în regim „zilier”. Astfel, 
şcoala a fost neglijată, încât s-a ajuns la repetențţie în doi ani consecutivi (clasa a V-a şi 
a VI-a) iar, în anul următor, această situaţie a culminat cu abandonul. 


Şi în prezent inculpatul desfăşoară activităţi lucrative '? în domeniul construcțiilor în 
cadrul AF „...”. Având în vedere natura acestei asociaţii, minorului nu îi poate fi 
întocmită cartea de muncă, însă venitul pe care îl realizează este de aproximativ 800 de 
lei lunar. 


Nu are antecedente penale. 1° 


Având în vedere eşecul pe care l-au avut părinţii, în ochii celorlalţi, în a deveni 
modele comportamentale demne de urmat de către minor şi în a se constitui în agenți 
socializatori, acesta a dezvoltat o anumită vulnerabilitate la situaţii generatoare de 
comportamente deviante. Chiar dacă în istoricul familiei sale nu au existat cazuri de 
persoane condamnate penal, aceasta nu a reuşit să ofere membrului său resursele de 
care ar fi avut nevoie pentru a-i asigura protecţie în raport cu un anturaj infracțional. 


Astfel, '* inculpatul s-a alăturat unor persoane care promovau atitudini şi 
comportamente delincvenţionale în scopul petrecerii timpului liber. Această situaţie, la 
care se adaugă consumul de alcool", a favorizat învăţarea de către minor a modalității 
facile de a obţine avantaje materiale prin practicarea unui comportament deviant. O 
astfel de conduită a avut loc în noaptea de Ajun a Crăciunului anului 2004 când 
inculpatul a fost îndemnat de către o persoană cu antecedente penale din anturajul său, 
zis „...”, să spargă împreună magazinul „...”. Din această locaţie, minorul a sustras o 
sticlă de vin şi două cartuşe de ţigări. Ulterior, prietenul inculpatului a fost prins de către 
organele de poliţie şi a mărturisit că a avut complici în acest furt, numindu-l pe minor, 
care a fost, la rândul său, anchetat de către autorităţile competente. La diferenţă de 
câteva zile, inculpatul intenţionează să săvârşească o nouă faptă de furt, de această 
dată acţionând de unul singur. Astfel, întorcându-se de la un internet-caffe în jurul orei 
23, acesta a forțat uşa localului numit „...”, moment în care a fost surprins de către 
jandarmi şi predat poliţiei. Tânărului i-au fost întocmite, de asemenea, trei anchete 
sociale de către autoritatea tutelară cu ocazia săvârşirii mai multor furturi. 


şcolar primar sau gimnazial sunt importante. Acestea devin puţin relevante în cazul inculpaţilor majori, întrucât 
impactul lor este diminuat în prezent, la fel ca şi cel al familiei de origine. 

12 În această secţiune referitoare la traseul profesional se pot prezenta istoricul locurilor de muncă, descrierea 
locului de muncă prezent şi a statutului său profesional, precum şi venitul pe care îl realizează. De asemenea, 
pot fi surprinse în plus atitudinea față de muncă în general; abilități; descrierea locului de muncă; gradul de 
satisfacție raportat la activitatea desfăşurată, intenţii de viitor. 

13 Acest capitol trebuie să cuprindă informații legate de trecutul infracțional al persoanei. Aici se specifică doar 
că nu prezintă antecedente penale, însă în cazul în care acestea ar fi existat, ar fi trebuit precizate natura 
faptelor, dacă există un pattern infracțional, eventualele condamnări penale, precum şi, dacă este cazul, 
modul în care a îndeplinit anterior obligaţiile stabilite de instanţa de judecată. 

14 Acest paragraf conţine informații legate de comportamentul persoanei înaintea săvârşirii faptei şi ajută 
instanţa să înțeleagă factorii care au favorizat comportamentul infracţional. 

15 Consumul de substanţe toxice reprezintă o informaţie relevantă în contextul de viață al persoanei, mai ales 
dacă poate fi relaționată cu săvârşirea infracțiunii. 

Consumul de alcool, precum Şi, tentaţia unui beneficiu material facil au constituit 
premisele săvârşirii şi acestei fapte care face obiectul prezentului dosar penal. Astfel, 
aflat la o petrecere cu prietenii în locuința unuia dintre aceştia, s-a înţeles cu complicele 
său, C.A., să facă rost de băutură alcoolică din vitrina exterioară a unui magazin pe care 
se gândeau că pot să o deschidă cu forța, conform afirmațiilor sale. Au luat asupra lor 
un levier cu care inculpatul a încercat să forțeze lacătul de la vitrina frigorifică şi apoi a 
uşii de acces în magazin, în timp ce complicele său asigura paza. În acest răstimp a fost 
surprins de gardienii publici, care l-au predat organelor de poliţie, în timp ce C.A. a 
reuşit să scape. 


În prezent, inculpatul regretă faptele săvârşite pe care le pune însă pe seama 
naivității şi vârstei destul de mici la care a avut loc debutul infracţional. De asemenea, 
acesta înțelege faptul că, deşi consecințele materiale ale infracţiunii au fost până la 
urmă scăzute, urmările sociale şi penale sunt considerabile şi afectează în mod negativ 
traiectoria sa de viață. Consideră că munca este cea mai potrivită modalitate de a-şi 
asigura condiţiile de existenţă şi este satisfăcut de faptul că în prezent acumulează 
venituri multumitoare desfăşurând activităţi lucrative în domeniul construcțiilor. De 
asemenea, acesta intenţionează să-şi continue studiile până la 8 clase, ceea ce 
constituie o premisă necesară pentru obținerea permisului auto. ' 


Exercitiu: Pornind de la informatiile cuprinse în acest capitol, precum şi cele care credeți că ar 
fi util să fie incluse în cadrul referatului, însă au fost omise (e.g. moduri de cheltuire a banilor, de 
către inculpat), propuneţi un ghid de interviu complet. Având acest ghid ca reper, rearanjati 
informatiile astfel încât să reiasă legături cât mai concludente între contextul de viață al persoanei 
şi dezvoltarea comportamentului infracțional. Identificați în cadrul acestui material elemente care 
nu sunt în conformitate cu modul profesionist şi corect de întocmire a unui referat de evaluare. 


IV. Factorii care influențează sau care pot influența conduita generală a 
persoanei pentru care a fost solicitat referatul de evaluare ê 


Informaţiile prezentate permit identificarea următorilor factori de natură a susține sau 
dezvolta comportamentul infracţional al inculpatului: 


- abandonul şcolar aprobat şi de către familia acestuia; 

- lipsa unei calificări profesionale; 

- spațiul de locuit insuficient care nu conferă condiţii dezirabile de trai; 

- vulnerabilitatea la influența anturajului  delincvenţional, pe fondul lipsei 
promovării din partea familiei a unei educații potrivite; 


5 Raportat la faptă, sunt importante precizarea contextului săvârşirii acesteia, a motivaţiei, dacă a fost sau nu 
premeditată, modalitatea de acţionare şi consecințele care au putut urma. 

17 Aici vom insista pe faptul că, pe lângă evaluarea comportamentului conform modelului A-B-C, este 
importantă identificarea motivaţiei pentru schimbare pentru a vedea dacă într-adevăr există o evoluție 
comportamentală pro-socială. Aceasta apare atunci când costurile percepute în urma unui comportament 
încep să întreacă beneficiile percepute. Este important să ne dăm seama de faptul că aceasta nu este o temă 
care se rezolvă într-o formă simplă, prin intermediul proporției dintre numărul de factori pozitivi versus negativi. 
Este posibil, de exemplu, ca un beneficiar să perceapă mulţi factori negativi care, totuşi, se reechilibrează cu o 
motivație pozitivă intensă şi importantă. 

O abordare frecventă constă în a evalua ceea ce percepe persoana ca fiind consecințe negative ale 
comportamentului infracțional. Trebuie să realizăm o balanţă între aceste două grupuri de factori în diferite 
maniere. Se poate construi o fişă de balanţă decizională pentru a face un rezumat al efectelor pozitive versus 
cele negative pe care persoana le-a perceput. 

è Factorii care influențează sau care pot influenţa conduita generală a persoanei pentru care a fost solicitat 
referatul de evaluare se referă atât la factorii de natură să inhibe dezvoltarea comportamentului infracțional, 
cât şi la factorii de natură să accentueze dezvoltarea acestuia. 

- debutul infracţional precoce; 

- suportul moral, afectiv şi material al familiei este precar, iar supravegherea este 
inadecvată; 

- săvârşirea mai multor infracţiuni într-o perioadă relativ scurtă de timp. 


În ceea ce priveşte factorii de natură a inhiba comportamentul infracțional, am 
identificat următorii: 


A) desfăşurarea unor activităţi lucrative în domeniul construcţiilor, ceea ce 
determină petrecerea timpului într-un mod dezirabil social şi asigurarea 
condiţiilor materiale de trai; 

B) a fost implicat în realizarea unor lucrări ocazionale încă de la vârsta de 11 ani, 
interiorizându-şi elemente legate de disciplina muncii; 

C) intenţia declarată de a continua studiile până la finalizarea celor opt clase, nivel 
care reprezintă o condiţie necesară pentru dobândirea permisului auto; 

D) promovarea unui comportament nonagresiv şi respectuos în cadru familial şi 
social; 

E) regretul față de adoptarea unor conduite delincvenţionale şi a consumului de 
alcool; 

F) conştientizarea gravităţii faptelor comise. 


Exerciţiu: Realizaţi, independent de factorii prezentaţi mai sus, o listare a factorilor pe care 
dumneavoastră îi consideraţi relevanţi în acest caz. Încercaţi să acordaţi valori fiecărui factor, pe o 
scală de la 1 la 100, în funcţie de relevanta acestuia în conturarea traiectoriei de viață a 
persoanei. Dacă aţi pune fictiv aceşti factori pozitivi şi negativi într-o balanţă, în ce parte ar înclina 
aceasta? 


V. Perspectivele de reintegrare în societate: ° 


Conform celor expuse mai sus, concluzionez faptul că factorii protectivi identificați a 
acționa în sprijinul conturării unei personalități pro-sociale a tânărului nu sunt suficienti 
pentru a-i asigura acestuia premisele unei bune adaptări sociale. Este evidentă inițiativa 
tânărului de a promova o serie de comportamente de natură a-l propulsa pe acesta pe o 
traiectorie de viață ascendentă (reluarea actului educativ, desfăşurarea de activități 
lucrative). Pentru a sprijini un astfel de demers şi a-i maximiza şansele de izbândă, este 
importantă includerea minorului într-un program de suport şi de dezvoltare a unor 
abilități sociale. Se impune canalizarea eforturilor spre menținerea unui loc de muncă şi 
dobândirea de forme legale în acest sens şi spre finalizarea studiilor care sunt o condiţie 
obligatorie pentru dobândirea unei calificări profesionale. 


19 În acest context vor fi evidenţiaţi factorii favorizanţi, dar şi cei inhibitori ai comportamentului infracţional, care 
au relevanţă asupra evoluţiei comportamentului persoanei în timp (dacă situaţia o impune, se poate face 
referire la evoluția pe termen scurt, mediu şi lung). Aceşti factori relevanți pot fi abordați prin raportare la: 
resursele interne ale persoanei (motivaţie, voinţă, atitudine, abilități), 
resursele externe (felul în care este susținut de familie, felul în care ar putea fi valorificate resursele 
comunitare în vederea satisfacerii nevoilor sale). Este important ca la acest capitol să se evidenţieze şi felul 
comunității din care provine persoana evaluată, dacă există sau nu resurse în acea comunitate. 

Perspectivele de reintegrare în societate sunt estimate după analiza tuturor datelor cuprinse în referatul 
de evaluare şi sunt prezentate pe scurt, obiectiv şi motivat. Nu se fac propuneri sau recomandări instanței de 
judecată privind soluţia ce urmează să fie dată în cauză. Perspectivele de reintegrare se prezintă motivat, într- 
o formă narativă, în funcţie de informațiile menţionate în capitolele precedente, fără cuantificarea pe grade: 
mici, medii sau crescute. Se recomandă ca în acest capitol să se surprindă informaţii ce ţin mai degrabă de 
evoluţia în plan comportamental. Rămâne un subiect deschis dacă ultima frază reprezintă o recomandare sau 
face parte din planul de intervenţie propus. 

Sporirea controlului comportamentului acestuia prin supravegherea sa de către o 
autoritate exterioară familiei pentru prevenirea recăderilor poate reprezenta o condiţie 
esenţială pentru reuşită. 


Exerciţiu: Imaginaţi-vă un plan de intervenţie în cazul acestei persoane care ar reduce 
semnificativ posibilitatea săvârşirii de noi infracţiuni. 


Data întocmirii şi semnării Întocmit, 
referatului de evaluare Consilier de probaţiune 
Şef serviciu, 
Notă: 


Acest referat de evaluare reprezintă doar un exemplu, fără a constitui un model de 
bune practici. Recomandările făcute pe baza acestuia cuprind ghidajele oferite de 
către Direcţia de probaţiune prin intermediul circularelor şi a altor materiale, suport 
(ghiduri de bune practici) şi sunt în conformitate cu prevederile Hotărârii Guvernului 
nr. 1239/2000 privind aprobarea regulamentului de aplicare a dispoziţiilor 
Ordonanţei Guvernului nr. 92/2000. 


Metode (şi tehnici) utilizate pentru a completa referatul de evaluare 


C.1. Analiza documentelor 


În procesul de investigație psiho-socială în vederea întocmirii referatului de 
evaluare, consilierul de probaţiune are la dispoziţie o metodă extrem de utilă: analiza 
documentelor. Importanța acesteia este dată de faptul că se referă la „orice entitate 
materială care are încorporată, depozitată în ea, o informaţie despre societatea umană 
dintr-o arie geografică” (Rotariu T. şi Ilut P.; 1996). Analiza documentelor nu se referă 
doar la cele scrise, ci ne putem referi şi la cele de natură video, audio, dar şi „obiecte 


materiale”, cum ar fi clădiri sau alte bunuri (Rotariu T. şi Ilut P.; 1996). 


Pentru consilierul de probaţiune, de o importanță mare sunt cele de natură 
personală, cum sunt însemnările privind bugetele de familie, actele personale 
(documente şcolare, profesionale, de proprietate etc.). Documentele personale pot fi 
utile pentru că prezintă faptele de viaţă în termeni semnificativi pentru cei care le-au 
trăit. Astfel, prejudecățile celui care utilizează acest tip de surse nu poate avea o 
influenţă prea mare asupra unor asemenea date şi informaţii documentare. În plus, 
acestea pot să constituie o funcţie de control pentru informaţiile dobândite prin alte 
metode. (Miftode V., 2003). 


Uneori, consilierul începe cu studiul unui referat întocmit anterior pentru aceeaşi 
persoană, dacă există un astfel de document. Continuă cu consultarea dosarului penal, 
însă, în acest caz, se recomandă să fie atent pentru a nu-şi forma prejudecăţi şi a nu 
eticheta pe baza informaţiilor axate în principal pe săvârşirea infracţiunii. O altă sursă 
importantă de informaţii este reprezentată de bazele de date ale diverselor instituţii cu 
care colaborăm şi vorbim aici despre documentele electronice (ex. ECRIS). O rețea 
electronică _interinstituţională bine pusă la punct ar reprezenta un real câştig în 
activitatea consilierului de probaţiune. 

Documentul este şi el „o parte a realităţii sociale, şi nu doar o oglindă a acesteia” 
(Rotariu T., Ilut P.; 1996). Un exemplu legat de activitatea consilierului de probaţiune ar 
putea fi cel referitor la studiul dosarului penal, care este o importantă sursă de informaţii 
legate de modul în care s-a produs un eveniment (fotografii de la locul faptei) sau 
despre modul în care este relatată producerea evenimentului (declaraţiile diverselor 
persoane cuprinse în dosarul penal). 


C.2. Observaţia 


Vă propunem să pornim de la una dintre cele mai aplicate definiţii pe care le-am 
întâlnit: 


Folosim termenul de „observație” pentru a numi o altă metodă de documentare. 
(Peretz, H., p. 21) 


Aceasta ne poate ajuta să înţelegem poziţia de complementaritate a observaţiei față 
de fiecare dintre metodele utilizate pentru a completa referatul de evaluare şi să o 
subînțelegem în cadrul surselor de informații. 


Practicarea observaţiei este un exerciţiu de luciditate: „ce înseamnă structurarea 
observaţiei? G.J. McCall (1984), citat de Royce Singleton, Jr. et al. (1988, 300), 
răspunde: Observaţia este structurată sau sistematică dacă se utilizează explicit planuri 
pentru selecţia, înregistrarea şi codificarea datelor; ea este nestructurată dacă aceste 
procese sunt implicite şi emergente”. (Chelcea, 2004, p. 396). Există grade ale 
structurării, în ceea ce priveşte observaţia, adecvată în activitatea de realizare a 
referatului de evaluare fiind, probabil, observația semistructurată (o fişă de observaţie 
poate fi consultată în Anexa acestui capitol). 


Multe servicii de probaţiune reuşesc să-şi respecte standardul implicit, al întrevederii 
la domiciliul persoanei evaluate, chiar în perioadele de suprasolicitare provocate de 
prevederile art. 482 C.p.p. Acest lucru face posibilă practicarea observaţiei directe a 
condiţiilor de locuit şi a vecinătăţii, dar şi a altor elemente neaşteptate. Consilierul de 
probaţiune însă nu trebuie să se lase furat de ceea ce iese din comun, observația 
ştiinţifică nu trebuie să conducă la o colecţie de excentricităţi. (...) Robert K. Merton 
(1972, 286) numeşte acest fapt serendipitate, după povestea celor trei prințese din 
Serendip (vechiul nume al insulei Ceylon), care aveau darul de a descoperi, grație 
perspicacităţii lor, lucruri pe care nu le căutau. (...) Se înţelege că — aşa cum remarca 
Rene Konig — „nu observația naivă a unui observator naiv, ci, dimpotrivă, observația 
naivă a unui observator instruit” constituie serendipity pattern. (Chelcea, 2004, p. 397) 


Nu ne propunem, aici, desfăşurarea unor comentarii cu preponderență teoretică, dar 
considerăm că cel care practică activităţile din probaţiune nu poate fi lipsit de informaţia 
privind cele trei activităţi indisociabile ale observaţiei directe. Ea cuprinde trei 
componente inseparabile: 


1. o formă de interacţiune socială cu mediul studiat, pentru ca observatorul să fie 
prezent în mijlocul evenimentelor, 


2. activităţi de observaţie şi, în fine, 


înregistrarea datelor observate, adică, în principal, luarea de notițe. (Peretz, H, 
2002, p. 69) 


Dacă ținem cont de faptul că observaţia directă nu se limitează numai la date vizibile 
şi acte şi nu este surdă la cuvintele emise de indivizi pe parcursul acțiunii lor sociale 

(Peretz, 2002, p. 41), descoperim că avem la îndemână mijloace pentru a răspunde 
cerinței prevăzute de art. 10, alin 2, lit. a, din HG 1239/2000, de a indica, în capitolul 
surse de informaţii al referatului de evaluare, refuzul de cooperare sau eventualele 
îndoieli privind acurateţea informaţiilor, prezentate motivat. 


C.3. Interviul 


În încercarea specialiştilor din domeniul social de a investiga universul empiric, 
aceştia utilizează o listă lungă de metode dintre care Rotariu T., lluţ P. (1999) amintesc 
cinci metode fundamentale: 


e experimentul 

e observaţia (propriu-zisă) 
e analiza documentelor 

e interviul 

e ancheta 


Interviul presupune încercarea de a obţine informaţii de la alte persoane prin 
întrebări şi răspunsuri în cadrul unei convorbiri şi reprezintă o metodă de bază în 
întocmirea referatului de evaluare. 


S. Chelcea (1996) realizează o clasificare a interviurilor, dintre care reținem 
următoarele delimitări: 


a) interviuri faţă în faţă sau prin telefon (după genul convorbirii); 


b) interviuri structurate, semistructurate şi nestructurate (după gradul de libertate în 
formularea întrebărilor, în cursul convorbirii) 


c) individual şi de grup (după numărul de participanţi). 


Pentru întocmirea referatului de evaluare, forma obişnuită a interviului este cea faţă 
în faţă, semistructurat şi individual. În cazul interviului semistructurat, prestabilite sunt 
doar temele în jurul cărora se va purta discuţia. Astfel, consilierul de probaţiune va 
utiliza în activitatea sa ca instrument de lucru un ghid de interviu care, pornind de la 
câteva teme mai generale, poate să cuprindă o lungă listă de subiecte şi întrebări 
specifice. (Rotariu T., Ilut P.; 1999). 


C.3.a. Cele 6 etape ale cercetării prin interviuri 


Kvale (1996) arată că o investigaţie prin interviuri are 6 etape (preluat de pe site-ul 
www.geocities.com/adrianhatos/interviul individual.doc). 


1  „tematizare. Formulează obiectivul investigaţiei şi descrie conceptul temei de 
investigat înaintea începerii interviului. „Ce?” şi „De ce?” trebuie clarificate 
înaintea stabilirii metodei („Cum?”). 


2 planificare. Planifică realizarea cercetării, luând în considerare toate etapele 
investigaţiei înaintea începerii interviurilor. Planificarea este realizată în funcţie 
de cunoştinţele dorite şi de implicaţiile etice ale studiului. 


3  intervievarea. Realizează interviurile pe baza unui ghid de interviu şi cu o 
abordare reflexivă a informaţiilor căutate şi a relaţiilor interpersonale din situaţia 
de interviu. 


4 transcrierea. Pregăteşte materialul de interviu pentru analiză. Ceea ce 
presupune, de obicei, transcrierea unui discurs oral într-un text scris. 


142 


5 analiza. Decide pe baza obiectivului şi temei investigaţiei şi a naturii materialului 
de interviu ce metodă de analiză este cea mai potrivită pentru interviuri. 


6 verificarea. Apreciază generalizarea, încrederea şi validitatea rezultatelor 
interviurilor.” Fidelitatea se referă la faptul dacă rezultatele sunt demne de 
încredere, iar validitatea semnifică dacă un studiu prin interviuri investighează 
ceea ce se intenţionează a se investiga. 


Această etapizare poate fi utilă şi în întocmirea referatului de evaluare întrucât 
ghidează munca consilierului de probaţiune asigurându-i mai mult profesionalism. 


Tracey A. Swift şi Ivan T. Robertson au conceput un manual al formatorului în care 
dezvoltă modalităţi eficiente de interviu, dintre care am preluat următoarele decupaje ca 
fiind importante pentru munca consilierului de probaţiune în ceea ce priveşte întocmirea 
referatului de evaluare. 


C.3.b. Pregătirea (stabilirea) interviului 


Mediul în care are loc interviul în vederea întocmirii referatului de evaluare va 
contribui foarte mult la procesul de realizare al acestuia. Pregătirile făcute pentru 
organizarea unui interviu reflectă cultura, valorile şi imaginea serviciului şi astfel nu 
trebuie să se facă rabat de la calitate nici în contextul unor aglomerări de sarcini, cum a 
fost situaţia creată de intrarea în vigoare a ari. 482 sau de prevederile HG 1239. 


Majoritatea literaturii disponibile în privinţa interviurilor se concentrează pe probleme 
de tipul: pregătirea scaunelor şi a iluminării din camera de intervievare. Unele cercetări 
au fost făcute în privinţa semnificației pregătirii scaunelor la interviu. 


Printre tipurile de poziționări şi stilurile corelate de interviu, pot fi reţinute patru 
variante, aşa cum acestea au fost prezentate de autorii manualului menţionat anterior: 


(a) Stilul tradiţional, când intervievatorul stă în faţa intervievatului. S-a sugerat că acest 
stil este un stil confruntaţional, care nu-l încurajează pe intervievat, biroul fiind 
asemenea unei bariere fizice şi mentale. 


(b) Un stil mai relaxat de interacţiune e atunci când intervievatul stă la 45 de grade de 
intervievator. Stilul menţine un nivel de formalitate, dar este mai puţin confruntaţional. 


(c) Un alt stil este atunci când cei doi stau de aceeaşi parte a biroului. Aceasta este 
poziţia pe care doi prieteni sau instructorul cu recrutul o adoptă. Un alt stil ar fi acela de 
a lăsa intervievatul să îşi aleagă poziţia în care se simte cel mai confortabil. De fapt se 
vrea obţinerea unui ambient în care atât intervievatul, cât şi intervievatorul să poată 
comunica cât mai bine. 


(d) Un alt stil este de a renunţa la birou, iar intervievatul şi intervievatorul să stea 
împreună. Acest stil îl ajută foarte mult pe intervievat. 


Scopul acestei clasificări este de a arăta variantele de poziționări posibile. Nici o 
poziţionare nu este recomandată în dauna altora, totuşi, pentru alegerea unei poziționări 
trebuie să luați în considerare şi alţi factori care să favorizeze comunicarea. 
Intervievatorul trebuie să se gândească la o poziţionare înainte de interviu. 
Intervievatorul trebuie să direcţioneze interviul într-o formă adecvată. Dacă interviul e 
luat în biroul intervievatorului şi intervievatul se aşază într-o poziţie „greşită”, ar putea să 
distragă atenţia ambilor. 


Este de preferat ca ambientul să fie plăcut, în măsura în care acest lucru depinde de 
consilierul de probaţiune, să se păstreze confidenţialitatea, iar interviul să se desfăşoare 

fără întreruperi, într-o manieră cât mai profesională, toate aceste detalii încurajându-l pe 
intervievat. Se sugerează de asemenea o abordare profesionistă a interviului din punct 
de vedere al organizării şi al intervievatului. 


C.3.c. Arta intervievării 


Arta intervievării se referă la tipurile de întrebări folosite de intervievator pentru a 
obţine un răspuns de la intervievat şi strategia de interviu folosită pentru a ţine discuția 
pe linia dorită. Tehnicile de interviu slabe, nesatisfăcătoare, pot ruina scopul interviului, 
prin enervarea intervievatului, astfel încât informații şi date importante rămân 
nedescoperite. Metode adecvate de intervievare şi pregătirea prealabilă asigură un 
rezultat optim interviului. 


Întrebări bine structurate, cu o tentă pozitivă, asigură o folosire eficientă a timpului 
intervievatorului şi intervievatului. Totuşi, nu este de-ajuns cunoaşterea întrebărilor 
adecvate, intervievatorul trebuie să cunoască şi modul corect de a pune aceste 
întrebări. 


C.3.d. Câteva tipuri de întrebări care trebuie evitate 


Vom prezenta pe scurt câteva tehnici greşite de intervievare împreună cu efectele 
rezultate din folosirea lor. 


Prea multe întrebări 

Întrebări închise 

Întrebări cu răspuns inclus/sugerat 
Întrebări indiscrete 

Întrebări discriminatoare 


aIDPUPN = 


În continuare vom detalia pe scurt fiecare dintre aceste modalităţi de a pune 
întrebări aşa cum au fost ele descrise de cei doi autori amintiţi mai sus. 


1. O tendinţă comună de a pune întrebări de obicei scurte şi închise care invită un 
răspuns scurt. 
Ex.: "De ce spuneți asta?”, “Ce vreți să spuneți?” “La ce vă referiți?”, “De ce?”, “Când?”, 
“De unde ştiţi ?”. 
Efect: Intervievatul va fi probabil copleşit de şirul întrebărilor, va adopta o poziţie 
defensivă, asemenea unui părinte întrebat încontinuu “de ce?” de copii. 


În interviurile în vederea întocmirii referatului de evaluare, întrebările deschise care 
invită intervievatul să vorbească nestingherit sunt o alternativă mai bună. 


2. Întrebări închise. Sunt acelea care reduc opțiunile intervievatului la a da 
răspunsuri foarte scurte, deseori de un cuvânt. 


Efectiv este puţin probabilă obținerea de informaţii diferite de cele aflate în prealabil. 
Este aproape imposibilă evitarea unor întrebări închise, dar poziţionarea lor la începutul 
interviului poate uşura starea persoanei. Pe cât posibil, ar trebui totuşi evitate. 


3. Aceste întrebări presează persoana la a răspunde într-un anumit mod. Acest tip 
de întrebare nu ajută deloc pentru că aceasta va răspunde probabil într-un mod 
previzibil de intervievator. 


Ex.: “Şi o să mai săvârşiți astfel de fapte?”. 

Efect: Răspunsurile la aceste întrebări dau o imagine distorsionată intervievatului, care 
va încerca probabil să se conformeze cu preferințele consilierului în loc să-l contrazică 
pierzând simpatia acestuia. 


Întrebările care în mod direct sau indirect discriminează o persoană din cauza rasei, 
sexului sau a unor dizabilităţi fizionomice sunt în dezacord cu principiile profesiei şi 
ofensatorii. 


C.3.e. Întrebări productive 


După examinarea câtorva tipuri de întrebări care pot incomoda persoana, sau pot 
distorsiona imagina acesteia, sunt sugerate câteva principii pentru întrebări de succes. 


Aceste principii pot fi folositoare în interviurile structurate, dar şi semistructurate, şi 
sunt propuse pentru a pune în priză intervievatorul şi a încuraja persoana la a răspunde 
onest şi deschis. 


În mod ideal întrebările dintr-un interviu ar trebui structurate în aşa fel încât să 
permită persoanei de a răspunde liber şi a dezvolta larg răspunsul. Deci, întrebările 
trebuie să fie clare, astfel încât intervievatul să ştie ce i se cere şi să răspundă 
confident. În construcția întrebărilor ar trebui evitate negările, ghidând la răspunsuri 
pozitive. 


Ex: “Aţi putea să-mi spuneți ce v-a influențat să luaţi această decizie?" 
“Ati putea insista asupra acestei probleme?” 
“La ce anume vă gândiţi?” 


Dacă avem de-a face cu o persoană timidă, nervoasă sau tăcută, chiar şi aceste 
întrebări pot lăsa informaţii importante neelucidate, şi ar putea fi nevoie de întrebări 
suplimentare, ca de exemplu: “Ce credeţi despre...?" 


Întrebările sunt: 


specificative şi clare 
încurajează persoana să se exprime liber şi deschis 
sunt construite pozitiv 


ANS 


Întrebările productive şi deschise invită deseori persoana să îşi exprime liber opinia. 
Sunt construite pozitiv, direcționate la subiect şi sunt lipsite de prejudecăţi sau oricare 
din caracteristicile menţionate anterior. 


C.3.f. Tehnici de ascultare 


Pentru un intervievator, a asculta este la fel de important ca şi a întreba sau a vorbi. 
Prin ascultare, intervievatorul obține informaţiile dorite pentru evaluare. Totuşi, deseori, 
intervievatorul este nerăbdător de a pune întrebarea următoare în loc să termine de 
ascultat. Cheia la această problemă este pregătirea prealabilă, „analizând documente” 
care ar putea fi importante. Realizarea acestui lucru permite intervievatorului să se 
concentreze asupra întrebărilor, nefiind în dificultate la momentul următoarei întrebări, 
fiind sigur că a acoperit toate problemele chestionate. 


Interviurile pot fi foarte solicitante din punct de vedere psihic, mai ales dacă se 
realizează mai multe interviuri pe zi. Câteva măsuri pozitive pentru a îmbunătăţi 
capacitatea de ascultare a intervievatorului, tot în opinia celor doi autori, sunt: 


1. Pregătire minuțioasă 4. Luarea unor pauze între interviuri 
2. Structură în întrebări 5. Menţinerea contactului vizual 
3. Luarea de notițe 

Pe lângă tehnica punerii întrebărilor, consilierul de probaţiune mai are la îndemână 
şi alte tehnici de natură să îmbunătăţească demersul acestuia, descrise tot de Tracey A. 
Swift şi Ivan T. Robertson. 


C.3.g. Reflectare 


Reflectarea este o tehnică prin care intervievatorul circumscrie/repetă comentariile 
sau afirmaţiile intervievatului, restaurându-le în formă de întrebare. Această tehnică este 
proiectată pentru a încuraja intervievatul să-şi dezvolte punctul de vedere. (Anderson & 
Shackleton, 1993 apud Swift şi Robertson). Este o metodă importantă de a ajuta 
intervievatorul să înțeleagă ce spune printr-o interpretare a cuvintelor spuse, fără 
prejudecăţi sau orientare a persoanei. 


În exemplul următor, intervievatorul reflectă sentimentul intervievatului pentru a 
încuraja destăinuirea: 


Ex: “- Nu m-am înțeles bine cu mama mea. 
- Nu v-aţi înțeles? 
- Am o gândire independentă, şi am avut discuţii pe principii. 
- Nu aţi împărtăşit aceeaşi opinie într-o situaţie?” 


C.3.h. Rezumare 


Rezumarea, ca şi reflectarea, ne dă posibilitatea de a verifica dacă am înţeles bine 
afirmaţiile intervievatului. Rezumarea întrebărilor este foarte importantă într-un interviu 
de evaluare în care intervievatorul are nevoie de cât mai multe informaţii care îl ajută în 
a-şi forma o idee. De exemplu, un intervievator doreşte să confirme cu persoana 
motivele pentru care şi-a schimbat des locul de muncă, şi-l întreabă: “Deci, doriţi într- 
adevăr o carieră rapidă?” O altă cale de a folosi această metodă este de a spune: 
“După cum văd lucrurile...” (Mackay, 1995, p. 12 apud Swift şi Robertson). 


Întrebările rezumatoare sunt similare cu întrebările închise în felul că nu încurajează 
intervievatorul pentru o discuţie deschisă: de fapt, încheie discuţia despre un subiect. 


Rezumarea este eficientă pentru: 


- stabilirea lucrurilor deja discutate în interviu 

- obținerea confirmaţiei unor interpretări 

- clarificarea faptelor 

- încheierea unui subiect şi trecerea la o altă temă. 


C.3.i. Comportamentul verbal şi nonverbal 


O dimensiune importantă a interviului este comunicarea  nonverbală folosită de 
ambele părți. Comportamentul nonverbal este identificat că ar avea un efect benefic 
asupra interviului, acţionând ca suport social sau demonstrând că intervievatorul ascultă 
ceea ce spune (Lnden et. al., 1993, Millar et. al., 1995 apud Swift şi Robertson). 


A da din cap, un semn facial atent sau menţinerea contactului vizual, sau 
caracteristicile unui comportament verbal, ca şi încurajarea intervievatului de a continua 
cu un “mmm” sau “înțeleg” sugerează tot o ascultare atentă (Mackay, 1995 apud Swift şi 
Robertson), (Hackett, 1995 apud Swift şi Robertson). Consilierul de probaţiune ar trebui 
să exerseze aceste tehnici pentru a nu le folosi prea des, altfel devin manierisme şi 


indică o plictiseală din partea intervievatorului! 


Limbajul nonverbal a făcut obiectul unor cercetări asidue în ultimii ani. Unii psihologi 
estimează că circa 65% din semnificaţiile prezente într-o conversaţie sunt purtate de 
semnale nonverbale (gesturi, expresii faciale, poziţii ale corpului, mişcări oculare, în spațiu). 

Într-un experiment efectuat asupra limbajului nonverbal (mai exact tipetele copiilor 
între O şi 2 ani), Rick a solicitat unor mame să asculte strigătele înregistrate ale unui lot 
de copii. Mamelor li se cerea: 


1. să recunoască sunetul scos de propriul copil; 
2. să numească situaţiile în care aceste strigăte au fost emise. 


Rezultatele au arătat că mamele recunosc mult mai uşor contextul de emisie a unor 
strigăte scoase de toţi copiii (adică “semnificaţia” lor) decât strigătele scoase de propriul 
copil. Aceasta arată că producţiile vocale ale copiilor sunt suficient de precise şi 
universale (colective) pentru a funcţiona ca limbaj în comunicarea mamă-fiu. 


Montagner şi Mounoud au evidenţiat existența unor veritabile sisteme de comunicare 
mimică şi gestuală la copiii de creşă între 1,6 şi 4 ani. Acestea constau în secvenţe de 
gesturi, posturi, expresii mimate care într-un context dat provoacă reacţiile dorite. 


Comunicarea nonverbală între adulți este saturată în diferenţe transculturale. 
Contactul vizual, de pildă, are semnificaţii diferite în culturi diferite. Doi europeni (sau 
nord-americani) aflaţi în conversaţie privesc din când în când unul în ochii celuilalt 
(acest tipar l-a învăţat în copilărie: “uită-te la mine când îţi vorbesc”, ne spuneau 
părinţii). Pentru un japonez, acest lucru e considerat o impoliteţe gravă, el fixându-şi 
privirea pe gâtul partenerului de discuţie. Un european poate vedea în aceasta o lipsă 
de interes din partea colegului său japonez şi va întrerupe conversaţia. Un arab însă e 
obişnuit să privească fix în ochi persoana cu care vorbeşte; pentru el, glisarea privirii e 
semnul lipsei de respect şi al insolenţei. Fără luarea în considerare a acestor diferenţe, 
comunicarea nonverbală dintre personaje din culturi diferite are de suferit. (Curs de 
Psihologie generală, anul |, sem |, Fac. de psihologie şi ştiinţele educaţiei, Univ. Babeş- 
Bolyai Cluj-Napoca, înv. la distanţă). 


Expert în psihologie socială, profesor la Universitatea Oxford, Peter Collet a făcut 
numeroase studii asupra comportamentului uman. El arată cum pot fi identificate şi 
interpretate gândurile şi sentimentele celor din jurul nostru cu ajutorul gesturilor - 
conştiente şi mai ales inconştiente - pe care aceştia le fac. Aceste rezultate ar putea fi 
importante şi pentru consilierul de probaţiune atunci când evaluează persoana din faţa 
sa. Cartea gesturilor a lui Peter Collet prezintă teza conform căreia persoanele care 
ascund adevărul sunt trădate în primul rând de discursul lor, în sensul că au tendinţa de 
a schimba subiectul, nu reuşesc să ofere detalii atunci când li se solicită, fac pauze lungi 
între cuvinte etc. 


C.3.j. Interviul prin telefon 


În munca sa, consilierul de probaţiune alege să realizeze interviul şi prin telefon din 
rațiuni legate de rapiditate, cost, fiabilitate, aria de acţiune putând fi mult mai extinsă în 
acest caz. Accesul la telefonie la noi în ţară este în dezvoltare, bucurându-se în ultimii 
ani de extindere şi telefonia mobilă. Această tehnică are şi unele neajunsuri, în sensul 
că nu se recomandă în cazul în care interviul este unul mai complex (ex. când acesta se 
realizează cu persoana pentru care se întocmeşte referatul de evaluare), ci este mai 
potrivită atunci când avem nevoie de informaţii concrete despre un anumit subieci (ex. 
conduita şcolară a unui minor prezentată de dirigintele său sau unul dintre profesori). În 
plus, nu putem avea certitudinea că persoana care răspunde la telefon este cine se 
prezintă că este. De asemenea, prin intermediul acestei tehnici se poate pierde o 
anumită cantitate de informaţii, îndeosebi la întrebările deschise, din cauza faptului că 
limbajul nonverbal poate fi perceput doar într-o mică măsură, iar exprimarea tinde să fie 
mai redusă. (Rotariu T., Ilut P., 1999). 

C.3.k. Interviul cu minori 


Cea mai mare parte a referatelor de evaluare se întocmeşte pentru 
învinuiţii/inculpaţii minori, adică acea categorie de vârstă situată între 14 şi 18 ani, când 
intervine răspunderea penală proprie. Unii autori denumesc perioada 14-17 ani 
“adolescența juvenilă”, iar cea între 17 şi 22 ani, “postadolescenţă”. (Pirău, 2006). Însă, 
în actualul context social este tot mai greu de precizat momentul în care se încheie 
adolescența. Aceasta este o perioadă în care au loc schimbări la nivelul tuturor 
structurilor Eului, “întreaga istorie a adolescenței este povestea felului în care fiecare 
individ reuşeşte să facă fată acestor schimbări” (Rideau apud Pirău, 2006). Aceeaşi 
autoare enumeră o serie de caracteristici comportamentale ale adolescentului, care pot 
ajuta profesionistul care vine în contact cu acesta, în cazul de faţă consilierul de 
probaţiune, să-şi adapteze abordarea în funcţie de aceste considerente. Asifel, 
adolescentul prezintă o opoziție față de autoritatea adultului, discontinuitate 
comportamentală, criză de identitate, narcisim sau egoism şi criză de originalitate. 


Cu toate că adolescentul afişează uneori siguranţă de sine în mod ostentativ, el este 
în parte vulnerabil şi are nevoie de sprijinul discret, răbdător al adultului. “Nu trebuie 
doar să înțelegem adolescentul, spune A. Rideau, ci trebuie să-l recunoaştem ca fiind 
diferit”. (Pirău, 2006). 


Astfel, consilierul de probaţiune ar trebui să stabilească o relaţie de încredere cu 
minorul în momentul întrevederii. Acesta poate vedea în consilier o persoană corectă şi 
imparţială, având în vedere că şi alți membri ai familiei pot fi de față în momentul 
intervievării. Este important să i se explice acestuia întreg contextul întrevederii întrucât 
minorii ajung, în urma convocării, în cadrul Serviciului de probaţiune în vederea realizării 
interviului necesar întocmirii referatului de evaluare cu o amplă varietate de aşteptări, 
temeri, speranţe şi îngrijorări. Pot ajunge sperând că vor fi criticaţi, sfătuiţi, întrebaţi, 
ascultați, învinuiți, instruiți sau consolaţi. Pentru aceste motive şi pentru altele, este util 
să le oferim acestora de la început un tablou de ansamblu simplu şi scurt asupra 
structurii întrevederii. Un comentariu bun, care să structureze, poate linişti mintea 
minorului şi apoi poate începe discuţia în cele mai bune condiţii posibile. 


Vă prezentăm un exemplu: 


„Dispunem de o oră pe care o vom petrece împreună. Pe parcursul acestei ore 
vă voi solicita câteva informații concrete şi necesare întocmirii unui referat de 
evaluare solicitat de ...în cazul d-voastră pentru ca instanţa să vă cunoască şi în 
alte circumstanţe decât cele ale săvârşirii faptei descrise în cadrul dosarului 
penal. Probabil voi petrece o mare parte din timp ascultându-vă, astfel încât să 
pot înțelege mai bine contextul d-voastră de viață. De asemenea, şi dvs. trebuie 
să aveți nişte aşteptări în legătură cu ce se va întâmpla şi ce nu se va întâmpla 
aici, şi mi-ar plăcea să le ascult. Dar acum să începem. Ce puteţi să-mi spuneți 
despre....” 


În plus, întrucât minorul este în general ataşat de familie, şcoală, grup de prieteni, 
consilierul de probaţiune trebuie să manifeste un tact deosebit în relaţia cu aceştia 
pentru a nu prejudicia în vreun fel imaginea minorului şi pentru a păstra maximum de 
confidenţialitate. 


Notă: 


Pentru alcătuirea grilei de interviu, necesară în activitatea de completare a 
referatelor de evaluare, recomandăm folosirea unităţilor tematice care se regăsesc 
în anexa 1 a capitolului Supravegherea în comunitate. 

C.4. Întrevederea 


Dacă aţi parcurs — şi trebuie să o fi făcut, până acum! — textele normelor legale privitoare 
la referatul de evaluare, aţi observat că nici măcar o singură dată nu se vorbeşte despre 
interviu. Referirea exclusivă este la întrevedere. Aşa procedând, vă veti fi întrebat: ce i-a 
determinat, pe cei care au scris despre referatul de evaluare, aici (şi nu numai, pentru că 
toate comentariile, inclusiv capitolele corespunzătoare din precedentele manuale ale 
probațiunii, fac referire exclusivă la interviu), să detalieze interviul? 


Într-adevăr, este timpul să practicăm clarificarea şi în această privinţă. 


Alegem să vă oferim un text de sprijin, în fapt un decupaj practicat cu respect pentru 
autorul lui. Nu înainte de o scurtă introducere. 


Încă din Antichitate, metoda discuţiei a fost frecvent utilizată de către filozofi, 
medici, preoți sau avocaţi. Totuşi, în cursul celei de-a doua jumătăţi a secolului 
al XIX-lea, un cuvânt englezesc — care, în realitate, este traducerea literală a 
francezului Entrevue („întrevedere”) — a căpătat o semnificaţie tehnică aparte... 
(Nils şi Rime, în Moscovici şi Buschini, p. 2007) 


Dacă ne-am opri la o minimă explicaţie, precum ... relaţia dintre interviu şi 
întrevedere este doar o chestiune de traducere, am încerca o serioasă insuficienţă. 
Suntem de părere că nu o merităm, motiv pentru care apelăm un text posibil de regăsit 
în aproape toate cărțile lui Vasile Miftode: 


Aceste două tehnici (n.n., întrevederea şi interviul) trebuie analizate nu atât în 
perspectiva asemănării lor, cât mai ales în perspectiva deosebirilor lor esenţiale (...): 
întrevederea se apropie mai mult de tehnica observației (oferindu-ne în esență 
informații cu valoare de fapte), în timp ce interviul se aproprie prin natura lui de tehnica 
chestionarului (oferindu-ne, ca şi acesta, opinii...). (Miftode, p. 211) 


Ne permitem un scurt comentariu. 


Nu ştim ce motive au determinat opțiunea pentru utilizarea întrevederii, a celor care 
au conceput Regulamentul de aplicare a dispozițiilor Ordonanţei Guvernului nr. 92/2000 
privind organizarea şi funcţionarea serviciilor de probaţiune — şi, poate, ar trebui să le 
aflăm -, dar se dovedeşte plină de înţelesuri, fie şi dacă parcurgem definițiile acestei 
tehnici, propuse şi colectate de acelaşi autor: 


a) este tehnica principală — în realizarea „programelor de intervenţie” socială, aflându- 
se — putem spune — în inima actiunilor umane şi a activității serviciilor sociale; 


b) este „un procedeu de investigație verbală, pentru a culege informaţii vizând 
obiectivul stabilit”: 


c) este o conversaţie care, sub această formă, posedă caracteristici ale „schimbărilor 
informaţionale” şi o natură asimetrică, întrucât cercetătorul pune întrebări, iar 
subiectul oferă răspunsuri (despre experiențele lui). 


Deci: 


a) nu este vorba de un schimb reciproc, în dublu sens, ca într-o „conversaţie cotidiană”; 

b) în „convorbirea-cercetare” se manifestă repetiţia (se cer precizări, completări, 
clarificări etc.); 

c) o asemenea acţiune nu este un scop în sine, ci vizează un „scop exterior” — 
culegerea de informaţii necesare realizării unor programe sociale de intervenţie 
(n.n., referatul de evaluare este realizat, vă reamintim, în orizontul unei posibile 
intervenții); (...) 

d) întrevederea dezvoltă un proces de interacțiune umană de tipul „fată-n faţă” (tête-à- 
tête) în care sunt importante nu atât informaţiile verbale, cât conduitele, faptele, 
„reacțiile”, stările afective, credințele et., care exprimă îndeosebi aspectele latente 
ale personalității subiectului. Profesioniştii din alte domenii (n.n., este şi cazul 
consilierilor de probaţiune) practică o asemenea tehnică, „declanşează reacții” 
ambivalente la subiecţi sau clienţi (...). (Miftode, p. 211-212) 


Încheiem această încercare de clarificare a tehnicii întrevederii printr-o ultimă citare, 
care aduce în atenţie importanţa legăturii dintre părţile referatului de evaluare, în acest 
caz dintre sursele de informații şi părţile care urmează: 


Importanţa epistemică şi euristică a „întrevederii” constă în reprezentarea articulată 
a „contextului subiectiv-obiectiv” în care are loc, a sistemului de experiențe şi 
semnificaţii legate de actorii implicaţi şi de mediul social de referinţă, indiferent de 
dimensiunea acestora, elemente între care menţionăm: 


a) experienţe materializate sau „instituționalizate”; 

b) experienţe intensive sau extensive; 

c) experienţe care vizează întreaga „istorie a vieții” individuale (biografia, studiul de 
caz, „istoria socială” familială etc.); 

d) experienţa care vizează numai o perioadă a vieţii individuale (intrarea în profesie, în 
familie etc.); 


e) experienţe care reflectă „traiectoria socială” (cariera şcolară, profesională, culturală); 


f) experiențe legate de anumite ucenicii (învățarea unei meserii, promovarea unor 
relaţii de vecinătate sau a unor sisteme de ajutor interuman). (Miftode, 215-216). 


Evaluarea... referatului de evaluare: aspecte calitative şi cantitative 


Evaluarea, conform Dicţionarului de psihologie, include judecăţi de valoare privind 
fenomenele descrise prin măsurători, comparații, raportări (Gronlund Newman- 1968). 


Având în vedere faptul că referatul de evaluare este un produs al cercetării 
calitative, referirea lui Patton (1990 apud M. Agabrian, 2004) conform căreia: „validarea 
pragmatică (a cercetării calitative) înseamnă că perspectiva expusă este judecată de 
relevanta şi folosința ei de către aceia cărora le este prezentată: acţiunile şi perspectiva 
lor, asociată cu acţiunile şi perspectiva cercetătorului”. 


La modul general, Eisner (1991, apud M. Agabrian, 2004) consideră că evaluarea 
unei cercetări calitative trebuie să aibă în vedere trei aspecte: 


=  „Coerenţa: Povestea are sens? Cum sunt concluziile argumentate? În ce 
măsură surse multiple de date au fost folosite să dea crezare interpretărilor 
făcute? Legată de coerenţă este noțiunea de „coroborare structurală”, de 
asemenea cunoscută ca triangulatie. 


= „Consensul: condiţia în care cititorii lucrării sunt de acord că rezultatele şi/ori 
interpretările raportate de cercetător sunt consistente cu propria lor experienţă 
ori cu dovada prezentată”. 


= În final, este importantă „utilitatea instrumentală”. „Un studiu calitativ bun ne 
poate ajuta să înțelegem o situaţie care altfel putea să fie enigmatică sau 
confuză.” Prin intermediul lui putem anticipa viitorul, având rol de hartă sau ghid. 
„Ghidurile îndreaptă atenţia noastră la aspectele situaţiei sau locului pe care în 
altfel le putem omite.” 

Momentul evaluării referatului de evaluare este o fază importantă a procesului de 
realizare a acestuia întrucât este implicat în asigurarea satisfacţiei profesionale a 
consilierului de probaţiune prin feed-back-ul pe care îl primeşte. Acest aspect, pe lângă 
funcţia evaluativă, facilitează în acelaşi timp învăţarea şi progresul. „Dacă nu este posibilă 
evaluarea eficacităţii unei acţiuni, dacă nu există criterii pentru aprecierea raportului 
eforturi/rezultate, apare riscul formulării unor concluzii greşite sau al încurajării unor 
obişnuințe de lucru inadecvate. O cunoaştere concretă a faptelor şi o evaluare realistă 
sunt premisele oricărei învăţări”. (Lewin, 1951, apud B. Zani şi A. Palmonari, 2003). 


Evaluarea referatului de evaluare poate să ia două forme: internă (atunci când 
aceasta are loc în cadrul serviciului prin procesul de intervizare şi supervizare) sau 
externă (atunci când evaluarea se realizează de către beneficiarii referatului de evaluare: 
parchetul sau instanța de judecată). Aceasta din urmă se realizează periodic, prin 
aplicarea unor chestionare adresate cu acest scop. 


Într-o măsurare cantitativă, numărul referatelor de evaluare întocmite în serviciile de 
probaţiune din România, în primele cinci luni ale anului 2008, a fost de 8.446. Luna mai 
reprezintă şi reperul temporal de la care balanţa dintre numărul referatelor de evaluare 
şi numărul dosarelor de supraveghere se înclină în favoarea primelor (8.446/7.970). 


Se confirmă, şi în cazul serviciilor de probaţiune din România, aprecierea conform 
căreia sarcina principală a ofițerilor (n.n., corespondent britanic al consilierilor) de 
probaţiune este întocmirea referatelor presentenţiale?. (Jary şi Jary, p. 491) 


Continuând comparatia dintre cele două sisteme de probaţiune, din România, pe de 
o parte, Anglia şi Țara Galilor, pe de altă parte, putem descoperi o similitudine în 
evoluţia referatului de evaluare, cu posibile consecințe şi pentru modul nostru de lucru. 


I Anglia şi Țara Galilor România 

Apariția 1907 1997 (centre experimentale), 
probațiunii 2001 (instituție) 

Trecerea de la |1991: „social inquiry report” (SIR) sunt înlocuite 2006/2007°": anchetele sociale 
ancheta cu „pre-sentence report” (PSR) obligatorii în cauzele cu minori, 
socială către întocmite de serviciile de autoritate 
referatul de tutelară, sunt înlocuite cu 

evaluare referatele de evaluare obligatorii în 


cauzele cu minori, întocmite de 
serviciile de probaţiune 


Reacţia 1, a 1999: sunt introduse „the specific sentence 2007-2008: demersuri pentru 
serviciilor de  |report” (SSR), în unele cazuri care nu au schimbarea conţinutului art. 482 
probaţiune conţinut precedente solicitări de raport C.p.p. 


Reacţia 2, a |2005: SSR sunt înlocuite cu „fast delivery 
serviciilor de |report” (FDR), posibil de întocmit într-o singură 
probaţiune zi, deşi există un termen maximal de 5 zile. 
Condiţiile care determină întocmirea FDR sunt 
bine precizate. 


2 Este de observat faptul că o apreciere asemănătoare (cu o nuanţare importantă) se regăseşte în Dictionary 
of Probation and Offender Management, Willan Publishing, Portland, 2007, p. 212: Întocmirea referatelor de 
evaluare este o sarcină principală a serviciului de probatiune (sublinierea noastră) şi a ofițerilor (n.n., 
corespondent britanic al consilierilor) de probaţiune. 

ZI Aplicarea noilor prevederi ale art. 482 C.p.p. a fost amânată la scurt timp după intrarea în vigoare (august 
2006), până în aprilie 2007, pentru ca serviciile de probaţiune să-şi organizeze o minimă pregătire a reacției la 
dramaticele schimbări pe care le va fi suferit. În 2006, până la amânarea amintită, serviciile de probaţiune au 
întocmit 60 de referate de evaluare, solicitate în baza art. 482 C.p.p. 

Demersurile Direcţiei de probaţiune, în perioada 2007-2008, au fost perseverente şi 
argumentate, pentru schimbarea normei juridice care prevedea obligativitatea întocmirii 
referatului de evaluare, în cauzele cu minori, la solicitarea poliției (cu preponderență, cum 
s-a dovedit, practic), a parchetului sau a instanţei de judecată. Observând că tendinţa 
legiuitorului este de a menţine prevederile care ne împovărează cu obligativitate, probabil 
că ne-am putea organiza o reacţie similară celei a serviciilor de probaţiune din Anglia şi 
Țara Galilor, pe un fond care este asemănător. Aşa încât unele referate de evaluare (ex. a 
minorilor) să capete o formă minimală (preponderent bazată pe tick-box), în condiţii bine 
precizate (cu referire la un grup limitat de persoane evaluate). 


Continuitatea referat - supraveghere 


Întocmirea referatelor de evaluare ocupă un loc important în activitatea consilierului 
de probaţiune, însă aceasta reprezintă doar un punct de pornire, pentru ca, în final, 
consilierul de probaţiune să-şi îndeplinească obiectivul de a media relaţia între cei doi 
„actori sociali”: persoana condamnată penal şi comunitatea. 


„Cu certitudine se poate menţiona faptul că instituţia probaţiunii este una 
comunitară, mediind între instituţiile statului şi reprezentanții societăţii civile, pentru 
sporirea şanselor de  reinserție socială a persoanelor aflate în supraveghere, 
reprezentând chiar un test pentru verificarea spiritului comunitar al societăţii româneşti. 
Astfel, obiectivele cuprinse în Ordonanţa de Guvern nr. 92/2000 sunt: 


a) reintegrarea socială a persoanelor care au săvârşit fapte prevăzute de legea 
penală; 


b) atragerea şi implicarea activă a comunităţii în procesul de reintegrare socială a 
persoanelor care fac obiectul activităţii de probaţiune; 


c) asigurarea unui echilibru între nevoile siguranței sociale a comunităţii şi nevoile 
specifice ale infractorului; 


d) evaluarea impactului măsurilor economico-sociale asupra fenomenului de 
criminalitate. 


Comunitatea va deveni astfel tot mai conştientă atât de drepturile, cât şi de 
obligaţiile sale întrucât eşecul persoanei care a comis o infracţiune reprezintă în acelaşi 
timp şi propriul eşec. 


Existenţa unei alternative la pedeapsa penală reprezintă un nou cod 
comportamental față de membrii săi. Ea are în acest moment sarcina de a socializa, 
integra, şi nu de a marginaliza şi exclude. Astfel, în contextul probaţiunii, comunitatea 
trebuie să îşi aloce noi atribuţii în vederea redefinirii rolului social al membrului său 
condamnat penal care are nevoie de acceptare”. (Paşca, 2005) 


Ținând cont de aceste deziderate, consilierul de probaţiune are în vedere, în 
momentul întocmirii referatului de evaluare, planul de intervenţie pe care l-ar putea 
dezvolta în cazul în care persoana ar primi o condamnare în care i-ar fi suspendată 
pedeapsa cu închisoarea sub supravegherea Serviciului de probaţiune. Acest plan este 
recomandat să fie cuprins în capitolul V al referatului de evaluare, „Perspectivele de 
reintegrare în societate”. 


Vom exemplifica în continuare modul în care consilierul de probaţiune poate să 
confere continuitate muncii sale prin întocmirea unui plan de intervenție (acolo unde 
cazul se pretează) în care o resursă ar putea fi chiar Serviciul de probaţiune , fără a 
face totuşi sugestii sau recomandări instanţei de judecată. 

EXEMPLU 


„Conform celor expuse mai sus, concluzionez faptul că factorii protectivi identificaţi a 
acționa în sprijinul conturării unei personalități prosociale a tânărului nu sunt suficienți 
pentru a-i asigura acestuia premisele unei bune adaptări sociale. Este evidentă iniţiativa 
tânărului de a promova o serie de comportamente de natură a-l propulsa pe acesta pe o 
traiectorie de viață ascendentă (desfăşurarea de activități lucrative). Pentru a sprijini un 
astfel de demers şi a-i maximiza şansele de izbândă, este importantă canalizarea 
eforturilor spre menținerea unui loc de muncă şi dobândirea de forme legale în acest 
sens. Continuarea studiilor reprezintă o premisă importantă pentru dobândirea unei 
calificări profesionale şi astfel a unei bune integrări pe piața muncii. 


Sporirea controlului comportamentului acestuia prin supravegherea sa de către o 
autoritate exterioară familiei pentru prevenirea recăderilor poate reprezenta o resursă 
importantă.” 


Anexă 
Fişă de observaţie 
e Cadrul: 
e Cum este mediul fizic? 


e Care este contextul social? 
e Ce fel de comportamente favorizează sau influențează negativ acest cadru? 


2. Participanții: 
e Cine este prezent la locul acţiunii, câți oameni şi rolurile lor. 
e Ce îi reuneşte pe aceşti oameni? 
e Cine are permisiune de a fi aici? 
3. Activități şi interacțiuni: 
e Ce se întâmplă? 
e Există o succesiune clară de activităţi? 
e Cum interacționează oamenii în cadrul activității şi în afara acesteia? 
e Ce conexiuni sau interdependente există între oameni şi activităţi? 
4. Frecvența şi durata: 
e Când a început această situaţie? 
e Este un tip de situaţie care se repetă sau este unică? 
e Dacă se repetă, cât de frecvent se întâmplă acest lucru? 
e Dintre situațiile diferite, cât de tipică este cea pe care o observăm? 
5. Factorii subtili (o serie de factori mai puţin evidenti, dar probabil la fel de importanți 
pentru observaţie): 
e Activităţile formale şi neplanificate 
e Înţelesul simbolic şi conotativ al cuvintelor 
e Comunicarea nonverbală, care cuprinde şi îmbrăcămintea, dispunerea în 
spațiul fizic etc. 
(Merriam, S.B., în Agabrian, 2004) 

Lista reglementărilor şi documentelor-reper pentru întocmirea referatelor de 
evaluare: 


Ordonanţa Guvernului nr. 92/2000 privind organizarea şi funcţionarea serviciilor de 
reintegrare socială a infractorilor şi de supraveghere a executării sancţiunilor 
neprivative de libertate; 


Hotărârea Guvernului nr. 1239/2000 privind aprobarea Regulamentului de aplicare a 
dispoziţiilor Ordonanţei Guvernului nr. 92/2000; 


Legea nr. 129/2002 pentru aprobarea Ordonanţei Guvernului nr. 92/2000 cu privire 
la organizarea şi funcţionarea serviciilor de probaţiune; 


Legea 356/21.07.06 privind modificarea şi completarea C.p.p., precum şi pentru 
modificarea altor legi; 


Propunerea D.P. de formular de întocmire a referatelor/rapoartelor de evaluare 
pentru cauzele cu minori din 17.08.2006; 


Publicarea în data de 07.09.06 în Monitorul Oficial nr. 764 a Ordonanţei de Urgenţă 
pentru modificarea şi completarea Codului de procedură penală care suspendă 
dispoziţiile art. 482 şi 484 până la data de 31.03.2007; 


Adresa D.P. din data de 11.09.2006 referitoare la centralizarea răspunsurilor din 
teritoriu privind respectarea confidenţialităţii în cazul întocmirii referatelor de 
evaluare; 


Circulara D.P. nr. 44341/30.03.2007 privitoare la întocmirea referatelor de evaluare 
având în vedere intrarea în vigoare a dispoziţiilor art. 482 C.p.p.; 


Adresa D.P. din 18.04.2007 prin care se argumentează faptul că referatele de 
evaluare se întocmesc doar pentru minorii care au calitatea de învinuit sau inculpat, 
nu şi pentru persoana faţă de care nu s-a început urmărirea penală sau nu s-a pus 
în mişcare acţiunea penală; 


Circulara D.P. nr. 51358/03.05.2007 privind interpretarea unitară a art. 482 C.p.p., 
stabilirea competenţei serviciilor de probaţiune în cazul solicitării de referate de 
evaluare pentru copiii străzii, întocmirea rapoartelor de evaluare pentru minorii care 
au săvârşit o faptă penală, dar nu răspund penal, imposibilitatea întocmirii 
referatului de evaluare în lipsa învinuitului/inculpatului major; 


Nota de fundamentare a ministrului justiţiei privind Ordonanţa de Urgenţă pentru 
modificarea Codului de procedură penală; 


Informarea D.P. din 09.12.2007 privind avizul negativ dat de CSM, raportat la 
demersurile D.P. în ceea ce priveşte modificarea art. 482 C.p.p.; 


Circulara D.P. nr. 25377/29.02.2008 privitoare la clarificarea unor aspecte de 
practică referitoare la art. 482 C.p.p. ridicate de Serviciul de probaţiune de pe lângă 
Tribunalul Satu Mare; 


Adresa D.P. din 26.03.2008 privind problemele ridicate de compatibilitatea dintre 
art. 482 C.p.p. modificat şi art. 197 alin 2 C.p.p.; 


Adresa înaintată de D.P. în data de 05.03.2008 domnului ministru la care s-a ataşat 
proiectul privind modificarea art. 482 din C.p.p.; 


OUG 31/2008 privind modificarea art. 482 C.p.p. publicată în Monitorul Oficial al 
României nr. 224/24.03.2008; 

Circulara D.P. nr. 36890/24.03.2008 prin care se aduce la cunoştinţă modul în care 
prevederile art. 482 C.p.p. au fost modificate prin Ordonanţa de Urgenţă nr. 31/2008 
privind modificarea art. 482 C.p.p. publicată în Monitorul Oficial al României nr. 
224/24.03.2008; 


Circulara nr. 38664/27.03.2008 a D.P. privind dispoziţiile în ceea ce priveşte 
activitatea de întocmire a referatelor de evaluare şi care abrogă dispoziţiile circularei 
nr. 44341/30.03.2007 a D.P. pe aceeaşi temă; 


Circulara nr. 530/03.04.2008 transmisă de Serviciul de probaţiune de pe lângă 
Tribunalul Covasna referitoare la neîntocmirea referatelor în cazul imposibilității 
contactării inculpatului; 


Circulara nr. 38664/07.04.2008 a D.P., document clarificator privind situaţia în care, 
în lipsa unei întrevederi cu persoana pentru care instanţa a solicitat referat de 


evaluare, acesta nu se mai întocmeşte; 
= HG 747/2008 pentru modificarea şi completarea HG 1239/2000. 

Supravegherea în comunitate 


Ligia Dumitraşcu 
Valentin Schiaucu 


Cuvânt înainte 


Actul normativ care reglementează organizarea şi funcţionarea instituţiei Probaţiunii 
în România formulează, în cadrul celui dintâi articol al său, misiunea acesteia în 
contextul românesc. Această misiune se defineşte în limbaj juridic astfel: „În vederea 
reintegrării sociale a persoanelor care au săvârşit infracțiuni, menținute în stare de 
libertate, şi a supravegherii executării obligațiilor stabilite de instanța de judecată în 
sarcina acestora, se înființează, sub autoritatea Ministerului Justiţiei, serviciile de 
reintegrare socială a infractorilor şi de supraveghere a executării sancţiunilor neprivative 
de libertate” . 


Plecând de la această definiţie, se remarcă poziționarea instituţiei probaţiunii în 
sfera execuţională a procesului penal prin rolul conferit acesteia: supravegherea 
modului în care o persoană condamnată sau minor execută obligaţiile stabilite de 
instanță în sarcina sa pe durata unui termen de încercare. Scopul unei asifel de 
intervenții, dublată de oferirea unor servicii specializate? în vederea depăşirii nevoilor 
criminogene, este acela de a asigura reintegrarea socială a persoanei în cauză. 


Luându-se în considerare rezultatele cercetărilor care au evidenţiat faptul că, oricât 
de sofisticate ar putea fi metodele de control, simpla supraveghere nu garantează 
succesul reintegrării persoanei sancţionate penal în comunitate, legiuitorul a prevăzut 
necesitatea intervenției asupra factorilor de risc printr-o activitate de asistare. 


Prin urmare, în cadrul procesului de reintegrare, activitatea consilierului de 
probaţiune se centrează pe două dimensiuni importante: control şi asistare. 
Desfăşurarea activităţii de asistare este însă condiţionată de existenţa celei de control, 
având în vedere că, în lipsa unei hotărâri judecătoreşti prin care să se fi dispus 
supravegherea executării obligaţiilor de către Serviciul de probaţiune , nu se poate 
realiza activitatea de asistare. De aceea sugerăm practicienilor o abordare unitară a 
intervenţiei (control şi asistare) pe perioada supravegherii, chiar dacă în manualul de 
față aceste două dimensiuni sunt tratate în capitole separate. 


1 Art. 1 din OG nr. 92/2000 privind organizarea şi funcţionarea serviciilor de reintegrare socială a infractorilor şi 
de supraveghere a executării sancţiunilor neprivative de libertate. 

2 Articolul 3 alin. 1 din OG 92/2000 stipulează că, la cererea persoanelor prevăzute în art. 1, serviciile de 
probaţiune pot asigura acestora asistenţă şi consiliere în vederea îndreptării şi reintegrării sociale. 

În România, serviciile de probaţiune nu supraveghează persoane condamnate sau 
minori față de care s-a luat măsura educativă a libertăţii supravegheate, ci modul în 
care cele două categorii sancţionate penal respectă măsurile de supraveghere sau, 
după caz, execută obligaţiile impuse de instanța de judecată în sarcina acestora. 
Supravegherea unei persoane ar implica utilizarea altor mijloace (de exemplu, 
monitorizarea electronică). Cum aceste mijloace nu sunt prevăzute de legislaţia penală 
actuală, controlul nu se realizează faţă de persoane. Pe de altă parte, probaţiunea în 
România încă are rolul de a consolida modalităţi alternative de executare a pedepsei 
închisorii pentru persoane care au săvârşit infracţiuni cu pericol social redus. Totuşi, din 
raționamente legate de economia textului, în prezentul capitol au fost folosiţi alternativ 
termenii de persoană supravegheată şi persoană sancţionată penal. Argumentul alegerii 
celui din urmă termen a fost determinat de faptul că în categoria sancţiunilor penale sunt 
incluse atât pedepsele, cât şi măsurile educative. 


Capitolul de faţă are ca punct de reper pe cel publicat în anul 2004 în Manualul de 
practică în domeniul reintegrării sociale şi supravegherii. Informaţiilor cuprinse acolo li s- 
au adăugat unele noi ce decurg fie ca urmare a modificărilor legislative, fie prin 
acumularea experienţei practice, atât în calitate de consilieri, cât şi în calitate de 
inspectori şi formatori în procesul de pregătire iniţială a consilierilor de probaţiune. 


În ciuda caracterului arid al informaţiei prezentate, determinat chiar de natura 
activităţii de probaţiune abordate, sperăm totuşi ca acest material să poată fi înţeles şi 
valorificat ca atare. 


Definiţii 


Termenul de supraveghere derivă din limba latină, prin compunerea cuvintelor super 
— „deasupra' şi videre — „a vedea”, însemnând aşadar „a nu scăpa din vedere”, „a ţine 
evidenţa”.* Această perspectivă largă asupra a ceea ce înseamnă supravegherea, 
raportată la activitatea de probaţiune, poate fi completată cu înțelesuri mult mai 
specifice: 


a) Modalitate de executare a pedepsei cu închisoarea prevăzută de Codul penal 
(C.p.). 


b) Activitate specifică serviciilor de probaţiune care constă, în principal, în 
supravegherea modului în care persoana sancţionată respectă măsurile şi execută 
una sau mai multe din obligaţiile stabilite de instanţa de judecată în sarcina sa. 


c) Metodă de lucru cu persoanele care au comis infracțiuni, menținute în stare de 
libertate. 


Deşi toate aceste aspecte sunt importante din perspectiva activităţii de reintegrare 
socială a persoanelor care au comis infracţiuni, ceea ce interesează cu precădere este 
supravegherea privită ca activitate specifică serviciilor de probaţiune, cu referire atât la 
relația ce se consolidează între consilierul de probaţiune şi persoana supravegheată, 
cât şi la procesul în cadrul căruia aceasta se dezvoltă.” 


; Dictionary of Probation and Offender Management, Rob Canton, David Hancock (Edt.), 2007, p. 304. 
Ibidem. 

Scopuri 


Finalitatea supravegherii este aceeaşi, indiferent de faptul că aceasta este privită ca 
modalitate de executare a pedepsei, activitate specifică serviciilor de probaţiune sau 
metodă de lucru cu persoanele care au comis infracţiuni. Astfel, scopurile supravegherii 


sunt: 
l. Reabilitarea” juridică şi socială a persoanelor care au comis infracțiuni. 
Il. Scăderea riscului de a mai comite infracțiuni şi prevenirea săvârșirii de noi 
infracțiuni. 
II. Protecţia publicului şi a victimelor/creşterea gradului de siguranţă socială. 
IV. Repararea prejudiciului față de comunitate. 
Obiective 


Pentru a atinge aceste scopuri trebuie acoperite însă o serie de obiective, privite ca 
nişte „ținte” intermediare cu caracter mai puţin general şi care se traduc prin ceea ce 
trebuie realizat în plan concret pentru a atinge scopurile stabilite. În acest sens, 
obiectivele supravegherii sunt următoarele: 


asigurarea unui control asupra persoanei sancţionate prin supravegherea 
modului în care aceasta respectă măsurile şi execută una sau mai multe 
obligaţii ce i-au fost impuse de către instanţa de judecată; 


identificarea acurată a nevoilor criminogene ale persoanelor supravegheate; 


motivarea persoanelor supravegheate pentru a se angaja în procesul de 
schimbare comportamentală; 


oferirea de suport pentru a menţine comportamentul dezirabil obținut prin 
intervenție; 


asigurarea unui management al riscului adecvat rezultatelor obţinute prin 
evaluare; 


facilitarea posibilităţii persoanei sancţionate de a recompensa comunitatea 
vătămată prin infracţiune. 


Categorii de persoane sancţionate față de care serviciile de probaţiune au 
competenţa de a verifica modul de îndeplinire a măsurilor după caz, de 
executare a uneia sau a mai multor obligații 


Pe scurt, persoanele sancţionate care intră în evidența serviciilor de probaţiune 
sunt cele prevăzute de Legea 129/2002 de aprobare a Ordonanţei Guvernului nr. 
92/2000 privind organizarea şi funcţionarea serviciilor de reintegrare socială a 
infractorilor şi de supraveghere a executării sancţiunilor neprivative de libertate, precum 


5 Am optat pentru introducerea acestui termen în defavoarea celui de „reintegrare socială” deoarece cel din 
urmă are un grad ridicat de generalitate şi relativitate. 

şi cele prevăzute de Codul penal (minorii condamnați), identificându-se în acest fel patru 
categorii: 


persoanele condamnate în baza art. 86' C.p. faţă de care instanța a dispus 


respectarea măsurilor prevăzute în art. 86” alin.1 lit. a)-d) din C. 


„ap 


să se prezinte, la datele fixate de către instanţă, la Serviciul de probaţiune; 


să anunţe, în prealabil, orice schimbare de domiciliu, reşedinţă sau locuinţă şi 
orice deplasare care depăşeşte 8 zile, precum şi întoarcerea; 


să comunice şi să justifice schimbarea locului de muncă; 
să comunice informaţii de natură a putea fi controlate mijloacele lui de existenţă. 


persoanele condamnate în baza art. 86! C.p. fată de care instaţa a dispus 


respectarea măsurilor prevăzute în art. 86* alin.1 lit. a)-d) din C.p. şi executarea 
uneia sau mai multora dintre obligaţiile prevăzute în art. 86' alin. 3 lit. a)-f) din 


C.p.: 


să desfăşoare o activitate sau să urmeze un curs de învățământ ori de 
calificare; 


să nu schimbe domiciliul sau reşedinţa avută ori să nu depăşească limita 
teritorială stabilită decât în condiţiile fixate de instanţă; 


să nu frecventeze anumite locuri stabilite; 
să nu intre în legătură cu anumite persoane; 
să nu conducă nici un vehicul sau anumite vehicule; 


să se supună măsurilor de control, tratament sau îngrijire, în special în scopul 
dezintoxicării. 


minorii condamnati în baza art. 110" fată de care instanta a dispus executarea, 
până la vârsta de 18 ani, a uneia sau a tuturor obligaţiilor prevăzute la art. 103 


alin. 3 lit. a)-c) din C.p. iar după împlinirea vârstei de 18 ani, pe durata 
termenului de încercare, măsurile prevăzute în art. 86: alin. 1 lit. a)-d) din C.P şi 


executarea uneia sau mai multora dintre obligaţiile prevăzute în art. 86: alin. 3 
lit. a)-f) din C.p. 


minorii fată de care instanţa a luat măsura educativă a libertăţii supravegheate 


în baza art. 103 din C.p. şi a impus acestora executarea uneia sau mai multor 
obligaţii dintre cele prevăzute la art. 103 alin. 3 lit. a-c C.p., respectiv : 


- să nu frecventeze anumite locuri stabilite; 
- să nu intre în legătură cu anumite persoane; 


- să presteze o activitate neremunerată într-o instituție de interes public 
fixată de instanţă, cu o durată între 50 şi 200 de ore, de maximum 3 
ore pe zi, după programul de şcoală, în zilele nelucrătoare şi în 
vacanță. 


ê Trebuie precizat că serviciile de probaţiune nu au competenţa legală de a asigura supravegherea minorului 
în baza art. 103 C.p., ci de a asigura supravegherea executării obligaţiilor prevăzute la art. 103 alin. 3 lit. a-c 
C.p. Aceasta întrucât serviciul de probaţiune nu este instituție legal însărcinată cu supravegherea minorului. 
Pentru mai multe informaţii, a se vedea capitolul „Elemente de drept“. 

Etapele procesului de supraveghere 


Conţinutul concret al activității de supraveghere presupune o anume procesualitate, 
ceea ce înseamnă că această activitate se derulează pas cu pas, într-o ordine logică, 
ce îi asigură coerenţă şi continuitate. 


Plecând de la aceste premise, în cadrul acestui capitol se intenţionează prezentarea 
principalelor etape ale activităţii de supraveghere, prin raportare la cerințele legii, 
metodologiei proprii activităţii de probaţiune, precum şi prin raportare la rigoarea logicii, 
care determină, împreună, succesiunea temporală a acestor etape. Abordarea lor se 
face detaliat, insistând asupra aspectelor tehnice mai semnificative şi care necesită o 
explicitare mai amănunţită, prin raportare la fiecare moment al procesului de 
supraveghere. Plecând de la această abordare, se pot identifica câteva etape reper ale 
activităţii de supraveghere, anume: 


e alocarea cazului 

e pregătirea pentru prima întrevedere 

e prima întrevedere 

e întocmirea şi înmânarea planului de supraveghere 

e monitorizarea şi evaluarea procesului de supraveghere 


e încheierea supravegherii 


1. Alocarea cazului 


Această fază se concretizează prin trimiterea unei adrese de către biroul de 
executări penale din cadrul instanței care a judecat pe fond cauza, indiferent dacă 
hotărârea judecătorească a rămas definitivă la o instanţă superioară, Serviciului de 
probaţiune competent din punct de vedere teritorial să exercite supravegherea. În acest 
sens, potrivit dispoziţiilor art.4 alin.1 din HG nr.1239/2000 de aprobare a Regulamentului 
de aplicare a dispoziţiilor Ordonanţei Guvernului nr.92/2000 privind organizarea şi 
funcționarea serviciilor de reintegrare socială a infractorilor şi de supraveghere a 
executării sancţiunilor neprivative de libertate”, denumit în continuare regulament, 
competent să exercite supravegherea este Serviciul de probaţiune din judeţul în care 
locuieşte persoana sancţionată penal. Adresa trebuie să fie în mod necesar însoțită de 
hotărârea instanţei de judecată, în copie, sau un extras de pe aceasta. 


Adresa prin care a fost încredințată supravegherea Serviciului de probaţiune se 
înregistrează în registrul de intrări—ieşiri al serviciului. Dacă se constată că Serviciul de 
probaţiune nu este competent din punct de vedere teritorial să exercite supravegherea, 
va înştiința biroul de executări penale cu privire la acest fapt, solicitând ca hotărârea 
judecătorească să fie înaintată Serviciului de probaţiune competent. 


Atunci când Serviciul de probaţiune este competent teritorial să exercite 
supravegherea, şeful serviciului va proceda în conformitate cu dispoziţiile art. 18! din 
regulament, potrivit cărora, la primirea hotărârii judecătoreşti, va desemna un consilier 


f Aşa cum a fost modificat prin HG nr. 747/2008 pentru modificarea şi completarea Regulamentului de aplicare 
a dispozițiilor Ordonanţei Guvernului nr. 92/2000 privind organizarea şi funcţionarea serviciilor de reintegrare 
socială a infractorilor şi de supraveghere a executării sancţiunilor neprivative de libertate. 


160 


de probaţiune responsabil cu supravegherea modului în care persoana îndeplineşte 
măsurile şi, eventual, obligaţiile impuse de instanță în sarcina sa. În conţinutul articolului 
invocat anterior se regăsesc şi dispoziţii referitoare la faptul că, de regulă, 
supravegherea este încredințată consilierului de probaţiune care a întocmit iniţial 
referatul de evaluare pentru persoana sancţionată în cauză. Pe lângă acest criteriu de 
alocare a cazurilor pot fi luate în considerare şi altele, cum ar fi volumul de muncă al 
membrilor echipei, experiența acestora prin raportare la specificul cazului, termenul de 
încercare al cazurilor aflate în evidenta fiecărui consilier, frecvenţa întrevederilor etc. 


După încredințarea cazului de către şeful serviciului, consilierul de probaţiune va 
deschide un dosar de supraveghere în conţinutul căruia se vor regăsi, potrivit art. 18 
alin. 2 din regulament, următoarele documente sau tipuri de documente: 


- hotărârea instanţei de judecată, în copie, sau un extras de pe aceasta; 
- procesul-verbal întocmit cu ocazia primei întrevederi; 
- planul de supraveghere; 


- referatul de evaluare întocmit înainte de pronunţarea hotărârii judecătoreşti, 
atunci când este cazul; 


- referatul de evaluare solicitat de către instanţă pe perioada supravegherii, atunci 
când este cazul; 


- dovezi privind modul de îndeplinire a măsurilor şi obligaţiilor impuse de instanţa 
de judecată persoanei aflate în supraveghere. 


Forma şi conţinutul acestor documente vor fi abordate detaliat în cuprinsul fiecărui 
capitol, în cadrul etapei corespunzătoare din procesul de supraveghere. 


În această etapă are loc şi includerea persoanei sancţionate penal în baza de date a 
Serviciului de probaţiune. 


2. Pregătirea pentru prima întrevedere 


În conformitate cu art. 19 alin. 1 şi art. 26 alin. 1 din regulament, cu cel puţin trei zile 
înainte de data primei întrevederi, consilierul responsabil de caz contactează persoana 
sancţționată penal şi, în cazul minorului, reprezentantul legal al acestuia, în scopul de a 
transmite informaţiile referitoare la: 


- locul, data şi ora la care trebuie să aibă loc prima întrevedere; 
- adresa Serviciului de probaţiune şi numărul de telefon; 
- numele consilierului responsabil de caz. 


Deşi actul normativ care reglementează o astfel de etapă nu prevede alte 
specificaţii, documentul prin care i se transmit persoanei sancţionate penal informațiile 
menţionate mai sus poate include informaţii despre hotărârea judecătorească, 
posibilitatea de a anunţa (în prealabil şi motivat) neprezentarea la data şi ora fixată, 
consecințele neprezentării ş.a. Aceste date pot fi utile persoanei sancţionate penal cu 
condiţia prezentării lor destinatarului, pe scurt, coerent şi într-un limbaj accesibil. 


Este indicat ca documentul prin care se realizează înştiințarea să fie transmis cu 
confirmare de primire pentru a se putea identifica ulterior dacă destinatarul a luat 
cunoştinţă de conţinutul său. 

Colectarea informaţiilor are drept scop identificarea aspectelor necesare conturării 
unei imagini de ansamblu asupra cazului, care să constituie un punct de plecare pentru 
investigaţiile ulterioare. Pe baza acestor informații, consilierul îşi structurează abordarea 
astfel încât să identifice, cu ocazia evaluării, nevoile care au determinat manifestarea 
comportamentului infracţional şi care necesită a fi depăşite pentru a se asigura astfel 
atingerea scopurilor supravegherii. De asemenea, odată ordonate, aceste informaţii pot 
oferi indicii cu privire la datele care necesită verificare suplimentară, explicitare sau 
clarificare la momentul primei întrevederi. 


Una dintre cele mai importante surse de informare în activitatea de colectare a 
informaţiilor în această etapă o reprezintă dosarul penal al persoanei sancţionate“. Se 
cunoaşte totuşi faptul că există o cazuistică semnificativă în sarcina fiecărui consilier de 
probaţiune, mai ales în serviciile de probaţiune supraaglomerate, fapt ce îngreunează 
accesul acestuia la dosarul penal. În acest caz se recomandă analiza cu maximă atenție 
a hotărârii judecătoreşti a instanţei de fond, care cuprinde aspectele referitoare la 
circumstanţele manifestării comportamentului infracțional, dar şi informaţii referitoare la 
situaţia juridică şi socială a persoanei sancţionate penal. 


O altă sursă extrem de relevantă o constituie referatul de evaluare întocmit anterior 
pronunțării hotărârii judecătoreşti sau într-o altă cauză. Referatul de evaluare se poate 
afla în evidenţa Serviciului de probaţiune căruia i-a fost încredințată supravegherea sau 
în evidenţa altui serviciu de probaţiune, având în vedere că persoana ar putea să-şi 
schimbe locuinţa între timp. În acest caz, Serviciul de probaţiune competent să exercite 
supravegherea va solicita celui care a întocmit referatul de evaluare o copie după 
acesta în conformitate cu art. 19! alin. 3 din regulament, precum şi alte date relevante. 
Informaţiile cuprinse în referatul de evaluare vor fi avute în vedere la realizarea evaluării 
situației persoanei supravegheate (art. 19" alin. 2 din regulament). 


3. Prima întrevedere 


Prima întrevedere cu persoana sancționată este foarte importantă pentru întreg 
procesul de supraveghere şi reabilitare al acesteia. De felul în care aceasta va decurge 
depind, în mare măsură, modul în care se vor desfăşura următoarele întrevederi, 
motivaţia persoanei supravegheate, încrederea în consilier şi în eficienţa activităţii de 
reintegrare. 


Prima întrevedere trebuie să aibă loc în termen de 10 zile lucrătoare de la data 
comunicării hotărârii judecătoreşti (art. 19 alin. 2 din regulament). 


O atenţie deosebită trebuie acordată conţinutului contactului iniţial şi modalităţii în 
care acesta se realizează. 


În primul rând are loc prezentarea proprie, menţionându-se în acest sens numele şi 
prenumele, funcţia pe care o avem, faptul că suntem responsabili de caz, adică 
persoana de legătură cu serviciul, anume desemnată, care se va ocupa personal de 
supravegherea modului în care acesta respectă măsurile sau execută obligaţiile ce i-au 
fost impuse de către instanţă şi care îl va sprijini activ în vederea restabilirii legăturilor cu 
comunitatea. 


i După epuizarea tuturor căilor de atac, sau după expirarea termenelor destinate utilizării căilor de atac, adică 
atunci când sentința rămâne definitivă, dosarul penal al persoanei sancţionate se întoarce la instanţa de fond. 
Inainte de a fi arhivat, informaţiile din dosarul penal vor fi necesare pentru o serie de acte de procedură. 

Este important să fie accentuate şi bine clarificate atât rolul şi responsabilităţile 
consilierului, de a asigura supravegherea şi de a ajuta persoana supravegheată în 
procesul de schimbare a comportamentului, cât şi responsabilităţile persoanei 
supravegheate: faptul că este răspunzătoare de propriul comportament, de angajarea în 
procesul de schimbare comportamentală, de măsura şi felul în care respectă cerințele 
legii şi ale hotărârii judecătoreşti. Pentru a-şi evidenția cât mai clar rolul, consilierul de 
probaţiune se poate defini ca un intermediar între persoana supravegheată şi instanţa 
de judecată, pe de-o parte, respectiv serviciile sociale, pe de altă parte. Persoana 
supravegheată trebuie ajutată să înțeleagă foarte clar că nu reprezentăm o instituție 
punitivă, dar că avem obligaţia legală de a anunţa instanța dacă vom constata 
încălcarea măsurilor sau neexecutarea obligaţiilor impuse, aceasta din urmă fiind 
competentă să revoce sancţiunea. Mai mult, persoana supravegheată trebuie să ajungă 
să înțeleagă că rolul consilierului este acela de a-l asista şi sprijini în demersul de 
reabilitare socială, iar respectarea măsurilor şi executarea obligaţiilor ce i-au fost impuse 
de către instanţă, precum şi angajarea sa activă în procesul de schimbare a propriului 
comportament este în beneficiul său. 


Toate aceste aspecte trebuie prezentate foarte clar, într-un limbaj accesibil şi 
inteligibil, la momentul şi în modalitatea pe care o impune contextul comunicării. De 
asemenea, consilierul trebuie să manifeste prin conduita sa atenţie, interes, 
disponibilitate, înțelegere, acceptanţă şi empatie, aceste aspecte fiind esenţiale pentru 
eliminarea temerilor persoanei supravegheate şi pentru confortul psihologic al acesteia, 
pentru consolidarea încrederii pe care o va acorda consilierului şi serviciului, pentru o 
adecvată desfăşurare a relaţiei profesionale, pentru motivarea şi angajarea acesteia în 
procesul de schimbare, deci pentru reabilitarea sa socială. 


Se remarcă, aşadar, că această etapă trebuie valorificată atât în sensul clarificării 
nelămuririlor şi aşteptărilor persoanei supravegheate, cât şi pentru motivarea şi 
angajarea sa în procesul de schimbare a comportamentului şi de integrare în 
comunitate. 


Conform art.19 din regulament, tot în cadrul primei întrevederi este necesar ca 
persoanei supravegheate să-i fie prezentate, verbal şi scris, o serie de aspecte ce vor fi 
consemnate într-un proces-verbal semnat de către ambele părți şi, atunci când este 
cazul, de către reprezentantul legal al acesteia. O copie a procesului-verbal se 
înmânează persoanei supravegheate, aşa cum stipulează art.19 alin.7 din regulament. 


Conţinutul procesului-verbal va face referiri la: 
scopul/scopurile supravegherii; 
obiectivele supravegherii; 


modul de desfăşurare a supravegherii; 


i Na 


măsurile/obligaţiile impuse de către instanţa de judecată persoanei supravegheate 
şi consecinţele îndeplinirii sau neîndeplinirii acestora; 


5. obligaţia respectării normelor de conduită, care se referă, în principal, la „a nu avea 
un comportament violent sau agresiv ori o atitudine nepotrivită sau un limbaj 
necorespunzător, care ar putea prejudicia personalul de probaţiune, precum şi alte 
persoane aflate sub supraveghere”; 


6. posibilitatea de a formula plângere la şeful serviciului, în cazul în care persoana 
supravegheată constată că tratamentul aplicat de serviciul de probaţiune pe 
perioada supravegherii este necorespunzător. 

Conţinutul procesului-verbal este completat cu prevederea art.19 alin.5" din 
regulament care face trimitere la art.45 alin.4 din acelaşi act normativ, privind 
posibilitatea persoanei supravegheate de a solicita asistenţă şi consiliere din partea 
serviciului. Deoarece înştiințarea persoanei supravegheate despre existența acestei 
oportunităţi era oricum o obligaţie legală a consilierului, includerea sa în procesul-verbal 
asigură dovada respectării ei. 


Fără a mai reveni asupra scopului şi obiectivelor supravegherii, care au fost 
prezentate anterior în respectivul ghid, precum şi asupra altor aspecte ale procesului 
verbal care sunt explicite, trebuie menţionat că modul de desfăşurare a supravegherii 
constă în întâlniri directe, de tip „față-în-față”, care vor avea loc periodic la sediul 
Serviciului de probaţiune, în vizite inopinate la domiciliu, atunci când dispoziţiile legale 
precizează acest lucru, precum şi în obținerea şi verificarea informaţiilor cu privire la 
persoana supravegheată prin menţinerea unei legături permanente cu diverse persoane 
sau prin colaborarea cu organele de poliţie şi autorităţile locale. 


De asemenea, trebuie amintit că în cazul nerespectării măsurilor sau neexecutării 
obligaţiilor de către persoana supravegheată, consilierul responsabil de caz va întocmi 
un raport care cuprinde un rezumat al procesului de supraveghere şi care face menţiuni 
cu privire la dovezile prin care se constată încălcarea obligaţiei (art.38 alin.1 din 
regulament). Raportul întocmit împreună cu dovezile în copie vor fi înaintate spre 
informare şefului Serviciului de probaţiune care, atunci când consideră necesar, va 
sesiza judecătorul delegat la compartimentul de executări penale în vederea luării 
măsurilor legale. Există şi excepţii la această procedură: 1. în cazul în care persoana 
supravegheată nu respectă măsura prevăzută la art. 86° alin.1 lit.a din regulament; 2. în 
cazul persoanelor supravegheate cărora instanţa le-a impus obligaţia de a nu frecventa 
anumite locuri. În aceste situaţii, în cazul în care consilierul responsabil de caz constată 
că persoana supravegheată a încălcat respectiva obligaţie, acesteia i se va înmâna mai 
întâi un avertisment, explicându-i-se verbal conţinutul său, ocazie cu care se va încheia 
şi un proces-verbal (art.34 alin.3 şi art.40 alin.3 din regulament). Obligaţia se consideră 
încălcată când, după înmânarea a două avertismente, consilierul responsabil constată 
că persoana condamnată/minorul a fost prezent în locul a cărui frecventare a fost 
interzisă (art.34 alin.4 şi art.40 alin.4 din regulament). În acest caz, consilierul 
responsabil de caz va relua procedura întocmirii raportului şi transmiterii sale către şeful 
serviciului împreună cu dovezile corespunzătoare. Atunci când un minor încălcă această 
obligaţie, şeful serviciului va înştiinţa, pe lângă instanţa de judecată, şi reprezentantul 
legal al acestuia, respectiv părintele, tutorele sau instituția legal însărcinată cu ocrotirea 
minorului. Trebuie precizat totodată că, în cazul în care persoanei supravegheate i s-a 
impus executarea obligaţiei de a se supune unor măsuri de control, tratament sau 
îngrijire, în special în scopul dezintoxicării, această obligaţie este considerată 
neîndeplinită în situaţiile în care persoana supravegheată: 


= refuză în mod nejustificat includerea în programe de tratament derulate în 
scopul dezintoxicării; 


= întrerupe în mod nejustificat tratamentul de dezintoxicare; 
= refuză efectuarea testelor de verificare a consumului de substanţe. 


Prezentarea procesului-verbal trebuie să se realizeze într-un limbaj inteligibil şi 
accesibil, evitându-se termenii de specialitate sau nefamiliari pentru a se asigura astfel 
internalizarea conţinutului său de către persoana sancţionată. În acest sens, este 
indicată şi utilizarea lămuririlor suplimentare în scris, atunci când este cazul, astfel încât 
persoana supravegheată să ajungă la o mai bună înțelegere cu privire la 
responsabilităţile, dar şi drepturile pe care le are. 

După prezentarea procesului-verbal are loc realizarea evaluării persoanei 
supravegheate în vederea întocmirii ulterioare a planului de supraveghere (art. 19" din 
regulament). Acest moment intervine după ce persoana supravegheată dispune de o 
serie de informații referitoare la procesul de supraveghere, a luat cunoștință de 
obligaţiile şi drepturile pe care le are, i s-au înlăturat o parte din temeri şi a înțeles cadrul 
şi limitele colaborării cu Serviciul de probaţiune . Toate acestea sunt favorabile activității 
de evaluare întrucât reprezintă o introducere a persoanei supravegheate în contextul 
relației profesionale. 


Principalul instrument prin care se realizează evaluarea este interviul. 


Interviul este o tehnică care presupune o succesiune de întrebări şi răspunsuri, mai 
mult sau mai puţin ghidată de către consilier, şi care urmăreşte: 


= culegerea de informaţii referitoare la contextul manifestării comportamentului 
infracţional, motivaţia pentru schimbare, situația economică şi psiho-socială a 
persoanei intervievate şi familiei acesteia etc.; 


=" stabilirea nevoilor criminogene, identificarea riscurilor şi ulterior a ariilor de 
intervenţie”. 


Pentru a acoperi aspectele la care se face referire mai sus, se apreciază că cel mai 
potrivit tip de interviu este cel semistructurat, de tip tematic. Acest tip de interviu este 
centrat asupra unor teme generale de interes a căror explorare va oferi informaţii despre 
factorii care influențează comportamentul persoanei supravegheate. Surprinderea 
informaţiilor despre factori oferă, la rândul său, posibilitatea identificării unui anumit tip 
de risc, dar şi stabilirii direcțiilor de intervenţie în abordarea cazului. 


Art.19' alin.4 din regulament prevede că evaluarea persoanei condamnate vizează 
în mod obligatoriu, ca unităţi tematice: 


1) analiza comportamentului infracțional; 

2) situaţia familială, socială şi economică şi atitudinea faţă de aceasta; 

3) planurile de viitor pe termen scurt şi mediu ale persoanei condamnate şi 
indicarea modalităţilor concrete prin care intenţionează să le pună în practică. 


De asemenea, dacă se constată că persoana supravegheată consumă în exces 
anumite substanțe, în cadrul procesului de evaluare se vor avea în vedere: 

- tipul sau tipurile de substanţe utilizate, 

- cantitatea, 

- frecvența şi metodele de administrare a substanţei, 

- istoricul consumului, 

- contextul în care se manifestă acest consum şi 


- instituţia şi/sau organizaţia de specialitate în evidenţa căreia se află sau s-a aflat 
persoana evaluată. 


Aceste teme trebuie analizate particularizat, în raport cu specificul fiecărui caz, cu 
informaţiile sigure de care consilierul deja dispune, dar şi în funcţie de direcția şi 
contextul discuţiei (interviului) cu persoana supravegheată. Temele orientative de 


% Este important ca la finalul interviului să existe un acord reciproc - al consilierului şi persoanei supravegheate 
- asupra nevoilor şi obiectivelor ce vor fi consemnate în planul de supraveghere, chiar dacă acestea se vor 
modifica ulterior în urma reevaluării. 

interes în interviul utilizat în evaluarea persoanei supravegheate se regăsesc în anexa 
nr. 1 aflată la sfârşitul ghidului "°. 


Aşa cum se transpune la nivel practic, interviu tematic este unul integrat, care 
cuprinde atât elemente caracteristice interviului inițial, cât şi interviului motivational. 


Specificul activităţii de supraveghere, precum şi o serie de constrângeri, cum ar fi 
timpul şi termenele legale, fac ca, de cele mai multe ori, interviul cu persoana 
supravegheată să aibă loc o singură dată, în acest caz sărindu-se peste interviul iniţial 
şi încercându-se surprinderea celei mai mari părţi din informaţiile ce sunt necesare, 
inclusiv nivelul motivaţiei de schimbare a persoanei supravegheate. Aceasta pentru că 
în activitatea de supraveghere rolul interviului iniţial se diminuează, fiind acoperit într-o 
anumită măsură de momentele preliminare ale primei întrevederi. 


O bună parte din demersul de evaluare a motivaţiei pentru schimbare a persoanei 
supravegheate se poate realiza în cadrul primei întrevederi. Aspecte cum ar fi resorturile 
subiective care au determinat comiterea infracțiunii, sentimentele persoanei 
supravegheate după săvârşirea acesteia, demersurile concrete realizate în sensul 
schimbării, resursele interne de care dispune aceasta, rezistența la schimbare pot fi 
surprinse în interviul tematic, fără însă a se diminua utilitatea şi importanţa unui interviu 
motivaţional de sine stătător. 


Este foarte important să i se explice persoanei supravegheate nu numai în ce 
constă interviul, ci, mai ales, de ce este necesară explorarea atentă a fiecărei unităţi 
tematice. Explicaţiile necesită prezentare de-o manieră care să evidenţieze beneficiul 
reciproc pe care îl conferă o imagine clară obţinută prin interviu asupra situației 
persoanei supravegheate. În acest sens, o explorare alături de un profesionist a 
factorilor determinanţi ai comportamentului infracţional ajută persoana supravegheată 
să înțeleagă contextul manifestării acestuia, iar pe consilier să identifice modalităţile de 
sprijin în vederea evitării lor pe viitor. 


Un alt aspect ce necesită clarificare este cel al confidenţialităţii şi limitelor ei. 
Persoanei supravegheate i se va comunica faptul că toate informaţiile solicitate sunt de 
interes strict profesional, iar accesul altor persoane sau instituţii la aceste date este 
limitat. Ele pot fi însă împărtăşite în cazuri speciale, cum ar fi cele de îndeplinire a 
actelor de justiţie, sau pentru luarea celor mai bune decizii în ceea ce priveşte persoana 
sa şi protecția altor persoane”. 


De asemenea, persoanei supravegheate i se va explica că este extrem de 
importantă furnizarea unor informaţii veridice. Este necesar ca persoana să înțeleagă că 
Serviciul de probaţiune dispune deja de o serie de informaţii certe şi că cele obținute vor 
fi verificate, iar sinceritatea nu poate fi decât în beneficiul său (prin asumarea situaţiei în 
care se află şi prin crearea unei premise pentru o reală schimbare a comportamentului). 


19 în vederea îmbunătăţirii activității de evaluare, se intenţionează promovarea la nivel naţional a unui 
„instrument de diagnoză”, care să permită o evaluare structurată, sistematică, a nevoilor criminogene ale 
persoanei supravegheate, prin raportare la o serie de unități tematice bine stabilite. Deşi acest instrument a 
fost pilotat cu succes în câteva servicii de probaţiune, implementarea sa la nivel naţional necesită pregătirea 
prealabilă a personalului. Pentru mai multe informaţii, a se consulta capitolul din manual referitor la 
instrumentul de diagnoză. 

11 A se vedea aspectele referitoare la confidențialitate din capitolul „Valori, principii şi competențe profesionale 


în probaţiune“. 

Pentru asigurarea confortului personal, dar şi pentru ca persoana supravegheată să- 
şi poată organiza timpul şi expunerea, consilierul îi va comunica acesteia durata 
interviului. In general, aceste interviuri durează aproximativ o oră. 


Persoana supravegheată va fi întrebată la sfârşitul acestei introduceri dacă mai are 
nelămuriri, astfel încât la începutul interviului propriu-zis aceasta să fie pe deplin 
edificată asupra tuturor aspectelor legate de ceea ce va urma. 


Trecerea la interviul efectiv se poate realiza printr-o întrebare de tipul: „sunteți 
pregătit?”, „putem începe?” etc. În caz afirmativ se trece la explorarea aspectelor de 
interes pentru evaluare. Oricum, este necesar ca la întrebările de început să se 
răspundă uşor, să fie preponderent factuale, acesta fiind un moment propice folosirii 
întrebărilor de tip închis. Tema explorată pentru început trebuie să fie una uşor 
abordabilă, să nu necesite răspunsuri cu o încărcătură puternic afectivă, pentru a ajuta 
astfel persoana supravegheată să se acomodeze cu rolul de intervievat. Atenţia 
consilierului se va concentra în special asupra dinamicii procesului de comunicare, fără 
a pierde din vedere conţinutul cognitiv al comunicării. Tehnicile utilizate cu precădere 
sunt chestionarea, ascultarea activă, încurajarea, parafrazarea, oferirea de feedback. 


Partea de mijloc a interviului presupune investigarea aprofundată a unităţilor tematice 
de interes şi trecerea de la o unitate la alta. Este indicat ca în această fază întrebările să 
se centreze pe explorarea unor aspecte mai sensibile ale experienței de viaţă a persoanei 
supravegheate: cele care au un caracter mai intim, a căror expunere se asociază cu trăiri 
mai intense sau mai profunde. Tehnicile principale folosite în această fază sunt ascultarea 
activă, oferirea de feedback, concretizarea, clarificarea şi confruntarea. 


Partea finală a interviului se axează pe revizuirea a tot ceea ce persoana 
supravegheată a prezentat, astfel încât să se identifice ce teme au fost complet 
abordate, care sunt informaţiile de care mai este nevoie, ce aspecte sunt neclare şi 
necesită o explicitare suplimentară şi care sunt nevoile criminogene evidenţiate prin 
explorarea unităţilor tematice. Este important ca la finalul interviului efectiv să se ajungă 
la un acord comun cu privire la existenţa şi importanţa nevoilor identificate chiar în 
cadrul interviului. În definirea unei nevoi se va lua în considerare atât punctul de vedere 
al persoanei supravegheate, cât şi perspectiva consilierului asupra diverselor aspecte 
puse în discuţie. Aceasta întrucât persoana supravegheată poate să nu recunoască o 
problemă serioasă cum ar fi dependenţa de alcool sau droguri ori să prezinte ca 
probleme o serie de dificultăți pasagere, contextuale, şi pe care persoana 
supravegheată le percepe distorsionat, acordându-le o importanţă prea mare. Există 
însă şi cazuri în care consilierul tinde să perceapă excesiv din propriul punct de vedere 
ceea ce consideră a fi problemele sau nevoile persoanei supravegheate, fără ca 
acestea să aibă o semnificaţie pentru aceasta din urmă. Totodată, este posibil ca 
persoana sancţionată să accepte aceste nevoi doar pentru că i-au fost semnalate de 
către consilier, care se află într-o poziţie de autoritate. În acest caz, persoana 
supravegheată se poate simţi constrânsă, ignorată, neimportantă. Din aceste motive, 
consilierul poate utiliza anumite tehnici de negociere astfel încât să se ajungă la o 
imagine completă şi corectă asupra situaţiei persoanei supravegheate. 


La finalul interviului efectiv este necesar să se acorde atenţie dezangajării persoanei 
supravegheate din rolul de intervievat; aceasta poate fi întrebată despre impresia sa 
asupra modului în care a decurs interviul şi despre trăirile pe care le-a avut pe parcursul 
său (ex.: „Ce părere aveţi despre cum a decurs interviul?”, „Cum v-aţi simţit?”). Aceste 
întrebări sunt utile întrucât persoana se simte valorizată, iar informaţiile obținute astfel 
pot fi valorificate de către consilier prin reajustarea propriei conduite şi a conţinutului 
interviului în cazurile ulterioare. 

Tehnicile de care se uzează cu preponderență în acest moment sunt: sumarizarea, 
clarificarea, oferirea de feedback. 


Realizarea evaluării persoanei supravegheate se va fundamenta şi pe analiza 
referatului de evaluare întocmit anterior, dacă este cazul (art. 19 alin. 2 din 
regulament). Datele cuprinse în referatul de evaluare trebuie însă verificate şi 
valorificate atent, mai ales în cazul în care acesta s-a întocmit cu câteva luni în urmă, 
deoarece situaţia persoanei supravegheate se poate schimba între timp. 


Toate datele obținute în procesul de evaluare vor fi consemnate într-o fişă de 
evaluare, în conformitate cu art. 19" alin. 6 din regulament. 


După efectuarea interviului, persoanei supravegheate i se solicită actele necesare 
pentru supraveghere, acte prevăzute de art.27 alin.3, art.28 alin.3, art.29 alin.3 şi 
art.33 alin.1 din regulament. 


Conform art. 29 alin. 2 din regulament, consilierul responsabil de caz are obligaţia 
de a-i solicita în scris persoanei supravegheate informaţii referitoare la situaţia locativă, 
situaţia financiară, locul de muncă şi perioada pentru care este angajată, persoanele 
aflate în îngrijirea sa sau în îngrijirea cărora se află. Aceste informaţii trebuie însoțite de 
dovezi, care vor fi prezentate consilierului de probaţiune în termen de 30 de zile de la 
data primei întrevederi (art. 29 alin. 3 din regulament). 


Această etapă a activităţii de supraveghere, care este reprezentată de prima 
întrevedere cu persoana supravegheată, se încheie prin stabilirea şi comunicarea 
datei următoarei întrevederi (art. 19' alin. 7 din regulament). 


Există cazul în care persoana supravegheată nu se prezintă la prima întrevedere. În 
această situație, consilierul responsabil de caz va reînştiința persoana supravegheată, 
în scris sau telefonic, pentru a stabili data, ora şi locul unei noi întrevederi. Totodată i se 
va atrage atenţia cu privire la potenţialele consecințe ale comportamentului său: 
sesizarea instanţei competente şi luarea măsurilor legale care se impun. 


Atunci când persoana supravegheată nu se prezintă nici la a doua convocare, 
consilierul responsabil de caz va investiga motivele neprezentării şi va strânge 
dovezi cu privire la imposibilitatea începerii efective a supravegherii. În cazul în 
care se constată că, din motive obiective, măsurile sau obligaţiile impuse de către 
instanță nu pot fi puse în executare temporar sau definitiv, conform art. 17" din 
regulament, consilierul de probaţiune va înştiința şeful serviciului, care, la rândul său, va 
sesiza motivat judecătorul delegat cu executarea în vederea luării măsurilor care se 
impun. 


4. Întocmirea şi înmânarea planului de supraveghere 


Planul de supraveghere este documentul reper al intervenţiei în activitatea de 
supraveghere. În plus, informaţiile cuprinse în planul de supraveghere, mai ales cele din 
capitolul referitor la nevoi şi obiective, permit abordarea ulterioară a motivaţiei persoanei 
supravegheate în vederea angajării în procesul schimbării. Din acest motive se justifică 
tratarea sa ca etapă distinctă a procesului de supraveghere. 

Potrivit dispoziţiilor prevăzute de art. 23 alin. 1, 2, 2! şi 4 din regulament, planul de 
supraveghere şi anexele prin care se revizuieşte acesta trebuie să prezinte următoarele 
cerințe de formă: 


- antetul Serviciului de probaţiune pe colţul stânga-sus al primei pagini; 


- ştampila Serviciului de probaţiune şi semnătura consilierului responsabil de caz 
în colţul dreapta-jos; 


- cu excepţia introducerii, celelalte capitole ale planului vor fi prezentate: 
- pe scurt 
- într-o formă narativă 


- evitând termenele de specialitate sau exprimările care ar face dificilă 
înțelegerea conţinutului acestuia. 


Termenul de întocmire a planului de supraveghere este diferit, în funcţie de 
frecvența întrevederilor, potrivit art.21 din regulament (modificat prin HG 747/2008). 
Astfel, dacă stabilirea frecvenţei întrevederilor este lăsată prin hotărâre judecătorească 
la latitudinea consilierului responsabil de caz, planul de supraveghere va fi redactat 
până la termenul fixat pentru cea de-a doua întrevedere cu persoana supravegheată 
(alin.2). În cazul în care frecvenţa întrevederilor este stabilită de către instanţă şi este 
mai mare de o lună, planul de supraveghere va fi redactat şi înmânat persoanei 
supravegheate chiar la prima întrevedere (alin.4), după realizarea interviului şi a 
evaluării prevăzute de art.19' din regulament. Deşi întocmirea planului de supraveghere 
la prima întrevedere presupune un efort considerabil atât pentru consilier, cât şi pentru 
persoana sancţionată, această soluţie a fost adoptată pentru a nu amâna foarte mult 
timp comunicarea acestui important document pentru procesul de supraveghere. Dacă 
procesul-verbal reprezintă actul oficial prin care începe efectiv procesul de 
supraveghere şi prin care persoanei sancţionate îi sunt comunicate drepturile şi 
obligaţiile pe care le are pe perioada supravegherii, planul de supraveghere reprezintă 
un document care oficializează şi ghidează întreg procesul de supraveghere şi care 
cuprinde informaţii foarte importante despre nevoile criminogene ale persoanei, riscuri, 
frecvenţa întrevederilor etc. Acesta este, de altfel, motivul pentru care acest document 
oficial nu poate fi comunicat şi înmânat persoanei supravegheate la mai mult de o lună 
de la data încheierii procesului-verbal de începere a supravegherii. 


Există şi o serie de elemente de procedură de care trebuie să se ţină cont în 
alcătuirea planului de supraveghere. 


Astfel, art. 20 din regulament prevede posibilitatea ca Serviciul de probaţiune să 
solicite autorităţilor competente desemnarea unor specialişti (psihologi, sociologi, 
medici, cadre didactice ş.a.) în vederea întocmirii şi derulării planului de supraveghere. 
O astfel de prevedere este bine intenţionată deoarece informaţiile astfel furnizate sunt 
unele de specialitate şi permit o estimare acurată a riscurilor, respectiv o intervenție 
adecvată. Totuşi, contrângerile legate de termene, dar şi nevoia unei intervenţii rapide 
pe anumite arii investigate nu permit materializarea acestei dispoziţii decât ulterior, pe 
parcursul procesului de supraveghere. 


Conform elementelor de procedură prevăzute de art.21 alin.1, 2 şi 3 din regulament 
(prevederi modificate prin HG 747/2008), consilierul de probaţiune responsabil de caz 
va prezenta şi va explica persoanei supravegheate planul de supraveghere. Totodată, 
planul de supraveghere va fi semnat de către consilierul de probaţiune şi de persoana 
sancționată şi, dacă este cazul, de către reprezentantul legal al acesteia, fiecare primind 
câte o copie a documentului. 

Referitor la structura şi conţinutul planului de supraveghere, acestea sunt 
determinate de: 


- Introducere 


Conform art. 22 alin. 1 din regulament (articol modificat prin HG 747/2008), 
introducerea conţine: 

- numele şi prenumele (n.n., persoanei supravegheate); 

- data şi locul naşterii persoanei supravegheate; 

- adresa de domiciliu; 

- infracţiunea săvârşită; 

- numărul hotărârii instanţei de judecată; 

- sancţiunea aplicată; 

- perioada de supraveghere, menţionându-se data începerii şi încetării acesteia; 

- numele şi prenumele consilierului de probaţiune responsabil. 


Aceste date se vor consemna într-un formular tipizat prezentat ca anexă la 
regulament. 


Singurul lucru care ar trebui menţionat este acela că perioada de supraveghere se 
calculează de la data rămânerii definitive a hotărârii judecătoreşti '?. 


- Măsurile şi/sau obligațiile impuse de instanța de judecată şi mijloacele_utilizate 


pentru asigurarea îndeplinirii lor 


Mijloacele utilizate pentru asigurarea îndeplinirii măsurilor şi executării obligaţiilor se 
adaptează specificului fiecăreia dintre acestea şi presupun, în principal: 


e solicitarea şi oferirea de informaţii de către consilierul de probaţiune; 


e solicitarea de dovezi pentru verificarea modului de îndeplinire, respectiv executare a 
acestora, atât persoanei supravegheate, cât şi altor persoane sau autorităţi; 


e stabilirea şi intensificarea contactelor cu persoane fizice, juridice sau instituţii publice 
pentru a facilita îndeplinirea sau executarea în bune condiţii a măsurilor şi obligaţiilor 
de către persoana supravegheată; 


e efectuarea de controale inopinate la domiciliul sau reşedinţa persoanei 
supravegheate. 


Pe lângă aceste mijloace, pot fi luate în considerare orice alte căi de asigurare a 
supravegherii, atât timp cât ele respectă dispozițiile legale, funcționează şi se dovedesc 
eficiente. 


- Nevoile criminogene şi sociale ale persoanei condamnate/minorului şi obiectivele 
stabilite în vederea diminuării acestora 


Este un capitol important al planului de supraveghere şi aceasta întrucât 
determinarea precisă a nevoilor cu care se confruntă persoana supravegheată ajută la 
estimarea riscului de a comite noi infracţiuni, a celui pentru siguranţa publică, a celui de 
autovătămare şi suicid, precum şi la stabilirea direcțiilor ulterioare ale intervenţiei. 


12 Mai multe informaţii despre calculul perioadei de supraveghere pot fi regăsite în capitolul „Elemente de 
drept“ al acestui manual. 

3o explicitare a măsurilor şi obligaţiilor poate fi regăsită la începutul acestui capitol, când sunt enumerate 
categoriile de persoane sancţionate față de care serviciile de probaţiune au competenţa de a verifica modul de 
îndeplinire a măsurilor şi, după caz, de executare a uneia sau a mai multor obligații. 

14 Atunci când este cazul. 

Acest capitol se referă în special la acele nevoi ale persoanei supravegheate care, 
dacă nu sunt depăşite, determină reiterarea comportamentului infracțional. În evaluarea 
nevoilor trebuie să se ţină cont de principiul pragmatismului'*. Acest principiu înseamnă 
că evaluarea trebuie să se axeze pe nevoile cu caracter criminogen, pentru a adapta 
astfel intervenţia scopurilor supravegherii. Prin urmare, este necesar să se discrimineze 
şi să se aprecieze care sunt acele lipsuri sau dezechilibre din viața persoanei 
supravegheate care îi pot influența comportamentul în sensul comiterii de noi infracțiuni 
şi care, astfel, constituie priorităţi ale intervenţiei. Generalizările trebuie evitate şi 
aceasta deoarece una şi aceeaşi nevoie poate să fie criminogenă la indivizi diferiţi aflaţi 
în contexte diferite de viaţă. 


Deşi o parte din persoanele supravegheate consideră că nu au nici o nevoie, totuşi 
intrarea lor în evidenţa Serviciului de probaţiune este determinată de comiterea unei 
infracțiuni. Însuşi faptul că aceste persoane se află în supravegherea serviciului 
înseamnă că au avut, anterior sau în momentul comiterii infracţiunii, cel puţin un mod de 
gândire, o stare afectivă sau un comportament care au condus la comiterea faptei cu 
caracter penal. În acest sens, rolul consilierului este de a identifica ce anume a 
determinat acea infracţiune, astfel încât să ghideze intervenţia şi să se asigure că 
influenţa factorilor favorizanţi ai comportamentului infracţional este diminuată. Ignorarea 
analizei comportamentului infracţional sau a importanţei explorării sale poate conduce la 
un formalism excesiv al procesului de supraveghere, bazat doar pe control. În plus, se 
poate întâmpla ca utilizarea resurselor să fie canalizată pentru acoperirea unor false 
nevoi. 


Fiecare nevoie necesită a fi formulată concret şi simplu, astfel încât să fie pe deplin 
înțeleasă de către persoana sancţionată. Nu toate persoanele supravegheate înțeleg 
semnificaţia unei nevoi formulate astfel: „persoana prezintă manifestări egocentrice, 
„„„de tip histrionic şi paranoic”, iar o problemă expusă astfel accentuează formalismul 
planului de supraveghere. Consilierul de probaţiune va sprijini persoana în 
recunoaşterea şi înțelegerea faptului că nevoile identificate îi pot afecta viaţa şi pot 
determina creşterea posibilităţii de a comite o nouă infracţiune. 


O nevoie va corespunde unui obiectiv general pentru intervenţie. Spre exemplu, 
dacă nevoia acceptată de către persoana sancţionată şi de consilier este lipsa unui loc 
de muncă, obiectivul este implicit şi constă în obţinerea unui loc de muncă. Pot fi 
stabilite însă obiective specifice sau intermediare, precum înscrierea la un curs de 
calificare, pregătirea pentru angajare sau, ulterior angajării, sprijin în vederea menţinerii 
locului de muncă (evitarea reiterării nevoii). 


Obiectivele trebuie să fie realiste, în acord cu semnificaţia sau importanța nevoii şi 
cu contextul de viaţă al persoanei sancţionate. Spre exemplu, nevoia obţinerii unui loc 
de muncă de către persoana sancţionată nu înseamnă că acel obiectiv trebuie atins cu 
orice preț, prin identificarea unui loc de muncă slab plătit, într-un alt judeţ decât cel în 
care persoana locuieşte. 


Consilierul responsabil de caz va fi în permanenţă conştient că nu există nevoi şi 
obiective în sine, ci ele necesită a fi individualizate şi ancorate în contextul de viaţă al 
persoanei sancţionate. Totodată, obiectivele fixate în vederea depăşirii nevoilor necesită 
a fi raportate la resursele oferite de comunitatea apartenentă persoanei sancţionate. 


15 Pentru mai multe informații, a se vedea capitolul „Valori, principii şi competențe profesionale în probaţiune“. 


171 


- Riscul săvârşirii din nou a unor _infracțiuni/riscul de a pune în pericol siguranța 
publică şi riscul de sinucidere sau autovătămare 


Riscul de a comite noi infracțiuni reprezintă probabilitatea ca o persoană 
supravegheată să comită noi fapte penale. 


Estimarea riscului de recidivă este foarte importantă în activitatea serviciilor de 
probaţiune, întrucât pe baza acesteia se asigură managementul riscului, adică 
restrângerea gradului de libertate al persoanei supravegheate şi stabilirea tipului şi 
intensității intervenţiei. 


Evaluarea riscului se realizează pe baza unor caracteristici sau factori regăsiţi la 
nivelul persoanei sancţionate, care influențează sau pot influența comportamentul într- 
un sens pozitiv sau negativ. 


Factorii la care se raportează evaluarea riscului de recidivă pot fi statici 
(nemodificabili, asupra cărora nu se poate interveni — ex.: vârsta) sau dinamici (care se 
schimbă, sunt variabili şi asupra cărora se poate interveni — ex.: motivaţia pentru 
schimbare). 


Factorii statici pot fi definiţi ca acele caracteristici identificate pe cale statistică la 
majoritatea persoanelor care aparţin unui grup sau unei populaţii-ţintă şi pe baza cărora 
se fac predicții referitoare la comportamentul unei persoane care aparţine unui 
asemenea grup. Spre exemplu, remarcându-se din punct de vedere statistic că 
persoanele care au comis infracţiuni sunt cu preponderență de sex masculin, se poate 
prezice că un individ, în virtutea faptului că este bărbat, prezintă o probabilitate mai 
mare de a comite o infracțiune. 


Aceşti factori statici sunt valabili numai dacă se fundamentează pe cercetări 
statistice complexe care să fie bine concepute. Ei sunt diferiţi de la o ţară la alta şi chiar 
de la o regiune la alta, fiind sensibili la diferențele economice şi socio-culturale 
existente. 


În România nu s-au validat încă factori statici pentru categoria persoanelor care 
execută o pedeapsă neprivativă de libertate. Cele mai cunoscute instrumente de 
evaluare a riscului de a comite noi infracțiuni", dezvoltate în ţări cu tradiţie în 
probaţiune, au luat însă în considerare sexul (majoritatea persoanelor care comit 
infracţiuni sunt de sex masculin), vârsta la care persoana a comis prima infracţiune 
(este invers proporțională cu riscul de recidivă), vârsta la prima sancţiune (cu cât 
condamnarea a avut loc la o vârstă mai fragedă, cu atât riscul de a comite noi infracțiuni 
este mai mare), numărul de sancţiuni anterioare (este direct proporţional cu riscul de 
recidivă), numărul de pedepse custodiale (cu cât acest număr este mai mare cu atât 
probabilitatea de a comite noi infracțiuni este mai ridicată), tipul de infracţiune (riscul de 
a comite noi fapte penale este mai mare în cazul persoanelor care au comis infracţiuni 
cu violenţă sau sexuale). Dintre aceşti factori statici, sexul poate fi luat în considerare cu 
certitudine şi în România. Pe cale statistică pot fi însă identificaţi şi alţi factori. 


19 A se vedea totuşi cercetarea realizată în acest domeniu de către Sorina Poledna — conf. univ. dr. la 
Facultatea de Sociologie şi Asistenţă Socială a Universităţii Babeş Boyai din Cluj-Napoca - publicată în 
raportul de cercetare „Comportamentul delincvent. Factori de risc şi factori protectivi“, anul III, nr. 11/2004, 
Bucureşti: Editura Didactică şi Pedagogică R.A., precum şi lucrarea de doctorat a lui loan Durnescu -— lect. 
univ. dr. la Facultatea de Sociologie şi Asistenţă Socială a Universităţii Bucureşti — cu titlul Fenomenul 
recidivei în domeniul criminalităţii patrimoniale. 

" Federal Salient Factor Score, Offender Group Reconviction Scale, The Level of Service Inventory. 

Mult mai importanţi decât factorii statici sunt cei dinamici. Aceştia reprezintă anumite 
aspecte ale vieții persoanei supravegheate, aflate în transformare sau care se pot 
schimba, şi care influențează riscul de a comite noi infracțiuni; aceste aspecte pot fi 
modificate prin intervenție. 


Importanţa lor derivă din aceea că au o valoare, pondere şi semnificaţie crescute în 
raport cu comportamentul persoanei, influenţându-l într-un mod direct. De asemenea, 
aceşti factori sunt importanţi întrucât asupra lor se poate interveni, iar prin intervenţie se 
poate diminua probabilitatea ca persoana supravegheată să mai comită infracţiuni. 
Totodată, ei determină direcţiile de acţiune în vederea scăderii riscului de recidivă şi a 
reabilitării sociale a persoanei supravegheate. Cu alte cuvinte, plecând de la aspectele 
din viaţa persoanei supravegheate care stau în spatele acestor factori, se poate stabili 
care sunt nevoile vizate pentru intervenţie, dar şi care sunt obiectivele intervenției şi 
modalitatea de realizare a ei. Atitudinea față de valorile sociale, motivaţia pentru 
schimbare, veniturile, relaţiile dintre membrii familiei, nivelul de educaţie, consumul de 
alcool sunt doar câţiva dintre factorii dinamici care au o semnificaţie în raport cu 
reiterarea comportamentului infracţional. 


Factorii statici şi dinamici pot fi la rândul lor protectivi sau favorizanţi în raport cu 
comportamentul infracţional. 


Factorii protectivi sunt acei factori care, dacă se regăsesc la nivelul unei persoane, 
scad probabilitatea ca respectiva persoană să mai comită infracțiuni. Ca exemplu, 
existența unui loc de muncă stabil constituie un factor inhibitor al comportamentului 
infracțional, întrucât se pleacă de la premisa că veniturile obținute prin munca prestată 
permit într-o anumită măsură satisfacerea nevoilor individului, are loc o anumită 
conformare la autoritate, persoana este în contact cu valorile sociale, există un status 
social pe care aceasta doreşte să şi-l păstreze, se reduce disponibilitatea pentru 
implicarea în activităţi infracţionale ş.a. 


Factorii favorizanţi sunt cei care, dacă sunt identificaţi la nivelul unei persoane, 
determină o probabilitate crescută ca acea persoană să comită o infracţiune. Prin 
contrast cu exemplul anterior, putem constata că absenţa unui loc de muncă constituie 
un factor favorizant întrucât persoana poate adopta căi ilegale de obţinere a unor 
venituri necesare pentru satisfacerea trebuințelor proprii, ea scapă „cenzurii” sociale, 
influenţa valorilor sociale asupra sa se diminuează, nu are mult de pierdut din punctul 
de vedere al statutului social, dispune de mult timp liber care poate fi învestit în activităţi 
infracţionale ş.a. 


Există o mulţime de factori protectivi şi favorizanţi. Pentru a putea fi însă identificaţi, 
este nevoie de cunoştinţe variate din domeniul criminologiei, sociologiei, psihologiei, 
psihiatriei. În acest sens, teoriile criminologice sunt cele mai importante, deoarece 
acestea oferă diverse perspective asupra cazului, o viziune mai largă şi ajută la 
identificarea cu uşurinţă a factorilor care influențează pozitiv sau negativ 
comportamentul persoanei. Experienţa practică a persoanei este însă la fel de 
importantă şi are cel puţin aceeaşi valoare cu ansamblul de cunoștințe teoretice ale 
consilierului, deşi nu este fundamentată decât pe empiric. 


Modalitatea de estimare a riscului de recidivă presupune, în primul rând, 
identificarea factorilor statici şi dinamici, protectivi şi inhibitori, prin analiza informaţiilor 
culese prin interviu şi prin alte modalităţi (ex. studiul dosarului penal, al referatului 
întocmit anterior, răspunsurile scrise la o serie de adrese oficiale). Aceşti factori sunt 
evaluați din punct de vedere calitativ, ceea ce înseamnă că fiecărui factor trebuie să i se 
aprecieze şi determine ponderea şi semnificaţia pe care o are în raport cu 

comportamentul infracţional. Aceasta înseamnă că evaluarea nu trebuie să se realizeze 
în funcţie de numărul acestora, ci în funcţie de importanţa lor. Spre exemplu, deşi pot 
exista numeroşi factori protectivi, un singur factor favorizant, cum ar fi dependenţa de 
droguri, face ca riscul de a comite noi infracţiuni să crească semnificativ. 


Problema este însă că în prezent nu există în România un instrument validat de 
evaluare a riscului. Consecința este că estimarea riscului se poate realiza în acest caz 
cu mai multă subiectivitate şi cu un grad de aproximaţie mai mare. Cu toate acestea, dacă 
se iau în considerare aspectele evidenţiate anterior în activitatea de estimare a riscului de 
recidivă, obiectivitatea poate fi păstrată în mare măsură. Foarte importante sunt şi 
cunoştinţele de care dispune consilierul, dar mai ales experienţa sa practică. 


Punerea în balanţă a factorilor protectivi, respectiv favorizanţi, va determina implicit 
stabilirea gradului de risc identificat, iar în funcţie de acesta se va realiza încadrarea 
persoanei supravegheate într-una din categoriile de risc: mic, mediu, mare. Deşi pare 
paradoxal, încadrarea în una dintre aceste trei categorii este uneori destul de dificilă. 
Aceasta pentru că uneori riscul identificat nu se încadrează perfect în nici una dintre 
cele trei categorii, fiind undeva între mic şi mediu sau între mediu şi mare. În aceste 
cazuri va trebui să se supraestimeze sau să se subestimeze riscul. Din acest motiv s-ar 
impune cu precădere utilizarea unei grile de evaluare cu cel puţin cinci categorii de risc. 
Oricum, consilierii de probaţiune ar trebui să fie conștienți că riscul de recidivă este unul 
ipotetic, şi nu o certitudine. 


Încadrarea persoanei supravegheate într-o categorie de risc nu este suficientă. 
Este necesar ca riscul să fie individualizat sau plasat în context prin încercarea de a 
răspunde la o serie de întrebări precum: 


e Care este tipul de infracţiune care va determina recidiva? 


Răspunsul poate fi, de exemplu: infracţiuni contra patrimoniului, infracţiuni contra 
integrităţii corporale, infracţiuni contra libertăţii persoanei etc. 


e Care este contextul care creşte probabilitatea de a comite noi infracţiuni? 


Spre exemplu, unele persoane supravegheate pot comite infracțiuni pe fondul 
consumului de alcool, în locuri publice, cum ar fi barurile, atunci când sunt provocate (le 
sunt adresate injurii, altcineva acordă un interes evident partenerului etc.). 


e Se potstabili câteva caracteristici ale victimei? 


În funcţie de natura infracţiunii, de contextul favorizant al comportamentului 
infracțional sau de tiparul infracţional al persoanei supravegheate pot fi stabilite o serie 
de caracteristici ale unei potenţiale victime. Spre exemplu, în cazul infracţiunilor de trafic 
de persoane, victima poate fi o minoră sau tânără, cu o condiţie materială şi financiară 
modestă, cu un nivel scăzut de studii, aflată în căutarea unui loc de muncă. 


e Cum poate fi evitată comiterea de noi infracțiuni? 


Răspunsul la această întrebare poate ajuta la stabilirea direcțiilor de intervenţie în 
vederea evitării reiterării comportamentului infracţional şi poate fi, de exemplu, 
reducerea consumului de alcool, menţinerea tratamentului medicamentos pentru 
persoanele cu boli mentale, evitarea situaţiilor conflictuale etc. 


18 în România există un instrument de evaluare a riscului de recidivă în cazul infracţiunilor patrimoniale, 
elaborat de loan Durnescu -— lect. univ. dr. la Facultatea de Sociologie şi Asistenţă Socială a Universităţii 


Bucureşti — care se aplică experimental în Serviciul de probaţiune Argeş. 

Riscul de a pune în pericol siguranţa publică 


Unul dintre scopurile activităţii de probaţiune se referă la protecţia publicului şi a 
victimelor şi la creşterea gradului de siguranţă socială. Pentru atingerea acestui scop, 
este necesar să se realizeze o estimare adecvată atât a riscului de a mai comite 
infracțiuni, dar, mai ales, a celui pentru siguranța publicului. Practic, cele două tipuri de 
risc necesită o abordare corelată. 


Sintagma de siguranţă publică, în sens larg, poate semnifica securitatea 
persoanelor (fizice sau juridice), dar şi a bunurilor acestora. În România nu există însă o 
literatură de specialitate bogată în domeniul evaluării riscului pe care îl prezintă o 
persoană pentru siguranţa publică, cu toate că asigurarea siguranţei publice reprezintă 
scopul activităţii întregului sistem judiciar în materie penală. Se poate presupune că 
această terminologie derivă din traducerea conceptului britanic de "public safety”. În 
lipsa unor instrumente de lucru validate, unul dintre cele mai importante repere ce poate 
fi luat în considerare la estimarea acestui tip de risc este cel referitor la tipul 
infracţiunii/infracţiunilor comise pentru care persoana se află în evidenţa Serviciului de 
probaţiune. În acest context, se poate aprecia că persoanele care săvârşesc infracțiuni 
cu violenţă, infracţiuni la regimul circulaţiei pe drumurile publice, infracţiunea de trafic de 
persoane sau de droguri prezintă un risc crescut pentru siguranța publică, în sensul 
delimitării realizate anterior. Ca în orice tip de estimare, şi în acest caz apare 
necesitatea individualizării abordării prin raportare la contextul infracțional. 


Riscul de sinucidere sau de autovătămare 


O altă dimensiune a evaluării, necesară întocmirii planului de supraveghere şi 
gestionării cazului, se referă la estimarea riscului de sinucidere şi autovătămare. Lipsa de 
cunoştinţe, dar şi anumite temeri ale consilierilor de probaţiune conduc frecvent la 
ignorarea evaluării acestui tip de risc, deşi această estimare este în egală măsură 
importantă, având în vedere că un risc de autovătămare şi suicid crescut necesită o 
intervenție de specialitate adecvată şi rapidă. Astfel de temeri se justifică prin faptul că 
abordarea acestor aspecte presupune o pătrundere în intimitatea persoanei şi a 
gândurilor acesteia, ceea ce este mai puţin facil, mai ales la prima întrevedere, când 
relația de încredere este fragilă. Pentru evitarea unui eventual blocaj se recomandă 
captarea informaţiei ce poate indica un astfel de risc în timpul evaluării anumitor unități 
tematice. De exemplu, dacă în descrierea gândurilor, emoțiilor şi sentimentelor pe care 
persoana le-a avut ulterior manifestării comportamentului infracţional se evidenţiază unele 
cu caracter suicidar, prin replici de tipul „simţeam că vreau s-o termin cu viața” sau „în acel 
moment îmi doream să mor”, acestea necesită explorare prin întrebări de clarificare. De 
asemenea, este important ca explorarea să se extindă şi la alte contexte de viaţă în care 
persoana a experimentat astfel de gânduri. În acest fel se verifică dacă sunt doar gânduri 
pasagere, determinate de o situaţie de disconfort, cum ar fi arestul preventiv. 


În evaluarea riscului de suicid sau autovătămare ar trebui să se ia în considerare, pe 
lângă starea afectivă şi cognitivă generată de experiența procesului penal şi a sancțiunii 
primite, şi alţi factori ° precum: conflictele familiale (separări, divorț, violențe etc.), 


19 Articolul „Consideraţii psihiatrice asupra suicidului“, autori Gheorghe Grecu, Marieta Grecu-Gabos, losif 
Grecu-Gabos, publicat pe site-ul Asociației Române de Psihiatrie la adresa 
http://www.e-psihiatrie.ro/old_site/index.php?p=magazine&article=287 

pierderile unor ființe iubite sau a unor bunuri materiale, dificultăţi financiare, tulburările 
psihice (depresie, schizofrenie, tulburare de personalitate de tip borderline?), şomaj, 
absenţă de la o vârstă precoce a unui părinte sau a ambilor, dependenţa de alcool şi 
drog, precum şi antecedentele familiale psihopatologice (boli psihice, suicid sau 
tentative de suicid, alcoolism, epilepsie etc.). În ceea ce priveşte suicidul, tentativa de 
suicid anterioară este, prin ea însăşi, factorul de risc cel mai clar pentru o tentativă 
viitoare; recidiva se produce, de obicei, într-un termen scurt — cel mult 12 luni”. 


Identificarea factorilor de risc pentru suicid sau autovătămare se poate realiza: 


e în cadrul interviului cu persoana supravegheată (evaluarea unor semne vizibile de 
autovătămare, precum cicatricele, mai ales cele pe brațe); 


e prin contactarea unor persoane relevante (medicul de familie, medici ai unităţilor 
psihiatrice, membri ai familiei, persoane apropiate etc.); 


e prin analiza unor documente relevante: adeverințe şi fişe medicale, expertiza 
psihiatrică din dosarul penal etc. 


- Metodele de _ intervenţie propuse în vederea soluționării _nevoilor_identificate_şi 

diminuării riscului 

Metoda poate fi definită ca „ansamblu de procedee folosite în vederea atingerii unui 
anumit scop” sau „manieră de a proceda”?. Prin raportare la acest înțeles, metodele de 
intervenţie sunt acele modalităţi, procedee, mijloace prin care consilierul încearcă să 
sprijine persoana supravegheată în vederea respectării măsurilor de supraveghere ori a 
executării obligaţiilor impuse de instanţă, ameliorării nevoilor cu caracter criminogen şi 
reducerii riscului de a comite noi infracţiuni. 


Nu există metode tipizate de intervenţie. Aceste metodele se determină în funcţie de 
tipul sancţiunii aplicate, de natura măsurilor şi obligaţiilor pe care trebuie să le respecte, 
respectiv să le execute persoana, de nevoile acesteia - aşa cum au fost identificate în 
urma evaluării, de gradul de risc identificat, precum şi de durata supravegherii. La 
aceste criterii se mai pot adăuga cele referitoare la tipul infracţiunii, motivaţia pentru 
schimbare, resursele interne ale persoanei supravegheate, resursele externe (familia, 
dar şi comunitatea locală), precum şi resursele de care serviciul dispune ş.a. Exemple 
de metode de lucru pot fi: Interviul Motivaţional, programele de lucru individual sau de 
grup centrate pe abordarea cognitiv-comportamentală sau pe dezvoltare de abilităţi 
sociale, parteneriatele cu organizaţii comunitare (pentru asigurarea accesului persoanei 
sancţionate la resursele comunităţii din care face parte) etc. Oricum, criteriul cel mai 
important care trebuie luat în considerare în alegerea şi utilizarea metodelor este 
eficienţa lor, lucru care se clarifică în timp, prin experienţa aplicării lor în practică. 


- Data, locul şi frecventa întrevederilor_ dintre consilierul de probatiune şi persoana 
condamnată/minor pe perioada supravegherii 


Frecvența întrevederilor este variabilă, iar în stabilirea ei se iau în considerare mai 
mulți factori, precum hotărârea instanţei de judecată (cu prioritate), nevoile persoanei 
supravegheate şi gradul de risc identificat, comportamentul persoanei sancţionate pe 


2 Resursă bibliografică: „Tratat de psihiatrie psihodinamică“, Glenn O. Gabbard, Editura Trei, 2007. 

21 Articolul „Factori de risc în conduita suicidară - O abordare psihopatologică“, autor llona Voicu, publicat pe 
site-ul Trustului de Presă al Ministerului Apărării la adresa 
http:/Awww.presamil.ro/SMM/2004/08/pag%2021-23.htm 

2 http://dexonline.ro/search.php?cuv=metoda, accesat la data de 1 august 2008. 

perioada supravegherii şi modul în care respectă măsurile şi execută obligaţiile impuse 
de instanţă, etapa în care se află supravegherea ş.a. Riscul de a comite noi infracţiuni şi 
pericolul social pe care îl prezintă persoana supravegheată sunt însă factorii esentiali 
care vor determina frecvenţa întrevederilor, deşi prioritară va fi întotdeauna sentinţa, 
aceasta având valoare executorie. Spre exemplu, în cazul în care persoana 
supravegheată prezintă risc mare, frecvenţa întâlnirilor poate fi stabilită chiar şi de două 
ori pe săptămână, atunci când este lăsată la libertatea serviciului. Dacă riscul scade, 
persoana supravegheată dovedeşte încredere, iar activitatea de supraveghere se 
derulează de mai mult timp, atunci întrevederile pot fi fixate la intervale mai largi. 
Frecvența întrevederilor poate depăşi trei luni numai în situaţii deosebite, spre exemplu, 
atunci când persoana este la finalul perioadei de supraveghere, prezintă un risc redus 
de a comite noi infracţiuni, a respectat măsurile şi obligaţiile de supraveghere, a fost 
motivată pentru schimbare şi a depus efort în vederea satisfacerii nevoilor criminogene 
şi integrării sale în comunitate. Oricum, este important să existe un echilibru între gradul 
de libertate acordat persoanei supravegheate şi seriozitatea pe care aceasta trebuie să 
o manifeste în procesul de supraveghere. Aceasta pentru că se poate întâmpla ca 
persoanele supravegheate, odată ce li se reduce frecvenţa întrevederilor şi intensitatea 
controlului, să nu mai acorde interesul necesar respectării măsurilor, respectiv executării 
obligaţiei/obligaţiilor stabilite de instanţă. 


O dificultate în activitatea de supraveghere o reprezintă situaţia în care serviciul 
primeşte hotărâri judecătoreşti în conţinutul cărora este stabilită frecvenţa întâlnirilor 
dintre consilier şi persoana sancţionată. Nu de puţine ori serviciile de probaţiune au 
primit sentințe cu întâlniri săptămânale fixate pe perioadă îndelungată în condiţiile în 
care persoana supravegheată prezenta la evaluarea iniţială un risc scăzut de recidivă. 
O altă situaţie este aceea în care o persoană cu probleme psihice diagnosticate este 
obligată să se prezinte trimestrial sau semestrial la sediul serviciului. Aici au fost 
exemplificate două situaţii extreme care reprezintă dificultăți în munca pe care 
consilierii de probaţiune o desfăşoară. Pentru înlăturarea acestor dificultăţi este indicată 
organizarea de către şeful Serviciului de probaţiune a unor întâlniri repetate cu 
instanţele judecătoreşti. Conţinutul dezbaterilor în acest caz ar trebui să se centreze pe 
necesitatea de a lăsa la latitudinea consilierului de probaţiune frecvenţa întrevederilor, 
plecând de la premisa că riscul identificat iniţial se poate diminua sau poate creşte pe 
perioada termenului de încercare”. 


Conform art. 26 alin. 2 din regulament, consilierul responsabil de caz are obligația 
de a stabili în planul de supraveghere frecvența întâlnirilor, dar şi numărul, durata şi 
locul întrevederilor de supraveghere. Problema în acest caz derivă din imposibilitatea 
fixării numărului de întrevederi necesar pe perioada termenului de încercare odată cu 
întocmirea planului iniţial de supraveghere. Aceasta pentru că, la fel ca şi în cazul 
stabilirii frecvenţei întâlnirilor, numărul de întrevederi este apreciat pe aceleaşi criterii. 
Tocmai de aceea este necesar să se întocmească anexe la planul de supraveghere în 
conţinutul cărora să se precizeze, într-un interval de timp stabilit, numărul întâlnirilor 
dintre consilier şi persoana condamnată/minor. 


Precizarea intervalelor de timp necesare întâlnirilor fixate (durata întrevederilor) este 
destul de importantă întrucât asigură o bună organizare atât pentru activitatea şi 
timpului nostru, cât şi pentru cele ale persoanei supravegheate. 


2 Informații suplimentare pot fi regăsite în capitolul „Elemente de drept“ al acestui manual. 

În ceea ce priveşte stabilirea locului întrevederii, aceasta este lăsată la libera 
alegere a consilierului. In general, întâlnirile sunt fixate la sediul serviciului, avantajul 
principal în acest caz fiind economia de timp şi resurse. 


- Descrierea programului de interventie, stabilit ca obligatie de către instanță (dacă 


este cazul) 


Se completează numai în cazul în care persoanei sancţionate i-a fost impusă prin 
hotărâre judecătorească obligaţia de a participa la derularea unui program de 
intervenție. În acest caz, în cuprinsul planului de supraveghere se descriu pe scurt 
conţinutul programului, durata şi modalitatea de derulare ale acestuia. 


Tipul programului de intervenţie poate fi stabilit de către instanţă, prin hotărâre 
judecătorească, sau de către Serviciul de probaţiune (preferabil). Alegerea programului 
concret în care va fi implicată persoana supravegheată poate fi realizată în funcţie de 
mai multe criterii, cele mai importante fiind: 1. nevoile identificate şi obiectivele stabilite 
în urma procesului de evaluare; 2. riscul de a comite noi infracţiuni, riscul pentru public, 
respectiv riscul de autovătămare sau sinucidere. Mai pot fi luate în considerare şi alte 
criterii precum: natura infracţiunii/infracțiunilor comise; celelalte măsuri şi, după caz, 
obligaţii stabilite prin hotărâre judecătorească; resursele interne ale persoanei 
supravegheate, resursele serviciului şi cele ale comunităţii ş.a. 


- Descrierea activităţii, a locului de executare şi a programului de lucru, în cazul 


persoanei condamnate/minorului_ faţă de care s-a stabilit prestarea unei activităţi 
neremunerate într-o instituţie de interes public (dacă este cazul)“ 


Este un capitol a cărui completare nu ridică dificultăţi consilierului, titlul său fiind 
suficient de explicit în acest sens. 


5. Monitorizarea şi evaluarea procesului de supraveghere 


Procesul de supraveghere presupune o permanentă monitorizare şi evaluare a 
cazului, ceea ce înseamnă că se urmăreşte permanent modul în care persoana 
supravegheată respectă măsurile/obligaţiile ce îi revin, modificările apărute în situaţia 
sa şi se apreciază în ce măsură aceste schimbări influențează obiectivele stabilite în 
vederea diminuării nevoilor criminogene sau riscul de a comite noi infracţiuni, astfel 
încât să se poată adopta o serie de măsuri corespunzătoare. 


Cel mai relevant aspect al acestei etape îl constituie întrevederile de 
supraveghere, care au loc periodic, la data stabilită de către instanţă sau Serviciul de 
probaţiune. 


La fiecare întâlnire, persoana supravegheată trebuie să fie întrebată despre modul 
în care respectă măsurile şi execută obligaţiile impuse de către instanţă, astfel”: 


a. Atunci când persoanei sancţionate i s-a impus respectarea măsurilor prevăzute de 
art. 86* alin. 1, prin întrebările adresate persoanei este necesar să se constate dacă: 


2 Pentru aspectele juridice ale acestui aspect poate fi consultat capitolul „Elemente de drept“. 

235 Trebuie precizat că minorilor sancționaţi în baza art. 103 C.p. sau art. 110! C.p., față de care a dispus 
respectarea uneia sau mai multor obligaţii prevăzute la art. 103 alin. 3 lit. a-c C.p., nu li se poate impune 
prezentarea la sediul serviciului de probaţiune, cu excepția primei întrevederi şi includerii voluntare într-un 
proces de asistenţă. 

e şi-a schimbat domiciliul, reşedinţa sau locuinţa sau a fost plecată din localitatea 
în care locuieşte mai mult de 8 zile; 

e şi-a schimbat locul de muncă; 

e au intervenit modificări în situaţia sa financiară; 

e există alte modificări semnificative ale situaţiei sale. 


Monitorizarea oricărei schimbări privind mijloacele de existenţă ale persoanei 
supravegheate este o obligaţie legală a consilierului de probaţiune, prevăzută de art. 29 
alin. 4 din regulament. În cazul în care se constată că au apărut modificări referitoare la 
situaţia locativă, situaţia sa financiară, locul de muncă şi durata pentru care este angajat 
sau persoanele aflate în îngrijirea sa ori persoanele în îngrijirea cărora acesta se află, 
consilierul solicită acte care să dovedească aceste modificări. Dovezile trebuie 
prezentate de către persoana supravegheată în termen de 30 zile de la data modificării 
situaţiei locative, locului de muncă sau a mijloacelor de existenţă. 


b. Atunci când persoanei condamnate i s-a impus respectarea uneia sau mai multora 
dintre obligaţiile prevăzute de art. 86* alin. 3, consilierul va urmări următoarele aspecte, 
după caz: 


e dacă urmează cursurile de învățământ sau calificare; 


e dacă şi-a schimbat domiciliul sau reşedinţa ori dacă a depăşit limita teritorială ce a 
fost stabilită de către instanţă; 


e dacă a frecventat locul/locurile a căror frecventare i-a fost interzisă de către instanţă; 


e dacă a intrat în legătură cu persoanele cu care instanţa de judecată i-a interzis să se 
întâlnească; 


e dacă a condus un vehicul de tipul celui căruia instanţa i-a interzis să-l conducă; 


e dacă urmează programul de tratament sau îngrijire conform obligaţiei impuse de 
către instanţă. 


Întrebările care să surprindă aceste aspecte trebuie să fie indirecte, de tatonare, 
pentru a evita, atât cât este posibil, răspunsurile dezirabile. Oricum, este necesară 
verificarea veridicităţii răspunsurilor oferite de persoana supravegheată, lucru ce se 
realizează prin contactarea şi menţinerea unei legături permanente cu persoanele şi 
instituţiile/organizaţiile care pot oferi informaţii în acest sens. 


Tot în cadrul întrevederilor, persoana supravegheată trebuie întrebată cu privire la 
celelalte aspecte la care se referă comportamentul acesteia pe perioada care a trecut 
de la ultima întâlnire. În plus, la fiecare întrevedere, consilierul are obligaţia, prevăzută 
de art. 22 alin. 4 din regulament, de a stabili măsura în care obiectivele planului de 
supraveghere sunt aduse la îndeplinire. 


La sfârşitul întâlnirii au loc consemnarea informaţiilor obţinute şi planificarea 
următoarelor întrevederi. 


În această etapă, dacă se constată existenţa unor modificări semnificative în situația 
persoanei sancţionate (care impun noi obiective şi metode de intervenție, care 
influențează riscul sau care necesită modificarea frecvenţei întrevederilor), consilierul 
responsabil de caz trebuie să procedeze la revizuirea planului de supraveghere, în 
conformitate cu art. 21 alin. 5 şi 6 din regulament. Dacă înainte de HG 747/2008 nu se 
preciza modalitatea prin care planul de supraveghere este modificat, în prezent 
revizuirea se realizează prin anexe, fără a mai fi necesar de a elabora şi tipări întregul 

document. În cazul adăugării unei anexe la planul de supraveghere trebuie să se repete 
procedura de înmânare a planului: să se explice persoanei supravegheate şi 
reprezentantului legal al acesteia, atunci când este cazul, modificările documentului şi 
să se înmâneze persoanei şi reprezentantului legal al acesteia o copie a anexei, 
semnată de către părțile implicate. 


În afara întrevederilor de supraveghere, consilierul responsabil de caz va realiza 
verificarea modului în care persoana supravegheată respectă măsurile/obligaţiile 
impuse de către instanță” , după caz, prin: 


e solicitarea şi oferirea de informații şi dovezi pentru situația persoanei 
supravegheate (situație locativă, situație financiară, locul de muncă, persoanele aflate 
în îngrijirea sa ori persoanele în îngrijirea cărora aceasta se află etc.)”, conform art. 
29 alin. 2, art. 33 alin. 1 din regulament; 


° verificarea periodică a respectării obligaţiei de a urma cursurile de învățământ sau 
calificare”, conform art. 32 alin. 2 şi alin. 3 din regulament; 


e menținerea unei legături cu persoane sau instituţii publice (ex. membri ai familiei, 
Poliţia, Primăria, Administraţia Financiară, unitatea la care minorul îşi desfăşoară 
munca neremunerată în folosul comunităţii ş.a.) care pot sesiza orice modificare 
apărută în situaţia acestora? — art. 33 alin. 2, art. 34 alin. 2, art. 35 alin. 1, art. 36 alin. 
2, art. 37 alin. 2, art. 40 alin. 2 ş.a. din regulament); 


e efectuarea de controale inopinate“ la domiciliul sau reşedinţa persoanei 
supravegheate, pentru a constata starea de fapt, conform art. 33 alin. 3, art. 35 alin. 2 
din regulament şi art. 41 alin. 2 din regulament; 


e încheierea de protocoale cu unități sanitare, instituții, organizații şi specialişti, 
prin care să se reglementeze proceduri concrete de colaborare, în cazul în care 
persoana condamnată este obligată să se supună unor măsuri de control, tratament 
sau îngrijire, în special în scopul dezintoxicării”!, conform art. 37 alin. 3 din 
regulament. 


În cazul în care se constată că persoana supravegheată nu a respectat 
măsurile/obligaţiile impuse de instanță, regulamentul prevede că demersurile 


% Procedura de verificare a modului în care minorul execută obligația de a desfăşura o activitate 


neremunerată într-o instituție de interes public, prevăzută la art.103 alin. 3 lit. c C.p., va fi reglementată printr- 
un OMJ care se va publica ulterior scrierii acestui capitol. 

2 Pentru măsurile prevăzute la art. 86° alin. 1 şi pentru obligaţia de a nu schimba domiciliul sau reşedinţa 
avută ori de a nu depăşi limita teritorială stabilită, prevăzută la art. 86° alin. 3 lit. b C.p. 

3 Pentru „obligația de a desfăşura o activitate sau de a urma un curs de învățământ ori de calificare, prevăzută 

la art. 86° alin. 3 lit. a C. p. 
2 Pentru obligația de a nu schimba domiciliul sau reşedinţa avută ori de a nu depăşi limita teritorială stabilită, 
prevăzută la art. 86° alin. 3 lit. b C. p.; pentru obligaţia de a nu frecventa anumite locuri stabilite de instanţă, 
prevăzută la art. 86° alin. 3 lit. c C. p.; pentru obligaţia de a nu intra în legătură cu anumite persoane stabilite 
de instanţă, prevăzută la art. 86° alin. 3 lit. d C.p.; pentru obligația de a nu conduce nici un vehicul sau 
anumite vehicule, prevăzută la art. 86° alin. 3 lit. e C. p.; pentru obligaţia de a se supune unor măsuri de 
control, tratament sau îngrijire, în special în scopul dezintoxicării, prevăzută la art. 86° alin. 3 lit. f C. p.; pentru 
obligația impusă minorului de a nu frecventa anumite locuri stabilite de instanță, prevăzută la art. 103 alin. 3 
lit. a C.p.. 

° Pentru obligația de a nu schimba domiciliul sau reşedinţa avută ori de a nu depăşi limita teritorială stabilită, 
prevăzută la art. 86° alin. 3 lit. b £. p.; pentru obligaţia de a nu intra în legătură cu anumite persoane stabilite 
de instanță, prevăzută la art. 86° alin. 3 lit. d C. p.; pentru obligația impusă minorului de a nu intra în legătură 
cu anumite persoane stabilite de instanţă, prevăzută la art. 103 alin. 3 lit. b C.p. 

31 Pentru obligaţia de a se supune unor măsuri de control, tratament sau îngrijire, în special în scopul 
dezintoxicării, prevăzută la art. 86° alin. 3 lit. f C. p. 

consilierului responsabil de caz sunt individualizate în raport cu măsurile şi obligaţiile 
impuse de către instanţă în sarcina persoanei supravegheate, după cum urmează: 


a. Nerespectarea măsurii prevăzute de art. 86° alin. 1 lit. a: 


În cazul în care persoana supravegheată nu se prezintă la întrevederile stabilite de 
către instanță sau de către consilierul responsabil cu supravegherea 
minorului/persoanei condamnate, regulamentul distinge două situaţii, în funcție de 
obiectivitatea motivelor neprezentării: 


1. Când persoana supravegheată nu se poate prezenta la una dintre întâlnirile stabilite 
din motive obiective” (art. 26 alin. 3 din regulament). În acest caz, persoana 
supravegheată trebuie să comunice acest lucru consilierului de probaţiune 
responsabil de caz înaintea întrevederii sau, în condițiile în care nu este posibil 
acest lucru, să se prezinte la sediul Serviciului de probaţiune după maximum trei 
zile de la momentul în care cauzele care au determinat imposibilitatea neprezentării 
au încetat. Imposibilitatea obiectivă de prezentare trebuie justificată de către 
persoana supravegheată prin dovezi (care vor fi depuse la dosarul de 
supraveghere). 


2. Când neprezentarea persoanei supravegheate la Serviciul de probaţiune la 
termenul fixat nu este justificată de motive obiective (art. 26 alin. 5 şi 6). Consilierul 
de probaţiune responsabil de caz are obligaţia de a verifica dacă motivele invocate 
de persoana supravegheată în cazul neprezentării sunt justificate şi în cazul în care 
constată lipsa de obiectivitate a motivelor, de a transmite persoanei un avertisment 
scris în care i se reamintesc consecinţele încălcării măsurii şi se menţionează data 
următoarei întrevederi. Obligaţia nu este executată dacă persoana supravegheată 
nu se prezintă la termenele fixate după înmânarea a două avertismente. 


b. Nerespectarea obligaţiei prevăzute de ari. 86° alin. 3 lit. c şi a obligaţiei prevăzute 
de art. 103 alin. 3 lit. a: 


În cazul în care consilierul de probaţiune constată prezenţa persoanei 
supravegheate în locul sau în locurile a căror frecventare i-a fost interzisă, îi înmânează 
un avertisment scris, procedând la explicarea verbală a conținutului acestuia. Obligaţia 
este considerată neîndeplinită atunci când, după înmânarea a două avertismente, 
consilierul de probaţiune constată că persoana supravegheată este sau a fost prezentă 
în locul sau locurile a căror frecventare i-a fost interzisă. 


c. Nerespectarea obligaţiei prevăzute de ari. 86° alin. 3 lit. f: 


În cazul obligaţiei de a se supune unor măsuri de control, tratament sau îngrijire, în 
special în scopul dezintoxicării, obligaţia este considerată neîndeplinită în situaţiile în 
care persoana supravegheată: 


1. refuză în mod nejustificat includerea în programe de tratament derulate în 
scopul dezintoxicării; 

2. întrerupe în mod nejustificat tratamentul de dezintoxicare; 

3. refuză efectuarea testelor de verificare a consumului de substanţe. 


32 Prin motive obiective se înțelege acele cauze care nu ţin de voința persoanei supravegheate (cu caracter 
extern, extraordinar, imprevizibil), cum ar fi, spre exemplu, boala, decesul unui membru al familiei sau 
calamităţile. Faptul că persoana supravegheată a uitat data la care trebuia să se prezinte pentru întrevedere 
nu constituie un motiv obiectiv. De asemenea, invocarea fondurilor insuficiente pentru transportul persoanei 
de la locuință la sediul serviciului de probaţiune nu poate fi acceptată ca motiv obiectiv decât în condiții 
excepționale. 

Nerespectarea din culpă a măsurilor şi obligaţiilor prevăzute la art. 86° alin. 1 şi 3 
din Codul penal este urmată, în toate cazurile, de aceeaşi procedură, prevăzută de art. 
38 din regulament, după cum urmează": 


=> Consilierul de probaţiune care constată neîndeplinirea măsurilor şi/sau obligaţiilor de 
către persoana supravegheată întocmeşte un raport care cuprinde un rezumat al 
procesului de supraveghere şi face menţiuni cu privire la dovezile prin care se constată 
încălcarea obligaţiei. 


=> Raportul, împreună cu dovezile în copie vor fi înaintate spre informare şefului 
Serviciului de probaţiune care, atunci când consideră necesar, va sesiza judecătorul 
delegat la compartimentul de executări penale. 


=> Dacă şeful Serviciului de probaţiune apreciază că nu sunt îndeplinite condiţiile pentru 
sesizarea instanţei în vederea revocării suspendării, respinge în scris şi motivat, în 
termen de 30 de zile, propunerea consilierului de probaţiune. 


=> Dacă sunt îndeplinite condiţiile pentru sesizarea instanţei, şeful serviciului va sesiza 
judecătorul delegat la compartimentul de executări penale, care va proceda potrivit legii. 


Trebuie precizat şi că pe durata acestei etape instanța poate solicita referate de 
evaluare pentru persoanele supravegheate. Regulamentul, prin art. 38 alin. 4, prevede 
expres că instanţa de judecată poate solicita Serviciului de probaţiune care a exercitat 
supravegherea referate dacă pe perioada supravegherii persoana supravegheată 
săvârşeşte o altă infracţiune. 


Pe perioada supravegherii se poate regăsi situația schimbării domiciliului, 
reşedinței sau locuinței persoanei supravegheate în altă localitate în care un alt 
serviciu este competent să realizeze supravegherea. 


În acest caz, în termen de trei zile lucrătoare de la data producerii acestei modificări, 
trebuie să aibă loc transferul cazului la serviciul respectiv, ceea ce presupune trimiterea 
prin poşta specială a dosarului de supraveghere şi înştiinţarea imediat a instanţei de 
executare. Această procedură este prevăzută de art. 27 alin. 4 din regulament. 


Un aspect foarte important, care nu trebuie ignorat nici un moment în tot procesul de 
monitorizare a evoluţiei persoanei supravegheate, este motivarea permanentă a 
acesteia în vederea solicitării de asistenţă. 


6. Încheierea supravegherii 


Încheierea supravegherii reprezintă în primul rând o etapă a evaluării şi a concluziilor 
finale în care se face analiza întregii perioade de supraveghere şi se realizează un bilanţ 
al rezultatelor obținute în procesul de reabilitare socială a persoanei sancţionate. 


În cadrul acestei etape are loc ultima întrevedere cu persoana supravegheată. 


Este momentul în care, împreună cu persoana supravegheată, se va revizui întregul 
proces de supraveghere, astfel încât să se identifice beneficiile, obiectivele care au fost 
atinse, precum şi cele care au rămas neîndeplinite, astfel încât să se poată concluziona 
cu privire la eficienţa procesului de supraveghere. 


33 În capitolul „Elemente de drept' este explicată în detaliu procedura urmată în caz de nerespectare a 
măsurilor şi obligaţiilor impuse de către instanţă în sarcina persoanelor sancţionate. 

% Pentru mai multe informații referitoare la acest aspect poate fi consultat capitolul „Intocmirea referatului de 
evaluare“. 

Dacă persoana sancţionată a solicitat şi a primit asistenţă din partea Serviciului de 
probaţiune, evaluarea va fi mai clară şi mai simplă, planul de asistare fiind mult mai 
specific în acest sens şi oferind posibilitatea unei analize comparative între ceea ce s-a 
stabilit iniţial şi ceea ce s-a obținut. 


Există şi cazul în care o serie de probleme sau nevoi ale persoanei sancţionate 
rămân nerezolvate, iar perioada de supraveghere se încheie, fără ca aceasta să mai 
poată beneficia de serviciile ce i-au fost oferite. În această situaţie, dacă este cazul şi 
este posibil, este indicat să se îndrume persoana către serviciile sau instituţiile publice 
corespunzătoare. 


Acest moment presupune o ultimă ocazie de responsabilizare a persoanei 
supravegheate, care ar trebui să înțeleagă foarte clar că, în cazul în care va comite o 
nouă infracțiune, şansa de a primi o nouă pedeapsă noncustodială este redusă. 


Tot în cadrul ultimei etape de supraveghere trebuie întocmit, conform art. 18 alin. 3 
din regulament, raportul final de supraveghere. În acest raport se consemnează 
modul în care persoana condamnată sau minorul a respectat măsurile de supraveghere 
şi, după caz, obligaţiile impuse de instanţă, estimarea riscului de a săvârşi alte 
infracțiuni, a riscului pentru siguranța publică şi a riscului de sinucidere sau de 
autovătămare, precum şi orice alte informații relevante referitoare la comportamentul 
persoanei condamnate sau al minorului pe perioada supravegherii. 


Acest raport final poate fi trimis către biroul de executări penale al instanţei de fond, 
dacă se consideră că această procedură este utilă. 


În final au loc închiderea cazului şi operarea în registrele de evidenţă ale 
serviciului. 

Anexa nr. 1 
Unităţile tematice de interes în cadrul interviului 


1. Analiza infracțiunii 


> Descrierea infracţiunii pentru care a fost condamnat 

> Contextul în care a avut loc infracţiunea 

> Motivatia infracţiunii 

> Antecedente penale 

> Condamnări anterioare 

> Pedepse primite anterior 

> Recunoaşterea/nerecunoaşterea faptei. Absenţa/prezenţa sentimentului de 
vinovăţiei pentru fapta comisă 

> Starea mentală/emoţională în timpul infracţiunii. Răspunderea pentru propriul 
comportament 

> Sentimente, gânduri în timpul comiterii infracţiunii 

> Premeditarea/nepremeditarea infracțiunii 

> Participanți la comiterea infracțiunii 

> Poziţia persoanei supravegheate în grup. Iniţiativă în comiterea faptei 

> Instrumente/arme utilizate în timpul infracțiunii 

> Influenţa alcoolului/drogului în raport cu infracţiunea. Tipul de drog utilizat 

> Legătura dintre beneficiar şi victimă 

> Atitudinea faţă de victimă/victime înainte şi după comiterea infracţiunii 

> Conşitientizarea consecinţelor comiterii infracţiunii 

> Dorinţa de acoperire a prejudiciului şi de înlăturare a consecinţelor faptei 

> Reacţii sociale la faptă 

> Planuri de viitor pe termen scurt şi mediu şi modalităţile concrete prin care 


intenţionează să le pună în practică (motivaţia pentru schimbare) 


2. Locul de muncă 

Activităţi curente 

Programul de lucru 

Date privind angajatorul 

Relaţii la locul de muncă 

Istoricul ultimelor locuri de muncă 

Aspiraţii profesionale 

Oportunităţi/restricţii în obținerea unui loc de muncă 


VYVYVvYvvvY 


3. Pregătire/educaţie 

Studii. Pregătirea profesională în momentul actual 
Situaţia şcolară (în cazul minorilor şi tinerilor) 

Relaţii cu colegii şi profesorii. Comportamentul la şcoală 
Locul ocupat în colectiv 

Performanţe 

Atitudinea faţă de pregătirea pe care o urmează 
Aspiraţii legate de educaţie 

Oportunităţi/restricţii legate de educaţie şi pregătire 


VYVvYvYvvYvvY 

Activitatea de petrecere a timpului liber 
> Modalităţile de petrecere a timpului liber 
> Programul de petrecere a timpului liber 
> Relaţii sociale de timp liber 
> Interese, pasiuni 
Situaţia financiară 
> Surse de venit 
> Precizarea cheltuielilor. Modalităţi de folosire a banilor 
> Datorii/plăţi restante 
> Atitudinea faţă de situaţia financiară 
. Locuinţa 

> Condiţii de locuit 
> Relaţiile cu persoanele cu care locuieşte 
> Atitudinea faţă de situaţia locativă actuală 
Sănătatea fizică 
> Probleme de sănătate 
> Atitudinea faţă de situaţia medicală 
> Alte informaţii relevante pentru analiză 
Sănătate mentală/emoțională 


> Natura problemelor mentale/emoţionale 

> Intensitatea problemelor/tulburărilor de comportament 

> Persoanele/instituţiile care tratează problemele persoanei supravegheate 
> Medicația. Istoricul privind tratamentul 

> Abilităţile sociale 

> Tensiune. Stres 

> Agresivitate 

> Conflicte 

> Depresie. Gânduri de sinucidere 

> Atitudinea faţă de starea de sănătate mentală 

Dependenţă 

> Tipul de substanţe consumate 

> Cantitate 

> Metodele de administrare 

> Frecvenţă 

> Istoric privind consumul şi contextul în care se manifestă 

> Istoric al tratamentului 

> Instituţia şi/sau organizaţia de specialitate în evidenţa căreia se află sau s-a aflat 


persoana evaluată 

> Comportamentul şi experienţa comportamentului legat de consumul de droguri 
. Relaţii familiale şi sociale 
Structura familiei 
Descrierea situaţiei familiale. Probleme de familie 
Stilul parental. Modelul de creştere a copilului. Climatul pedagogic 
Descrierea rețelei sociale (rude, prieteni, alţii) 
Natura problemelor de relaţionare 
Felul în care resimte problemele de relaţionare 
Abilităţi de comunicare 


VYVYVvYvYvvyY 

Anexa nr. 2 


Tabel de verificare 


1. Alocarea 
cazului 


A fost primită adresa de încredințare a supravegherii şi copia de pe 
hotărârea judecătorească rămasă definitivă 


Şeful serviciului a înregistrat adresa 


Şeful serviciului a verificat competenţa teritorială 


Şeful serviciului a desemnat un consilier de probaţiune responsabil de caz 


(art. 18! din regulament) 


Consilierul responsabil de caz a deschis dosarul de supraveghere 


Şeful serviciului/managerul informaţional/consilierul responsabil de caz a 
inclus persoana supravegheată în bazele de date statistice 


2. Pregătirea 
pentru prima 


Consilierul responsabil de caz a 
contactat persoana condamnată 
şi reprezentantul legal al 
acesteia cu cel puţin 3 zile 


întrevedere înainte de data primei 
întrevederi (art. 19 alin. 1 din 
regulament) 
Persoanei/persoanelor hotărârea judecătorească 
contactate le-au fost transmise locul întrevederii 
informaţiile referitoare la: data stabilită pentru întrevedere 
ora întrevederii 
adresa serviciului 
numărul de telefon al serviciului 
numele consilierului responsabil de caz 
posibilitatea de a anunţa (în prealabil şi 
motivat) neprezentarea la data şi ora 
fixată 
consecinţele neprezentării 
S-a avut în vedere că prima 
întrevedere cu persoana 
supravegheată trebuie să aibă 
loc în termen de 10 zile 
lucrătoare de la data 
comunicării hotărârii 
judecătoreşti (art. 19 alin. 2 din 
regulament) 
Convocarea s-a realizat printr-o 
comunicare scrisă sau 
telefonică (art. 26 alin. 1 din 
regulament) 
Au fost colectate informații prin: studiul dosarului penal 
solicitarea şi analiza referatului de 
evaluare întocmit de către un alt 
serviciu de probaţiune (art. 19" alin. 3 
din regulament) 
consultarea altor surse 
A avut loc în termen de 10 zile 
lucrătoare de la data 
3. Prima comunicării hotărârii 
întrevedere judecătoreşti (art. 19 alin. 2 din 


regulament) 

Contactul iniţial cu persoana 


supravegheată a cuprins: 


prezentarea consilierului 

descrierea rolului şi responsabilităţilor 
consilierului (de a asigura 
supravegherea şi de a ajuta persoana 
supravegheată în procesul de 
schimbare a comportamentului) 
stabilirea responsabilităţilor persoanei 
supravegheate (faptul că este 
răspunzătoare de propriul 
comportament şi de măsura şi felul în 
care respectă cerințele legii şi ale 
hotărârii judecătoreşti) 


Consilierul responsabil de caz a 
prezentat procesul-verbal, iar 
persoana supravegheată şi 
reprezentantul legal al acesteia 
a luat cunoştinţă de următoarele 
aspecte (art. 19 din 
regulament): 


scopul supravegherii 

obiectivele supravegherii 

modul de desfăşurare al supravegherii 
măsurile impuse de către instanţă şi 
consecințele respectării şi nerespectării lor 
obligaţia respectării normelor de conduită 
posibilitatea de a formula plângere la 
şeful serviciului 

posibilitatea de a solicita asistenţă şi 
consiliere din partea serviciului 


S-a realizat evaluarea situaţiei 
persoanei supravegheate prin: 


desfăşurarea interviului 

analiza tuturor celorlalte informaţii 
disponibile 

consemnarea informațiilor în fişa de 
evaluare (art. 19" alin. 6 din regulament) 


Au fost solicitate actele 
necesare pentru supraveghere 
(art. 27 alin. 3, art. 28 alin. 2, 
art. 29 alin. 3 şi art. 33 alin. 1 
din regulament) referitoare la: 


situaţia locativă 

situaţia financiară 

locul de muncă 

persoanele aflate în îngrijirea sa sau în 
îngrijirea cărora se află 

alte acte care să dovedească cele 
declarate, după caz 


A fost stabilită şi comunicată 
data următoarei întrevederi (art. 
19! alin. 7 din regulament) 


În cazul 
neprezentării 
persoanei 
supravegheate 


a. la prima întrevedere: 


consilierul responsabil de caz va 
reînştiința persoana supravegheată, în 
scris sau telefonic, pentru a stabili data, 
ora şi locul unei noi întrevederi 
persoanei supravegheate i se va atrage 
atenţia cu privire la potenţialele 
consecinţe ale neprezentării 


b. la a doua convocare: 


consilierul responsabil de caz va 
investiga motivele neprezentării şi va 
strânge dovezi cu privire la 
imposibilitatea începerii efective a 
supravegherii 

consilierul va înştiința şeful serviciului în 
cazul în care se constată că, din motive 
obiective, măsurile sau obligațiile 
impuse de către instanţă nu pot fi puse 
în executare temporar sau definitiv (art. 
17! din regulament) 

şeful serviciului va sesiza motivat 
judecătorul delegat cu executarea în 
vederea luării măsurilor legale 


4. Întocmirea şi 
înmânarea 
planului de 
supraveghere 


1. În cazul în care instanța de 
judecată a fixat frecvenţa 
întrevederilor la un interval mai 
mare de 30 zile: 

planul de supraveghere a fost 
redactat, explicat şi înmânat la 
prima întrevedere 

2. În cazul în care instanţa de 
judecată a fixat frecvenţa 
întrevederilor la un interval mai 
mic de 30 zile sau a lăsat 
frecvenţa întrevederilor la 
latitudinea consilierului: 

planul de supraveghere s-a 
redactat, explicat şi înmânat la 
a doua întrevedere 


Au fost respectate cerinţele de 
conţinut ale planului referitoare 
la: 


Introducere — completarea formularului 
tipizat prezentat ca anexă la regulament 
Măsurile şi, după caz, obligaţiile impuse 
de instanţa de judecată şi mijloacele 
utilizate pentru asigurarea îndeplinirii lor 
Nevoile criminogene şi sociale ale 
persoanei condamnate/minorului şi 
obiectivele stabilite în vederea 
diminuării acestora 

Riscul săvârşirii din nou a unor 
infracțiuni/riscul de a pune în pericol 
siguranţa publică şi riscul de sinucidere 
sau autovătămare 

Metodele de intervenţie propuse în 
vederea soluționării nevoilor identificate 
şi diminuării riscului 

Data, locul şi frecvenţa întrevederilor 
dintre consilierul de probaţiune şi 
persoana condamnată/minor pe 
perioada supravegherii 


Au fost respectate următoarele 
cerinţe de formă (art. 23 din 
regulament alin. 1, 2, 4): 


antetul Serviciului de probaţiune pe 
colţul stânga-sus al primei pagini 
ştampila Serviciului de probaţiune şi 
semnătura consilierului responsabil de 
caz în colţul dreapta-jos 

prezentarea pe scurt, într-o formă 
narativă, a conţinutului capitolelor 
planului de supraveghere (cu excepția 
datelor introductive) şi evitarea 
termenelor de specialitate sau a unor 
exprimări care ar face dificilă 
înțelegerea conţinutului acestuia 


Au fost respectate elementele 
de procedură privind: 


solicitarea autorităților competente 
pentru desemnarea unor specialişti în 
vederea întocmirii şi derulării planului de 
supraveghere (art. 20 din regulament) 

prezentarea şi explicarea planului de 
supraveghere de către consilierul 
responsabil de caz 

semnarea sa de către persoana 
supravegheată şi, după caz, de 
reprezentantul legal al acesteia 
înmânarea unei copii persoanei 
supravegheate şi, după caz, 
reprezentantului legal al acesteia (art. 
21 alin. 3 din regulament) 


5. 
Monitorizarea 
şi evaluarea 
procesului de 
supraveghere 


La fiecare întrevedere de 
supraveghere: 


persoana supravegheată este întrebată 
despre: 

modul în care respectă măsurile şi 
execută obligaţiile stabilite de către 
instanță 

modificările apărute în situația sa 
comportamentul în familie şi comunitate 
au fost solicitate dovezi pentru 
modificările apărute, atunci când este 
cazul (art. 27 alin. 2 din regulament) 
persoana supravegheată a fost 
informată de măsura în care obiectivele 
planului de supraveghere sunt aduse la 
îndeplinire (art. 26 alin. 3 din 
regulament) 

au fost consemnate informaţiile obținute 
în cadrul întrevederii 

în final, a fost planificată următoarea 
întrevedere 


S-a revizuit planul de 
supraveghere, prin anexe, în 
cazul în care s-a constatat 
existența unor modificări 
semnificative în situația 
persoanei supravegheate care 
impun noi obiective şi metode 
de intervenţie, care influențează 
riscul sau care necesită 
modificarea frecvenţei 
întrevederilor (art. 21 alin. 5 şi 6 
din regulament) 


A fost verificat modul în care 
persoana supravegheată a 
respectat măsurile/obligaţiile 
impuse de instanţă, lucru ce s-a 
realizat, după caz, prin: 


solicitarea şi oferirea de informații şi 
dovezi pentru situația persoanei 
supravegheate (situaţie locativă, situație 
financiară, locul de muncă, persoanele 
aflate în îngrijirea sa ori persoanele în 
îngrijirea cărora aceasta se află etc.), 
conform art. 29 alin. 2, art. 33 alin. 1 din 
regulament; 

verificarea periodică a respectării 
obligaţiei de a urma cursurile de 
învățământ sau calificare, conform art. 
32 alin. 2 şi alin. 3 din regulament; 
menținerea unei legături cu persoane 
sau instituţii publice (ex. membri ai 
familiei, Poliţia, Primăria, Administraţia 

Financiară, unitatea la care minorul îşi 
desfăşoară munca neremunerată în 
folosul comunităţii ş.a.) care pot sesiza 
orice modificare apărută în situația 
acestora (art. 33 alin. 2, art. 34 alin. 2, 
art. 35 alin. 1, art. 36 alin. 2, art. 37 alin. 
2, art. 40 alin. 2 ş.a. din regulament); 
efectuarea de controale inopinate la 
domiciliul sau reşedinţa persoanei 
supravegheate, pentru a constata 
starea de fapt, conform art. 33 alin. 3, 
art. 35 alin. 2 din regulament şi art. 41 
alin. 2 din regulament; 

încheierea de protocoale cu unităţi 
sanitare, instituții, organizații şi 
specialişti, prin care să se reglementeze 
proceduri concrete de colaborare, în 
cazul în care persoana condamnată 
este obligată să se supună unor măsuri 
de control, tratament sau îngrijire, în 
special în scopul dezintoxicării, conform 
art. 37 alin. 3 din regulament. 


În cazul în care s-a constatat solicitarea de dovezi justificative pentru 
nerespectarea măsurilor sau imposibilitatea obiectivă de prezentare 
neexecutarea obligațiilor la întrevederea/întrevederile de 
impuse de instanţă, după caz, supraveghere 

s-a procedat la: verificarea motivelor invocate de 


persoana supravegheată în cazul 
neprezentării la 
întrevederea/întrevederile de 
supraveghere 

transmiterea unui avertisment scris 
persoanei supravegheate prin care i se 
reamintesc consecinţele încălcării 
măsurii şi/sau neexecutării obligaţieio** 
întocmirea unui raport care cuprinde un 
rezumat al procesului de supraveghere 
şi care face menţiuni cu privire la 
dovezile prin care se constată 
încălcarea obligaţiei“€ 

transmiterea raportului întocmit, 
împreună cu dovezile în copie, şefului 
Serviciului de probaţiune 

respingerea propunerii consilierului de 
probaţiune, în scris şi motivat, în termen 
de 30 de zile, dacă şeful Serviciului de 
probaţiune apreciază că nu sunt 
îndeplinite condiţiile pentru sesizarea 
instanţei în vederea revocării 
suspendării 


3 Pentru măsura prevăzută de art. 86% alin. 1 lit. a, pentru măsura prevăzută de art. 86° alin. 3 lit. c şi pentru 
obligația prevăzută de art. 103 alin. 3 lit. a. 
3 Numai pentru încălcarea obligaţiei din culpă. 

sesizarea judecătorului delegat la 
compartimentul de executări penale, 
dacă sunt îndeplinite condiţiile pentru 
sesizarea instanței?” 


regulament) 


S-au întocmit referatele de 
evaluare pentru persoanele 
supravegheate la solicitarea 
instanței (art. 38 alin. 4 din 


supravegherea 


regulament) 


A fost înştiințată imediat 
instanța de executare despre 
transfer (art. 27 alin. 4 din 


A fost transferat cazul atunci 
când persoana supravegheată 
şi-a schimbat domiciliul, 
reşedinţa sau locuinţa în altă 
localitate în care un alt serviciu 
este competent să realizeze 


care s-a realizat : 


A avut loc ultima întrevedere cu 
persoana supravegheată, caz în 


revizuirea, împreună cu persoana 
supravegheată, a întregului proces de 
supraveghere şi identificare a 
beneficiilor, a obiectivelor care au fost 
atinse, precum şi a celor care au rămas 
neîndeplinite 

dacă a fost cazul şi a fost posibil, 
îndrumarea persoanei supravegheate 
către alte servicii sau instituții publice 
responsabilizarea persoanei 
supravegheate față de consecinţele 
comiterii unei noi infracţiuni 


6. Încheierea 
supravegherii 


S-a întocmit raportul final de 
supraveghere care cuprinde 
(art.18 alin.3 din regulament): 


modul în care persoana supravegheată 
a respectat măsurile de supraveghere 
şi, după caz, obligaţiile impuse de 
instanță 

estimarea riscului de a săvârşi alte 
infracțiuni, a riscului pentru siguranța 
publică şi a riscului de sinucidere sau 
de autovătămare 

O orice alte informaţii relevante referitoare 
la comportamentul persoanei 
supravegheate pe perioada termenului 
de încercare 


A fost închis cazul 


A avut loc operarea în registrele 
de evidenţă ale serviciului 


arhivat 


Dosarul de supraveghere a fost 


3 Responsabilitate ce revine şefului de serviciu. 

Asistarea persoanelor condamnate 


Ramona Ghedeon 
Dalina Groza 


Introducere 


Capitolul de faţă îşi propune prezentarea unor aspecte esenţiale din practica 
asistenţei şi consilierii persoanelor condamnate în cadrul serviciilor de probaţiune. 


Complexitatea activităţii de asistenţă şi consiliere nu poate fi cuprinsă între copertele 
unei publicaţii, oricare ar fi factura ei şi oricât de generoase ar fi intenţiile autorilor. 
Informaţia prezentată are doar rolul unui instrument de orientare, nu poate răspunde 
tuturor întrebărilor şi aşteptărilor, dar atinge subiecte esenţiale privind activitatea de 
asistență şi consiliere, poate stârni interesul, poate alimenta motivaţia, poate lărgi 
câmpul de reflectare asupra problemelor sau câmpul de descoperire a soluţiilor. Altfel 
spus, materialul nu reprezintă o reţetă care să garanteze eficienţa activităţii de asistenţă 
şi consiliere, ci mai degrabă o hartă care relevă deopotrivă frumusețea şi pericolul unor 
forme de relief, fără să interzică accesul nici la frumuseţea, nici la riscurile profesiei de 
explorator. Mesajul acestui capitol este unul foarte concis: “Pentru a fi exploratorul 
naturii şi resurselor omului din faţa ta, trebuie să ai curajul de a-ţi explora propria natură 
şi propriile resurse. O explorare în care recunoaşterea limitelor personale este un 
preambul al sfidării acestora.” 


Deşi fiecare capitol abordează o temă specifică (ex. “referatul de evaluare”, 
“supravegherea”, “consilierea”, “tulburările mentale”, “consumul de alcool şi droguri” 
etc.), s-ar putea ca cititorii să constate că anumite elemente de conţinut se repetă. Acest 
aspect reflectă o redundanţă intenţionată, în dorința întăririi, prin repetiţie, a unor 
principii fundamentale pentru activitatea de probaţiune, care îşi găsesc aplicabilitatea în 
egală măsură în fiecare din ariile specifice de intervenție: evaluarea, supravegherea, 
asistența şi consilierea. 


Un chestionar realizat în anul 2003 cu ocazia unui curs de formare în rândul 
consilierilor de probaţiune relevă, prin răspunsurile obținute, că “asistenţa şi consilierea” 
constituie un domeniu al probaţiunii încă nesigur pentru mulţi consilieri, deşi toate 
serviciile acordă asistenţă şi consiliere persoanelor aflate în evidenţa lor. Dificultatea 
colegilor de a evalua activitatea de asistenţă şi consiliere derulată până în prezent este 
generată de lipsa unor instrumente acreditate, specifice acestui tip de sarcină. Din 
analiza răspunsurilor la chestionarul aplicat rezulta că numărul persoanelor asistate 
variau de la 2 la 65 per serviciu, cuprinzând toate categoriile eligibile (persoane 
supravegheate în comunitate, persoane condamnate la pedeapsa închisorii, minori faţă 
de care s-a dispus măsura educativă a internării într-un centru de reeducare, persoane 
graţiate). Rezultatele chestionarului conturează următoarele 12 puncte de învăţare 

solicitate de consilieri cu privire la domeniul asistenţei şi consilierii în cadrul serviciilor de 
probaţiune: 


Accesarea resurselor necesare asistenţei şi consilierii 
Alegerea metodelor şi tehnicilor de asistare şi consiliere 
Evaluarea eficienţei activităţii de asistare şi consiliere 
Implementarea planului de intervenţie/asistare 
Evaluarea motivaţiei pentru schimbare 
Evaluarea nevoilor în activitatea de asistare şi consiliere 
Stabilirea obiectivelor în activitatea de asistare 
Întocmirea planului de acţiune 
Evaluarea eligibilităţii beneficiarului pentru includerea într-un program de consiliere 
Implicarea, responsabilizarea beneficiarului faţă de activitatea de asistare 
K. Evaluarea riscului 
|.  Consemnarea informaţiilor 
Analiza rezultatelor chestionarului de evaluare iniţială ne-au ajutat să avem un punci 
de plecare, în sensul că ne-au permis cunoaşterea prealabilă a punctelor de învăţare 
dorite de către consilierii de probaţiune. 


za rpaopea 


e: a 


Punctele de învăţare oferite de acest ghid pot fi asemănate cu o legătură de chei 
puse la îndemâna consilierilor. Ei vor fi cei care, în funcţie de motivaţia şi contextul în 
care vor desfăşura activitatea de asistenţă şi consiliere, vor deschide cu aceste chei 
porţile cunoaşterii teoretice sau experienţiale. Cuvintele-cheie oferite de noi sunt: 


= dezvoltare personală, concretizată în: cunoştinţe, abilităţi şi atitudini necesare în 
activitatea de asistenţă şi consiliere; autoevaluarea dificultăților personale; capcanele 
activităţii de asistenţă şi consiliere; 


= procesul de asistenţă şi consiliere, cu accent pe: investigare (rol, importanţă, 
conţinut); intervenție; planul de asistenţă şi consiliere (structură, conţinut, formă); 


= procedura activității de asistenţă şi consiliere, cu referire la: reglementările 
normative ale asistenţei şi consilierii, termenele regularizate de lege; documentele 
procedurale de înregistrare a datelor (în interiorul Serviciului de probaţiune, precum şi 
între serviciile de probaţiune şi partenerii săi comunitari). 


Dezvoltarea personală a consilierului de probaţiune şi rolul ei în activitatea de 
asistență şi consiliere 


1. Ce înseamnă asistenţa şi consilierea în serviciile de probaţiune 


Asocierea celor doi termeni asistența şi consilierea în practica şi metodologia 
serviciilor de probaţiune are o explicaţie pur tehnică în intenţia de a îmbina intervenţia 
psihologică (centrată pe nevoile persoanei) cu cea socială (integrarea în comunitate a 
persoanei, repunerea ei în rețeaua socială). 


Definirea separată a celor doi termeni atrage atenţia asupra diferenţelor între doi 
termeni, „consacraţi” împreună în cadrul normativ. 


Asistarea este un demers specializat de acordare de ajutor de către o persoană 
specializată unei alte persoane aflate în imposibilitatea momentană sau permanentă de 
a-şi rezolva problemele, prin facilitarea accesului la resursele comunității. 

Consilierea este o metodă care, prin utilizarea optimă a relaţiei interpersonale 
“consilier-client!” facilitează cunoaşterea, dezvoltarea, acceptarea emoțională, 
maturizarea şi mobilizarea optimă a resurselor personale în vederea formulării şi 
rezolvării unor probleme specifice şi luării unor decizii. Relaţiile de consiliere variază în 
funcție de cererea de ajutor şi, astfel, pot fi centrate pe formularea şi rezolvarea unor 
probleme specifice, luarea de decizii, controlul stărilor de criză, îmbunătăţirea relaţiilor 
cu ceilalţi, menţinerea unor schimbări comportamentale, cognitive, afective etc. 


Asistarea se constituie într-un proces de întrajutorare profesională care se 
realizează prin o serie de metode şi tehnici, dintre care enumerăm: consilierea, 
medierea, consultanța, psihoterapia. Toate aceste intervenţii conturează domeniul 
asistării. Simplificând lucrurile, considerăm că relaţia potrivită între cele două concepie 
este cea de gen-specie, în sensul că noţiunea de consiliere este specie în cadrul 
noțiunii gen-asistare. Preluarea (puţin forțată) în textul Legii 129/2002 privind aprobarea 
OG 92/2000 privind organizarea şi funcționarea serviciilor de reintegrare socială a 
infractorilor a ambilor termeni în formula “asistare şi consiliere” poate fi interpretată din 
prisma intenţiei de a „alătura” activitatea de dezvoltare a particularităţilor personale şi de 
mobilizare a resurselor interne, prin activitatea de consiliere, cu cea de facilitare a 
relaţionării cu mediul şi creşterea accesului la resursele comunităţii asigurate, în special 
prin activitatea de asistare. Nu e potrivit să vorbeşti de asistare, de dezvoltarea 
relaționării cu mediul, fără să ţii cont de particularităţile personale, după cum nu este 
potrivit nici să consiliezi fără să analizezi influenţele sociale. 


Subliniind utilitatea intervenţiei în cadrul serviciilor de probaţiune, din prisma stabilirii 
echilibrului între funcţia de control şi cea de sprijin, activitatea de asistare şi consiliere 
este esenţială în îndeplinirea scopului probaţiunii. 


Pentru ca intervenţiile de asistenţă şi consiliere să conveargă spre aceeaşi finalitate 
şi în acelaşi timp să satisfacă raportul optim “cost/eficienţă”, ele trebuie să fie ghidate de 
principiile de eficienţă ale oricărei intervenţii din domeniul specific la care ne referim. 
Aceste principii de eficienţă, cu valabilitatea deja verificată, sunt: 


a) Principiul nevoii criminogene: “Programele de intervenție sau intervențiile care 
fintesc factorii în legătură directă cu infracțiunea au o probabilitate mai mare de 
eficiență” 


b) Principiul riscului: “Intensitatea şi durata intervenției trebuie să fie direct corelate 
cu nivelul riscului; astfel, pentru un risc crescut, se impun programe de intensitate 
crescută şi durată mai lungă” 


c) Principiul responsivității: “Eficiența programelor de intervențţie/intervențiilor care 
corespund stilului de învăţare al clientului şi al consilierului este direct proporțională 
cu angajarea clientului ca participant activ “ 


d) Principiul integrităţii: “Intervenţia trebuie să fie riguros condusă şi furnizată, 
respectându-se coerenta: intrări (resurse umane, materiale, financiare, de 
timp)/procesfieşiri (rezultate imediate, impact), precum şi coerenţa teorie/design” 


Pe de altă parte, orice proces de învăţare este condiţionat (ca viteză, conţinut şi 
finalitate) de factori interni şi factori externi. Plecând de la premisele că “asistența şi 
consilierea reprezintă un proces de învățare” şi că “procesul de învăţare este influenţat 


1 Având în vedere specificul activităţii de asistare în cadrul Serviciului de probaţiune, vom folosi în text 
termenul de beneficiar, persoană asistată, asistat. 

de factori interni şi externi clientului”, e util să ţinem cont de aceşti factori în ghidarea 
procesului de intervenţie. Consilierul de probaţiune trebuie să fie conştient în munca sa 
de persistenţa factorilor interni (de ex.: vârsta, sexul, nivelul instrucției, stilul de 
învăţare, principiile de viaţă, motivaţia de schimbare) şi de inevitabilitatea factorilor 
externi (anturajul, rețeaua de suport social, serviciile sociale, puterea exemplului, agenții 
schimbării, persoane, organizații). 


FACTORI INTERNI 


START | FINAL 
O OIO 

O persoană o persoană abilitată 

cu probleme şi nevoi să se descurce cu 


propriile probleme şi nevoi 


diminuarea problemei 
diminuarea şansei de recidivă 


FACTORI EXTERNI 


În concluzie, apreciem că activitatea de asistenţă şi consiliere în cadrul unui serviciu 
de probaţiune are ca deziderat redarea unei persoane care a săvârşit infracţiuni 
comunităţii din care face parte, într-o formă care să garanteze siguranţa acelei persoane 
şi a acelei comunități. 


2. Profilul consilierului de probaţiune 


Trebuie să posede consilierul de probaţiune un anumit tip de personalitate sau un 
set de calități excepţionale pentru a putea realiza o intervenţie eficientă? lată o întrebare 
la care, cu siguranţă, mulţi dintre noi am reflectat. Deşi, aparent, profesia de consilier de 
probaţiune nu necesită calități excepţionale sau un talent special, activitatea de 
asistenţă şi consiliere a persoanelor condamnate presupune, totuşi, nişte atribute ale 
consilierului (capacitatea empatică, autenticitatea, o concepție pozitivă şi liberală despre 
om) şi cel puţin două calități esențiale (maturitatea emoţională şi înțelegerea de sine) 
fără de care această activitate nu ar fi eficientă. 


Capacitatea empatică. Un proverb persan spune: “Să nu judeci niciodată mersul 
cuiva înainte de a-i încălța pantofii”. Plecând de la plasticitatea acestei imagini, am 
putea defini empatia ca fiind capacitatea cuiva de a se pune în locul altuia şi de a vedea 
lumea aşa cum o vede acela. Asifel, rolul consilierului de probaţiune este de a capta şi 
de a reflecta la semnificaţia personală a cuvintelor persoanei pe care o asistă şi o 
consiliază. În cadrul acestui proces, consilierul va trebui să facă abstracţie de propriile 
sale valori, sentimente şi nevoi şi să se abţină să aplice criteriile care, în mod normal, 
fac parte din viața sa personală. În viaţa practică, orice situaţie socială ne dă ocazia de 
a observa cine este dotat cu această sensibilitate socială şi cine nu. Cel care este 
receptiv la reacţiile celorlalţi, care recunoaşte când cineva este nefericit, care sesizează 
nuanțele subtile ce relevă calitatea raporturilor dintre părinţi şi copii sau soţi, această 
persoană are ceea ce trebuie pentru a se angaja în relaţia profesională de consiliere. 


Autenticitatea sau acordul intern. Autenticitatea se referă la înțelegerea de sine, 
la perceperea experienţei într-o manieră asertivă. Astfel, cu cât consilierul de probaţiune 
este mai puţin subiectul anxietăţii, cu atât el este capabil să se înțeleagă mai bine. Cu 

cât se înțelege mai bine pe sine, cu atât este mai în măsură să atingă acordul intern. 
Rezultă, deci, că atât autenticitatea, cât şi empatia nu se referă la simple forme de 
comportament, ci la personalitatea însăşi, aşa cum se exprimă ea în acţiune. Consilierul 
de probaţiune nu se poate manifesta „ca şi cum ar simți” ceea ce-i spune persoana din 
fața sa, ca şi cum s-ar pune de acord cu acesta, ca şi cum s-ar abține să judece sau ca 
şi cum ar accepta-o aşa cum este, ci „chiar să simtă”, să se pună de acord, să se abţină 
să judece, să accepte persoana aşa cum este. Autenticitatea înseamnă congruenţa 
dintre gândurile, trăirile şi manifestările exterioare ale consilierului, congruență relevată 
în maniera constantă de abordare a relaţiei profesionale cu persoana condamnată. 
Dacă un consilier nu va fi autentic, îi va fi greu, dacă nu imposibil, să menţină aceeaşi 
atitudine pe tot parcursul procesului de asistenţă şi consiliere. Atitudinea inautentică 
este percepută la nivel subconştient de către client şi alterează, cu siguranţă, procesul 
în sine, aducând deservicii clientului şi disconfort consilierului. 


Concepţia pozitivă şi liberală despre om şi relaţiile interumane. Sistemul de 
concepții al unei persoane se referă la modul de a gândi şi reacționa înrădăcinat în 
personalitatea sa. Dificultatea de reorganizare a unui sistem de atitudini şi valori care s- 
a dezvoltat în cursul anilor este incontestabilă, însă nu este sinonimă cu imposibilitatea. 
Concepţiile liberale şi umaniste se asimilează în timp, iar o schimbare în acest sens 
presupune un efort susținut de introspectie şi reflecţie, precum şi numeroase încercări şi 
erori. Când însă acest proces este alimentat de un efort conştient, asimilarea acestor 
valori se face mai rapid. Se poate spune că cei care reuşesc în procesul de asistenţă şi 
consiliere sunt aceia care şi-au însuşit aceste atitudini pozitive despre om şi relațiile 
interumane. 


Maturitatea emoțională. Maturitatea emoțională este deosebit de importantă pentru 
exercitarea profesiei de consilier de probaţiune şi, prin excelenţă, pentru desfăşurarea 
activităţii de asistenţă şi consiliere. Capacitatea de a participa la procesul de schimbare a 
unei alte persoane, fără a fi tentat de a modela această schimbare după propria imagine, 
este în strânsă legătură cu această maturitate emoţională. Cu alte cuvinte, această 
calitate reprezintă acea capacitate de a servi întotdeauna ca rezonator şi amplificator la 
eforturile de redresare ale clientului, uneori ca un ghid sau model, şi niciodată ca 
judecător. Maturitatea emoţională presupune securitate internă. Acest lucru permite 
consilierului să păstreze seninătatea (egalitatea dispoziţiei) în fața oscilaţiilor inevitabile 
ale atitudinii persoanei condamnate. În acest fel, consilierul nu se va lăsa derutat şi 
tulburat de anumite detalii descrise de client. Consilierul trebuie, de asemenea, să facă 
faţă acelor perioade sterile, când acţiunile sale par să nu producă nici un efect în 
atitudinea şi comportamentul clientului. Pe de altă parte, consilierul trebuie să facă faţă 
adulaţiei al cărei obiect este uneori. Fără un grad ridicat de securitate interioară, consilierul 
de probaţiune nu va fi capabil să înfrunte o asemenea varietate de situaţii încărcate de 
emoție, la care este supus, menținându-și, în acelaşi timp, eficacitatea şi integritatea 
afectivă. Totuşi consilierul nu trebuie să rămână indiferent la sentimentele pozitive pe care 
clientul i le dovedeşte, ci să încerce, în timp, să-l facă pe client să diminueze această 
apreciere şi să se simtă din ce în ce mai autonom. 


Înțelegerea de sine. Se spune că „instrumentul principal al consilierului este propria 
sa personalitate”. Cel care se implică în activitatea de asistenţă şi consiliere trebuie să 
cunoască foarte bine instrumentul cu care lucrează, adică propria persoană — cu 
potenţialul şi limitele sale. Înțelegerea de sine reprezintă un atribut esenţial al 
consilierului. Această înțelegere nu presupune o simplă imagine intelectuală a propriului 
eu, ci, mai degrabă, o cunoaştere a eului aşa cum acţionează în fiecare moment, „o 
deschidere constantă la experiență”. Consilierul trebuie să fie deschis la propria 
experienţă şi total eliberat de manevre defensive. 

În esență, relaţia profesională “consilier-asistat”, care apare şi se dezvoltă în cadrul 
procesului de asistenţă şi consiliere, poate fi sintetizată astfel: consilierul trebuie să fie 
capabil de autenticitate, transparenţă, atitudine călduroasă şi sentimente pozitive vizavi 
de client. Văzând lumea şi eul beneficiarului asistat, aşa cum le vede el însuşi, 
consilierul îl va ajuta pe acesta să vadă şi acele aspecte pe care refuzase să le vadă 
sau să le recunoască înainte. Astfel, beneficiarul va evolua gradual către tipul de 
persoană care doreşte să fie, se va actualiza ca fiinţă unică şi autonomă, acţionând, 
ulterior, într-o manieră caracteristică propriei persoane, devenind o persoană matură, 
capabilă să-şi abordeze propria viaţă şi să rezolve problemele cu care se confruntă. 


3. Capcanele activității de asistență şi consiliere 


Ca instrument primordial al activităţii de asistenţă şi consiliere, consilierul de 
probaţiune are propriile calităţi şi defecte, propriile bagaje sociale (experienţe, 
circumstanțe) şi propriile caracteristici (comportamente, atitudini, stil). Atestarea oficială, 
universitară, este necesară dar nu şi suficientă pentru ca o persoană care întruneşte 
condiţiile prevăzute de lege să se simtă în largul său în exerciţiul acestei profesii, 
realizând asistarea unei persoane aflate în nevoi. Adevărata largheţe a manifestărilor, în 
plan profesional, este dată de motivaţia reală a persoanei care îmbracă haina juridică şi 
morală a acestei profesii. Largheţea devine eleganţă atunci când motivația este 
canalizată spre pregătirea profesională continuă. 


Un prim pas în conştientizarea capcanelor activităţii de asistenţă şi consiliere este 
conştientizarea propriilor limite, temeri. Ca orice instrument ale cărui caracteristici — 
oricât de performante — sunt pasibile la un moment dat de uzură (mai cu seamă în 
situaţia utilizării necorespunzătoare), instrumentul de lucru al consilierului — adică 
propria sa personalitate - trebuie îngrijit şi îmbunătăţit în permanenţă. Pentru a şti ce 
parametru funcţional al său trebuie îmbunătăţit, un consilier are nevoie în prealabil de 
sinceritatea de a recunoaşte ce anume “nu merge” în funcţionalitatea sa profesională 
sau unde anume întâmpină dificultăţi. Când un consilier îşi conştientizează capcanele, 
lucrează la ele, le poate depăşi. Recunoaşterea lor necesită exerciţii succesive de 
autoanaliză şi o mare disponibilitate spre reflectare. Efortul funcţionării la parametrii 
ridicaţi merită a fi depus şi timpul necesar descoperirii capcanelor (viciilor de 
funcționare) merită consumat, întrucât numai atunci când devii un “instrument bun”, poți 
face o activitate de asistenţă şi consiliere adecvată. 


Exemplificăm o serie de capcane personale identificate de către consilieri în cadrul 
activităților anterioare de training: 


1. „Empatizez prea puternic cu minorii care au parcurs experienţa detenţiei...” 
2. „Nu pot lucra cu violatori...” 


3. „Atunci când un client plânge (pentru că parcurge o experiență nefericită), îmi 
vine şi mie să plâng...” 

4. „Mă enervează când un client continuă să mintă, după ce i-am arătat că ştiu care 
este adevărul; nu-mi pot ascunde această enervare față de el...” 


5. „Mă simt vinovat că nu pot face mai mult, că nu pot rezolva toate problemele cu 
care clientul vine înspre mine...” 


6. „Există clienţi care mă fac să mă simt vinovat pentru eşecul lor, deşi am conştiinţa 
faptului că eu am depus toate diligenţele necesare în vederea succesului...” 

Odată gestionate propriile temeri ale consilierului de probaţiune, în activitatea de 
asistenţă şi consiliere, trebuie abordate cu precauţie şi pricepere capcanele generale 
ale activităţii de asistenţă sau a momentelor dificile generate de beneficiari. 


Ca practicieni în acest domeniu trebuie să ţinem cont, în primul rând, de capcana 
fundamentală a întrajutorării: “E mai uşor să oferi un peşte cuiva înfometat, decât să-l 
înveţi să pescuiască”. Menirea consilierului de probaţiune nu este aceea de „a oferi 
peşte”, ci de a asista persoana în procesul de învăţare a pescuitului, iar produsul final al 
unui proces de asistenţă şi consiliere eficient nu este o persoană care şi-a potolit 
foamea cu un peşte, ci o persoană abilitată să pescuiască. 


Beneficiarul activităţii de asistenţă şi consiliere este o persoană cu probleme de 
adaptare socială, cu nevoi a căror acoperire nu a fost posibilă prin efort personal, sau 
chiar de specialitate. 


Există momente, dar şi tipuri de beneficiari care necesită o atenţie deosebită în 
activitatea de asistenţă şi consiliere, deoarece prin comportamentul lor doresc să 
influențeze, să manipuleze consilierul. Este important să fim conştienţi de capcanele pe 
care ni le întind persoanele aflate în evidenţă şi, de asemenea, de punctele noastre 
slabe, care ne fac „victimele” acestora: 


= „... poate ar trebui să mă sinucid...” — beneficiarul asistării se prezintă ca victimă, 
are nevoie de ajutor, plânge, spune povești triste, pentru a te face să crezi că nu te poți 
aştepta la nimic de la el şi trebuie să faci tu totul. 


„tu ştii mai bine, tu eşti profesionistul, eşti foarte bun...” — persoana asistată te 
complimentează exagerat, te laudă pentru a te responsabiliza. 


„hu mă ajuţi” — asistatul te face responsabil, se aşteaptă ca tu să faci totul, el nu 
investeşte nimic în procesul de schimbare. 


„hu poti înțelege, nu simţi durerea, nu ştii ce greu e...” — beneficiarul vrea să ajungi 
la concluzia că nu-l poţi ajuta, determinându-te să faci eforturi mai mari decât este 
necesar. 


= „noi ştim mai bine” — persoana asistată foloseşte pluralul, invocând o alianţă cu tine 
(se consideră aliatul tău, te face aliatul lui) în rezolvarea problemelor lui, în care, de fapt, 
sunt implicate şi alte persoane. 


= „tu eşti primul care mă înţelege...” — majoritatea beneficiarilor sunt sinceri într-o 
astfel de afirmaţie, însă unii o fac doar din dorinţa de a obține avantaje, de a nu fi 
criticati. 


„m-ai fortat să fur din nou, pentru că nu m-ai ajutat” — beneficiarul te face 
responsabil pentru comportamentul lui şi pentru întregul proces. 


= “Vrei să mă termini, asta vrei, nu?” - persoana încearcă să fie agresivă prin limbaj 
verbal şi nonverbal, pentru că, dacă te sperie, nu mai eşti critic. 


= „nu ai încredere în mine”, „nu-ți pasă de mine”, „dacă nu ai încredere în mine, mai 
bine ne oprim” — asistatul te face să demonstrezi contrariul, să îi dai foarte multă 
libertate, să te implici mai mult decât este nevoie. 


= “aş vrea să discut şi amănuntul ăsta cu tine...” - beneficiarul care insistă, face 
presiuni, abuzează de timp, pentru a te convinge să rezolvi tu problemele în locul lui. 


= „să nu spui că ţie nu ti s-a întâmplat...” — persoana asistată pune întrebări sau 
încearcă să mute atenţia spre viaţa personală a consilierului. 


198 


Conştientizarea acestor dificultăţi asigură programarea eforturilor, a resurselor 
personale şi ale serviciului, construirea unor strategii „de a face faţă” situaţiilor dificile 
întâlnite în activitatea de asistenţă şi consiliere. Aceste strategii fac apel la stăpânirea 
de sine, echilibru emoţional,  exersatele abilități specifice ascultării active şi, nu în 
ultimul rând, la clarificarea rolurilor în procesul de intervenție. 


Procesul de asistență şi consiliere 


Procesul de asistenţă şi consiliere demarează la cererea persoanei aflate în 
evidenţa unei instituții şi se finalizează în mod normal în momentul atingerii obiectivelor 
planului de asistare (existând şi situaţiile excepţionale când acest proces încetează 
înainte de atingerea obiectivelor, fie la cererea asistatului, fie la iniţiativa consilierului ca 
urmare a nerespectării condiţiilor asistării stabilite de comun acord). Un rol important îl 
are automotivarea persoanei sau ajutorul de specialitate în vederea conştientizării 
problemelor şi solicitarea de sprijin în depăşirea acestora. 


Procesul de asistare, în general, are o desfăşurare în timp, sub forma a patru stadii: 


1. Construirea relaţiei “consilier-asistat”, 
2. Investigarea, 
3. Elaborarea şi implementarea planului de acţiune/intervenţie 


4. Evaluarea eficienţei intervenţiei. 


Întrucât primul şi ultimul stadiu reprezintă aspecte general valabile şi utilizează 
principii omniprezente în toate dimensiunile de intervenție şi asistare, vom insista în 
acest capitol doar asupra celor două stadii care particularizează activitatea de asistenţă 
şi consiliere, şi anume: investigarea şi planul de acţiune/intervenție (denumit în domeniu 
plan de asistare). 


Planurile de acţiune identifică paşii specifici care trebuie urmaţi în vederea atingerii 
scopurilor şi obiectivelor stabilite în procesul de schimbare. Pot fi apreciaţi chiar 
indicatorii de performanţă pentru fiecare scop sau obiectiv. Stabilirea indicatorilor 
reprezintă primul pas al procesului de evaluare, de control al modului de atingere a 
obiectivelor stabilite; al doilea pas îl reprezintă măsurarea rezultatelor reale şi 
compararea lor cu rezultatele planificate; cel de-al treilea pas al procesului de control îl 
reprezintă evaluarea cauzelor apariției eventualelor discrepanțe dintre rezultatele 
planificate şi cele obținute (aceste discrepanțe pot fi atât pozitive, cât şi negative, şi 
trebuie incluse în procesul de feedback). Pasul final este acela de a lua măsuri de 
corectare prin modificarea obiectivelor şi schimbarea planului, ceea ce îi repoziționează 
pe consilier şi beneficiar la începutul procesului de planificare, dar cu un bagaj 
suplimentar de informații care trebuie valorizat (ce merge, cum merge, ce nu merge, 
unde nu a mers). 

Într-o prezentare grafică succintă, procesul de asistenţă şi consiliere ar arăta în felul 
următor: 


RELAȚIE 


CLIENTUL í CONSILIERUL 


| 


INVESTIGARE 


| 


DIAGNOSTIC 
CONCLUZIE 


| 


PLAN DE ACȚIUNE 
PRACTICA 
(IMPLEMENTAREA PLANULUI) 


| 


EVALUAREA 
FINALIZAREA REVIZUIREA —> UN NOU PLAN 

1. Investigarea 


Din raţiuni de aplicabilitate, vom aborda stadiul investigării din cadrul procesului de 
asistenţă şi consiliere sub forma căutării şi relevării unor răspunsuri la întrebările: CINE 
sunt persoanele investigate?, CE se investighează?, DE CE este importantă 
investigarea ?, CUM se realizează investigarea? 


A) CINE sunt persoanele investigate? 


Grupul beneficiarilor potențiali, ai unui proces de asistenţă şi consiliere, include 
acele persoane care au un set de caracteristici comune (dificultăţi existenţiale, 
angrenate într-un sistem relaţional defectuos, fără o rețea de suport social solidă, fără 
un proiect de viaţă bine structurat), dar şi o serie de elemente diferenţiatoare (cuantumul 
şi calitatea resurselor, motivaţia de schimbare, perspectivele de reintegrare). 


Grupul beneficiarilor procesului de asistenţă şi consiliere în cadrul Serviciului de 
probaţiune include toate categoriile de persoane ce formează obiectul de activitate al 
serviciilor de probaţiune, reglementat prin OG 92/2000, aprobată prin Legea 129/2002, 
HG 1239/2000, modificat prin HG 747/2008. 


e Persoane aflate în supravegherea Serviciului de probaţiune, în baza unei hotărâri 
judecătoreşti definitive (Serviciul de probaţiune fiind nominalizat de instanţă pentru 
supravegherea modului în care persoana respectă măsurile şi obligaţiile prevăzute 
de lege şi dispuse de instanţă în sarcina sa, în baza art. 86° alin. 1 C.p., art. 86° 
alin. 3 C.p., art. 103 alin. 3 C.p.) 


e Persoane aflate în detenție în unități penitenciare sau minori aflați în centre de 
reeducare 


e Persoane a căror pedeapsă sau măsură educativă a internării într-un centru de 
reeducare a fost grațiată 


În practică, sfera beneficiarilor reali se restrânge la acele persoane care solicită 
implicarea Serviciului de probaţiune, printr-o cerere de ajutor, în procesul lor de 
schimbare, dovedind un anumit grad de conştientizare a problemelor. 


B) CE se investighează? 


Finalitatea procesului de asistenţă şi consiliere fiind reintegrarea în comunitate a 
persoanei care a săvârşit infracțiuni, printr-o formulare generică am putea afirma că se 
investighează tot ceea ce este relevant pentru procesul de reintegrare. Exhaustivul este 
însă generator de anxietate, prin imposibilitatea consilierului de a-l atinge. De aceea, în 
procesul de asistenţă şi consiliere, investigarea este ghidată după o serie de arii, 
potenţial semnificative, consilierului revenindu-i rolul de a descoperi împreună cu clientul 
elementele constitutive ale fiecărei arii şi ponderea semnificației fiecărui element în 
procesul de investigare (a se vedea Anexa de la Cap. Supravegherea în comunitate) 


Folosim termenul de investigare pentru a atrage atenţia asupra funcţiei de explorare, 
de analiză a procesului. Instrumentul principal în activitatea de explorare este interviul. 
Se disting trei funcţii ale interviului: informaţională sau de explorare, de diagnostic sau 
evaluare, terapeutică sau pentru facilitarea schimbării. Deşi în funcţie de scop, interviul 
poate avea o structură, dar şi o dinamică diferită, totuşi este posibil ca în timpul 
intervenției cele trei funcţii să se succeadă sau să se îmbine, să se completeze în 
atingerea scopului interviului. 


201 


C) DE CE este importantă investigarea? 


O bună investigare reprezintă fundamentul unei bune intervenții. Investigația, ca 
secvenţă a procesului de asistenţă şi consiliere, are două dimensiuni: 


a). o dimensiune arborescentă, cuprinzând totalitatea rezultatelor înregistrate prin 
incursiunea în cele zece arii de investigare prezentate anterior; 


b). o dimensiune convergentă, concretizează într-un set de informații relevante cu 
privire la nevoile criminogene, problemele cu care se confruntă clientul, strategiile de 
rezolvare, stilul de învăţare, modalităţile de abordare, circumstanțele de viaţă, gândurile, 
trăirile şi comportamentele generate de aceste circumstanțe, precum şi într-un set de 
prezumții cu privire la riscul de recidivă şi perspectivele de reintegrare socială. 


Dimensiunea convergentă a investigaţiei este cea valorificată de consilierul de 
probaţiune în realizarea unei intervenții eficiente, ghidată de cele patru principii de 
eficienţă a intervenţiei prezentate anterior (principiul nevoii criminogene, principiul 
riscului, principiul responsivităţii şi principiul integrităţii). 


Investigarea nu reprezintă o simplă inventariere a problemelor şi resurselor 
persoanei asistate, ci şi o ierarhizare şi o analiză a relevanţei lor în procesul de 
schimbare comportamentală şi reintegrare socială. Finalitatea investigării, explorării nu 
este doar o colecţie de informaţii şi prezumţii necesare consilierului în vederea elaborării 
unui plan de asistenţă şi consiliere bun, ci şi o oportunitate de dezvoltare personală 
pentru consilierul de probaţiune (în sensul că permite achiziţionarea unor cunoştinţe, 
exersarea unor deprinderi, adoptarea unor atitudini şi, în egală măsură, verificarea 
atributului acestor cunoştinţe, abilităţi şi atitudini de a fi cele mai potrivite raportate la 
unicitatea persoanei investigate/evaluate). 


Aparent, în timpul investigării, persoana aflată în evidenţă este ofertantul de 
informaţii, iar consilierul este receptorul. La o analiză mai atentă a procesului, însă, se 
validează concluzia că rolurile de ofertant şi receptor sunt interşanjabile. Prin 
incursiunea pe care consilierul o face în lumea clientului, pe de o parte îşi pune 
cunoştinţele, abilităţile şi atitudinile în slujba procesului de asistenţă şi consiliere (ca 
ofertant), iar pe de altă parte înregistrează informaţii relevante despre personalitatea şi 
situația personală a beneficiarului asistat (ca receptor). Tot astfel, asistatul nu numai că 
oferă — voluntar sau involuntar - date despre sine, dar în acelaşi timp este şi receptor de 
noi informaţii (în sensul că, relevându-şi conţinutul intrapsihic în fața consilierului, 
răspunzând la întrebările şi provocările acestuia, beneficiarul îşi reorganizează mental 
propria experienţă de viaţă, o reanalizează, oferindu-şi şansa receptării acestei 
experienţe din alt unghi decât cel iniţial). Din această interşanjabilitate a rolurilor rezultă 
că investigația este importantă deopotrivă pentru asistat şi consilier. 


ROLUL INVESTIGĂRII 


e e Op 


PENTRU CONSILIER PENTRU CLIENT 
> a descoperi legătura cu comportamentul a-l ajuta să ofere informații 
infracțional structurate 
> a analiza elementele din viața nestructurată a a-l face să se simtă în siguranță 
clientului a-l ajuta să gestioneze rezistențele 
a analiza poziția clientului (nivel educaţional — a-l ajuta să înţeleagă semnificația 


slabă înțelegere) evenimentelor din viaţa lui 
a sesiza subiectivitatea istoriei clientului 

a sesiza legătura dintre dezamăgiri — atitudini 
negative — convingeri disfuncţionale 


vyv Vv 

D) CUM se realizează investigarea? 


Activitatea de investigare a clientului este realistă atunci când se anticipează şi se 
iau în considerație o gamă variată de răspunsuri: comportamentale, cognitive, 
emoționale şi fiziologice. 


Dintre abilităţile de intervievare vom face referire în acest capitol la cele specifice 
ascultării active, la tehnica întrebărilor deschise şi la tehnici de întreţinere sau animare 
sub aspectul conţinutului, procedurii şi climatului intervievării. 


Rațiunea includerii acestor tehnici în secțiunea „Abilităţi de investigare” este 
localizată în faptul că ele ghidează comportamentul profesional al consilierului, accentul 
căzând pe interviul de evaluare sau de explorare. 


a. Ascultarea activă, reflexivă 


O bună ascultare este o abilitate fundamentală în investigația şi evaluarea situației 
persoanei asistate şi a problemelor cu care se confruntă. Această tehnică presupune 
receptarea activă a mesajului şi aprofundarea domeniilor investigate. Se recomandă 
utilizarea frecventă a afirmațiilor clientului (care stimulează exprimarea interlocutorului), 
în favoarea întrebărilor consilierului (care pot întrerupe sau redirecţiona firul expunerii). 


Aspecte practice pentru realizarea ascultării active: 


e nu vorbiţi despre propria persoană 


nu schimbaţi frecvent subiectul 

nu dați sfaturi, nu diagnosticati, nu criticati, nu blamaţi 

nu pretindeți că aţi înțeles ce vrea să spună clientul, dacă de fapt nu l-aţi înțeles 
confirmaţi că ați înțeles 


faceţi-l să audă ceea ce spune (reflectarea) 
repetati cuvintele-cheie (afirmarea) 

e parafrazaţi ideile principale 

e sumarizați informaţia 


b. Transformarea întrebărilor conclusive în întrebări deschise 


Întrebările sunt cele mai importante surse pentru culegerea informaţiilor necesare 
procesului de intervenţie. Modul în care se formulează întrebările influențează obținerea 
unor informaţii relevante sau nu. 


Realizând o corelaţie cu tipurile de întrebări, apreciem că întrebările deschise de 
tipul: ce?, când?, cum?, care?, unde?, determină răspunsuri ample, provocând la 
dialog. Întrebările ipotetice (ce s-ar întâmpla dacă...?, ce ar presupune să...?) şi 
întrebările de opinie (ce părere ai despre...?) sunt subcategorii ale întrebărilor deschise 
care încurajează exprimarea unor puncte de vedere, a perspectivei beneficiarilor 
asupra ariilor investigate. 


Întrebările conclusive, specie a întrebărilor de tip închis, sunt cele în care răspunsul 
este deja conţinut şi oferit, sub forma unei afirmaţii sau negatii (întrebări la care clientul 
nu poate să răspundă decât prin da sau nu). 

Aplicaţie: Tipuri de abordări pentru transformarea întrebării conclusive „Consumi 
alcool?” în întrebare deschisă 


Abordarea | -— consilierul informat 


(care îi sugerează clientului că este informat cu privire la situaţia acestuia, din alte 
surse, ceea ce denotă un interes prealabil pentru această situaţie) 


Am observat că ai declarat organelor de urmărire penală că obişnuieşti să bei 
De câte ori pe săptămână se întâmplă lucrul acesta? 

Cu cine obişnuieşti să bei? 

Ce preferi să consumi? 

Cât apreciezi că îţi este necesar pentru a te ameti? 

Care a fost cea mai mare cantitate de alcool pe care ai consumat-o? 

Când s-a întâmplat? 

Cum ai reacţionat? 

A afectat acest aspect consumul ulterior? 


Abordarea Il — consilierul naiv 


(care dă de înțeles că nu știe prea multe despre situaţia clientului sau, chiar dacă ştie, 
preferă să cunoască varianta lui) 


Ai afirmat că nu obişnuieşti să consumi alcool... 

Dacă, ipotetic, ai face lucrul acesta, ce băuturi ai prefera? 
De ce cantitate crezi că ai avea nevoie pentru a te ameti? 
Cum ai apreciat această cantitate? 

Cum crezi că te-ai comporta dacă te-ai ameti? 

Ai fost vreodată într-o astfel de situaţie ? 

Poţi să-mi povesteşti mai multe ... 


Abordarea III — consilierul colateral 


(care se arată interesat de comportamentul prietenilor clientului pentru a ajunge de 
fapt la comportamentul clientului) 


Cum obişnuiţi să vă petreceti timpul? (dacă unul din răspunsuri este „la bar”, urmați 
una din abordările de mai sus) 


Ce preferaţi mai mult? 

Cine hotărăşte ce veți face? 

Care este atitudinea celorialţi? 

Dacă unul din grup propune să mergeţi la bar? (continuaţi abordările I sau II) 


c. Tehnici de întreţinere 


Atât pentru practica lucrului individual, cât şi a celui de grup cu persoanele care au 
săvârşit infracţiuni, se conturează exigența metodologică pentru consilierul de 
probaţiune de a ţine cont de trei niveluri în demersurile lui de intervievare, pentru a 
asigura eficienţa activităţii de investigare: conţinutul, procedura şi climatul. Activitatea de 
investigare se poate desfăşura individual sau în grup (grup familiar, grup de prieteni), 
motiv pentru care vom face referire la ambele modalităţi de lucru. Este recomandat ca 
discuţiile în grup în activitatea de investigare să fie urmate de interviuri individuale 
pentru a verifica şi confrunta informaţiile culese. 

În funcţie de nivelul urmărit, tehnici de întreţinere pot fi: tehnici de animare (cu privire 
la conţinutul activităţii de investigare), tehnici de organizare (cu privire la procedura 
activităţii de investigare) şi tehnici de facilitare (cu privire la climatul activităţii de 
investigare). 


Tehnici de animare utilizate la nivelul conținutului (prin aceste tehnici se 
exersează funcţia de clarificare) 


Definirea termenilor 


Tehnica presupune asigurarea înțelegerii ideilor vehiculate în cadrul interviului, a 
cuvintelor noi - susceptibile de a nu fi înţelese sau de a fi interpretate. Iniţiativa de a 
exercita această funcţie ar trebui să aparţină în principal persoanei care nu înţelege un 
termen folosit în cadrul interviului. Clientul ar putea avea dificultăţi în a înţelege termenii 
folosiţi de consilier, iar acesta din urmă are obligaţia de a-şi adapta discursul la nivelul 
de pregătire/înțelegere şi dezvoltare intelectuală al persoanei asistate. De asemenea, 
se poate întâmpla ca cel care nu înţelege termenii folosiţi de client să fie consilierul, 
dacă se utilizează frecvent expresii tip jargon, argou sau specifice unui grup de cartier. 
Consilierul SRSS ar putea folosi abordări care să nu-l implice în mod direct, de 
exemplu: “Mă întreb dacă înțelegem acelaşi lucru...”, “Ar fi util să explici ce înţelegi tu 
prin expresia asta...” 


Feedback permanent (include reflectarea, parafrazarea) 


Această funcţie de clarificare constă în prezentarea sau reformularea spuselor 
persoanei consiliate pentru a verifica înțelegerea corectă a punctului de vedere 
exprimat. Nu există un moment oportun pentru utilizarea acestei tehnici sau o proporţie 
adecvată a reformulării pentru a creşte randamentul interviului de investigare. Practica 
în domeniu relevă însă că simpla ei utilizare este în măsură să faciliteze consensul 
asupra celor discutate. 


Ex: Reflectare: „Inteleg că...”, „Spuneai că...” 
Parafrazare: „Cu alte cuvinte...”, „Dacă înţeleg bine...” 


Rezumatul sinteză (sumarizarea) 


Există două modalităţi de a evalua activitatea derulată. Pe de o parie, rezumarea 
unei părţi din discuţia anterioară sau a elementelor-cheie deja discutate, pe de altă 
parte, rezumatul sinteză care, spre deosebire de reformulare, vizează elementele ce 
privesc atingerea obiectivelor, astfel că necesită o elaborare mai amplă şi implică şi 
contribuţia consilierului (consilierul poate utiliza, pentru realizarea rezumatului sinteză 
inclusiv concluziile sale din întâlnirile precedente de asistenţă şi consiliere cu acelaşi 
client). 

Ex: „Aşadar ceea ce am discutat...”, „Inteleg în final...”, „Ce s-a întâmplat a fost...” 
Explicitarea (resemnificarea, parafrazarea 


Explicitarea constă în transformarea unui mesaj concis exprimat într-unul explicit şi, în 
acest fel, verificarea faptului dacă a fost înțeleasă semnificaţia exactă a mesajului. 
Explicitarea se realizează stabilind o legătură între ceea ce abia s-a exprimat şi ceea ce 
s-a afirmat anterior. 


EX: „Spui că vei pleca de la acest loc de muncă, pentru că nu ai satisfacţii, dar deseori 
vorbeşti de relaţia bună cu cei de la lucru, eşti mândru de lucrările realizate şi luna 
trecută ai fost chiar premiat...” 

Tehnici de organizare utilizate la nivelul procedurii 


În ceea ce priveşte procedura activităţii de investigare, relaţia „consilier-beneficiar” 
presupune o serie de interacțiuni şi tehnici de organizare, iar monopolul discuţiei deţinut 
de consilier, în defavoarea clientului (în cazul investigării individuale) sau monopolul 
discuţiei asupra situaţiei unuia dintre participanţi, în defavoarea celorlalţi (în cazul 
lucrului în grup) perturbă activitatea de investigare şi, pe cale de consecinţă, activitatea 
de asistare şi consiliere. Rațiunea utilizării unor tehnici de organizare a investigării 
rezidă în necesitatea reglării implicării părţilor: tehnicile de organizare completează 
tehnicile de animare prezentate anterior: 


Acordarea cuvântului 


Această tehnică este relativ uşor de descris şi aplicat, atribute care se pot întoarce 
împotriva ei, în sensul că riscă să fie tratată cu superficialitate sau chiar neglijată. Ea 
constă în simplul fapt de a acorda dreptul la cuvânt clientului (în cazul investigării 
individuale) şi fiecărui participant (în cazul investigării realizate în grup) care doreşte să 
se exprime. În cazul unei discuţii faţă în faţă, acordarea dreptului la cuvânt se realizează 
mutual, fără precizări în acest sens, respectând cursul firesc al dialogului. Specificul 
tehnicii în grupurile de promovare a schimbării comportamentale constă în faptul că, în 
principiu, toţi membrii grupului îşi vor exprima părerea despre acelaşi aspect sau vor 
descrie ce simt despre subiectul discutat. În acest sens pot varia criteriile de participare: 
acordarea cuvântului celui care se oferă primul; acordarea cuvântului într-o anumită 
ordine, începând de la X; acordarea cuvântului în perechi, X prezentând varianta lui Y şi 
invers etc. 


Provocarea participării 


Procedura constă în provocarea participării/implicării persoanelor care se exprimă mai 
greu. Pauzele mari apărute în lucrul de grup constituie bariere în procesul de relaționare 
verbală, iar în cazul unui interviu de investigaţie individual, comunicarea verbală 
defectuoasă sărăceşte de conținut investigația. În cazul grupurilor de remediu, tehnica 
presupune provocarea răspunsurilor participanţilor evazivi şi a celor lapidari. Arta 
animației constă în identificarea momentului în care fiecare membru e dispus mai mult să 
intervină şi în găsirea modului de intervenţie care îl va ajuta mai mult în acel moment. 


Temperarea participării 


Tehnica presupune temperarea persoanelor intervievate care au tendința de a 
monopoliza discuţia. Ca regulă generală, în măsura în care îi vom arăta persoanei care 
este motivul pentru ce se caută temperarea ei, vom avea mai multe şanse să-i obținem 
colaborarea: vom facilita în continuare investigația în domeniul vizat, în cazul lucrului 
individual, iar în cadrul lucrului în grup, vom oferi posibilitatea tuturor membrilor să-şi 
exprime părerea. 


Sensibilizarea la timp 


Acest procedeu constă în sensibilizarea persoanei intervievate asupra timpului 
destinat sarcinilor şi repartizarea timpului pe măsură ce investigația progresează. Se 
procedează la stabilirea timpului pe care vrem să-l consacrăm întrevederii. 

Tehnici de facilitare utilizate la nivelul climatului 


În vederea asigurării unui climat favorabil evoluției investigării, tehnicile de facilitare 
îşi dovedesc utilitatea în abordarea dimensiunii socio-emotive a persoanelor implicate. 


Exteriorizarea 


Conform postulatelor abordării perceptuale, exteriorizarea sentimentelor şi emoțiilor 
este de natură să favorizeze interacțiunea. Pentru a facilita analiza comportamentului 
delincvent, este nevoie de facilitarea prealabilă a procesului de exteriorizare a 
gândurilor şi sentimentelor ce au stat în spatele comportamentului delincvent. Deşi este 
greu de admis, datorită imaterialităţii lor, în spatele comportamentului antisocial se află 
emoţii negative. Comprimate şi reţinute, aceste emoții negative devin dureroase şi 
potențează reacţiile negative împotriva celorlalți (revoltă, frustrare, învinovăţire). 
Stimularea exprimării sentimentelor - prin reflectarea acestora, stimularea aserţiunilor de 
motivare intrinsecă, empatia reprezintă câteva dintre cele mai importante tehnici de 
facilitare, care oferă informaţii consilierului despre lumea interioară a clientului. 


Focalizarea 


Tehnica este inspirată din teoria schimbării personale care descrie procesul psihologic 
ce constă în îndreptarea atenţiei spre lumea emoțiilor şi sentimentelor, astfel încât 
semnificaţia a ceea ce este trăit se degajă în câmpul conştiinţei. 


Distragerea atenţiei 


Tehnica presupune evitarea tensiunilor în cadrul întrevederii şi evitarea unei înfruntări 
pe care clientul sau grupul nu ar putea să o integreze. Este posibil să apară astfel de 
situaţii tensionate pe fondul unor încercări de preluare a puterii. De asemenea, după un 
exerciţiu solicitant, se recomandă destinderea clientului/grupului printr-un joc distractiv, 
o glumă, o pauză etc. 


Obiectivarea 


A patra funcţie de facilitare constă în obiectivarea reacţiilor, ceea ce presupune 
eliberarea conţinutului lor de încărcătura socio-emoţională care le însoţeşte. De 
exemplu, la o afirmaţie a clientului de genul: “Viața mea e distrusă. E o prostie să 
sustineti că am şansa să mi-o refac”, replica consilierului poate avea următoarea formă: 
“Am putea reţine că ai o opinie diferită de cea exprimată de mine. Poţi să-mi 
împărtăşeşti temerile tale.” 


Această structură a abordării (ascultarea activă, transformarea întrebărilor 
conclusive în întrebări deschise, tehnicile de întreținere cu privire la conţinutul, 
procedura şi climatul investigării) nu trebuie privită ca un algoritm format din paşi a căror 
simplă respectare garantează reuşita activităţii de investigare. 


Structura prezentată mai sus este în măsură doar să faciliteze, nu şi să garanteze 
atingerea scopului final al activităţii de investigare. Garanţia rezidă nu în tehnici, ci în 
modul de aplicare şi integrare a lor în practică, aspect care ţine de procesul de 
dezvoltare personală a consilierului de reintegrare socială şi supraveghere. Dezvoltarea 
personală este cea care îşi lasă amprenta asupra profesionalismului acestuia, cea care 
îi defineşte stilul personal de lucru şi cea care asigură convergenţa tuturor tehnicilor 
utilizate spre atingerea scopului final al activităţii de investigare. 

2. Elaborarea unui plan de acțiune sau intervenție 


Intervenţia porneşte de la definirea unei nevoi şi stabilirea unor paşi de parcurs în 
acoperirea ei. În acest fel, orice planificare are în vedere stabilirea unor obiective clare 
şi a unor pârghii care să asigure atingerea obiectivelor (tipuri de activităţi, metode, 
tehnici şi resurse). 


În opinia noastră, un plan trebuie să raspundă în principal la întrebările: 

= Ce trebuie făcut? 

= Cum trebuie făcut? 

= De către cine trebuie făcut? 

= Când trebuie făcut? 

= Cu ce resurse? 

= Cum ne dăm seama că am făcut ceea ce trebuie făcut? 

În funcție de reperele de mai sus, un plan de acțiune conține un scop, un fel de 
atins, în strânsă legătură cu schimbarea unui comportament. In vederea atingerii 
scopului propus parcurgem o serie de paşi, cu grad mai mic de generalitate, pentru 


operaţionalizarea etapelor schimbării şi acoperirea unor nevoi specifice. Aceşti paşi sunt 
obiectivele, ținte exacte, propuse pentru atingerea scopului, mult mai general. 


Obiectivele propuse trebuie să fie: 

= specifice, să se refere la ceva exact 

= măsurabile, uşor de cuantificat 

= posibil de atins, concrete 

= realiste, să ai control asupra lor 

= să se încadreze în termene 

De asemenea, obiectivele trebuie formulate într-o manieră pozitivă, pentru a 
încuraja schimbarea şi să nu se contrazică între ele în conţinut sau termene de atins. 


Pentru îndeplinirea obiectivelor propuse vor fi întreprinse diverse demersuri, care în 
plan concret, fapiic, iau forma unor activități şi acţiuni. De asemenea, stabilirea 
obiectivelor este foarte importantă şi pentru definirea priorităţilor şi identificarea 
resurselor necesare intervenţiei în vederea schimbării (care pot fi materiale, umane, 
financiare, administrative, de timp). 


Periodicitatea evaluării obiectivelor şi demersurilor permite revizuirea acestora şi a 
întregului plan de intervenţie/acţiune din mers. Evaluarea finală este reperul modului în 
care estimarea nevoilor a fost realizată, planificarea şi implementarea intervenţiei s-a 
pliat pe aceste nevoi. 


Elementele planului de acţiune, enumerate mai sus, se regăsesc, după cum vom 
observa şi în conţinutul planului de asistare, prevăzut de art. 46 alin 2? din HG 
747/2008. 

Aplicaţie: Structura orientativă a unui plan de intervenție 


Scopul intervenției 

Ex: Finalizarea învățământului gimnazial 
Obiective propuse: 

Ex: 


= facilitarea accesului către o unitate de învățământ unde pot fi continuate cursurile 
şcolare în regim recuperatoriu, în anul de învățământ 2008-2009 


= menţinerea interesului minorului pentru parcurgerea cursurilor clasei a VIII-a în 
anul şcolar 2008-2009 şi finalizarea anului şcolar 


Activităţi propuse pentru atingerea obiectivelor: 
Ex: 


= identificarea unei unități de învățământ unde poate fi continuat învățământul 
gimnazial, cursuri cu frecvenţă redusă, în anul de învățământ 2008-2009... 


= realizarea până în data de 1 septembrie a dosarului de înscriere pentru reluarea 
studiilor întrerupte... 


= înscrierea în clasa a VIll-a a Şcolii nr. x în anul şcolar 2008-2009 până la data de 
10 septembrie... 


= frecventarea cursurilor şcolare fără absente nemotivate... 


= verificarea frecvenței la şcoală prin vizite periodice şi menținerea legăturii cu 
dirigintele clasei şi membrii familiei... 


Perioada de timp estimată: 
Ex: 6 luni 
Resurse necesare: 


> oferta inspectoratului şcolar privind unităţile care organizează cursuri de 
recuperare şcolară 


> sprijinul material şi afectiv membrilor familiei pentru continuarea studiilor 


> disponibilitatea cadrului didactic pentru colaborarea cu Serviciul de probaţiune şi 
familia minorului 


Evaluarea intervenției 


Ex: periodică (indicarea termenelor) şi finală în baza unor indicatori calitativi şi 
cantitativi pentru rezultate 


3. Implementarea planului de intervenție/acţiune 


Elaborarea planului de acţiune (denumit în legislaţia specifică plan de asistare), 
tehnoredactarea documentului care atestă îndeplinirea acestei obligaţii de către 
consilierul de probaţiune şi înmânarea unui exemplar al acestui plan beneficiarului nu 
reprezintă premise suficiente pentru respectarea conţinutului acestui document de către 
asistat. Este nevoie de o activitate susținută a consilierului de probaţiune, de 
înregistrare şi gestionare a oscilaţiilor motivaţionale ale clientului, pe toată durata 
procesului de asistenţă şi consiliere. Această afirmaţie este valabilă chiar şi în cazul 
asistaţilor a căror evaluare iniţială (secvenţa de investigare premergătoare elaborării 
planului de acţiune) relevă resurse motivaţionale consistente în sensul schimbării 
comportamentale. 


209 


Pentru a înţelege dinamica motivaţională a fiinţei umane, este suficient un exerciţiu 
simplu de introspecţie care permite fiecăruia dintre noi recunoaşterea faptului că există 
situaţii înscrise în propria traiectorie de viață care potențează sau diminuează 
cuantumul motivaţional pe care l-am avut la start. Ceea ce, în limbaj comun, numim 
„urcuşuri” sau „coborâşuri” existenţiale, îşi regăseşte echivalarea în limbajul psihologic 
de specialitate, sub forma termenilor „determinism motivaţional”. Există persoane pe 
care reuşita demersului iniţial le stimulează în efectuarea demersurilor ulterioare 
(determinism bazat pe recompensă) şi care îşi simt blocate iniţiativa şi capacitatea de 
exercițiu, după ce primul demers s-a soldat cu eşec. În privința altor persoane, 
determinismul este bazat pe pedeapsă sau percepţia situației ca o pedeapsă; astfel, 
pentru ele nu succesul, ci eşecul întâmpinat în demersul iniţial este stimulativ, generator 
de ambiția de a se autodepăşi. 


Cunoscând aceste resorturi teoretice ale dinamicii motivaţionale, consilierul le va 
putea verifica în practică aplicabilitatea. Astfel, el nu se va simţi mirat în situaţia în care 
un client a plecat foarte motivat de la ultima întâlnire de asistenţă şi consiliere şi apare 
total demotivat la următoarea întâlnire. Datoria lui este nu să-l blameze pe asistat pentru 
aceste oscilaţii, ci să înţeleagă care au fost evenimentele survenite în intervalul dintre 
ultima întâlnire şi cea actuală, precum şi să-l asiste pe acesta în gestionarea unor astfel 
de evenimente care afectează motivaţia de schimbare. Întrucât şi consilierul de 
probaţiune este la rândul său o fiinţă umană, cu sistemul psihologic tributar aceloraşi 
mecanisme de funcţionare, este de înţeles că şi propria sa motivaţia este supusă 
oscilaţiilor, de-a lungul procesului de asistenţă şi consiliere în care este angrenat, alături 
de asistat şi în beneficiul acestuia. 


Dacă în urma parcurgerii demersurilor planificate, nevoile persoanei nu sunt 
acoperite în măsura stabilită, sau în perioada de timp estimată, procesul de ajutor se 
reia, prin revizuirea obiectivelor şi a activităţilor propuse, rezultatele înregistrate 
(pozitive sau negative) constituind repere, puncte de învăţare pentru noul demers. 


Procedura activității de asistență şi consiliere a persoanelor condamnate în 
cadrul serviciilor de probaţiune 


1. Reglementări normative cu privire la activitatea de asistenţă şi consiliere a 
persoanelor condamnate, desfăşurată în cadrul serviciilor de probaţiune 


1.1. Scopul activității de asistenţă şi consiliere 


Scopul activităţii de asistenţă şi consiliere a persoanelor condamnate este subsumat 
argumentului pentru care au fost înfiinţate serviciile de probaţiune (prevăzut de art. 45 
alin.1 din HG 1239/2000 privind aprobarea regulamentului de aplicare a dispoziţiilor OG 
92/2000 privind organizarea şi funcţionarea serviciilor de probaţiune), şi anume acela 
de: reintegrare socială a persoanelor care au săvârşit infracțiuni, întărire a gradului de 
siguranţă socială şi prevenire a săvârşirii de noi infracţiuni. 


1.2. Beneficiarii activității de asistenţă şi consiliere 


În principal, potrivit prevederilor OG 92/2000, HG 1239/2000, Legii 129/2002 şi HG 
74712008, pot solicita asistenţă şi consiliere persoanele condamnate, aflate în 
supravegherea serviciilor de probaţiune, în baza unei hotărâri judecătoreşti care 

cuprinde măsuri/obligaţii prevăzute de lege şi dispuse de instanța de judecată, şi 
anume: 


- persoane adulte, pentru care instanța a dispus suspendarea „Sub supraveghere a 
executării pedepsei închisorii, în temeiul art. 86° alin.1 C. p., art. 86° alin. 3 C. p.; pentru a 
face cunoscut şi a întări dreptul acestor persoane de a beneficia de astfel de servicii, 
legiuitorul a stabilit, în cuprinsul art. 8 alin. (2) din Legea nr. 275/2006 privind executarea 
pedepselor şi măsurilor dispuse de organele judiciare în cursul procesului penal că: „Pe 
durata suspendării executării pedepsei sub supraveghere, persoana condamnată poate 
solicita asistenţă şi consiliere, care se acordă, potrivit legii, de consilierii Serviciului de 
probaţiune. De asemenea, Hotărârea Guvernului 1897/2006 de aprobare a 
Regulamentului de aplicare a Legii nr.275/2006, statuează, în cuprinsul art. 4 alin. (6), 
că: „Dacă persoana condamnată solicită acordarea de asistenţă şi consiliere, consilierul 
de probaţiune, pe baza evaluării situaţiei persoanei condamnate şi de comun acord cu 
aceasta, stabileşte tipul de intervenţie necesară şi ia măsuri pentru realizarea acesteia”; 


- minorii pentru care instanța a dispus măsura educativă a libertăţii supravegheate cu 
respectarea uneia sau mai multora dintre obligaţiile prevăzute de art. 103 alin. 3 C.p..; la 
această categorie de minori aflate în supravegherea (şi, în mod potenţial, în asistenţa şi 
consilierea) serviciilor de probaţiune, se adaugă, pe bază de identitate de raţiuni, minorii 
pentru care instanța a dispus suspendarea executării pedepsei sub supraveghere 
prevăzută de art. 1106 p., cu condiţia ca, în hotărârea judecătorească, să fie cuprinse 
una sau mai multe obligaţii prev. de art. 103 alin. 3 C. p. care trebuie îndeplinite până la 
împlinirea vârstei de 18 ani, iar după împlinirea vârstei de 18 ani, în sarcina persoanei 
să fie dispusă respectarea măsurilor prev. de art. 86° alin. 1 C.p. sau a uneia sau mai 
multor obligaţii prev. de art. 86° alin. 3 Cp. 


În subsidiar, o categorie distinctă de beneficiari ai activităţii de asistenţă şi consiliere 
desfăşurate de serviciile de probaţiune se referă la persoane condamnate care nu se 
află în supravegherea serviciilor de probaţiune în baza unei hotărâri judecătoreşti, 
însă pot fi luate în evidența acestor servicii în baza altor texte de lege. Numărul 
beneficiarilor şi conţinutul activităţii de asistenţă şi consiliere în cazul acestei categorii 
de persoane condamnate variază în funcţie de resursele umane şi materiale ale fiecărui 
serviciu de probaţiune. Această categorie cuprinde: 


- persoane aflate în custodia penitenciarului din raza de competenţă teritorială a 
Serviciului de probaţiune, care execută pedeapsa închisorii în detenţie; pentru a da 
eficiență dispoziţiilor art. 48 din HG 1239/2000, astfel cum a fost modificat prin HG 
747/2008, „(1) Activitatea de asistență şi consiliere se poate desfăşura şi în unităţile 
penitenciare, includerea în astfel de programe a persoanelor condamnate fiind posibilă 
numai cu acordul acestora şi numai cu 6 luni înainte ca situaţia persoanei să fie eligibilă 
pentru analizare în comisia de liberare condiționată”. Potrivit art. 27 alin. 2 din Legea nr. 
275/2006, „persoana condamnată este inclusă... în programe care urmăresc în 
principal: a) desfăşurarea de activități educative, culturale, terapeutice, de consiliere 
psihologică şi asistență socială; b) instruirea şcolară; c) formarea profesională”. 
Alineatul (3) al aceluiaşi articol spune că aceste programe „sunt realizate de serviciile de 
educaţie, consiliere psihologică şi asistență socială din cadrul penitenciarelor, cu 
participarea consilierilor de probaţiune, a voluntarilor, a asociaţiilor şi fundațiilor, precum 
şi a altor reprezentanţi ai societății civile”); 


- persoane a căror pedeapsă sau măsură educativă a _internării într-un centru de 
reeducare a fost graţiată; în cazul acestor persoane, asistenţa şi consilierea oferită de 
serviciile de probaţiune se realizează potrivit dispozițiilor art. 1! din OG. nr. 92/2000 
introdus prin Legea nr. 129/2002 privind organizarea şi funcţionarea serviciilor de 

probaţiune, precum şi a dispoziţiilor Legii nr. 543/2002 completată şi modificată prin 
OUG nr. 18/2003 privind grațierea totală a unor pedepse şi înlăturarea prin lege a 
măsurii educative a internării minorilor într-un centru de reeducare. 


Indiferent de categoria din care fac parte beneficiarii, activitatea de asistenţă şi 
consiliere poate fi oferită de către Serviciul de probaţiune numai la cererea persoanei. 
Acest act de voinţă a persoanei (cererea) stă la baza preluării unei persoane în evidenţa 
Serviciului de probaţiune, pe componenta de asistenţă şi consiliere şi la baza includerii 
sale într-un program de intervenţie, ceea ce transformă un beneficiar potenţial într-un 
beneficiar real. 


Identificarea corectă a nevoilor persoanei în etapa de întocmire a planului de 
supraveghere şi motivarea persoanei pe parcursul desfăşurării întrevederilor cu privire 
la iniţierea unor demersuri în vederea soluționării lor poate favoriza conştientizarea 
nevoii de ajutor şi solicitarea de sprijin (realizarea cererii) în vederea acordării de 
asistenţă şi consiliere. 


1.3. Termene în activitatea de asistenţă şi consiliere 


În conformitate cu dispoziţiile art. 47 alin.1 — HG 1239/2000, astfel cum a fost 
modificat prin HG 747/2008 „în_termen_de_20 zile lucrătoare de la primirea cererii 
scrise din partea persoanei supravegheate, prin care aceasta solicită asistență şi 
consiliere, Serviciul de probaţiune poate lua măsurile necesare în vederea includerii 
acesteia într-un program de intervenţie specializată, adaptat nevoilor identificate ale 
persoanei respective, atunci când este posibil”. Termenul de atingere a obiectivelor 
cuprinse în planul de asistare este stabilit de către consilier împreună cu beneficiarul, în 
funcţie de complexitatea şi intensitatea intervenţiei, care, la rândul său, depinde de 
numărul şi complexitatea nevoilor şi problemelor identificate ale beneficiarului, de nivelul 
riscului, precum şi de resursele interne/externe pe care beneficiarul şi consilierul înțeleg 
să le mobilizeze în procesul de asistenţă şi consiliere; astfel, art. 45 alin. 2 din HG 
1239/2000, prevede că „asistența şi consilierea se vor realiza pe baza unui plan de 
asistenţă şi consiliere adaptat nevoilor individuale ale persoanei supravegheate. Se vor 
estima perioada de timp şi măsura în care nevoile identificate pot fi acoperite numai 
prin intervenția Serviciului de probaţiune ori în colaborare cu organizații 
neguvernamentale, instituţii publice şi/sau private ori cu persoane fizice sau juridice.” 


În conformitate cu prevederile art. 46 alin. 2 lit. e din HG 1239/2000, cel puțin o 
dată la 6 luni sau ori de câte ori se înregistrează o evoluţie pozitivă / negativă în 
procesul de reintegrare socială a persoanei, se întocmesc referate periodice de 
reintegrare socială şi supraveghere, care conţin pe scurt informaţii cu privire la 
rezultatele înregistrate de către persoana asistată şi consiliată. 


În conformitate cu prevederile art. 46 alin. 2 lit. f din HG 1239/2000, la expirarea 
perioadei de asistentă şi consiliere, concluziile consilierului de probaţiune care 
precizează măsura în care persoana respectivă are perspective de reintegrare sau s-a 
reintegrat în societate vor face obiectul unui referat de reintegrare socială şi 
supraveghere final. 


Şeful Serviciului de probaţiune are obligaţia de a consulta fiecare dosar periodic 
sau ori de câte ori consideră necesar, pentru a verifica dacă se respectă programul 
de resocializare (referire la planul de asistare) al persoanei asistate şi consiliate în ceea 
ce priveşte termenele, calitatea şi ritmicitatea acestuia (art. 46 alin. 4 — HG 1239/2000). 

2. Documente procedurale utilizate în activitatea de asistenţă şi consiliere 


Vom utiliza termenul „documente procedurale” pentru a desemna suportul material 
scriptic ce atestă îndeplinirea atribuţiilor referitoare la activitatea de asistență şi 
consiliere înscrise în competenţa funcţională a serviciilor de probaţiune. Documentele 
procedurale prevăzute de cadrul normativ de organizare şi funcţionare al acestor 
servicii, cu referire la activitatea de asistenţă şi consiliere, sunt: dosarul de reintegrare 
socială şi supraveghere, planul de asistare, registrul special de evidenţă a persoanelor 
cu pedeapsa graţiată total prin lege, protocolul de colaborare cu partenerii comunitari. 


2.1 Dosarul de reintegrare socială şi supraveghere 


Dosarul de reintegrare socială şi supraveghere reprezintă un set de documente care 
relevă întreaga stadialitate a procesului de asistenţă şi consiliere. El se întocmeşte 
pentru fiecare persoană supravegheată care a solicitat asistenţă şi consiliere (cf. art. 46 
alin. 1 — HG 1239/2000). Potrivit dispoziţiilor art. 46 alin. 2 din HG 1239/2000, astfel 
cum a fost modificat prin HG 747/2008, acest dosar cuprinde următoarele documente: 


> Documentele aferente dosarului de supraveghere, prevăzute la art. 18 alin. (2) 
din HG 1239/2000, astfel cum a fost modificat prin HG 747/2008, şi anume: 
hotărârea instanţei de judecată, în copie, sau un extras de pe aceasta; procesul- 
verbal întocmit cu ocazia primei întrevederi; planul de supraveghere; referatul de 
evaluare întocmit înainte de pronunţarea hotărârii judecătoreşti, atunci când este 
cazul; referatul de evaluare solicitat de instanţă pe perioada supravegherii, 
atunci când este cazul; dovezi privind modul de îndeplinire a măsurilor şi 
obligaţiilor impuse de instanţa de judecată persoanei aflate în supraveghere 


> Cererea scrisă privind asistenţa şi consilierea 
Planul de asistare 

> Referatele periodice de reintegrare socială şi supraveghere (cel puţin unul la 6 
luni sau ori de câte ori se Înregistrează o evoluție pozitivă/negativă în procesul 
de reintegrare socială), documente prevăzute şi de Legea 129/2002 


> Referat final de reintegrare socială şi supraveghere (concluziile consilierului de 
probaţiune la expirarea perioadei de asistenţă şi consiliere, cu privire la 
perspectivele persoanei asistate de a se reintegra în societate), document 
prevăzut şi de Legea 19/2002 


Cadrul normativ de organizare şi funcţionare, precum şi standardele de calitate a 
muncii impun respectarea următoarelor principii referitoare la derularea procesului de 
asistenţă şi consiliere, pe baza dosarului de reintegrare socială şi supraveghere: 


1. Confidenţialitatea consilierului de probaţiune cu privire la datele conţinute în dosar şi 
păstrarea dosarului în arhiva Serviciului de probaţiune (art.46alin.3 — HG1239/2000) 


2. Verificarea periodică de către şeful Serviciului de probaţiune a termenelor, calităţii şi 
ritmicităţii programului de resocializare a persoanei asistate şi consiliate (art. 46 alin. 
4 — HG 1239/2000) 


3. Desemnarea unui consilier de către şeful serviciului în cazul în care cel desemnat 
iniţial se află în imposibilitatea temporară sau permanentă de a-şi îndeplini atribuţiile 
(art. 46 alin. 5 — HG 1239/2000) 


4. Posibilitatea consultării dosarului de reintegrare socială şi supraveghere de către 
persoana asistată sau apărătorul acesteia în următoarele condiţii: numai în incinta 
Serviciului de probaţiune, numai în prezenţa consilierului responsabil de caz, pe 
baza unui proces-verbal semnat de către persoana care l-a studiat şi reprezentantul 
serviciului (art. 46 alin. 6 — HG 1239/2000) 

2.2. Planul de asistare 


Planul de asistare reprezintă instrumentul principal pe baza căruia se realizează 
activitatea de asistenţă şi consiliere, întrucât în acest document sunt conţinute 
obiectivele intervenţiei, în vederea diminuării nevoilor sau problemelor identificate ale 
persoanei şi creşterii şanselor de reintegrare socială a acesteia. 


În conformitate cu prevederile art. 45 alin. 3 — HG 1239/2000, în derularea activităţii 
de asistenţă şi consiliere, serviciile de probaţiune urmăresc: 


a) corectarea comportamentului infracţional prin conştientizarea de către minori 
sau de către persoanele condamnate a faptei săvârşite, a consecinţelor 
acesteia şi asumarea responsabilităţii pentru fapta comisă 


b) motivarea minorului sau a persoanei condamnate în vederea dezvoltării 
responsabilităţii şi autodisciplinei 


c) elaborarea şi derularea unor programe eficiente de asistenţă şi consiliere a 
persoanelor condamnate sau a minorilor, în funcţie de nevoile identificate ale 
acestora 


d) sprijinirea condamnatului sau a minorului în vederea satisfacerii unor nevoi 
speciale referitoare la educaţie, pregătire profesională, loc de muncă, locuinţă, 
grup de prieteni sau altele asemenea 


În conformitate cu art. 46 alin. 22 din HG 1239/2000, modificat prin HG 747/2008, 
planul de asistare este întocmit cu implicarea persoanei solicitante, în termen de 
maximum 20 de zile de la momentul solicitării asistării şi consilierii şi va cuprinde 
următoarele capitole: 


= Introducere: Numele şi prenumele, data şi locul naşterii persoanei supravegheate; 
infracţiunea săvârşită şi numărul hotărârii instanţei de judecată; Sancţiunea aplicată; 
Perioada supravegherii, menţionându-se data începerii şi data încetării acesteia; 
Numele şi prenumele consilierului de probaţiune responsabil de caz; 

= Nevoile sau problemele identificate 

= Obiectivele activității de asistare 

"= Planificarea activităților în atingerea obiectivelor 

= Resurse implicate în desfăşurarea activităților 


= Programul întâlnirilor dintre consilierul responsabil de caz şi persoana 
asistată 


= Timpul estimat în vederea realizării 


= Anexe ale planului de asistare, întocmite cu ocazia fiecărei revizuiri a planului, 
conform art. 46 alin. 2° din HG 1239/2000, modificat prin HG 747/2008. 


Cadrul normativ de organizare şi funcţionare a serviciilor de probaţiune nu specifică 
modul în care vor fi descrise nevoile sau problemele persoanei şi nici obiectivele prin 
care acestea vor fi satisfăcute sau rezolvate. „Caracterul narativ” al tuturor 
documentelor de consemnare a activităţii desfăşurate de serviciile de probaţiune ne 
determină să credem că şi conţinutul planului de asistare trebuie să satisfacă acest 
standard. 

HG 1239/2000 face referire doar la câteva principii de lucru care trebuie respectate 
în derularea activităţii de asistenţă şi consiliere pe baza planului de asistare. In exerciţiul 


acestor principii, obligatiile Serviciului de probaţiune sunt corelative cu drepturile 
persoanei care a solicitat asistenţă şi consiliere, şi anume: 


> dreptul persoanei supravegheate de a fi informată cu privire la posibilitatea 
solicitării de asistenţă şi consiliere, încă de la prima întrevedere de 
supraveghere, precum şi cu privire la modalităţile practice în care poate fi 
sprijinită în vederea reintegrării sale în societate (art. 45 alin. 4 — HG 1239/2000) 


> dreptul persoanei de a accepta sau de a refuza oferta de asistenţă şi consiliere 
înscrisă în atribuţiile Serviciului de probaţiune; astfel, potrivit prevederilor art. 45 
alin. 5 şi alin. 6, ale art. 48 alin. 1 — HG 1239/2000, cu modificările aduse de HG 
74712008 şi ale art. 3 — OG 92/2000 introdus prin Legea 129/2002, activitatea de 
asistență şi consiliere se desfăşoară numai la cererea, respectiv cu acordul 
persoanei 


> dreptul persoanei de a beneficia de un proces de reintegrare socială 
individualizat, derulat pe baza unui plan de asistare adaptat nevoilor individuale 
ale persoanei care solicită asistenţa şi consilierea (art. 45 alin.2 — HG 1239/2000) 


> dreptul persoanei asistate şi consiliate de Serviciul de probaţiune de a cere 
încetarea procesului de asistenţă şi consiliere, respectiv ieşirea persoanei din 
programul de intervenţie elaborat în acest scop (art. 49 lit. a-HG 1239/2000) 


În situaţia în care asistenţa şi consilierea este oferită la solicitarea altor categorii de 
beneficiari decât persoanele supravegheate în comunitate, programele de resocializare 
în care vor fi incluse aceste persoane se vor derula pe baza unor documente 
procedurale prevăzute de lege sau de documentele strategice care lărgesc sfera 
beneficiarilor activităţii de asistență şi consiliere. Astfel, de exemplu, în cazul 
persoanelor asistate în detenţie, pentru fiecare persoană condamnată se întocmeşte un 
plan de evaluare şi intervenţie educativă de către serviciul de educație, consiliere 
psihologică şi asistenţă socială din cadrul penitenciarului (art. 27 alin. 4 din Legea 
nr.275/2006) 


Potrivit dispoziţiilor art. 49 — HG 1239/2000, activitatea de asistenţă şi consiliere, 
indiferent de categoria de beneficiari, încetează în următoarele cazuri: (a). la cererea 
persoanei asistate şi consiliate; (b). ca urmare a lipsei de cooperare sau a 
comportamentului neadecvat al persoanei asistate şi consiliate; (c). la expirarea duratei 
asistenţei şi consilierii (aşa cum a fost prevăzută această durată încă din momentul 
elaborării planului de asistenţă şi consiliere — s.n.) 


2.3. Registrul special de evidenţă a persoanelor cu pedeapsa grațiată 


Registrul special de evidenţă a persoanelor în privinţa cărora a intervenit graţierea 
(pedepsei sau măsurii educative) este un document la care face referire Legea 
129/2002 privind aprobarea OG 92/2000, pentru acele categorii de beneficiari introduse 
în grupul-ţintă al activităţii serviciilor de probaţiune, şi anume: persoane a căror 
pedeapsă a fost graţiată total prin lege sau minori faţă de care a fost înlăturată prin lege 
măsura educativă a internării într-un centru de reeducare. 

În conformitate cu prevederile art. 3, 4, 5 introduse în OG 92/2000 prin Legea 
129/2002, procedura de desfăşurare a activităţii de asistenţă şi consiliere în cazul 
acestor persoane se derulează astfel: 


1. la cererea acestor persoane, serviciile de probaţiune îşi exercită atribuţiile în 
legătură cu iniţierea şi derularea unor programe speciale de reinserţie socială şi, 
după caz, cu identificarea locurilor de muncă disponibile, a locuinţelor, precum 
şi a cursurilor de calificare sau recalificare profesională 


2. acestor persoane li se întocmeşte un registru special de evidenţă, în care se vor 
consemna date privind persoana acestora, comportamentul pe perioada 
executării pedepsei închisorii sau a internării într-un centru de reeducare, 
programele de resocializare la care au participat, nevoile sau problemele pe 
care le întâmpină şi modul de rezolvare a acestora 


3. programele de reinserţie socială în care vor fi incluse aceste persoane se vor 
întocmi pe baza informaţiilor furnizate de personalul specializat în asistenţă şi 
consiliere de la locul de deţinere, precum şi a evaluării iniţiale realizate de 
serviciile de probaţiune; în funcţie de complexitatea cazului, şeful Serviciului de 
probaţiune va contacta autorităţile competente pentru desemnarea de specialişti 


2.4. Protocolul de colaborare 


Parteneriatul reprezintă unul dintre cele mai importante principii care guvernează 
activitatea serviciilor de probaţiune în general şi activitatea de asistenţă şi consiliere, în 
mod special. Protocolul de colaborare poate fi considerat un document procedural, 
întrucât relevă modul şi termenii în care se oficializează relaţia dintre un serviciu de 
probaţiune şi un partener comunitar. 


În vederea atingerii obiectivelor procesului de reintegrare socială a persoanei aflate 
în evidența sa, Serviciul de probaţiune poate încheia parteneriate cu persoane fizice sau 
juridice, organizaţii neguvernamentale sau instituții guvernamentale, în funcţie de gradul 
de disponibilitate şi de resursele comunităţii locale. 


Din categoria instituţiilor guvernamentale cu care majoritatea serviciilor de 
probaţiune colaborează, enumerăm cu titlu exemplificativ: Agenţia Judeţeană pentru 
Ocuparea Forţei de Muncă, Direcţia Generală de Asistenţă Socială şi Protecţia 
Drepturilor Copilului, Penitenciarul sau/şi Centrul de Reeducare din aria teritorială de 
competenţă a serviciului, Inspectoratul Judeţean de Poliţie, Inspectoratul Judeţean 
Şcolar, Direcţia de Asistenţă Comunitară şi Serviciul Social, alţi reprezentanţi ai 
Administraţiei Publice Locale. 


În conformitate cu prevederile art. 47 alin. 3 — HG 1239/2000, protocolul de 
colaborare va cuprinde următoarele capitole: părţile semnatare, obiectul protocolului, 
tipul serviciilor, durata protocolului, obligaţiile părţilor, data încheierii protocolului, 
semnătura părților. 


În cadrul planului de asistare, se vor menţiona obiectivele stabilite şi activitățile ce 
vor fi derulate în colaborare cu alte instituţii locale pentru acoperirea unor nevoi, rolul 
consilierului fiind acela de a identifica şi facilita accesul persoanei asistate la resursele 
comunității. 

Concluzii 


Toate intervenţiile consilierului de probaţiune presupun implicarea activă şi punerea 
în valoare a profesionalismului. Dacă în privința întocmirii referatului de evaluare, 
respectiv în privința procesului de supraveghere consilierul trebuie să răspundă 
instituţiei solicitante (organ de urmărire, instanţa de judecată, biroul executări penale) în 
privința activităţii de asistenţă şi consiliere, ce are particularitatea de a fi desfăşurată la 
solicitarea persoanei, consilierul trebuie să răspundă aşteptărilor şi problemelor/nevoilor 
unei persoane. Expresia „ sistemul de aşteptări al unei persoane este mai complex şi 
mai subtil decât sistemul de aşteptări al unei instituţii” are valoare de adevăr. 


Activitatea de asistenţă şi consiliere, parte integrantă a procesului de reintegrare în 
comunitate a persoanelor care au comis infracţiuni, întregeşte, prin specificul ei, 
intervenţia derulată de consilierii de probaţiune în efortul de a facilita relaţionarea 
persoanei condamnate cu mediul şi repoziționarea acesteia în interiorul sistemului de 
relaţii avut anterior comiterii faptei. 


Aspectul mai sus enunțat, legat de natura solicitantului, reprezintă doar una din 
sursele responsabilităţii consilierului ca ofertant de asistenţă şi consiliere. La acest 
aspect se adaugă şi alte particularităţi ale procesului de asistenţă şi consiliere, 
generatoare de responsabilitate: complexitatea procesului, oscilaţiile motivaţionale, 
rezistențele la schimbare, factorii exteriori de natură să potenţeze sau să diminueze 
şansele de reuşită a procesului de schimbare. 


Materialul distinge între procesul de asistenţă şi consiliere şi procedura asistării şi 
consilierii în scopul de a atrage atenţia asupra similitudinii activităţii de asistare din 
cadrul Serviciului de probaţiune cu programarea unei intervenţii sociale în general, dar 
atrage atenţia asupra specificului, accentuând punctele de învăţare şi formare pentru 
consilierii de probaţiune. 

Lucrul cu persoanele dependente de alcool şi droguri 


luliana Marin 
Raluca lonescu 
Georgiana Onici 
Mihaela Simion 


Introducere în problematica dependenţei de alcool şi droguri 


„Câte nopți avem, tot atâtea zile sunt, şi fiecare sunt la fel de lungi în al 
vieţii curs. Nu există viaţă fericită fără o măsură de întuneric, iar cuvântul 
«fericire» şi-ar pierde înțelesul fără balanţa tristetii”. 

Carl Jung 


Consumul de drog poate fi o opţiune de viaţă, o modalitate de a obține relaxarea, 
satisfacția, fericirea sau împlinirea. Pentru cei care îl descoperă ca alternativă, viața 
capătă un nou sens. Un sens lipsit însă de siguranţă şi linişte, căci ceea ce pare iniţial o 
revelaţie se transformă în timp în suferinţă. 


Consilierul de probaţiune poate apărea mai devreme sau mai târziu în viața unei 
astfel de persoane, atunci când consumul de drog se asociază cu comportamentul 
infracțional, iar rolul său este decisiv în cursul pe care această persoană îl va descoperi 
şi îl va conferi vieții. 


Capitolul de faţă îşi propune să reuşească o mai bună înţelegere a consumatorului 
de drog şi a dependenței, o mai clară definire a modului în care consilierul, ca 
profesionist, poate determina schimbarea stilului de viață al consumatorului. În acest 
capitol se vor regăsi, aşadar, informaţii care pot ajuta la înţelegerea stilului de viaţă al 
consumatorului, rolului consilierului de probaţiune, modalităţilor de intervenţie, dar şi 
informaţii despre rolul pe care comunitatea îl joacă în abordarea dependenţei. 
Scrisoarea lui Alexandru (o persoană dependentă aflată în evidenţele unui serviciu de 
probaţiune), anexată acestui capitol, poate ajuta la o mai bună receptare a mesajului. 


Înțelegerea consumului de droguri (pentru alte scopuri decât cele medicale) 
presupune înțelegerea comportamentului uman. Efectele drogului sunt puternic 
influențate atât de valorile şi credinţele persoanei consumatoare, de starea sa psihică şi 
fizică, cât şi de circumstanţele de viaţă şi de reacţiile celorlalte persoane din jur. Acestea 
sunt interconectate totodată cu atitudini şi credințe sociale şi culturale legate de 
consumul de drog. Orice reacţie generează, de asemenea, o altă reacţie, implicaţiile 
consumului fiecărui tip de drog fiind în aceeaşi măsură importante. În capitolul de față a 
fost utilizat conceptul de consum de drog, incluzând consumul de alcool alături de cel al 
drogurilor ilegale. Deşi există motive şi caracteristici proprii în alegerea unui anumit tip 

de drog şi în manifestare, abordarea dependenţei este similară pentru consilierul de 
probaţiune. 


În lucru cu persoanele dependente, delimitarea rolului în raport cu celelalte instituții 
este de asemenea esenţială în stabilirea domeniilor de intervenţie. Aceste arii sunt în 
strânsă legătură cu competențele generale ale serviciilor de probaţiune. Competenţele 
sunt limitate în ceea ce priveşte activităţile recuperatorii directe ale toxicodependenților, 
intervenţia consilierului fiind axată pe evaluare, pe motivarea beneficiarului în vederea 
(re)găsirii echilibrului şi determinarea schimbării asumate, dar şi pe medierea relaţiei 
dintre beneficiar şi alte instituţii din comunitate care îl pot susține în noul curs pe care 
doreşte să îl dea vieţii sale. 


Intervenţia realizată de consilierul de probaţiune în cazul persoanelor consumatoare 
de substanţe adictive reprezintă o parte integrantă a demersurilor în vederea reintegrării 
sociale a beneficiarilor. Intervenţia se realizează în raport cu cele două faze în care se 
intervine în procesul penal: presentenţială şi execuţională. Recuperarea beneficiarilor 
consumatori constă, în afara măsurilor cu caracter medical, în activităţi de informare, 
consiliere, psihoterapie, derulate într-o manieră integrată în scopul creşterii autonomiei 
şi valorii sociale individuale, a dezvoltării responsabilităţii şi redobândirii abilităţilor 
sociale. Reabilitarea unei persoane toxicodependente defineşte totalitatea strategiilor 
integrate al căror obiectiv principal este dezvoltarea unui stil de viaţă alternativ. În cazul 
toxicodependenței, intervenţia presupune o abordare pluridisciplinară deoarece nici o 
profesie nu are o soluţie exclusivă. Problemele avute în vedere sunt de natură fizică, 
socioeducativă, familială, psihologică şi solicită resurse corelate pentru soluționarea lor. 
Datorită complexităţii sale, intervenţia depăşeşte competenţa serviciilor de probaţiune, 
fiind necesară colaborarea şi cu alte servicii specializate din comunitate. 


Pe parcursul acestui capitol este posibil să se regăsească unele concepte asociate 
dependenţei şi consumului de drog. De aceea, o scurtă descriere a lor apare ca fiind 
firească. 


Abuz: utilizare excesivă, continuă ori sporadică de alcool/drog. Consumul poate fi: 
excepţional, în scopul de a încerca o dată sau de mai multe ori un drog, fără a continua 
însă; ocazional - sub formă intermitentă, fără a ajunge la dependenţă; episodic - într-o 
circumstanță determinată; sistematic - caracterizându-se prin dependență. În cadrul 
acestui capitol referirile noastre fac, de cele mai multe ori, trimitere la consumul 
sistematic. 


Toleranță: apare atunci când organismul se obişnuieşte cu prezenţa unei anumite 
substanţe şi se adaptează la aceasta. Prin urmare, pentru obținerea unei anumite stări, 
toxicomanul trebuie să mărească doza. 


Dependenţa fizică: evoluează în paralel cu dezvoltarea toleranţei şi se evidenţiază prin 
sindromul de abstinenţă. Substanțele chimice din alcool/drog se integrează în organism, 
iar atunci când organismul nu le primeşte, persoana intră în alertă, exprimată prin stare 
generală de rău. Manifestări ale acestor stări de rău le veţi regăsi menţionate în raport 
cu mai multe tipuri de drog. 


Dependenţa psihică: se manifestă prin nevoia irezistibilă de a folosi drogul, pentru a 
influenţa, a schimba sau a controla dispoziţia sufletească, sentimentele sau conştiinţa 
de sine. 


Sevraj: desemnează simptome fizice şi psihice care apar atunci când un individ este 
privat de substanţa de care devenise dependent sau la scăderea accentuată a dozelor. 


219 


Relaţia consum de drog/dependență — comportament infracţional: Pentru că ocazia 
exercitării rolului de consilier de probaţiune este declanşată de momentul săvârşirii şi 
descoperirii unei abateri penale, în analiza infracțiunii, anumite manifestări particulare 
asociate consumului de drog se pot constitui în factori criminogeni (ce influențează sau 
chiar determină actele infracţionale). Spre exemplu, alcoolul este un factor declanşator 
al unor reacţii impulsive sau ca dezinhibitor al unor tendinţe agresive potenţiale. 
sursă de conflicte şi agresiuni prin scăderea criticii faţă de propriul comportament. 
Vătămări corporale, loviri, violuri sau alte infracţiuni ce implică agresivitate pot fi 
declanşate pe fondul consumului de alcool. Consumul de alcool poate însă reprezenta 
fondul, dar nu neapărat cauza. Cu alte cuvinte, deşi consumul de alcool nu este 
pedepsit prin lege, anumite carenţe determinate sau amplificate de consum se pot 
constitui ca motive declanşatoare (cauze) ale comportamentului problematic şi asupra 
lor se va concentra intervenţia. De asemenea, deşi consumul de alcool nu este interzis 
prin lege, consumul excesiv, asociat cu anumite activităţi (de exemplu conducerea 
autovehiculului), devine obiectul legislaţiei penale. 


Analiza relaţiei dintre consumul de substanţe şi infracționalitate trebuie să aibă în 
vedere şi faptul că unele droguri sunt ilegale şi cad sub incidenţa legilor aflate în vigoare. 
Legea pedepseşte deținerea anumitor tipuri de drog definite ca fiind ilegale (spre 
exemplu: canabis, heroină, cocaină etc.) în vederea consumului propriu sau punerea 
acestora în vânzare. Rațiunea încadrării anumitor droguri şi pedepsirea deținerii sau 
vânzării sunt bazate pe implicaţii personale, culturale, sociale şi economice. De aceea, 
definirea şi asumarea comportamentului infracţional de către beneficiar au nevoie de 
ghidarea consilierului în vederea conştientizării acestor implicații. 


Beneficiar: desemnează, în cadrul acestui capitol, persoana consumatoare. Deşi 
serviciile de probaţiune nu sunt servicii sociale, iar persoana consumatoare nu ajunge în 
evidenţa serviciului în mod voluntar, natura deosebită a problemei consumului impune o 
abordare în care asistența se suprapune cu latura de control. Astfel, chiar dacă 
persoana supravegheată nu solicită formal asistenţă din partea serviciului, ea poate fi 
privită ca un beneficiar al suportului oferit de consilier în vederea depăşirii nevoii 
criminogene care este consumul de droguri. În plus, se poate constata că însăşi 
obligaţia de a se supune unor măsuri de control, tratament sau îngrijire, în special în 
scopul dezintoxicării, prevăzută de art. 86° alin. 3 lit. f C.p., presupune o puternică 
componentă de asistare, care justifică utilizarea termenului de beneficiar pentru lucrul 
cu persoanele consumatoare de droguri din evidența serviciilor de probaţiune. 


Stilul de viață al consumatorului 


„Cum trăieşti — mănânci, şi bei, simți şi gândeşti — determină cât de 
sănătos eşti. Pentru a preveni boala trebuie să îţi schimbi stilul de a trăi”. 


Brian Carter 


Există un întreg proces prin care persoanele consumatoare de droguri trec înainte 
ca dependenţa să devină un stil de viaţă. În general, acest proces începe, pe de o parte, 
prin sublinierea aspectelor pozitive ale consumului, pe de altă parte, prin observarea 
faptului că o anumită categorie de oameni consumă droguri (prieteni, colegi, rude etc.). 
În fața acestei realităţi, o persoană poate să încerce să consume droguri. Dacă prima 
încercare oferă rezultate pozitive, atunci experienţa consumului de droguri poate fi 
repetabilă. 

Simplul fapt de a consuma droguri nu reprezintă însă un indicator al instalării 
dependenței. Existenţa unui consum frecvent, asociat cu anumite modificări 
comportamentale, poate să conducă către ideea dezvoltării fenomenului dependenței. În 
momentul în care consumul de droguri devine o preocupare zilnică, asociată cu o serie 
de comportamente care implică un consum mare de timp, bani şi energie, vorbim de 
formarea unui stil de viaţă centrat pe dependenţă. 


Consumul de droguri, în special de opiacee, conduce în timp către apariţia a ceea 
ce numim „sindromul deficitar”. Acesta se caracterizează prin existenţa a trei elemente 
definitorii: 

e deficitul de activitate, stilul de viaţă al consumatorului de droguri este centrat pe 
procurarea drogurilor în detrimentul altor tipuri de activităţi. Persoana dependentă îşi 
organizează viaţa în jurul obţinerii drogurilor astfel încât încetează în a mai fi 
interesată să achiziţioneze şi alte experienţe de viaţă. 


e deficitul de operare intelectuală, apar dificultăţi de concentrare şi menţinere a 
atenţiei, lacune de memorie. 


e deficitul de afectivitate. Singura relaţie învestită afectiv este relaţia cu drogul. 
Dependenţa de droguri conduce către imposibilitatea de a avea relaţii umane reale, 
iar singura relaţie valabilă este relaţia cu drogul şi sentimentele pe care acesta le 
produce, consumatorul de droguri valorizând sentimentele personale mai mult decât 
oamenii şi comportamentele lor. 


În continuare vor fi prezentate pe scurt câteva din caracteristicile acestui stil de viață: 


e Relația cu familia. În cele mai multe dintre situaţii, familia află despre existența 
comportamentului de consum de droguri la mult timp de la debutul său, moment în care 
dependenţa fizică şi cea psihică sunt deja instalate. Această situaţie apare din diverse 
motive (consumatorul este implicat într-un proces penal, cere ajutorul părinţilor etc.), dar 
mai ales datorită unor comportamente pe care le adoptă în familie şi pe care membrii 
săi încep să le observe. În cazul celor care consumă heroină, el începe chiar să 
sustragă diverse obiecte din locuinţă, pe care le vinde ulterior pentru a-şi face rost de 
sumele necesare pentru procurarea drogurilor. Îşi neglijează treptat responsabilitățile 
atribuite în cadrul familiei, justifică lipsa de la domiciliu prin petrecerea timpului liber în 
compania prietenilor, se simt iritaţi când ceilalţi critică stilul de viaţă şi comportamentul 
de consum. 


e Relația cu şcoala. În mod semnificativ experienţele din timpul perioadei şcolare 
reprezintă factori semnificativi în conturarea unui stil de viață ulterior. Faptul că iniţierea 
în consumul de droguri apare, de regulă, în timpul anilor de şcoală creează în timp o 
serie de dificultăţi (absenteism, dificultăţi în a face faţă programului şcolar) care pot să 
conducă ulterior către întreruperea studiilor. Odată cu trecerea timpului, perspectivele 
de reintegrare şcolară a persoanelor dependente de droguri sunt din ce în ce mai 
reduse datorită formării unei lipse de încredere în capacităţile lor proprii şi o slabă 
apreciere a potenţialelor performanţelor şcolare. 


e Relația profesională. Datorită faptului că debutul în consumul de droguri se 
produce de obicei în timpul perioadei şcolare, în timp se înregistrează dificultăţi de 
adaptare şi concentrare la cerințele impuse de standardele educaţionale şi chiar 
abandonul şcolar. Din acest motiv, persoanele consumatoare de droguri nu reuşesc 
întotdeauna să dobândească o calificare profesională care să le permită prestarea unei 
activităţi calificate, întâmpinând dificultăţi în găsirea unui loc de muncă. Pe de altă parte, 

categoria celor care reuşesc să se integreze din punct de vedere profesional 
înregistrează fie o experienţă profesională redusă, discontinuități în istoria profesională, 
fie abandonează locul de muncă datorită dificultăţilor de natură fizică sau psihică care 
apar şi care „îi împiedică” efectiv să presteze o muncă sub cerințe legate de timp, 
punctualitate, concentrare sau efort fizic. 


e Relațiile sociale. Există o relaţie bidirecţională între consumul de droguri şi viaţa 
socială, în sensul determinării şi condiţionării reciproce. Debutul şi menţinerea în 
comportamentul de consum se produc în contextul unor relaţii sociale. Unele persoane 
susțin că dependenţa de droguri produce în timp o alterare a reputației şi contactului cu 
persoanele din jur, situaţie ce conduce la o restrângere/limitare treptată a vieţii sociale a 
individului. Activităţile de petrecere a timpului liber sunt orientate către ideea procurării şi 
consumului de droguri în compania unor „prieteni” care au adoptat acelaşi stil de viaţă 
centrat pe un singur element: drogul. 


e Probleme de natură juridică. Comiterea unei infracțiuni şi implicarea într-un 
proces penal aduc o nouă perspectivă vieţii persoanei consumatoare de droguri, care îi 
poate pune în pericol unul dintre atributele fundamentale ale vieţii sale: libertatea. 
Existenţa acestei situaţii poate să constituie un motiv relevant pentru intrarea în 
tratament, mizând pe factorul decizional (spre exemplu, instanța) care ar putea oferi o 
reducere a pedepsei sau o alternativă la pedeapsa cu închisoarea ca urmare a 
interesului pentru rezolvarea dependenţei de droguri, posibil una dintre cauzele comiterii 
unor infracţiuni. 


Din punct de vedere juridic există o tendinţă de a asocia alcoolul cu comiterea 
infracţiunilor de lovire sau violență domestică, în timp ce alte droguri sunt mai degrabă 
asociate cu comiterea unor fapte ce aduc atingere proprietăţii sau individualităţii unor 
persoane (spre exemplu, furturi sau tâlhării). Această situaţie apare şi datorită 
implicaţiilor de natură financiară care sunt diferite în cazul consumului de alcool faţă de 
alte droguri. Consumul de alcool nu presupune cheltuieli majore ca în cazul consumului 
de heroină sau cocaină, dar poate să împingă persoana din punct de vedere 
comportamental în situaţii-limită. 


Sănătatea fizică 


Deşi, de cele mai multe ori, au cunoştinţă despre modul în care drogurile produc 
consecinţe în plan fizic, oamenii continuă să consume chiar în situaţii aflate la limita 
condiţiilor igienico-sanitare, folosind, spre exemplu, în comun echipamentul de injectare. 
Acest tip de comportament conduce în timp la apariţia bolilor colaterale asociate 
consumului de droguri: hepatită B şi C, TBC etc. De asemenea, intervin modificări în 
ritmul somn-veghe, tulburări în alimentaţie, senzaţie de sete, tremor şi/sau dureri 
musculare. Consumul de droguri se desfăşoară zilnic în principiu după un program 
structurat, în funcţie de simptomele fizice care apar: sfârşitul serii pentru a adormi, 
dimineața pentru a se putea mişca şi elimina durerile musculare şi la prânz pentru a 
elimina starea de agitaţie. 


Luând în considerare cele anterior menţionate, putem remarca direcţiile de 
intervenţie care trebuie luate în considerare atunci când vorbim despre schimbarea 
stilului de viaţă al consumatorului de droguri care se află într-un proces de tratament. 
Însă, pentru orice transformare există un ritm natural, lent, în care se abordează, pas cu 
pas, fiecare aspect al vieţii consumatorului de droguri. 

Rolul consilierului de probaţiune 


„Rolul meu în societate sau rolul oricărui artist sau poet este să încerce 
să exprime ceea ce noi toți simţim. Nu să spună celorlalți ce să simtă. 
Nu să spună celorlalți cum să simtă. Nu ca un predicator, nici ca un 
conducător, ci ca o reflexie a noastră, a tuturor”. 

John Lennon 


Consumul de droguri afectează viața persoanei consumatoare, familia acestuia, 
prietenii, dar şi alte persoane cu care acesta întâmplător intră în contact (spre exemplu, 
victimele infracțiunilor). Dependenţa implică totodată costuri ridicate de tratament, având 
în vedere şi riscurile asociate, costuri pe care le suportă fiecare membru al comunității. 


Alături de ceilalţi actori implicaţi în sistemul de justiţie şi de tratament al consumatorului, 
consilierul de probaţiune este responsabil în diminuarea consecinţelor negative asociate. 


În acord cu responsabilitatea pe care o poartă, consilierul joacă un rol important în: 
O Evaluare, 
o Determinarea schimbării, 
o Medierea relației dintre beneficiar şi alte instituţii din comunitate. 


Evaluare 


În raport cu implicaţiile penale ale consumului de droguri, rolul instituţiei probaţiunii 
se identifică diferențiat în două etape: etapa presentenţială şi etapa execuţională. 
Consilierul îşi exercită rolul de evaluator în ambele situaţii. În sprijinul consilierului stau 
solicitarea prealabilă individualizării sancţiunii în vederea realizării referatului de 
evaluare, dar şi obligaţiile! impuse de instanță, în cazul în care vorbim despre o 
persoana condamnată fără privare de libertate. 


Activitatea de evaluare este, aşadar, fundamentală în activitatea consilierului de 
probaţiune. Există evaluările iniţiale — care stau la baza înțelegerii şi stabilirii direcțiilor 
de intervenţie ulterioare — pe care le folosim atât în faza presentenţială, cât şi în cea 
execuţională, dar şi evaluările intermediare şi finale — care susţin verificarea progreselor 
înregistrate, utilizate în special în faza execuţională. 


Cu referire în special la evaluarea iniţială pe care o realizează consilierul de 
probaţiune, există valenţe distincte ale rolului consilierului în raport cu specialiştii altor 
instituţii ce îşi desfăşoară activitatea în domeniul dependenţei. 


Astfel, în momentul în care consilierul de probaţiune întâlneşte o persoană 
consumatoare de drog, el este interesat în: 


e analiza gravităţii problemei consumului şi modul în care consumul are implicații 
asupra faptei pentru care este sau a fost cercetat/judecat beneficiarul; 

e înțelegerea cauzelor şi problemelor ce au determinat implicarea în consum (gânduri, 
sentimente, comportamente); 

e recunoaşterea semnelor de consum; 

e identificarea disponibilităţii pentru schimbare. 


1 În baza suspendării, cu excepția măsurilor de supraveghere, instanţa de judecată poate aplica obligația de a 
desfăşura o activitate — în sensul de a participa la programele desfăşurate în cadrul serviciului (art. 86/3 alin. 3 
lit. a) sau de a se supune măsurilor de control şi tratament în vederea dezintoxicării (conform cadrului legal 
actual, dezintoxicare implicând atât tratamentul de cură, cât şi cel de postcură). 

a) În lucrul cu persoana consumatoare, un aspect ce defineşte procesul de evaluare 
este verificarea legăturii de cauzalitate care există între consumul de drog şi infracţiunea 
săvârşită, fiind foarte important a evalua tiparul dezvoltat şi probabilitatea repetiţiei 
comportamentului infracţional. În evaluare este necesar să se surprindă în primul rând 
tipul de consumator — în ce măsură avem de-a face cu un consumator ocazional sau 
dependent — şi a stabili modalitatea în care tipul şi frecvența consumului de drog pot 
influenţa repetiţia infracţiunii pentru care este cercetat. Nu întotdeauna există o astfel de 
legătură, având în vedere situaţii ce apar, spre exemplu, în cazul consumatorilor 
ocazionali, la care comportamentul infracţional apare ca fiind mai degrabă o excepție. 


Prin raportare însă la Legea 143/2000, care defineşte deținerea de droguri precum 
canabis, ecstasy, cocaină etc. în vederea consumului propriu ca fiind infracțiune, în 
aceeaşi măsură este important a evalua gradul în care contextul de consum poate pune 
şi pe viitor în pericol comunitatea şi persoana respectivă. Consilierul de probaţiune are 
responsabilitatea de a se asigura că alte persoane nu vor fi vătămate de 
comportamentul asociat persoanei evaluate, ceea ce implică evaluarea riscului de 
recidivă şi de a pune în pericol siguranţa publică. 


Ca element particular ce însoţeşte evaluarea pe care o realizează consilierul se 
regăseşte şi riscul de autovătămare şi aceasta pentru că, în cazul persoanelor care au 
înregistrat eşecuri repetate în a stopa consumul şi, mai ales, în cazul celor care 
utilizează drogul pe cale injectabilă, această probabilitate este crescută din cauza 
riscului de a-şi produce o supradoză. 


b) Atunci când experienţa drogului oferă satisfacţii pozitive pe moment, experiența 
consumului de drog devine repetabilă. Evaluarea cauzelor ce au determinat consumul de 
drog şi a motivelor ce au determinat menţinerea consumului capătă astfel relevanţă pentru 
că pot ajuta la înţelegerea persoanei consumatoare, la înțelegerea acelor aspecte care i- 
au conferit în momentul debutului sau pe parcursul consumului beneficii, dar şi a 
aspectelor ce lipseau în acel moment şi au fost suplinite de prezenţa drogului utilizat. 


Fiecare tip de drog induce anumite efecte imediate, specifice şi unice. Spre 
exemplu, un consumator de canabis poate opta pentru repetarea experienţei de consum 
pentru că în acesta regăseşte relaxare sau dezinhibare, iar un consumator de cocaină 
poate căuta în consum o mai mare încredere în forțele proprii, îndrăzneală sau 
optimism. E adevărat că efectele imediate diferă de la persoană la persoană şi în funcţie 
de drogul folosit, însă, cunoscând în general oferta caracteristică fiecărui tip de drog, se 
poate verifica — în momentul primelor întâlniri cu persoana consumatoare — care sunt 
beneficiile de moment pe care aceasta le căută şi pentru care a identificat ca alternativă 
drogul utilizat. 


În timp, pe măsură ce consumul avansează, aceste beneficii încep însă să îşi piardă 
din intensitate, efectele consumului pe termen lung evidenţiindu-se astfel în unele 
consecințe devastatoare. De cele mai multe ori, la începutul consumului, consecințele 
sunt ignorate. Ele se manifestă însă ca indiciu al dependenţei instalate. Ele se pot 
constitui ca pierderi sau costuri ale relaţiei create cu drogul şi identificarea lor în primă 
fază este, de asemenea, importantă: surprinderea sau evidenţierea lor se poate 
constitui ulterior ca ancoră în motivarea pentru schimbare. Nu atât numărul, cât 
importanța pe care consumatorul o acordă lor joacă însă un rol esenţial. Dacă printre 
beneficiile consumului se regăseşte curajul pe care consumatorul îl capătă, iar pierderile 
pe care el le resimte sunt legate de sănătate, iar sănătatea pentru el nu este importantă 
comparativ cu avantajul curajului, prezenţa acestei consecinţe în balanţa creată nu se 
constituie ca ancoră; altă consecinţă (cum ar fi, sub titlul de exemplificare, riscul de a-şi 
pierde libertatea) poate căpăta însă relevanţă. 

c) În evaluare pot apărea şi indicii fizice care pot indica prezența consumului în 
cazul unei persoane dependente de substanţe. În cazul majorităţii drogurilor, atunci 
când avem de-a face cu un consum îndelungat, există efecte caracteristice. Dacă 
întâlnim o persoană care dă semne de neglijare de sine, acest fapt poate fi indiciul unui 
consum de heroină sau alcool. Dacă apar indicii ale unor pierderi semnificative de 
memorie sau atenţie, se poate presupune că există un istoric de consum în ketamină, 
iar dacă persoana devine nervoasă sau agitată în timpul întrevederii de supraveghere, 
poate fi efectul asociat unui consum de cocaină. Aceste efecte se pot manifesta pe 
parcursul unei întâlniri sau de-a lungul unei perioade mai mari de timp, creând însă 
ocazia de a verifica ipoteza consumului şi de a analiza măsura în care persoana este 
afectată de efectele negative, deja vizibile, asociate stilului de viaţă şi comportamentului 
său. În special în cazurile persoanelor care neagă prezenţa consumului de drog în viața 
lor, manifestarea în cadrul întrevederilor de supraveghere/asistenţă a unor simptome şi 
reflectarea ulterioară a lor pot ajuta consilierul în determinarea recunoaşterii consumului 


şi în demararea procesului de evaluare şi de intervenție corespunzător. 


Tipul drogului | Efecte principale Simptome în sevraj 
Stimulante Efecte imediate şi motive pentru a consuma: După ce drogul este 
Cocaina, Încredere în forțele proprii, dezinhibare, euforie, eliminat din E 
Ecstacy relaxare, optimism, îndrăzneală, indiferență faţă de organism, beneficiile 
durere, sentimente de linişte şi calm, disiparea consumului pot fi 
sentimentelor de furie şi ostilitate, inhibă senzațiile de | înlocuite de stări de 
foame, sete, somn. agitație, oboseală, 
` d apatie, anxietate, 
Efecte pe termen lung, consecințe negative: paranoia şi uneori 
Pe măsură ce consumul este întreținut, sentimentele halucinații (vizuale 
neplăcute sunt din ce în ce mai prezente. Euforia este | sau auditive). 
înlocuită cu hiperexcitabilitate, confuzie, panică, 
insomnii, pierderea greutății. 
Depresive Efecte imediate şi motive pentru a consuma: Greaţă, agitație, 
Alcoolul Încredere în forțele proprii, dezinhibare, relaxare, temeri nedefinite, | 
îndrăzneală, facilitarea integrării în anturajul de tremurături, dureri de 
consum, modelul de consum acceptat social. cap, amețeli. Pentru 
£ A persoanele care au o 
Efecte pe termen lung, consecinţe negative: istorie îndelungată 
Depresie, anxietate, amnezie, pierderea de consum, sevrajul 
autocontrolului, megalomanie, dependență fizică ia forme extreme, 
ireversibilă în caz de alcoolism cronic, afecţiuni ale încetarea bruscă a 
organelor vitale (ficat, rinichi, creier), efecte consumului fără 
psihosociale negative de durată (fenomene de supraveghere 
codependență în familie, abuz, violență domestică, medicală putând 
implicarea în acte antisociale). avea ca efect greață, 
agitaţie, temeri 
nedefinite, 
tremurături, decesul 
persoanei. 
Disociative Efecte imediate şi motive pentru a consuma: Sunt înregistrate 
Ketamina Ketamina îşi face efectul în funcţie de modul în care | Cazuri de ; 
este utilizată (prin injectare, prin înghitțire - oral sau depersonalizare şi 
prizare). confuzie. 
Mulţi consumatori au raportat paralizii temporale şi Apar adeseori — 
sentimentul că ies din corp (detaşare). Sub influenţă, senzații de vomă, 
consumatorii nu mai simt durerea, lucru care se iritații şi tuse. 

asociază uneori cu faptul că în unele cazuri apar 
halucinaţii (care sunt percepute ca fiind reale). 
Experiențele spirituale sunt posibile. 


Consumatorii apreciază efectele ketaminei fiind 
similare cu cele ale LSD-ului, chiar mai rapide. 


Efecte pe termen lung: consecințe negative 


Memoria, atenţia pot fi afectate definitiv de consumul 
pe termen lung. Percepția - contactul cu lumea reală - 
poate fi de asemenea pierdută. 


Halucinogene 


Efecte imediate şi motive pentru a consuma: 


Pentru cei care 
consumă doze mari 


Cannabis Canabisul intensifică în general senzațiile. 4 
Cele mai comune efecte imediate sunt: relaxare, o Fi pane 
i i , i istorsiuni în 
mai mare apreciere pentru sunete şi culori, percepţie. Cei care 
dezinhibare (vorbeşti mult mai uşor, stabileşti mai consuma dihoc iți feb 
E PN? DUT gul într: 
uşor relații), beatitudine, excitație. o stare de depresie 
Canabisul nu produce dependentă fizică, însă cei sau anxietate pot 
care consumă des ajung să simtă nevoia psihică de a | experimenta 
utiliza drogul şi îl asociază ca fiind un „lubrifiant amplificarea acestor 
social”. sentimente sau chiar 
Efecte pe termen lung: consecințe negative panica (de scurtă 
În timpul consumului, cei mai mulţi nu vor putea să durată). 
îndeplinească activităţi ce cer concentrare sau Au fost înregistrate 
dexteritate manuală. cazuri în care s-au 
Nu există evidente care să ateste însă afecţiuni maniestatstar Lae 
majore în cazul consumului de canabis, dar uneori, SoMa olență, a 
după perioade mari de consum, apar halucinatii. pierderea memore, 
; sau dezorientare. 
Opiacee Efecte imediate şi motive pentru a consuma: Sevrajul se poate 
Heroina, Heroina eliberează consumatorul de starea de manifesta 
Opium, Morfina, | disconfort sau stres, problemele cu care se confruntă | devastator, prin 
Metadona fi devin indiferente. Se experimentează astfel tremur, transpirație, 


detaşarea de ceea ce produce durere sau anxietate, 
provocate de dorințe nerealizate. Ea induce o stare 
de bine şi senzaţia de căldură. 


Efecte pe termen lung: consecinte negative 


Plăcerea este înlocuită însă foarte repede de dorința 
de a consuma doar pentru a putea functiona normal. 


Pentru obtinerea plăcerii de la început, consumatorii 
cresc dozele. Dependenta se instalează astfel foarte 
repede, iar în câteva săptămâni pot apărea deja 
primele forme de sevraj. Mulţi ajung la supradoză 
după o pauză de consum pentru că toleranța 
organismului la drog scade în această perioadă. 


Din cauză că, de cele mai multe ori, este folosită 
injectabil, cele mai mari riscuri sunt legate de 
infectarea HIV (atunci când nu se foloseşte 
echipament steril). 


De cele mai multe ori, consumul de heroină conduce 
la dificultăți financiare majore, contribuie la neglijarea 
de sine şi scade considerabil calitatea şi nivelul de 
trai. 


spasme musculare. 
EI poate fi depăşit de 
obicei între şapte şi 
zece zile, însă 
sentimentele de 
slăbiciune şi 
pierderea stării de 
bine conferită de 
drog se resimt timp 
de câteva luni. 

d) Evaluarea disponibilităţii/motivaţiei pentru schimbare se constituie ca unul dintre 
factorii cei mai importanţi care dau sens evoluţiei ulterioare a beneficiarului. 


O definiţie a motivaţiei care dă un sens concret şi practic activităţii consilierului de 
probaţiune este bazată pe modelul schimbării descris de James Prochaska şi Carlo 
DiClemente. După cum este evidenţiat şi în capitolul „Interviul Motivational — Să ajuţi 
oamenii să se schimbe”, inclus în acest manual, stagiile incluse în modelul motivaţional 
dezvoltat de aceştia şi pe care le parcurge o persoană sunt: precontemplarea, 
contemplarea, decizia, acţiunea, menţinerea şi recăderea. 


Tot în cadrul modelului motivaţional se evidenţiază şi faptul că oamenii sunt motivaţi 
să-şi schimbe stilul de viaţă în următoarele situaţii: când ştiu ce probleme sunt cauzate 
de comportamentul lor şi sunt îngrijoraţi cu privire la aceste probleme; în acelaşi timp, 
când se simt optimişti şi pregătiţi să facă o schimbare; pe scurt, o combinaţie între 
„pozitiv” — încredere şi competență şi „negativ” — cunoaşterea problemelor şi îngrijorare 
este necesară pentru determinarea schimbării. O altă sarcină a consilierului ar fi, 
aşadar, să evalueze stagiul în care se află persoana, provocând beneficiarul în ceea ce 
priveşte aceste patru arii motivaţionale. lar pentru că, în mod evident, schimbarea vine 
din interior, pentru persoanele aflate în faza de precontemplare sau contemplare, 
descoperirea cauzelor şi a implicaţiilor consumului, în funcţie de tipul de drog utilizat, se 
poate constitui ca ancoră şi poate stimula avansarea către un alt stadiu al schimbării, 
către punctul final care oferă echilibru în viaţa beneficiarului. 


Determinarea schimbării 


Trecerea consilierului de probaţiune de la rolul de evaluator la cel de determinare a 
schimbării nu este evidentă şi aceasta întrucât procesul ce vizează determinarea 
schimbării include stimularea motivaţiei beneficiarului, iar acest demers include la rândul 
său evaluarea. 


Astfel, după ce a identificat stagiul în care se află fiecare beneficiar consumator de 
drog pe care îl întâlneşte, consilierul de probaţiune este interesat apoi în stimularea sau 
menținerea motivaţiei pentru schimbare. 


Aşa cum se precizează în capitolul „Interviul Motivational — Să ajuţi oamenii să se 
schimbe”, stimularea sau menţinerea motivaţiei pentru schimbare într-un sistem judiciar 
nu este însă întotdeauna uşoară. Dincolo de faptul că beneficiarii probaţiunii nu intră în 
contact cu sistemul judiciar şi probaţiunea în mod voluntar, instituţiile sistemului se 
caracterizează printr-o cultură ce accentuează controlul şi autoritatea. Contextul judiciar 
în care ne desfăşurăm activitatea prezintă uneori provocări în ceea ce priveşte 
determinarea schimbării comportamentale, şi asta pentru că unii beneficiari percep 
pedeapsa, chiar dacă aceasta le-a fost suspendată, ca o constrângere a libertăţii, motiv 
pentru care refuză ferm să ia în considerare schimbarea de comportament. 


Teoria autodeterminării (Ryan şi Deci, 2000) oferă însă o soluţie ce pare funcţională 
într-un context ce apare ca fiind conflictual. 


În cadrul teoriei autodeterminante, motivaţia apare ca fiind întinsă pe un continuum 
ce cuprinde la un capăt „amotivaţia”, unde nu există motivaţie pentru angajarea unui 
altfel de comportament, apoi „motivaţia extrinsecă”, unde schimbarea ar apărea ca 
răspuns la mediul şi contextul de moment, iar la celălalt capăt „motivaţia intrinsecă”, 
unde motivaţia apare ca răspuns la motivele şi dorințele autodeterminante ale 
individului. Studiile realizate arată că, atunci când o persoană este motivată intrinsec, 


schimbarea persistă (este de lungă durată), dar atunci când schimbarea este stimulată 

extrinsec, ea tinde a persista circumstanţial (doar atât cât rămân pe poziţie condiţiile 
contextuale ce au exercitat presiuni asupra ei). 


Conform teoriei autodeterminante, cei care determină presiunea schimbării pot crea 
totuşi premisele stimulării şi menţinerii motivaţiei pentru schimbare dacă se adresează 
unor nevoi umane de bază: (1) nevoia de autonomie a persoanei, (2) nevoia de 
asociere sau de a se simţi valorizată şi respectată, (3) nevoia de competenţă sau 
credința că un anumit comportament este eficient şi poate avea rezultate pozitive. 
Această teorie se aseamănă şi susține funcţionalitatea principiilor şi strategiilor pe care 
se bazează Interviul Motivaţional. Ascultarea activă, empatia, recunoaşterea şi 
valorizarea calităţilor persoanei pot ajuta la depăşirea rezistenţelor create de asocierea 
consilierului de probaţiune (de către beneficiar) cu unele elementele coercitive ce 
caracterizează sistemul judiciar. 


Medierea relației dintre beneficiar şi alte instituții din comunitate 


Pentru că nevoile şi direcţiile de asistare sunt multiple şi variază de la persoană la 
persoană, iar consilierul de probaţiune nu poate asigura singur acoperirea sau 
realizarea lor, un alt rol pe care îl are ca profesionist constă în furnizarea către 
persoanele consumatoare a informaţiilor legate de serviciile medicale, psihologice sau 
sociale existente, provocarea deschiderii către asistare şi facilitarea accesului la 
serviciile de care dispune rețeaua comunitară, mediind totodată relaţiile dintre beneficiar 
şi alte instituții abilitate în a asigura servicii de specialitate. 


Medierea este un proces ce însoţeşte în special faza de intervenţie, ce 
caracterizează etapa execuțională şi care apare ca un element inclus pe acel continuum 
motivaţional menţionat anterior. Medierea trebuie însă în mod esenţial să aibă la bază 
acordul persoanei consumatoare în a fi asistată şi îndrumată către servicii ce-i pot 
susține schimbarea, fie că este cazul de a urma o cură de dezintoxicare, fie de a urma 
un program terapeutic structurat, fie de a fi inclus în alte forme de asistare (precum 
obţinerea unei calificări sau găsirea unui loc de muncă). 


4. Evaluarea persoanelor dependente de alcool şi droguri 


„Numai atunci când avem ceva de prețuit, avem ceva de evaluat” 
Lee Shulman 


Înțelegerea gravităţii şi implicaţiilor consumului, a cauzelor pentru care o persoană 
apelează la consumul de drog şi recunoaşterea semnelor de consum, atât pentru 
consilier, cât şi pentru beneficiar, sunt foarte importante. În plus, modul în care facem 
explorarea acestora poate susţine identificarea şi stimularea motivaţiei pentru schimbare. 


Un instrument util prin care se poate explora situația de dependenţă şi care se 
regăseşte în acest manual este instrumentul de diagnoză?. Acesta conţine şi arii 
destinate analizei consumului de substanţe adictive. Întrucât utilizarea instrumentului de 
diagnoză necesită însă formarea prealabilă a consilierilor de probaţiune, un ghid de 
interviu a fost ales ca alternativă. Acesta conţine o serie de întrebări exploratorii 


2 A se vedea capitolul din manual referitor la instrumentul de diagnoză. 

alternative prin care se pot descoperi date despre consum şi prin care se poate analiza 
comportamentul infracțional în raport cu consumul, dar şi alte arii suplimentare, 
necesare stabilirii unui plan de intervenţie (antecedente de consum în familie şi 
demersuri recuperatorii anterioare). 


Secţiunile 10 şi 11 din instrumentul de colectare de date şi diagnoză 


Partea a zecea — Consumul de droguri Partea a unsprezecea - Consumul de alcool 
Consumă droguri şi, dacă da, ce anume: Consumă alcool şi, dacă da, ce anume: 

Cât: Cât: 

De când: De când: 

Consum peste măsură în trecut: Consum peste măsură în trecut: 


Motivația de debut în consumul de droguri: Motivația de debut în consumul de alcool: 


Există vreo legătură între consumul de alcool şi/sau droguri şi pericolul de autolezare sau de 
rănire a altor persoane? 


da 
nu 


Există vreo legătură între consumul de alcool şi/sau droguri şi comportamentul infracțional? 
da 
nu 


Observaţii: 


Secțiunea 7 din chestionarul completat de către beneficiar 
Droguri şi alcool 


- Există oameni care consumă droguri sau prea mult alcool. Ei consideră că asta e 
o problemă. Vi se întâmplă şi dumneavoastră? 


da — continuaţi 
nu — treceţi la întrebarea 8 


- Există oameni care sunt mai înclinați să comită o infracțiune pentru că au o 
problemă legată de consumul de droguri sau de consumul excesiv de alcool. Vi se 
întâmplă şi dumneavoastră? 


da 

nu 

- Există oameni care îşi fac griji din cauza faptului că beau prea mult sau 
consumă droguri. Vi se întâmplă şi dumneavoastră? 

da 


nu 

Detalii suplimentare pentru explorarea datelor despre consum 
Exemple de întrebări: 


Credeţi că modul dumneavoastră de a consuma alcool este diferit de consumul 
în compania altor persoane? Dacă da, în ce mod? Când v-aţi dat seama prima 
dată de acest lucru? Cât de serioasă credeți că e problema dumneavoastră (pe 
o scală de la 1 la 10)? 

Care sunt avantajele consumului dumneavoastră de alcool sau droguri? 

Care sunt dezavantajele consumului dumneavoastră de alcool sau droguri? 


Pentru persoanele care nu recunosc în mod direct problema consumului se 
recomandă folosirea întrebărilor indirecte cu scopul de a identifica convingerile profunde 
ale beneficiarului cu privire la consum. Dacă răspunsurile la întrebările indirecte relevă o 
atitudine proconsum din partea beneficiarului, acest fapt, corelat cu informaţiile obținute 
din celelalte arii de explorare, evidenţiază o situaţie de risc. 


Exemple de întrebări: 


Care este maniera uzuală de a vă creşte buna dispoziţie? 

Ce părere aveţi despre persoanele care consumă alcool/drog? 

Cum credeţi că ar trebui pedepsite persoanele care consumă alcool/drog? Ar 
trebui excluse din societate sau pedepsite cu închisoarea persoanele 
consumatoare de substanțe? 

Din câte beri vă ameţiţi? 


Detalii suplimentare pentru analiza comportamentului problematic 


În cazul consumatorilor de substanțe se va pune accent pe explorarea corelaţiei 
dintre consum şi comportament infracţional şi estimarea riscului de recidivă în condiţiile 
menţinerii adicţiei. 


Exemple de întrebări: 


Aţi încălcat vreodată reguli, instrucţiuni sau legi pentru că aţi fost sub influența 
alcoolului sau drogurilor? 

Vi s-a întâmplat vreodată să conduceţi sub influenţa alcoolului sau a drogurilor? 
V-aţi rănit accidental sau aţi rănit pe altcineva după ce aţi consumat alcool sau 
droguri? 

Aţi avut vreodată un comportament nepotrivit (irascibil, agresiv, violent) ca 
urmare a consumului de alcool/drog? 

Aţi încălcat vreodată legea sau normele morale cu scopul de a obţine bani 
pentru a vă procura alcool, droguri? 

Aţi consumat vreodată alcool/droguri cu scopul de a prinde curaj pentru a 
întreprinde anumite acţiuni? Vă simţiţi mai dezinhibat atunci când consumati 
alcool/droguri? 

Aţi consumat vreodată alcool sau droguri după comiterea unei fapte, cu scopul 
de a uita cele întâmplate? 

Aveţi prieteni care consumă frecvent alcool în mod excesiv sau droguri? 

Atunci când aţi comis fapta eraţi sub influența alcoolului/drogurilor? Ce aţi 
consumat şi în ce cantitate? 

În perioada de detenție aţi consumat alcool, droguri? Cât de frecvent? 

Pe o scală de la 1 la 10, care ar fi riscul de a recidiva în condiţiile continuării 
consumului de alcool/drog? 

Aceste întrebări sunt preponderent închise şi ajută la definirea tipului de 
comportament problematic, însă pentru a identifica percepţia persoanei față de acesta, 
motivaţia pentru schimbare şi pentru a determina schimbarea, fiecare întrebare trebuie 
susținută de întrebări deschise precum: Cum priviţi acum această/aceste situaţie(i)?, 
Cum credeţi că vă/-au afectează/afectat această/aceste situaţie(i)?, Care sunt 
îngrijorările dumneavoastră legate de această/aceste situaţie(i) în acest moment? etc. 


Antecedente de consum în familie 


Explorarea antecedentelor de consum în familie poate ajuta la identificarea 
modelelor care au contribuit la formarea tiparului de consum. Ea poate ajuta totodată la 
conştientizarea cauzelor, aspect care poate determina motivaţia pentru schimbare, mai 
ales atunci când există nemulțumiri legate de un anumit tip de comportament (Spre 
exemplu, îi displăcea faptul că tatăl o bătea adesea pe mama, o vedea cât suferă, iar 
acum realizează că şi el produce aceeaşi suferință soției sale precum tatăl său). De 
asemenea, astfel de informații pot ajuta la identificarea persoanelor resursă, precum şi 
a celor care pot constitui piedici în calea recuperării beneficiarului. 


Exemple de întrebări: 
e Când erati copil, care era atitudinea părinţilor dvs. față de consumul de alcool? 


e A folosit/foloseşte (vreodată) vreun membru al familiei dumneavoastră de 
origine alcool în mod excesiv? A consumat/consumă droguri vreun membru al 
familiei dumneavoastră de origine? Cum vă afecta/afectează acest lucru? Dar 
pe ceilalți membri ai familiei? 


e A folosit/foloseşte vreun membru al familiei dumneavoastră actuale alcool sau 
droguri? Cum vă afecta/afectează acest lucru? Dar pe ceilalți membri ai 
familiei? 


e Care este părerea părinţilor/partenerului despre consumul de alcool/drog? 


Explorarea demersurilor recuperatorii_ anterioare 


Analiza acestei dimensiuni este relevantă pentru identificarea nivelului actual de 
motivare spre schimbare, identificarea rezultatelor demersurilor terapeutice anterioare 
(care pot fi de eşec sau de succes, cu repercusiuni asupra percepției beneficiarului 
asupra capacităţii lui de schimbare). 


Exemple de întrebări: 


e Ati încercat vreodată să renunţaţi la consumul de alcool/droguri? 

e  Ceaţifăcut în acest sens? Când anume? 

e Ce v-a determinat să renunţaţi/vă opriţi din consumul de alcool/droguri? 
e În ce condiţii aţi reluat consumul de alcool/drog? 


e Cum vedeți situația dvs. după jumătate de an/un an, în cazul continuării 
consumului de alcool? Cum ar arăta viața dumneavoastră însă dacă aţi reuşi să 
stopaţi consumul? 


e Ce v-ar ajuta să renunțaţi, dacă ar fi să mai încercaţi o dată? 
e  Ceaţifacediferit? 


e Luând în calcul experienţa anterioară, care ar fi dificultăţile cu care credeţi că vă 
puteţi confrunta pe perioada abstinenţei? Ce puteţi face pentru a le depăşi? 

Întrebările sugerate au un caracter orientativ, consilierul responsabil de caz 
adaptându-le în funcţie de nivelul de înțelegere a beneficiarului, complexitatea cazului şi 
scopul evaluării — în raport cu cele două faze menţionate. Astfel, consilierul de 
probaţiune va avea o imagine mai amplă asupra beneficiarului, determinată de scopul 
pentru care evaluarea a fost realizată. 


O menţiune importantă ar fi însă aceea că inventarul problemelor de dependenţă a 
beneficiarului, realizat de consilierul de probaţiune, nu trebuie să substituie evaluările de 
specialitate efectuate de către instituţiile specializate. 


5. Intervenţie 


“Mintea este locul în care îţi poți găsi fericirea. Ea poate face rai din iad 
şi iad din rai.” 
John Milton 
Tratamentul în cazul consumatorului are implicaţii de tip bio-psiho-social, fiind 
concentrat pe reducerea consecinţelor negative şi asistarea dependeniului în obținerea 
controlului asupra consumului, reducerii sau stopării acestuia. 


Tratamentul include: 


1. intervenţie medicală, precum dezintoxicarea sau prescrierea de substituti, 
tratament psihiatric, tratament pentru alţi viruşi sau infecții, 


2. intervenţie psihologică, incluzând consilierea bazată pe principiile şi strategiile 
interviului motivaţional, 


3. intervenţie socială, concentrată pe obținerea unor schimbări în sensul reducerii 
excluziunii sociale sau pe îmbunătăţirea accesului la locuire sau angajare etc. 


Mai multe agenții îşi desfăşoară activitatea în domeniul dependenţei, dar pentru a 
asigura rezultate pozitive, abordarea trebuie să capete un cadru holistic. Consilierul de 
probaţiune, prin rolul pe care îl joacă, poate contribui cu valenţe pozitive, oferind sens 
acestei abordări prin puntea pe care o creează. 


5.1. Arii de intervenţie în faza presentențială şi executorie 


Intervenţia este un proces continuu de evaluare şi stimulare a motivaţiei pentru 
schimbare în sensul determinării schimbării, reducerii sau stopării consumului şi evitării 
reiterării comportamentului infracţional asociat. 


În cele ce urmează vor fi abordate caracteristicile distincte ale intervenției 
consilierului în raport cu cele două faze în care el intervine în procesul penal şi care 
diferenţiază rolul său de cel al altor instituții. 


5.1.1. Intervenţia consilierului în faza presentențţială 


Intervenţia consilierului, chiar dacă este circumstanţiată de solicitarea unui judecător 
sau procuror de a efectua un referat de evaluare, începe încă din fază presentenţială. 
Prin întrebările pe care le adresează, prin ariile explorate împreună cu persoana 
supravegheată/asistată, consilierul poate determina reflecţia beneficiarului asupra unor 
aspecte din viaţă la care, poate, nu s-a gândit niciodată. 


Unii beneficiari întâlniți în perioadă presentenţială se pot regăsi ulterior - în etapa 
execuțională - în evidențele serviciilor de probaţiune, executându-şi pedeapsa fie cu 

suspendarea acesteia sub supraveghere, fie în penitenciar (în cazul în care există 
unităţi penitenciare sau se colaborează cu acestea pentru derularea de programe de 
intervenție), iar efectul explorărilor iniţiale poate fi monitorizat. 


Orice invitaţie la autoanaliză pe care o realizează consilierul de probaţiune poate 
însă căpăta, mai devreme sau mai târziu, semnificaţie şi poate determina în cele din 
urmă schimbarea comportamentală. Un beneficiar căruia i s-a realizat la un moment dat 
un referat de evaluare şi a cărui sentinţă a fost dispusă cu executare în penitenciar a 
fost reîntâlnit câţiva ani mai târziu. De la ultima întâlnire şi până la momentul revederii 
trecuseră doi ani. În timpul acestei întrevederi, el a împărtăşit consilierului sentimente de 
ruşine, precizând impactul unor reflecţii personale ce fuseseră declanşate de întrebările 
utilizate de consilier la momentul iniţial. Nu este aşadar absolut necesar ca strategia 
consilierului să producă rezultate imediate sau ca persoana să fie neapărat 
condamnată. Ecoul discuţiei se poate materializa după ani îndelungaţi, după adăugarea 
altor experienţe de viaţă ale persoanei respective. 


5.1.2. Intervenţia consilierului în faza execuțională 


A. Intervenţia în cazul persoanelor aflate în supravegherea serviciilor de probaţiune 


Prin raportare la beneficiarii a căror evoluţie poate fi monitorizată pe o perioadă mai 
lungă de timp, este important de subliniat rolul pe care îl joacă consilierul de probaţiune 
în lucrul cu persoanele sancţionate la o pedeapsă neprivativă de libertate, sub 
supravegherea Serviciului de probaţiune. 


În cazul persoanelor care au fost sancţionate cu executarea pedepsei sub 
supravegherea serviciului, determinarea schimbării porneşte de la prima întrevedere cu 
beneficiarul. De aceea, încă de la început, este foarte important să se explice clar 
beneficiarului rolul pe care consilierul îl are pe perioada supravegherii. 


W.R. Miller, specialist, într-o publicaţie adresată sistemului de probaţiune britanic, a 
construit un model de mesaj pe care consilierul de probaţiune poate să îl formuleze la 
prima întrevedere cu beneficiarul: „Scopul meu este de a te ajuta să te schimbi. Cu 
unele schimbări s-ar putea să fii de acord, cu altele însă, nu. În cursul discuțiilor noastre 
vom discuta despre aceste schimbări, chiar dacă nu te încântă această idee. Vom sta 
de vorbă şi vom încerca să ajungem împreună la un consens. Ce părere ai despre 
asta?” El vorbeşte despre schimbare, despre lucruri care este posibil să nu creeze prea 
mult confort beneficiarului, dar şi despre consens. 


Schimbarea este un proces dificil şi de lungă durată. De aceea, de-a lungul acestui 
proces, mai ales în cazul persoanelor dependente de drog, pot fi manifestate adesea 
rezistenţe la schimbare. În determinarea schimbării, consilierul de probaţiune trebuie să 
ştie cum pot fi aceste rezistențe depăşite, astfel încât să reuşească să ajungă împreună 
cu beneficiarul (prin consens) la dezvoltarea unui plan de actiune funcţional. 


1) Depăşirea rezistențelor 


Câteva tipuri de rezistențe cărora consilierul de probaţiune trebuie să le găsească 
soluţii sunt: negarea problemei, ambivalenta, lipsa optimismului în schimbare, presiuni 
externe către schimbare. 


În raport cu aceste rezistențe, este important ca soluţiile identificate de consilier să 
vizeze: recunoaşterea problemei, depăşirea ambivalenței, exprimarea optimismului şi 
solicitarea de ajutor în sensul asistării. 

a) Recunoaşterea problemei: 


Cunoaşterea (recunoaşterea/conştientizarea) motivelor ce au condus la consumul de 
drog şi definirea clară a acestora sunt prioritare. Dacă o persoană nu recunoaşte 
semnalele problematice ale consumului, ea nu va dori să schimbe nimic în privinţa acestuia 
sau în stilul său de viaţă; strategiile de recuperare vor fi mult îngreunate, iar procesul de 
intervenţie va fi, în mod cert, unul de lungă durată. Când cineva are probleme cu alcoolul 
sau alte droguri, dar nu este pregătit sau nu recunoaşte semnalele de avertizare, se spune 
că este în faza de „negare”. Conform procesului schimbării definit de Prochaska şi 
DiClemente, această fază este cea de precontemplare. „Negarea” sau precontemplarea 
este o combinaţie între neconştientizarea consecințelor actuale ale consumului şi lipsa 
credinței şi a încrederii că poţi reuşi în ceea ce îţi propui. Tinerii obişnuiesc să nege 
problemele legate de consum, dar cel mai adesea ei fac asta pentru că nu au trăit suficient 
de mult timp cât să experimenteze consecințe negative şi să înceapă să fie îngrijoraţi cu 
privire la acestea. Prin comparaţie, cei cu o perioadă mai lungă de consum acordă o 
importanță mai mare consecinţelor negative şi îşi exprimă cu mai multă uşurinţă îngrijorările 
fată de acestea, însă, ca urmare a experienței mai îndelungate a eşecului, se simt 
neputincioşi şi nu mai au încredere că mai pot schimba ceva. 


„Ce dificultăţi ai întâmpinat în legătură cu consumul?”, „Cum crezi că sunt afectate 
alte persoane de faptul că bei?”, „Care ar fi considerate de tine sau de ceilalţi motive de 
îngrijorare?”, „Ce crezi că se va întâmpla cu tine dacă continui să consumi?”, „Cum te-a 
împiedicat consumul să realizezi ceea ce îți doreşti?” — sunt câteva exemple de întrebări 
ce pot fi folosite de consilierul de probaţiune şi care pot provoca reflectarea asupra 
problemelor determinate de consum. 


b) Depăşirea ambivalenţei: 


În stagiile iniţiale ale schimbării tiparului de consum, cei mai mulţi beneficiari pe care 
îi întâlnim sunt însă ambivalenţi în ceea ce privește ţinerea consumului sub control — ei 
s-ar putea să aibă unele dorinţe de a reduce sau a întrerupe consumul, dar tentaţia de a 
continua ar putea fi de asemenea foarte puternică. Aceasta este o particularitate a 
persoanelor dependente psihic sau fizic. Consecințele consumului pot fi chiar foarte 
grave, dar dependenţa va face întotdeauna schimbarea şi mai greu de realizat. 


Atunci când un consumator este nesigur în ceea ce priveşte intenţiile sale de 
schimbare, intervenţia consilierului de probaţiune poate fi de mare ajutor. A experimenta 
conflictul dintre „a vrea şi a nu vrea”, care se manifestă în momentul acestor 
ambivalențe pentru o perioadă lungă de timp, nu creează o stare confortabilă, iar 
consilierul poate asista consumatorul în clarificarea intenţiilor de schimbare şi îl poate 
susține în depăşirea acestei stări neplăcute. „Care sunt motivele tale pentru 
schimbare?”, „Ce te face să crezi că ar trebui să continui să bei?', „Ce te face să crezi 
că ar trebui să opreşti consumul?", „Care ar fi avantajele dacă ai realiza schimbarea?', 
„Care sunt cele mai rele lucruri care ti s-ar putea întâmpla dacă nu schimbi ceva?” — 
sunt întrebări ce ar concura la soluționarea conflictului şi ar ajuta beneficiarul să îşi 
formuleze o decizie. O mare calitate a unui consilier care îndrumă o persoană 
consumatoare să îşi depăşească ambivalenţa este, în acest moment, acceptarea 
deciziei beneficiarului, indiferent dacă aceasta implică modificarea situaţiei de consum 
sau continuarea consumului. 


c) Exprimarea optimismului: 


Optimismul sau exprimarea încrederii în schimbare este o parte importantă în 
stimularea, susţinerea şi menţinerea motivaţiei pentru schimbare. 

Destul de mulţi tineri îşi găsesc deitaşarea față de sentimente precum cele de 
anxietate sau insecuritate atunci când experimentează consumul de alcool, canabis sau 
alte tipuri de drog. Dacă aceste obiceiuri continuă pentru o perioadă mai lungă de timp, 
ei vor începe să capete mai multă încredere în alcool sau canabis - ca un mod prin care 
pot face față problemelor - decât au în propriile forțe de a-şi rezolva problemele sau în 
ajutorul altor persoane. Aceasta este de altfel una dintre marile dificultăţi peste care 
consumatorii de drog trebuie să treacă. Ei au mai multă încredere în drog pentru că îi 
poate ajuta să îşi ţină sub control emoţiile şi le este greu să aibă încredere în alte 
persoane. Aşadar, când o persoană spune că este pregătită să îşi înfrunte dependenţa 
de drog, unul din lucrurile pe care trebuie să le înveţe este să aibă mai multă încredere 
în sine. O parte a acestui proces include şi faptul de a învăţa să aibă încredere în cei 
care încearcă să le ofere suport. Pentru consumatori acest proces poate începe cu 
puțină inspiraţie din partea consilierului. Acesta le poate sublinia legătura dintre 
încredere şi consum şi le poate insufla credinţa că pot face faţă vieţii şi fără a face apel 
la alcool sau alt drog. 


Lăudarea sau aprecierea de către consilierul de probaţiune chiar şi a celor mai mici 
rezultate poate ajuta. Lauda este puternică şi are un impact extraordinar. 


Însă, chiar şi atunci când cineva se simte destul de optimist încât să întrerupă sau 
să stopeze consumul de drog, poate să simtă că este mai degrabă pregătit să treacă 
prin acest proces singur, folosind puterea voinţei. 


Cei mai mulţi fumători apelează la o astfel de strategie atunci când îşi propun să se 
lase de fumat. Oricum, cei mai mulţi dintre ei încearcă şi eşuează de multe ori până 
când reuşesc într-un final să renunțe definitiv la fumat. Situaţia nu este mult diferită în 
cazul celor care încearcă să se lase de băut sau droguri. Cei mai mulţi decid să renunţe 
la drog de unii singuri şi cei mai mulţi eşuează la primele încercări de acest fel. De fapt, 
mulţi consumatori încearcă ani întregi să renunţe la consum sau să îl ţină sub control, 
până când realizează că nu pot face asta singuri. Puterea voinţei este o resursă limitată, 
şi asta pentru că a reuşi în ceea ce priveşte obținerea controlului asupra consumului de 
drog înseamnă a învăţa şi cum să îţi restructurezi mediul şi stilul de viaţă. Dacă există 
un stil de viaţă sănătos şi suportiv, când apare teniaţia, puterea voinţei e o condiţie 
esenţială, dar ea va avea mai multe şanse într-un astfel de context. 


Pentru a schimba mediul şi stilul de viaţă, programele de asistenţă integrată, 
incluzând programe de suport de tipul Alcoolicii Anonimi, sunt cele care creează 
diferența şi dau schimbării mai multă forță şi sens. Fără un astfel de suport şi fără 
asistenţă de tip integrat, cei mai mulţi dintre consumatori vor rămâne cu resurse limitate 
pentru câştigarea unei lupte de lungă durată. Dacă se adaugă negarea, stima de sine 
scăzută şi ambivalenţele care apar de-a lungul acestei perioade, mixarea sentimentelor 
declanşate şi implicate apar ca generând o stare insuportabilă. 


Îmbinarea de către consilier a strategiei reflectării (spre exemplu, „vrei să faci pasul 
acesta singur”) cu cea a întrebărilor deschise (spre exemplu, „ce se va întâmpla dacă 
nu vei reuşi ceea ce ţi-ai propus?”) poate ajuta beneficiarul să reflecteze asupra 
riscurilor la care se expune, în lipsa unor persoane sau instituții care îi pot acorda 
suport. 


d) Asistarea: 


A avea curajul sau chiar disperarea de a cere sau a accepta ajutor este probabil cel 
mai mare favor pe care o persoană consumatoare şi-l poate oferi într-o astfel de 
situaţie. 

Foarte important în această fază este verificarea motivelor ce au determinat 
solicitarea de ajutor a beneficiarului: de multe ori, solicitările şi angajamentele de acest 
gen, având drept scop doar satisfacerea şi multumirea unui membru al familiei sau a 
unui prieten, nu sunt bazate pe suficientă motivaţie şi nu sunt de lungă durată; pentru ca 
o acţiune să fie de durată, ea trebuie să fie generată de intenții şi motive personale 
(motivaţia pentru schimbare vine din interior), şi de cele mai multe ori motivaţia fermă 
apare atunci când obiectivele şi intenţiile personale devin foarte clare. 


2. Planul de actiune 


Un plan de acţiune trebuie bazat pe consens. Un plan de acţiune orientat către 
schimbare trebuie să fie totodată bazat pe colaborare şi parteneriat, şi asta pentru că el 
funcționează ca un contract şi include obiective, paşi de atingere a acestora, termene 
de îndeplinire şi resurse personale şi externe implicate pentru susținerea obiectivelor 
propuse. 


Odată ce beneficiarul a reuşit să cunoască motivele pentru schimbare, acestea fiind 
clare, iar decizia cu privire la situaţia de consum este formulată, consilierul îl poate 
sprijini pe beneficiar în stabilirea unui astfel de plan de acţiune. Imaginarea de 
alternative prin care beneficiile consumului pot fi obținute şi altfel reprezintă provocarea 
care poate permite avansarea pe ciclul schimbării într-un nou stagiu — al acţiunii. 
Important este aşadar ca persoana consumatoare să se gândească în această fază 
cum îşi va concretiza intenţiile pentru schimbare: ce vrea să schimbe? (care sunt 
obiectivele sale?) şi cum va face asta? (care sunt paşii pe care îi va urma?). Şi pentru a 
evita experienţa „eşecului”, este esenţial să se identifice obstacolele ce pot deturna 
direcția de acţiune, dar şi soluţiile alternative de depăşire a acestora. „Ce obstacole te 
pot împiedica să faci ceea ce ţi-ai propus?” şi „Cum pot fi aceste bariere înlăturate?” — 
sunt întrebări prin care consilierul poate încuraja beneficiarul să îşi planifice mai atent 
acţiunile viitoare. 


Momentul deciziei şi al acţiunii sunt momente în care experienţele anterioare ale 
persoanei consumatoare pot fi valorificate, evaluând rezultatele sau dificultățile 
întâmpinate cu alte ocazii, dar modificarea situației de consum propusă de către 
persoana consumatoare nu este necesar să includă stoparea consumului. 
Probabilitatea ca obiectivele pe care şi le propune beneficiarul să nu corespundă cu 
ceea ce ne-am dori noi să se întâmple este foarte mare. De exemplu, consilierul de 
probaţiune ar putea spera ca o persoană consumatoare să renunțe la alcool sau la drog 
pentru tot restul vieţii, în timp ce această persoană ar fi preocupată mai degrabă de 
îmbunătăţirea relaţiei cu soţia sa şi, cel mai mult, să reducă consumul la un nivel 
moderat, dar nu să îl oprească de tot. Este probabil ca unul dintre obiectivele fixate 
aşadar iniţial de către beneficiar să includă reducerea sau modificarea doar a unui 
aspect concret de viaţă. Un consumator de heroină cu care s-a lucrat o perioadă 
îndelungată, pe baza experiențelor anterioare, a decis în primă fază să înlocuiască 
consumul de heroină cu cel de alcool — considerând această cale ca fiind cea mai 
uşoară, dar care a dat anterior rezultate —, iar întreaga sa strategie de evitare a 
consumului fiind astfel creată. 


Nu se pot aşadar impune propriile dorințe unei persoane, chiar dacă ştim că 
abstinenţa este singura cale viabilă. Mai mult chiar, ceea ce doreşte consilierul are 
foarte puţină relevanţă pentru consumatorul de droguri. 


Acesta este un punct în care, de asemenea, persoanele consumatoare pot dezvolta 
ambivalenţe şi rezistențe legate inclusiv de ceea ce ele îşi propun să facă; ele merită 
provocate şi explorate, dar nu forțate. 

Atunci când se construieşte un plan de acţiune, trebuie să se ia în considerare 
probabilitatea recăderii. Cei mai mulţi consumatori care îşi propun să modifice situația 
dependenţei nu reuşesc de la prima lor încercare. Recăderea şi reparcurgerea stagiilor 
schimbării apar frecvent. Unii consumatori, descurajaţi de experienţa eşecului, revin 
câteodată chiar în precontemplare. Oricum, cei mai mulţi revin în contemplare sau 
decizie şi încep să îşi reconsidere planurile pentru acţiunile viitoare, încercând să învețe 
din greşeli. 


Tocmai pentru că nu toţi consumatorii revin în prima fază a ciclului schimbării, 
James O. Prochaska a redefinit stagiile schimbării şi progresul înregistrat sub forma 
unei spirale. 


Menţinere 


leşire 


Mentinere 


Contemplare 
Menţținere 


| 


Decizie 


Contemplare 


— 
Contemplare Decizie 


Precontemplare 


În raport cu această realitate, un plan de acțiune va necesita o revizuire periodică, 
ținând cont de fiecare situaţie intervenită în viața persoanei dependente. Tocmai din 
această cauză, procesul de evaluare va fi menţinut pe întreg parcursul acestui circuit. 


Suportul consilierului pe întreg procesul de schimbare este de asemenea esenţial a 
fi menţinut, el fiind o sursă de încredere, optimism şi inspiraţie pentru reluarea 
demersurilor necesare. Schimbarea nu se poate produce dacă consilierul nu crede că 
ea este posibilă şi dacă nu va insufla beneficiarului acest gând. 


B. Intervenţia consilierului de probaţiune în penitenciar 


Sub aspect particular, consilierul de probaţiune poate lucra cu consumatorii de 
droguri şi în penitenciar. Mulţi consumatori de alcool sau alte droguri, deşi resimt 
pierderea libertăţii ca fiind o consecinţă neplăcută a consumului şi a stilului de viață 
asociat, apreciază perioada de detenţie ca fiind un factor care a contribuit în mod 
substanţial la motivarea şi modificarea situaţiei de consum. Ei au nevoie de suport 
pentru adaptare şi au nevoie de a se simţi înțeleşi şi ascultați. În plus, consilierul de 
probaţiune reprezintă legătura cu comunitatea, cu ceea ce se regăseşte dincolo de 
zidurile penitenciarului în care îşi execută pedeapsa. Pe perioada detenției, de cele mai 
multe ori consumatorul de droguri întrerupe consumul şi este, aşadar, motivat să evite 
revenirea sa într-o situaţie neplăcută, ca şi cea în care se regăseşte în penitenciar, fiind 
deschis spre colaborare cu consilierul de probaţiune. 

Experienţa ne arată totodată că multe dintre recăderi în consum au loc în prima 
perioadă după liberare. De aceea, un rol important pe care îl poate juca consilierul de 
probaţiune în penitenciar este pregătirea consumatorului pentru liberare. Consumatorul 
poate fi susținut astfel în realizarea unui plan de acţiune, bazat pe intenţiile sale de 
schimbare şi experiențele sale anterioare. De asemenea, se pot imagina scenarii de 
depăşire a situaţiilor pe care beneficiarul le defineşte ca fiind riscante. 


Pentru a asigura rezultate, suportul şi intervenţia sunt necesare şi după liberarea din 
penitenciar. Cadrul normativ de funcţionare a sistemului de probaţiune în ceea ce 
priveşte intervenţia în penitenciar nu este însă clar conturat. În plus, prin raportare la 
volumul de sarcini actual, numărul angajaţilor din sistemul de probaţiune este limitat, iar 
aceasta conduce la o inconsecvenţă în lucrul cu persoanele consumatoare de alcool 
sau drog. Acolo unde există, intervenţia îşi pierde însă din utilitate, atâta timp cât 
intervenţia consilierului este întreruptă după momentul liberării din penitenciar a 
persoanei consumatoare. Cel mult, în situaţiile în care dispune de timpul necesar pentru 
a interveni şi pe perioada detenţiei persoanei consumatoare, consilierul de probaţiune îl 
poate informa şi îndruma pe beneficiar către instituţiile ce desfăşoară activităţi de 
specialitate. 


5.2. Exemple practice 


Interacțiunea cu această categorie de beneficiari este uneori dificilă şi ei pot adopta 
uneori atitudini imprevizibile. „În mijlocul oricărei greutăţi poţi descoperi o oportunitate”, 
spunea Albert Einstein. În continuare au fost incluse câteva exemple de situaţii care pot 
părea dificile şi câteva sugestii de abordare a acestora, pentru cei care le vor găsi utile. 
Trebuie precizat însă că această exemplificare nu are un caracter exhaustiv. 


Beneficiarul vine sub influența consumului 


Dacă beneficiarul se prezintă sub influenţa consumului, acest fapt poate fi o ocazie 
pentru consilier de a discuta problematica dependenţei. 


În funcţie de substanţa şi cantitatea consumată de beneficiar, se produc modificări 
la nivelul proceselor cognitive. Acest fapt va influența gradul de comunicare dintre 
consilier şi beneficiar, precum şi claritatea informaţiilor furnizate de acesta şi poate 
abordarea imediată a beneficiarului şi a dependenţei nu este utilă. Acesta poate fi 
abordat într-o altă / următoarea întâlnire. 


În situaţia în care consilierul constată însă că gradul de consum este avansat şi 
asociat cu incoerenţă cognitivă, consilierul va avea în vedere realizarea unor demersuri 
care vizează siguranţa beneficiarului: contactarea unui membru al familiei, facilitarea 
transportului în siguranţă până la domiciliu, contactarea serviciilor medicale de urgenţă 
în situaţia în care beneficiarul manifestă simptome de rău fizic. Este indicat ca 
beneficiarul să fie informat în prealabil asupra demersurilor ce urmează a fi întreprinse. 


În situaţia în care consilierul constată că gradul de consum este avansat şi asociat cu 
manifestări agresive/necorespunzătoare, este necesară o abordare în vederea reducerii 
gradului de risc atât pentru consilier, cât şi pentru beneficiar. Pentru beneficiar se vor 
avea în vedere demersurile enunțate mai sus. Consilierul va încerca să-l tempereze pe 
beneficiar, evitând confruntările care ar putea determina o creştere a iritării acestuia. De 
cele mai multe ori tonul calm şi empatia sunt suficiente pentru a aplana manifestările 
vehemente ale beneficiarului. În funcţie de reacţiile acestuia, consilierul poate face apel 
însă la forțele de ordine. 

La următoarea întrevedere, consilierul responsabil de caz va invita beneficiarul să 
reflecteze asupra regulilor de comportament prestabilite (să nu vină sub influența 
consumului de drog, de a avea un comportament care să nu aducă atingere celor din 
jurul său). Poate face aceasta întrebându-l pe beneficiar: „ți aminteşti care sunt regulile 
de comportament ce ti-au fost comunicate?”. Chiar dacă beneficiarul s-a prezentat în 
mod necorespunzător, el nu trebuie să simtă că este blamat de consilier pentru acest 
lucru. Avertizarea sau amenințarea nu susţin schimbarea. Atitudinea suportivă din 
partea consilierului este un element esenţial în modelarea comportamentului 
beneficiarului şi în determinarea motivării pentru schimbare. 


Beneficiarul intră în sevraj pe parcursul întrevederii 


Dacă consilierul constată că beneficiarul prezintă simptome de rău fizic accentuat 
(tremurături, amețeli, dureri de cap, dureri musculare etc.), va contacta o unitate 
medicală de urgenţă. 


Beneficiarul invocă adesea motive pentru amânarea soluționării problemelor 
asociate consumului (crize de natură familială, economică) 


Deşi beneficiarul face afirmaţii automotivaţionale de genul: „voi merge să fac 
tratament”, „mă internez şi apoi voi face consiliere” etc., se întâmplă ca uneori, pe 
măsură ce trece timpul, acesta să invoce anumite motive pentru care nu a putut realiza 
ce şi-a propus („m-am certat cu mama”, „m-a rugat mama să o ajut şi nu am mai avut 
timp”, „nu am avut bani” etc.). Această situaţie este un exemplu al unui blocaj al 
beneficiarului în faza de decizie sau o revenire a sa în faza de precontemplare sau 
contemplare şi este o situaţie firească atunci când vorbim despre schimbare. Prin 
abilitatea de empatie faţă de situaţia dificilă în care se află beneficiarul, dar şi prin 
sublinierea discrepanţelor care apar între ceea ce şi-a propus să realizeze şi ceea ce 
face, acest blocaj poate fi depăşit. În plus, experiența poate scoate la iveală o serie de 
situaţii neprevăzute care poate nu au fost luate în calcul la o analiză anterioară. Acestea 
pot descuraja persoana să meargă mai departe. Dacă totuşi beneficiarul reiterează 
dorința pentru schimbare, o reluare mai realistă a obstacolelor ce pun în pericol planul şi 
a soluţiilor de depăşire ce însoțesc fiecare obstacol în parte apare poate ca fiind 
necesară. 


Beneficiarul solicită întreruperea curei de dezintoxicare 


Consilierii de probaţiune se pot confrunta cu situaţia unor beneficiari aflaţi în 
supravegherea serviciului, care prezintă o rată ridicată a reinternărilor în secţii de 
dezintoxicare. Această situaţie apare de cele mai multe ori din cauza gradului redus de 
motivare pentru schimbare. De aceea consilierii trebuie să fie foarte atenţi în momentul 
realizării inventarului de probleme legate de dependenţă şi în cel al stabilirii demersurilor 
de intervenţie şi să identifice corect stadiul schimbării în care beneficiarul se află. 
Fiecare trebuie să se simtă pregătit pentru schimbare. Pentru orice transformare există 
un ritm natural şi, mai devreme sau mai târziu, din cauza faptului că drogurile au 
multiple consecinţe negative, va apărea, firesc, şi nevoia de schimbare. Beneficiarului îi 
trebuie însă timp să cântărească foarte atent mai ales ce are de pierdut dacă renunţă la 
droguri, dar, de multe ori, apare tendinţa firească a consilierului de a-l ajuta şi de a-l 
orienta către ceea ce are de câştigat dacă renunţă la droguri şi începe un tratament 
imediat. Schimbarea este însă dureroasă, iar beneficiarul trebuie să se obişnuiască cu 
ideea că va pierde anumite beneficii pe care le regăsea în consum, fiind necesar să 
găsească şi altceva cu care să înlocuiască golul rămas în locul lor. Atât timp cât 
beneficiarul nu este pregătit şi dispus pentru a lua o decizie care ar putea produce o 

modificare reală în viaţa sa, intervenţia consilierului de probaţiune şi intenţia sa de a-l 
include într-un program de tratament se dovedesc a fi zadarnice şi costisitoare din 
punctul de vedere al resurselor de timp şi energiei investite pentru a schimba ceva. Pe 
lângă risipirea resurselor instituționale, experimentarea de către beneficiar a eşecurilor 
în recuperare poate contribui şi la autovictimizarea acestuia şi slăbirea încrederii în 
schimbare. 


6. Rolul comunității în evaluarea şi tratamentul consumatorilor 


„Cum reuşim să devenim mai buni? Cu siguranţă în comunitate. Singurul 
mod de a-ti face prieteni în timp e să rămâi prieten cu oamenii. Să privim 
comunitatea cu seriozitate nu ne aduce doar parteneri în al nostru drum, 
ne face să realizăm că suntem indispensabili.” 

Robert McAfee Brown 


Pornind de la implicaţiile pe care le presupune consumul de drog, reiese importanţa 
participării comunităţii în procesul de reintegrare socială a persoanelor consumatoare şi 
condamnate. Justiţia nu poate fi administrată în mod eficient în afara comunităţii pe care 
este menită să o slujească, iar rolul pe care îl joacă consilierul de probaţiune în ceea ce 
priveşte colaborarea cu aceasta este prioritar. Rolul consilierului este diferit faţă de cel 
al lucrătorului din cadrul sistemului de asistenţă socială. Rolul său diferențiat este 
determinat în primul rând chiar de grupul său ţintă, care este comunitatea. De aceea 
activitatea sa — ca factor ce răspunde de executarea sancţiunilor şi măsurilor 
comunitare — trebuie completată prin folosirea tuturor resurselor corespunzătoare 
existente la nivelul comunității. În mod asociat, el vine astfel şi în întâmpinarea cerințelor 
şi nevoilor infractorilor, susținându-le totodată drepturile. În această ultimă direcţie, 
consilierul are datoria de a permite la maximum participarea organizaţiilor şi persoanelor 
provenind din comunitate, folosind diversele resurse de care acestea dispun. 


În plus, serviciile de probaţiune nu pot să se ocupe singure de toate cerințele şi 
nevoile infractorului, care pot apărea în raport cu infracţiunea comisă, mai ales de cele 
ce însoțesc dependenţa de droguri, aceste nevoi fiind mult prea diverse. Probaţiunea 
trebuie să se bazeze pe resursele comunitare existente în materie de diagnosticare, 
tratament şi îngrijire medicală, dar şi locuri de muncă, cursuri de calificare, locuinţe sau 
alte arii ce necesită a fi acoperite şi ce se asociază procesului de evaluare, intervenţie a 
persoanei consumatoare de drog. 


Consilierul de probaţiune trebuie să ia în considerare colaborarea cu alte instituţii, 
atât în ceea ce priveşte evaluarea complexă a persoanei consumatoare şi a 
dependenţei ce o însoţeşte, cât şi în ceea ce priveşte asistarea acesteia în sensul 
rezolvării problemelor asociate dependenţei. Pentru îndeplinirea rolului de facilitator, 
consilierul de probaţiune are totodată nevoie să cunoască serviciile de care dispune 
comunitatea pe plan local. 


O instituţie de specialitate care îşi asumă rolul de coordonator al serviciilor de 
asistenţă a persoanelor consumatoare de droguri este Agenţia Naţională Antidrog. Prin 
cele 47 de centre distribuite teritorial, Agenţia oferă servicii de evaluare, consiliere şi 
tratament, iar acestea sunt localizate la nivel naţional. 


În ceea ce priveşte persoanele care au comis infracțiuni, consumatoare de droguri, 
Agenţia Naţională Antidrog, prin centrele de prevenire, evaluare şi consiliere antidrog 

(CPECA), poate primi persoane aflate în evidenţa serviciilor de probaţiune şi care şi-au 
exprimat acordul în privința evaluării şi/sau includerii într-un plan de tratament. De 
asemenea, pentru persoanele aflate în supravegherea serviciilor de probaţiune pentru 
care instanța a impus respectarea unor obligaţii, precum aceea de a participa la 
programele derulate de serviciu sau de a se supune unor măsuri de control şi tratament 
în scopul dezintoxicării, centrele teritoriale ale Agenţiei Naţionale Antidrog pot sprijini 
aceste persoane în sensul includerii lor într-un program de asistenţă. 


Delimitarea clară a rolului consilierului de probaţiune şi a specialistului din centru în 
ceea ce priveşte administrarea şi monitorizarea evoluţiei unui caz poate pune bazele 
unei colaborări ce va asigura integralitatea intervenţiei. 


Informaţiile obținute de la aceştia pot fi incluse în referatele de evaluare, cât şi 
folosite în procesul de intervenţie ce însoţeşte etapa execuţională. 


Colaborarea cu alte instituții în vederea evaluării complexe a dependenței 


Unii dintre factorii care pot determina sau însoţi o persoană în consumul de droguri 
pot fi legaţi de situaţii de abuz sau de probleme de natură psihică. În astfel de cazuri, 
este esenţial să se apeleze la specialişti care se pot pronunţa în mod competent şi 
acreditat asupra gravităţii situaţiei de consum şi asupra direcțiilor de intervenție 
necesare. 


În plus, în cazul persoanelor dependente care utilizează drogul sub formă injectabilă 
şi care prezintă afecţiuni asociate (hepatită, HIV etc.), este necesară solicitarea de 
informații de la specialişti, în sensul aprecierii gravităţii situației şi trasării direcțiilor de 
intervenţie necesare sau a modului în care un anumit tip de sancțiune poate afecta 
starea de sănătate. 


De asemenea, în stabilirea direcțiilor de acțiune care implică identificarea 
tratamentului potrivit, consilierul de probaţiune poate lua în considerare colaborarea cu 
specialişti care îşi desfăşoară activitatea în domeniul dependenţei. Aceştia pot confirma 
sau contribui la crearea unui plan integrat de asistenţă a consumatorului, în acord cu 
motivaţia sa pentru schimbare. 


În cazul referatelor de evaluare, colaborarea cu specialişti externi sistemului implică 
timpi suplimentari, fiind probabilă depăşirea termenelor legale de efectuare. Se pot 
emite însă informaţii instanţei de judecată prin care să se justifice importanţa consultării 
şi colaborării în vederea realizării referatului, obținându-se astfel un termen mai lung în 
trasarea concluziilor finale în ceea ce priveşte capitolul perspective de reintegrare 
socială. 


Programe de asistență a consumatorilor de droguri în România 


Sistemul de asistenţă reprezintă o combinaţie de intervenții terapeutice, sub forma 
unui continuum de servicii (programe, centre etc.) oferite consumatorului de droguri în 
concordanţă cu nevoile acestuia. Fiecare verigă a acestui sistem este extrem de 
importantă pentru integralitatea şi operaţionalitatea sistemului de asistenţă, cu toate că 
acestea rareori se regăsesc în totalitate într-un anumit loc. 


Cunoaşterea unor informaţii minime privind tipurile de programe de către consilierii 
de probaţiune este foarte importantă, având în vedere în mod special rolul de furnizor 

de informaţii pe care îl joacă fie atunci când beneficiarul are obligaţia de a respecta 
anumite măsuri sau obligaţii impuse de instanța de judecată pe perioada de 
supraveghere (motivaţie extrinsecă), fie când decide din proprie iniţiativă să renunțe la 
consum, cu ajutor de specialitate (motivaţie intrinsecă). Din aceste motive, consilierii de 
probaţiune trebuie să informeze beneficiarii despre instituţiile care oferă servicii de 
tratament şi ce presupune fiecare tip de tratament, în condiţiile în care nu există o 
„reţetă” unică de tratament valabilă pentru toate persoanele consumatoare de droguri şi 
nici un tratament unic, indiferent de tipul de drog utilizat. 


Pentru o mai mare claritate şi vizualizare a acestui sistem de asistenţă, în sensul 
oferirii unei informări minime necesare unui consilier de probaţiune, se apelează în cele 
ce urmează la o abordare din perspectiva programelor oferite consumatorilor de droguri. 
Această prezentare va include însă informaţii legate în special de programele existente 
pentru consumatorii de alcool şi heroină (aceste tipuri de droguri apar în momentul de 
față ca fiind drogurile mai frecvent utilizate). 


Pentru beneficiarii consumatori de alcool se practică pe scară largă dezintoxicarea 
sub supraveghere medicală cu administrarea de medicamente simptomatice. Începând 
cu anul 2008, ANA, prin CPECA, a introdus tratamentul în ambulatoriu cu antagonişti 
(naltrexonă) pentru persoanele dependente de alcool. Accesul la acest tip de program 
se bazează pe existenţa unei motivații puternice de a înceta consumul. 


Programele de tip drog 0 au ca scop încetarea completă a consumului şi 
menţinerea abstinenţei pe o perioadă îndelungată. Ele includ mai multe etape, care nu 
trebuie însă să fie secvențiale. 


Dezintoxicarea. Oricare ar fi modalitatea concretă de dezintoxicare avută în vedere 
(ambulatorie sau intraspitalicească, cu sau fără substituție), ea reprezintă o verigă într- 
un proces care are ca obiectiv final abstinența. 


Dezintoxicarea ambulatorie fără substituție. Pare o soluție de tratament 
acceptată mult mai uşor de către persoanele consumatoare de droguri. Practic, se 
realizează prin consultaţii în urma cărora persoana îşi autoadministrează tratamentul la 
domiciliu. 


Dezintoxicarea intraspitalicească fără substituție. Pare soluția de tratament cea 
mai accesibilă şi des accesată, dată fiind durata scurtă de internare (14-21 zile). Se 
realizează în principal în spitale de psihiatrie sau secţii specializate, în cadrul unor 
instituții medicale. Experienţa practică demonstrează faptul că, în momentul de faţă, 
majoritatea persoanelor consumatoare de droguri care intră într-un program de 
dezintoxicare sunt internate în regim de urgenţă, fără a avea loc o evaluare în prealabil 
a nevoilor lor. Astfel, persoanele care prezintă un istoric lung de consum şi care nu au o 
motivaţie ridicată de renunțare la consum, se externează foarte rapid, dar nu înainte de 
a intra în diferite conflicte cu persoane internate eligibile pentru programe de tip drog 0. 


Dezintoxicarea cu substituție include, în cazul consumului de opiacee, precum 
heroina, administrarea unei medicaţii agoniste, în doze progresiv diminuate, în vederea 
minimizării disconfortului fiziologic şi emoţional resimţit în perioada de sevraj de către 
consumatorii de opiacee. 

Programe de tratament cu agonişti / antagonişti“ de opiacee 


Menţinere cu agonişti de opiacee (metadonă). Esenţial în includerea într-un astfel 
de program este ca persoana respectivă să prezinte un consum intravenos de heroină 
pe o perioadă lungă, iar, în ultimul an, să prezinte mai multe episoade de recădere sau 
eşecuri repetate în programe de tip 0. Durata tratamentului de menţinere pe metadonă 
este nedeterminată. 


În cazul persoanelor care înregistrează recăderi multiple de-a lungul tratamentului 
substitutiv se recomandă menţinerea pe o perioadă mai lungă de timp până când 
pacientul se simte pregătit din punct de vederea fizic şi emoţional pentru o eventuală 
dezintoxicare. 


Adesea însă, pe perioada tratamentului, beneficiarii invocă dorinţa de a stopa 
tratamentul. Această situaţie poate să apară ca urmare a unei perioadei lungi de 
administrare, când persoana consideră că se simte pregătită emoțional şi fizic pentru 
abstinenţă. Evaluarea gradului de pregătire pentru ieşirea din tratament este însă 
deosebit de importantă, altfel riscul de recădere în consumul de droguri este iminent. 


Dezintoxicarea substitutivă cu suboxone. Menţinerea cu suboxone. 


Tratamentul cu suboxone este relativ nou în România, motiv pentru care un număr 
redus de consumatori de opiacee pot beneficia de acest tip de intervenţie. Din punctul 
de vedere al administrării, tratamentul cu suboxonă este mai puţin rigid în comparaţie cu 
tratamentul cu metadonă, astfel încât, după o anumită perioadă de timp, medicul poate 
să prescrie administrarea la domiciliu a unei părţi din doza admisă. Aceasta constituie 
un avantaj pentru beneficiarii care consideră că ritmul de viaţă este perturbat de 
prezentarea zilnică la tratament. Tratamentul cu suboxonă este utilizat atât în 
dezintoxicare, cât şi în menţinere. 


Mentinerea cu antagonişti de opiacee (naltrexonă). 


Utilizarea antagoniştilor la opiacee în tratamentul dependenţei de heroină are ca 
scop blocarea euforiei care urmează după administrarea opiaceelor, întârziind sau 
evitând recăderile. Către acest tip de program pot fi însă îndrumați doar cei care 
prezintă un nivel de motivaţie ridicat, care dispun de stabilitate economică şi socială 
mare, sunt integrați familial, şcolar sau profesional, nu consumă alcool şi prezintă un 
risc minim de recidivă în infracţionalitate. 


Naltrexona nu produce dependenţă fizică sau psihologică şi nu dezvoltă toleranţă la 
efectele antagoniste. Tratamentul cu naltrexonă este indicat şi în cazul persoanelor 
consumatoare de alcool. 


Dacă în cazul persoanelor consumatoare de opiacee (în special heroină) sau alcool 
paleta de servicii de tratament este mult mai largă, luându-se în considerare mai ales 


*Menţinere cu agonişti de opiacee (metadona) — „ansamblul de măsuri terapeutice care are ca obiectiv 
stabilizarea consumatorului, prin înlocuirea drogului consumat cu un agonist adecvat de la caz la caz, pe o 
perioadă de timp îndelungată, în vederea reducerii consumului drogurilor şi a riscurilor asociate, şi facilitarea 
reabilitării şi reinserției sociale”; Susținerea abstinenţei cu antagonist opiaceu (de tip naltrexona) — 
„ansamblul de măsuri terapeutice care are ca rezultat blocarea acţiunii drogului consumat”, HG nr. 860 din 28 
iulie 2005 pentru aprobarea Regulamentului de aplicare a dispoziţiilor Legii nr. 143/2000 privind prevenirea şi 
combaterea traficului şi consumului ilicit de droguri, cu modificările şi completările ulterioare. 

latura medicală, în cazul persoanelor dependente de alte droguri (cocaină, canabis, 
ecstasy etc.), accentul se pune pe tratamentul strict al dependenţei psihologice. 


Indiferent de tipul de tratament în care este inclus, însoţirea persoanei pe parcursul 
procesului terapeutic se impune ca necesară. Resursele de suport de care dispune 
persoana sunt foarte importante, dar consilierea este importantă pe tot parcursul 
tratamentului. Experienţa în lucrul cu persoanele consumatoare arată că mulţi dintre cei 
care reuşesc să se schimbe semnificativ în privința consumului sunt cei care dispun de 
suport activ din partea familiei, în special din partea persoanelor care au relevanţă 
afectivă pentru acea persoană. Modalitatea de comunicare şi relaţionare dintre 
consumator şi aceste persoane este de asemenea importantă. Încrederea, ascultarea, 
înțelegerea, răbdarea, sinceritatea, directivitatea, fermitatea, consecvenţa, colaborarea 
şi suportul sunt elemente fundamentale de care persoana resursă trebuie să dispună şi 
să fie dispusă să le investească în relaţia cu persoana consumatoare. Investiţia apare 
cu atât mai necesară atât timp cât consecinţele consumului de drog asupra stilului de 
viaţă şi comportamentului consumatorului sunt semnificative în timp. De aceea, pentru a 
oferi suportul necesar ce favorizează eficienţa tratamentului, implicarea familiei în 
procesul terapeutic este de asemenea esenţială. 


Spre exemplu, un element specific recuperării dependenţilor de alcool este faptul că 
cele mai bune rezultate l-au înregistrat programele de intervenție de grup, în special 
cele de tip „grupuri de suport”. În România există o rețea amplă de grupuri de suport de 
tip AA? -— alcoolici anonimi, şi de tip Crucea Albastră. În general astfel de grupuri de 
suport au date de contact pe internet. În unele judeţe există organizaţii sau centre 
specializate în recuperarea alcoolicilor, care oferă programe de tip rezidențial” sau 
grupe de tratament în centre de zi. În recuperarea unui alcoolic este importantă 
obținerea colaborării din partea familiei datorită fenomenului de codependenţă“. 
Comunitatea oferă şi grupuri de suport pentru codependenţi (grupuri AlAnon pentru 
parteneri şi AlAtin pentru copiii alcoolicilor). Grupurile de suport sunt un factor important 
nu numai în recuperare, dar şi în motivarea alcoolicilor pentru a începe o formă de 
tratament prin exemplul celor care s-au recuperat. 


În cele mai multe dintre cazuri, persoanele consumatoare de droguri contactează pe 
parcursul perioadei de dependenţă diferite afecţiuni (hepatită B şi C, HIV) care necesită 
un tratament adecvat. Astfel, în momentul referirii către un anumit tip de tratament, este 
necesar să se identifice starea de sănătate a persoanei care doreşte să intre în 
tratament. Aceste boli pot reprezenta chiar un criteriu de (ne)acordare a 
medicamentaţiei de substituție; de exemplu, existența unor probleme de natură hepatică 
severă poate să constituie o contraindicaţie pentru intrarea pe tratamentul cu suboxonă. 
De aceea, pe perioada termenului de încercare, supravegherea medicală pentru astfel 
de persoane este indicată, fiind esenţială astfel colaborarea cu spitale sau secții 
specializate. 


* Caracteristicile acestui mod de intervenţie sunt: conştientizarea că toți membrii grupului au o problemă; 
grupul este format doar din persoane alcoolice; participarea este activă în cadrul grupului, abordându-se 
problemele individuale într-o atmosferă empatică şi de sprijin. 

Tratamentul este indicat pentru pacienții cu un stil de viață focalizat aproape în exclusivitate pe procurarea şi 
consumul de alcool. Este vorba despre acele persoane care nu au o motivaţie suficient de puternică şi nici 
suport social, dar care nu îndeplinesc criterii clinice pentru spitalizare. Un program rezidenţial poate oferi: 
evaluarea psihosocială şi a familiei, activități psiho-educative, grup autosuportiv, direcționarea către servicii de 
asistenţă psiho-socială de specialitate. 

ê Alcoolismul e o boală de familie care îi afectează pe toţi cei implicaţi, indiferent de situaţiile particulare în 
care aceştia se află. 


244 


În cazul persoanelor dependente care nu îşi doresc modificarea stării sau a 
comportamentului de consum şi care utilizează drogul sub formă injectabilă, ce implică 
riscuri asociate, la nivel internaţional şi naţional, a fost dezvoltat un anumit tip de 
program - „harm reduction” (reducere a riscului). Acest termen desemnează programe 
de sănătate publică având ca scop reducerea consecinţelor nefavorabile (negative) ale 
consumului de droguri. Pe lângă cele care presupun substituția cu metadonă, aceste 
programe cuprind şi o serie de servicii de tip „outreach””. În România, serviciile de tip 
outreach se referă, în principal, la activităţi de tipul schimb de seringi, distribuirea de 
echipamente de injectare, educaţie şi informare, toate acestea cu scopul de a reduce 
riscurile de infectare cu HIV, hepatită B şi C. O caracteristică a programelor de tip 
schimb de seringi este gradul minim de selectivitate a beneficiarilor, astfel încât orice 
consumator de droguri poate beneficia de acest tip de serviciu. Programele de tip harm 
reduction nu sunt orientate însă către abstinenţă, ci către ideea protejării sănătății 
consumatorilor de droguri, a persoanelor din mediul lor şi a societăţii, în general. Acest 
tip de servicii asigură de obicei o primă legătură între persoanele consumatoare de 
droguri şi serviciile de sănătate publică. De aceea, referirea către astfel de servicii poate 
fi folositoare. 


Alături de aceste arii de intervenţie implicate în ceea ce presupune asistarea unei 
persoane consumatoare, date fiind caracteristicile modului de viață al consumatorului, 
intervenţia în plan social poate viza în plus şi restaurarea relaţiei cu şcoala sau a relaţiei 
profesionale. Pentru a restaura aceste arii, consilierul de probaţiune poate avea în 
vedere colaborarea cu organizaţii — locale sau naţionale, guvernamentale sau 
neguvernamentale — ce oferă suport vocaţional sau integrare profesională, şcoli sau 
licee. 


În cazul persoanelor consumatoare de alcool sau heroină se întâmplă să ne 
confruntăm cu nevoia unui adăpost. Din cauza comportamentului asociat consumului 
unor astfel de tipuri de drog (neglijenţă de sine, furturi din casă, violență verbală şi 
fizică), se întâmplă ca aceste persoane să rămână fără adăpost. De aceea, colaborarea 
cu primăriile sau alte organizaţii ce pot asigura cazare temporară unor astfel de 
persoane poate fi de mare ajutor. 


7. Concluzii 


“O să acționez mereu, dacă ceea ce fac aduce o diferență.” 


William James 


Înțelegerea cauzelor ce îi conduc pe unii oameni să aleagă drogul ca soluție în 
rezolvarea problemelor cu care se confruntă zi de zi poate face diferenţa. Prin 
menţinerea unei atitudini constructive pe tot parcursul intervenției, prin ajustarea 
aşteptărilor reciproce şi folosirea resurselor comunitare, consilierul de probaţiune poate 
deveni un reper pentru cei ce şi-au pierdut echilibrul existenţial. 


Nu există rețete unice de tratament al dependenței, ci, dimpotrivă, o multitudine. 
Tocmai din acest motiv consilierul de probaţiune are libertatea de a cerceta alături de 
beneficiar problema dependenţei şi de a descoperi împreună cu acesta soluţia. 


7 „Serviciile de tip «outreach» reprezintă o extensie a asistenţei către o categorie de persoane ce nu au fost 
incluse anterior în nici un alt tip de serviciu social” - Merriam-Webster Dictionary Online. 

Consilierul de probaţiune trebuie să fie conştient că, atunci când abordează 
problematica dependenţei, nu întotdeauna are ocazia de a vedea rezultatul final. Nimic 
din ceea ce investeşte nu este însă în zadar. Mai devreme sau mai târziu, evaluarea şi 
intervenţia vor căpăta valoare şi relevanţă. 

„Vai, Doamne!” 


- O experienţă împărtăşită a consumului de drog - 


Buna ziua! Numele meu este Alexandru şi am 31 de ani. Sunt consumator de heroină şi în 
cele ce urmează o să vă povestesc câteva frânturi din viața mea. 


Viaţă de hot 


Eu şi cu prietenii mei suntem nişte drogati. Consumăm heroina, injectabil, ca şi orice altfel de 
pastile pe care mai punem mâna, inclusiv metadonă sau diazepam. 


La fel este şi cel mai bun prieten al meu — O. 


„Bă O! Ţine-mă şi pe mine de mână, căci nu îmi găsesc vena!”, îi zic eu la un moment dat. 
„Da ține-te singur, mă, că eu nu pot: îmi vine să vomit!”, răspunde el. „O bază nu pot să îmi pun în 
tine, bă O, bă! Dar mamă ce mă rupe asta”, spun eu în timp ce îmi injectez lichidul de culoarea 
coniacului. „Tu cum eşti?” „Bine şi eu. Sunt rupt!”. „Hai să te pup!” şi ne luăm în braţe într-o 
îmbrățişare ce pecetluia şi mai tare prietenia noastră. O prietenie legată de heroină, deşi mă 
gândesc că o prietenie nu ar trebui sa fie legată pe un lucru atât de instabil cum este heroina. 
Asta pentru că în lipsa ei este foarte uşor să vinzi şi o prietenie de ani de zile, o prietenie muncită 
ani de zile, cu trup şi suflet. Dar aşa se întâmplă când gândeşti cu vena, şi nu cu sufletul sau cu 
mintea. 


Dar nu trece mult şi îl îmbrâncesc pe O. „Aud paşi, trebuie să fie mama. Ascunde-te repede!”. 
Aud două bătăi în uşă şi răspund: „Da, mamă, zii!”. „Eşti bine?”, întreabă ea. „Da, intră.” „Am avut 
impresia că mai eşti cu cineva.” „Ai avut o impresie greşită”, răspund eu către ea, pe un ton 
sarcastic. „Hai, măi mamă, când ai de gând să termini cu drogurile?! Nu vezi că te distrug? Parcă 
nu mai arăţi a om!”. „Dar a ce?”, reacţionez eu, „a câine?” „Nu, mamă, dar şi fața ta arată mai 
îmbătrânită”. „Păi, o să mă internez. Dar nu mai am buletin. Să-mi fac buletinul şi mă internez!”. 
„Of, of, măi mamă!”, ofta ea, în timp ce părăsea camera. „O doare”, îmi zic eu, „dar ia să mă mai 
lase frate în pace. Păi ce, mă droghez pe banii şi sănătatea ei? Sunt matur, sunt vaccinat şi fac ce 
vreau!”. „leşi, bă, afară”, îi zic apoi lui O. „Ce suferă săraca maică-ta!”, spune O în timp ce ieşea. 
„Hai, lăsaţi-mă în voia mea, şi tu, şi ea! Tu ce te bagi? Să stea acolo în banca ei, că nu mă 
droghez nici pe banii, nici pe sănătatea ei şi nici pe a ta!” „Da, aşa este, dar tu nu ai auzit de 
datoria pe care o ai faţă de Dumnezeu?”. „Şi, mă rog, care ar fi aceea?”. „Respectul față de 
oameni şi față de Dumnezeu”. „Una la mână, respect oamenii, în măsura în care o merită, iar a 
doua, nu cred în Dumnezeu, iar de acum încheiem subiectul. Gata!”. „Cum vrei tu, dar să ştii...” 
„Gata!”, strig deja enervat. „Mai bine zi-mi ce facem de bani? Nu mai avem nici un pic de marfă, 
dar nici alţi bani!”. „Păi, cum ce? Mai ştii altceva în afară de furat?”. „Cerşeala”, am eu atunci o 
revelaţie. „Da, dar tu nu ai niciodată răbdare, nici să stai la chetă!”. „Aşa e!', exclam în timp ce 
scot geanta de sub pat. Era o geantă de umăr, magică, în care aveam căptuşeală de aluminiu. 
Era perfectă pentru furat, căci căptuşeala anihila orice alarmă. Îmi dădea şi un aer mai boem pe 
deasupra. Nimeni nu bănuia că mă duc cu ea la furat. „Intri cu mine?”, îl întreb pe O, ajungând în 
fața unui magazin. „Aş vrea să mă marchezi şi pe mine, ca să terminăm mai repede”, am 
continuat eu entuziast. „Nu!”, spune ferm O, „ştii că nu particip la aşa ceva!”. „Ah!”, înjur eu printre 
dinți, „dar îţi place să te bucuri cu mine când iau marfa. Bine! Aşteaptă aici, dar în cazul ăsta s-ar 
putea să dureze mai mult!”. Şi am intrat singur atunci. Odată ajuns în dreptul raftului care mă 
interesa, m-am uitat stânga-dreapta, să văd dacă nu se uită vreun angajat, când aud: „Bagă 
acum! Nu se uită nimeni!”. Era O. Nu am mai aşteptat altceva, am luat obiectele şi le-am îndesat 
în geanta magică. „Mersi, dar ce e cu tine aici?”, l-am întrebat. „Nu am putut să te las singur, iar în 
plus, vreau să trag, nu-i aşa?!”. „Bă, scuze!”, i-am replicat, „nu am vrut să sune aşa de urât”. „Nu-i 
nimic! Sunt obişnuit! Am vrut să mă asigur totuşi că nu pățeşti nimic, dar aş vrea să înţelegi că nu 
sunt de acord cu metoda asta de a face rost de bani: e primitivă şi lipsită de respect față de tine şi 
față de alţii”. „Bun! Hai să mergem totuşi să ne luăm marfă!”, i-am zis eu lui O, în timp ce ieşeam 
fără nici o problemă din magazinul cu pricina. „Am să mă mai gândesc la asta”, am continuat 
nepăsător, căci singurul gând pe care îl aveam în acel moment era la „marfă“, nu-mi păsa mie de 
alții. 

Poliţia 


„Mamă, vezi că trebuie să vină M. Te rog să îl trimiţi la mine în cameră. Am ceva treabă cu el 
azi”. Lucrul ăsta i-l spuneam mamei în fiecare dimineață. Totul se desfăşura de parcă era un 
ritual. Eu o anunțam pe mama de sosirea lui, acesta venea şi împreună plecam: „Câţi bani ai, 
bă?!”. „Două foi”. „Eu tot două. Hai la ăla să luăm o bilă. Rămânem la el datori cu o foaie”. „Hai!”. 
Astfel, trăgeam, mergeam la furat sau la amanetat, dacă mai aveam ceva de dat, şi plăteam 
datoria. 


„Bă M, hai să mergem la magazinul ăla de la gară, că n-am mai fost demult”, am zis eu într- 
una din zile, în care nu ştiam cum să facem rost de bani. „Păi da, bă, dar ai uitat că ne-au luat la 
ochi ultima oară?”. „Eu zic că ne-au uitat. A trecut ceva vreme de atunci. Şi, oricum, ne orientăm, 
dacă avem loc luăm, dacă nu, plecăm şi asta e — mergem în altă parte. Ar fi păcat totuşi să nu 
încercăm”, îi zic eu. „Bine, bă, hai să mergem”, este M de acord. 


Zis şi făcut. Ajungem, intrăm în magazin, ne alegem obiectele dorite (bineînţeles cele mai 
scumpe), le ascundem şi dăm să ieşim, în timp ce ne prefăceam interesați de alte obiecte afişate 
prin vitrine. 


La un moment dat însă, M îmi spune: „Bă, s-au luat ăştia după noi. Eu ascund astea aici, 
printre rafturi. Nu ies aşa, căci o să ne oprească.” „Bă, eu încerc să ies, să văd ce se întâmplă”, 
îmi asum eu riscul, mai curajos decât el. În timp ce ne apropiam însă de ieşire, văd cu coada 
ochiului o mulțime de angajaţi cum se apropiau de mine. Toţi erau îmbrăcaţi în haine de aceeaşi 
culoare. Atunci am renunțat şi am ascuns şi eu obiectele ce le aveam printre alte rafturi. Dăm să 
ieşim, însă la ieşire suntem opriţi. Panica se putea citi pe chipul angajaților, căci nu au găsit nimic, 
însă ei au remarcat obiectele ascunse printre rafturi. „Măi oameni, ce facem?”, îi întreabă unul 
dintre angajați pe colegii ce îi erau aproape. „Păi, ce să facem, nu au nimic asupra lor, le dăm 
drumul aşadar!”. „Nu, nu”, se băgă atunci în vorbă una mică de statură şi urâtă. „Poliţia! Chemaţi 
poliția!” „Ah!”, exclam eu atunci, înjurând-o printre dinţi. Am fost apoi băgați într-o cameră 
separată, în aşteptarea poliției. „Ah, Doamne!” m-am trezit strigând deznădăjduit, doar pentru 
mine. „Ah, Doamne? Ce vorbe? Ce cuvinte? Nu ştiu de ce le-am rostit! Nu sunt credincios şi nici 
religios. Bănuiesc că e o problemă de educaţie?! Sau poate este reacţia spiritului de 
autoconservare, care în faţa fricii ne îndeamnă să ne agăţăm de orice colac de salvare. Sau poate 
aşa este natura omului: să pună eşecul în cârca altcuiva, pentru că, până acum, nu l-am invocat 
pe Dumnezeu decât în situații similare”, erau gânduri ce mi-au trecut prin minte atunci. Mi-am dat 
seama cât de penibil sunt şi m-am adresat către M: „Bă, doar să scăpăm repede, căci nu au ce să 
ne facă!”. „Da, trebuie să plecăm repede de aici, altfel, nu mai apucăm să rezolvăm nimic azi.” 

După câteva țigări fumate, doi poliţişti îşi fac apariţia. „Bună seara”, ne-au spus ei, după ce 
ne-au aruncat o privire scurtă, dar plină de interes. „Ei sunt?”, au întrebat apoi un angajat. Au 
primit confirmarea şi ne-au mai privit o dată. De această dată ne-au măsurat din cap până în 
picioare şi au replicat cu celebra şi eterna remarcă: „Bă băieți, nu ne cunoaştem de undeva?”. 
„Nu, şefu', nu”, răspundem noi într-un ison. „Bă, sigur nu ne-am mai văzut? Căci îmi păreți 
cunoscuți! Eu ştiu: poate aţi mai fost pe la noi prin prăvălie?” „Nu, şefu'. Nu”, căci nu voiam să îl 
deranjăm. „Bine, băi băieți, atunci scoateţi tot ce aveți prin buzunare: acte, obiecte ascuţite, alte 
bunuri, bani... tot ce aveţi”, şi ies din cameră. „Auzi tu, bă... bani”, spun eu către M. „Aştia vor să 
vadă câţi bani avem. Să vezi tu ce ne fac ăştia!”. „Ce să ne facă, bă?! Ce, ne-au prins cu ceva?”. 
„Da, aşa e, ai dreptate, dar noi trebuie să plecăm cât mai repede de aici, căci nu mai găsim 
nicăieri marfă!”. Dialogul nostru a fost întrerupt: poliţiştii s-au întors. „Gata, băieţi? Hai, băgați tot 
în buzunare şi hai la secție”, ziseră poliţiştii, şi asta după ce au aruncat doar o privire scurtă peste 
obiectele scoase de noi din buzunare. Noi ne ridicarăm în picioare şi atunci unul dintre ei a spus, 
privindu-mă direct în ochi: „Mare noroc aveţi că am venit noi, dacă veneau ceilalți colegi ai noştri, 
celălalt echipaj”, spune el, luându-mă de gât şi arătându-mi pumnul. „Da, bun, înțeleg”, spun eu, 
încercând să par demn, „şi acum ce urmează?”. „Păi, mergem la secţie, vă luăm declarații şi, 
dacă aveţi bani mulţi pentru avocaţi, poate scăpaţi”. „Hai, lasă-mă cu vrăjeala”, îmi spun eu în 
mintea mea şi apoi continuu cu voce tare: „Hai, şefu', nu ne nenoroci, că noi avem familie, copii 
mici acasă. Noi suntem amărâţi. Nu ne distruge, te rog eu frumos!”. „Bine, mă băieți, hai la 
maşină, să stăm de vorbă”. Şi atunci am părăsit magazinul, am intrat în maşina poliției şi am dat 
şpagă puținii bani pe care îi aveam. Fericiţi că am scăpat, am găsit ulterior un alt magazin din care 

să furăm câte ceva. De data asta mă despart de M ca să nu dăm de bănuit şi introduc diverse 
obiecte în geanta magică. Dau să ies, când aud vocea politicoasă a unui agent de pază: „Domnu, 
domnu’... Fiţi amabil. Scuzaţi-mă, dar am primit ordin să vă controlez în geantă!”. „Am pus-o”, îmi 
spun în gând, dar deschid geanta. Păream calm, dar aveam inima cât un purice. Acesta se uită în 
interior, fără a da la o parte căptuşeala. „Bine, mulțumesc şi mă scuzați!”. Uşurat, continui drumul 
spre ieşire, hotărât să îl aştept pe M afară. 

La ieşirea din magazin îl zăresc pe O. Acesta se apropie şi mă sărută pe obraz. „Eşti 
teafăr?”, mă întreabă el. „Da. De ce?” „Vreau să mă asigur că eşti bine. Te-am văzut mai 
devreme în maşina poliției. Ti-au făcut ceva?”. „Nu, am scăpat cu bine”, răspund eu şi apoi mă 
apuc să îi povestesc toată întâmplarea. „Pentru prima întâmplare mulțumeşte-i lui Dumnezeu”, 
spune O. „Ai scăpat cu bine. lar mai devreme îl invocai. El te-a ajutat. Pentru cea de-a doua, 
mulțumeşte-i timpului. EI şi-a aşternut mantaua experienţei şi a stăpânirii de sine asupra ta, însă 
păcat că mantaua e țesută cu ace de seringă. Hai că te las... Uite că vine şi M acum”. Într-adevăr 
venea, dar când am întors privirea către O, acesta nu mai era, dispăruse. 


2 


„Mamă, cum ai scăpat de agent?!” exclamă M. „Lasă că îți povestesc...”, şi plecăm să 


amanetăm obiectele şi să cumpărăm „marfă”. 
Prietenii 


Mă obişnuisem şi îmi convenea mai mult să merg singur la furat. Indiferent că eram singur 
sau cu cineva, tot atâţia bani făceam, doar că, dacă eram singur, nu mai trebuia să îi împart. Cel 
mai mult mă bucuram însă când mă însoțea O, chiar dacă nu participa. Discuţiile cu el mă 
inspirau, erau o plăcere, parcă eram pe altă lume. 


Îmi aduc aminte că într-o zi m-a însoţit până la un alt prieten, B. Cu el obişnuiam să consum 
câteodată. O nu a vrut însă să urce şi a preferat să mă aştepte în fața blocului. 


Ajuns în casă la B, îmi scot „marfa” şi încep să mi-o pregătesc. Atunci B mă întreabă: „Ce 
faci, bă? Parcă te lăsaseşi?”. „Păi, sunt lăsat”, i-am răspuns. „Doar că trag un pic acum, de poftă”. 
„Bă, dar prost eşti!”, exclamă B. Mă enervez atunci şi îi răspund: „Tu îmi spui mie că sunt prost? 
Tu îmi Spui mie să nu mai trag? Dar cine eşti tu să mă înveţi ce să fac? Cine eşti tu să îmi spui să 
nu mai trag? şi tu eşti la fel de terminat, ti-ai vândut tot ca să faci rost de marfă! Eu nu cred în 
apostrofările unui terminat ca tine! Aşa că scuteşte-mă de faze de astea!”. 


Mi-am făcut marfa şi am plecat. O mă aştepta: „Am auzit discuţia ta cu B”, spune acesta. „Da, 
şi?” — îi replic eu încruntat. „Vai, ce scuză ieftină ţi-ai găsit pentru a trage o doză. Să te ascunzi în 
casa lui B doar pentru că este şi el drogat. În plus, tu ştii că ceea ce el ţi-a spus a venit din suflet. 
Tu ştii că doar oamenii care au trecut pot vorbi şi înțelege asta. Ştii că nimeni nu poate înțelege 
mai bine decât un drogat ce înseamnă încercarea consumului şi ce efort îi cere asta sufletului. Tu 
ar trebui să fii conştient că reacţia ta a fost o slăbiciune”. „Mai taci, bă, şi tu din gură!”, îi replic eu, 
trăgându-i o înjurătură. „Mersi”, îmi replică el, „reacția ta îmi arată că ai fost atent la tot ce ti-am 
spus, chiar dacă te deranjează. Şi, în plus, cred că e bine că eşti deranjat de remarca mea!”. 


Tata 


„Bă O! Noi ce bem azi?”. „Nu ştiu!” „Da, tu nu ştii nimic, niciodată! Vai, dar ascunde-te 
repede, vine tata!”... „Bă, cu cine eşti?”, apare tata. „Singur!”. „Hai bine, lasă asta! Auzi, bă! Tu te 
droghezi!” „Nu, tată. Nu!”, răspund eu cu frică, căci eu eram un puşti adolescent, iar tata este „un 
animal” ce cântăreşte 160 kg şi are o înălțime de aproape 2 m. „Bă! Tu să nu mă minţi!”, continuă 
tata, pe un ton înfipt. „Nu, tată. Nu!”. „Hai la doctor!”. „Hai...”, îi replic eu sugrumat, iar după ce tata 
iese din cameră să mă lase să mă îmbrac, îi spun lui O, care era ascuns: „Asta-i nebun! Auzi, 
droguri. Să vezi tu ce mă duce la doctor şi mă internează! Eu beau, dar droguri nu am băgat în 
mine în viața mea!”. 


Ajungem la doctor şi aud cum se decide internarea mea „pentru că sunt un betiv şi un drogat 
de primă mână”. Tata are bani, iar toți doctorii îi cântă în strună, însă problema este că nu există 
secţie de tratament separată: secţia pentru dezalcoolizare şi dezintoxicare este aceeaşi. Şi uite 
cum am întâlnit nişte drogati cu care am început şi eu să consum heroină. Vă daţi seama? M-am 

apucat de droguri pentru că tata credea că eu consum deja, iar eu, culmea, am început să 
consum tocmai în spital, unde el a decis să mă interneze pentru a mă trata. 


Poate că acel moment a fost doar o situaţie circumstanţială, căci eu simt că m-am născut de 
fapt dependent, prin eticheta tatei, pe care o port. Dar într-un fel e mai bine că s-a întâmplat aşa, 
căci am şi eu pe cine da vina, ca un laş ce sunt (dar asta rămâne între noi). 


Dar să povestesc un pic despre cum decurge o discuţie între mine şi tata, după un consum 
de mai mulți ani. 


„Bună, tată! Ce faci?”. „Zii repede ce ai de zis, dar ai grijă să fie ceva care să merite să mă 
rețină pe mine din treabă!”. „Nişte bani”. „la! Du-te dracului de aici”, şi îmi întinde nişte bani 
continuând să îşi expună dezamăgirea. „Băi imbecilule, eu muncesc de nu mai ştiu de capul meu, 
ca să am grijă de voi toţi! Nu zic de tine, că asta e! Am, n-am, ţi-oi da, doar țin atâţia în cârcă, 
pentru care nu am nici o obligaţie! Dar nici tu nu mă ajuţi cu nimic. Tu mai rău mă încurci, măi 
băiatule!”. „Bine, bă tată, hai că plec atunci! Pa!”, şi dau să plec. „Bă, bă, bă. Unde te duci? De 
mâncare îţi trebuie ceva?”. „Nu”, răspund eu, „poate săptămâna viitoare”,  fiindu-mi chiar ruşine 
să apelez la el pentru mâncare. „Bine, mai treci pe aici dacă îţi mai trebuie ceva!”. „Mersi frumos!” 


Cam aşa decurgeau întrevederile dintre noi în ultimul timp. Eu cu problemele mele, el cu ale 
lui. 


A existat însă o zi în care tata s-a hotărât să facă un pas spre reconciliere şi mi-a propus să 
mergem împreună la munte, aşa cum făceam împreună cândva. Eu urma să aleg locul şi modul în 
care să ne petrecem minivacanța. Am luat hotărârea să mergem cu cortul. Am ajuns, ne-am 
instalat, dar vacanta nu a durat mult, căci a doua zi am intrat în sevraj. Tata a intrat în panică şi a 
condus repede până acasă, abandonând cortul şi toate lucrurile în locul în care ne-am instalat. Mi- 
am cumpărat marfă din banii dați de tata. Şi vai, vai mie: mi-a fost un rău de nedescris. Foarte rău 
m-am simţit! 


„Hai repede cu mine!”, i-am spus lui O, cu care m-am întâlnit pe drum, „Hai să-mi iau marfă că 
mor!”. „Dar ce s-a întâmplat?”, mă întreabă el, iar după ce i-am povestit ce am păţit, a izbucnit: 
„Eşti un idiot! Du-te şi droghează-te singur, oricum doar asta ştii!”. „Dar acum am nevoie de tine!” , 
am exclamat eu. „Mă laşi tocmai acum, când poate am nevoie de tine mai mult ca oricând?!” „Ştii 
că am să fiu lângă tine când vei avea nevoie”, răspunde el, „doar că acum tatăl tău e mai de 
compătimit decât eşti tu. El este acum cel dezamăgit, iar speranța lui este spulberată!”. 


Ruşinat, nu aveam curajul să îl contactez pe tata, însă aveam nevoie de bani. Căutam o 
scăpare şi credeam că în Germania îmi va surâde şansa, aşa că am făcut primul pas: mi-a dat 
bani. 

„Când pleci?”, mă întreabă O. „Mâine”, îi răspund. „O să-mi fie dor de tine!”. „Da! Şi mie!” 
„Sper să-ţi fie bine!”, adăugă el, uitându-se adânc în mine, „şi poate scapi şi de droguri! Ce zici?” 
„Maa, poate...”, îi răspund eu privind în pământ. „Ştii atunci când privesc în spate, te zăresc peste 
tot”, adaug eu, „Îmi pare rău că nu te-am ascultat niciodată!”. M-a îmbrăţişat tăcut şi a ieşit. 
Aveam sentimentul că o să îl văd din ce în ce mai rar. Nu ştiu de ce simțeam asta, dar era bine. 


Germania 


Germania, ce experiență! Mai fusesem aici în urmă cu 7 ani, iar atunci, în mod obişnuit, am 
făcut ceva ilegal. Când am revenit acum, am fost arestat şi trimis direct în închisoare. Am rămas 
surprins de condițiile de detenţie, îmi imaginam că sunt pe altă planetă. Mai mult decât atât, ei m- 
au ajutat să mă las de droguri. Aveau o atitudine atât de blândă, mă simţeam ascultat şi înțeles, 
chiar şi când nu vorbeam. lar ceea ce am apreciat a fost că m-au ajutat nu ca excepție, ci pentru 
că asta era datoria lor, iar eu ştiam că aşa cum se purtau cu mine se purtau cu oricine altcineva. 
Înălțătoare atitudine! Aşa l-am descoperit şi pe Dumnezeu! Mă simţeam încrezător, iar asta mă 
făcea să mă gândesc cu ruşine la posibilitatea de a relua consumul, odată ieşit afară din 
închisoare. 


Şi nu am mai consumat. 

România 


Dar o depresie groaznică m-a izbit odată ce m-am întors în ţară. Îmi părea rău că am revenit 
pe meleagurile natale! Căutam măcar o frântură din ce găsisem în izolarea din acea închisoare! 
Oare unde era O? Mi-era dor şi de el! şi când eram în închisoare mă gândeam la el, mai mult 
decât la Dumnezeu! Se pare că aveam o dependență mai mare de O decât de droguri! Ştiam că 
el m-ar fi putut ajuta să depăşesc această fază! ÎI strig, dar nu apare! Recăderea nu se lăsă însă 
prea mult aşteptată! Şi uite aşa, într-o dimineață, cu mintea anesteziată, cu scrumul unei ţigări 
uitate, am dat foc casei ce mă adăpostea, casa mamei. Şi fug, lipsit de responsabilitate ... 


Şi iată-mă rătăcind prin oraş, cu sufletul pustiit: oare ce fac ai mei? Mama plânge probabil. 
Tata plânge şi el! Prietena mea plânge. Eu sunt anesteziat complet! Dar iată că, la un moment 
dat, în centrul oraşului, pe bancă, stă O. Se uita la mine de parcă pe mine mă aştepta: „Ce faci?”, 
mă întreabă el. „Eu? Tu ce faci? Unde ai fost până acum? Te-am căutat!” „Unde să fiu?!” 
răspunde el, „acolo unde am fost mereu: lângă sufletul tău, şi la bine, şi la rău!”. „Răspunsul tău 
sună ca şi când ai luat o pauză de masă!”, îi răspund eu. „Ba nu! Am fost tot acolo, numai că ti-a 
fost bine, căci ai fost departe de tot ce-ţi răpea sufletul şi mintea şi ai avut toată lumea în față să o 
construieşti! Acum, te-ai rătăcit din nou, iar eu vreau să te ajut să redescoperi lumea pe care 
învățaseşi să o cunoşti!“. „Şi de ce crezi că poţi să faci asta?”, îl întreb uimit. „Pentru că eu sunt tu. 
Eu sunt o plăsmuire a ta, aşa cum ai vrea tu să fii! Eu sunt calea către Dumnezeu! Ai încredere în 
tine şi totul va fi iar bine!”. „Dar eu nu mai am forța nici pentru următoarea doză, d-apoi să mai am 
încredere în mine. Nici măcar nu ştiu cum să o fac!”, reacţionez eu bulversat. „Simplu. Dacă eu 
sunt o plăsmuire a ta, răspunsul îl vei găsi în tine. Mai ţii minte când îti vorbeam despre forța pe 
care o poate inspira Dumnezeu?! Să ai respectul faţă de oameni şi față de tine, asta e tot ce 
trebuie să faci!”. „hi mulțumesc, prietene, că eşti!”, dar O răspunde ca pentru sine, să nu-l audă 
decât Dumnezeu: „Eu îți mulțumesc!”. 

kkk 

Dacă ați avut răbdarea să urmăriţi până la capăt întâmplările frânte din viata mea, eu vă 
mulțumesc tuturor că m-aţi ascultat! Eu îmi continuu călătoria, lumea încă nu mi s-a relevat, dar 
sunt încrezător că voi izbuti să merg până la capăt şi să îmi plătesc datoria față de oameni şi de 
Dumnezeu! Cu încredere şi respect față de voi toți, eu mă retrag! La revedere! 


Alexandru 

Lucrul cu persoanele ce prezintă tulburări mintale 


Anca Nicoară 
Anca Ciontescu-Niţoiu 


Introducere 


Domeniul muncii cu infractorii care suferă de tulburări mintale este foarte complex şi 
generează adesea dezbateri legate de modul în care sunt înțelese comportamentul 
infracţional şi  infracţionalitatea. Acestea includ discuţii legate de definirea 
infracționalităţii, dacă ea este un rezultat al naturii umane, cu alte cuvinte dacă putem 
vorbi de un comportament infracţional moştenit, iar în acest caz, dacă pedeapsa ar fi 
cea mai bună modalitate de combatere a acestui comportament, sau dacă infractorii 
sunt persoane care suferă de tulburări mintale, iar atunci ar avea nevoie de tratament. 


Deşi domeniul tulburărilor mintale este unul complex şi pare că revine în 
exclusivitate specialiştilor, orice consilier de probaţiune trebuie să înţeleagă câteva din 
problemele care pot să apară pe parcursul evaluării. Este important să avem cunoştinţe 
minime în domeniu, să ne familiarizăm cu legislaţia în vigoare, cu serviciile care există 
în comunitate şi cu rolul diferiților specialişti care pot fi implicaţi. Nu este necesar să fim 
specialişti în psihiatrie sau să avem cunoştinţe detaliate despre psihiatrie. Trebuie să 
cunoaştem câteva dintre tipurile de tulburări mintale, simptomele lor, iar cel mai 
important lucru este să ne formăm relaţii de colaborare cu specialiştii în domeniu. 


Mulţi clienţi aflaţi în evaluarea Serviciului de probaţiune sunt reţinuţi în penitenciar, 
chiar dacă infracțiunea de care sunt acuzaţi este una minoră. Majoritatea suferă de 
tulburări mintale adesea neidentificate şi care nu sunt percepute ca atare de personalul 
închisorii. Mulţi dintre ei au nevoie de îngrijiri medicale de specialitate, într-o instituţie de 
profil, dar ceea ce primesc este doar un tratament medicamentos, care-i împiedică să 
devină agresivi cu ceilalţi. Aceste stări de fapt, ca şi problemele pe care le ridică, fie ele 
de ordin politic, social sau legate de drepturile omului, impun schimbări în plan legislativ, 
dar şi specializarea personalului din cadrul serviciilor de probaţiune şi al celui din 
penitenciare. 


|. Evaluarea stării de sănătate mintală a beneficiarilor aflați în evidența 
serviciilor de probaţiune 


1.1. Semne ale tulburărilor mintale care pot fi corelate cu persoana şi stilul de 
viață al beneficiarului 


Există adesea semne care pot fi corelate cu stilul de viaţă şi persoana beneficiarului 
şi care pot indica existenţa unei tulburări mintale: 


e beneficiarul nu persistă în ceea ce face (de exemplu, îşi schimbă foarte des 
locuința, locul de muncă); 

e este izolat din punct de vedere social (de exemplu, nu discută cu nimeni); 

e  areuncomportament care poate fi etichetat drept „ciudat”; 

e are ticuri; 

e intră uşor în panică atunci când întâmpină dificultăți; 

e consumă periodic băuturi alcoolice — devine agresiv pe fondul consumului de 
alcool; 


e refuză total să colaboreze cu cei din jurul său sau îi ignoră; 

e modalitate agresivă dea stabili un contact; 

e suspiciune extremă; 

e agitație; 

e tulburări în sfera afectivă; 

e tip patologic de gândire; 

e percepții senzoriale patologice; 

e forme grave de automutilare şi încercări repetate de sinucidere. 


În lucrul cu beneficiarii care suferă de tulburări mintale, consilierii de probaţiune 
trebuie deţină câteva noţiuni elementare cu privire la devierile de comportament şi 
simptomele prin care pot fi recunoscute. 


Tulburările depresive au ca principale simptome dispoziția depresivă şi apatia. 
Aceste simptome îşi fac simțită prezenţa timp de mai multe săptămâni sau luni, constant 
sau cu întreruperi, fiind acompaniate de gânduri şi comportamente specifice, 
corespunzătoare dispoziţiei. Viaţa sentimentală este redusă, fără culoare, tristă. 
Tristeţea variază de la un sentiment vag de disconfort general până la disperare 
pronunţată. 


Apatia, care însoţeşte dispoziţia sumbră sau se manifestă în absenţa acesteia, 
apare ca imposibilitate a persoanei de a se bucura. Lipseşte vigoarea chiar şi pentru 
cele mai simple lucruri din viața de zi cu zi. Multe manifestări depresive sunt legate de 
sentimente ascunse de neputinţă şi de furia cauzată de aceasta. Caracteristicile 
principale sunt: tulburări ale apetitului, insomnie, pierdere de energie, piedici 
psihomotorii, dereglări ale programului zilnic. Persoana manifestă nelinişte, o 
concentrare deficitară, griji, sentimente de vinovăţie şi uneori gânduri legate de moarte 
sau dorința de a muri. 


Un episod depresiv are de obicei un început şi un sfârşit bine definite. Dispoziţia se 
deteriorează în scurt timp, în câteva săptămâni sau chiar zile. De regulă, o perioadă 
depresivă durează în majoritatea cazurilor mai multe luni. Există posibilitatea ca 
episodul depresiv să aibă o manifestare singulară, însă de obicei se evidenţiază un tipar 
de episoade repetate. În anumite situaţii, intensitatea episodului depresiv poate deveni 
psihotică, cu manifestarea unor halucinaţii sau iluzii perceptive 


Mania -— în timp ce depresia se caracterizează printr-o dispoziţie în general sumbră, 
în cazul maniei se întâlneşie o dispoziţie preponderent expansivă şi iritabilitate. 
Literatura de specialitate descrie episoade maniacale ce se pot manifesta singular, dar 
şi manifestări bipolare, în care episoadele depresive alternează cu cele maniacale. 
Nucleul maniei este o dispoziţie expansivă şi agitată, acompaniată de hiperactivitate. 
Mania nu se manifestă doar printr-o stare psihică perturbată, ci şi prin tulburări de 
gândire, observație, mişcare şi, mai ales, prin lipsa de conştiinţă a bolii. Manifestările 
cele mai frecvent întâlnite sunt: insomnie, surplus de energie, nelinişte psihomotorie. De 
asemenea, sunt frecvent adoptate comportamente radicale şi o gândire expansivă. 

Ciclul natural al unui episod maniacal este de regulă redus. După câteva săptămâni 
sau luni, dispoziţia revine la normal, însă riscul recăderilor este foarte mare. Episoadele 
maniacale şi depresive pot apărea alternativ şi pot deveni mai frecvente şi mai durabile 
în timp. 


Psihoza - noţiunea de psihoză este folosită ca un termen comun pentru simptome 
ca iluzii, halucinaţii, dezorientare. În cazul acestei devieri, gândirea şi trăirea 
sentimentală sunt grav perturbate. Persoana implicată percepe lumea exterioară şi 
persoana sa într-un mod diferit. Perturbările în perceperea lumii exterioare pot duce la 
iluzii şi halucinații; perturbările în perceperea trăirilor exterioare pot duce la 
dezintegrarea personalităţii şi la o stare adâncă de apatie. 


lluziile sunt însoţite deseori de halucinaţii. De cele mai multe ori se manifestă în 
formă de halucinaţii vocale, vizuale şi senzitive. Câteodată, ideile care ţin de iluzii par o 
încercare a beneficiarului de a-şi explica trăirea halucinaţiilor. Beneficiarii psihotici se 
simt deseori ameninţaţi şi de puţine ori apărarea lor constă într-un comportament 
agresiv. 


Un beneficiar afectat de schizofrenie poate fi recunoscut printr-o distanţă sistematică 
în relaţiile sociale şi prin imposibilitatea de exprimare a emoţiilor umane în situații 
interactive. 


Tulburările de personalitate se exteriorizează prin rigiditate şi manifestări 
exagerate. Aici pot fi încadrate: 


e tulburarea paranoidă — persoanele care suferă de această tulburare manifestă 
tendința generalizată de a interpreta comportamentul celorlalţi ca denigrator sau 
ameninţător în mod intenționat. Adeseori sunt geloase, suspicioase şi mereu 
precaute. 


e tulburarea antisocială - aceste persoane se deosebesc printr-un 
comportament iresponsabil şi antisocial, care le propulsează în mijlocul unor 
situaţii sociale conflictuale. Sunt persoane cu tulburări sociale; existenţa lor se 
caracterizează prin violenţă şi delincvenţă. 


e tulburarea borderline — există o instabilitate generală în aprecierea propriei 
persoane, a relațiilor interpersonale şi a vieţii afective. Manifestarea 
caracteristică este o perturbare a aprecierii propriei identități, cu imposibilitatea 
de a găsi stabilitate prin opţiuni de viaţă fundamentale. 


e tulburarea histrionică - această personalitate se caracterizează printr-o 
emoţionalitate excesivă şi o nevoie continuă de atenţie din partea celorlalți. 
Persoanele cu o asemenea configuraţie pot fi recunoscute prin emoțiile, reacţiile 
psihomotorii şi procedeele de gândire distorsionate. Trăiesc într-o lume de 
superlative; ba sunt ieşit din comun de vesele, ba devin depresive şi 
necomunicative. 


e tulburarea narcisică — aceste persoane sunt caracterizate prin megalomanie, o 
lipsă de înţelegere faţă de situaţia altora şi o sensibilitate exagerată faţă de 
opiniile celorlalţi la adresa persoanei sale. Manifestă excesivă autoapreciere, 
dar, totodată, sunt foarte vulnerabile pentru că nu se pot lipsi de laudele celor 
din jurul lor. 

I.2. Prima întrevedere cu beneficiarul care suferă de tulburări mintale. Abilități 
de intervievare, tipuri de întrebări folosite în timpul evaluării 


După ce primul interviu de evaluare a luat sfârşit, trebuie să ne alocăm suficient timp 
pentru a reflecta şi a ne scrie notițele privind ceea ce am observat. Procesul de a nota 
observaţiile într-o modalitate sistematică va cuprinde printre altele şi redactarea 
examinării stării de sănătate mintală. Referatul de evaluare se bazează în cea mai mare 
parte pe evenimentele din viața beneficiarului şi pe descrierea problemei aşa cum a 
prezentat-o el în decursul întrevederilor. Examinarea stării de sănătate mintală se 
bazează în principal pe observaţiile consilierului de probaţiune. 


Examinarea stării de sănătate mintală nu este uşor de realizat deoarece cuprinde o 
serie de concepte şi etape care pot părea abstracte sau complexe. Scopul este acela de 
a determina evoluţia beneficiarului de-a lungul evaluării (Ce s-a schimbat? Când s-a 
schimbat? S-a schimbat în bine sau în rău?). Indiferent de momentul evaluării sau de 
modalitatea folosită, trebuie să avem în vedere două lucruri. În primul rând, dacă nu 
înțelegem ce ne spune beneficiarul, trebuie să cerem explicaţii suplimentare (este vorba 
despre un proces reciproc de înțelegere pe care beneficiarul îl recunoaşte şi de obicei îl 
acceptă). În al doilea rând, în examinarea stării de sănătate mintală este de preferat să 
observăm ceea ce este util de reţinut pentru evaluarea în ansamblu a beneficiarului şi, 
de aceea, este bine să găsim mai multe lucruri demne de a fi reţinute decât prea puţine. 


Următoarea întrebare se referă la: Cu ce să începem? Răspunsul este invariabil 
acela că întotdeauna când facem examinarea stării de sănătate mintală a cuiva trebuie 
să începem cu descrierea acelor elemente pe care oricine care se uită prima oară la 
acea persoană le va remarca. Trebuie să ne întrebăm: Care a fost prima senzaţie când 
l-am văzut? Arată ca un om sănătos sau ca unul bolnav? Poartă haine potrivite? Este 
curat? Merge ciudat sau neobişnuit? Stă confortabil sau pare tensionat? Are vreun tic? 
Mă priveşte în ochi sau nu? Oricum, trebuie să reținem că un bun consilier de 
probaţiune este şi un bun observator. Premisa este că nimic nu este lipsit de importanţă 
pentru a cunoaşte un beneficiar, mai ales la început. În acelaşi timp totuşi, trebuie să ne 
ferim de două tentaţii care apar din cauza necunoaşterii. Prima este să ne ferim să 
deducem înțelesuri din ceea ce vedem; a doua se referă la tentaţia de a „vedea” lucruri 
care sunt doar presupuneri de-ale noastre. 


Cealaltă problemă este să “vedem” lucruri care nu sunt decât senzațiile şi 
presupunerile noastre. De aceea, trebuie să notăm orice observaţie care ni se pare 
neobişnuită. Atunci când notăm aceste caracteristici semnificative, trebuie să ne 
concentrăm atenţia şi asupra discursului beneficiarului, următoarea arie majoră de 
observaţie în examinarea stării de sănătate mintală. Prin discurs se înțelege cum spune 
beneficiarul ceea ce spune, nu ce spune. Vorbeşte prea rapid sau prea rar? Sau nu 
vorbeşte deloc? Vorbeşte prea tare sau prea repede? Răspunsul la toate aceste 
întrebări privind discursul sau orice ni se pare neobişnuit este de reţinut. 


Următoarea arie de observaţie se referă la emoţiile beneficiarului. Prin emoţii se 
înțelege atât starea de spirit predominantă a beneficiarului, cât şi starea de spirit 
actuală, deşi cele două nu sunt atât de evident diferite. De fapt, starea de spirit 
predominantă se referă la modul în care beneficiarul se simte în majoritatea situațiilor. 
Astfel, el poate spune: „Mi-e frică mai tot timpul!”. Dar, uneori, beneficiarul are dificultăţi 
în a-şi descrie starea de spirit predominantă; în aceste cazuri, trebuie să o deducem noi, 
urmărindu-i manifestările exterioare şi comentariile. Pentru a reduce posibilitatea de a 
interpreta greşit starea de spirit predominantă a beneficiarului, este bine să reținem şi 
observaţiile noastre, şi cuvintele lui. Nu trebuie să spunem de ce se simie beneficiarul 
aşa, ci doar să constatăm cum se simte! 

În privința stării de spirit actuale, aceasta se referă la modul în care beneficiarul îşi 
manifestă starea de spirit cât timp este cu noi în evaluare; aceasta poate coincide sau 
nu cu ceea ce beneficiarul afirmă că simte în majoritatea timpului. Întrebările pe care 
trebuie să ni le punem sunt: Cum pare beneficiarul în timpul interviului, indiferent de 
starea lui predominantă? Pare încrezător sau îngrijorat şi trist? Apoi trebuie să 
determinăm variabilitatea acestei stări de spirit (se modifică pe parcursul interviului?). 
De asemenea, trebuie observată intensitatea stării lui de spirit şi cât de labil este 
beneficiarul (se schimbă repede de la tristețe la bucurie?). În sfârşit, trebuie să 
determinăm cât de adecvate sunt stările de spirit ale beneficiarului în funcţie de 
conţinutul interviului. Ori de câte ori o stare de spirit ni se pare nepotrivită, trebuie să 
consemnăm întregul context al situaţiei. 


După aceasta, trebuie să ne îndreptăm atenţia către gândirea beneficiarului, 
concentrându-ne mai întâi pe procesul gândirii şi apoi pe conţinutul ei. Distincția rezidă 
în aceea că procesul se referă la cum gândeşte o persoană, iar conţinutul, la ce se 
gândeşte acea persoană. Beneficiarul ne poate spune că gândurile lui „o iau razna” şi 
că „s-au amestecat de tot”. Orice ne relatează în legătură cu aceste lucruri trebuie 
consemnat. Dar dacă nu ne spune nimic? Atunci, putem să încercăm să ne dăm seama 
cum gândeşte după felul în care vorbeşte şi reacţiile noastre ne pot alerta că este ceva 
neobişnuit în gândirea beneficiarului. 


Când luăm în considerare factorii de risc care sunt prezenţi în relaţia cu tulburarea 
mintală în cazul beneficiarilor, trebuie să ţinem cont de toate cunoştinţele pe care le 
avem şi de procesul de evaluare ce se aplică tuturor beneficiarilor în general, dar, în 
acelaşi timp, trebuie să luăm în considerare şi alţi factori în plus, cum ar fi: 


e tulburările mintale pot avea impact asupra comportamentului şi relaţionării în 
general; 

e creşterea riscului de violență poate fi o trăsătură pentru anumite tipuri de boli 
mintale; 

e tulburarea mintală conduce deseori spre un comportament imprevizibil; 

e luarea în considerare a riscului de a răni alte persoane este importantă (incluzând şi 
consilierul de probaţiune), dar şi cel de autoagresivitate trebuie să fie prevăzut; 

e riscul crescut în cazul bolilor mintale asociate cu consum de alcool şi droguri ilegale. 


În ceea ce priveşte raportarea beneficiarului care suferă de tulburări mintale la 
infracţiune, sunt câteva întrebări care ne pot ghida în funcţie de gravitatea infracțiunii 
comise. De exemplu, dacă infracţiunea a fost comisă cu violenţă: 


- Cum ti-au fost aplicate măsurile de educaţie când erai mic? Erai luat în serios în 
familie, îţi puteai exprima părerea? Te-ai simţit dorit/apreciat de părinți? Cum abordau 
părinţii tăi conflictele din cadrul familiei? Ce amintiri ai legate de viața de familie? 


Dacă infracţiunea comisă este una sexuală: 


- Cum relaționau părinţii între ei? Cum relaţionau părinții cu tine şi cu fraţii tăi? Care era 
poziţia ta în cadrul familiei? Cum ai fost informat despre sexualitate? Existau tabuuri? 
Cum erau tratate nuditatea, intimitatea, sexualitatea? Cum s-au petrecut primele 
experienţe sexuale ? Ai avut vreodată experiențe sexuale neplăcute? 


Pentru a identifica modul în care beneficiarul se raportează la infracţiune, trebuie să 
avem în vedere următoarele: 


e conştientizarea vinovăţiei, regretul; 
e conştientizarea consecinţelor pentru victime, reacţia celor din jur. 

Regretul poate fi exprimat pentru a stabili/minimaliza consecinţele personale. 
Important este modul în care regretul îşi face apariţia din psihic. În cazul devierii 
antisociale de exemplu, regretul nu exprimă un sentiment de vinovăție, ci o părere de 
rău faţă de felul în care persoana implicată a ales să acţioneze. Pentru instanţă este 
important de ştiut dacă beneficiarul exprimă un regret sincer sau o remuşcare 
interesată, variantele fiind asociate diferit cu riscul de recidivă. 


Conştientizarea consecințelor infracțiunii comise se petrece în etape: 


e înainte de comiterea infracțiunii (Cum ai luat decizia de a comite infracțţiunea?); 
e în timpul comiterii infracțiunii; 
e după comiterea infracţiunii. 


Toate aceste răspunsuri trebuie corelate şi cu tipul infracţiunii comise/imputate. A 
fost premeditată, impulsivă, o reacţie la situaţia din momentele respective sau o “soluție” 
aplicată de beneficiar în repetate rânduri. Dar şi atunci contează persoana: de ce tocmai 
tu, care sunt valorile şi normele tale faţă de acest comportament care depăşeşte 
limitele? 


Confruntarea beneficiarului cu infracţiunea se petrece de asemenea în trei faze: 


relatarea beneficiarului; 

confruntarea lui cu fapte/dovezi/mărturii consemnate în dosarul penal; 

tot ceea ce a precedat infracţiunea; 

emoțiile dinaintea şi din timpul comiterii infracţiunii şi de după aceea; 

a făcut o estimare de risc şi o anticipare comparativă a profitului/pierderilor? În 
retrospectivă, cum ar acţiona dacă s-ar repeta circumstanţele infracţiunii? 


Există situaţii în care beneficiarul nu-şi aminteşte informaţiile legate de infracțiune. 
Persoana se afla probabil într-o stare depresivă, informaţiile nefiind transmise de la 
memoria scurtă la memoria lungă. Beneficiarul a trăit delictul şi nu-şi aminteşte de el. 
Dacă delictul este suficient de grav, poate fi recomandată expertizarea psihiatrică. 


1.3. Identificarea nevoilor beneficiarilor care suferă de tulburări mintale 


Pentru realizarea unui plan de intervenţie adecvat, trebuie evaluate nevoile 
persoanei cu probleme de sănătate mintală şi prioritizate, în funcţie de importanţa 
acestora pentru beneficiar şi de posibilităţile de intervenţie disponibile la îndemâna 
responsabilului de caz, iar atunci când nu pot fi acoperite în cadrul relaţiei de asistare şi 
suport, este necesar să se recurgă la suportul altor specialişti din domeniul sănătății 
mintale (psiholog, psihiatru etc.). Precizăm că nevoile beneficiarului cu probleme de 
sănătate mintală sunt comune cu cele ale persoanei tulburate psihic, dar fără 
manifestări de conduită delincvenţială, la care se pot adăuga nevoi specifice care s-au 
constituit în factori criminogeni atunci când nu patologicul este declanşatorul 
comportamentului infracțional. 


1. Nevoile emoţionale 


La declanşarea crizei psihice, persoana cu probleme de sănătate mintală poate să 
se resimtă în prezența unor idei necontrolabile care îi întrerup fluxul gândirii logice. 
Aceste sentimente produc dezorientare şi subminează capacitatea individului de a 
înțelege ce i se întâmplă, iar eşecul încercării lui de a-şi controla propriile gânduri şi 
sentimente poate genera acţiuni indezirabile, chiar infracţionale. Unul dintre 
sentimentele cel mai devreme instalate în cazul persoanelor cu tulburări mintale este cel 

al incapacității de a înțelege ce i se întâmplă, în sensul că persoana nu realizează ce nu 
este în ordine, ştiind doar că stările, sentimeniele, ideile şi reacţiile, altă dată obişnuite, 
sunt acum distorsionate. În continuare, pot apărea stări de nelinişte, de nesiguranţă şi o 
perturbare severă a comunicării pe măsură ce beneficiarul descoperă dificultatea de a 
se exprima şi a înţelege ce îi spun ceilalţi, aspecte care generează la rândul lor panică 
şi tendinţe de izolare. 


Astfel, în contextul dificultăţilor care apar ca o consecinţă a declanşării tulburării 
psihice, persoana încearcă să minimalizeze solicitările emoţionale din partea celorlalți, 
ajungând să îi evite, manifestând respingere şi izolare emoţională, ceea ce poate 
conduce treptat la sentimente de frustrare şi stări de agresivitate, pe măsură ce 
persoana devine tot mai furioasă pe sine şi pe cei din jur.! 


2. Nevoile socio-economice 


Acestea, în special existența unei locuințe sau accesarea unui loc de muncă, 
reprezintă un domeniu major al intervenţiei în cazul persoanelor cu probleme de 
sănătate mintală în general, dar şi al celor având conduită delincvenţială, situaţie în care 
ele se pot constitui în factori criminogeni de risc. 


Multe studii au relevat importanța angajării în muncă pentru reabilitarea sau 
reechilibrarea celor care au prezentat sau prezintă o problemă de sănătate mintală, 
evident în măsura în care afecțiunea nu îi face total inapți. În general, pierderea 
serviciului aduce cu sine nu doar repercusiuni economice, ci şi repercusiuni sociale şi 
psihologice: pierderea stabilităţii financiare, scăderea respectului de sine, lipsa de 
structură şi de scop în viaţă şi contacte sociale reduse cu prietenii şi foştii colegi de 
muncă.? 


Strâns legată de problema locului de muncă este şi cea a păstrării veniturilor, având 
în vedere că fluctuațiile acestora pot determina incapacitatea de a acoperi anumite 
nevoi personale sau ale familiei, fapt ce duce la stres, scăderea stimei de sine, 
dezordini psihice şi chiar la tentative de suicid. În acest context este de dorit ca 
intervenţia să urmărească şi reducerea neliniştii provocate de aceste fluctuații 
financiare, în paralel cu abilitarea beneficiarului de a gestiona eficient resursele sale 
băneşti şi ghidarea acestuia de a apela la agenţiile de specialitate pentru îndrumare şi 
asistenţă financiară.* 


O altă nevoie de acoperit o reprezintă cea privitoare la existenţa unei locuinţe, 
având în vedere că multe persoane cu tulburări mintale fie nu au familie, fie au pierdut 
legătura cu aceasta, din cauza internărilor repetate, de exemplu. Studiile au arătat că 
mulți dintre foştii pacienţi, după ce sunt externați, colindă într-un lung şir de cămine şi 
aziluri, astfel încât identificarea unui loc adecvat de locuit pentru aceşti clienţi este o 
sarcină dificilă. În astfel de situaţii, sarcina responsabilului de caz (consilier de 
probaţiune, asistent social etc.) este aceea de a identifica şi dezvolta legături cu 
organizaţii care oferă alternative la îngrijirea spitalicească, pentru a facilita beneficiarului 
posibilitatea de a se adapta la viaţa din comunitate.“ 


1 Marta Eisikovits, Note de curs Sănătate mintală, Facultatea de Asistenţă Socială din cadrul Universităţii 
„Babeş Bolyai” Cluj-Napoca. 

? Alan Butler şi Collin Pritchard, Bolile mintale, Editura „Alternative”, Bucureşti, 1993, p. 36. 

° Idem, p. 38. 
* Marta Eisikovits, Note de curs Sănătate mintală, Facultatea de Asistență Socială din cadrul Universităţii 
"Babeş Bolyai”, Cluj-Napoca. 

3. Nevoile psihice 


Se traduc prin prejudecățile atât negative, cât şi pozitive ale persoanei faţă de 
tratamentul şi intervenţia care i se administrează. Aceste nevoi nu trebuie neglijate, 
întrucât ele pot produce temeri nejustificate cu privire la acest tratament ori, dimpotrivă, 
speranţe nerealiste cu privire la succesul acestuia, atitudini ce trebuie corectate prin 
culegerea informaţiilor de la beneficiar, dar şi prin oferirea de informaţii corecte şi 
coerente. 


II. Intervenţia consilierului de probaţiune în lucrul cu beneficiarii care suferă 
de tulburări mintale 


II.1. Model de intervenție în lucrul cu beneficiarii având probleme de sănătate 
mintală 


Pornind de la elementele modelului de evaluare intrapsihică, prezentăm în cele ce 
urmează un model de intervenţie psihosocială în cazul beneficiarilor cu probleme de 
sănătate mintală, model ce are la bază concepţia lui Lazarus (1976), conform căreia 
este important în intervenţie tot ceea ce are relevanţă pentru beneficiar. Scopul acestui 
model este de a face mai întâi o evaluare corectă a subiectului în cauză, de a defini apoi 
în mod clar care sunt problemele existente şi de a stabili în cele din urmă care pot fi 
rezolvate în contextul unei relaţii susținute specialist-beneficiar. Lazarus propune ca 
individul să fie conceput ca un număr diferit de domenii de viaţă, pe care le numeşte 
„modalităţi”, el identificând şapte astfel de „modalităţi-cheie”: comportament, afect, 
senzorial, imaginaţie, cunoaştere, relaţii interpersonale, medicaţie (toate sintetizate în 
literatura de specialitate în conceptul mnemonic BASIC II ID je 


Modalităţi-cheie | Problema evaluată Tehnici posibile de intervenţie 
ale individului 
Comportament | Beneficiarul se plânge de Tehnici asertive. Consiliere şi 
timiditate excesivă şi simte că relaţii pozitive pentru creşterea 
nu face faţă relaţiilor sociale şi | încrederii 
activităţii 
Afect Beneficiarul se plânge că se Relaţii de sprijin şi suport 
simte nefericit 
Senzorial Se simte fizic tensionat, acuză | Asiguraţi-vă prin intermediul 
dureri de cap, greață etc. medicului că nu există probleme 
de ordin fizic 
Imaginaţia Se plânge de diverse griji (de Consiliere şi tehnici de corectare 
ex. referitoare la locul de a imaginației 
muncă: crede că va fi dat afară) 
Cunoaştere Se crede neatrăgător, are un Explicaţi că proasta părere 
respect de sine scăzut despre sine e un răspuns la 
problema sa de sănătate mintală 
(de ex. depresie) 
5 Ibidem. 

Relaţii Anxios, retras în familie şi cu Consiliere individuală sau 
interpersonale | ceilalţi posibilă de grup (cu familia), 
învăţarea de abilităţi sociale, 
dacă este cazul 


Medicație E posibil ca unele dintre Încercaţi alte tratamente, păstraţi 
probleme să fie atribuite legătura cu medicul pentru 
medicatiei (antidepresive, utilizarea adecvată a 
sedative) medicamentelor 

Apărare Retras, plat emoţional, auto- Consilier, explicarea pentru cei 
blamare din jur a motivelor retragerii, 


îmbunătăţirea cunoaşterii prin 
reasigurare pozitivă pentru a 
ajuta reducerea autodenigrării 


Social Pierderea timpului liber, Consiliere vocaţională, de 
dificultăţi financiare gestionare eficientă a timpului, 
suport pentru accesarea 
serviciilor de consultanţă 
financiară, vizite la domiciliu 
pentru scăderea costurilor de 
transport 


Sursa: Alan Butler şi Collin Pritchard, Bolile mintale, Editura Alternative, Bucureşti, 1993, 
pp. 47-48. 


Prin intermediul acestui model, se ajunge în cooperare cu beneficiarul la o listă de 
probleme, care tot împreună sunt luate în considerare în funcţie de priorităţi, pentru ca 
apoi consilierul sau asistentul social să se centreze pe sarcinile punctate în mod special 
şi să identifice metodele de intervenţie corespunzătoare, precum şi mijloacele de 
realizare concretă a obiectivelor de intervenţie, constând şi în colaborarea cu alţi 
specialişti în domeniul sănătății mintale şi instituţii din cadrul reţelei comunitare de 
suport social. 


II.2. Colaborarea interinstituțională în lucrul cu persoanele care suferă de 
tulburări mintale 


Trebuie subliniat faptul că lucrul cu beneficiarii serviciilor de probaţiune, beneficiari 
având probleme de sănătate mintală, este deosebit de complex, aflându-se la 
intersecția mai multor discipline: drept, psihiatrie, asistență socială, sociologie, 
psihologie, filozofie şi politici penale. Astfel, personalul din cadrul serviciilor de 
probaţiune care lucrează cu această categorie de beneficiari trebuie să achiziţioneze 
setul de cunoştinţe şi abilităţi care să-i permită să recunoască o tulburare mintală, să 
colaboreze cu beneficiarul pentru a-l sprijini în ameliorarea situaţiei sale generale, să 
conlucreze cu specialiştii în sănătate mintală pentru a obţine tratamentul şi îngrijirea 
adecvată şi să medieze pentru persoana în cauză accesul la toate resursele 
comunitare, în paralel cu gestionarea riscului pentru populaţia generală, pentru familia 
beneficiarului şi pentru beneficiarul în sine. 


Raportarea la acest aspect trebuie privite şi atribuţiile consilierilor de probaţiune, 
atribuţii reglementate de legislația specifică, cu atât mai mult, cu cât în lumina 

reglementărilor legale din domeniul probaţiunii şi cel al sănătăţii mintale se reiterează 
importanţa colaborării interinstituţionale, respectiv conjugarea tratamentelor medicale cu 
demersurile făcute la nivelul microgrupurilor de care aparține persoana cu tulburări 
mintale şi cu facilitarea accesului acestei persoane la reţeaua comunitară de sprijin în 
domeniu. 


În acest sens, în îndeplinirea atribuţiei referitoare la întocmirea referatelor de 
evaluare la solicitarea organelor judiciare, consilierul de probaţiune evaluează conform 
art. 12 din HG 1239/2000 şi starea de sănătate fizică şi mintală a subiectului referatului 
de evaluare. Având în vedere însă faptul că el nu este un specialist în domeniul 
sănătăţii mintale, activitatea de evaluare pe această dimensiune va viza în special 
culegerea şi prezentarea obiectivă a datelor furnizate de specialist (istoric al bolii, 
medicaţie, evaluare clinică psihică etc.), iar în cazul în care boala nu a fost 
diagnosticată, consilierul este obligat să apeleze (conform art. 7 din HG 1239/2000) la 
specialiştii a căror opinie este considerată necesară. 


Mai menţionăm că, în conformitate cu art. 130 alin. 2 din Legea 272/2004, în toate 
cazurile care privesc stabilirea, înlocuirea ori încetarea măsurilor de protecţie specială 
stabilite de Legea nr. 272/2004, pentru minorul care a săvârşit o faptă penală şi nu 
răspunde penal, se va întocmi un raport de evaluare din partea Serviciului de probaţiune 
competent. Este important ca în această evaluare, consilierul să semnaleze existenţa 
problemelor de sănătate mintală pentru minorul în cauză, astfel încât instanţa să decidă 
asupra celei mai potrivite măsuri de protecţie şi în funcţie de situaţia concretă să îi poată 
impune îndeplinirea obligaţiilor de la art. 81 alin. 1 din Legea 274/2002, printre care şi 
cea referitoare la urmarea unor tratamente medicale, consiliere sau psihoterapie. 


În cazul persoanelor aflate în supravegherea serviciilor de probaţiune, la întocmirea 
planului de supraveghere, consilierul de probaţiune evaluează în conformitate cu art. 21 
alin. 4 din HG 1239/2000 nevoile şi problemele persoanei aflate în supraveghere, pentru 
a estima corect riscul, a asigura respectarea măsurilor şi/sau obligaţiilor impuse de 
instanța de judecată şi pentru a putea facilita reintegrarea în societate a persoanei 
condamnate, astfel încât aceasta să nu mai prezinte risc pentru siguranța publică sau 
de a comite noi infracțiuni. În contextul evaluării acestor nevoi/probleme, pot fi 
identificate de către consilierul responsabil de caz probleme de sănătate mintală, astfel 
încât acesta este obligat să solicite opinia unui specialist pentru diagnosticarea 
beneficiarului, să medieze accesul lui către unităţile de sănătate mintală în vederea 
obținerii tratamentului adecvat pentru a nu se deteriora starea de sănătate mintală şi să 
colaboreze cu unităţile medicale specializate în vederea monitorizării şi evaluării 
continue a cazului. Apariţia acestor tulburări mintale pe parcursul procesului de 
supraveghere va fi adusă la cunoştinţa instanţei prin intermediul referatelor de evaluare 
solicitate de instanţă şi/sau al rapoartelor periodice de supraveghere, astfel încât, 
aceasta, când consideră necesar, să poată dispune luarea măsurilor de siguranță 
corespunzătoare, reglementate de art. 162/Cod procedură penală. 


Aşadar, în procesul de evaluare a beneficiarilor cu probleme de sănătate mintală ori 
de supraveghere a acestora, o importanţă deosebită revine partenerilor comunitari ai 
serviciilor de probaţiune, respectiv instituţiilor publice sau private care oferă servicii în 
domeniul sănătăţii mintale, ca spre exemplu unităţile medicale subordonate Autorităţii 
de Sănătate Publică, Direcţia Generală de Asistenţă Socială şi Protecţia Drepturilor 
Copilului (prin psiholog, asistent social, medic de specialitate), Direcţia de Muncă şi 
Protecţie Socială (pentru indemnizaţii acordate în caz de handicap mintal) şi ONG-urile 
locale (care pot oferi suport în vederea acoperirii atât a nevoilor bazale ale acestui tip de 
beneficiari: adăpost, hrană ş.a., cât şi a nevoilor emoţionale sau psihice). 

Nu trebuie uitat faptul că, nefiind un specialist în domeniul sănătăţii mintale, 
intervenţia consilierului de probaţiune trebuie să se limiteze doar la setul de cunoștințe 
şi abilităţi disponibile pentru lucrul cu această categorie de beneficiari, pentru intervenții 
specializate în domeniul psihopatologic el fiind obligat să apeleze la sprijinul altor 
persoane (al psihologului şi/sau al psihiatrului) conform art. 20 din HG 1239/2000. 
Consilierul de probaţiune poate oferi persoanei supravegheate care prezintă probleme 
de sănătate mintală asistenţă şi consiliere în rezolvarea unor probleme sau acoperirea 
unor nevoi de ordin socio-economic, poate media accesul la serviciile medicale ale 
diverselor unităţi din raza sa de competenţă teritorială, poate include persoana în 
programe de consiliere individuală sau de grup care să vizeze achiziţionarea de abilităţi 
sociale, poate facilita, în baza parteneriatelor comunitare, accesul la servicii social- 
recreaţionale, servicii vocaţionale, servicii rezidenţiale sau servicii educaţionale. 
Procesul de asistenţă şi consiliere demarează la cererea persoanei supravegheate cu 
probleme de sănătate mintală şi cuprinde mai multe stadii: construirea relaţiei de 
încredere consilier-beneficiar, investigarea/evaluarea inițială, elaborarea planului de 
asistență şi consiliere, intervenţia propriu-zisă şi monitorizarea eficienţei acesteia, 
revizuirea planului - când se impune şi finalizarea intervenţiei. 


Menţionăm că în elaborarea planului de asistenţă şi consiliere trebuie să se ţină cont 
de severitatea tulburării mintale a persoanei supravegheate, de capacitatea ei de 
înțelegere şi adaptare şi de motivaţia ei de a se implica activ în realizarea obiectivelor 
intervenţiei. 


Aşadar, în managementul cazurilor de beneficiari ai serviciilor de probaţiune, 
beneficiari cu probleme de sănătate mintală (fie că e vorba de evaluarea acestora, fie 
de supravegherea lor ori acordarea de servicii de asistenţă şi consiliere către această 
categorie de beneficiari), o importanţă deosebită revine partenerilor comunitari ai 
serviciilor de probaţiune, respectiv instituţiilor publice sau private care au fost cooptate 
în cadrul rețelei de suport comunitar (fie în baza unor prevederi legale, fie în baza 
protocoalelor locale încheiate de fiecare serviciu de probaţiune), instituţii care oferă 
servicii în domeniul sănătăţii mintale. 


II.3. Intervenţia consilierului de probaţiune într-o situație de criză cu un 
beneficiar care suferă de tulburări mintale 


Situaţia de criză în care este implicat un beneficiar cu probleme de sănătate mintală 
este de regulă caracterizată prin pierderea autocontrolului, reprezintă o ameninţare la 
integritatea/viața persoanei şi necesită o intervenție rapidă de specialitate 
psihiatrică/psihologică. Ca şi situaţii de criză, putem menţiona: tentativa suicidară, 
intenţia suicidară, ameninţare cu suicid, autorănire, automutilare, ingerarea de 
medicamente, obiecte, agresiune fizică şi verbală. 


Ca şi recomandări de abordare a beneficiarului suicidar: 


G Asociația Alternative Sociale laşi — Ghid de practici instituţionale în instrumentarea cauzelor cu minori, p. 
167. 

Nu-l lăsaţi singur, îndepărtați din încăpere orice obiect potenţial primejdios! 

Întrebaţi despre ideile de sinucidere, despre planurile de a-şi face vreun rău! 

Nu ezitaţi să întrebaţi beneficiarul dacă „ar dori să moară”! 

Interviul să se desfăşoare într-un loc sigur, deoarece unii beneficiari se pot arunca 
pe fereastră! 

e Puneţi întrebări despre tentativele de suicid anterioare! 

e Apelaţi la membrii familiei pentru a fi trataţi ambulatoriu! 


În caz de automutilare, autorănire, ingerare de medicamente, ca şi management de caz: 


e întrebăm care este problema şi îi explicăm că o vom rezolva după ce primeşte 
tratamentul de prim-ajutor! 
Nu facem reproşuri, nu folosim tonul paternal! 
Ne centrăm pe problema lui şi pe alternativele de acţiune pe care le are, altele 
decât automutilarea; nu ne centrăm pe faptul de a-i lua obiectul din mână pentru că 
acest obieci îl face să simtă că are un grad anume de control asupra situaţiei! 

e Relaţionarea cu beneficiarul să fie făcută în aşa fel încât nimic din comportamentul 
sau afirmaţiile consilierului să nu constituie o provocare pentru acesta! 

e Apelăm la asistenţa medicală de urgenţă sau la un membru al familiei! 

e Dacă beneficiarul nu acceptă asistenţa medicală, nu îi satisfacem revendicarea! 


Există câteva recomandări pe care consilierul de probaţiune ar trebui să le aibă în 
vedere atunci când lucrează cu beneficiarii aflaţi într-o situaţie de criză: 


e Nu încerca să înveseleşii beneficiarul cu sfaturi bine intenţionate. Efectul va fi 
invers! 

Nu te arăta prea critic sau prea implicat! 

Încearcă să accepţi sentimentele de neputinţă! 

Continuă să comunici, ascultă atent şi exprimă propriile gânduri şi sentimente! 

Ai grijă să nu te supraîncarci! 

Fii atent la pericolul de sinucidere! 

Stabileşte termeni concreti în legătură cu lucrurile pe care le întreprindeţi împreună! 


ll.4. Principii şi valori în lucrul cu beneficiarii care suferă de tulburări mintale 


e Serviciul de probaţiune îndeplineşte funcţia de mediator între client şi instituţiile 
comunitare care îi pot oferi suport! Exploatează la maximum reţeaua comunitară şi 
lucrul în echipa multidisciplinară! 

e După fiecare întrevedere cu beneficiarul notează toate informaţiile obținute (limbaj, 
comportament etc.). Discută cazul în echipă şi fă schimb de informaţii cu colegii tăi! 

e Ca şi consilier de probaţiune, poţi doar să recunoşti/identifici anumite semne ale 
tulburării mintale şi să descrii comportamentul asociat bolii mintale. Medicul psihiatru 
este însă singurul în măsură să pună un diagnostic! 

e Ca şi principiu de lucru cu beneficiarii care suferă de tulburări mintale, să primeze 
siguranţa personală! 


e Principalul instrument de identificare a tulburării mintale eşti tu! Analizează efectul pe 
care comportamentul beneficiarului îl are asupra ta! Dacă nu poți fi tu însuţi în relaţia 
cu beneficiarul, nu tu eşti problema! 


e Să îţi respecţi întotdeauna propriile opinii ca specialist! 

Studiu de caz 


C.C. (14 ani) a intrat în evaluarea SP în luna iunie 2007, fiind cercetat pentru 
săvârşirea infracţiunii de distrugere şi ultraj contra bunelor moravuri. 


C.C. provine din sistemul rezidenţial al DASPC, fiind instituţionalizat de la vârsta de 12 
ani. C.C. a fost adoptat la vârsta de 2 ani (până la acea vârstă fiind instituţionalizat într-un 
centru de plasament). În perioada în care a locuit cu familia adoptivă, C.C. a avut parte de 
un climat afectiv nefavorabil, pe fondul etilismului cronic al tatălui şi al atmosferei familiale 
tensionate. Îmbolnăvirea mamei adoptive, decesul ulterior al acesteia şi imposibilitatea 
tatălui de a gestiona în mod eficient relaţia cu C.C. au determinat înlocuirea măsurii de 
protecţie, minorul întorcându-se în sistemul rezidenţial al DASPC. 


În cadrul centrului de plasament, minorul a adoptat următoarele comportamente: 


agresiune verbală şi fizică la adresa copiilor mai mici şi a personalului; 

tentative de agresiune sexuală faţă de fetele din centru; 

consum frecvent de alcool; 

lipsa din centru pe perioada nopții; 

furturi şi vânzare de obiecte luate din centru, în special de la colegii de cameră, 
pentru a avea bani de ţigări şi alcool; 

e practicarea de perversiuni sexuale contra cost; 

e implicarea în acte antisociale, fiind în evidenţa organelor de poliţie; 

e incendierea clădirii unde se afla internat. 


În perioada în care s-a aflat în evaluarea SP, s-au evidenţiat următoarele: 


e a fost internat în repetate rânduri în clinici de psihiatrie pentru a beneficia de 
tratament şi terapie; 

e fără ataşament faţă de părinţii adoptivi; imagine negativă a tatălui, descris ca fiind 
alcoolic şi agresiv. În jurul vârstei de 7 ani a început să riposteze în fața tatălui, 
încălcând în mod constant regulile impuse de acesta. 

e fără ataşament faţă de mama adoptivă; nu percepe negativ dispariţia acesteia; 

e consumă alcool în afara centrului de plasament cu „prietenii săi. Pe fondul 
consumului de alcool devine agresiv: distruge bunuri, agresează sexual fetele din 
centru, comite infracţiuni, se automutilează. 

e educatorii din centru şi psihologul îl caracterizează ca fiind agresiv, impulsiv, cu o 
capacitate redusă de gestionare a situaţiilor conflictuale, fără să-şi asume 
responsabilitatea propriilor acţiuni. Tentative de suicid, autoagresivitate, fără a 
„simţi” durerea, tendinţa spre demonstrativitate. 

e tendința constantă de a comite infracţiuni pe fondul consumului de alcool şi de a 
încălca regulile centrului de plasament. 


În referatul de evaluare, consilierul responsabil de caz a evidenţiat existența unor 
probleme de sănătate mintală sub forma comportamentelor enumerate mai sus, accentuând 
riscul la care sunt expuşi ceilalţi copii din centrul de plasament şi importanța de a beneficia 
de tratament de specialitate într-o instituţie abilitată. C.C. a fost internat pentru o perioadă 
scurtă de timp într-o clinică de psihiatrie, de unde a fost externat după o săptămână, 
deoarece crea în mod constant probleme colegilor de salon şi cadrelor medicale. 


În urma discuţiilor avute cu asistentul social responsabil de caz din cadrul DASPC, 
am luat legătura cu procurorul care investiga cazul, singura măsură acceptată de acesta 
fiind de a solicita în instanţă internarea într-un spital de psihiatrie sub pază pe perioada 
derulării procesului penal, aşa cum se recomandase şi în ultima expertiză medico-legală 

psihiatrică. Instanţa a fost de acord cu măsura de internare temporară până la stabilirea 
sentinţei, urmând ca la final să se dispună una din măsurile de siguranţă prevăzute de 
art. 114 C.p. 

Lucrul cu victimele infracțiunilor produse cu violență 
- noţiuni de bază - 


Beverley Radcliffe 
Cristina Felicia Călin 


În ultimii ani s-a constatat o preocupare crescută la nivel european pentru protecția 
victimelor infracţiunilor, în special pentru victimele infracțiunilor produse cu violenţă. 
Această preocupare este firească şi se fundamentează pe rațiuni de echitate şi 
solidaritate socială. 


Legislația adoptată de fiecare stat în domeniul protecției victimelor trebuie să 
asigure în special respectarea următoarelor drepturi: 

e accesul la justiție; 

e dreptul de a da şi primi informatii; 

e dreptul la compensații financiare în cadru procedurilor judiciare; 

e dreptul de a fi protejate în diversele etape ale procedurii penale; 

e dreptul de a înțelege şia fi înțeles; 

e dreptul la anumite prestații, în cazul când există dezavantajul de a locui într-o 

altă ţară membră decât cea în care s-a comis infracțiunea. 


La fel ca şi celelalte state europene, România a efectuat demersuri pentru alinierea 
legislației interne la standardele internaționale în domeniul protecției victimelor, precum 
şi pentru înființarea unor instituții specializate care să vegheze la corecta punere în 
aplicare a actelor normative în materie. 


Astfel, a fost creat un cadru general pentru protecția victimelor infracțiunilor prin 
adoptarea, în anul 2004, a Legii nr. 211 privind unele măsuri pentru protectia victimelor 
infractiunilor, care prevede următoarele măsuri: 

e informarea cu privire la drepturile victimelor; 

e consilierea psihologică şi alte forme de asistenţă; 

e asistența juridică gratuită; 

e compensatie financiară de către stat. 


Prima categorie de măsuri pentru asigurarea protecţiei victimelor infracţiunilor 
priveşte informarea acestora, pornind de la ideea că o informare corectă şi completă a 
victimei constituie prima condiţie pentru realizarea drepturilor şi pentru ameliorarea 
situaţiei sale. 

Informaţiile au rolul de a oferi victimei o imagine completă asupra drepturilor sale şi 
asupra mijloacelor concrete de realizare a acestor drepturi, atât în cadrul procedurilor 
judiciare, cât şi în afara acestora. 


Asistenţa juridică gratuită se acordă, în conformitate cu cadrul legal actual, la cerere, 
mai multor categorii de victime, ţinând seama, pe de o parte, de gravitatea infracțiunii 
săvârşite, iar pe de altă parte, de situația materială a victimei. 


Sistemul de acordare a unei compensații financiare de către stat victimelor 
infracţiunilor săvârşite cu violenţă are ca fundament principiul echităţii şi al solidarității 
sociale şi se acordă, la cerere, victimelor directe ale infracțiunilor grave săvârşite cu 
violenţă (tentativă la infracțiunile de omor, omor calificat şi omor deosebit de grav, 
vătămarea corporală gravă şi infracțiunile intenţionate care au avut ca urmare 
vătămarea corporală gravă a victimei) sau ale infracţiunilor grave privitoare la viaţa 
sexuală (infracțiunile de viol, act sexual cu un minor şi perversiune sexuală săvârşită 
asupra unui minor sau săvârşită cu violenţă) şi victimelor indirecte ale infracţiunilor de 
omor şi ale infracțiunilor intenţionate care au avut ca urmare moartea persoanei (soț, 
copii şi persoane aflate în întreţinere). 


Cadrul legal a fost modificat şi completat prin OUG nr. 113/2007 pentru modificarea 
şi completarea Legii nr. 211/2004 privind unele măsuri pentru asigurarea protecției 
victimelor infracțiunilor, astfel încât victimele infracţiunilor în situaţii transfrontaliere să 
poată fi sprijinite în demersul lor de obţinere a unei compensaţii financiare. Aceste 
compensații se acordă în anumite condiţii şi după o procedură stabilită în lege. 


Mecanismul instituţional prin care se asigură consilierea psihologică a victimelor şi 
alte forme de asistență este asigurat de serviciile de probaţiune care funcţionează pe 
lângă tribunale. Acestea, potrivit legii, acordă gratuit, la cerere, consilierea psihologică, 
pe o perioadă de cel mult 3 luni pentru adulţi şi cel mult 6 luni în cazul victimelor care nu 
au împlinit vârsta de 18 ani, pentru: 


e victimelor tentativei la infracțiunile de omor, omor calificat şi omor deosebit de 
grav, prevăzute de art. 174-176 din Codul penal 

e victimelor infracțiunilor de lovire sau alte violențe şi vătămare corporală, 
săvârşite asupra membrilor familiei, prevăzute la art. 180 alin. 1 indice 1 şi alin. 
2 indice 1 şi art. 181 alin. 1 indice 1 din Codul penal 

e victimelor infracțiunii de vătămare corporală gravă, prevăzută de art. 182 din 
Codul penal 

e victimelor infractiunilor intenţionate care au avut ca urmare vătămarea corporală 
gravă a victimei, ale infracţiunilor de viol, act sexual cu un minor, perversiune 
sexuală şi corupţie sexuală, prevăzute la art. 197, 198, art. 201, alin 2-5 şi art. 
202 din Codul penal 

e victimelor infracțiunii de rele tratamente aplicate minorului, prevăzută la art. 306 
din Codul penal 

e victimelor infracţiunilor prevăzute de Legea nr. 678/2001 privind prevenirea şi 
combaterea traficului de persoane, cu modificările şi completările ulterioare 


Victimele infracţiunilor pot beneficia şi de alte forme de asistenţă, cum ar fi referirea 
către alte organisme din cadrul comunităţii locale care pot răspunde adecvat nevoilor cu 
care acestea se confruntă. 


Consilierea psihologică sau celelalte forme de asistenţă pot fi oferite şi de 
organizaţiile neguvernamentale, independent sau printr-un parteneriat cu autorităţile 
administraţiei publice. 

În ceea ce priveşte obligativitatea serviciilor de probaţiune de a oferi consiliere 
psihologică şi alte forme de asistenţă victimelor, este necesară o abordare distinctă a 
celor două categorii de activități. 


Dacă, referitor la acordarea altor forme de asistenţă, serviciile de probaţiune poi 
răspunde satisfăcător solicitărilor victimelor, nu acelaşi lucru se poate spune despre 
acordarea consilierii psihologice, unde intervin o serie de impedimente, atât de natură 
legislativă, cât şi practică. 


Conform actualelor prevederi ale Legii nr. 2117/2004, toţi consilierii de probaţiune 
care lucrează cu victimele infracţiunilor ar trebui să fie competenţi în folosirea 
cunoştinţelor şi abilităţilor necesare acordării consilierii psihologice, în timp ce 
prevederile Legii nr. 213/2004 privind exercitarea profesiei de psiholog cu drept de 
liberă practică, înființarea, organizarea şi funcţionarea Colegiului Psihologilor din 
România reglementează desfăşurarea activităţii de consiliere psihologică de către 
psihologi, cu obligativitatea dobândirii atestatului de liberă practică în specialitatea 
consiliere psihologică”. 


Astfel reglementările stabilite prin Procedurile de atestare, acreditare şi certificare 
ale comisiei de psihologie clinică şi psihoterapie precizează: „Comisia de Psihologie 
Clinică şi Psihoterapie (Comisia Clinică) a Colegiului Psihologilor din România (CPR) 
stabileşte procedurile de atestare pentru următoarele specialități profesionale: 
psihologie clinică; consiliere psihologică; psihoterapie” (art. 1, lit. a ) şi că „Exercitarea 
acestor specialităţi profesionale se desfăşoară în sectorul privat, în regim salarial, sau 
independent, cu drept de liberă practică, potrivit Legii nr. 213 din 27.05.2004, publicată 
în Monitorul Oficial nr. 492 din 1 iunie 2004" (art. 1, lit. b ). 


Un alt impediment practic îl reprezintă faptul că sunt servicii de probaţiune în care 
nu există nici un consilier de probaţiune de formaţie psiholog. De asemenea, doar o 
parte din consilierii de probaţiune absolvenţi de psihologie care lucrează în sistem au 
atestat de liberă practică în domeniu. În aceste condiţii, există dificultăţi în ceea ce 
priveşte oferirea acestui tip de intervenţie specializată, cu atât mai mult, cu cât toti 
consilierii de probaţiune au aceleaşi atribuţii, fără ca ele să fie individualizate în funcţie 
de specializare. 


În plus, tipul de activitate pe care consilierii de probaţiune trebuie să o desfăşoare cu 
victimele infracţiunilor nu este specific domeniului probaţiunii, care este direcționat cu 
precădere spre infractor. Conform legislaţiei în vigoare, consilierul de probaţiune, care 
trebuie să lucreze atât cu victima, cât şi cu infractorul, se vede pus în situaţia unei 
ambivalenţe profesionale care ar putea avea repercusiuni asupra activităţii desfăşurate. 


Datorită acestui specific de activitate al serviciilor de probaţiune, victima nu resimte 
un grad suficient de confort şi încredere pentru a se adresa personalului acestor servicii. 


Actele normative internaţionale” prevăd o procedură specială în abordarea 
victimelor infracţiunilor, care să ţină cont de particularităţile victimei atât în procedurile 


1 Pentru formarea în această specialitate este necesar un minim de 450 ore de cursuri teoretice sau aplicative 
în domeniu şi un minim 50 ore de autocunoaştere sau dezvoltare personală realizate în cadrul unor 
asociaţii profesionale acreditate de Comisia Clinică a CPR. 

2 Conventia europeană privind compensarea victimelor infractiunilor violente a Consiliului Europei (Strasbourg, 
24 noiembrie 1983); 

Recomandarea nr. R(85)11 privind poziția victimei în cadrul dreptului penal şi al procedurii penale; 
Comunicarea Comisiei Europene, Victimele infractiunilor în Uniunea Europeană — reflecții privind standarde 
şi acțiune (14 iulie 1999); 

penale, cât şi în activitatea de acordare a diferitelor tipuri de asistenţă. Aceste dispoziții 
sunt în sensul recomandării unor instituţii specifice acestui domeniu, instituţii care prin 
profesionalism să acopere întregul ansamblu al nevoilor victimelor infracţiunilor. 


Prin urmare, obiectivele acestui capitol sunt de a sprijini îmbunătăţirea serviciilor 
oferite victimelor infracţiunii, ţinând cont de competențele şi rolul specific al consilierului 
de probaţiune, precum şi de limitările de natură obiectivă ale activităţii acestuia. 


Impactul infracțiunii 


În scopul derulării eficiente a activităţii cu victimele infracţiunilor produse cu violenţă, 
consilierii de probaţiune au nevoie să înțeleagă modalităţile în care evenimentul suferit 
afectează atât victima, cât şi pe cei din jurul ei. 


Literatura de specialitate a pus în evidenţă faptul că o serie de evenimente sau 
incidente critice, cum ar fi catastrofele cauzate deliberat de comportamente umane 
(agresiune sexuală, agresiune fizică, trafic de persoane etc.), catastrofele naturale şi 
catastrofele cauzate de accidente, chiar dacă în aparenţă pot fi extrem de diferite unele 
de altele, au în comun faptul că pot să determine: 


e întreruperea brutală sau perturbarea derulării vieţii cotidiene a persoanei, cu 
consecințe asupra percepției, capacităţii de înțelegere a situaţiei şi inducerea 
unor stări temporare de confuzie; 


e un pericol pentru integritatea fizică sau psihologică, provocând o furtună 
emoţională, generând teroare, dezgust şi suferinţă; 


e anularea controlului persoanei asupra situaţiei, acţiunilor sale şi a propriului 
corp, conducând la realizarea trecerii de la postura de subiect activ la cea de 
obiect dezarmat, care trăieşte un sentiment de neputinţă; 


e depăşirea capacitaților adaptative obişnuite ale individului (DSM IV — R, 2000). 


Cercetările demonstrează că violenţa care însoţeşte o infracţiune produsă cu 
violență are o rezonanţă psihologică mai mare asupra victimelor decât catastrofele 
naturale, deoarece aceasta este consecința acţiunilor deliberate ale altei ființe umane 
(Norris, 1992; Resick, 1993; Ruback şi Thompson, 2001; Bettleheim, 1979). 


Orice persoană expusă unui astfel de incident critic sever poate prezenta o reacţie 
ce determină consecințe care apar imediat după eveniment sau la interval de luni sau 
ani. Aceste reacţii posibile se pot grupa sub denumirea de reactii acute de stres. 


Există însă diferențieri interindividuale, chiar şi în cazul expunerii la aceeaşi situaţie, 
atât în ceea ce priveşte momentul apariţiei manifestărilor simptomatice, cât şi în 
legătură cu nivelul de reacţie al persoanei respective. 


O persoană poate avea dificultăți relativ minore în procesul de ajustare şi 
reîntoarcere la o stare de normalitate, cu uşoare şi ocazionale izbucniri şi fluctuații, în 
timp ce o alta poate fi afectată mulţi ani de la producerea agresiunii. 


Decizia-cadru a Consiliului European privind poziția victimelor în procedura penală (15 martie 2001); 
Cartea verde Compensarea victimelor infracţiunilor a Comisiei Europene (28 septembrie 2001); 
Directiva Consiliului European 2004/80/EC din 20 aprilie 2004 privind despăgubirea victimelor infracţiunilor. 

Nu există o metodă de a prezice sau de a măsura efectul potenţial pe care îl are 
infracţiunea asupra diferitelor persoane, însă pentru înţelegerea unicităţii reacţiilor 
individuale trebuie luată în considerare o largă varietate de factori, dintre care cei ce par 
să aibă cel mai mare impact sunt: 


e gravitatea infracţiunii 

e sursa traumei (traumele cauzate de oameni au în general o rezonanță 
psihologică mai puternică) 

e măsura în care evenimentul este perceput ca fiind neaşteptat, incontrolabil sau 

fără scăpare 

procesele de disociere care au loc în timpul producerii agresiunii 

responsabilitatea asumată sau percepută 

prezenţa evenimentelor curente de viaţa cu potenţial traumatic 

relaţia victimei cu autorul infracţiunii 

variabilele demografice 

mediu social şi rețelele de suport (lipsa sau inadecvarea suportului social şi 

emoţional) 

sprijinul specialiştilor calificaţi 

participarea în procesele din cadrul sistemului de justiție penală 

victimizarea sexuală 

experienţa anterioară de victimizare 


Studiile au arătat că experiența anterioară de victimizare reprezintă un predictor 
foarte bun al victimizării subsecvente. Victimele care au avut o serie de reacţii grave ca 
urmare a producerii unui eveniment similar în antecedente sunt susceptibile de a avea o 
reacție amplă la producerea unui nou eveniment. De asemenea, victimizarea anterioară 
poate influenţa modul în care reacţionează persoana la victimizarea subsecventă, fie 
datorită stimei de sine scăzute, unui sentiment dobândit de neputinţă, unor abilităţi de 
relaţionare insuficient dezvoltate sau unor dificultăţi de a decela situaţiile de risc (Byrne, 
2000). 


Evaluarea iniţială a tuturor acestor variabile este importantă în procesul de 
planificare a intervenţiei pe care consilierii o vor derula. 


Specialiştii care lucrează cu victimele infracţiunilor pot observa la acestea o serie de 
reacţii comune care sunt în mod obişnuit fluctuante. Aceste reacţii sunt normale, dar 
pot, de asemenea, să indice faptul că persoana are nevoie de ajutor pentru a depăşi 
această probă din viaţa sa. 


Alţi cercetători (Hobdell, 1989; Denkers, 1996; Ruback şi Thompson, 2001) au pus în 
evidenţă patru dimensiuni la nivelul cărora pot să apară aceste consecințe: impactul 
fizic, impactul asupra afectelor şi gândurilor, a comportamentului şi impactul financiar şi 
practic. 


În ceea ce priveşte afectele care pot să apară, este normal ca victimele să trăiască 
foarte puternic unul sau altul dintre acestea. Efectele emoţionale pot fi grave în ceea ce 
priveşte intensitatea pe termen scurt sau durata şi pot avea consecințe fiziologice 
exprimate prin stări de nelinişte, tremor, blocaj respirator, greață, probleme de 
concentrare. 


Dintre acestea, furia este o emoție dificil de gestionat pentru victimă şi pentru cei din 
anturajul ei, dar şi pentru specialiştii care lucrează cu ea. Trebuie înțeles faptul că furia 
este o reacţie naturală, normală la victimizare şi poate să conducă la refacerea victimei 
(Greenberg şi Ruback, 1992). Nu există o metodă facilă pentru abordarea furiei. De 

regulă, cele mai eficiente mijloace de care consilierul poate dispune sunt empatia şi 
pregătirea solidă pentru susţinerea persoanei într-o astfel de stare. Implicarea într-un 
proces de dezvoltare personală şi activitatea de supervizare sunt de ajutor consilierului 
pentru a înţelege atât propria reacţie de furie şi alte emoții, cât şi pe ale altora. 


Alte cercetări au identificat faptul că toate victimele infracţiunilor resimt o formă de 
disconfort (Norris, 1997). Frecvent întâlnită este autoculpabilizarea, ca o modalitate de a 
nega imprevizibilitatea a ceea ce s-a întâmplat, însă uneori poate cauza probleme de 
recuperare. 


Imposibilitatea de a putea deține controlul asupra avalanşei de sentimente încercate 
poate părea copleşitoare pentru victime şi pentru cei care le sprijină. 


Nici una dintre aceste manifestări nu se menţine însă timp îndelungat în prim-plan, 
ele putând să se suprapună sau să aibă o manifestare ciclică. Spre exemplu, 
imposibilitatea de a dormi (consecinţă fizică) ar putea avea drept cauză sentimentele 
intruzive de teamă (afecte şi gânduri). Insomnia ar putea aduce atingere posibilităţii de 
funcționare normală (planul comportamental) şi, prin urmare, capacităţii de a păstra un 
loc de muncă (impact financiar şi practic). Pierderea ulterioară a serviciului conduce la 
sentimente de neputinţă şi supărare (afecte şi gânduri). De asemenea, teama, care este 
un afect, poate fi exprimată în reacții fiziologice (insomnie, reacţia de tresărire) sau 
printr-o serie de acte comportamentale (părăsirea locuinţei, evitarea semenilor, izolare). 


Acest mod reacţional se estompează în mod obişnuit în orele sau zilele ce urmează 
agresiunii. Adesea, reacţiile se remit gradual în măsura în care individul îşi recunoaşte 
şi acceptă propriile emoții. 


Studiile au evidenţiat faptul că, în cazul majorităţii victimelor, o serie de efecte 
emoționale se păstrează în timp, de exemplu sentimentul de teamă şi cel al 
vulnerabilităţii (un procent semnificativ dintre victimele violenţei sexuale grave susțin că 
ulterior trăiesc cu un sentiment de teamă permanentă). 


De asemenea, victimele pot continua să rememoreze evenimentul, iar amintirile 
intruzive pot trezi sentimentele pe care persoana le-a trăit imediat după infracţiune. 


Expunerea persoanei la stimulii care îi reamintesc de infracţiune sau de infractor, 
uneori la câţiva ani după comiterea acesteia, este suscepiibilă uneori să reactiveze 
instantaneu amintirea sau reînsufleţirea brutală a evenimentului, care poate declanşa 
crize de angoasă, atac de panică ori reacţii de agresivitate sau pot conduce la 
reinstalarea unor consecințe fiziologice. 


Procesele din cadrul sistemului de justiţie penală pot avea acest rol, de declanşator, 
la fel cum pot acţiona şi aniversările evenimentului respectiv. Frecvența acestor 
manifestări scade în mod semnificativ în săptămânile ulterioare agresiunii (Ellis, 1981), 
însă victimele agresiunilor sexuale au reacţii mult mai grave şi de regulă acestea au 
nevoie de mai mult timp pentru a-şi reveni, în comparație cu victimele infracţiunilor non- 
sexuale (Foa, 2007). 


Ulterior unei astfel de experienţe pot fi zdruncinate atât convingerile, cât şi o serie de 
presupuneri fundamentale ale persoanei în cauză, care se referă la: 


a. propriul sentiment de invulnerabilitate; 
b. presupunerea că lumea are înțeles, este previzibilă şi cinstită; 
c. percepţia de sine în termeni pozitivi şi de valoare (Janoff-Bulman, 1992). 


Aceste modificări pot fi temporare sau permanente, iar procesul de recuperare va 
implica efectuarea schimbărilor necesare pentru a atenua decalajul dintre convingerile 


271 


anterioare şi noua realitate (Horowitz, 71986). Sunt cazuri în care persoanei îi este 
imposibil să facă această modificare, iar agresiunea va conduce la o năruire a 
sentimentului de sine, cu impact profund asupra stimei de sine şi reprezintă un indicator 
important al anxietăţii pe termen scurt şi mediu (Ruback şi Thompson, 20071). Multe 
dintre victime resimt sentimentul de a fi fost „înşelate” sau de a fi fost pasate de la o 
persoană sau instituţie la alta. 


Există însă situaţii în care victima poate face o schimbare completă, încorporând 
intelectual experienţa respectivă în cadrul noii perspective despre sine, despre ceilalți şi 
despre lume, pe care o poate interpreta ca stimulând propria evoluţie. Această 
reinterpretare a experienţei ca fiind pozitivă este un mod de a face faţă infracţiunii şi 
implică o comparație între ce s-a întâmplat şi care-ar fi putut fi rezultatele alternative, 
scenariul „ar fi putut fi şi mai rău”. 


Experienţa de victimizare poate genera, de asemenea, o serie de manifestări 
comportamentale: dezvoltarea unor comportamente de evitare a celorlalţi, cât şi a 
locurilor pe care le asociază cu infracţiunea, luarea de măsuri de siguranţă, schimbarea 
relațiilor personale, consumul de alcool sau droguri, pe care uneori victimele le folosesc 
ca mijloc de a face faţă situaţiei. 


Literatura de specialitate descrie „reacţia activă” la victimizare, care este 
caracteristică celor care părăsesc domiciliul, se implică în proiectele derulate la nivelul 
comunităţii, în centrele speciale, urmează cursuri de autoapărare, citesc şi scriu despre 
experienţa suferită. 


Pot să apară consecinţe fizice şi fiziologice asupra victimei, precum şi consecințele 
de ordin financiar şi practic pot fi printre cele mai grave consecinţe ale infracțiunii, iar în 
anumite cazuri, efectele financiare se pot instala pe termen mai îndelungat. 


În tabelul de mai jos sunt prezentate sintetizat o parte din reacţiile curente posibile 
ale victimelor infracțiunilor produse cu violenţă: 


Dispoziţie şi emoții Comportamente Gânduri şi Reacţii fizice 
amintiri 

e Frică e Schimbarea relaţiilor cu | e Amintiri e Greaţă 

e Fobii ceilalţi invadatoare e Probleme 

e Mânie / accese de furie e Evitare /copleşitoare | digestive 

e Pusee de iritabilitate e Izolare e Scăzută e Tensiune 

e Ostilitate e Alienare auto- musculară 

e Anxietate e Consum de eficacitate e Tulburări de 

e Stânjeneală medicamente, alcool şi e Vigilenţă somn 

e Depresie drog e Confuzie e Senzatia de a 


* Durere/întristare 
e Culpabilitate 


e Hiperactivitate 
e Stare continuă de 


*Autoculpabili 
zare 


fi anesteziat / 
senzaţia de a fi 


e Sentimente de inutilitate vigilenţă e Dificultăţi în ceaţă 
e Ruşine e Reacţie de tresărire de 

e Emoții dificil de gestionat | exagerată concentrare 

e Apatie e Senzatia de a fi detaşat | + Disociere 


e Scăzută stimă de sine 
e Schimbări bruşte de 
dispoziţie 

e Imposibilitatea de a 
resimți emoții 

e Starea temporară de 
confuzie 


de ceilalţi 

e Diminuarea capacităţii 
de a acorda atenţie celor 
din jur 

e Dorinţa incontrolabilă 
de a plânge sau dea 
râde 

În cazul în care victima este un minor, pot fi observate elemente specifice de 
manifestare, a căror identificare precoce permite o abordare adaptată; ajutorul oferit de 
specialist pentru verbalizarea experienţei are rol preventiv, limitând consecinţele asupra 
dezvoltării psihoafective ulterioare a minorului. Unii minori pot povesti clar şi detaliat 
evenimentul, alţii, din contră, realizează adevărate distorsiuni cronologice ale faptelor 
relatate. 


Nu toţi minorii expuşi unui eveniment cu valoare potenţial traumatică dezvoltă 
manifestări simptomatice grave. Evoluţia cea mai frecventă este reprezentată de 
discrete tulburări de comportament sau de o suferință psihologică minoră. 


Factorii identificaţi care influențează răspunsul minorului la un eveniment traumatic 
sunt: 


e caracteristicile evenimentului 
e gradul de expunere la eveniment 


e factori individuali: vârstă, sex, nivel de dezvoltare psihoafectivă, antecedente 
personale 

e factori sociali şi familiali 

e ameninţarea vitală (emoţiile negative trăite de minor în timpul evenimentului par să 
corespundă în parte probabilității pe care acesta o percepe de a fi omorât sau rănit) 

e caracterul neaşteptat şi brusc al evenimentului (sentimentul de invulnerabilitate sau 
de securitate anterioară agravează ruptura între momentul traumatic şi mediul stabil, 
securizant de până la eveniment). 


În cazurile grave, studiile de specialitate (Ducrocg, Molenda şi Goldstein, 2001) 
descriu o serie de manifestări frecvent întâlnite la minorul care a trecut printr-un 
eveniment traumatic: 


e sindromul de rememorare; 

e evitarea persistentă a stimulilor asociaţi cu traumatismul; 

e diminuarea reactivităţii generale; 

e  hiperactivitatea neurovegetativă (tulburări de somn, iritabilitate, tulburări de control 
al impulsurilor, dificultăţi de concentrare, atitudini de hipervigilență cu tresăriri 
frecvente) 


Alte reacţii comune asociate care pot să apară sunt: 


e regresia; 

e considerarea evenimentului ca fiind produs din vina proprie; 
e tulburările de somn; 

e sentimentul de neajutorare. 


Uneori, ulterior producerii evenimentului, frica şi anxietatea pot interfera cu viața de 
fiecare zi a minorului, ducând la: 


e coşmaruri frecvente; 

e  enurezis; 

e frica de întuneric, de oameni sau de monştri imaginari; 

e  fricadea mai merge la şcoală, de a ieşi afară sau de a rămâne singur; 
e tăcere, oboseală sau lipsa de responsabilitate, nemanifestată anterior; 
e agitație neobişnuită sau agresivitate; 

e ataşament excesiv. 

În anumite cazuri pot să apară la minor: 


e comportamente dezorganizate sau agitate, care pot să se substituie manifestărilor 
de frică intensă, sentimentelui de neputinţă sau sentimentului de oroare identificate 
la adult 


e prezența viselor înspăimântătoare fără conţinut identificabil 
e reconstituirea specifică şi precisă a evenimentului 
e jocurile repetitive cu teme traumatice 


În cazul unei expuneri cronice a minorului la agresiuni extreme, fizice sau sexuale, 
pot să apară semne disociative şi de evitare, cum ar fi regresia, care predomină la 
victimele abuzului sexual. 


Aceste manifestări pot să apară imediat sau la puţin timp după agresiune. Ele 
debutează uneori cu o perioadă de latenţă care poate merge de cele mai multe ori până 
la câţiva ani, dar poate fi şi absentă. 


Abordarea în cazul minorilor trebuie să implice şi familia acestora. În condiţiile în 
care ansamblul familiei sau membri ai acesteia au fost expuşi aceluiaşi eveniment sau 
dacă agresiunea a survenit în sânul familiei, în special în cazul maltratărilor fizice sau 
sexuale intrafamiliale, abordarea strategiei care implică şi familia se realizează cu 
condiţia ca protecţia victimei să fie asigurată. 


Trebuinţele victimei 


În activităţile pe care le întreprind, consilierii trebuie să nu agraveze disconfortul 
victimelor, să producă victimizare secundară, neacordând atenţie particularităţilor 
specifice fiecărui individ în parte (Campbell şi Zaragoza-Diesfeld, 1999). 


La iniţierea oricărui demers de asistenţă şi consiliere este important ca în prealabil 
consilierul de probaţiune să identifice atât nevoile specifice ale victimei (nevoia de a fi 
ascultată, înțeleasă, respectată, nevoia de suport afectiv, de confidenţialitate etc.), cât şi 
sentimentele şi stările psihice care pot perturba funcţionarea sa psihosocială şi 
integrarea în mediul familial sau profesional. Identificarea trebuințelor şi aşteptărilor 
specifice persoanei respective va contribui, alături de alte elemente, la înţelegerea 
acesteia. 


Deşi nu toate victimele au aceleaşi trebuinţe, se evidenţiază aspecte general 
valabile, trebuințe imediate (de a fi ascultată, de a fi recunoscută ca victimă, de 
securitate, de confidenţialitate etc.) şi trebuințe de durată (de a i se rezolva cazul, de 
prevenire a repetării victimizării, trebuința unui statut în sistemul penal, de suport 
psihologic etc.). 


e  Trebuințadea fi ascultat şi tratat cu respect se referă la cerința fundamentală a 
victimei de a fi tratată fără etichetări şi prejudecăţi, de a fi recunoscută ca 
victimă, în consecinţă ca persoană cu nevoi specifice. Acest aspect este cu atât 
mai important, cu cât în comunitate victima se poate confrunta cu reacții de 
marginalizare, învinovăţire sau etichetare. 


e Nevoia de informare în legătură cu drepturile prevăzute de lege, cu demersurile 
administrative ce trebuie efectuate, mai ales atunci când efectele victimizării 
sunt grave (de exemplu pierderea capacităţii de muncă), precum şi cu modul de 
obținere a compensaţiei financiare şi a asistenţei juridice. 

Atunci când îi aduc la cunoştinţă diverse informaţii, consilierii trebuie să ţină cont de 
nivelul de instruire, de mediul social de provenienţă şi de starea emoţională a victimei. 
Trebuie avut în vedere şi faptul că, în general, majoritatea persoanelor nu sunt 
familiarizate cu sistemul de justiţie penală şi cu terminologia juridică, iar contactul cu 
acestea este de natură a-i inhiba. 


1. Nevoia legitimă de a cunoaşte traseul judiciar al cazului său. Victima are dreptul la o 
compensație şi speră că justiţia va contribui la găsirea autorului şi (re)dobândirea 
unor drepturi şi la repararea prejudiciilor suferite. 


2. Nevoia de compensații/despăgubiri de tip material şi moral este justificată deoarece, 
adeseori, delictul comis asupra victimei are consecinţe grave, cu repercusiuni pe tot 
restul vieții. 


3. Nevoia de confidențialitate se află în strânsă legătură cu normele deontologice pe 
care trebuie să le respecte consilierul de probaţiune. Este foarte important pentru 
victimă să ştie că aspectele pe care le abordează în cadrul întrevederilor cu 
consilierul de probaţiune nu sunt discutate de către acesta în context 
extraprofesional sau vor avea repercusiuni în cadrul procesului penal. 


4. Nevoia de siguranță şi securitate se referă pe de o parte la securitatea mediului 
exterior, la înlăturarea factorilor de risc, dar şi la securitatea psihică. 


Securitatea mediului exterior este realizată prin identificarea şi urmărirea 
agresorului, protecția față de eventualele hărțuiri sau ameninţări şi este delegată 
unor instituţii specializate (poliţie). 


Securitatea psihică este construită cu elemente mixte, ce ţin de personalitatea 
persoanei respective, dar şi de atitudinea şi comportamentului celor din jur, familie şi 
specialişti din cadrul instituţiilor. 


5. Nevoia de discreție are în vedere particularizarea situaţiei, abordarea persoanei în 
funcţie de nevoile identificate. În scopul realizării întâlnirii cu victima este necesar 
ca, anterior, consilierul de probaţiune să pregătească un loc de primire în care să nu 
existe posibilitatea întâlnirii acesteia cu agresorul. 


Abordarea victimei — modelul de contact 


În activitatea pe care consilierul o desfăşoară cu victimele, potrivit competenţelor 
sale, sunt promovate o serie de atitudini de bază, esenţiale: empatie, respect, 
acceptare, autenticitate. 


Intervenţia nu poate fi descrisă ca un demers liniar, în care succesiunea activităților 
are loc într-o manieră rigidă. Trecerea de la o etapă la alta depinde de modul în care s-a 
desfăşurat etapa anterioară (de exemplu pregătirea cu atenţie a întrevederii va face ca 
persoana să se simtă confortabil pentru a-şi relata povestea şi va dezvălui mai multe 
aspecte, facilitând identificarea nevoilor). 


În planificarea intervenţiei consilierul trebuie să se asigure că evoluția victimei se 
realizează în ritmul propriu al acesteia, şi nu în ritmul impus de specialist. 


Se poate vorbi în acest sens de parcurgerea, împreună cu victima, a mai multe 
etape: crearea unei atmosfere de mediere şi de implicare, ascultarea relatării victimei, 
identificarea nevoilor victimei, acordul asupra redactării planurilor, reacţia la nevoile 
victimei, încheierea relaţiei. 

SUPORT EMOȚIONAL 
CREAREA UNUI 
MEDIU PROPICE 


Ascultarea 
relatării 


ACCEPTARE EMPATIE 


Identificarea 
nevoilor 


Răspunsul la 
nevoi 


ASISTENŢĂ 


Acordul şi realizarea 
unui plan de intervenţie 


AUTENTICITATE FINALIZARE RESPECT 


INFORMAȚII 


1. Crearea unui atmosfere de mediere şi de implicare este un pas foarte important în 
stabilirea contactului cu victima şi are un impact puternic asupra modului în care 
decurge restul intervenţiei. 


Consilierul de probaţiune trebuie să fie pregătit să ofere informaţii şi să contureze o 
primă imagine cu privire la rolul său, la instituţie şi la sprijinul pe care îl poate oferi 
victimei. Dacă acest lucru nu se realizează, acest fapt poate afecta în mod negativ 
desfăşurarea celorlalte stadii. Consilierul trebuie să se gândească la victimă, la 
perspectiva acesteia, precum şi la aspectele ce pot afecta contactul cu aceasta. 


Trebuie reţinut faptul că nu toate victimele doresc să primească ajutor şi acest lucru 
nu înseamnă că specialistul nu a folosit adecvat abilităţile de care dispune la prima 
întâlnire, ci doar că nu este momentul pentru victimă să primească suport. De multe ori 
victimele au nevoie de a şti că pot găsi ajutor, chiar dacă ele nu intenţionează să 
recurgă la acesta (Norris, 1997). 


Atunci când victima este minoră, consilierul trebuie să stabilească o relaţie şi cu 
aparținătorii acesteia. 


2. Ascultarea relatării victimei este un stadiu centrat pe victimă şi are o importanţă 
deosebită. O atenţie specială trebuie acordată aspectului emoţional al relatării. 


Prin intermediul ascultării active, victima poate fi ajutată să-şi spună povestea în 
termenii propriei experiențe, a sentimentelor trăite, credințelor şi convingerilor intime 
despre lume şi viață. Consilierul trebuie să conştientizeze că simplul act de a relata cele 

întâmplate şi de a fi acceptat poate fi de mare ajutor pentru persoana respectivă. S-ar 
putea ca uneori să fie tot sprijinul de care victima are nevoie. 


Abordarea relatării trebuie să fie un demers în etape, orientat dinspre datele 
obiective şi superficiale către cele mai personale. Aceste din urmă aspecte se 
abordează abia atunci când consilierul a stabilit deja un climat de încredere şi siguranţă. 


Există persoane care prezintă în timpul relatării reacţii de eliberare, de descătuşare 
emoţională, astfel că ventilarea experienţei trăite conduce la descărcarea tensiunii. În 
cazul altora, la care au apărut consecințe mai grave, relatarea în detaliu a experienţei 
este o experiență dureroasă şi de aceea discuţia trebuie condusă de consilier cu mult 
tact. 


O particularitate a comunicării cu copiii şi tinerii constă în faptul că acestora s-ar 
putea să li se pară mai dificil să vorbească despre experienţa trăită, astfel că în aceste 
situații sunt indicate alte forme de comunicare, cum ar fi comunicarea prin intermediul 
jocului sau al desenului. 


Victimele pot fi foarte sensibile la reacţia celorlalţi atunci când îşi spun povestea şi, 
în funcţie de aceasta, pot alege să nu mai comunice. In această etapă, victima va fi 
foarte atentă la aspectele subtile ale reacțiilor şi al discursului consilierului. 


Persoana poate avea un istoric personal şi un parcurs cu totul diferit de cel al 
consilierului, motiv pentru care acesta trebuie să reflecteze asupra modului în care 
propriile sale experienţe pot să moduleze reacţia sa la relatările victimei. De exemplu, 
consilierul se poate să fi trecut printr-o experienţă similară şi asta îl poate împiedica să 
aibă o atitudine neutră. 


Consilierul poate fi tentat în această etapă să se grăbească să dea soluţii, să aloce 
cazul altor instituţii sau să ofere informaţii atunci când victima îşi relatează povestea. 
Această tendinţă poate apărea deoarece acesta se poate simţi inutil, poate avea îndoieli 
asupra a ceea ce trebuie să spună sau să dorească să ajute victima să vadă că există 
şi posibilitatea de progres, să-i ofere o perspectivă pozitivă. Însă, de cele mai multe ori, 
în această etapă o reacţie potrivită din partea consilierului, de ajutor pentru victimă, este 
aceea de a asculta, de a amâna reacţiile până într-un stadiu ulterior. 


Chiar şi atunci când consilierul de probaţiune este absolut convins că deține soluţia 
sau alternativa corectă, trebuie să-i ofere posibilitatea victimei să-şi spună povestea. 
Ulterior ar putea fi dificil să revină şi să permită victimei să îşi exprime sentimentele, 
după ce a întrerupt-o pentru a-i oferi soluţii. Această întrerupere poate afecta atât 
procesul de refacere a victimei, în care exprimarea sentimentelor este absolut necesară, 
cât şi formarea de către consilier a unei imagini complete asupra problemei. 


3. Identificarea nevoilor victimei este o etapă deosebit de importantă în cadrul 
intervenției pe care o va realiza consilierul. Acesta trebuie să ţină cont de particularităţile 
infracţiunii pe care victima a suferit-o şi să acorde atenţie antecedentelor iraumatice ale 
acesteia, în scopul de a integra şi corela toate aceste informaţii şi de a identifica nevoile 
victimei. 

În acest moment consilierul ar trebui să verifice dacă a înţeles bine ceea ce a auzit 
şi dacă a identificat bine nevoile victimei. Este posibil ca în această etapă consilierul să 
constate că o nevoie pe care iniţial o considera prioritate pentru victimă, să nu fie astfel 
considerată şi de către aceasta. 


De asemenea, consilierul trebuie să-i prezinte victimei nevoile pe care le-a identificat 
şi să-i dea acesteia posibilitatea de a-şi exprima părerea, de a analiza, de a contesta. 

Trebuie alocat timp, în această etapă, pentru a se stabili, împreună cu victima, o listă de 
nevoi prioritare, iar atitudinea consilierului va fi una mai pro-activă decât în etapa 
anterioară. 


4. Acordul asupra redactării planurilor 


După ce au fost identificate nevoile, consilierul trebuie să ajungă la un acord împreună 
cu victima şi să planifice modul în care acestea vor fi acoperite. 


Strategiile de abordare a acestor nevoi se stabilesc în limitele rolului pe care îl are 
consilierul de probaţiune. În general, această etapă presupune discuții şi acord cu 
privire la modul optim de soluţionare a problemelor. De exemplu, victima ar putea avea 
nevoie de informaţii cu privire la o instituţie locală, situaţie în care trebuie să se cadă de 
acord dacă victima este susţinută să contacteze instituția sau consilierul este cel care 
realizează acest demers. 


În acest moment rolul consilierului este de a creşte numărul alternativelor oferite 
victimei şi de a pune la punct un plan acceptabil pentru a soluţiona nevoile victimei. 
Victima nu trebuie însă încurajată sau influenţată să adopte o listă de activităţi care să 
fie agreate mai mult de consilier. În fiecare situaţie trebuie obţinut acordul şi 
angajamentul victimei. 


De asemenea, în acest stadiu trebuie să i se comunice victimei restricțiile impuse de 
rolul de consilier de probaţiune şi faptul că suportul se acordă în limita acestor restricții. 


5. Răspunsul la nevoile victimei 


Uneori, procesul de relatare a experienţei trăite şi de descărcare emoţională poate fi 
de ajuns pentru unele victime. Acest stadiu poate include, în plus, prezentarea unor 
soluţii, alternative, informaţii, persoane resursă pentru victimă sau referirea către alte 
instituţii şi organizaţii din comunitate care pot răspunde adecvat nevoilor identificate. 


Este important ca victima să nu fie supraaglomerată cu prea multe informaţii sau cu 
prea multe alternative pe care să le analizeze. Eventual se poate stabili împreună o listă 
de priorităţi şi se poate cădea de acord cu privire la o altă întrevedere. 


Este posibil uneori ca în această etapă să fie necesară acordarea de asistenţă 
practică, însă e important ca persoana să fie responsabilizată şi să preia controlul 
asupra propriei situații. 


6. Încheierea este un stadiu foarte important, care uneori poate fi uitat sau evitat. 
Atât victimele, cât şi unii profesionişti pot considera această etapă dificilă, mai ales când 
apar multe nevoi afective. Din acest motiv, este indicat ca de la început să se explice 
victimelor limitele legate de timp şi, de câte ori este posibil, să se respecte aceste limite. 
Consilierul trebuie să fie foarte explicit în legătură cu timpul acordat sau numărul de 
întâlniri periodice. 


Trebuie evitată tenitaţia de a trece prea repede prin această etapă. La sfârşitul 
procesului este indicat de menţionat faptul că s-a intrat în etapa finală, prin evidenţierea 
timpului rămas disponibil, dându-i timp persoanei să se pregătească. 


În acest stadiu se clarifică orice acord la care s-a ajuns cu privire la planurile de 
viitor. De asemenea, trebuie precizat că s-au atins aceste obiective având la dispoziţie 
un timp limitat şi prezentate persoanei posibilităţile ulterioare de contact în cazul în care 
situaţia sau nevoile acesteia se vor schimba. 

Atitudini ale consilierului de probaţiune în interacțiunea cu victima unei 
infracțiuni 


Prezentăm mai jos un tablou exemplificativ al unor atitudini care pot facilita sau, 
dimpotrivă, pot bloca comunicarea dintre consilierul de probaţiune şi victimă: 


Atitudini de facilitare a comunicării Atitudini care creează blocaje în 
comunicare 
= permite victimei să relateze în ritmul | = contrazice victima 
propriu acesteia = spune victimei „trebuie să uiţi”, „nu e 


= acceptă atât persoana victimei cât şi 
cele relatate de aceasta 

= încurajează exprimarea gândurilor, 
sentimentelor, percepţiilor 

=  validează exprimarea sentimentelor 
antagonice  (iubire/ură;  milă/dorință 
de răzbunare) pe care victima e 
posibil să le resimtă în acelaşi timp 

= manifestă (0) atitudine calmă, 
constantă, indiferent de cele relatate 


de victimă 
= deblochează comunicarea oferind o 
„magine în oglindă” atunci când 


victima este blocată sau anxioasă 
(„Arătți foarte înspăimântat; copiii nu 
ar trebui să fie aşa speriaţi. Pot să te 
ajut cu ceva ca să te linişteşti.”) 

=  conştientizează propriile prejudecăţi 
cu privire la anumite categorii de 
victime şi se informează în legătură 
cu modalitatea de a destructura 
aceste percepții 

= consideră victima drept un partener 
egal în relaţia de consiliere şi îi 
încurajează dezvoltarea autonomiei 

= manifestă empatie faţă de victimă 


= crede ceea ce spune victima: ceea 
ce spune aceasta reprezintă ceea ce 


ea resimte 
= asistă victima în procesul de luare a 
deciziei, oferindu-i [e) imagine 


completă a consecințelor 

= înțelege ambivalenţa decizională pe 
care o poate parcurge victima la un 
moment dat şi asistă victima în 
luarea unei decizii 

= pnu deculpabilizează într-o manieră 
precipitată victima, nu trece dincolo 
de afirmaţii de genul „nu, eu nu 
cred să fie vina dvs.”, „eu nu văd 
lucrurile astfel 


nimic”, „poartă-te ca şi cum nimic nu s-ar 
fi întâmplat, aceste lucruri fiind 
imposibile pentru victimă 

banalizează experienţa victimei, riscând 
astfel să o facă să se simtă neînţeleasă 
compară situația victimei cu situatii 
asemănătoare, însă ceea ce a trăit 
victima este unic în ochii ei 

insistă asupra pierderilor materiale 
linişteşte victima prin minimalizarea a 
ceea ce i s-a întâmplat, prin punerea în 
locul ei sau făcând referințe la alte 
persoane care au trăit aceleaşi situaţii - 
aceasta reprezintă o manieră de a nega 
ceea ce simte persoana şi de a nu 
recunoaşte suferința sa 
învinovățeşte victima 
întâmplate 

face reproşuri 


întreabă victima „De ce nu a spus până 
acum despre traumă? şi transmite un 
mesaj de blamare 

se miră sau se sperie în mod evident de 
cele relatate de victimă,  inducând 
acesteia o stare de tensiune 

presează victima să relateze despre 
traumă înainte ca aceasta să fie pregătită 
nu îi permite victimei să îşi exprime 
stările (de exemplu: victima plânge, iar 
consilierul încearcă să o oprească din 
plâns) 

îşi proiectează prejudecățile cu privire la 
anumite categorii de victime, în relaţia cu 
victima 


pentru cele 


face demersuri pentru victimă, nu 
împreună cu victima 
exercită presiuni asupra victimei în 


sensul luării unei decizii 


critică, judecă victima pentru starea de 
ambivalenţă decizională în care se află 

Modelul de recuperare 


Modelul de recuperare a victimei care va fi prezentat în continuare este un model 
promovat de Organizaţia Victim Support din Marea Britanie şi descrie patru stadii ce se 
întind pe o durată de timp de aproximativ doi ani“: etapa de negare sau de şoc, etapa 
de conştientizare, etapa de acceptare şi reconstrucţie şi etapa de adaptare. Aceste 
stadii nu sunt însă statice, de cele mai multe ori ele se pot suprapune. 


Dată fiind durata-limitată a intervenţiei consilierului de probaţiune, trei luni în cazul 
victimelor ce au împlinit 18 ani şi şase luni în cazul victimelor minore, acesta va interveni 
numai în anumite etape ale procesului de recuperare. O bună înțelegere a 
caracteristicilor acestor etape va duce la o intervenţie adecvată. 


Evoluţia ulterioară a victimei este dependentă de o serie de variabile individuale, 
cum ar trăsăturile de personalitate, istoria traumatică anterioară personală şi familială, 
alterările stării fizice şi psihice, mecanismele de răspuns dobândite de-a lungul vieții. 


Experienţa de viață a persoanei este un element important, care face ca un 
eveniment de viaţă să fie traumatic pentru o persoană, iar pentru alta nu. Datorită 
acestei experimentări într-o formă personală, diferită, a unui astfel de eveniment, 
consilierul trebuie să acorde o atenţie aparte aspectelor care ţin de experienţa de viaţă a 
persoanei respective. 


Prezentăm mai jos un grafic care exemplifică o posibilă evoluţie în timp a unei 
victime: 


Şoc _——————————— 
CongştientizareC——————> 
Acceptare şi reconstruire ————> 
Adaptare—C————————— 
n y 


0-7 zile 1 săptămână - 9 luni 1an+ 


Înțelegerea şi identificarea acestor stadii este importantă pentru specialistul care 
lucrează cu victima, deoarece intervenţia lui trebuie să fie una adaptată particularităţilor 
individuale ale victimei, dar şi caracteristicilor generale ale etapei în care aceasta se află. 


Consilierul trebuie să investigheze cu atenţie experienţa anterioară, antecedentele 
personale de traumă sau conflictele anterioare, precum şi resursele mobilizate pentru a 
le face faţă. Specialiştii apreciază că fiinţa umană prezintă un aşa-numit „punct limită de 
rupere”, prag care odată depăşit permite apariția decompensărilor psihice. Acest prag 
are o condiționare multiplă, în care sunt incluse dezvoltarea personală, schemele 
cognitive proprii (credinţele referitoare la siguranţa universului în care trăieşte şi implicit 
propria vulnerabilitate), capacitatea individuală de a exprima stările emoţionale prin care 
trece şi tipul de răspuns biologic (anxietate, hipervigilenţă sau evitare). 


5 Lucrul cu victimele — material informativ pentru formatori, Programul Twinning Light al Uniunii Europene 2003 
„Sprijin pentru îmbunătăţirea justiției pentru minori în România”. 

1. Etapa de şoc este etapa prin care trece persoana în primele momente de la 
victimizare şi care se întinde pe o perioadă de câteva zile până la o săptămână. 


În acest stadiu victima se confruntă cu un sentiment de realitate, neacceptând faptul 
că a fost victima unei infracţiuni. Acest lucru este determinat de intervenţia 
mecanismelor de apărare, care acţionează ca un tampon psihologic şi au rolul de a 
proteja persoana de confruntarea directă, uneori brutală, cu faptul de a fi victimizată. 


Stima de sine nu se diminuează în această etapă întrucât victima nu asimilează încă 
noua realitate. Incă nu apar stările de anxietate, persoana parcurgând o stare de 
anesteziere psihică. 


În graficul de mai jos prezentăm evoluția fluctuantă a stimei de sine în raport cu 
timpul scurs de la producerea evenimentului respectiv. 


STIMĂ 


Şocul 
Adaptarea 


d 


Acceptarea şi reconstruirea 


Conştientizarea 


TIMP 


În practică, în momentul în care consilierul se va confrunta cu victime aflate în 
stadiul de şoc, este necesar să înţeleagă că acestea nu au acceptat încă evenimentul 
traumatic, neagă momentan producerea lui. De cele mai multe ori victimele afirmă că 
„acest lucru nu mi s-a întâmplat mie”. Datorită acestor procese, orice intervenţie în acest 
stadiu, cu excepția ascultării victimei, va rămâne fără efect. 


Etapa aceasta poate fi uneori prelungită în timp, spre exemplu la victimele traficului 
de persoane, dacă victima a dezvoltat o puternică disociere ca mecanism de apărare pe 
parcursul traumei. 


În această situaţie este important ca toţi cei care intră în contact cu victima să 
încerce să-i asigure acesteia un climat de siguranţă afectivă care să îi permită trecerea 
la etapa următoare, fără însă a încerca impunerea unui anumit ritm, care ar putea fi 
perceput ca o presiune. De asemenea, este necesar să se obțină asigurări că pericolul 
a încetat şi că persoana nu riscă să fie revictimizată. 


2. Etapa de conştientizare este al doilea stadiu în procesul de recuperare a victimei. 
In această etapă, ca urmare a faptului că victima iese din starea de anestezie psihică şi 
se confruntă cu realitatea, stima de sine cunoaşte o prăbuşire, concomitent cu creşterea 
anxietății. 


Victima poate trăi puternice sentimente de autoînvinovăţire, poate considera că într- 
un fel sau altul ea a provocat infracţiunea sau că ar fi putut face ceva pentru 
împiedicarea acesteia. Această autoculpabilizare este potențată uneori de anumite 
reacţii publice, ale presei sau ale persoanelor apropiate, care pot duce la accentuarea 
acestor sentimente, precum şi la traumatizarea secundară persoanei. 

Cu atât mai mult este important ca, într-un cadru instituțional, personalul să 
înțeleagă experiența victimei, pe care ulterior să o trateze cu respect şi 
nediscriminatoriu. 


În acest sens exemplificăm prin situația unei persoane, victimă a unei infracțiuni de 
viol, care poate fi etichetată de unii membri ai comunităţii sau chiar de persoane din 
cadrul instituţiilor şi considerată ca fiind responsabilă de provocarea infracţiunii 
respective. Aceste atitudini pot accentua ideile de autoînvinovăţire pe care le poate 
avea victima. 


Intervenţia consilierului de probaţiune în această etapă trebuie să vizeze diminuarea 
sentimentului de culpabilitate a victimei, precum şi creşterea autoacceptării. O atenţie 
deosebită trebuie acordată atât comunicării verbale, cât şi mesajelor nonverbale care 
pot confirma temerile victimei. Trebuie evitată transmiterea mesajelor de tip „nu puteai 
să faci ceva pentru a evita?”. Mai mult decât atât, victima trebuie să conştientizeze că 
acea modalitate este „cea mai bună reacţie” pe care a putut-o manifesta în momentul 
respectiv (foarte probabil ca, fiind pusă din nou în aceeaşi situaţie, victima să 
reacționeze în acelaşi mod). 


S-a demonstrat faptul că, atunci când apare din nou sentimentul de preluare a 
„controlului”, persoana acceptă mai uşor ceea ce i s-a întâmplat. De aceea, consilierul 
poate discuta cu victima în vederea conştientizării de către aceasta a faptului că 
experienţa de victimizare poate declanşa un proces ce va avea repercusiuni în timp. 


3. Etapa de acceptare şi reconstrucţie este caracterizată printr-o scădere a stimei de 
sine şi prin apariţia unor sentimente de apatie şi de depresie. În acest stadiu victima 
este „obosită” de oscilarea între negare şi conştientizare, care domină etapele 
anterioare. Se poate constata absenţa preocupării pentru viitor, pentru atingerea 
anumitor scopuri şi implicare în viața personală sau profesională. 


Intervenţia consilierului în acest stadiu trebuie să ţină cont de particularităţile 
acestei etape. Victima poate manifesta lipsă de receptivitate faţă de demersurile de 
proiectare în viitor, de realizare a unor obiective pe termen lung şi poate părea 
neimplicată. Consilierul trebuie să înțeleagă că aceasta nu este o manifestare a 
dezinteresului şi a necooperării din partea persoanei, ci o caracteristică a unei etape 
parcurse de aceasta, un rezultat al „furtunii afective” pe care aceasta a trăit-o şi care a 
dus la o epuizare a resurselor psihice. 


Acum persoana poate trăi puternice sentimente de mânie, care fie se pot manifesta 
în mod accentuat, fie pot fi reprimate. De aceea intervenţia consilierului poate viza în 
această etapă derularea unor sesiuni de gestionare a posibilelor sentimente de furie, 
asistând victima în acceptarea acestor sentimente care pot fi îndreptate atât asupra 
agresorului, a celor apropiaţi, cât şi asupra propriei persoane şi să înveţe treptat să le 
controleze. Există posibilitatea ca victima să se sperie de intensitatea propriilor 
sentimente şi să aibă tendinţa să le reprime. Consilierul poate învăţa victima cum să 
gestioneze dinamica dintre descărcare, exprimarea furiei în scopul detensionării şi 
controlul ulterior al acestei stări afective. 


Trebuie luat în consideraţie faptul că, în această etapă, victima, pentru a gestiona 
furtuna afectivă şi sentimentele de inadecvare, poate recurge la consumul de alcool sau 
de droguri, comportamente care ulterior pot deveni problematice (Ruback şi Thompson, 
2001). Consilierul trebuie să aibă în vedere posibilitatea apariţiei unor astfel de 
comportamente de risc. În acest sens sunt necesare evaluarea aspectelor legate de 
consum de alcool şi/sau drog şi apelarea la sprijinul specialiştilor pentru ca victimele să 
beneficieze de intervenţie specializată. 

4. Etapa de adaptare este ultimul stadiu al acestui proces de recuperare. 


Atunci când viața unei persoane este bulversată de producerea unei infracțiuni, 
aceasta recurge la o varietate de mijloace pentru a se întoarce la „normalitatea” 
anterioară producerii evenimentului respectiv. Strategiile de adaptare pot fi mai mult sau 
mai puţin eficiente, acestea din urmă nefăcând decât să înrăutățească situaţia victimei. 


Prezentăm mai jos câteva dintre strategiile de adaptare cel mai frecvent folosite de 
către victime: 


Strategii pozitive Strategii negative 
= căutarea de informații = evitarea 
= realizarea unei autoevaluări în scopul = negarea 
identificării elementelor pozitive ale experienței |.  automistificarea 
= comparațja socială = disocierea de evenimentul 
= activități care au ca scop reluarea controlului respectiv 
asupra propriei vieți =  rememorarea obsesională 
„ activism a agresiunii 
= căutarea şi obținerea suportului social şi a = consum de medicamente, 
ajutorului alcool, drog 


Strategiile negative de adaptare, în special comportamentele de evitare, care pot lua 
forma consumului de alcool sau drog, a negării, disocierii sau fugii, sunt o manieră 
obişnuită prin care victimele sunt tentate de a depăşi emoţiile copleşitoare. Chiar dacă 
evitarea poate ajuta victima să depăşească disconfortul iniţial, ea poate cauza probleme 
pe termen lung. 


Victimele care manifestă un grad crescut de autoeficacitate (trăsătură definită prin 
corelarea stimei de sine cu certitudinea că persoana poate exercita o influenţă asupra 
mediului său, că poate gestiona situația având gânduri, emoții şi comportamente 
pozitive) pot să reducă riscul unor reacţii negative la agresiune. De asemenea, 
autoeficacitatea va influenţa alegerea unei strategii de adaptare pozitive. 


Stadiul presupune faptul că victima îşi reconstruieşte existenţa, realizează planuri de 
viitor, integrând în acelaşi timp experienţa de victimizare. Acest stadiu nu înseamnă 
uitarea experienţei, ci hotărârea de a merge înainte şi de a-şi investi energia psihică în 
alte activităţi. 


Acest ciclu al recuperării are o durată variabilă în timp, ce depăşeşte un an şi 
presupune uneori reveniri, oscilări între stadiul actual şi cel anterior. 

Protocolul de colaborare 


Ligia Dumitraşcu 
Len Cheston 


Cuvânt introductiv 


Prezentul capitol vizează identificarea şi asamblarea prevederilor legislative 
referitoare la necesitatea colaborării în activităţile principale ale serviciilor de probaţiune. 
In acest sens, structura documentului se conturează astfel: 


e parte teoretică, în care se doreşte evidențierea prevederilor legislative 
referitoare la procesul colaborării în serviciile de probaţiune; 


e o parte aplicativă, unde s-a încercat valorificarea informaţiei extrase în structura 
modelului de protocol indicat de art. 47 al HG 1239/2000 privind aprobarea 
Regulamentului de aplicare a dispoziţiilor Ordonanţei Guvernului nr. 92/2000 
privind organizarea şi funcţionarea serviciilor de reintegrare socială a 
infractorilor şi de supraveghere a executării sancţiunilor neprivative de libertate. 


Alegerea temei a fost determinată de necesitatea de a regla diferitele orientări 
adoptate în practica colaborării la nivel local şi de a reaminti prevederile legislative în 
materia colaborării serviciilor de probaţiune cu instituţiile abilitate să ofere acestora 
suport în desfăşurarea activităţilor specifice. 


Totodată, simpla trecere în revistă a aspectelor legislative ar conferi documentului 
un caracter mai degrabă tehnic, motiv pentru care s-a încercat încadrarea informației în 
contextul în care serviciile de probaţiune îşi desfăşoară activitatea. Mai mult, s-a 
încercat evidențierea rolului instituţiei probaţiunii la nivel comunitar. Odată ilustrat acest 
rol, s-a accentuat importanţa colaborării interinstituționale în lucrul cu persoanele care 
au săvârşit infracțiuni, acest fapt reprezentând garanţia unei comunităţi mai sigure. Un 
alt aspect abordat în cadrul materialului a fost cel referitor la stabilirea categoriilor de 
persoane aflate în evidența serviciilor de probaţiune, pentru a putea stabili astfel 
categoriile grupului-ţintă asupra cărora s-ar răsfrânge rezultatele unui proces de 
colaborare. 


Rolul părţii aplicative a fost acela de a individualiza prevederile protocolului în 
funcție de nevoile de colaborare ale serviciilor de probaţiune, dar şi prin raportare la tipul 
de servicii pe care instituţiile publice le oferă prin lege. Angajamentele părților au fost 
surprinse doar din perspectiva instituției probaţiunii, prin raportare la nevoile pe care le 
are în derularea activităţii curente. 

Trebuie precizat totodată că prezenta lucrare se referă doar la activitatea din 
comunitate şi doar la cea desfăşurată în colaborare cu instituţiile publice locale, ale căror 
servicii sunt cunoscute prin prisma actelor normative care le reglementează organizarea 
şi funcţionarea, colaborarea cu organizaţiile neguvernamentale nefiind abordată aici 
datorită diversităţii serviciilor oferite, mai greu de încadrat într-un protocol standardizat. 


Necesitatea abordării activității de colaborare 


Tema propusă spre abordare este cea referitoare la trasarea cadrului colaborării 
interinstituționale în acord cu dispoziţiile reglementărilor în vigoare ce se referă la 
activitatea serviciilor de probaţiune. Informaţia expusă se bazează pe analiza 
protocoalelor încheiate în cadrul anumitor servicii de probaţiune, dar şi a dispoziţiilor 
legale în materia colaborării cuprinse în documentele normative ce reglementează 
organizarea şi funcţionarea instituției probaţiunii. De precizat că, în conceperea 
prezentului material, raportarea s-a realizat doar la perspectiva instituției probaţiunii în 
materia colaborării interinstituţionale cu organizaţiile publice locale. Cu alte cuvinte, au 
fost analizate doar zonele de activitate din probaţiune unde se impune colaborarea, fără 
o explorare a tipurilor de servicii pe care le pot oferi organizaţiile de la nivel comunitar. 
Acest lucru ar necesita o explorare detaliată a competenţelor fiecărei instituții în materia 
oferirii de servicii, aspect ce se poate realiza la nivelul fiecărui județ“. De aceea este 
important ca serviciile de probaţiune să se intereseze de tipurile de programe şi 
proiecte, permanente sau temporare, ce se derulează la nivelul fiecărui județ şi să 
identifice care dintre acestea pot fi destinate acoperirii nevoilor persoanelor aflate în 
evidenţă. Totodată, o altă sursă de servicii la care pot avea acces şi beneficiarii 
serviciilor de probaţiune este reprezentată de proiectele desfăşurate de anumite 
organizaţii neguvernamentale locale, sens în care protocolul se va adapta atât 
specificului acestor proiecte, cât şi duratei lor. 


Puţine sunt serviciile de probaţiune analizate? care respectă structura protocolului 
propusă de reglementările în vigoare în ce priveşte formularea scopului colaborării, dar 
mai ales trasarea obligaţiilor părţilor angajate în procesul colaborării şi stabilirea 
grupului-țintă asupra căruia să aibă incidenţă prevederile protocolului. 


Pentru a evidenția necesitatea creării unei structuri uniforme pornind de la prevederile 
legale în materia colaborării, se vor lista mai jos câteva exemple care indică nevoia de 
îndrumare a personalului serviciilor de probaţiune în ce priveşte conceperea protocoalelor. 


Astfel, se remarcă o confuzie frecventă între noțiuni cum ar fi obiectul protocolului şi 
scopul acestuia. Într-un număr semnificativ de documente a fost întâlnită formularea 
potrivit căreia scopul protocolului este asigurarea cadrului general de colaborare între 
cele două părți potrivit competențelor legale. Deşi actele normative precizează expres în 
ce constă obiectul, dar şi scopul încheierii protocolului, în situaţia oferirii serviciilor de 
asistenţă şi consiliere? şi, implicit, în situația derulării celorlalte atributii ale serviciilor în 


1 Multe dintre organizațiile de la nivel local funcționează în regim descentralizat. Prin urmare, acestea îşi pot 
diversifica sau limita programele în functie de resursele bugetelor locale, iar deciziile aparțin, de regulă, administrației 
locale, fapt ce face imposibilă o apreciere a competenţelor acestora în ceea ce priveşte oferirea de servicii. 
2 Au fost analizate protocoale de colaborare sau proiecte înaintate coordonatorilor zonali din 22 din cele 41 de 
servicii de probaţiune de la nivel local. 

3 Art. 47 alin. 3 lit. b) din HG 1239/2000 potrivit căruia obiectul protocolului, care constă în colaborarea părților 
în inițierea şi derularea planurilor de reintegrare socială şi supraveghere, avându-se în vedere reintegrarea 
socială a persoanelor asistate şi consiliate de serviciile de reintegrare socială şi supraveghere; 

colaborare interinstituțională“, aceste noțiuni pot îmbrăca diverse înțelesuri la nivel local. 


Dificultăţile majore apar la formularea activităţilor, aspect observabil mai ales prin 
raportare la grupul-ţintă menţionat în protocol. De remarcat este şi faptul că, deşi 
categoriile de persoane fixate în grupul-ţintă sunt identificate corect în document, 
listarea ulterior a obligaţiilor părţilor nu reflectă tipul de servicii oferite unora dintre 
aceste categorii. 


Exemplu în acest sens este un protocol încheiat între un serviciu de probaţiune cu 
inspectoratul de poliţie judeţean prin care se fixează ca grup ţintă persoanele graţiate şi 
minorii față de care a fost înlăturată prin lege măsura educativă a internării într-un 
centru de reeducare, fără a preciza şi tipul de servicii concrete de care ar urma să 
beneficieze aceste categorii în urma încheierii protocolului. Teoretic, singurul beneficiu 
pe care l-ar fi putut obține persoanele din categoria enunțată mai sus, la acel moment, 
prin colaborarea celor două instituţii, ar fi fost obținerea unei cărţi de identitate. Acest 
serviciu, din nefericire, nu a fost surprins în cadrul documentului. Cazul nu este singular, 
o bună parte dintre serviciile analizate fixând o astfel de categorie de beneficiari ai 
probațiunii ca grup-ţintă în cadrul protocoalelor încheiate cu poliţia, deşi rolul serviciilor 
de probaţiune în raport cu această categorie de persoane este doar unul de asistare, nu 
şi de control. 


Un caz îngrijorător îl reprezintă situaţiile în care serviciile de probaţiune şi-au depăşit 
sfera de competenţă, fiind necesară nu doar identificarea motivelor, ci şi a consecinţelor 
care au rezultat din astfel de practici. În acest sens vor fi folosite câteva exemple de 
prevederi identificate în cadrul protocoalelor încheiate de două servicii de probaţiune 
dintre cele supuse analizei. Astfel, într-o convenţie de parteneriat, Serviciul de 
probaţiune se angajează „să întocmească, în termen de 14 zile, la solicitarea organelor 
de urmărire penală (procurori şi poliţişti din cadrul poliţiei judiciare), rapoarte de 
evaluare pentru minorii care au săvârşit fapte penale şi nu răspund penal [....]”. Situaţia 
este cu atât mai surprinzătoare, cu cât nici în sfera de atribuţii a organelor judiciare 
menţionate în protocol nu întâlnim o astfel de obligaţie legală. Ar fi interesant de analizat 
care a fost raționamentul unui astfel de angajament, având în vedere că rezultatul lui nu 
poate fi valorificat din perspectivă legală. În cadrul aceluiaşi parteneriat se mai 
precizează că, la cererea minorului care a săvârşit fapte penale, dar care nu răspunde 
penal, sau la solicitarea Direcţiei Generale de Asistenţă Socială şi Protecţia Copilului 
(DGASPC), Serviciul de probaţiune contribuie la procesul de reintegrare a minorului 
dacă s-a dispus o măsură de supraveghere specializată. Acelaşi Serviciu de probaţiune, 
însă de această dată în cadrul unui protocol încheiat cu un inspectorat județean de 
poliţie, a stabilit ca obiect al protocolului „evaluarea şi supravegherea minorilor care au 
săvârşit o faptă penală şi nu răspund penal, în condiţiile Legii 272/2004 şi HG 
1439/2004”. 


1 Se referă la întocmirea referatelor de evaluare (pentru a permite o individualizare cât mai acurată care să 
determine creşterea gradului de siguranţă socială) precum şi de planurile de supraveghere de a căror mod de 
întocmire şi derulare depinde eficiența activității de supraveghere şi, implicit prevenirea săvârşirii din nou a 
unor infracţiunii şi creşterea gradului de siguranță comunitară. 

3 Legea 272/2004 privind promovarea şi protecţia drepturilor copilului nu stipulează intervenţia serviciului de 
probaţiune decât în faza evaluării minorului care a săvârşit fapte penale şi nu răspunde penal. În HG 
1439/2004 privind serviciile specializate destinate copilului care a săvârşit fapte penale şi nu răspunde penal 
se reglementează, în cadrul art. 5, că serviciile de tip rezidenţial specializate, destinate copilului care săvârşit 
o faptă penală şi nu răspunde penal, se organizează ca centre de orientare, supraveghere şi sprijinire a 
reintegrării sociale a copilului. Prin urmare, competența supravegherii acestei categorii de minori revine 
acestor servicii, chiar dacă la art. 13 alin. 1 din HG 1439/2004 se stipulează că poliţia, parchetul, precum şi 

S-a observat că unele servicii de probaţiune manifestă o oarecare preferință pentru 
lucrul cu categoria minorilor, având în vedere că, în cadrul unui protocol încheiat de un 
alt serviciu de probaţiune, acesta îşi ia angajamentul de a evalua toți minorii” care au 
comis fapte penale şi nu răspund penal, aflaţi în evidenţele DGASPC. 


Majoritatea serviciilor de probaţiune analizate îşi fixează ca activitate principală în 
procesul de colaborare prevenţia” manifestării comportamentului delictual, mai ales în 
şcoli. Desigur că o astfel de activitate este importantă la nivel local, însă iniţiatorul şi 
susținătorul ei ar trebui să fie Inspectoratul Judeţean de Poliţie când punem în discuţie 
prevenirea primară, prin prisma atribuţiilor legale ce îi revin. În acest context, implicarea 
Serviciului de probaţiune ar trebui să fie una secvenţială, în sensul în care ar putea 
arăta minorilor consecințele pe care le presupune suspendarea executării pedepsei sub 
supraveghere sau libertatea supravegheată. Este foarte importantă această limitare, 
mai ales în contextul extinderii atribuţiilor serviciilor de probaţiune şi în lipsa 
suplimentării resurselor. Tot din raţionamentul resurselor ar trebui stopate activităţile de 
prevenire primară iniţiate de serviciile de probaţiune în şcoli şi orientarea resurselor 
materiale în îndeplinirea atribuţiilor stipulate de lege, cu precădere a celor care converg 
către misiunea instituţiei probaţiunii. 


Aşadar, necesitatea structurării cadrului de colaborare în funcţie de prevederile 
legale aferente acestei activităţi este mai mult decât necesară, chiar dacă au trecut 
peste şapte ani de experienţă a serviciilor de probaţiune la nivel public. Lucrarea nu-şi 
propune, prin urmare, să analizeze toate aspectele pe care trebuie să le cuprindă un 
protocol în sens larg, incluzând chiar condiţii de formă, ci mai degrabă încearcă să 
identifice aspectele care sunt stipulate de lege ca fiind necesare a fi cuprinse într-un 
proces de colaborare şi chiar să valorifice, cu câteva adaptări, structura propusă de 
legislaţia în domeniu, contestată uneori. 


Desigur că în actele normative ce indică necesitatea colaborării interinstituţionale nu 
sunt surprinse dimensiuni precum: cadrul legal care reglementează funcţionarea 
protocolului, obligaţii comune ale părţilor, modalităţi de rezolvare a conflictelor, condiţii 
de finalizare a protocolului, modalităţi de colaborare între parteneri, indicatori de 
performanţă, condiţii de monitorizare etc., motiv pentru care este important să se facă 
apel la legislaţia în materia încheierii parteneriatelor. Unele dintre aceste aspecte pot fi 
cuprinse în cadrul protocolului, altele însă într-o anexă a acestuia, care să reglementeze 
metodologia de colaborare, adică modul concret prin care părţile îşi vor atinge scopul 
propus. Chiar dacă structura protocolului suportă adaptări în conformitate cu 
dimensiunile surprinse mai sus, condiţia esenţială, dacă optăm pentru introducerea lor 
într-un protocol, este ca acele aspecte să fie înțelese şi internalizate de reprezentanții 
serviciilor, fapt care ar trebui să se realizeze în cadrul unor sesiuni de formare. 


serviciile de reintegrare socială, supraveghere şi protecţia victimelor au obligația de a acorda sprijinul necesar, 

potrivit competenţelor ce le revin, serviciilor specializate destinate protecţiei copilului care a săvârşit o faptă 

penală şi nu răspunde penal pentru desfăşurarea în bune condiţii a activității acestor servicii, şi aceasta nu 
oate fi privită decât ca o colaborare, managerul de caz fiind în cadrul acelui serviciu specializat. 

Potrivit prevederilor Legii 272/2004, evaluarea acestei categorii de minori de către serviciile de probaţiune se 
dispune doar atunci când se intenţionează luarea uneia dintre măsurile de protecţie specială față de acel 
minor. 

* Preluare exactă, termenul românesc fiind cel de prevenire. 

8 Într-o definiție simplă, această formă este primul tip de prevenire, activitate ce se adresează categoriile care 
nu au manifestat un comportament delincvent, însă există factori care determină riscul adoptării unui astfel de 
comportament. 

Nu se va insista nici pe condiţiile de formă ale protocolului, însă este necesară 
precizarea potrivit căreia un astfel de document nu ar trebui să poarte antetul nici uneia 
dintre părţi (de regulă cea iniţiatoare), aşa cum a fost observat în practica anumitor servicii. 


În continuare vor fi realizate unele clarificări necesare înțelegerii rolului instituţiei 
probațiunii la nivel comunitar, apoi unele referitoare la categoriile de persoane care s-ar 
putea afla, potrivit legii, în evidențele serviciilor de probaţiune şi a căror abordare 
necesită o colaborare interinstituţională. În final se vor evidenția reglementările exprese 
referitoare la situaţiile concrete în care se impune colaborarea Serviciului de probaţiune 
cu alte instituţii comunitare, capitol ce va avea caracter aplicativ. 


Rolul instituţiei probațiunii la nivel comunitar 


Conform Dicţionarului Explicativ al Limbii Române, termenul de PROBAȚIUNE, sf. 
1. (jur.), semnifică acțiunea de a proba (1); dovedire; dovadă. 2. timp pentru noviciat. (< 
fr. probation, lat. probatio)?. 


S-a ales această definiţie pentru a oferi posibilitatea cititorului cu minime cunoştinţe 
în domeniu de a identifica filozofia care a determinat opțiunea pentru crearea unui 
astfel de sistem în anumite contexte sociale. Aşadar, utilizând un limbaj comun, se 
înțelege că, pe o perioadă determinată, o persoană implicată în comiterea unei 
infracţiuni trebuie să manifeste un comportament care să demonstreze că aceasta a fost 
una accidentală sau, în viziunea abordărilor mai recente, că persoana în cauză face 
eforturi şi reuşeşte să-şi schimbe comportamentul. 


Designul definiţiei de mai sus indică, chiar dacă nu există o menţiune expresă, un 
proces de relaţionare între două entităţi: cea care demonstrează/dovedeşte şi cea 
căreia trebuie să i se demonstreze/dovedească/probeze. Dimensiunea timp (probă de 
încercare) din cadrul ecuaţiei ce derivă din definiţie oferă indicii cu privire la inerenţa 
etapelor unui astfel de proces. 


Ceea ce se cunoaşte până la acest moment sunt câteva indicii referitoare la o 
singură entitate, cea plasată în sfera delictuală. Opţiunea de a analiza doar definiţia 
dată spre exemplificare evidenţiază caracterul activ al acestei entităţi şi, totodată, 
contrastul cu pasivitatea celei de-a doua. 


Se cunoaşte că orice tip de relaționare stipulează nişte responsabilităţi/angajamente 
ce revin fiecărei părţi implicate. Cum însă orice tip de responsabilitate se materializează 
doar în condiţiile în care sunt create sau se creează pârghii în acest sens, este 
important ca părţile implicate să fie conştiente şi de necesitatea implicării resurselor. 
Prin urmare, deşi definiţia precedentă oferă un caracter pasiv celei de-a doua entităţi, se 
constată că, de fapt, este vorba doar de o pasivitate aparentă. 


Revenind la necesitatea identificării celei de-a doua entităţi, prin raportare la ultimele 
aspecte evidenţiate se poate deduce că aceasta ar fi însăşi societatea, adică sistemul 
care integrează prima entitate, prin capacitatea sa de autoreglare. În acest context se 
evidenţiază faptul că instituţii cum ar fi instanţele judecătoreşii, parchetele, unităţi ale 
poliţiei, unităţi penitenciare, unităţi de protecţie socială, organizaţii neguvernameniale nu 
sunt decât nişte pârghii, instrumente dotate cu resurse, prin care societatea relaționează 
cu persoana care a săvârşit delictul. 


? http://dexonline.ro/search.php?cuv=probatiune 

Instituţiile la care făceam referire, ca instrumente ale societăţii în procesul de 
autoreglare, deşi sunt autonome dacă analizăm această autonomie mai ales prin prisma 
activităţilor, atribuţiilor şi serviciilor furnizate, interferează în ceea ce priveşte grupul-țintă 
asupra căruia se focalizează intervenţia. Dacă se pune în discuţie problematica timpului 
în care se desfăşoară relaţionarea dintre cele două entităţi, aşa cum precizam mai sus, 
apare necesitatea identificării instituţiei care gestionează şi monitorizează procesul de 
relationare a individului delictual cu societatea. Aşa s-ar putea explica filozofia 
consolidării instituţiei probațţiunii, după consumarea fazelor iniţiale ale apariţiei 
acesteia. Se observă, aşadar, simplificarea la maximum a explicaţiei care a determinat 
opţiunea consolidării rolului unei astfel de instituții, dat fiind faptul că tema lucrării nu se 
referă la abordarea evoluției sistemului de probaţiune. Ceea ce s-a dorit printr-o astfel 
de introducere a fost faptul de a evidenția la modul cel mai simplist posibil rolul instituţiei 
probaţiunii în raport cu alte instituţii cu care aceasta interacționează la un moment dat, 
interacţiune creată în scopul abilitării unei persoane care a săvârşit o infracţiune şi care 
să funcţioneze în acord cu regulile şi normele comunităţii sale. 


Serviciile de probaţiune au fost consolidate la nivel public în România în urma 
experimentării unor activităţi specifice instituţiei probaţiunii din ţări cu tradiţie în acest 
domeniu, în cadrul unor centre experimentale. La nivelul acestor centre de probaţiune, 
nici activitatea nu era unitară şi nici categoriile de beneficiari nu erau identice. Acest 
lucru se datora tocmai faptului că legislaţia penală românească de la acea vreme era 
puțin permisivă introducerii unor elemente de probaţiune. Avantajul a fost determinat de 
existența, încă din anul 1992, a instituției suspendării executării pedepsei sub 
supraveghere, instituție faţă de care magistraţii nu erau foarte receptivi, unul din rolurile 
centrelor experimentale de probaţiune fiind acela de a promova importanţa valorificării 
sale"! în rândul magistraților. 


În anul 2000 au apărut primele reglementări specifice activităţii de probaţiune, 
reglementări care au permis, în anul 2001, înfiinţarea instituţiei la nivel public în 28 de 
judeţe. Schema de 41 de servicii de probaţiune s-a completat la sfârşitul anului 2002. 


Cadrul normativ care stabilea, pe de o parte, categoriile de persoane asupra cărora 
actele normative aveau incidenţă, precum şi metodologia de lucru cu aceste persoane 
şi, pe de altă parte, organizarea şi funcţionarea serviciilor de probaţiune ar fi putut 
orienta activitatea serviciilor de probaţiune. Rezervele magistraţilor față de activitatea de 
probaţiune, precum şi încrederea scăzută în garanția oferită de acestea în lucrul cu 
infractorii, mai ales prin prisma resurselor de care dispuneau '? „ încă se mențineau, 
situaţie care a determinat unele servicii, în lipsa beneficiarilor furnizaţi de instanță"? să- 
şi diversifice activităţile, preferința fiind către activitățile de prevenire a delincventei 
juvenile la nivelul şcolilor gimnaziale şi al liceelor. Pe lângă alte cauze care au 
determinat o astfel de orientare, o posibilă explicaţie a acesteia ar putea fi reacția 
serviciilor față de atitudinea departamentului de resort din cadrul Ministerului Justiţiei, 


19 Kevin Haines, Cap. 2 din Manualul consilierului de reintegrare socială şi supraveghere, p. 61. 

1 Instituția suspendării executării pedepsei sub supraveghere a fost multă vreme înțeleasă şi promovată ca o 
alternativă la pedeapsa închisorii, deşi, în fapt, ea reprezintă doar o modalitate de executare a unei pedepse 
privative de libertate. 

1 Se referă în special la insuficienţa resurselor umane, dar şi la dependența serviciilor de probaţiune faţă de 
resursele instanţelor în cadrul cărora funcționau, resurse niciodată estimate exclusiv pentru uzul serviciilor de 
probaţiune. 

3 Potrivit reglementărilor în vigoare, serviciile de probaţiune întocmesc referate de evaluare pentru inculpaţi, la 
solicitarea instanţelor, ulterior şi a parchetelor. Totodată, serviciile de probaţiune supraveghează modul în care 
persoana faţă de care s-a aplicat suspendarea executării pedepsei sub supraveghere respectă măsurile şi 
execută obligațiile impuse de instanța de judecată în sarcina sa. 

care a avut o abordare preponderent cantitativă a rezultatelor aşteptate. Aşadar, deşi 
cadrul normativ a fost creat!" astfel încât să permită consolidarea instituției probațiunii ">, 
factori precum ar fi rigiditatea unor magistrați, un lobby slab sau chiar inexistent pe 
lângă instanţele de judecată (ca principale furnizoare de beneficiari), neînţelegerea 
rolului propriei instituţii în cadrul comunităţii, lipsa de vizibilitate asupra intențiilor 
departamentului de resort, presiunea în a demonstra eficienţa serviciului la nivel local 
prin cifre, lipsa analizelor calitative asupra activităţii serviciilor de probaţiune au 
determinat, în situaţii frecvente, adoptarea unor comportamente de acceptare a unor 
atribuţii tangenţiale sau chiar a unor categorii de beneficiari deloc sau mai puţin specifici 
activităţii de probaţiune. 


Aceste aspecte se evidenţiază cu precădere în documentele care reglementează 
cadrul de colaborare, documente în vigoare aflate în arhivele serviciilor de probaţiune, 
numite, de regulă, protocoale de colaborare. 


Clarificări cu privire la categoriile de beneficiari ai serviciilor de probaţiune 


OG 92/2000 privind organizarea şi funcţionarea serviciilor de reintegrare socială a 
infractorilor şi de supraveghere a executării sancţiunilor neprivative de libertate (numită 
în continuare ordonanţă), aprobată de Legea 129/2002, stipulează la art. 1 că: „În 
vederea reintegrării sociale a persoanelor care au săvârşit infracțiuni, menținute în 
stare de libertate, şi a supravegherii executării obligaţiilor stabilite de instanța de 
judecată în sarcina acestora, se înființează, sub autoritatea Ministerului Justiţiei, 
serviciile de reintegrare socială a infractorilor şi de supraveghere a executării 
sancţiunilor neprivative de libertate, denumite în continuare servicii de reintegrare 
socială şi supraveghere *$, ca organisme specializate, fără personalitate juridică”. 


Formularea „persoane care au săvârşit infracțiuni menținute în stare de libertate” din 
cuprinsul art. 1 din OG 92/2000 a generat multe discuţii referitoare la dimensiunile sferei 
de activitate a serviciilor de probaţiune şi a tipului de beneficiari, având în vedere că în 
Codul penal românesc sunt reglementate trei instituţii care dau posibilitatea menţinerii 
unei persoane condamnate în libertate, anume: suspendarea condiționată, 
suspendarea sub supraveghere şi liberarea condiţionată. Pe lângă aceste trei instituţii, 
sunt reglementate două măsuri educative neprivative de libertate, impuse minorului care 
a săvârşit infracţiuni şi răspunde penal, anume: mustrarea, sancţiune ce se consumă în 
momentul aplicării sale, şi libertatea supravegheată dispusă de instanţă pe durata unui 
an, cu condiţia ca acest termen să nu depăşească vârsta de 18 ani. 


Soluţia se identifică însă în conţinutul aceluiaşi articol dacă luăm în considerare că 
executarea unor obligaţii cade doar în sarcina persoanelor față de care instanţa a 
dispus suspendarea executării pedepsei sub supraveghere sau față de minorii care au 


14 Deşi uneori lacunar şi contradictoriu, cadrul normativ care reglementează instituția probațiunii permite 
desfăşurarea anumitor activității specifice acestei instituții, anume: supravegherea în comunitate a modului în 
care persoana condamnată îşi îndeplineşte măsurile şi obligațiile, oferirea de servicii de asistare a acestor 
persoane, oferirea de asistare persoanelor condamnate în penitenciar, oferire de asistare postpenală (grațiați 
și minori față de care a fost înlăturată prin lege măsura educativă a internării într-un centru de reeducare). 
Excepţie face supravegherea persoanei eliberate condiţionat, activitate însoțită de oferirea de sprijin în 
vederea reintegrării sociale. 
15 Aceasta este denumirea iniţială a serviciilor de probaţiune, denumire căpătată din raţionamentul evitării 
confuziei care s-ar fi putut crea cu instituția probațiunii, în sensul strângerii de probe. Prin Legea 123/2006 
privind statutul personalului din serviciile de probaţiune a fost conferită serviciilor locale denumirea de servicii 
de probaţiune. 

fost sancţionați cu măsura educativă a libertăţii supravegheate. În cazul celorlalte două 
instituţii penale, se impune doar obligaţia generică de a nu mai comite altă infracţiune 
până la expirarea termenului de încercare"! sau până la executarea restului de 
pedeapsă"? fără intervenţia specifică activității de probaţiune. 


De la apariţia actelor normative care reglementează instituţia probațţiunii, serviciilor 
de probaţiune le-au fost distribuite alte tipuri de, beneficiari, dar şi de atribuţii, exemple în 
acest sens fiind: victimele anumitor infracțiuni? „ minorii care au săvârşit o faptă penală 
dar nu răspund penal” „ participarea, în calitate de membru, la comisia privind 
individualizarea regimului de executare a pedepselor şi a măsurilor dispuse de organele 
judiciare în cursul procesului penal?! 


Dacă OG 92/2000 a fost însoţită de un regulament privind normele de aplicare a 
prevederilor acesteia, ulterior, în afară de Legea 275/2006 privind executarea 
pedepselor şi a măsurilor dispuse de organele judiciare în cursul procesului penal, nici 
un act normativ care prevedea atribuţii în sarcina probațţiunii nu le-a reglementat şi din 
punct de vedere metodologic. Această situaţie a dezorientat serviciile de probaţiune în 
procesul de implementare a prevederilor legislative, aspect evidenţiat în conţinutul 
aceloraşi documente, anume protocoalele de colaborare. 


Reglementări interne referitoare la activitatea de colaborare 


În imediata apropiere a dispoziţiilor referitoare la raționamentul pentru care se 
înfiinţează instituţia probaţiunii, adică în cadrul art. 2 al OG 92/2000, se definesc rolul şi 
locul acestor servicii în comunitate, prin reglementarea potrivit căreia „activitatea 
serviciilor de reintegrare socială şi supraveghere se desfăşoară cu atragerea şi 
implicarea comunităţii în procesul de reintegrare socială a persoanelor prevăzute la 
art.1”. Se confirmă, aşadar, rolul serviciilor de probaţiune în raport cu celelalte instituții, 
în procesul de relaţionare a infractorului cu societatea. Astfel, serviciile de probaţiune, 
pe lângă rolul de control pe care îl au, primesc şi expertiza de a identifica instituţiile 
comunitare care deţin cele mai relevante resurse necesare procesului de reintegrare în 
comunitate a unor categorii de infractori şi de a le implica în soluţionarea nevoilor care 
au determinat manifestarea comportamentului infracţional, în vederea asigurării unui 
climat sigur comunităţii respective. 


În cele ce urmează vor fi listate activităţile ce rezultă din prevederile legislative ce 
fac referire la necesitatea activităţii de colaborare interinstituţională pe plan local. 


Astfel, OG 92/2000 reglementează activitatea de colaborare după cum urmează: 


Art. 5 alin. (1) stipulează că „În exercitarea atribuţiilor, serviciile de reintegrare 
socială şi supraveghere colaborează cu organizațiile neguvernamentale ce 
desfăşoară activități în domeniu, în condițiile stabilite în regulamentul de aplicare a 
dispozițiilor prezentei ordonanțe”. 


7 În cazul suspendării condiționate. 
18 În cazul liberării conditionate. 

s Legea 211/2004 privind unele măsuri pentru asigurarea protecţiei victimelor infracțiunilor. 

2 Legea 272/2004 privind promovarea şi protecția drepturilor copilului. 
21 Legea 275/2006 privind executarea pedepselor şi a măsurilor dispuse de organele judiciare în cursul 
procesului penal. 

În anul 2000, momentul în care a fost elaborată, dar şi publicată legislaţia ce 
reglementa introducerea instituției probaţiunii pe lista de instituţii publice, în România 
încă funcționau centrele experimentale de probaţiune. Ultimul dintre acestea? a fost 
înființat chiar după apariția OG 92/2000, proiectul fiind finanţat pe o perioadă de trei ani. 
Se preconiza, aşadar, că activitatea organizaţiilor neguvernameniale care au susţinut 
probaţiunea la nivel experimental se va desfăşura în paralel cu activitatea serviciilor de 
probaţiune, de la momentul înfiinţării acestora la nivel public. Tocmai în acest context 
apare în actul normativ termenul de organizaţii neguvernamentale ce desfăşoară 
activităţi în domeniu. 


Sfera categoriilor de persoane/instituţii cu care serviciile de probaţiune pot colabora 
se lărgeşte în cadrul art. 5 alin. 2 al Ordonanţei, potrivit căruia „Serviciile de reintegrare 
socială şi supraveghere, în derularea activităţii lor, pot colabora cu specialişti din alte 
domenii de activitate, cu voluntari din rândul comunității, precum şi cu reprezentanți ai 
societății civile”. Acelaşi text de lege reglementează posibilitatea remunerării 
colaboratorilor, activitate despre care regulamentul de aplicare al Ordonanţei prevede 
că se realizează prin intermediul unor convenţii civile încheiate cu acordul 
departamentului de resort, având aprobarea compartimentului economic din Ministerul 
Justiţiei. 


Desigur că formularea „derularea activităților” se referă strict la atribuţiile stipulate 
expres de lege, în raport cu categoriile de persoanele aflate în evidenţă, aşa cum sunt 
ele delimitate de lege. Acestea se referă la: 


e persoane față de care a fost dispusă suspendarea sub supravegherea sau 
libertatea supravegheată (art. 1 din OG 92/2000); 


e  inculpaţi pentru care instanţele de judecată au solicitat întocmirea unor referate 
de evaluare (art. 11, lit. d din OG 92/2000); 


e persoane aflate în unităţi penitenciare care necesită implicarea serviciilor de 
probaţiune, alături de personalul de specialitate din aceste unităţi, în derularea 
unor programe de intervenţie (art. 3 alin. 2 din OG 92/2000); 


e persoanele condamnate la pedeapsa închisorii, a căror pedeapsă a fost graţiată 
total prin lege, precum şi minorii care au săvârşit fapte prevăzute de legea 
penală, faţă de care a fost înlăturată prin lege măsura educativă a internării într- 
un centru de reeducare (art. 8 lit. e.1 din Legea 129/2002). 


Dacă în majoritatea articolelor în care se stipulează faptul că, în vederea reintegrării 
sociale a infractorilor”, serviciile de probaţiune atrag şi implică comunitatea, în cadrul 
art. 11 lit. i din Ordonanţă se conferă specificitate scopului pentru care este necesară 
colaborarea „[...] în vederea identificării, după caz, a locurilor de muncă disponibile, a 
cursurilor şcolare, precum şi a celor de calificare sau  recalificare profesională”. Un 
aspect relevant pe care l-a consemnat legiuitorul şi care evidenţiază caracterul umanist 


2 Proiectul MATRA „Introducerea probaţiunii în Bucureşti” a fost dezvoltat în cadrul Centrului Experimental de 
Probaţiune Bucureşti şi implementat în cadrul parteneriatului dintre GRADO (Grupul Român pentru Apărarea 
Drepturilor Omului), FOC (Fundaţia pentru Ocrotirea Copilului), Serviciul de Probaţiune din Ministerul Justiției, 
Judecătoria sectorului 3 Bucureşti şi Comitetul Helsinki Olanda. 
2 O astfel de prevedere nu a fost valorificată până în prezent, consilierii de probaţiune fiind foarte sceptici în 
ce priveşte materializarea ei. 

2 Legea 129/2002 completează această atribuţie, lărgind sfera solicitanţilor şi la organele de urmărire penală. 
25 Concept de maximă generalitate, ceea ce determină necesitatea stabilirii unor cadre mai limitate de 
referință, mai ales în contextul colaborării interinstituționale pe plan local. 

al abordării în probaţiune se reflectă prin prisma art. 11 lit. h, potrivit căruia infractorului i 
se oferă sprijin, în colaborare cu instituţiile comunitare, chiar în vederea respectării 
condiţiilor impuse de instanță“. 


Reglementări exprese referitoare la situaţiile concrete în care se impune 
colaborarea Serviciului de probaţiune cu alte instituții comunitare. Exercițiu 
aplicativ 


Ceea ce se doreşte a fi surprins în cadrul acestui capitol sunt situaţiile concrete în 
care se impune colaborarea serviciilor de probaţiune cu alte instituții, colaborare care se 
pretează a fi consemnată în protocoalele încheiate la nivel local între serviciile de 
probaţiune şi aceste instituții. În continuare vor fi listate articolele cuprinse în HG 
1239/2000 pentru aprobarea Regulamentului de aplicare a dispoziţiilor Ordonanţei 
Guvernului nr. 92/2000 privind organizarea şi funcţionarea serviciilor de reintegrare 
socială a infractorilor şi de supraveghere a executării sancţiunilor neprivative de 
libertate, cu modificările şi completările ulterioare (denumită în continuare Hotărâre) ce 
fac referire la situaţiile concrete în care este necesară o asifel de colaborare, urmând 
ca, acolo unde apar neclarităţi sau textul necesită explicaţii, să se realizeze discuţii pe 
marginea acestora. 


Pentru a conferi coerenţă acestui exerciţiu, analiza se va realiza prin raportare la 
tipurile principale de activități ce cad în sarcina serviciilor de probaţiune, a căror 
realizare obiectivă depinde doar de eficienţa unei colaborări interinstituţionale pe plan 
local. 


Referatul de evaluare? 


În întocmirea referatului de evaluare, în baza art. 7 alin. 2 şi 3 din hotărâre, „Ori de 
câte ori apreciază că este necesar, Serviciul de reintegrare socială şi supraveghere va 
solicita autorităților competente desemnarea unor specialişti în vederea întocmirii 
referatului de evaluare. Aceşti specialişti pot fi psihologi, sociologi, cadre didactice, 
medici sau oricare alţi specialişti a căror opinie este considerată necesară. Consilierul 
de reintegrare socială şi supraveghere va contacta, după caz, membrii familiei, şcoala 
sau unitatea la care persoana îşi desfăşoară activitatea, precum şi orice alte persoane 
care ar putea oferi informații utile pentru întocmirea referatului de evaluare”. 


Totodată, consilierul de probaţiune responsabil de caz „contactează persoanele şi 
instituţiile care ar putea furniza informații utile despre persoana evaluată, nivelul 
instrucției şcolare, comportamentul acesteia, mediul social şi familial”. 


Se observă, aşadar, caracterul imperativ al colaborării interinstituţionale în procesul 
evaluării. In definitiv, este important să se evidenţieze, cât mai obiectiv şi cât mai 


a Negarea faptei sau minimizarea consecințelor acesteia determină dificultăți în întelegerea şi acceptarea 
măsurilor şi obligațiilor impuse de instanță în sarcina lor pentru anumite persoane aflate în evidențele 
serviciilor de probaţiune. În acest context, consilierului de probaţiune îi revine sarcina de a motiva astfel de 
persoane în vederea conştientizării importanței şansei oferite de instanța de judecată şi valorificării acesteia 
prin respectarea măsurilor şi executarea obligațiilor impuse în sarcina sa. 

Se vor lua în considerare şi dispoziţiile art. 482 C.p.p. privind înlocuirea anchetei sociale obligatorii cu 
referatul de evaluare întocmit de serviciile de probaţiune. Este necesar să se evidenţieze că lipsa procedurilor 
de lucru în abordarea acestei categorii de persoane a determinat necesitatea raportării practicii la prevederile 
legii speciale, chiar dacă aceasta nu cuprinde şi categoria minorilor învinuiți. 

aproape de adevăr, situaţia personală a celui evaluat pentru a permite organelor de 
urmărire penală identificarea celor mai bune soluţii în cauză, iar instanţelor de judecată 
individualizarea cât mai acurată a sancţiunii ce urmează a fi aplicată. Încercând o 
teoretizare a acestui aspect, se poate spune că lipsa de răspuns a organizațiilor 
comunitare în procesul evaluării „poate determina furnizarea către organele judiciare a 
unor informaţii lacunare, eronate” şi, prin urmare, chiar dispunerea unei soluţii eronate 
cu consecințe negative asupra comunităţii respective. 


Deşi textul de lege are caracter general, experimentarea unor situaţii practice ar 
putea evidenția nişte situaţii concrete în care stipularea unor angajamente prin prisma 
acestor prevederi într-un proces de colaborare interinstituțională ar putea fi de mare 
ajutor consilierului de probaţiune în întocmirea referatului de evaluare. 


Pornind de la ariile prevăzute de cadrul normativ ca fiind necesare de atins în 
procesul evaluării, s-ar putea identifica situaţiile în care serviciul ar putea aprecia utilă 
implicarea autorităţilor competente prin desemnarea unor specialişti. Este important 
totodată să se precizeze că referatul de evaluare se realizează de serviciile de 
probaţiune pentru persoane care au săvârşit infracţiuni aflate în următoarele stadii ale 
procesului penal: procesual penal (învinuiți minori şi inculpaţi minori şi adulți), 
execuțional penal (persoane sancţionate menținute în stare de libertate). yn document 
dezvoltat pe arii oarecum similare referatului de evaluare este raportul”? întocmit de 
serviciile de probaţiune, la solicitarea instanţelor civile, pentru minorul care a săvârşit 
fapte penale şi nu răspunde penal, atunci când se ia în considerare dispunerea unei 
măsuri de protecţie specială. 


Am considerat importantă surprinderea ariilor de investigat, pe categorii de 
persoane evaluate, în tabelul de mai jos. 


Activitatea consilierului de probaţiune de a întocmi rapoarte pentru copilul care a 
săvârşit fapte penale şi nu răspunde penal ar trebui să se realizeze în strânsă 
colaborare cu activitatea angajatului Direcţiei Generale de Asistenţă Socială şi Protecția 
Copilului, însărcinat cu întocmirea rapoartelor în aceeaşi cauză. 


2% în sensul în care sunt prezentate doar din perspectiva subiectivă a infractorului şi a familiei acestuia. 

? Pentru o clarificare asupra intenţiilor abordării conţinutului acestui document este necesar să se sublinieze 
că multe servicii de probaţiune îşi structurează raportul întocmit pentru această categorie de persoane în 
conformitate cu dispoziţiile art. 130 alin. 1 al Legii 272/2004 privind protecţia şi promovarea drepturilor 
copilului. Acest articol prevede structura raportului întocmit de DGASPC în a cărei rază administrativ-teritorială 
a fost găsit copilul, adică ţinând cont de arii precum: „personalitatea, starea fizică şi mentală a copilului; 
antecedentele socio-medicale şi educaționale ale copilului; condiţiile în care copilul a fost crescut şi în care a 
trăit; propuneri privind persoana, familia sau serviciul de tip rezidenţial în care ar putea fi plasat copilul; orice 
alte date referitoare la creşterea şi educarea copilului, care pot servi soluționării cauzei”. Aceasta se datorează 
şi faptului că, în alineatul 2 al aceluiaşi articol, care prevede: „În toate cauzele care privesc stabilirea, 
înlocuirea ori încetarea măsurilor de protecţie specială stabilite de prezenta lege pentru copilul care a săvârşit 
o faptă penală şi nu răspunde penal se va întocmi un raport şi din partea serviciului de reintegrare şi 
supraveghere de pe lângă instanţa judecătorească”, nu se explicitează ce arii ar trebui să evalueze serviciul 
de probaţiune în întocmirea raportului. Totuşi este absurd ca două instituţii, dintre care una aflată în sfera 
protecției sociale, iar alta în sfera execuţional penală, să evalueze acelaşi minor pe aceleaşi dimensiuni. Dacă 
apar contradicții? Care dintre instituții are o mai mare credibilitate? Aşadar, dacă gândim cel puţin dintr-o 
singură perspectivă, anume aceea a principiului folosirii eficiente a resurselor, o astfel de abordare apare 
complet eronată. Soluţia, prin interpretare, ar putea fi ca raportul întocmit de serviciul de probaţiune să se 
axeze pe dimensiunile de care ţine cont instanţa în dispunerea unei măsuri de protecţie specială (plasament şi 
supraveghere specializată) şi care sunt vizate de art. 80 alin. 2 ale aceluiaşi act normativ (vezi tabelul de mai 
jos). Un astfel de argument are în vedere faptul că accentul cade pe evaluarea manifestării unui 
comportament delincvent din perspectiva trecutului şi a viitorului, arii de intervenţie unde serviciul de 
probaţiune deține expertiză. 

Minori care au săvârşit fapte 
penale şi nu răspund penal 


Învinuiți şi inculpaţi minori şi 
inculpați adulți 


Persoane sancţionate 
în libertate 


condițiile care au favorizat 
săvârşirea faptei, gradul de 
pericol social al faptei“, 
mediul în care a crescut şi a 
trăit copilul, riscul săvârşirii din 
nou de către copil a unei fapte 
prevăzute de legea penală, 
orice alte elemente de natură a 
caracteriza situaţia copilului 


trecutul infracțional, mediul 
familial şi social”, nivelul 
instrucției şcolare şi al pregătirii 
profesionale, comportamentul 
persoanei înainte şi după 
comiterea faptei, factorii care au 
favorizat comportamentul 
infracţional, dacă este cazul, 
modul în care au îndeplinit 
anterior obligaţiile stabilite de 
instanța de judecată 


mediul familial şi social, 
evoluția persoanei din 
punct de vedere 
educaţional şi 
profesional, 
comportamentul pe 
perioada supravegherii, 
precum şi modul în care 
au executat obligaţiile 
stabilite de instanța de 
judecată 


În ce priveşte trecutul infracțional, date cu privire la acesi aspect pot fi furnizate de 
Serviciul cazier judiciar, serviciu aflat în subordinea Inspectoratului Judeţean de Poliţie. 
Având în vedere necesitatea abordării acestei arii în procesul de evaluare prin prisma 
prevederilor legale, se impune ca o astfel de prevedere să fie cuprinsă într-un acord de 
parteneriat încheiat cu inspectoratele judeţene de poliţie, prin care acesta se angajează 
să furnizeze serviciilor, la solicitarea acestora, date privind trecutul infracţional al 
persoanei supuse evaluării. 


Dimensiunea mediu social şi familial se surprinde, de regulă, prin discuţii cu 
familia persoanei supuse evaluării şi prin analiza vecinătăţii spaţiului locativ al acesteia. 
Totuşi, în situaţia instituţionalizării, este important ca persoana însărcinată cu realizarea 
evaluării să afle informaţii privind intervenţia din mediul instituţional şi influenţa acestuia 
în dezvoltarea persoanei evaluate. Cum însă acest fapt presupune stabilirea unui 
contact cu specialistul competent să ofere astfel de informaţii, iar una dintre valorile 
instituției poate fi păstrarea confidenţialităţii, în vederea evitării unui refuz de colaborare 
pe cazuri concrete din partea DGASPC, în protocolul încheiat cu această instituţie ar fi 
necesar să se stipuleze facilitarea accesului consilierilor de probaţiune la informaţii 
referitoare la mediul social în care s-au dezvoltat persoanele pentru care organele 
judiciare au solicitat întocmirea unui referat de evaluare. 


Atât în ceea ce priveşte nivelul instrucției şcolare şi al pregătirii profesionale, 
cât şi prin prisma referirilor cu privire la evoluţia persoanei din punct de vedere 
educațional şi profesional, procesul de evaluare implică necesitatea colaborării cu 
şcoala la care este sau a fost înscrisă persoana în cauză. În această situaţie, unul dintre 
angajamentele inspectoratului şcolar judeţean (ISJ) cu care Serviciul de probaţiune 
încheie protocol este acela de a facilita accesul consilierilor de probaţiune la toate 
şcolile din judeţ în vederea culegerii şi verificării informaţiilor referitoare la nivelul 
instrucției şcolare pentru persoanele supuse evaluării. 


În ce priveşte pregătirea profesională, de regulă, va fi surprinsă prin discuţii cu 
angajatorii, acolo unde este cazul, mai ales în condiţiile în care o astfel de discuţie nu ar 
periclita ulterior integrarea în câmpul muncii prin prisma unei eventuale etichete. 


% Această arie ar trebui abordată cu precauție, fără aprecieri de ordin juridic, aşa cum procedează instanțele de 
judecată. 

31 În cazul inculpaţilor minori, datele privind persoana acestora vor privi şi condiţiile în care au crescut şi au trăit, 
precum şi modul în care părinţii, cei care i-au adoptat sau tutorele îşi îndeplinesc obligaţiile ce le revin. De 
asemenea, pentru categoria inculpaților şi condamnaților reglementările precizează că, atunci când consideră 
necesar, consilierul de probaţiune va include în referatul de evaluare date privind starea fizică şi mintală, precum 
şi dezvoltarea intelectuală şi morală a inculpatului, furnizate de specialişti desemnaţi în acest scop. 

Informaţiile referitoare la evoluţia din punct de vedere comportamental (înainte, 
după săvârşirea faptei, în timpul executării sancţiunii în libertate) pot fi aflate lărgind 
sfera de acţiune a persoanei pentru care se dispune evaluarea, astfel încât: 


> se vor solicita informații privind comportamentul persoanei supuse evaluării în mediul 
şcolar, situaţie care va determina stipularea, în cadrul protocolului de colaborare cu 
ISJ, că acesta îşi ia angajamentul că la nivelul tuturor unităţilor şcolare din judeţ atât 
diriginţii, cât şi directorii de şcoli vor avea îndatorirea de a furniza serviciilor de 
probaţiune astfel de informații; 


> se vor solicita informaţii din vecinătate şi familie. Această activitate, deşi necesită 
iniţierea unui proces de colaborare (consilier de probaţiune-surse de informaţii), nu 
necesită oficializarea acestui tip de relaţionare în cadrul unui protocol. Situaţia este 
similară şi în cazul în care consilierul de probaţiune doreşte să surprindă 
comportamentul persoanei evaluate la locul de muncă, precum şi în cazul în care 
este necesară abordarea relaționării cu victima, ulterior comiterii infracţiunii: dacă se 
constată schimbări în plan atitudinal, dacă şi-a achitat prejudiciul etc. 

> se vor solicita informații privind comportamentul persoanei supuse evaluării în mediul 
instituţional dacă se constată o asemenea provenienţă, situaţie care implică 
stipularea, în cadrul protocolului încheiat cu DGASPC, că această instituție se va 
angaja să furnizeze, prin intermediul personalului angajat în unităţile subordonate, 
informaţii cu privire la comportamentul persoanelor aflate în evidenţă şi care, la un 
moment dat, vor fi supuse unei evaluări; 

> se vor solicita informaţii privind comportamentul persoanei supuse evaluării care fie 
suferă de tulburări fizice sau mentale, fie urmează sau a urmat un tratament de 
dezintoxicare şi se află în evidenţele unei unităţi sanitare. În această situaţie se 
impune necesitatea de a stipula în cadrul protocolului de colaborare cu Direcţia de 
Sănătate Publică (DSP)? de la nivel judeţean accesul consilierilor de probaţiune la 
astfel de informaţii în unităţile sanitare, în cazul în care persoana supusă evaluării se 
află sau s-a aflat în evidenţele unor astfel de instituţii. Tot în cadrul protocolului cu 
această instituţie comunitară se va stipula şi angajamentul acesteia de a oferi 
consilierilor de probaţiune informaţii referitoare la starea de sănătate a persoanei 
evaluate, atunci când se impune ca referatul de evaluare să cuprindă informaţii 
referitoare la această dimensiune. 


Abordarea subcapitolului factorii care au favorizat comportamentul infracțional 
se realizează de către consilierul de probaţiune prin analiza informaţiilor culese de la 
sursele contactate, fie printr-o colaborare neoficializată, fie prin prisma angajamentelor 
stipulate în cadrul unui protocol de colaborare încheiat cu instituţiile competente să 
ofere astfel de informații. 


În ceea ce priveşte dimensiunea modul în care a îndeplinit anterior sau îndeplineşte 
obligațiile stabilite de instanţa de judecată, este important ca evaluarea să ţină cont: 


> de informaţiile existente într-un dosar de supraveghere finalizat, informaţii furnizate 
de organele de poliţie sau alte instituții aS în baza angajamentelor stipulate 
în cadrul unor protocoale de colaborare? 


32 Competenta Direcţiei de Sănătate Publică (Autorității de Sănătate Publică Județene) trebuie verificată la 
nivelul fiecărui judeţ, având în vedere că în cadrul pilotării colaborării interinstituționale în cadrul proiectului 
PHARE 2005 s-a constatat că în anumite judeţe DSP avea doar competenţe în elaborarea de studii despre 
starea de sănătate a populației şi realiza acţiuni cu caracter preventiv. 

33 Se va aborda în amănunt procesul de colaborare cu astfel de instituții atunci când se va analiza activitatea 
de supraveghere. 

> de informaţiile existente într-un dosar de supraveghere în derulare, precum şi de 
informaţiile solicitate organelor de poliție sau altor instituţii competente să clarifice 
anumite aspecte legate de modul în care persoana evaluată execută obligaţiile 
impuse în sarcina sa. În acest context, este foarte important ca în protocolul cu 
Inspectoratul Judeţean de Poliţie (IJP), cât şi în protocolul cu o instituţie precum 
DSP“ sau ISJ”, aceste instituții să se angajeze că vor comunica serviciilor de 
probaţiune informaţii referitoare la felul în care au fost executate obligaţiile impuse de 
instanţă în sarcina persoanelor sancţionate aflate în evidenţa serviciilor de probaţiune. 


Din exemplificările anterioare se poate evidenția faptul că în procesul de obținere de 
informaţii cu scopul întocmirii referatului de evaluare solicitat de organele judiciare: 


o au fost prezentate ariile expres stipulate de lege pe care ar trebui să se centreze 
evaluarea pentru a-şi atinge scopul; 

o au fost identificate instituţiile specializate care necesită a fi implicate de serviciile de 
probaţiune în vederea completării obiective a ariilor pe care se centrează evaluarea; 


o au fost identificate tipurile de informaţii ce necesită a fi furnizate de instituţiile 
respective serviciilor de probaţiune şi care ar putea fi stipulate în cadrul protocoalelor 
de colaborare încheiate cu aceste instituţii la nivel local, sub formă de angajamente. 


Supravegherea în comunitate 


HG 1239/2000 reglementează expres obligaţiile impuse de instanţa de judecată 
pentru a căror supraveghere eficientă este necesară implicarea Serviciului de 
probaţiune în procesul de colaborare interinstituțională. În continuare se vor lista aceste 
obligații şi, în dreptul fiecăreia, se va stabili instituţia indicată de actul normativ ca fiind 
necesar să fie implicată în procesul de supraveghere. 


Astfel, în ce priveşte sprijinirea persoanei în vederea executării obligaţiei prevăzute 
la art. 86/3/3 lit. a C.p. anume desfăşurarea unei activități sau urmarea unui curs de 
învățământ ori de calificare, „consilierul de reintegrare socială şi supraveghere 
identifică pe plan local unităţile de învățământ şi instituţiile de calificare profesională 
care organizează astfel de cursuri” (art. 32 alin. 2 din HG 1239/2000). În ce priveşte 
monitorizarea felului în care persoana condamnată îşi execută această obligaţie, alin. 3 
al aceluiaşi articol din Hotărâre prevede: „consilierul de reintegrare socială şi 
supraveghere responsabil de caz verifică periodic dacă persoana supravegheată 
urmează cursurile de învățământ sau de calificare”. Cel mai probabil că, în vederea 
punerii în executare a acestei obligaţii, serviciile de probaţiune vor contacta unităţile 
şcolare de pe plan local, organizaţiile neguvernamentale corespunzătoare”, dar şi 
agenţiile judeţene pentru ocupare şi formare în muncă (AJOFM). 


Dacă persoanei supravegheate i s-a impus de către instanţa de judecată executarea 
obligaţiei de a nu-şi schimba domiciliul sau reşedinţa ori de a nu depăşi limita 
teritorială stabilită, decât în condiţiile fixate de instanță, în monitorizarea acestei 
obligaţii, potrivit art. 33 alin. 2 din hotărâre, „consilierul de reintegrare socială şi 
supraveghere responsabil de caz va colabora cu organele de poliție şi cu primăria din 
localitatea de domiciliu sau de reşedinţă a persoanei supravegheate, care vor sesiza 
orice schimbare intervenită în situaţia acesteia” . 


% În cazul punerii în executare a obligaţiei impuse persoanei supravegheate de a se supune unor măsuri de 
control, în special în scopul dezintoxicării. 

3 Dacă persoanei i-a fost impusă executarea obligaţiei de a urma un curs de învățământ. 

% Există unele organizații neguvernamentale acreditate să organizeze pe plan local cursuri de şcolarizare. 

În cazul în care persoana condamnată este obligată să nu frecventeze anumite 
locuri stabilite de instanță, potrivit art. 34 alin. (2) din hotărâre, „consilierul de 
reintegrare socială şi supraveghere responsabil de caz păstrează o legătură 
permanentă cu reprezentanţi ai autorităților locale, ai organelor de poliție, precum şi cu 
orice persoane fizice şi juridice care ar putea oferi informaţii privind frecventarea de 
către persoana supravegheată a locului supus interdicţiei”. 


Atunci când o astfel de obligaţie este impusă minorului sancţionat în baza art. 103/3 
lit. a C.p., apare în plus necesitatea colaborării dintre Serviciul de probaţiune şi instituția 
legal însărcinată cu supravegherea minorului. 


Articolul. 35 din hotărâre stipulează că, dacă „persoana condamnată are obligația de 
a nu intra în legătură cu anumite persoane stabilite de instanța de judecată, 
consilierul de reintegrare socială şi supraveghere responsabil de caz trebuie să ia 
măsurile necesare în vederea identificării şi contactării persoanelor care ar putea furniza 
informaţii relevante în cazul respectiv, colaborând cu organele de poliție şi cu alte 
instituţii însărcinate cu asigurarea ordinii şi liniştii publice”. Dacă o astfel de obligaţie 
este impusă minorului în baza art. 103 alin. 3 lit. b C.p., apare, de asemenea, 
necesitatea colaborării într-un cadru oficializat între consilierul de probaţiune şi 
reprezentantul instituţiei legal însărcinate cu supravegherea minorului. 


Atunci când instanţa impune în sarcina condamnatului obligaţia de a nu conduce 
nici un vehicul sau anumite vehicule, responsabilitatea consilierului de probaţiune 
este aceea de „a[....]păstra o legătură permanentă cu reprezentanţi ai organelor de 
poliție, precum şi cu orice persoane fizice şi juridice care ar putea oferi informaţii privind 


îndeplinirea sau neîndeplinirea de către persoana supravegheată a acestei obligații 
(art. 36 alin. 2 din hotărâre)". 


În fine, dacă una dintre obligaţiile impuse de instanță persoanei condamnate este 
aceea de „a se supune unor măsuri de control, tratament sau îngrijire, în special 
în scopul dezintoxicării”, Serviciul de probaţiune identifică pe plan local, în termen de 
10 zile lucrătoare de la data primei întrevederi, unităţile sanitare, organizațiile, instituţiile 
sau specialiştii care desfăşoară programe de recuperare a toxicomanilor sau alcoolicilor 
pentru a asigura persoanelor supravegheate servicii specializate. Într-o astfel de 
situaţie, legea stipulează expres necesitatea încheierii de către serviciile de probaţiune 
a unor protocoale prin care să se reglementeze proceduri concrete de colaborare. 


Deşi actele normative în vigoare nu precizează expres acest lucru, două dintre cele 
patru măsuri de supraveghere necesită un proces de colaborare oficializat în cadrul 
unor protocoale, alături şi de alte prevederi. Una dintre aceste măsuri ar fi cea 
referitoare la obligația persoanei condamnate să anunţe în prealabil Serviciul de 
probaţiune în legătură cu orice schimbare de domiciliu, reşedinţă sau locuință, 
precum şi despre orice deplasare care depăşeşte 8 zile. În acest context este foarte 
importantă colaborarea cu organele de poliție, mai ales când domiciliul persoanei se află 
într-o localitate îndepărtată, ceea ce face dificil procesul de monitorizare exclusiv din 
partea Serviciului de probaţiune. Cea de-a doua măsură şi ultima dintre cele patru, 
anume obligația de a comunica Serviciului de probaţiune orice informaţii prin care 
pot fi controlate mijloacele sale de existență, necesită colaborarea oficializată în 
cadrul unor documente (protocoale, adrese) cu administraţiile financiare de la nivel 
local, pentru a se verifica acurateţea informaţiilor furnizate de persoana supravegheată. 


Se observă că angajamentelor pe care instituţiile partenere ar trebui să şi le ia în 
vederea furnizării unor evaluări acurate organelor judiciare li s-ar adăuga cele care 
derivă din necesitatea colaborării cu Serviciul de probaţiune în procesul de 
supraveghere. În plus, aşa cum se remarcă mai sus, apar alte instituţii comunitare cu 

care serviciile de probaţiune ar trebui să încheie protocoale de supraveghere pentru a 
asigura succesul intervenţiei. 


Se poate remarca, aşadar, că sunt şase instituţii publice indicate (unele explicit, iar 
altele prin deducere) de actele normative în vigoare cu care serviciile de probaţiune ar 
trebui să colaboreze pe plan local în activitatea de întocmire a referatelor de evaluare şi 
în derularea procesului de supraveghere. Astfel de protocoale care să implice obligaţii 
reflectate de dispoziţiile legale, aşa cum au fost ele surprinse mai sus, nu ar trebui să 
lipsească din mapa colaborărilor serviciilor de probaţiune. 


Asistenţa şi consilierea“ 


O activitate extrem de importantă derulată de serviciile de probaţiune este asistarea 
persoanelor sancţionate“. In ce priveşte lucrul în comunitate, se poate spune că din 
perspectiva instituţiei probaţiunii acest proces ar trebui să aibă două dimensiuni, anume: 


e O dimensiune internă, abordată prin prisma activităţilor de consiliere care să 
vizeze identificarea nevoilor criminogene şi abordarea lor prin tehnici de motivare, 
precum şi prin includerea în programe care au ca scop dezvoltarea unor abilităţi şi 
care să sprijine persoana în relaţionarea cu mediul înconjurător. O astfel de 
activitate ar trebui să cadă exclusiv în sarcina serviciilor de probaţiune, 
presupunându-se că, în acest domeniu, ele sunt instituţii locale care deţin o astfel 
de expertiză. Desigur că, în perioada de consolidare, serviciile au putut apela la 
speciali;ti de pe plan local în procesul de schimbare comportamentală, însă, având 
în vedere fondurile alocate pregătirii profesionale a personalului din probaţiune, 
aceste servicii ar trebui deja să valorifice la maximum informaţiile primite şi să le 
materializeze în cadrul unor intervenții susținute. 

e O dimensiune externă, abordată prin prisma activităţilor de asistență care să 
vizeze identificarea şi intervenţia asupra nevoilor sociale presante ce ar putea 
deveni nevoi criminogene. O astfel de activitate necesită implicarea organizațiilor 
comunitare locale, dar şi a persoanelor fizice. 


Folosind explicaţiile autorilor capitolului „Asistenţa şi consilierea în serviciile de 
reintegrare socială şi supraveghere“ din cuprinsul ghidului de bune practici la care se 
face referire în subsol, apare necesitatea adaptării acestora la contextul de faţă. În acest 
sens, termenul de asistare va fi folosit atunci când se face referire la activitatea 
serviciilor în ansamblu, iar termenul de asistenţă, echivalent oarecum dimensiunii 
externe a procesului de asistare, când Serviciul de probaţiune are doar rolul de a 
asista? persoana sancţionată în a-şi acoperi nevoile prin intervenţia directă a instituţiilor 
comunitare. 


a Aşa cum prevede şi Manualul de practică în domeniul reintegrării sociale şi supravegherii, Anul 3, nr. 
9/2004, pagina 74 «Preluarea (puţin forțată) în textul Legii 129/2002 a ambilor termeni în formula „asistare şi 
consiliere" poate fi interpretată din prisma intenției de a distinge între activitatea de dezvoltare a 
particularităților personale şi de mobilizare a resurselor interne prin activitatea de consiliere, respectiv 
facilitarea relaționării cu mediul şi creşterea accesului la resursele comunității asigurate, în special prin 
activitatea de asistare». În cadrul aceleiaşi publicații, la aceeaşi pagină, regăsim ideea potrivit căreia „[....] 
relația potrivită dintre cele două concepte este cea de gen-specie, în sensul că noțiunea de consiliere este 
specie în cadrul noțiunii de gen-asistare". 

3 Dispoziţiile legale în materie au caracter limitativ, aceste servicii fiind acordate următoarelor categorii: 
persoane a căror pedeapsă aplicată a fost suspendată sub supraveghere, minori a căror pedeapsă aplicată a 
fost suspendarea condiționată dispusă în baza art. 110/1 CP, minori față de care instanța de judecată a dispus 
măsura educativă a mustrării, cu respectarea obligațiilor prevăzute la art. 103/3 lit. b, c C.p., persoane aflate în 
unităţile penitenciare, persoane care au fost grațiate sau minori față de care a fost înlăturată prin lege măsura 
internării într-un centru de reeducare. 

3 În sensul de a-i facilita accesul. 

Specificul cazului este cel care dictează felul în care se succed cele două 
dimensiuni în gestionarea intervenţiei şi, prin urmare, când apare necesitatea lucrului în 
parteneriat. Pentru a evidenția importanța acestui aspect, vor fi exemplificate în 
continuare de două situaţii, şi anume: 


o Consilierul de probaţiune referă un caz Agenţiei Judeţene de Ocupare a Forţei de 
Muncă (AJOFM) în vederea identificării unui loc de muncă doar pentru că a 
constatat că acea persoană nu are un loc de muncă, însă fără a analiza 
experienţele acelei persoane la locul de muncă, motivele care au determinat lipsa 
acestuia, motivaţia de a se angaja şi multe aspecte de ordin subiectiv. Rezultatul 
posibil într-o astfel de situație este acela că persoana nu respectă programul de 
lucru, are probleme în relaţionarea cu colegii, în gestionarea furiei față de şef şi, în 
final, poate să piardă locul de muncă. În acest caz este vorba de abordarea 
dimensiunii externe în detrimentul celei interne şi de referirea unui caz a cărui 
nevoie a fost formulată inadecvat şi care, din acest motiv, nu a fost motivat să se 
angajeze în propriul proces de schimbare. 


o Consilierul de probaţiune include într-un program de grup în vederea dezvoltării de 
abilităţi sociale o persoană care locuieşte pe străzi şi se hrăneşte de la tomberoane. 
Desigur că din evaluarea iniţială ar fi putut reieşi că una dintre problemele persoanei 
evaluate este aceea legată de relaţionarea cu alte persoane, însă este important să 
se identifice ce anume ar trebui soluţionat cu prioritate în acel caz. Este de la sine 
înțeles că nevoia prioritară a unei astfel de persoane era aceea de a i se identifica o 
locaţie în regim de urgenţă, sens în care ar trebui referită organizaţiilor comunitare 
ce dispun de astfel de locaţii. Se observă în acest exemplu că este vorba de 
abordarea dimensiunii interne în detrimentul celei externe. 


Ambele cazuri expuse scot în evidenţă risipa de resurse şi iminenţa unui refuz al 
persoanei asistate în a continua intervenţia. Practic, în aceste cazuri, întreruperea 
procesului de asistare la cererea persoanei nu ar fi una autentică, ci determinată de o 
intervenție defectuoasă care afectează procesul de schimbare a persoanei şi 
menţinerea unui risc crescut de recidivă. 


Rostul discuţiilor anterioare a fost acela de a clarifica rolul instituţiei probaţiunii în raport cu 
activitatea de asistare şi abordarea celei din urmă prin prisma colaborării interinstituționale. 


Este foarte important să se evidenţieze că, spre deosebire de alte instituţii ale căror 
scopuri, cel puţin prin felul în care au fost formulate, le aparţin exclusiv, serviciile de 
probaţiune şi-au fixat un scop care necesită a fi însuşit de oricare dintre organizaţiile 
locale, precum şi de orice cetățean al comunităţii respective. În definitiv, rezultatele 
pozitive ale activităţii de probaţiune se răsfrâng doar indirect asupra instituţiei 
probaţiunii, sub formă de laude, însă acţiunea directă, în termeni de beneficii, se 
răsfrânge asupra comunităţii locale, iar la scară largă, asupra societăţii. Tocmai acesta 
este argumentul pe care ar trebui să-l invoce serviciile de probaţiune la momentul 
negocierii protocoalelor de colaborare cu colaboratorii locali, din perspectiva oferirii 
serviciilor de asistenţă, şi nu numai. 


HG 1239/2000 prevede la art. 45 alin. 3: „În derularea acestei activităţi serviciile de 
reintegrare socială şi supraveghere urmăresc: 


a) corectarea comportamentului infracţional prin conştientizarea de către minori sau de 
către persoanele condamnate a faptei săvârşite, a consecinţelor acesteia şi asumarea 
responsabilității pentru fapta comisă; 


b) motivarea minorului sau a persoanei condamnate în vederea dezvoltării 
responsabilități şi autodisciplinei; 

c) elaborarea şi derularea unor programe eficiente de asistență şi consiliere a 
persoanelor condamnate sau a minorilor, în funcţie de nevoile identificate ale acestora; 


d) sprijinirea condamnatului sau a minorului în vederea satisfacerii nevoilor sociale referitoare 
la educaţie, pregătire profesională, loc de muncă, locuință sau altele asemenea”. 


Practic, ceea ce în limbaj legislativ apare sub formularea „urmăresc", într-o strategie 
instituţională a sistemului de probaţiune referitoare la activitatea de asistare s-ar traduce 
prin „îşi stabilesc următoarele obiective". Se observă că literele c şi d ale articolului 
menţionat anterior fac referiri implicite la o activitate de colaborare interinstituţională. 


Articolul 47 din hotărâre precizează la alin. 2 că activitatea de asistare „se poate 
desfăşura şi pe baza unui protocol de colaborare cu instituţii sau cu organizaţii care 
desfăşoară activităţi de reintegrare socială, care [...] va cuprinde (art. 47 alin. 3 din 
hotărâre): a) părţile semnatare; b) obiectul protocolului, care constă în colaborarea 
părților în iniţierea şi derularea planurilor de reintegrare socială şi supraveghere, 
avându-se în vedere reintegrarea socială a persoanelor asistate şi consiliate de 
serviciile de reintegrare socială şi supraveghere; c) tipul de servicii specializate de care 
pot beneficia persoanele asistate şi consiliate; d) durata protocolului; e) obligațiile 
părților; f) data încheierii protocolului; g) semnătura părților”. 


Deşi toate actele normative cu incidenţă asupra sistemului de probaţiune în 
România fac referire la necesitatea atragerii şi implicării comunităţii în derularea 
activităţii de probaţiune, singurul model de protocol de colaborare la care fac referire 
actele normative în materie este cel cuprins la secţiunea „Asistenţă şi consiliere“ 
prezentată în paragraful anterior şi care se limitează doar la o singură categorie de 
beneficiari ai serviciilor, cei care au solicitat acestora asistenţă şi consiliere. 


În anexele ataşate prezentei lucrări s-a încercat adaptarea acestui model într-un 
draft de protocol cu scopul de a include şi alte categorii de persoane aflate în evidenţa 
serviciilor de probaţiune pentru că ar fi improprie încheierea a două protocoale cu 
aceeaşi instituţie (de ex. DGASPC), unul cu scopul reglementării colaborării în procesul 
de întocmire a evaluărilor solicitate de organele judiciare şi al derulării supravegherii şi 
altul în vederea stabilirii cadrului de colaborare în procesul de asistare. Aşadar, în plus 
față de elementele ce compun structura protocolului în conformitate cu art. 47 din 
Hotărâre, s-a introdus o nouă dimensiune, anume cea referitoare la grupul-țintă. 


Consilierea psihologică şi alte forme de asistenţă oferite victimelor unor infracțiuni 


În ce priveşte lucrul cu categoria victimelor infracțiunilor, fiind o activitate 
reglementată în cadrul unui alt act normativ apărut ulterior celor care reglementează 
colaborarea interinstituţională în lucrul cu infractori, s-a luat în considerare abordarea sa 
separată. Pe lângă acest argument, principalul motiv al separării abordării este cel 
determinat chiar de diferența scopurilor instituţionale în lucrul cu cele două tipuri de 
beneficiari ai serviciilor de probaţiune: infractori şi victime. Dacă în lucrul cu infractorii 
scopul instituţiei probaţiunii, alături de alte instituţii implicate în procesul de colaborare, 
este acela al creşterii gradului de securitate socială, prevenirii săvârşirii din nou a unor 
infracţiuni şi reintegrarea în societate, în lucrul cu victimele scopul intervenției se referă 
la prevenirea şi reducerea riscului de revictimizare. În acest sens, activitatea de 
colaborare în lucrul cu victimele ar necesita să fie surprinsă în cadrul unei convenţii care 
să reglementeze cadrul de colaborare a mai multe instituţii în ce priveşte furnizarea de 
servicii acestei categorii, în acord cu prevederile legale. 

CONCLUZII 


Un sistem în plină dezvoltare, aşa cum este cel al probaţiunii în România, este un 
izvor de inspiraţie atunci când se pune problema unor dezbateri sau a surprinderii 
anumitor aspecte în cadrul unor lucrări. 


Dezvoltarea însă nu trebuie înțeleasă doar ca extindere pe linie orizontală, ci şi pe 
linie verticală. Ceea ce se doreşte a se sublinia aici este că, în evoluţia scurtă a instituţiei 
probaţiunii, a avut loc o extindere a atribuţiilor şi a categoriilor de beneficiari atât datorită 
reglementărilor legale exprese, cât şi datorită practicii serviciilor de probaţiune de la nivel 
local, multe din activităţi decurgând din implicarea acestora în parteneriate 
interinstituționale. Astfel, în loc să se aprofundeze“ activităţile menite să consolideze 
sensul instituţiei la nivel comunitar, cadrul legal ulterior, centrarea departamentului de 
resort pe cifre, dar şi practica serviciilor, au dezvoltat tendințe superficiale de lucru, în 
sensul în care serviciile de probaţiune „căpătau” expertiză de a se implica în diverse tipuri 
de activităţi şi a aborda diverşi beneficiari. Deşi astfel de tendinţe sunt specifice unui 
sistem în plină dezvoltare, necontrolate, pot avea consecințe severe în dezvoltarea 
ulterioară a sistemului atât în ce priveşte propria perspectivă asupra rolului său, dar, mai 
ales, din perspectiva celor cu care interacționează. 


Tocmai din aceste considerente este necesar ca activitatea de colaborare să se 
raporteze la prevederile legale în materie. În acest context, rolul Direcţiei de Probaţiune, 
în calitate de coordonator, ar fi acela de ajustare a unor tendinţe de tipul celor surprinse 
mai sus prin orientarea şi sprijinirea serviciilor locale de probaţiune în procesul de 
concepere şi implementare a protocoalelor de colaborare. 

ANEXĂ 1 
DRAFT DE PROTOCOL DE COLABORARE 


Părţile semnatare“: Serviciul de probaţiune de pe lângă Tribunalul X şi Direcţia 
Generală de Asistenţă Socială şi Protecţia Copilului (DGASPC) din judeţul X. 


Obiectul protocolului: Colaborarea părților în evaluarea persoanelor prevăzute de 
grupul-țintă, la solicitarea organelor judiciare, în derularea planurilor de supraveghere, în 
iniţierea şi derularea planurilor de reintegrare socială şi A Lâz precum şi în 
derularea unor programe speciale de reinserție socială”? 


Scopul colaborării: Întărirea gradului de siguranță comunitară în județul X, prevenirea 
săvârşirii din nou a unor infracţiuni pe raza județului X“, reintegrarea în comunitate a 
persoanelor care au săvârşit infracţiuni. 


Grupul-ţintă: 


= minori care au săvârşit fapte penale şi nu răspund penal, pentru evaluarea cărora s- 
a solicitat serviciilor de probaţiune efectuarea unui raport de evaluare; 


=  învinuiții şi inculpaţii minori, precum şi inculpaţii tineri, pentru care organele judiciare 
au solicitat serviciilor de probaţiune referate de evaluare; 


= minorii față de care instanţa a dispus măsura educativă a libertăţii supravegheate 
sau suspendarea condiţionată în baza art. 110/1, însărcinând serviciile de 
probaţiune cu supravegherea modului în care aceştia respectă obligaţiile prevăzute 
la art. 103 alin. 3 lit. a, b, c, Cp. 


= minorii care au săvârşit fapte prevăzute de legea penală, față de care a fost 
înlăturată prin lege măsura educativă a internării într-un centru de reeducare. 


Tipul de servicii specializate de care pot beneficia persoanele menționate la 
categoria grup-țintă“: 


= evaluare obiectivă care să sprijine organele judiciare în dispunerea celor mai 
adecvate soluţii în cazul persoanelor pentru care s-au solicitat evaluări; 


= o intervenţie adecvată procesului de conştientizare de către minori a faptei 
săvârşite, a consecințelor acesteia şi asumarea responsabilităţii pentru fapta 
comisă, precum şi în motivarea minorului în vederea dezvoltării responsabilităţii şi 
autodisciplinei; 


= asistare în a beneficia de drepturile prevăzute de legile în domeniul protecţiei 
sociale în cazul în care situaţia minorului sau a familiei acestuia determină 
încadrarea într-o categorie defavorizată. 


Durata protocolului: Se stabileşte la nivel local” 


1 În dreptul fiecărei părţi se va trece reprezentantul acesteia, calitatea sa, precum şi persoana de contact 
desemnată cu monitorizarea activității de colaborare interinstituțională. 

+ Aşa cum prevede art. 3 alin. 3 din Legea 129/2002. 

“% Se referă la prevenirea secundară, adică intervenţia, şi nu prevenirea primară, ceea ce înțeleg unele servicii 
de probaţiune prin termenul de preventie. 

+ în conţinutul HG 1239/2000, persoanele asistate şi consiliate. 

Obligatiile părţilor: 


Serviciul de probaţiune se angajează: 


să verifice, la momentul primirii solicitării din partea instanţelor civile, informaţiile 
furnizate de raportul întocmit de DGASPC în baza art. 130 alin. 1 din Legea 
27212004 sau dosarul care evidenţiază situaţia copilului, iar acolo unde există 
nevoia clarificării sau completării informaţiilor, să solicite sprijinul DGASPC; 


să solicite, atunci când este necesar, informaţii referitoare la mediul instituţional în 
care se dezvoltă sau s-a dezvoltat persoana supusă evaluării, precum şi cele 
referitoare la comportamentul persoanei în mediul instituţional; 


să informeze unitățile subordonate ale DGASPC“ asupra obligaţiilor impuse 
minorului în baza art. 103 alin. 3 şi al căror mod de verificare cade în supravegherea 
Serviciului de probaţiune; 


să informeze unitatea aflată în subordinea DGASPC legal însărcinată cu 
supravegherea minorului, la momentul sesizării instanţei, asupra încălcării de către 
minor a uneia sau a tuturor obligaţii impuse de instanţă în sarcina acestuia; 


să întocmească o scurtă evaluare care să evidenţieze nevoile sociale ale minorului 
şi familiei acestuia şi să o înainteze DGASPC dacă minorul a solicitat Serviciului de 
probaţiune asistenţă în depăşirea acestor nevoi. 


DGASPC se angajează: 


să colaboreze, prin intermediul angajatului desemnat să întocmească raport în baza 
art. 130 alin. 1 din Legea 272/2004, cu consilierul de probaţiune desemnat să 
întocmească raport în baza aceluiaşi articol; 


să furnizeze, prin intermediul specialiştilor din unităţile subordonate, informaţii 
privind mediul instituţional în care s-a dezvoltat sau se dezvoltă persoana, dar şi 
unele referitoare la comportamentul manifestat în cadrul unităţii în care a avut sau 
are loc instituţionalizarea persoanei pentru care organele judiciare solicită serviciilor 
de probaţiune întocmirea unui referat de evaluare; 


să informeze serviciile de probaţiune, prin intermediul unităţilor subordonate, ori de 
câte ori constată încălcarea uneia dintre obligaţiile prevăzute la art. 103 alin. 3 lit. b, 
c C.p. impuse în sarcina minorului de către instanţă; 


Să ofere consultanţă în privinţa tipului de servicii de care ar putea să beneficieze 
minorul în depăşirea nevoilor semnalate şi să ofere aceste servicii atunci când 
soluţionarea nevoilor semnalate de minor este de competenţa DGASPC. 


Data încheierii protocolului Semnătura părților 


“5 Este indicată evitarea încheierii protocoalelor pe durată nedeterminată deoarece, cel puţin în ce priveşte 
serviciile de probaţiune, se pot întâmpla multe transformări, fiind un serviciu în plină dezvoltare. 
“ Pot fi centre de plasament cu calitatea de instituție legal însărcinată cu supravegherea minorilor. 

ANEXĂ 2 


DRAFT DE PROTOCOL DE COLABORARE 


Părţile semnatare: Serviciul de probaţiune de pe lângă Tribunalul X şi Inspectoratul 
Județean de Poliţie X 


Obiectul protocolului: Colaborarea părților în: evaluarea persoanelor prevăzute de 
grupul-țintă, la solicitarea organelor judiciare; derularea planurilor de supraveghere. 


Scopul colaborării: întărirea gradului de siguranţă comunitară în judeţul X; prevenirea 
săvârşirii din nou a unor infracţiuni pe raza judeţului X. 


Grupul-țintă: 


=  învinuiții şi inculpaţii minori, precum şi inculpaţii adulţi pentru care organele judiciare 
au solicitat serviciilor de probaţiune referate de evaluare; 


= minorii infractori faţă de care instanța a dispus măsura educativă a libertăţii 
supravegheate, sarcina supravegherii executării obligaţiilor prevăzute la art. 103 
alin. 3 lit. a, b C.p. revenind serviciilor de probaţiune; 


= persoanele condamnate în baza art. 86/1 C.p. şi 110/1 C.p. faţă de care instanţa a 
dispus executarea uneia sau mai multor obligaţii prevăzute la art. 86/3/3 lit. b, c, d, e 
C.p. sau cele prevăzute la art. 103/3 lit. b, c C.p.. 


Tipul de servicii specializate de care pot beneficia persoanele mentionate la 
categoria grup-țintă: 


= evaluare obiectivă care să sprijine organele judiciare în dispunerea celor mai 
adecvate soluţii în cazul persoanelor pentru care s-au solicitat evaluări; 


= intervenție adecvată procesului de conştientizare de către persoanele sancţionate a 
faptei săvârşite, a consecințelor acesteia şi asumarea responsabilităţii pentru fapta 
comisă, precum şi în motivarea în vederea dezvoltării responsabilităţii şi 
autodisciplinei; 


Durata protocolului: se stabileşte la nivel local. 

Obligatiile părţilor: 


Serviciul de probaţiune se angajează: 


să solicite serviciului de cazier informaţii privind trecutul infracţional al persoanei 
supuse evaluării, cu scopul completării ariei „trecut infracţional” din referatul de 
evaluare; 


să informeze unităţile subordonate inspectoratului judeţean de poliţie atunci când a 
înregistrat în evidențele sale o hotărâre judecătorească prin care instanţa a fixat în 
sarcina persoanei supravegheate una sau mai multe dintre obligaţiile prevăzute la 
art. 103/3 lit. b, c şi 86/3/3 lit. b, c, d, e C.p., prin care să ofere, după caz, 
următoarele date: numele/prenumele persoanei condamnate, domiciliul sau locuința 
acesteia, indicarea locurilor a căror frecventare a fost interzisă de către instanţă, 
indicarea persoanelor cu care persoana supravegheată are interdicţie de a intra 
contact, indicarea tipului de vehicul sau vehicule a căror conducere i-a fost interzisă 
persoanei supravegheate prin hotărâre judecătorească; 


să înainteze fiecărei unităţi subordonate de la nivel judeţean care deține secţii de 
arest lista cu numele şi prenumele consilierilor din cadrul Serviciului de probaţiune. 


Inspectoratul judeţean de poliţie se angajează: 


să furnizeze în timp util serviciilor de probaţiune, prin intermediul serviciului de 
cazier judiciar, date privind trecutul infracţional al persoanei pentru care organele 
judiciare au solicitat întocmirea unui referat de evaluare; 


să furnizeze Serviciului de probaţiune, prin intermediul unităţilor subordonate / 
abilitate, informaţii referitoare la orice schimbare apărută în situaţia executării de 
către persoana aflată în supraveghere a obligaţiei de a nu-şi schimba domiciliul sau 
reşedinţa ori de a nu depăşi limita teritorială stabilită, decât în condiţiile fixate de 
instanţă; 


să furnizeze Serviciului de probaţiune, prin intermediul unităţilor subordonate / 
abilitate, informații privind frecventarea de către persoana sancţionată aflată în 
supraveghere a locurilor supuse interdicţiei de către instanţa de judecată; 


să furnizeze Serviciului de probaţiune, prin intermediul unităţilor subordonate / 
abilitate, informaţii privind stabilirea unui eventual contact între persoana 
sancţionată aflată în supraveghere şi persoana/persoanele stabilite de instanţă; 


să informeze Serviciul de probaţiune, prin intermediul unităţilor subordonate / 
abilitate, ori de câte ori persoana aflată în supraveghere a încălcat interdicția de a 
nu conduce nici un vehicul sau anumite vehicule; 


să faciliteze accesul consilierilor de probaţiune în secţiile de arest preventiv în 
vederea intervievării persoanei pentru care s-a solicitat evaluarea. 


Data încheierii protocolului Semnătura părților 

ANEXĂ 3 


DRAFT DE PROTOCOL DE COLABORARE 


Părţile semnatare: Serviciul de probaţiune de pe lângă Tribunalul X şi Inspectoratul 
Şcolar Judeţean X. 


Obiectul protocolului: Colaborarea părţilor în: evaluarea persoanelor prevăzute de 
grupul-țintă, la solicitarea organelor judiciare; derularea planurilor de supraveghere; 
derularea planurilor de reintegrare socială şi supraveghere. 


Scopul colaborării: întărirea gradului de siguranţă comunitară în judeţul X; prevenirea 
săvârşirii din nou a unor infracţiuni pe raza județului X, reintegrarea în comunitate a 
persoanelor care au săvârşit infracţiuni. 


Grupul-țintă: 


=  învinuiții şi inculpațţii minori, precum şi inculpații tineri pentru care organele judiciare 
au solicitat serviciilor de probaţiune referate de evaluare; 


= minori sancţionați cu măsura educativă a libertăţii supravegheate, dar şi cei faţă de 
care a fost înlăturată prin lege măsura internării într-un centru de reeducare şi care 
au solicitat serviciilor de probaţiune asistenţă şi consiliere; 


= persoanele condamnate în baza art. 86/1 CP şi 110/1 CP faţă de care instanţa a 
dispus executarea obligaţiei de la ari. 86/3/3 lit. a CP; 


= persoane condamnate în libertate, inclusiv cele graţiate, care au solicitat serviciilor 
de probaţiune asistenţă şi consiliere în vederea înscrierii la un curs de învățământ. 


Tipul de servicii specializate de care pot beneficia persoanele menționate la 
categoria grup-țintă: 


= evaluare obiectivă care să sprijine organele judiciare în dispunerea celor mai 
adecvate soluţii în cazul persoanelor pentru care s-au solicitat evaluări; 


= facilitarea executării obligaţiei de a urma un curs de învățământ sau a atingerii 
acestui obiectiv printr-un proces de asistare. 


Durata protocolului: se stabileşte la nivel local. 

Obligatiile părţilor: 


Serviciul de probaţiune 


să se deplaseze la unitatea de învățământ sau să înainteze o solicitare acesteia, cu 
scopul verificării informaţiilor obținute în interviul cu persoana evaluată referitoare la 
nivelul instrucției şcolare, dar şi a datelor referitoare la comportamentul acesteia; 


să identifice acurat nevoia persoanei supravegheate şi să se consulte cu aceasta 
asupra tipului de cursuri, dar şi a unităţilor şcolare existente pe plan local. Aceeaşi 
practică este necesar să fie utilizată fie în cazul în care persoana supravegheată va 
trebui să execute obligaţia impusă de către instanţă (dacă unitatea de învățământ 
nu este fixată de instanţă), fie în cazul în care persoana supravegheată va fi 
susținută în procesul de asistare ca urmare a depunerii unei cereri în acest sens; 


să solicite în scris unităţii de învățământ la care persoana aflată în supraveghere 
execută obligaţia de a urma un curs de învățământ date despre felul în care această 
obligaţie este executată; 


să colaboreze îndeaproape cu conducerea unităţii şcolare, dar şi cu dirigintele, în 
cazul în care persoana aflată în supraveghere fie execută obligaţia de a urma un 
curs de învățământ, fie urmează cursurile ca urmare a unei solicitări de a fi asistat în 
procesul de continuare a studiilor şcolare. 


Inspectoratul Şcolar Județean 


să faciliteze accesul consilierului de probaţiune la toate şcolile din judeţ pentru a 
culege şi verifica informaţii referitoare la nivelul instrucției şcolare al persoanei 
pentru care organele judiciare au solicitat serviciilor de probaţiune întocmirea unui 
referat de evaluare; 


să comunice, prin intermediul diriginţilor şi directorilor de şcoli, informaţii referitoare 
la comportamentul manifestat în cadrul şcolii de persoana pentru care organele 
judiciare solicită serviciilor de probaţiune întocmirea unui referat de evaluare; 


să pună la dispoziţia serviciilor de probaţiune lista cu toate unităţile de învățământ 
de pe plan local“, precum şi informaţii referitoare la tipul de frecvenţă (ex. cursuri 
cu frecvenţă redusă, seral); 


să ofere consultanță asupra celor mai adecvate unităţi de învăţământ în vederea 
începerii sau continuării studiilor, în cazul în care persoana care a abandonat 
şcoala este obligată, în baza unei hotărâri judecătoreşti, să urmeze un curs de 
învăţământ sau calificare; 


să furnizeze Serviciului de probaţiune, prin intermediul unităţilor aflate în 
coordonare, informaţii referitoare la modul în care persoana condamnată execută 
obligaţia de a urma un curs de învățământ sau calificare. 


Data încheierii protocolului Semnătura părților 


“7 Inclusiv cursurile derulate de către anumite ONG-uri în cadrul unor proiecte. 

ANEXĂ 4 


DRAFT DE PROTOCOL DE COLABORARE 


Părţile semnatare: Serviciul de probaţiune de pe lângă Tribunalul X şi Direcţia de 
Sănătate Publică din judeţul X 


Obiectul protocolului: Colaborarea părților în: evaluarea persoanelor prevăzute de 
grupul-țintă, la solicitarea organelor judiciare; derularea planurilor de supraveghere; 
derularea planurilor de reintegrare socială şi supraveghere. 


Scopul colaborării: întărirea gradului de siguranţă comunitară în judeţul X; prevenirea 
săvârşirii din nou a unor infracţiuni pe raza județului X, reintegrarea în comunitate a 
persoanelor care au săvârşit infracţiuni. 


Grupul-ţintă: 


=  învinuiții şi inculpaţii minori, precum şi inculpaţii adulţi pentru care organele judiciare 
au solicitat serviciilor de probaţiune referate de evaluare; 


= persoanele condamnate în baza art. 86/1 C.p., cu aplicarea art. 86/3/3 lit. f C.p. şi 
110/1 C.p., cu aplicarea art. 86/3/3 C.p. lit. f, fată de care instanţa a dispus 
executarea obligaţiei de a se supune măsurilor de control în special în scopul 
dezintoxicării; 


= minorii sancționaţi în baza art. 103/3 C.p. sau a art. 110/1 C.p., cei faţă de care a 
fost înlăturată prin lege măsura educativă a internării într-un centru de reeducare, 
persoanele condamnate în baza art. 86/1 C.p., cu aplicarea art. 86/3/1 Cp. şi 
86/3/3, dar şi cele graţiate care au solicitat serviciilor de probaţiune asistare în 
vederea renunțării la consumul de alcool şi drog. 


Tipul de servicii specializate de care pot beneficia persoanele menţionate la 
categoria grup-țintă: 


= evaluare obiectivă care să sprijine organele judiciare în dispunerea celor mai 
adecvate soluții în cazul persoanelor pentru care s-au solicitat evaluări; 


= o intervenţie adecvată în vederea diminuării şi renunțării la consumul de drog şi 
alcool pentru persoanele stabilite în grupul-ţintă. 


Durata protocolului: se stabileşte la nivel local. 

Obligatiile părţilor: 


Serviciul de probaţiune se angajează: 


să solicite unităţilor spitaliceşti, în condiţiile în care a constatat că persoana evaluată 
se află sau s-a aflat în evidenţele acesteia, informaţii privind comportamentul, dar şi 
starea de sănătate fizică sau mentală, pentru a putea fi surprinse în referatul ce 
urmează a fi înaintat organelor judiciare; 


să identifice acurat nevoia legată de comportamentul adictiv al persoanelor aflate în 
supraveghere, să le motiveze şi să sprijine persoanele supravegheate în 
demersurile pentru spitalizare atunci când este cazul; 


să solicite în scris unităţilor spitaliceşti informaţii referitoare la modul în care 
persoana supusă tratamentului respectă programul de tratament sau de îngrijire şi 
în ce măsură este acesta eficient, în scopul întocmirii rapoartelor de supraveghere, 
dar şi a informării instanţei de judecată, atunci când este cazul. 


Direcţia de Sănătate Publică se angajează: 


să ofere informaţii, prin intermediul unităţilor spitaliceşii, cu privire la 
comportamentul, dar şi starea de sănătate a persoanelor cu probleme de sănătate 
mintală sau care urmează un tratament de detoxifiere, internate permanent sau 
ambulatoriu, şi faţă de care organele judiciare au solicitat serviciilor de probaţiune 
întocmirea de referate de evaluare; 


să ofere consultanţă privind tipul de tratament pe care ar fi indicat să-l urmeze 
persoanele stabilite în grupul-ţintă şi să informeze persoana asupra demersurilor 
necesare spitalizării; 


să comunice în scris Serviciului de probaţiune, prin intermediul specialiştilor din 
unităţile spitaliceşti, informaţii referitoare la modul în care persoana supusă 
tratamentului respectă programul de tratament sau de îngrijire şi în ce măsură este 
acesta eficient. 


Data încheierii protocolului Semnătura părților 

ANEXĂ 5 
DRAFT DE PROTOCOL DE COLABORARE 


Părţile semnatare: Serviciul de probaţiune de pe lângă Tribunalul X şi Agenţia 
Județeană de Ocupare a Forţei de Muncă (AJOFM) din județul X. 


Obiectul protocolului: Colaborarea părților în: derularea planurilor de supraveghere, 
inițierea şi derularea planurilor de reintegrare socială şi supraveghere, derularea unor 
programe speciale de reinserţie socială. 


Scopul colaborării: întărirea gradului de siguranţă comunitară în judeţul X, prevenirea 
săvârşirii din nou a unor infracţiuni pe raza județului X, reintegrarea în comunitate a 
persoanelor care au săvârşit infracțiuni. 


Grupul-ţintă: 


= persoanele condamnate în baza art. 86/1 C.p. şi 110/1 C.p. faţă de care instanţa a 
dispus executarea obligaţiei de la art. 86/3/3 lit. a C.p.: „să desfăşoare o activitate 
sau să urmeze un curs de învățământ ori calificare profesională"; 


= persoane condamnate în baza art. 86/1 C.p. şi 110/1 C.p., precum şi cele graţiate, 
dacă au solicitat serviciilor de probaţiune asistenţă şi consiliere. 


Tipul de servicii specializate de care pot beneficia persoanele menționate la 
categoria grup-țintă: 


= orientare profesională, urmarea unor cursuri de calificare/recalificare profesională, 
identificarea unor locuri de muncă conforme cu nivelul de pregătire, abilități, 
cunoştinţe şi deprinderi ale persoanei beneficiare de servicii de asistare. 


Durata protocolului: se stabileşte la nivel local. 
Obligatiile părţilor: 
Serviciul de probatiune se va angaja: 


= să identifice acurat nevoile persoanei sancţionate în ce priveşte încadrarea sau 
calificarea în câmpul muncii pentru a garanta astfel continuitatea şi finalitatea 
procesului de asistare; 


= să motiveze persoana sancţionată fie în privința executării în bune condiţii a 
obligaţiei impuse de instanţă, fie în conştientizarea nevoii de a obţine un loc de 
muncă, iar ulterior acestui proces să o refere către AJOFM. 


AJOFM se va angaja: 


= să înainteze serviciilor de probaţiune lista şi perioada de desfăşurare a cursurilor de 
calificare organizate şi susținute din bugetul propriu sau în parteneriat cu alte 
organizaţii sau agenţi economici de pe plan local; 


= să înainteze serviciilor de probaţiune lista locurilor de muncă, precum şi orice 
informaţii în eventualitatea organizării anumitor evenimente în legătură cu bursa 
locurilor de muncă; 


= să orienteze persoana condamnată, aflată în evidenţele serviciilor de probaţiune, în 
a opta pentru cursul de calificare sau, după caz, pentru locul de muncă adecvat 
cunoştinţelor, abilităților şi deprinderilor acesteia. 


Data încheierii protocolului Semnătura părților 

ANEXĂ 6 


DRAFT DE PROTOCOL DE COLABORARE 


Părţile semnatare: Serviciul de probaţiune de pe lângă Tribunalul X şi Primăria X. 


Obiectul protocolului: Colaborarea părţilor în: derularea planurilor de supraveghere, 
inițierea şi derularea planurilor de reintegrare socială şi supraveghere, derularea unor 
programe speciale de reinserţie socială. 


Scopul colaborării: întărirea gradului de siguranţă comunitară în judeţul X, prevenirea 
săvârşirii din nou a unor infracţiuni pe raza judeţului X, reintegrarea în comunitate a 


persoanelor care au săvârşit infracţiuni. 


Grupul-ţintă: 


= persoanele sancţionate în baza art. 86/1 C.p. şi 110/1 C.p. faţă de care instanţa a 
dispus executarea obligaţiilor de la art. 86/3/3 lit. b şi c C.p.: „să nu-şi schimbe 
domiciliul sau reşedinţa sau să nu depăşească limita teritorială stabilită decât în 
condiţiile fixate de instanţă” şi „să nu frecventeze anumite locuri stabilite de 
instanță”, precum şi obligaţia impusă minorului de a nu frecventa anumite locuri 


dispusă în baza art. 103/3 lit. b C.p.; 


= persoane sancţionate în baza art. 86/1 C.p. şi 110/1 C.p., 103/3, precum şi cele 


graţiate, care au solicitat serviciilor de probaţiune asistenţă şi consiliere. 


Tipul de servicii specializate de care pot beneficia persoanele menţionate la 


categoria grup-țintă: 


= intervenție adecvată procesului de conştientizare de către persoanele sancţionate a 
faptei săvârşite, a consecințelor acesteia şi asumarea responsabilităţii pentru fapta 
comisă, precum şi în motivarea în vederea dezvoltării responsabilităţi şi 


autodisciplinei; 


= orientare, consultanţă şi acces la drepturile prevăzute de legile în domeniul 
protecţiei sociale, dacă persoanele din grupul-țintă se încadrează într-una din 


categoriile defavorizate social. 


Durata protocolului: se stabileşte la nivel local. 

Obligatiile părţilor: 


Serviciul de probaţiune se va angaja: 


să comunice departamentului abilitat cu asigurarea liniştii şi ordinii publice din cadrul 
primăriei: a. datele de identificare şi adresa persoanei faţă de care instanţa a dispus 
executarea obligaţiilor prevăzute la art. 86/3/3 lit. b şi c C.p., precum şi cea 
prevăzută la lit. b art. 103/3 C.p.; b. informaţii despre limitele fixate de instanţă, 
acolo unde este cazul, precum şi despre locurile a căror frecventare a fost interzisă 
prin hotărâre judecătorească; 


să sesizeze departamentele competente în situaţia în care constată că o persoană 
din categoria celor stabilite în grupul-țintă sau din familia acesteia se află într-o 
situație defavorizată, în scopul luării măsurilor ce se impun; 


să sprijine persoanele din grupul-ţintă în vederea întocmirii şi completării dosarului 
necesar obținerii drepturilor prevăzute de anumite legi din domeniul protecţiei 
sociale, dacă se constată, prin investigaţii ale primăriei, că persoana face parte din 
categoria celor defavorizate social; 


să întocmească şi să înainteze departamentelor competente un scurt raport privind 
nevoile sociale semnalate de persoana care a solicitat asistenţă şi consiliere, dar şi 
posibilele soluții din perspectiva Serviciului de probaţiune. 


Primăria X se va angaja: 


să furnizeze Serviciului de probaţiune, prin intermediul serviciilor abilitate, informații 
referitoare la o eventuală schimbare a domiciliul sau reşedinței sau o încălcare a 
limitei teritoriale de către persoanele indicate în adresele înaintate de serviciile de 
probaţiune; 


să furnizeze Serviciului de probaţiune, prin intermediul serviciilor abilitate“, 
informaţii privind frecventarea de către persoana sancţionată aflată în supraveghere 
a locurilor supuse interdicţiei de către instanţa de judecată; 


să pună la dispoziţia serviciilor de probaţiune o listă în care să fie trecute 
departamentele însărcinate cu verificarea liniştii şi ordinii publice, precum şi a celor 
competente să soluţioneze problemele sociale, datele şi persoanele de contact din 
cadrul acestora, precum şi cadrul legislativ care prevede facilităţi pentru persoane 
defavorizate social; 


să investigheze situaţia persoanei sau a familiei acesteia atunci când serviciile de 
probaţiune semnalează existenţa unei situaţii sociale problematice, în vederea 
identificării celor mai bune soluţii în cauza respectivă. 


Data încheierii protocolului Semnătura părților 


“9 Poate fi poliția comunitară. 

SECȚIUNEA a III-a 


METODE ŞI 
INSTRUMENTE DE 
LUCRU CU PERSOANELE 
CARE AU COMIS 
INFRACȚIUNI 

Colectare de date şi diagnoză 


Ramona Păsărică 
Bogdan Mlitricună 


Introducere 


Acest material reprezintă o sinteză a experienţei dobândite în urma activităţilor de 
pilotare a aplicării unui instrument de evaluare absolut necesar în activitatea specifică 
probațiunii şi realizării suportului de curs destinat acestuia. 


Ghidul se adresează atât consilierilor de probaţiune, cât şi voluntarilor, studenţilor 
practicanți prin oferirea unui model de îmbinare a cunoştinţelor teoretice şi aspectelor 
practice pe care le ridică aplicarea unui astfel de instrument. 


Deoarece procesul de evaluare reprezintă punctul de pornire al oricăreia dintre 
activităţile desfăşurate în probaţiune, introducerea unui instrument structurat de 
evaluare în practica de zi cu zi a serviciilor de probaţiune din România a corespuns 
necesităţii fireşti de profesionalizare a întregului personal din sistemul naţional de 
probaţiune. 


În acord cu această necesitate de dezvoltare în ansamblu a sistemului, procesul de 
introducere a evaluării structurate a vizat şi atingerea altor două scopuri subsecvente: 
uniformizarea practicii evaluative a serviciilor de probaţiune şi creşterea calităţii muncii 
de evaluare prin maximizarea gradului de obiectivitate în selectarea acelor nevoi care 
corelează în mod direct cu comportamentul infracţional. 


Introducerea "Instrumentului de Colectare de date şi diagnoză", ca tehnică 
structurată de evaluare a comportamentului infracţional, a infractorului şi a nevoilor 
criminogene ale acestuia, a fost parte componentă a proiectului MATRA "Reintegrarea 
socială a delincvenţilor minori: introducerea sancţiunilor comunitare în România", proiect 
desfăşurat timp de doi ani în România. Proiectul a fost derulat de către Direcţia de 
Probaţiune din România în parteneriat cu Serviciul Naţional de Probaţiune din Olanda, 
Comitetul Helsinki şi Centrul de Resurse Juridice şi a fost finanțat de Ministerul olandez 
al Afacerilor Externe. 


De precizat faptul că proiectul menţionat a urmărit şi dezvoltarea a două programe 
de reintegrare care-i vizau atât pe infractorii minori, cât şi pe cei majori, precum şi a 
unor centre experimentale de dezvoltare a activităţilor neremunerate într-o instituţie de 
interes public. 


Pentru început s-a urmărit implementarea instrumentului în cadrul a patru servicii 
de probaţiune-pilot din România, respectiv serviciile de probaţiune de pe lângă 
tribunalele Cluj, Dolj, Olt şi Timiş, avându-se în vedere verificarea modului în care 
instrumentul se poate aplica realităţilor din România. 

În cadrul proiectului, planificarea activităţilor a fost următoarea: 


1. Selectarea a patru servicii de probaţiune din România în care s-a realizat 
pilotarea programului. Desemnarea din cadrul fiecărui serviciu a unui număr de trei 
consilieri de probaţiune care au participat la dezvoltarea şi pilotarea programelor, din 
rândul acestora fiind selectaţi coordonatorii de program din fiecare serviciu de 
probaţiune, urmând ca la finalul pilotării să se stabilească din rândul participanţilor 
consilierii care vor fi pregătiţi ca formatori. 


2. Pregătirea a 13 consilieri de probaţiune, în perioada 26-30 iunie 2006, din cadrul 
serviciilor de probaţiune amintite în vederea acumulării cunoştinţelor necesare aplicării 
instrumentului de evaluare folosit de serviciile de probaţiune din Olanda şi stabilirea unui 
plan de implementare. 


3. Pilotarea instrumentului de diagnoză de către cele patru servicii de probaţiune în 
intervalul 1 septembrie 2006 - 1 martie 2007, prin implementarea planului de aplicare. 


4. Realizarea unei întâlniri de evaluare finale în perioada 21-22 mai 2007 între 
reprezentanţii Direcţiei de probaţiune, coordonatorul programului din partea Serviciului 
Naţional de Probaţiune din Olanda, reprezentantul Comitetului Helsinki, formatorii 
olandezi, membrii echipelor din serviciile de probaţiune din România care au pilotat 
programele, întâlnire ce a avut ca obiective următoarele aspecte: 


e evaluarea conţinutului programului (ce reprezintă, ce include, ce instrumente au 
fost folosite); 


e identificarea celor mai bune practici (ce a funcţionat şi ce nu a funcţionat); 


e modificarea şi finalizarea conţinutului instrumentului în concordanță cu legislația 
românească în vigoare, având drept scop adoptarea unei forme finale; 


e evaluarea implementării (cum s-a realizat punerea în aplicare a programului); 


e formularea recomandărilor pentru punerea în practică a planului de 
implementare la nivel naţional; 


e formularea recomandărilor pentru sustenabilitatea fiecărui plan pilot; 


e redactarea formei finale a Instrumentului de colectare de date şi diagnoză şi a 
Chestionarului aplicat persoanelor evaluate, raportat la nevoile acestora şi 
realităţile existente în România, precum şi la obstacolele întâlnite. 


5. Pregătirea formatorilor care vor realiza procesul de diseminare şi instruire la nivel 
național. 


În acelaşi timp, experiența şi rezultatele muncii desfăşurate pe această componentă 
de către consilierii şi experţii olandezi implicaţi în proiect au fost sistematizate în două 
manuale de suport care să susțină diseminarea în cadrul serviciilor de probaţiune a 
acestei noi tehnici de evaluare. 


În faza de pilotare, instrumentul de diagnoză a fost aplicat pe un eşantion de 643 de 
persoane evaluate, care au intrat în evidenţele celor patru servicii în perioada 
septembrie 2006 - martie 2007. Instrumentul a fost utilizat în scopul evaluării nevoilor 
învinuiţilor şi inculpaţilor pentru care s-a solicitat întocmirea unor referate de evaluare, 
beneficiarii evaluării fiind deopotrivă majori şi minori (exceptând situaţia întocmirii 
referatelor de evaluare în baza art. 482 C.p.), precum şi pentru evaluarea persoanelor 

condamnate la închisoare cu suspendarea executării pedepsei sub supravegherea 
Serviciului de probaţiune şi persoanelor liberate condiţionat din penitenciar care au 
solicitat asistenţă şi consiliere serviciilor de probaţiune. 


În urma rezultatelor obținute în practică, s-a constatat necesitatea aplicării acestuia 
pe categoria de beneficiari ai activităţii desfăşurate de serviciile de probaţiune 
reprezentată de persoanele aflate în supraveghere, care vor putea fi asistați în procesul 
de reintegrare socială. 


Sub aspectul cadrului juridic, această activitate se regăseşte în dispoziţiile Codului 
penal la următoarele articole: 


Art. 86° C.p.: Măsurile de supraveghere şi obligațiile condamnatului 


Art. 86° alin. 1 C.p.: Pe durata termenului de încercare, condamnatul trebuie să se 
supună următoarelor măsuri de supraveghere: 


a) să se prezinte, la datele fixate, la judecătorul desemnat cu supravegherea lui sau 
la alte organe stabilite de instanţă; 


b) să anunţe, în prealabil, orice schimbare de domiciliu, reşedinţă sau locuinţă şi 
orice deplasare care depăşeşte 8 zile, precum şi întoarcerea; 


c) să comunice şi să justifice schimbarea locului de muncă; 
d) să comunice informaţii de natură a putea fi controlate mijloacele lui de existenţă. 


Art. 86° alin. 3 C.p.: Instanţa poate să impună condamnatului respectarea uneia sau a 
mai multora din următoarele obligaţii: 


a) să desfăşoare o activitate sau să urmeze un curs de învăţământ ori de 
calificare; 


b) să nu schimbe domiciliul sau reşedinţa avută ori să nu depăşească limita 
teritorială stabilită, decât în condiţiile fixate de instanţă; 


c) sănu frecventeze anumite locuri stabilite; 
d) să nu intre în legătură cu anumite persoane; 
e) să nu conducă nici un vehicul sau anumite vehicule; 


f) să se supună măsurilor de control, tratament sau îngrijire, în special în scopul 
dezintoxicării. 


Art. 110" C.p.: Suspendarea executării pedepsei sub supraveghere sau sub 
control 


Odată cu suspendarea condiţionată a executării pedepsei închisorii aplicate 
minorului în condiţiile art. 110, instanța poate dispune, pe durata termenului de 
încercare, dar până la împlinirea vârstei de 18 ani, încredințarea supravegherii minorului 
unei persoane sau instituţii din cele arătate în art. 103, putând stabili, totodată, pentru 
minor una sau mai multe obligaţii dintre cele prevăzute în art. 103 alin. 3, iar după 
împlinirea vârstei de 18 ani, respectarea de către acesta a măsurilor de supraveghere 
ori a obligaţiilor prevăzute în art. 863 C.p. 

Prezentare generală a instrumentului de diagnoză şi a chestionarului 


După cum arată experienţa serviciilor de probaţiune din România, acumulată în 
activitatea de reintegrare socială a infractorilor în general, în toate cazurile, o bună 
evaluare inițială include: adunarea de informaţii despre persoana delincventului; 
explorarea faptelor, gândurilor, sentimentelor şi comportamentelor acestuia; 
identificarea nevoilor / problemelor clientului (insistându-se asupra celor criminogene), a 
motivației pentru schimbare comportamentală, a riscului de recidivă şi a altor tipuri de 
riscuri; înțelegerea în context a situației celui evaluat; dezvoltarea unei imagini de 
ansamblu asupra situației acestuia pentru planificarea acțiunilor necesare rezolvării 
problemelor identificate sau satisfacerii nevoilor şi reducerii riscului identificat. 


Toate aceste aspecte conduc la o bună evaluare centrată pe client (persoana 
infractorului). Problemele celui evaluat sunt inventariate astfel într-un mod riguros. De 
multe ori obținem un portret încărcat de lipsuri; uneori, persoana infractorului poate 
apărea de-a dreptul irecuperabilă. Într-o astfel de situație, întocmirea şi derularea unui 
plan de intervenție psihosocială, care să vizeze rezolvarea atâtor probleme, ale unei 
singure persoane, ar fi şi dificile, dar şi ineficiente. Aceasta pentru că, în realitate, multe 
dintre problemele/nevoile depistate se dovedesc a fi nerelevante în raport cu 
comportamentul infracţional dezvoltat. 


Ca atare, s-a simţit nevoia introducerii unui criteriu practic şi util pentru a decanta 
din noianul de probleme posibile ale celui evaluat pe acelea dintre ele care în mod 
efectiv favorizează trecerea la actul infracțional. 


Evaluarea prin intermediul Instrumentului de Diagnoză conduce într-o manieră 
structurată la determinarea riscului de recidivă şi a celorlalte tipuri de riscuri care 
prezintă interes în activitatea de probaţiune, precum şi la identificarea factorilor 
relevanţi din punct de vedere criminogen pentru diferitele zone de existență ale 
persoanei evaluate. 


Este important de subliniat faptul că aplicarea Instrumentului de Diagnoză 
reprezintă un demers profesional personal, iar acesta are ca rezultat formularea unei 
opinii/expertize proprii a consilierului de probaţiune asupra persoanei evaluate şi nu 
opinia acesteia. Este vorba deci de o investigaţie a consilierului şi nu a clientului. 


Pe de altă parte, şi opinia subiectului supus evaluării este importantă, motiv pentru 
care împreună cu Formularul de Diagnoză se utilizează şi un „Chestionar" special 
(instrument conex celui de diagnoză), pe care îl completează clientul însuşi. 
Răspunsurile acestuia la întrebările Chestionarului exprimă poziţia proprie a celui 
evaluat în raport cu aceleaşi zone investigate de consilier cu ajutorul Instrumentului de 
Diagnoză. 


Evaluarea nu este doar o culegere de date, este un proces de decizie, ceea ce 
se evaluează fiind nu persoana, ci comportamentul infracțional. 


Pe baza cercetărilor, s-a ajuns la concluzia că o serie de factori din viaţa unui om 
influențează riscurile de recidivă şi de pericol. Aceşti factori, cuprinşi în conţinutul 
formularului, au fost denumiți „zone de existență”. Formularul „Colectare de date şi 
diagnoză”, aşa cum a fost modificat în urma pilotării instrumentului în cele patru judeţe, 
este structurat în 16 părți. În afară de datele personale ale persoanei evaluate se 
colectează şi datele specifice zonelor de existenţă. 


Obiectivul Instrumentului de diagnoză este de a prezenta într-o manieră structurată 
atât riscul de recidivă, cât şi pericolele pe care comportamentul infracţional le 
comportă în raport cu diverse zone din existenţa clientului. Trebuie avute în vedere 

relaţiile "Zonă de existenţă - Delict" şi "Risc - Zona de existenţă". De la partea a 2-a 
până la a 16-a inclusiv, de fiecare dată când se solicită estimarea riscului de recidivă şi 
a pericolului referitor la zona de existenţă, trebuie să se indice şi dacă zona este în 
relație cu delictul. Tipuri de pericol pot fi: pentru alții - familie, persoane în general, 
grupuri etnice, consilieri de probaţiune etc.; pentru sine - suicid, automutilare, 
vulnerabilitate. Atât infracțiunea actuală, cât şi comportamentul infracţional în general 
pot fi în legătură cu o anumită zonă de existență, chestiune care nu trebuie omisă. 


În formularul de colectare de date şi diagnoză se înregistrează: 
Partea întâi: a. date personale; 

b. contactul cu probaţiunea în trecut; 

c. sursele contactate. 
Partea a doua: Istoricul infracțional 


În această secţiune se au în vedere actele antisociale săvârşite înainte şi după 
împlinirea vârstei de 14 ani şi se vor indica toate condamnările realmente pronunţate de 
către instanţa de judecată în perioada indicată. Se va indica dacă s-a comis o încălcare 
a măsurilor de supraveghere şi a obligaţiilor impuse de către instanţa de judecată. 


Totodată se are în vedere identificarea existenței unui pattern infracţional şi în ce 
măsură este vorba sau nu de o agravare a comportamentului infracţional. Trebuie 
făcută precizarea dacă persoana este mai violentă, dacă îşi diversifică infracțiunile şi 
modul de acţionare. Se observă dacă poate fi vorba de influenţa altei persoane în 
comiterea infracţiunii, aceasta reprezentând o indicație importantă cu privire la riscurile 
pentru viitor. 


Semnificativă este observarea importanţei infracţiunilor pentru persoana evaluată. 
Factorul "Istoric infracţional” nu poate fi influenţat, este un dat, un parametru static. 
Partea a treia: Infracțiunea actuală 


Priveşte descrierea faptei penale pentru care este cercetat, unde, când, cu cine, 
circumstanțele în care a fost comisă infracţiunea. Sunt identificate motivele care au 
determinat persoana evaluată să comită o astfel de infracţiune. Pot fi motive de ordin 
sexual, emoţional, de ordin financiar, căutare de senzaţii tari sau presiunea exercitată 
de grupul din care face parte, familie etc. 


Foarte importantă este identificarea atitudinii pe care o are cel evaluat atât faţă de 
infracţiunea săvârşită, cât şi faţă de victima infracţiunii în cazul în care există o astfel de 
persoană. Se urmăreşte în ce măsură comportamentul infracţional a fost favorizat de 
consumul de alcool, drog, medicamenie, circumstanțe emoţionale sau probleme 
psihiatrice, posibile traume recente sau diverse presiuni. 


În ceea ce priveşte infracțiunea analizată, atragem atenţia asupra „Percepţiei 
consilierului asupra gravităţii faptei" — aceasta se apreciază din perspectiva normelor 
sociale generale. "Infracţiunea actuală" este un factor care nu poate fi influenţat. 


Partea a patra: Adăpostul sau locuința 


În ceea ce priveşte situația sa locativă, trebuie identificat dacă persoana 
condamnată a fost vreodată fără adăpost, dacă are sau nu în momentul evaluării un 
spaţiu locativ stabil şi care sunt caracteristicile acestuia, dacă situaţia locativă este 

corespunzătoare, dacă zona în care locuieşte este o zonă cu criminalitate, precum şi 
împrejurarea că locuieşte sau nu în apropierea victimei. 


Factorul „Locuinţă" corelează de multe ori cu starea de infracţionalitate, numeroase 
persoane care comit infracțiuni au şi probleme cu spațiul locativ. Dar „Locuinţa", ca zonă 
de existenţă cu potenţial criminogen, constituie un factor care poate fi influențat, asupra 
căruia se poate interveni în activitatea de probaţiune. 


Partea a cincea: Şcolarizarea 


Se referă la categoriile de învățământ absolvite, precum şi la interesul manifestat 
pentru participarea la cursurile şcolare şi finalizarea acestora, dacă există impedimente 
în ceea ce priveşte şcolarizarea , precum şi împrejurările în care s-au întrerupt studiile. 
„Şcolarizarea", ca factor posibil criminogen, poate fi influenţat şi de aceea se regăseşte 
în cadrul direcțiilor de intervenţie ale consilierilor de probaţiune; şcolarizarea oferă şi 
ocazia de a găsi o soluţie la problema criminogenă a clientului. 


Partea a şasea: Munca 


Capitolul „Muncă" vizează pe lângă situaţia actuală a încadrării în muncă, 
determinarea abilităţilor şi motivaţiei celui evaluat pentru muncă, modul în care se 
manifestă emoţional şi atitudinea față de muncă şi şcoală. Aceste două capitole 
urmăresc dacă există o legătură între şcolarizarea şi munca celui evaluat şi 
comportamentul infracţional. Este vorba aici în principal de atitudinea şi de opinia 
persoanei condamnate, dar ca şi consilier îţi poţi exprima părerea obiectivă proprie în 
câmpul de mai sus. Zonele de existenţă „Şcolarizare" şi „Muncă" sunt în strânsă legătură 
cu infracționalitatea, dar şi cu găsirea de soluţii. 


Partea a şaptea: Financiar 


Această zonă de existenţă urmăreşte care este venitul actual, care sunt cheltuielile 
constante pe care le face, dacă există datorii şi restrângeri grave ale bugetului, sau 
probleme financiare, dacă se pune problema dependenţei față de jocurile de noroc, 
droguri sau alcool. 


Zona de existență „Financiar” se află într-o relaţie evidentă cu probabilitatea de 
reeditare a comportamentului infracţional, dar constituie şi un factor care are o influenţă 
însemnată asupra oportunităţilor de intervenţie serviciilor de probaţiune. Este un factor 
uşor de influenţat. 


Partea a opta: Relaţiile cu partenerul, familia şi rudele 


În cadrul acestei secţiuni sunt urmărite aspecte cum ar fi: componenţa familială 
actuală, care sunt membrii familiei şi vârsta acestora, experienţele din copilărie, 
adolescenţă, (pozitive şi negative, familie unită, cu relaţii intrafamiliale sănătoase etc.). 
Se urmăreşte dacă acesta a crescut într-o familie în care normele şi valorile universal 
valabile erau însuşite de către toți membrii săi şi care este atitudinea față de 
infracţionalitate. Nu trebuie scăpate din vedere nici maltratarea (psihică şi fizică) ori 
abuzarea sexuală. 


Se va indica dacă persoana evaluată a avut experienţe pozitive şi/sau, din contră, 
experienţe negative în relaţiile actuale şi/sau din trecut. 


Zona de existenţă „Relaţiile cu partenerul(a), familia şi rudele“ poate reprezenta o 
bună indicație în ceea ce priveşte repetarea comportamentului infracţional. În special 
experienţele negative din copilărie/adolescenţă, cât şi lipsa unui model parental, în acest 
sens, pot să joace un rol în predictibilitate. Infracţiunile care sunt deseori legate de 

aceasta sunt: cele violente, incendierea, violența domestică şi infracțiunile sexuale. Poi 
exista de asemenea şi alte amenințări, ca, de pildă, suicidul sau automutilarea. 
Infractorii care au comis infracţiuni sexuale nu au de obicei un partener/o parteneră. 


Partea a noua: Relaţiile cu prietenii şi cunoştinţele 


Este importantă identificarea mediului în care acţionează condamnatul. Dacă prietenii 
sunt persoane cunoscute ca având comportament infracţional, trebuie făcute cercetări 
pentru a vedea dacă nu există prieteni care îl/o influențează, sau, după caz, care sunt 
implicaţi în istoria infracțională şi în infracţiunea actuală. Se indică dacă beneficiarul este 
atras, pus sau ademenit în comportamentul infracţional, dacă este supus şi dependent, o 
fire uşor influenţabilă ori, dimpotrivă, clientul este dominant, îi forțează şi îi împinge pe 
alţii către un comportament infracţional. 


Studiile demonstrează că indivizi care dispun de o rețea socială infracțională 
recidivează mai des. Şi reciproca este valabilă: o rețea socială sănătoasă îl poate susține 
pe cel evaluat în a nu mai cădea în greşeală. Acesta este un factor bun, însă dificil de 
influenţat, întrucât persoana respectivă nu poate fi scoasă cu uşurinţă din mediul în care 
deja relaţionează în mod firesc. 


Partea a zecea: Consumul de droguri 
şi partea a unsprezecea: Consumul de alcool 


În cadrul acestor secțiuni se precizează: care este cantitatea consumată, de când, 
dacă există consum exagerat în trecut şi în ce măsură poate fi vorba de o legătură între 
acest consum şi comportamentul infracţional sau pericolul de lezare a altor persoane. 
Aici se includ şi consumul de medicamente, prizarea de solvenţi, drogurile de party etc. Se 
va preciza şi cum anume foloseşte beneficiarul drogurile (le înghite, injectează, prizează 
etc.). Se face aici un scurt inventar al consumului de droguri şi de substanțe 
medicamentoase. Există instrumente de măsură extinse care necesită expertiza de 
rigoare. Se va lua acest lucru în considerare la completarea detaliilor de interes pentru 
această zonă de existenţă. 


Consumul de droguri şi de substanțe medicamentoase este deseori legat de 
problematica personală. Există adesea un risc crescut în legătură cu acest item. Trebuie 
avute în vedere următoarele aspecte: despre ce tip de băutură este vorba, cantitate 
(cantitatea consumată pe zi sau pe săptămână, frecvenţa, de când), costuri (pe zi, pe 
săptămână), pattern (există un tipar după care clientul consumă alcool? Cum îşi explică 
acest lucru?), atitudini (se simte bine cu nivelul actual, a încercat vreodată să modifice 
tiparul actual al consumului? Dacă da, ce s-a întâmplat?), consecinţe (cum îl afectează 
consumul din punct de vedere fizic, social, emoţional, financiar şi legal?), consecințe 
pentru alte persoane (în special cele pentru care clientul este responsabil) din punct de 
vedere fizic, social, emoţional, financiar şi legal; motive (care este motivul pentru care a 
început să consume alcool). 


Atât „consumul de droguri" cât şi „consumul de alcool" sunt factori dificil de 
influențat. Uneori, comportamentul condamnatului este afectat/influenţat de o 
combinaţie a celor doi factori. 


Partea a doisprezecea:Petrecerea timpului liber şi programul (ritmul) zi/noapte 


În ceea ce priveşte ritmul zi/noapte, petrecerea timpului, trebuie urmărit aici, în 
principal, caracteristicile alternării zilei cu noaptea. Un ritm zi/noapte sănătos prezintă 
importanţă pentru reuşita intervențiilor serviciilor de probaţiune. Acesta este un factor 
uşor de influenţat. 

Partea a treisprezecea: Sănătate fizică 


Sănătatea fizică deficitară influențează atât reuşita, cât şi configurarea intervențiilor 
serviciilor de probaţiune. De cele mai multe ori nu există o relație directă cu 
comportamentul infracţional sau recidiva, dar se pot face anumite legături între un 
anumit consum medicamentos, sau lipsa acestuia, şi un anumit comportament 
proinfracţional. 


Partea a paisprezecea: Sănătate emoţională 


Pentru a găsi răspuns la acest item, nu trebuie să ne orientăm numai după ceea ce 
afirmă evaluatul însuşi, ci trebuie luate în considerare şi observaţiile proprii ale 
consilierului. Trebuie observat dacă persoana evaluată este capabilă să facă față 
stresului şi problemelor, dacă este o persoană extrem de emoțională în timpul discuţiei, se 
poate concentra sau nu, manifestă inapetenţă şi are probleme cu somnul etc. Există o 
relaţie între starea emoţională şi comportamentul infracţional, dar aceasta nu este una 
puternică. Ea este însă prezentă în cazurile în care nu se poate face față stresului, în 
cazurile de depresie, de tulburări psihologice şi psihiatrice. Acestea nu joacă un rol în 
predictibilitate, dar contribuie la menţinerea tiparelor comportamentale. Acesta este un 
factor asupra căruia se poate interveni, însă este dificil de influenţat. 


Partea a cincisprezecea: Tipare de gândire 


Această arie de investigaţie este foarte importantă şi poate printre cele mai dificile 
de abordat. Sunt avute în vedere următoarele aspecte: dacă este impulsiv, dominant, 
stăpâneşte şi constrânge, dacă recunoaşte problemele şi rolul pe care l-a jucat în 
acestea şi dacă persoana evaluată dispune de disponibilităţi de a trata/rezolva 
problemele, dacă are strategii deja stabilite de rezolvare şi dacă aspiră la obiective 
realiste. Este important de răspuns la chestiunea posibilei existenţe a unei legături între 
tiparele de gândire ale delincventului şi pericolul de autolezare sau de rănire a altor 
persoane. 


Mulţi infractori au carenţe cognitive care se corelează cu recidiva, în sensul că nu 
dispun de abilităţile de gândire necesare pentru a putea rezolva bine problemele şi 
pentru a putea gândi serios şi critic înainte de a întreprinde ceva. Asupra tiparelor de 
gândire, ca şi condiţii favorizatoare ale comportamentului infracțional, se poate interveni. 


Partea a şaisprezecea: Atitudinea 


Se urmăresc maniera în care condamnatul îşi trăieşte acum infracţiunea şi rolul pe 
care l-a jucat în cadrul acesteia, precum şi maniera în care se comportă faţă de ideile şi 
normele universal acceptate. Întrebările adresate urmăresc modul cum consideră acesta 
infracțiunea, care sunt cauzele şi efectele şi care au fost motivele comiterii acesteia, dacă 
persoana evaluată îşi dă seama ce funcţie a avut infracțiunea. 


Se va investiga dacă există motivaţie pentru schimbarea comportamentală, precum şi 
nivelul acesteia, şi nu se va lua în considerare simpla intenţie declarată de client cu privire la 
necesitatea schimbării comportamentale. 


Atitudinea este dificil de măsurat, însă ea reprezintă un factor important în 
determinarea probabilității de recidivă. În mod special, o atitudine pro-infracţională se 
dovedeşte a constitui un element adecvat de predictibilitate în ceea ce priveşte 
încălcarea condiţiilor impuse, dar şi riscul de recidivă în general. Factorul „Atitudine" 
trebuie să facă parte întotdeauna din intervenţiile serviciilor de probaţiune, dacă se 
doreşte ca să se ajungă la o diminuare a ratei de recidivă. 

Pe lângă formularul de colectare de date şi diagnoză, se utilizează şi un chestionar 
care se aplică persoanei evaluate. Acest chestionar este compus dintr-o succesiune de 
întrebări care vizează aproximativ aceleaşi teme prezente în formularul de diagnoză. 


Prin completarea Chestionarului, persoana evaluată îşi precizează în fapt opiniile 
asupra problemelor şi nevoilor pe care consideră că le are (locuinţă, educaţie, loc de 
muncă, bani, familie, relaţii şi partener, prieteni şi cunoştinţe, droguri şi alcool, 
sentimente de tristete, starea de confuzie, pierderea cumpătului, rezolvarea 
problemelor, cooperarea cu Serviciul de probaţiune ). 


Chestionarul reprezintă o completare a evaluării consilierului, dar şi o formă de 
verificare a viziunii consilierului în urma diagnosticării comportamentului persoanei 
evaluate. Împreună, cele două instrumente oferă o imagine şi mai complexă asupra 
situaţiei beneficiarului evaluării. Să nu uităm însă că, în timp ce formularul de colectare 
de date şi diagnoză reprezintă opinia profesionistului, a consilierului, chestionarul 
cuprinde exclusiv răspunsurile supravegheatului. 


Teoria „What Works", bază a Instrumentului de Diagnoză 


La baza Instrumentului de Diagnoză se regăsesc unele aspecte din teoria „What 
works", deşi în principiu ea nu a fost abordată pe larg în procesul de adaptare a 
instrumentului la realităţile sistemului nostru de probaţiune, pornindu-se în vara anului 
2006 de la ideea că această concepţie nu se regăsea foarte mult în metoda de lucru a 
serviciilor de probaţiune din România. 


Teoria „What works?" („Ce funcţionează?", „Ce dă rezultate?") se pliază pe 
concepţia „Cercului stadiilor motivaţionale ale schimbării comportamentale". Evaluarea 
realizată cu ajutorul Formularului de diagnoză este adecvată intervenţiei pentru 
rezolvarea problemei identificate ca sursă a declanşării şi menţinerii comportamentului 
infracţional. Pentru ca planul de intervenţie „să funcţioneze", e necesară includerea 
clientului într-un program adecvat capacităţii de reacţie a acestuia. Se presupune că 
persoana evaluată are o anumită capacitate de reacţie la cerințele procesului de 
intervenție în scopul rezolvării problemei indezirabile. 


De la "Nothing works" la "What works?" 


Conţinutul teoriei "What works?" ("Ce dă rezultate?") este urmarea unui studiu 
efectuat de Ross şi Fabiano, ca reacţie la analiza unui studiu efectuat în 1975 de un 
grup de sociologi americani, care pe baza respectivului studiu au publicat o lucrare 
intitulată "Nothing works" ("Nimic nu funcţionează" în lucrul cu infractorii). Ross şi 
Fabiano au efectuat un studiu asupra unui număr semnificativ de lucrări în domeniu, 
pentru a inventaria "ce funcţionează" şi "ce nu funcţionează". Ei au ajuns la concluzia 
optimistă că totuşi "ceva funcţionează", existând elemente comune ale programelor de 
succes: acestea modificau în special modul de gândire al infractorilor şi predau diferite 
competențe concrete. Rata de recidivă înregistra o reducere de 10-30 la sută, ceea ce 
este enorm. 


Teoria "What works" a pus bazele practicii bazate pe probe. Programele bazate pe 
această teorie trebuie să aibă un înalt grad de structurare, astfel încât să fie puse la 
încercare gândirea, atitudinile şi convingerile infractorilor, caracterizate prin: orientare 
spre deprinderi; abordări  cognitiv-comportamentale; aptitudinea de a modela 
comportamentul pro-social; perspectiva multimodală (o varietate de metode vizând o 
serie de nevoi criminogene); aport comunitar; monitorizare şi evaluare; grad sporit de 
integritate a programului. 

Această teorie reprezintă un punct esenţial în evaluare, pentru că împreună cu 
Instrumentul de Diagnoză oferă posibilitatea realizării unui plan de intervenţie 
individualizat cu rezultate în reintegrarea persoanei evaluate. 


Teoria ne conduce până la urmă la esenţa efortului comun al consilierului şi 
clientului de identificare a capacităţii acestuia din urmă de a răspunde la intervenţie. 


Capacitatea de reacție a clientului este analizată în baza a cinci elemente: 


1. Motivația de a-şi rezolva problema. Condamnatul va fi evaluat pentru a vedea 
dacă el este motivat (de acord) pentru a participa la programul de intervenție; acesta 
poate refuza să participe la un astfel de program, respingând condiţiile consilierului şi 
apreciind că-şi poate rezolva singur problemele. Se estimează şi gradul de motivare pe 
fiecare item al intervenţiei: nemotivat/motivat la un nivel mediu / foarte motivat; 


2. Stilul de învăţare se încadrează într-una din tipologiile: executant, decizional, 
observator, gânditor. Cât lucrează cu beneficiarul, consilierul trebuie să-şi plieze stilul de 
lucru pe stilul de învăţare al acestuia; 


3. Coeficientul de inteligenţă (nu este posibilă o intervenţie cu obiective înalte 
lucrând cu o persoană a cărei capacitate de înțelegere este scăzută); 


4. Poziţia/stadiul în ciclul schimbării. Acest ciclu poate fi înțeles ca un context al 
învățării. lată cum se raportează evaluatul la problema sa, trecând prin diversele stadii: 
a) Precontemplare (neagă existenţa problemei); b) Contemplare (se gândeşte să o ia în 
considerare); c) Decizie (decide să o rezolve); d) Acţiune (schimbă comportamentul); e) 
Menţinere (menţine schimbarea); f) Schimbare definitivă a comportamentului ori 
Cădere/Recădere; 


5. Chestionarul. Pentru stabilirea stadiului motivaţional şi ca resursă a schimbării 
se foloseşte, pe lângă Interviul Motivaţional, chestionarul de autoevaluare (ca 
instrument conex formularului de colectare de date şi diagnoză). 


Rezultatele obținute în urma aplicării instrumentului de colectare de date şi 
diagnoză şi a chestionarului 


Ca urmare a pilotării instrumentului de diagnoză în cele patru servicii de probaţiune, 
s-au constatat o serie de avantaje ale folosirii acestuia în practică: 


- Asigură o evaluare structurată pe toate criteriile; 
- Aduce în prim-plan comportamentul infracțional al persoanei evaluate; 


- Permite investigarea ariilor personale cu influenţă directă asupra comportamentului 
infracţional; 


- Ajută la delimitarea ariilor de intervenţie şi stabilirea priorităţilor (te ajută în a stabili 
ce trebuie să faci); 


- Prin această investigare se obține un beneficiu de timp întrucât prin evaluare ne 
axăm pe factorii criminogeni care au legătură directă cu infracţiunea; 


- Luându-se în considerare aceşti factori, se pot determina mai uşor nevoile 
criminogene ale persoanei evaluate, ceea ce va duce la stabilirea unui plan de 
intervenţie cu obiective clare şi precise, axat pe nevoile criminogene cu risc 
infracțional; 

- Întrucât instrumentul de diagnoză presupune completarea cu acuratețe atât a 
datelor personale, cât şi a evoluţiei comportamentale, având foarte multe informații 
despre antecedentele antisociale ale persoanei evaluate, poate fi de folos în 
completarea bazei de date; 


- Din aceleaşi considerente, în cazul în care dosarul clientului se referă la un alt 
Serviciu de probaţiune, competent din punct de vedere teritorial să realizeze o 
anumită activitate, Instrumentul de Diagnoză reprezintă o sursă completă de 
informaţii cu privire la clientul respectiv, o descriere detaliată a cazului, serviciul 
respectiv având un punct de plecare în demersurile pe care le va realiza. 


- Întrucât ceea ce se evaluează este comportamentul infracţional, nu persoana, 
Instrumentul de Diagnoză facilitează identificarea cu uşurinţă a factorilor de risc şi a 
pericolelor pe care le reprezintă persoana evaluată pentru societate, pentru sine şi 
pentru consilier. 


La rândul său, aplicarea chestionarului aduce o serie de „puncte tari” în 
procesul de evaluare, întrucât: 


- Se furnizează mai multe informaţii despre cel evaluat, se oferă mai multe date 
despre client şi se pot aduce explicaţii cu privire la anumite adicții; 


- Se poate constata gradul de conştientizare de către cel evaluat a cauzelor care au 
dus la comportamentul antisocial; 


- Se identifică stadiul motivaţional în care se află clientul, capacitatea de reacţie, 
dorinţa de a învăţa, dorinţa de a se schimba putând astfel şti cu certitudine care 
este programul cel mai indicat de aplicat în fiecare caz particular; 


- Se află care sunt priorităţile privind nevoile criminogene ale persoanei evaluate, ce 
vor constitui ulterior punctul de plecare în redactarea unui plan de intervenție. 


Au fost constatate şi anumite limite ale aplicării celor două documente amintite, 
dintre care cel evidenţiat în toate serviciile fiind factorul timp. Acest aspect a fost 
determinat de condiţiile atipice în care au fost completate uneori instrumentele de 
diagnoză. Pe parcursul pilotării instrumentului s-a ajuns la concluzia că, dacă investim 
timpul necesar completării cu acuratețe a instrumentului, vom realiza o muncă de 
calitate, iar dacă se aşteaptă ca munca să fie de calitate, este nevoie de timp. 


Această problemă poate fi eliminată prin faptul că în viitor vom câştiga timp tocmai 
pentru că am investit timpul necesar completării instrumentului. Timpul utilizat facilitează 
în viitor întocmirea unui plan de supraveghere sau a unui plan de intervenţie ori o 
eventuală reevaluare. 


O altă limită a fost determinată de capacitatea redusă de înțelegere a anumitor 
persoane evaluate, care fie prezentau un grad redus de şcolarizare, fie nu erau 
şcolarizaţi, prima categorie înțelegând mai greu formularea abstractă a silogismelor din 
chestionar, pentru cea de-a doua categorie fiind necesară reformularea întrebărilor. 
Tocmai acest aspect a dus la modificarea şi adaptarea chestionarului, astfel încât să 
poată fi înțeles de cei care îl completează. 


În practică, s-a început completarea Instrumentului de Diagnoză, de regulă, în 
momentul obţinerii primelor informaţii despre persoana evaluată, după studierea 
dosarului penal, restul informațiilor fiind completate după fiecare interviu în parte, sau la 
finalul interviurilor, după ce au fost culese toate datele. Dacă s-a constatat că există 

rubrici ce presupun formularea unor interpretări sau corelaţii ce nu au fost suficient 
lămurite şi nu s-au completat, atunci este necesar un al doilea interviu. 


Al doilea interviu presupune investigarea în profunzime a factorilor de influență 
asupra comportamentului infracțional şi modul în care factorii de influenţă personali, 
derivând din zonele de existenţă, s-au manifestat în momentul săvârşirii infracţiunii. 
După aceea s-au comparat datele din instrument cu răspunsurile din chestionarul 
aplicat persoanei evaluate, ambele oferind informaţii despre motivaţia acesteia şi 
capacitatea de reacţie, aceasta semnificând capacitatea sa de a-şi recunoaşte propriile 
nevoi criminogene şi de a reacţiona la intervenţia ce vizează nevoile identificate. 


S-a constatat, în practică, faptul că ar fi mai eficientă completarea mai întâi a 
Instrumentului de Diagnoză, ulterior cerând persoanei evaluate să completeze 
chestionarul, deci chestionarul se aplică la final, astfel încât consilierul să poată analiza 
măsura în care cel evaluat conştientiza problemele pe care clientul le are şi stadiul 
motivaţional în care se află. Ulterior, analizând chestionarul, se poate proceda la 
explorarea mai profundă a anumitor arii din structura Instrumentului de Diagnoză, 
tocmai pentru a obține o mai corectă evaluare a persoanei şi a comportamentului ei 
infracțional. În acest mod, se evidenţiază mai precis factorii criminogeni corespunzători 
problemelor criminogene ale persoanei evaluate. 


Experienţa perioadei de pilotare a Instrumentului de diagnoză şi a Chestionarului 
conex a condus la un acord al consilierilor implicaţi şi al coordonatorilor programului, în 
sensul că diagnosticarea cu ajutorul celor două instrumente ar fi foarte utilă, ţinând cont 
de capacitatea de intervenţie actuală a sistemului de probaţiune, în cazurile celor intraţi 
în evidența serviciilor ca persoane supravegheate. 

Programul Unu la Unu (OTO) 


Mirela Vlad 
Pansela Mihăilă 


|. Introducere 


Din punct de vedere cantitativ, s-a putut remarca o creştere de la an la ana 
activităţilor serviciilor de probaţiune, dar bilanţurile anuale realizate de Direcţia de 
probaţiune au relevat ponderea destul de mică a componentei de asistenţă şi consiliere 
la nivel naţional. Esenţa muncii în probaţiune se situează tocmai în cadrul acestui 
segment, de a cărui eficacitate se leagă în mod direct reintegrarea în societate a 
persoanelor care au comis infracţiuni. Percepția generală a consilierilor de probaţiune 
reflectă nevoia imperioasă de a implementa în lucrul cu persoanele care au comis 
infracțiuni programe specializate, cu o structură bine organizată, care să aibă la bază 
cercetări privind cauzele şi remediile pentru comportamentul infracțional. 


În acest context, a fost introdus în România programul de consiliere individuală „One 
to one” / "Unu la Unu” (agreat cu denumirea prescurtată OTO). Acest program are la 
bază componentele altor programe de consiliere, care au fost aplicare cu succes în 
activitatea cu infractorii în Marea Britanie şi Canada. Programul îşi propune reducerea 
riscului de recidivă a beneficiarilor serviciilor de probaţiune, prin schimbarea modului de 
gândire şi a comportamentelor antisociale. 


Într-o primă etapă, experții britanici Nigel Hosking şi Bridget Hinkley au diseminat 
programul către 8 consilieri de probaţiune, care au aplicat experimental programul în 
serviciile lor unui număr de 15 beneficiari. În urma formării ca formatori, cei 8 consilieri 
au putut disemina programul către colegii lor, astfel încât în prezent sunt pregătiţi la 
nivel naţional 50 de consilieri de probaţiune. 


II. Baza teoretică a programului OTO 


Programul OTO are la bază studii realizate în Marea Britanie, Canada, SUA, precum 
şi tehnici specifice în lucrul cu infractorii (Interviul Motivaţional, modelarea pro-socială, 
ciclul schimbării), care urmăresc reducerea riscului de recidivă. 


ldeea centrală a programului — schimbarea modului de gândire a infractorilor 
determină schimbarea comportamentului acestora — are ca suport teoretic abordarea 
cognitiv-comportamentală. Programul OTO foloseşte în cadrul sesiunilor exerciţii care 
reflectă metodele specifice abordării cognitiv-comportamentale. Astfel, încă de la prima 
sesiune, beneficiarului i se fac cunoscute conceptele de „gânduri”, „sentimente” şi 
„comportament”, cu evidenţierea legăturii dintre ele. Pe parcursul derulării programului, 
acestea sunt reluate prin intermediul exerciţiului ACC, conform modelului lui Ellis sau 

modelul identificării gândurilor iraționale care creează probleme, ce se reflectă în teoria 
lui Beck despre gândurile negative. Cu ajutorul acestor exerciţii, programul urmăreşte 
restructurarea cognitivă, beneficiarul fiind învățat pas cu pas cum să-şi modifice 
comportamentul antisocial. 


Succesiunea sesiunilor programului este marcată de principiul integrităţii, nefiind 
posibilă inversarea sau excluderea acestora. Acest aspect este determinat de folosirea 
modelului/cercului schimbării (Prochaska şi Di Clemente, 1991), care presupune o 
strânsă corelaţie între fiecare modul al programului şi stadiul schimbării în care se află 
beneficiarul. Astfel, se presupune că infractorii vor începe programul când se află în 
stadiul de precontemplare sau contemplare (Modulul 1), continuând cu decizia/acțiunea 
(Modulul ll), acţiunea/menţinerea (Modulul Ill), ajungând în doritul stadiu de menţinere 
(Modulele IV, V). Bineînţeles că beneficiarii pot avea evoluţii diferite în ceea ce priveşte 
schimbarea comportamentală, programul urmărind ordinea prestabilită a sesiunilor şi 
parcurgerea paşilor schimbării. 


O altă tehnică folosită în cadrul programului OTO este Interviul Motivaţional 
(Miller, Rollnick, 1991, 2000). Consilierii de probaţiune care aplică programul trebuie să 
țină cont, pe tot parcursul lucrului cu beneficiarii, de principiile care stau la baza 
acestei tehnici (empatia, dezvoltarea  discrepanţelor, evitarea confruntării, 
autoresponsabilizarea) şi să exerseze permanent abilitățile necesare (ascultarea activă, 
observarea, întrebările deschise/socratice/evocative, reflectarea şi sumarizarea, 
evidențierea  discrepanţelor, stabilirea de obiective, încurajarea beneficiarului). 
Programul OTO este caracterizat de o abordare dinamică, interactivă, şi nu didactică, 
scopul exerciţiilor fiind îndeplinit atunci când consilierul reuşeşte să determine 
beneficiarul să găsească singur argumente în vederea schimbării sale. Astfel, programul 
acordă importanţă  autoresponsabilizării prin efectuarea temelor pentru acasă, 
recapitulare, precum şi solicitarea de reacţii, sondarea lor, aducerea de exemple din 
viața personală. 


Trotter (1993) afirma că „modelarea pro-socială sau modelarea şi întărirea 
comportamentului antiinfracţional implică practica de a oferi laude şi recompense pentru 
manifestările şi acţiunile prosociale ale clienţilor. Consilierul de probaţiune devine un 
model pozitiv, care acţionează în vederea întăririi comportamentului prosocial sau 
noninfracţiona!”. Pe de altă parte, Burns (1994) a constatat că în practică, deseori, 
consilierii de probaţiune pot consolida necorespunzător comentariile antisociale prin 
zâmbete sau semnale nonverbale, care pot fi interpretate de către infractori ca o 
exprimare a înţelegerii. Modelarea pro-socială se reflectă în limbaj, comportament, 
vestimentaţie, precum şi consecvență. Astfel, consilierii de probaţiune trebuie să adopte 
o conduită profesionistă, adecvată contextului de relaţionare cu beneficiarul, să 
folosească un limbaj corect, adaptat nivelului de înţelegere a interlocutorului, precum şi 
o ţinută decentă, care să impună respect. În toate acestea, consilierii trebuie să dea 
dovadă de consecvență. 


Studii recente, realizate în anul 2000, privind DESISTAREA (Burnett, 2000, Maruna, 
2000, Farrall, 2004) au evidenţiat faptul că infractorii renunţă la a comite infracțiuni 
deoarece găsesc noi valori/preocupări (de ex. o nouă slujbă, un partener de nădejde). 
Acestea le deschid perspective diferite faţă de cele anterioare şi îi motivează să pună în 
balanţă avantajele unei vieţi noi, lipsite de riscuri şi dezavantajele unei cariere 
infracționale. Acest proces este de obicei îndelungat şi marcat de frecvente recăderi, 
cauzate de ambivalenţa infractorilor. Deşi lucrul cu această categorie de beneficiari 
poate deveni dificil, consilierul trebuie să susţină beneficiarul, păstrându-şi optimismul 
față capacitatea acestuia de recuperare. Cercetările au arătat importanţa lucrului 

individual cu infractorii, precum şi necesitatea asumării responsabilităţii de către 
infractor în a-şi atinge obiectivele propuse. 


III. Prezentarea programului OTO 


Având ca principal suport teoretic abordarea cognitiv-comportamentală, programul 
OTO îşi propune sprijinirea beneficiarilor serviciilor de probaţiune pentru a învăţa să-şi 
rezolve problemele, să stabilească obiective şi să găsească soluţii, să fie empatici şi 
mai flexibili, să-şi dezvolte gândirea orientată spre consecințe. Astfel, beneficiarii devin 
capabili să renunţe la comportamentul infracţional, prin crearea unor modalităţi de a 
împiedica revenirea la vechile tipare de comportament. 


Programul OTO cuprinde un număr de douăsprezece sesiuni săptămânale, excepție 
fiind ultima sesiune a programului, care va fi derulată după 4 săptămâni de la 
desfăşurarea sesiunii 11, timp acordat beneficiarului pentru a identifica situaţiile 
riscante, pentru a aplica strategii de evitare şi a analiza sentimentele față de modul în 
care a făcut faţă situaţiei. 


Este recomandat ca în cazul întreruperii programului, din motive obiective, pentru o 
perioadă de timp (maximum câteva săptămâni), să se realizeze o scurtă recapitulare a 
sesiunilor derulate anterior. De asemenea, programul poate continua şi dacă se 
produce reiterarea comportamentului infracţional (recidiva) în perioada derulării 
programului, ciclul schimbării fiind reluat. Astfel, programul se va relua de la ultima 
sesiune parcursă, cu recapitularea aspectelor importante învăţate până atunci. 


Acest program este structurat în cinci module: 


= Modulul I — Gânduri, atitudini, motivaţie, obiective — include sesiunile întâi şi a doua, 
sesiuni în care beneficiarii se vor afla în stadii incipente ale Ciclului Motivaţional 
(stadiul pre-contemplativ/contemplativ). Prin urmare, deoarece structura prezentului 
program se raportează la Ciclul Motivaţional, este extrem de important să fie urmată 


progresia sesiunilor, aşa cum este propusă în program. 


= Modulul II — Rezolvarea problemelor — stă la baza întregului program şi este esenţial 
pentru acesta. Cuprinde sesiunile 3, 4, 5 şi 6, având în vedere aspecte cu privire la 
conştientizarea, identificarea, definirea şi soluționarea problemelor, precum şi 
comunicarea asertivă. 


= Modulul lll — Convingeri/Discuţia cu sine — cuprinde sesiunile 7 şi 8, care 
examinează Ciclul Comportamental şi se concentrează pe convingerile pozitive şi 
negative. 


Pe măsură ce parcurg sesiunile programului, beneficiarii vor putea să progrese pe 
ciclul motivational bazat pe propria lor realitate, să internalizeze procesul de luare de 
decizii, stadiile de schimbare activă şi de menţinere a deciziei. 


= Modulul IV — Empatia față de victimă — include sesiunea 9 a programului şi oferă 
instrumente de lucru cu beneficiarii în scopul de a dezbate asupra atitudinilor 
acestora şi de a le dezvolta empatia faţă de victimele lor. 


= Modulul V — Prevenirea recidivei — cuprinde sesiunile 10,11 şi 12 şi se axează pe 
etapele practice care vizează efectuarea de schimbări cognitive şi de 
comportament. 

Cele 12 sesiuni ale programului au obiective clar stabilite şi fac cunoscute 
beneficiarului diverse concepte care, prin intermediul exerciţiilor propuse, determină 
restructurarea cognitivă, beneficiarul fiind învăţat pas cu pas să înlocuiască tiparele 
vechi de gândire şi să îşi canalizeze în mod constructiv sentimentele, pentru ca în final 
să fie capabil să adopte un comportament prosocial. 


Sesiunea 1: are ca obiectiv construirea unei imagini a contextului vieții beneficiarului, 
explorarea gândurilor, convingerilor şi atitudinilor în vederea introducerii programului. 


În cadrul sesiunii 1 se vor derula trei aplicaţii practice: 


-  Exerciţiul autobiografic, al cărui scop este obținerea de informaţii cu privire la 
trecutul şi contextul beneficiarului şi totodată stabilirea relaţiei cu consilierul de 
probaţiune. 


- Chestionarul de evaluare a gândirii beneficiarului — analizează nivelul de empatie şi 
temeri legate de actul infracţional, subliniindu-se punctele de vedere, convingerile 
şi atitudinile beneficiarului. 


-  Exerciţiul 3 - are ca scop înțelegerea de către beneficiar a modului în care 
comportamentul este afectat de gândurile, convingerile şi sentimentele noastre 
(triunghiul Gânduri/Convingeri — Sentimente — Comportament/Consecinţe). 


Sesiunea 2: Ciclul Schimbării şi obiectivele — are ca obiectiv sprijinirea consilierului 
de probaţiune şi a beneficiarului pentru a putea evalua stadiul schimbării acestuia din 
urmă şi sprijinirea beneficiarului pentru a-şi stabili propriile obiective. 


-  Exerciţiul 1 propune explicarea Ciclului Schimbării folosind fişa de lucru care 
ilustrează modelul propus de Prochaska şi Di Clemente. 


-  Exerciţiul 2 - Stabilirea de obiective are ca scop să sprijine beneficiarul să îşi 
stabilească obiective realizabile. Prin intermediul „Fişei obiectivelor”, beneficiarului i 
se solicită stabilirea propriilor obiective de schimbare. 


-  Exerciţiul ACC - are ca obiectiv reflectarea asupra procesului de comitere a unei 
infracţiuni, accentuând ideea că modul în care gândim are un anumit impact asupra 
a ceea ce facem şi aduce după sine anumite consecinţe. 


Sesiunea _3: Conştientizarea problemelor — introduce procesul de soluționare de 
probleme şi are ca obiectiv consolidarea capacităţii beneficiarilor de a conştientiza 
problemele pentru a le depăşi înainte de a crea şi mai multe probleme. 


-  Exerciţiul 1 - propune o problematizare în legătură cu propriile probleme ale 
beneficiarului, accentul fiind pus pe ideea că preluând controlul asupra problemelor 
putem deţine mai mult control asupra vieţii, prima etapă în acest sens fiind 
recunoaşterea, conştientizarea problemelor. 

-  Exerciţiul 2 - are ca obiectiv conştientizarea de către beneficiar a faptului că 
majoritatea problemelor îi afectează pe ceilalți. 


Sesiunea 4: „Opreşte-te şi gândeşte-te“ — identificarea problemelor şi definirea 
problemelor - are ca obiectiv încurajarea beneficiarului să acționeze pe baza faptelor, 
şi nu a presupunerilor şi să identifice clar care este de fapt problema. 


Prima parte a acestei sesiuni cuprinde: 


- Exerciţiile 1 şi 2 - au ca obiectiv înţelegerea de către beneficiar a distincţiei dintre 
fapte şi opinii şi a rolului semnificativ pe care îl au în rezolvarea problemelor faptele 
reale. 

A doua parte a sesiunii continuă cu tema „Opreşte-te şi gândeşte-te” şi îi 
încurajează pe beneficiari să fie mai clari şi mai concreți în formularea problemei lor. 


Sesiunea 5: Soluţionarea problemelor — are ca obiectiv să sprijine beneficiarii în 
generarea a cât mai multe soluţii alternative la probleme şi să se gândească la 
consecințele acestor soluţii asupra lor şi asupra altora. 


- Exercitiul 1 — prezintă beneficiarului ideea de brainstorming şi îi solicită acestuia să 
genereze cât mai multe soluţii pentru o problemă (conform acestei idei), iar ulterior 
analiza soluţiilor identificate din prisma consecinţelor, solicitându-i beneficiarului să 
definească acest termen. 


-  Exerciţiul 2 — propune analiza alternativelor uneia dintre problemele discutate la 
exerciţiul anterior, având în vedere atât modul în care soluţia identificată îl afectează 
pe el, dar şi pe ceilalţi, cât şi consecinţele pe termen scurt şi pe termen lung. 


- Exercitiul 3 — propune prezentarea, prin intermediul unei fişe de lucru, a paşilor de 
soluţionare a problemelor. 


Sesiunea 6: Comunicarea asertivă — această sesiune are ca obiectiv stimularea unei 
înțelegeri clare a diferenţelor dintre comportamentul pasiv, agresiv şi asertiv şi folosirea 
formulei DESC. 


- Exercitiul 1 — beneficiarul este solicitat să definească comportamentul pasiv, agresiv 
şi asertiv, pornind de la exemple pe care el însuşi le identifică. 


- Exercitiul 2 — beneficiarului i se solicită să indice în ce loc s-ar plasa pe o linie în 
care la cele două extreme se află comportamentul pasiv, respectiv agresiv. 


-  Exerciţiul le permite beneficiarilor să vadă modul în care fac alegeri cu privire la 
comportamentul afişat față de ceilalţi. 


-  Exerciţiul 3 — porneşte de la cei patru paşi pentru a acţiona asertiv, care explică 
formula DESC (descrie, exprimă, specifică, consecinţe) şi propune un exemplu de 
utilizare a acestei formule. 


Sesiunea 7: Discuţia cu sine — are ca obiectiv sprijinirea beneficiarilor să înţeleagă şi 
să exerseze conceptul de a discuta cu sine. 


Fişa de lucru „Ploaia” exemplifică faptul că oamenii sunt afectaţi diferit de acelaşi 
eveniment, din cauza perspectivelor diferite pe care le adoptă cu privire la respectivele 
evenimente. Se prezintă, de asemenea, „Convingerile care pot cauza probleme”, 
concluzia acestor discuţii fiind faptul că problemele pot fi cauzate de convingeri 
negative. 


-  Exerciţiul 1 — le oferă beneficiarilor o ocazie de a pune în practică modelul 
prezentat anterior şi de a-şi dezvolta noi deprinderi de utilizare a unei discuții cu 
sine. 


În încheierea sesiunii se subliniază legătura directă dintre gândire/discuţia cu sine şi 
acțiune, prin introducerea în discuţie a „Convingerilor care nu vor cauza probleme”, 
concluzia fiind aceea că, dacă ne schimbăm gândirea, ne putem schimba 
comportamentul. 


Sesiunea 8: Convingeri — Discuţia cu sine, continuare — obiectivul acestei sesiuni 


este recunoaşterea de către participanţi a propriilor gânduri negative şi să înceapă să 
realizeze schimbări cognitive. 

-  Exerciţiul 1 — fişa de lucru solicită exemplificarea unui comportament negativ 
propriu, analiza a ceea ce a declanşat acel incident (gânduri, sentimente, 
comportament), dar şi discuţia interioară care ar fi putut cauza un rezultat diferit. 


- Exerciţiul 2 — oferă ocazia beneficiarului să listeze convingerile pe care le are 
despre el însuşi şi despre ceilalţi şi care ar putea submina progresul său. Acesta are 
ocazia să rupă şi să arunce la coş convingerile vechi, după care ar trebui să 
scrie/discute noile convingeri care îl ajută să progreseze. 


Sesiunea 9 — are ca obiectiv sprijinirea beneficiarului în vederea dezvoltării atitudinii de 
empatie față de victimele lor. 


- Exercitiul 1 — prin intermediul fişelor de lucru propuse, beneficiarul este determinat 
să se gândească în profunzime la infracţiune şi să se concentreze asupra tuturor 
victimelor, directe şi indirecte. 


-  Exerciţiul 2 — are ca obiectiv analiza de către beneficiar a costurilor şi beneficiilor 
care au apărut în urma comiterii infracţiunii. 


- Exercitiul 3 — propune beneficiarului să analizeze efectele unei infracțiuni comise 
asupra sa, dar şi efectele unei infracţiuni a cărei victimă a fost cineva apropiat. 


-  Exerciţiul 4 — are ca obiectiv analiza de către beneficiar a modului în care victimele 
infracţiunii sale au fost afectate material sau emoțional. 


-  Exerciţiul 5 — subliniază impactul faptei asupra tuturor victimelor potenţiale şi 
analizează efectele pe termen scurt şi pe termen lung. 


Sesiunea 10: Prevenirea recidivei — obiectivul acestei sesiuni este acela de a explica 
diferenţa dintre revenire şi recidivă şi de a dezvolta principalele căi de a evita recidiva. 


- Exercitiul 1 — beneficiarul este sprijinit să înțeleagă existenţa legăturii dintre DAI şi 
situația de mare risc şi, totodată, i se acordă sprijin pentru generarea de soluții 
alternative şi de strategii utile. 


- Exercitiul 2 — beneficiarului i se solicită să completeze unele scenarii, discutând 
alternativa sau comportamentul de evitare corespunzător care ar putea reduce 
riscul de recidivă. 


Sesiunea 11: Planul individual de prevenire a recidivei — obiectivul acestei sesiuni 
este de a sprijini beneficiarii să elaboreze propriul plan individual de prevenire a 
recidivei. 


-  Exerciţiul 1 — fişa de lucru solicită beneficiarului să analizeze lanţul propriului 
comportament infracţional, identificând deciziile aparent irelevante, semnalele de 
alarmă şi factorii determinanti, dar totodată i se solicită să identifice strategiile prin 
care ar fi putut evita comiterea infracțiunii. 


- Exercitiul 2 — propune beneficiarului un model al unui plan individual de prevenire a 
recidivei, planul de a evita şi de a face faţă revenirii dacă apare, prin utilizarea 
mecanismelor eficace de a le face faţă/strategii de evitare. 


Beneficiarului i se solicită să completeze un Jurnal al Prevenirii Recidivei până la 
sesiunea finală (care are loc după 4 săptămâni). 


Sesiunea 12: Trecere în revistă a programului 


Această sesiune îi solicită beneficiarului o recapitulare a fiecărei sesiuni, iar ulterior, 
acesta va parcurge alături de consilier jurnalul propriu de prevenire a recidivei, ocazie în 
care beneficiarul va fi încurajat în legătură cu aspectele pozitive şi vor fi analizate 
situaţiile problematice de risc. Beneficiarul are ocazia, din nou, să spună unde crede că 

se situează pe ciclul schimbării, subliniindu-se progresul înregistrat faţă de situația 
inițială şi, de asemenea, are prilejul să îşi analizeze din nou propriile obiective de 
schimbare, pentru a adăuga sau a schimba vreunul dintre acestea în situaţia în care 
consideră că este necesar. 


La finalul programului există o serie de anexe: o exemplificare a interviului 
motivaţional, mai multe categorii de situaţii problematice care pot fi utilizate în cadrul 
exerciţiilor, jurnalul de prevenire a recidivei, criteriile de eligibilitate a beneficiarilor, un 
chestionar de evaluare finală, precum şi câteva modele de instrumente ce pot fi folosite 
pentru consemnarea modului de derulare a programului. 


IV. Aspecte practice 


IV.1. Criterii de eligibilitate 


Programul OTO este destinat infractorilor de gen masculin sau feminin, începând 
cu vârsta de 16 ani, fără limită superioară. Infractorii prezintă un risc mediu sau ridicat 
de recidivă, existând şi posibilitatea conturării la aceştia a unui pattern infracţional. De 
asemenea, programul este indicat beneficiarilor care dețin abilităţi scăzute de a se 
descurca în viaţă: nu ştiu să-şi rezolve problemele personale, având tendinţa de a intra 
deseori în conflict cu cei din jur, inclusiv autorităţile; nu au o gândire orientată spre 
consecințe, planurile lor de viitor nu există sau sunt îndreptate strict spre necesităţile de 
bază; nu ştiu să comunice într-un mod eficient etc. 


În ce priveşte infracţiunea comisă, programul este recomandat pentru persoanele 
care au comis infracţiuni patrimoniale, infracţiuni ce implică folosirea violenţei moderate 
sau consumul de substanţe. Analizarea tipului de infracţiune nu trebuie realizată într-un 
mod rigid, prin respectarea unei încadrări strict juridice, ci mai degrabă prin eliminarea 
incompatibilităţilor (a se vedea mai jos) şi corelarea cu celelalte nevoi ale beneficiarului. 
De exemplu, o persoană care a comis o infracțiune de ucidere din culpă ca urmare a 
unui accident auto, un factor determinant fiind şi consumul de alcool, poate fi inclusă în 
acest program. 


De asemenea, pot fi incluşi în program infractori care au un autocontrol scăzut sau 
probleme __ moderate de sănătate mintală. Chiar şi beneficiarii analfabeți sau 
semianalfabeţi pot parcurge şedinţele cu ajutorul consilierilor, care pot citi materialele şi 
scrie exerciţiile în locul acestora. 


Este cunoscut faptul că factorii de risc dinamici ai comportamentului infracţional — 
abilități scăzute de rezolvare a problemelor, abilităţi scăzute de  relaţionare 


interpersonală, nivel scăzut al gândirii orientate spre consecințe, impulsivitatea, lipsa 
empatiei faţă de victimă, lipsa gândirii alternative, lipsa gândirii în perspectivă, nivelul 
scăzut al gândirii reflexive, abilităţi scăzute în discuţia cu sine, atitudini antisociale, 
abilități scăzute de comunicare - nu se află în corelaţie cu nivelul de inteligenţă al 
beneficiarilor, ci cu deficitul cognitiv al acestora. 


Incompatibilităţile acestui program se referă la persoanele care au comis 
infracțiuni privind viaţa sexuală, violenţa domestică, infracţiuni cu un grad ridicat de 
violenţă. De asemenea, nu este recomandat infractorilor care prezintă un grad crescut 


de auto şi hetero-agresivitate, precum şi celor care suferă de probleme severe de 
sănătate mintală, aceste aspecte impunând programe şi intervenții specifice. 


334 


IV.2. Modul de implementare a programului în cadrul supravegherii 


Pentru a putea include un infractor în programul OTO este necesar ca acesta să fie 
încredințat în supravegherea Serviciului de probaţiune prin hotărâre judecătorească 
definitivă. Este posibil ca instanţa să impună persoanei condamnate, prin intermediul 
obligaţiei prevăzute în art. 86 ind. 3 al. 3 lit. a C.p., să participe la o activitate cu caracter 
educativ, situaţie în care programul OTO poate fi asimilat acestei activități. În lipsa unei 
asemenea prevederi, consilierilor le revine sarcina de a motiva beneficiarii care 
întrunesc condiţiile de eligibilitate pentru a-şi da acordul participării la program, fie în 
cadrul activităţii de asistare, fie în cadrul supravegherii. În acest sens, consilierul trebuie 
să cunoască bine situaţia beneficiarului şi să-i prezinte programul într-o manieră uşor de 
înțeles, accentuând câştigurile în plan personal, în urma participării. Este utilă realizarea 
de pliante care să prezinte într-un mod foarte concis scopul şi conţinutul programului. În 
ambele situații este recomandat ca beneficiarul să semneze un acord scris, care să 
conţină responsabilităţile pe care şi le asumă acesta pe parcursul derulării programului. 


De asemenea, este util ca serviciile de probaţiune să-şi realizeze o strategie de 
informare a judecătorilor, cu privire la scopul, obiectivele, conţinutul programului, 
criteriile de eligibilitate, precum şi rezultate aşteptate. Un bun marketing al acestui 
program (întâlniri repetate, distribuire de broşuri) poate avea ca rezultat emiterea de 
hotărâri judecătoreşti care să vină în sprijinul implementării programului. 


Programul poate demara la scurt timp de la intrarea în supraveghere a persoanei 
condamnate, dar şi după parcurgerea unei perioade de timp de la debutul 
supravegherii. În situaţia întreruperii programului, din diverse motive, este indicată 
continuarea sa imediat ce este posibil, dacă nu au trecut mai mult de câteva săptămâni 
şi în urma recapitulării temeinice a şedinţelor parcurse. Dacă perioada este mai mare, 
se recomandă reluarea programului de la început. De asemenea, după finalizarea 
programului, consilierul poate relua anumite aspecte ce pot sprijini beneficiarul (de ex. 
stabilirea unui nou obiectiv, recapitularea paşilor de rezolvare a problemelor etc.). 


Dacă un beneficiar nu îşi asumă responsabilitatea comiterii faptei, consilierul poate 
explora această situaţie, conducând persoana spre adoptarea unei atitudini oneste; în 
caz de nereuşită, exerciţiile care implică descrierea infracțiunii comise se pot referi la 
fapte pe care infractorul şi le asumă. 


IV.3. Monitorizare şi evaluare 


După cum s-a precizat la începutul acestui articol, programul se află într-o perioadă 
de debut în România, fiind necesară monitorizarea atentă a rezultatelor obținute, atât 
din punct de vedere calitativ, cât şi cantitativ. Această sarcină revine inspectorilor 
coordonatori din cadrul Direcţiei de Probaţiune. Odată cu finalizarea pregătirii celor 50 
de consilieri de probaţiune, în serviciile de probaţiune este asigurată implementarea 
experimentală a programului OTO. 


Este important ca serviciile de probaţiune să dispună de mijloacele necesare 
aplicării acestui program, dintre care se evidenţiază spaţiul şi timpul. Există multe 
servicii de probaţiune care încă nu dispun de un spaţiu adecvat pentru derularea 
şedinţelor de consiliere, ce presupune asigurarea de confort, siguranţă, linişte. De 
asemenea, mulţi beneficiari au un program care nu le permite încadrarea în cel al 
serviciilor de probaţiune, fie că lucrează mai mult de 8 ore, fie au domiciliul într-o 
localitate aflată la graniţa judeţului. Alţii care au domiciliul în mediul rural se confruntă cu 
dificultăţi financiare ce nu le permit deplasarea săptămânală în reşedinţa de județ. O 
soluţie pentru problema spaţiului şi a deplasărilor o pot constitui sediile secundare nou- 

înființate sau realizarea programului în afara programului de lucru, cu recuperarea orelor 
suplimentare efectuate. De asemenea, şefii de serviciu pot colabora cu reprezentanți ai 
autorităţilor locale sau ONG-uri în vederea găsirii de spaţii sau fonduri necesare pentru 
deplasările beneficiarilor. 


IV.4. Studiu de caz 


= Prezentarea cazului 


B.F. este unul dintre beneficiarii unui serviciu de probaţiune, care a fost selectat 
pentru a fi inclus în programul OTO, acesta îndeplinind criteriile generale de eligibilitate 
ale programului: autor al unei infracțiuni de furt calificat, vârsta de 22 ani, prezenta risc 
mediu de comitere a unei noi infracţiuni, precum şi un nivel scăzut de dezvoltare a 
abilităţilor de a se descurca în viață (nivel scăzut al abilităţilor de rezolvare a unor 
probleme personale, insuficientă dezvoltare a abilităţilor de comunicare, tendința de a 
intra deseori în conflict cu cei din jur, absenţa gândirii orientate spre consecințe). 


Ca urmare a motivării beneficiarului de către consilierul responsabil de caz în 
vederea schimbării comportamentale, B.F. şi-a dat acordul participării la program. 


Menţionăm faptul că relaţia profesională dintre consilierul de probaţiune şi acest 
beneficiar era una bine consolidată, acesta aflându-se în evidenţele Serviciului de 
probaţiune de aproximativ 2 ani. 


Precizăm, de asemenea, că beneficiarul era elev în clasa a VIll-a (forma de 
învățământ cu frecvenţă redusă), urmare a suportului acordat de către Serviciul de 
probaţiune în vederea finalizării studiilor gimnaziale. 


= Desfăşurarea programului 


În faza incipientă a programului, clientul a considerat că se situează pe ciclul 
schimbării în faza de contemplare, în sesiunea 2 a programului stabilindu-şi ca obiective 
ale schimbării: finalizarea studiilor gimnaziale (anul şcolar în curs), continuarea studiilor 
prin înscrierea în cadrul unei şcoli profesionale sau curs de calificare (obiectiv stabilit a fi 
realizat în cadrul anului în curs sau pentru anul următor), construirea unei case în 
mediul rural (peste aproximativ 5 ani), precum şi achiziţionarea unui autoturism foarte 
ieftin (de aproximativ 600 lei), în vederea exersării abilităților de conducător auto (de 
aproximativ 1 an deţinea permis auto). 


În cadrul sesiunii 3 beneficiarul a identificat ca fiind problemele sale: agresivitatea 
comportamentală manifestată în unele situații, dar şi faptul că „nu sunt foarte hotărât în 
viață”. 

Sesiunea 5 i-a creat beneficiarului oportunitatea de a analiza soluţii la una dintre 
problemele sale (în conformitate cu obiectivul sesiunii), acesta exemplificând chiar una 
dintre problemele cu care s-a confruntat în ziua anterioară acestei sesiuni. Beneficiarul 
a remarcat faptul că, în condiţiile în care a conşiientizat că soluţia pe care a ales-o 
pentru rezolvarea acesteia nu a fost una pozitivă, ulterior a fost foarte preocupat de 
eventualele consecințe ale alegerii sale. El însuşi a menţionat că această atitudine nu 
era prezentă la începutul perioadei de supraveghere. 


Ulterior parcurgerii sesiunilor 6,7 şi 8, beneficiarul a identificat noi convingeri care îi 
puteau sprijini progresul, ca de exemplu „când ceva îmi afectează familia, intervin, dar 
nu agresiv”. 


Menţionăm faptul că planul individual de prevenire a recidivei realizat de către 
beneficiar în sesiunea 11 a fost un prilej pentru ca acesta să ia decizii şi măsuri pentru a 

încerca evitarea recidivei: „să evit anturajul negativ”, „să îmi păstrez locul de muncă”, 
„să îmi stabilesc mereu un obiectiv”, „să îmi petrec timpul liber unde şi când trebuie” ş.a. 


Cu ocazia desfăşurării sesiunii finale a programului, beneficiarul a apreciat evoluția 
sa, indicând situarea pe ciclul schimbării în faza de menţinere şi precizând, totodată, 
faptul că, „acum am învăţat să găsesc soluții la probleme”. 


Pe parcursul sesiunilor, până la finalul programului, beneficiarul a manifestat o bună 
comunicare (înțelegere şi exprimare), optimism — gândire pozitivă, consecvență în 
rezolvarea temelor pentru acasă, responsabilitate, atenţie, empatie faţă de victimă. 


= Perceptia beneficiarului asupra programului — la final: 


Beneficiarul a apreciat programul ca fiind adecvat situaţiei sale şi că îl va sprijini în 
evitarea recidivei pe viitor: “acest program te face să devii om normal şi să nu mai 
recidivezi'. 


Cele mai utile aspecte din program au fost evaluate de B.F. ca fiind: formula DESC 
(legat de comunicarea asertivă), empatia cu victima, soluţionarea problemelor - paşii de 
rezolvare a problemelor. 


V. Concluzii 


Programul OTO este aplicat la nivel naţional, până în prezent, în 22 de servicii de 
probaţiune, unui număr de 56 beneficiari, dintre care au finalizat 24, iar 19 încă îl 
parcurg. Un număr de 13 beneficiari au abandonat programul, motivele fiind variate 
(plecare în străinătate, comiterea unei noi fapte şi arestarea, program încărcat — 
serviciu, şcoală, activităţi sportive). Apreciem că este un început bun, având în vedere 
că participarea la program este rezultatul muncii de motivare a beneficiarilor, de către 
consilier, în lipsa unor asifel de obligaţii stabilite de către instanţă. 


Dat fiind faptul că pregătirea consilierilor a demarat în luna octombrie a anului trecut 
şi că programul se aplică pentru prima dată în multe dintre servicii, se pot emite doar 
concluzii parţiale în ce priveşte rezultatele programului. 


Precizăm faptul că beneficiarii incluşi în programul OTO au vârste variate, de la 16 
ani până la 50 ani, media fiind de 23 ani. Cei mai mulţi au fost condamnaţi pentru 
infracțiuni patrimoniale (furt, tâlhărie). Beneficiarii provin cu precădere din mediul urban, 
un motiv constând în faptul că se pot deplasa mai uşor la întrevederile săptămânale. 


Diversitate există şi în privința nivelului de şcolarizare, de la câteva cazuri de 
analfabetism la persoane cu studii liceale. Acest aspect se reflectă direct în nivelul de 
înțelegere, respectiv abilităţile de scris-citit ale beneficiarilor, cu precizarea că 
majoritatea au cunoştinţe medii. De asemenea, cei mai mulţi beneficiari sunt elevi sau 
angajaţi (cu sau fără carte de muncă). 


Se remarcă faptul că, la începutul aplicării programului, majoritatea beneficiarilor se 
situau în stadiul contemplării al ciclului schimbării. Pe parcurs, s-a înregistrat trecerea în 
stadii superioare, dar şi menţinerea în stadiul iniţial (cu precădere în cazurile 
nefinalizate). Aspectul cel mai îmbucurător este faptul că o parte dintre beneficiari au 
reuşit să ajungă în etapa finală a menţinerii, chiar dacă sunt foarte puţine situaţiile în 
care aceştia s-au aflat la debut în faza de precontemplare. 


Beneficiarii manifestă interes față de sesiunile programului, apreciind caracterul 
interactiv al derulării acestora şi folosirea de numeroase exemple şi exerciţii. Unii 
consilieri au atras atenţia asupra faptului că anumite teme presupun mai multe explicații, 
determinate de nivelul de înţelegere al beneficiarilor, în special la analfabeți, ceea ce a 

dus la divizarea sesiunilor. Beneficiarii consideră utile teme precum: stabilirea de 
obiective, conştientizarea şi identificarea problemelor, alternative şi consecințe, paşii 
rezolvării de probleme, comunicarea asertivă. O parte dintre beneficiari au întâmpinat 
dificultăţi în a înțelege modul de definire a problemelor, discuţia cu sine, precum şi 
empatia cu victima, dar şi în realizarea temelor (din lipsă de interes). 


Consilierii au reuşit în cea mai mare parte a cazurilor să realizeze întâlniri săptămânale, 
dar au resimţit ca o problemă alegerea de beneficiari cu disponibilitate de prezentare la un 
interval scurt de timp, aspect reflectat şi în unele situaţii de abandon a programului. 


Ca urmare a monitorizării celor 24 de beneficiari care au finalizat programul OTO, 
consilierii au remarcat modificări în comportamentul şi atitudinea acestora, determinate 
de însuşirea şi dezvoltarea unor abilităţi. Astfel, persoanele supravegheate au 
conştientizat importanţa stabilirii de obiective realiste - SMART, o parte dintre ei reuşind 
să reia cursurile şcolare sau să se angajeze, ceea ce le-a redat încrederea în sine. Cei 
mai mulţi şi-au îmbunătăţit abilităţile de comunicare, evidenţiate atât în relaţia cu 
consilierul responsabil de caz, cu alte autorităţi, dar şi cu familia. De asemenea, 
beneficiarii au început să găsească mai multe soluţii la problemele cu care se confruntă, 
conştientizând în acelaşi timp consecințele acestora şi manifestând interes față de 
rezolvarea într-o manieră eficientă a problemelor. 


Consilierii de probaţiune care au aplicat şi aplică în continuare programul OTO, 
remarcând beneficiile acestuia, consideră că este necesară pregătirea unui număr 
suficient de personal pentru a asigura implicarea a cât mai multe persoane 
supravegheate în acest program. Alături de demersurile de la nivel central necesare 
realizării acestui deziderat, este deosebit de importantă coroborarea eforturilor la nivel 
de echipă în fiecare serviciu, atât în vederea găsirii de soluții administrative (spaţiu, 
timp, produse de birotică etc.), dar mai ales pentru identificarea persoanelor eligibile şi 
motivarea acestora de a participa la program. 

Dezvoltare de abilități sociale la minori 
Ana Apostu 
Monica Palaghia 
Dana Cocârţă 
Roxana Nică 


Introducere 


Programul Dezvoltarea abilităților sociale — minori (DAS - minori) a fost implementat 


în cadrul proiectului MATRA derulat de Direcţia de Probaţiune în parteneriat cu 
Serviciul de probaţiune din Olanda, Comitetul Helsinki şi Centrul de Resurse Juridice din 
România. Colaborarea menţionată a oferit ocazia dezvoltării unui program specializat 
pentru lucrul cu minorii, centrat pe nevoilor de dezvoltare specifice vârstei. 


Implementarea programului s-a desfăşurat în mai multe etape care au avut ca 


obiective: 


adaptarea la specificul sociocultural românesc; 
aplicarea experimentală în trei servicii de probaţiune din ţară — Arad, Braşov, laşi; 


adaptarea formei iniţiale a programului, ca urmare a rezultatelor obținute în etapa 
experimentală; 


pregătirea ca formatori a unor consilieri din centrele experimentale în vederea 
implementării programului la nivel naţional. 


Programul „Dezvoltarea abilităţilor sociale” a venit în întâmpinarea nevoii de 


dezvoltare a activităţii de asistenţă şi consiliere, printr-o intervenţie unitară şi structurată, 
cu următoarele avantaje: 


costuri reduse ce ţin de beneficiile generale ale unui program de lucru cu grupul 
(aplicarea programului în acelaşi interval de timp şi în aceeaşi locaţie pentru un 
număr mai mare de beneficiari — între 6 şi 10); 


modalitatea de aplicare, care este una facilă, cu multe exemple şi exerciţii 
practice, flexibilă, cu posibilitatea de a adapia exerciţiile sau informaţiile transmise, 
în funcţie de grup; 


acoperirea nevoii de formare profesională şi dezvoltare personală a consilierilor, 
aspect inerent derulării în bune condiţii a activităţii de asistenţă şi consiliere; 


beneficii concrete asupra participanţilor la acest program, care acoperă nevoi 
educaţionale de bază, permite exersarea abilităţilor sociale, invită la autoanaliză şi 
dezvoltă capacitatea de gestionare a diferitelor situații de viaţă. 

Prezentarea programului 


Programul DAS — minori s-a conturat de la început ca un program dinamic, cu o 
evidentă finalitate practică. Acesta este format dintr-un număr de 10 şedinţe de bază, la 
care se adaugă o şedinţă iniţială, de intercunoaştere precum şi una finală, cu caracter 
exclusiv aplicativ. 


Programul este destinat minorilor aflaţi în supravegherea serviciilor de probaţiune şi 
este conceput să răspundă nevoii de dezvoltare a deprinderilor sociale. Astfel, 
beneficiarii îşi consolidează resursele personale interne şi identifică, în scopul accesării, 
resursele mediului socio-familial şi instituţional. Minorii participanţi vor ajunge la o mai 
bună adaptare la situaţiile vieţii cotidiene prin sporirea înţelegerii asupra evenimentelor 
cu care se confruntă, asumarea consecinţelor propriilor acțiuni, interiorizarea modelelor 
comportamentale pozitive şi reducerea nivelului de frustrare în relaţiile cu cei din jur. 


Temele abordate vizează dezvoltarea unor abilităţi necesare în viața de zi cu zi — 
comunicare interpersonală, negociere, luarea unei decizii, gestionarea unor situaţii de 
criză etc. Se urmăreşte operaţionalizarea conceptelor transmise şi transpunerea lor în 
practică, în planul experienţei personale. 


Principiile care au fundamentat acest program sunt extrase din teoria condiţionării- 
operante (B.F.Skinner), teoria învăţării sociale (A.Bandura), precum şi teoria 
autodeterminării (R. Ryan şi E. Deci). Astfel, conform teoriei condiţionării operante, 
comportamentul individului este determinat de răspunsurile venite din mediul social. 
Conduita care trezeşte reacţii pozitive tinde să fie repetată şi consolidată, în timp ce 
reacţiile negative sau de ignorare vor determina diminuarea şi în final renunţarea la 
comportamentul respectiv. 


Teoria învățării sociale subliniază faptul că persoanele îşi structurează 
comportamentul în funcţie de modelele preluate din mediul înconjurător. Conform teoriei 
autodeterminării, o persoană îşi poate controla şi modifica propriul comportament în 
funcție de imaginea de sine, de scopurile personale propuse. În acest sens, persoana 
va recurge la mecanisme de autocunoaştere, autoevaluare şi menţinerea sau 
renunțarea la comportament în funcţie de propriile standarde. 


Şedinţele programului sunt concepute într-o manieră interactivă, care permite 
deopotrivă furnizarea unor informaţii teoretice relevante de către consilieri, cât şi 
realizarea unor exerciţii care implică participarea directă a beneficiarilor. Astfel 
cunoştinţele transmise sunt corelate cu experienţa de viaţă a beneficiarilor, aceştia din 
urmă având posibilitatea de a le integra în sistemul lor de cunoştinţe şi deprinderi. 
Accentul este pus pe noile achiziţii pe care minorii le realizează pe parcursul 
programului, precum şi pe restructurarea percepției pe care o au despre situațiile cu 
care se confruntă. 


Cele 10 tematici abordate sunt: 


comunicarea (non-)verbală şi modalităţi de reacţie 
2. a asculta şi a conversa 

3. angajamente, reguli şi raporturile cu autorităţile 

4. a spune “Nu” 

5. comportamentul emoţional şi gândurile deranjante 
6. afi supărat şi a fi implicat într-o ceartă 

7. afirmarea de sine 

8. decizii şi negocieri 

9. petrecerea timpului liber, prieteni şi sexualitate 

10. ate prezenta şi evalua 

Titlul fiecărei şedinţe reflectă scopul urmărit în cadrul sesiunii, tipul de abilitate 
socială vizată — o mai bună comunicare cu cei din jur, înțelegerea corectă a mesajelor 
transmise, capacitatea de a rezista la presiunile negative ale anturajului, capacitatea de 
a se cunoaşte mai bine şi de a-i cunoaşte pe cei din jur, de a şti cum să depăşească 
stările emoţionale negative, abilitatea de a se raporta eficient la autorităţi şi de a evita 
situaţiile conflictuale, abilitatea de a lucra în cadrul unui colectiv, abilitatea de a identifica 
cele mai bune şi eficiente modalităţi de petrecere a timpului într-un mod lipsit de riscuri. 


Aspectele pe care îşi propune să le modeleze programul DAS se încadrează în 
sfera relaţională a individului, de la nivelul familiei, cunoştinţelor, prietenilor până la 
autorităţi şi instituţii. Astfel, minorul este susținut să îşi definească rolul în cadrul familiei, 
să gestioneze relaţiile cu membrii familiei, dar în acelaşi timp să îşi dezvolte 
independenţa şi să ia propriile decizii. În acest scop, se urmăreşte dezvoltarea 
deprinderilor de comunicare: expunerea propriilor opinii într-o manieră asertivă, 
negocierea şi rezolvarea conflictelor, creşterea empatiei. 


Programul acordă atenţie modului în care minorii îşi stabilesc şi dezvoltă relaţiile în 
cadrul diferitelor grupuri, adaptarea comportamentelor şi reacţiilor, în sensul creșterii 
disponibilităţii de implicare în relaţii sociale pozitive. Din această perspectivă sunt 
abordate deprinderile de asumare a responsabilităţilor şi angajamentelor, înțelegere şi 
acceptare a sentimentelor celorlalţi, exprimare a propriilor sentimente, rezolvarea 
situaţiilor de dezacord, rezistenţa la presiunile negative, menţinerea propriului punct de 
vedere. 


De asemenea, sunt dezvoltate abilităţile de gestionare a timpului liber şi a resurselor 
materiale proprii, implicarea în activităţi prosociale şi evitarea situațiilor şi activităţilor de 
risc. Se abordează într-un mod interactiv subiecte de interes caracteristice etapei de 
dezvoltare psihoafectivă a participanţilor, în special în relaţiile cu persoanele de sex 
opus. Astfel, sunt nuanţate diferitele niveluri de implicare în acest tip de relaţii, atitudinile 
caracteristice, depăşirea barierelor de comunicare, conştientizarea şi exprimarea liberă 
a sentimentelor. 


Procesul de maturizare în care sunt antrenați beneficiarii implică o lărgire a sferei de 
relaționare prin intrarea în contact cu o serie de instituţii şi autorităţi, care presupune 
dezvoltarea comunicării formale. Unele din temele abordate urmăresc să dezvolte 
deprinderi şi abilităţi specifice pentru astfel de situaţii: informarea corespunzătoare în 
vederea accesării diferitelor servicii şi resurse instituționale; formularea propriilor 
solicitări în faţa diferitelor autorităţi; cunoaşterea şi afirmarea drepturilor individuale; 
gestionarea relaţiilor oficiale inclusiv prin delimitarea acestora de sfera personal 
subiectivă. 


Încurajarea asertivităţii, identificarea resurselor interne şi externe, informarea cu 
privire la viața afectivă şi sexuală sunt cunoştinţe şi abilități necesare oricărui 
adolescent. Cu atât mai mult, în cazul minorilor aflaţi în supravegherea Serviciului de 
probaţiune, aceste lacune pot deveni nevoi criminogene, a căror ignorare poate duce la 
reiterarea comportamentului infracţional. 


Particularități de aplicare 


Programul DAS contribuie la atingerea scopurilor principale ale activităţii de 
asistenţă şi consilierea din cadrul Serviciului de probaţiune: reintegrarea în societate a 
persoanelor condamnate, întărirea gradului de siguranţă socială şi prevenirea săvârşirii 
de noi infracțiuni. 

Specificul acestei activităţi constă în caracterul său voluntar, fiind necesar ca 
beneficiarul să conştientizeze nevoile criminogene cu care se confruntă şi să se 
antreneze într-un proces de schimbare comportamentală. Dat fiind contextul general în 
care se desfăşoară aceste demersuri — şi anume faptul că beneficiarii sunt obiectul unei 
hotărâri judecătoreşti -, este importantă realizarea echilibrului între latura de control 
(dominantă a activităţii de supraveghere) şi cea de suport (specifică asistenţei şi 
consilierii). Această delimitare se impune cu atât mai mult, cu cât anumite hotărâri 
judecătoreşti prevăd, în mod expres, în baza articolului 86 indice 3, aliniat 2, litera a, 
Cod penal, obligația de a participa la programe educative şi de terapie 
comportamentală, derulate de Serviciul de probaţiune. Sunt interpretate astfel, într-un 
mod extensiv, prevederile articolului amintit : 


să desfăşoare o activitate, să urmeze un curs de învățământ sau de calificare. 


Aceste situaţii sunt consecința unei bune colaborări între instanţele de judecată şi 
Serviciul de probaţiune , în scopul identificării celor mai eficiente metode de combatere 
a recidivei în rândul minorilor şi de eficientizare a măsurilor aplicate acestora. 
Implementarea programului DAS — minori poate constitui un model de bune practici în 
dezvoltarea acestei relaţii de colaborare între instanţele de judecată şi probaţiune în 
domeniul justiţiei juvenile. 


Prin proiectul Matra derulat de către sistemul de probaţiune, magistraţii din centrele 
experimentale au fost informaţi asupra specificului activităţii de asistenţă şi consiliere, 
asupra modurilor de derulare şi mai ales despre impactul programului DAS asupra 
minorilor beneficiari. După modelul practicii din Olanda, sistemul român de probaţiune 
urmăreşte aplicarea unitară, constantă şi la nivel naţional a acestui program. 


Includerea obligaţiei de urmare a programului DAS de către minorii încredinţaţi în 
supravegherea Serviciului de probaţiune presupune totodată şi posibilitatea ca 
instanțele de executare să urmărească modul de implicare a beneficiarilor în aceste 
activităţi, rezultatele obținute, imprimându-se astfel un caracter sistematic acestei 
activităţi. O asemenea strategie ar aduce totodată şi o creştere a nivelului de 
conştientizare al beneficiarilor asupra importanţei programelor de asistenţă şi consiliere 
pe care le pot urma în cadrul Serviciului de probaţiune. Printr-o promovare adecvată a 
programului şi a rezultatelor obținute, inclusiv prin mijloacele mass-media se poate 
obține şi o creştere a interesului comunităţii pentru implicarea în reintegrarea socială a 
persoanelor condamnate. 


Programul se derulează în mod adecvat cu un număr de beneficiari cuprins între 5 şi 
10, fiind coordonat de 2 consilieri care au rolul de formatori. La constituirea grupului 
trebuie să avem în vedere următoarele criterii: 


e  Minorii sunt motivaţi să participe la program; 


e Au un nivel minim de conştientizare a faptului că atitudinile şi comportamentele 
antisociale constituie o problemă; 


e Au dificultăți de relaţionare cu cei din jur şi cu autorităţile; 


e Au deprinderi minime de scris/citit, dat fiind faptul că unele exerciţii îi vor solicita 
în acest sens; 


e Să fie realizată omogenitatea grupului din punctul de vedere al vârstei, sexului, 
nivelului de înțelegere. 

Pentru constituirea grupului, în vederea aplicării programului, consilierii formatori vor 
face cunoscut celorlalți colegi specificul programului şi criteriile de includere a 
beneficiarilor. 


Fiecare consilier responsabil de caz va identifica în baza acestor itemi potenţialii 
participanţi la programul de grup, comunicând aceste informaţii formatorilor. O etapă 
importantă este pregătirea, în cadrul unor întrevederi individuale realizate de consilierul 
responsabil de caz, a beneficiarilor viitori participanţi. Trebuie avute în vedere 
informarea, precum şi motivarea acestora pentru a participa la program, indiferent dacă 
această implicare este generată de solicitarea participantului sau de existenţa, în 
hotărârea de condamnare, a unei obligaţii în acest sens. Pe tot parcursul programului, 
consilierul responsabil de caz va monitoriza participarea beneficiarului la program, 
putând în anumite situaţii să intervină pentru menţinerea nivelului de motivare al 
minorului. La rândul lor, formatorii vor informa consilierii responsabili de caz cu privire la 
evoluţia beneficiarilor, la progresele înregistrate de aceştia în atingerea obiectivelor 
programului. 


O bună derulare a programului implică asigurarea unui cadru adecvat de 
desfăşurare: spaţiu, mobilier, consumabile, echipament audio-video, prevenirea 
eventualilor factori perturbatori, o bună programare care să asigure prezenţa 
participanţilor. Aceste aspecte organizatorice au o pondere importantă în creşterea 
atractivităţii şi atingerea obiectivelor programului". 


Consilierii co-formatori vor trebui să cointereseze întreaga echipă pentru buna 
derulare a programului, necesitând sprijinul constant al managerului. În acest scop vor fi 
antrenate resursele proprii ale serviciului, iar în situaţiile în care acestea sunt 
insuficiente sau inadecvate, se poate face apel la colaboratorii instituționali sau 
comunitari. 


De exemplu, dacă serviciul care aplică programul nu dispune de un spaţiu adecvat 
sau de mijloacele tehnice audio-video, poate, pe baza unei colaborări stabilite, să 
apeleze la un colaborator, pentru a folosi pe o perioadă determinată aceste mijloace. 
Colaborarea este cu atât mai indicată pentru realizarea în bune condiţii a şedinţei finale, 
care urmăreşte punerea în aplicare a achiziţiilor dobândite de către participanţi în urma 
programului. Un exemplu de asemenea activităţi îl poate constitui realizarea unei 
întâlniri a participanţilor cu un grup de copii din cadrul unui centru de plasament, cu care 
să interacționeze, prezentându-le un program artistic, organizând o expoziţie de obiecte 
plastice sau desfăşurând o activitate sportivă împreună cu aceştia. Activităţile 
menţionate vor pune în valoare abilităţile de comunicare, empatie, spiritul organizatoric, 
modul de asumare şi respectare a angajamentelor luate, determinând totodată 
responsabilizarea beneficiarilor şi conştientizarea de către aceştia a progreselor făcute. 


O promovare adecvată a unei asemenea activități are impact pozitiv însemnat 
asupra comunităţii, care va avea ocazia să observe un comportament pozitiv din partea 
unor minori pe care, în mod normal, membrii comunităţii tind să-i marginalizeze, să le 
minimalizeze orice şansă de recuperare. Comunitatea va avea totodată şi o perspectivă 
atractivă, interesantă asupra activităţilor Serviciului de probaţiune, acest lucru putând 
contribui la popularizarea acestei instituţii şi la creşterea gradului de încredere în 
rezultatele sale. 


1 Lee, Bill; Balkwill, Mike, Participatory planning for action: Popular Education Techniques to Assist 
Community Groups to Plan and Act , Commonact Press, 1996. 

În atingerea obiectivelor propuse, este necesar ca fiecare serviciu să dezvolte o 
strategie proprie de aplicare a programului DAS, în primul rând prin acordarea atenției 
necesare pregătirii acestuia, proces în care asigurarea condiţiilor materiale adecvate şi 
promovarea reprezintă etape esenţiale atât pentru buna desfăşurare, cât şi pentru 
replicarea cu succes pe viitor. 


Pregătirea şedinţelor presupune în primul rând o bună cunoaştere a conţinutului 
acestora, stabilirea în prealabil a rolurilor corespunzătoare fiecărui formator, pregătirea 
materialelor scrise, controlul timpului. Între coformatori trebuie să existe o bună 
comunicare şi o relaţie de încredere şi respect reciproc, conduita lor reprezentând şi un 
model pentru minori. 


În derularea şedinţelor un rol esenţial îl au abilităţile de care dau dovadă cei doi 
formatori: comunicare verbală şi nonverbală, spontaneitate, asertivitate, empatie, 
dinamism, capacitate de a oferi feedback pozitiv, negociere. 


Rolurile coordonatorilor grupului 


Consilierii coordonatori ai grupului participă activ, alături de minorii beneficiari, la 
îndeplinirea obiectivelor propuse în cadrul programului. În acest sens, fiecare consilier 
coordonator trebuie să fie o persoană informată, entuziastă, energică, motivată, flexibilă, 
pentru a stimula dezvoltarea grupului şi a influenţa pozitiv participanții. 


Concret, consilierul/consilierii care aplică programul trebuie să se asigure că minorii 
au ocazia să îşi exerseze şi să îşi îmbunătăţească, prin intermediul experienţei grupului, 
abilităţile sociale (de comunicare, interrelaţionare, luarea deciziilor individual sau 
colectiv, gestionarea situaţiilor critice). 


În funcţie de etapa în care se află grupul (iniţială, de mijloc sau finală), coordonatorul 
trebuie să îşi adapteze intervenţiile, pentru a permite evoluţia firească a grupului şi a 
membrilor săi. 


Astfel, în faza de început, responsabilitatea coordonatorului constă în trasarea 
direcțiilor de acţiune şi în crearea unui climat securizant, în care sentimentele pot fi 
exprimate în mod deschis?. 


Primele şedinţele ale programului — „Comunicarea verbală şi nonverbală”, “A asculta 
şi a conversa” — permit învăţarea şi exersarea de către participanți, într-un cadru relaxat, 
a unor abilităţi de comunicare eficientă. Pentru a se asigura de derularea în condiţii 
optime a şedinţelor, coordonatorul trebuie să facă dovada unor bune abilităţi de 
comunicare“: 


e să încurajeze participarea la discuţii a tuturor membrilor — pot fi realizate exerciţii în 
grupuri mici sau în echipă, pentru a permite participanţilor mai tăcuți să îşi exprime 
părerea într-un cadru mai restrâns şi astfel mai sigur; 


e să stabilească “tonul” discuţiilor — coordonatorul propune membrilor grupului sarcini 
şi specifică maniera în care vor fi realizate; 


2 Brandler, Sondra; Roman, Camille, Group Work — Skills and strategies for effective interventions, Haworth 
Press, 1991. 

3 Charles Zastrow, The practice of Social Work - 5th edition, Brooks/Cole Publishing Company Pacific Grove, 
California, 1994, pp.192-193. 

e să faciliteze comunicarea şi înțelegerea reciprocă, prin utilizarea unor tehnici de 
clarificare (“Înţeleg că ceea ce ai vrut să spui este că...”), interpretare (“Se pare că 
părerea grupului este că...”), explorare (“Vrei să spui că...”), parafrazare (“Deci ceea 
ce spui este că...”), încadrarea unui aspect în tema larg dezbătută („Cred că 
problema mai complexă pe care grupul a identificat-o este...”)”; 


e să observe dinamica grupului — acest aspect este important îndeosebi în cadrul 
primelor şedinţe, când membrii experimentează şi ulterior îşi asumă un anumit rol în 
cadrul grupului. 


Pe măsură ce participanţii se familiarizează cu experiența grupului, coordonatorul va 
urmări creşterea gradului de coeziune între participanţi, pentru a facilita abordarea 
aprofundată a subiectelor discutate. În acest sens, coordonatorul va utiliza tehnici 
precum": stabilirea unor conexiuni — „Ceea ce spune Marian seamănă mult cu ceea ce a 
spus Vasile”, raportarea la un cadru comun — „Cred că toţi ne putem raporta la acest 
aspect”, recunoaşterea diferențelor — „Aceasta sună asemănător, cu excepţia...”, 
sumarizarea — „Deci astăzi am adus în discuţie o serie de aspecte...”, stabilirea unor 
legături cu temele anterioare de discuţie — „Ceea ce spui seamănă cu ceea ce am 
discutat noi săptămâna trecută, când ne-am referit la...”, utilizarea unor cuvinte de 
incluziune — „noi”, „grupul nostru”. 

Începând cu şedinţa a treia, “Angajamente, reguli şi raporturile cu autoritățile”, şi 
continuând cu următoarele trei şedinţe, „A spune Nu”, „Comportamentul emoţional şi 
gândurile deranjante”, „A fi supărat şi a fi implicat într-o ceartă”, grupul se află într-o altă 
fază de dezvoltare — faza de mijloc, caracterizată prin împărtăşirea de către participanţi a 
unor informaţii şi experiențe personale, a emoțiilor negative. Este o etapă în care sunt 
aduse în discuție, prin intermediul exerciţiilor şi jocurilor de rol, situaţii reale sau potenţiale 
privind conflicte interpersonale, dificultăţi de gestionare a relațiilor cu autoritățile. 


Principala responsabilitate a coordonatorului în această etapă este să asigure 
respectarea regulilor de comportament. În această manieră se creează un cadru în care 
participanţii nu vor avea de suferit, pe măsură ce intensitatea interacțiunilor dintre ei 
creşte. Temele abordate implică relatări personale, care uneori pot fi dureroase sau 
triste. Astfel, este importantă asigurarea unei atmosfere propice dezvăluirilor personale 
negative; în acest context, respectarea regulilor de grup permite orientarea discuţiei 
spre arii pozitive, evidenţiindu-se aspectele de învăţare ce trebuie avute în vedere de 
către participanți. 


În acest sens, rolurile coordonatorului se referă la: 


e armonizare şi compromis: convinge membrii grupului să analizeze constructiv 
diferențele de opinie, caută elementele comune în cadrul conflictelor şi încearcă o 
conciliere a acestora; 

e eliberarea tensiunii din cadrul grupului: scade tensiunea şi creşte buna dispoziție 
propunând abordări amuzante ale problemelor; 

e evaluarea climatului emoțional: întreabă membrii grupului cum se simt vizavi de 
modul în care funcționează grupul; 


e rezolvarea problemelor personale: promovează discuțiile deschise în cazul 
conflictelor, în ideea rezolvării acestora şi a întăririi legăturilor în grup. 


1 Sondra Brandler, Camille P.-Roman, op. cit. 
5 Idem. 
ê Charles Zastrow, op.cit. 

Şedinţa a şaptea, „Afirmarea de sine“, face trecerea spre etapa finală, astfel 
că programul se focalizează mai mult pe fiecare participant, pe scopurile şi obiectivele 
individuale, mai curând decât pe cele ale grupului, pentru a permite fiecăruia să 
identifice strategii proprii de soluţionare a problemelor. Beneficiarii învaţă modalităţi de a 
se integra în comunitate, de a-şi selecta prietenii şi de a relaţiona eficient, de a lua cele 
mai bune decizii cu privire la viaţa personală. Coordonatorul are, în această etapă 
finală, rolul de a rezuma principalele aspecte discutate în cadrul grupului şi de a sprijini 
participanţii să evolueze spre alte grupuri/contexte sociale. 


Totodată, coordonatorul are un rol important şi distinct în organizarea şedinţei 
practice finale. Astfel, după derularea celor 10 sesiuni de grup, va fi organizată o 
sesiune finală care va face posibilă exersarea practică, de către beneficiari, a abilităților 
sociale dezvoltate ca urmare a participării la program. Un exemplu în acest sens poate fi 
organizarea unei vizite la un cămin de bătrâni sau la un centru de plasament, unde 
minorii vor putea să relaţioneze cu beneficiarii instituţiilor respective. Cu această ocazie, 
coordonatorul va trebui să planifice detaliile organizatorice (realizarea unui protocol de 
colaborare, stabilirea programului de vizită) pentru a se asigura de derularea activităţii în 
condiţii optime. Această acţiune poate fi mediatizată, pentru a informa comunitatea 
locală cu privire la activităţile derulate de Serviciul de probaţiune şi pentru a sensibiliza 
opinia publică în legătură cu reintegrarea socială a persoanelor condamnate. 


Posibile dificultăţi şi strategii de depăşire 


Programul de lucru cu grupul DAS-minori presupune numeroase avantaje, 
favorizând cadrul propice învăţării şi modificării prosociale a participanţilor. Cu toate 
acestea formatorii se pot confrunta cu o serie de dificultăţi care, dacă nu sunt gestionate 
în mod corespunzător, pot compromite obiectivele programului. 


a. Riscul contagiunii negative în cadrul grupului 


Prin specificul unor exerciţii ce alcătuiesc programul de intervenţie, beneficiarii sunt 
solicitați să îşi împărtăşească experienţele, multe dintre ele în strânsă legătură cu 
faptele penale săvârşite. Pentru a constitui o oportunitate de învăţare pozitivă pentru 
ceilalţi participanţi, sunt importante atitudinea abordată de cel care relatează, precum şi 
limbajul pe care acesta îl utilizează. Dacă minorul se află în stadiul de precontemplare şi 
în consecinţă nu conştientizează caracterul problematic al actelor infracţionale, efectul 
lor negativ atât asupra sa, cât şi asupra celorlalţi, acest aspect poate uşor să transpară 
în limbajul şi atitudinea sa. Un astfel de beneficiar îi poate contamina în sens negativ şi 
pe ceilalți minori, poate vicia atmosfera grupului şi poate să împiedice buna desfăşurare 
a şedinţelor şi în final atingerea obiectivelor programului. 


Pentru a evita o astfel de situaţie dificilă, trebuie acordată o mare importanţă 
pregătirii şi motivării prealabile includerii în program, demersuri ce revin în sarcina 
consilierului responsabil de caz. Chiar dacă în anumite situaţii demararea activităţii într- 
un interval scurt de timp poate reprezenta o presiune, nu trebuie renunţat la respectarea 
criteriilor de selecţie a beneficiarilor. Dacă totuşi astfel de situații, atitudini şi 
comportamente apar pe parcursul derulării programului, intervenţia formatorilor trebuie 
să fie una fermă. Astfel, aceştia pot avea în vedere următoarele modalităţi de abordare 
a situaţiei: 

e  reamintirea regulile de grup stabilite anterior, referitoare la tipul de comportamente 
şi atitudini acceptate în grup; 


e discuție individuală cu beneficiarul; 


e comunicarea cu consilierul responsabil de caz pentru identificarea manierei optime 
de abordare a beneficiarului; 


e excluderea din grup a beneficiarului respectiv, în cazul în care celelalte măsuri 
progresive rămân fără rezultat. 


b. Riscul deturnării de la obiectivele programului 


Programul DAS, prin specificul său interactiv, dinamic, facilitează implicarea şi 
exprimarea participanţilor, înlesneşte comunicarea între aceştia. De asemenea, se 
consideră că participarea din partea minorilor şi învăţarea produsă în cadrul grupului se 
realizează mai uşor într-o atmosferă relaxată. În acest context, în care este încurajată şi 
exersarea abilităţilor de comunicare, anumiţi beneficiari, mai expansivi şi comunicativi, 
pot avea tendinţa de a relata şi aspecte colaterale, care nu fac obiectul direct al temelor 
abordate. De asemenea, aceşti minori pot monopoliza discuţiile, în detrimentul implicării 
celorlalţi participanţi mai puţin comunicativi, mai emotivi. Există, în aceste situaţii, riscul 
de a se depăşi timpul alocat activităţilor, precum şi extinderea în mod excesiv a cadrului 
de discuție. 


În această situaţie, formatorii trebuie să echilibreze atmosfera relaxată, permisivă cu 
directivitatea şi ghidarea beneficiarilor. Consilierii trebuie să aibă grijă să fie respectat 
timpul alocat exerciţiilor în particular şi durata şedinţei. Astfel, nu trebuie descurajată 
participarea beneficiarilor activi, dar este bine să le fie reamintite obiectivele, precum şi 
limita de timp. De asemenea, formatorii vor avea în vedere implicarea şi valorizarea 
beneficiarilor mai retraşi. 


c. Gestionarea unor situații de criză/neaşteptate 


Pe parcursul şedinţelor, formatorii se pot confrunta cu o serie de situații dificile, 
neaşteptate, în care vor trebui să decidă pe moment asupra modului de gestionare. 
Astfel, este posibil ca: unul din beneficiari să izbucnească pe neaşteptate în plâns în 
timpul şedinţei; unul dintre participanţi să vină la şedinţă sub influenţa alcoolului; unul 
dintre beneficiari să refuze discuţia în cadrul grupului etc. 


În situaţia în care un minor izbucneşte pe neaşteptate în plâns, unul dintre formatori 
trebuie să exploreze motivele reacției, întrucât aceasta poate avea drept cauză o 
problemă personală anterioară a beneficiarului sau să fie determinată de o remarcă a 
unui alt participant la grup. Unul dintre formatori trebuie să îşi manifeste empatia faţă de 
această situaţie şi să încerce să calmeze reacţia. Dacă minorul nu reuşeşte să se 
liniştească în sala de consiliere, este bine să îi dăm posibilitatea să iasă pentru 10 
minute, după care să revină. Dacă reacţia este provocată de alt participant, formatorii 
trebuie să aibă o reacţie fermă față de acesta din urmă, căruia să i se explice că 
anumite atitudini şi remarci nu sunt admise, tolerate în cadrul grupului. 


De asemenea, cu acordul minorului care a avut reacţia iniţială (plânsul), problema 
poate fi adusă în discuţia grupului, minorii având posibilitatea de a participa la găsirea 
unei soluții. 

Formatorii nu trebuie însă să piardă din vedere obiectivele şedinţei şi să orienteze 
grupul spre atingerea acestora. 


Dacă unul dintre minori se prezintă la şedinţa de grup sub influența alcoolului, 
reacţia formatorilor trebuie să fie promptă, participantul nu trebuie să fie acceptat în 
această stare. Este indicat ca acestuia să îi fie interzis de la început accesul în sală 
întrucât ulterior ar putea fi mai dificil să fie determinat să plece. 


Este important ca acest aspect să fie precizat de la început în regulile de funcţionare 
a grupului. 


De asemenea, situația trebuie semnalată consilierului responsabil de caz, care să 
discute ulterior cu beneficiarul şi să îi pună în vedere caracterul inadecvat al 
comportamentului său. 


În condiţiile în care unul dintre beneficiari refuză să vorbească în cadrul grupului, 
acesta trebuie încurajat, susţinut în sensul implicării, participării. În această situaţie va fi 
explorat motivul pentru care minorul refuză să comunice, putând fi vorba fie de un 
beneficiar timid, sau de un beneficiar rezistent, necooperant. În funcţie de situaţie, 
abordarea din partea formatorilor diferă. 


În cazul în care ne confruntăm cu un participant timid, consilierii trebuie să îi solicite 
părerea, să îl implice în activităţi şi să îl valorizeze. 


Dacă neimplicarea beneficiarului este cauzată de rezistență, este benefic de 
valorificat ambiția acestuia prin recunoaşterea cunoştinţelor şi experienţelor acestuia. 


d. Neglijarea motivării minorilor printr-o includere nonvoluntară, ca urmare a aplicării 
sentinței penale sau a necesităţii constituirii grupului 


Demersul de motivare iniţială a beneficiarului, în întrevederi individuale, de către 
consilierul responsabil de caz este important, indiferent dacă acesta are în sentința 
penală obligaţia de a participa la un program educativ şi de terapie comportamentală 
sau nu. Aceasta pentru că o persoană nu se poate schimba dacă nu îşi doreşte, dacă 
nu conştientizează dezavantajele comportamentului problematic, precum şi avantajele 
schimbării. În contextul în care includem un beneficiar în programul de grup, recurgând 
la caracterul coercitiv al unei hotărâri judecătoreşti, ne asumăm riscul de a nu fi atinse 
obiectivele propuse. Este posibil să avem în grup beneficiari încă foarte ataşaţi de 
mentalitatea infracţională, care să contamineze tot grupul cu această atitudine, sau 
beneficiari indiferenți, neimplicaţi, care nu percep beneficiile programului DAS. 


Formatorii nu trebuie să ignore situaţia creată de includerea în grup a unor 
beneficiari involuntari, insuficient motivaţi. Astfel, demersurile consilierilor vor avea în 
vedere captarea interesului minorului reticent, prezentarea programului într-o manieră 
atractivă, identificarea punctelor de interes ale beneficiarului şi eventual stabilirea de 
comun acord a unui interval de timp pentru adaptare. După derularea şedinţelor 
menţionate, urmează să fie luată o decizie în sensul continuării sau părăsirii programului 
de către minor. În această perioadă, formatorii vor colabora şi cu consilierul responsabil 
de caz, acesta din urmă continuând motivarea în cadrul unor şedinţe individuale. 


Dacă aceste demersuri rămân fără rezultatul scontat, dacă minorul nu reuşeşte să 
vadă beneficiile participării la program, dacă exprimă în continuare atitudini pro- 
infracționale, formatorii vor lua decizia excluderii beneficiarului. Minorul care, din cauza 
nivelului insuficient de motivare nu a putut participa la program, va fi avut în vedere şi 
implicat în program, în condiţiile reluării aplicării. 

Perturbarea dinamicii în relația dintre  formator-beneficiar-consilier 
responsabil de caz 


Derularea programului de grup îl determină pe minor să se raporteze, pe lângă 
consilierul responsabil de caz, şi la cei doi consilieri — formatori. De aici pot decurge 
două situaţii care, dacă nu sunt conştientizate şi gestionate corespunzător, pot afecta fie 
activitatea de lucru cu grupul, fie activitatea de supraveghere. 


Astfel, este posibil ca relaţia stabilită anterior cu consilierul responsabil de caz să fie 
caracterizată printr-o bună comunicare, minorul ajungând să dezvolte un nivel ridicat de 
încredere. Pe fondul lipsei de maturitate, este posibil ca minorul să fie reticent sau chiar 
să refuze să relaţioneze cu formatorii din cadrul programului DAS. 


O altă dificultate ar fi cea în care minorul reuşeşte să relaţioneze foarte bine cu 
formatorii din program, după care să refuze să se mai raporteze la consilierul 
responsabil de caz. 


Ambele situaţii pot fi gestionate printr-o bună colaborare între consilierul responsabil 
de caz şi consilierii formatori. În acest mod pot fi identificate din timp situațiile 
menţionate şi se pot clarifica pentru minor diferențele dintre specificul activităţii de 
supraveghere şi cea de asistenţă şi consiliere. 


Din insuficienta clarificare a diferenţei între specificul activităţii de supraveghere şi 
cea de asistenţă şi consiliere mai poate surveni o dificultate, un impediment în 
implicarea minorului în programul DAS. Astfel, este posibil ca minorul să fie rezervat în 
relatarea unor aspecte în cadrul şedinţelor de grup, nedorind ca acestea să fie aflate de 
consilierul responsabil de caz. Din acest motiv, beneficiarilor trebuie să le fie clarificate 
aspectele legate de confidenţialitatea activităţii de asistenţă şi consiliere. Este important 
ca beneficiarii să înțeleagă că formatorii îi vor informa pe consilierii responsabili de caz 
doar în legătură cu evoluţia generală a minorilor, dar nu şi în legătură cu aspectele 
particulare discutate. 


Concluzii 


Programul DAS s-a impus în activitatea de asistenţă şi consiliere derulată in 
sistemul de probaţiune, printr-o serie de beneficii concrete. 


Astfel, colaborarea dintre serviciile de probaţiune şi instanțe, în etapele ulterioare 
pronunțării sentinței penale, a înregistrat un progres în sensul implicării judecătorilor în 
punerea în aplicare a sentințelor penale comunitare. Aceştia din urmă vor avea cu 
siguranță, o viziune mai clară atât asupra activităţii serviciilor de probaţiune, cât şi a 
impactului acestor sancţiuni asupra minorilor. 


De asemenea, programul „Dezvoltarea abilităţilor sociale” este o infuzie de 
normalitate în viața beneficiarilor întrucât încearcă să reducă diferenţa, de multe ori 
frapantă, dintre comportamentul adoptat de aceştia şi comportamentul prosocial spre 
care trebuie să tindă. 


Astfel, implicarea în acest program devine necesară, pentru ca minorii să menţină 
contactul cu valorile şi normele sociale, să nu-şi asume în mod definitiv modele 
comportamentale negative. Încurajarea asertivităţii, identificarea resurselor interne şi 
externe, informarea cu privire la viaţa afectivă şi sexuală sunt cunoştinţe şi abilităţi 
necesare oricărui adolescent. Crearea unui cadru de colaborare şi încredere în care 
minorii să se simtă ascultați, motivaţi, valorizaţi, favorizează însuşirea în mod real a 
informaţiilor transmise, care să fie ulterior puse în practică. 

Până în prezent, aplicarea programului a fost un succes, feedbackul beneficiarilor 
venind ca o confirmare a aprecierilor personale ale consilierilor — coordonatori. 


Relevante în acest sens sunt aprecierile minorilor participanţi, extrase din 
chestionarele de evaluare finală: 


e „să se acorde mai mult timp şi mai des, chiar zilnic, pentru a avea continuitate” 
e „am învățat cum să ne comportăm în societate” 

e „aş vrea să fiu implicat în toate activitățile disponibile ale serviciului” 

e „aş prefera mai multe activităţi de multe genuri” 


e „activităţile au „prins” bine”. 

Dezvoltare de abilități sociale la majori 


Nicoleta Florea 
Veronica Minea 
Raluca lonescu 


Motto: „Toţi trăim sub acelaşi cer, dar nu toţi avem acelaşi orizont” 


|. Introducere 


Programul „Dezvoltarea Deprinderilor Sociale pentru Adulţi (DDSA)' este un 
program de grup. Ca orice program de grup, el oferă o perspectivă pozitivă asupra 
posibilităţilor de schimbare a unui comportament inadecvat într-un comportament 
adecvat, acceptat de societate. 


Deşi învăţarea este eminamente o activitate proprie, ţinând de efortul individual 
depus în înțelegerea şi conştientizarea semnificaţiilor ştiinţei, nu este mai puţin adevărat 
că relaţiile interpersonale, de grup, sunt un factor indispensabil apariţiei şi construirii 
învățării personale şi colective. Specific metodelor interactive de grup este faptul că ele 
promovează interacţiunea dintre minţile participanţilor, dintre personalităţile lor, ducând 
la o învățare mai activă şi cu rezultate evidente. Acest tip de interactivitate determină 
„identificarea subiectului cu situaţia de învăţare în care acesta este antrenat”, ceea ce 
duce la transformarea participatului la un astfel de grup în stăpânul propriei transformări. 
Metodele interactive urmăresc optimizarea comunicării, observând „tendinţele inhibitorii 
care pot apărea în interiorul grupului”( lon-Ovidiu Pânişoară, 2003, p. 140). 


Avantajele interacțiunii în grup constau în faptul că, în condiţiile îndeplinirii unor 
sarcini simple, activitatea de grup este stimulativă, generând un comportament 
contagios şi o strădanie competitivă; în rezolvarea sarcinilor mai complexe, rezolvarea 
de probleme, obținerea soluţiei corecte e facilitată de emiterea de ipoteze multiple şi 
variate. Interacțiunea stimulează efortul şi productivitatea individului şi este extrem de 
importantă pentru autodescoperirea propriilor capacităţi şi limite, pentru autoevaluare. 
(D. Ausubel, 1981) 


În cadrul unui program de grup, fiecare participant înțelege motivațiile, dorințele 
celorlalţi, creând oportunităţi în a desfăşura activităţile specifice programului. Munca în 
grup permite împărţirea sarcinilor şi responsabilităţilor în părți mult mai uşor de realizat; 
timpul de soluţionare a problemelor este de cele mai multe ori mai scurt în cazul lucrului 
în grup decât atunci când se încearcă găsirea rezolvărilor pe cont propriu; cu o 
îndrumare adecvată, învăţarea prin cooperare dezvoltă şi diversifică priceperile, 
capacităţile şi deprinderile sociale ale beneficiarilor; interrelaţiile dintre membrii grupului 
sporesc interesul pentru o temă sau o sarcină dată, motivând participanţii pentru 
învăţare; lucrul în echipă oferă beneficiarilor posibilitatea de a-si împărtăşi părerile, 


351 


experienţa, ideile, strategiile personale de a face un anumit lucru, informaţiile; grupul dă 
un sentiment de încredere, de siguranță, antrenare reciprocă a membrilor, ceea ce 
conduce la dispariţia fricii de eşec; interacţiunea colectivă are ca efect şi „educarea 
stăpânirii de sine şi a unui comportament tolerant faţă de opiniile celorlalţi, precum şi 
acceptarea gândirii colective” (Crenguta L. Oprea, 2000, p. 47). 


Având în vedere necesitatea dezvoltării unei practici eficiente în domeniul asistenţei 
şi consilierii, în cadrul schimbului de experienţă dintre serviciile de probaţiune din 
Olanda şi România, s-a stabilit organizarea unui instructaj de grup de către experţi 
olandezi. Obiectivul acestuia a fost pregătirea consilierilor de probaţiune pentru a lucra 
cu Programul „Dezvoltarea deprinderilor sociale“. Atingerea acestui obiectiv a demarat 
cu selectarea, în urma unui interviu susținut cu experţi olandezi şi români, a patru 
servicii de probaţiune (Argeş, Bucureşti, Covasna şi Dâmboviţa) care, după o pregătire 
prealabilă, au pilotat Programul „Dezvoltarea deprinderilor sociale“ pentru beneficiarii 
majori aflaţi în supravegherea Serviciului de probaţiune. 


După aplicarea programului şi exersarea metodelor de lucru existente în program, 
serviciile implicate în pilotarea acestuia au concluzionat că deprinderile sociale existente 
acoperă o arie largă a nevoilor persoanelor aflate în evidenţa serviciului. Având în 
vedere că programul se desfăşoară sub forma unui atelier de lucru în care participanții 
sunt stimulaţi şi încurajați să se manifeste şi să-şi dezvolte diverse deprinderi sociale, 
beneficiarii cu care s-a lucrat pe parcursul pilotării programului au demonstrat în cadrul 
şedinţelor că şi-au însuşit cunoştinţele şi abilităţile exersate. Aceştia s-au implicat activ 
în exercițiile derulate şi au dat un feedback pozitiv asupra metodelor folosite. 


II. Prezentarea programului 


Deprinderile sociale cuprinse în program sunt în număr de paisprezece. Fiecare 
deprindere este parcursă în cadrul unui singur modul. 


Modulele incluse în program sunt: 


e Comunicare, ascultare; 

e A conveni asupra unui lucru, a discuta ceva; 

e Termometrul de agresiune, reacţia la supărare; 

e Societatea Civilă — Societatea Criminală (SOCI-SOCRI ), a avea de ales; 
e Controlul asupra conflictelor şi exprimarea supărării; 

e Trei tipuri de comportament şi a-ţi susține opinia/a te susţine pe tine; 

e Să purtămo mică discuţie; 

e Emotii, reacţionarea la supărare; 

e  Impulsivitate, „a primi o critică”; 

e Cum te prezinţi când cauţi un serviciu; 

e A face o critică; 

e Exprimarea aprecierii şi reacționarea la apreciere. caracteristici pozitive; 
e Reguli, cum ne comportăm cu autoritățile/cum tratăm autoritățile; 

e Factori de risc, exprimarea supărării. 

Modulul „Să purtăm o mică discuţie”, „A conveni asupra unui lucru — a discuta ceva 
şi cel legat de „Comunicare, ascultare” - permit dezvoltarea calităţilor necesare pentru 
inițierea şi întreţinerea de contacte. „Ascultarea”, „A-ţi susține opinia”, „A face o critică” 
sau „A primi o critică”, „Reacţia la supărare” şi „Reacţionarea la apreciere” — sunt utile 
pentru a învăţa în ce mod trebuie reacţionat la iniţiative de conversaţie, păreri şi 
exprimarea sentimentelor de către interlocutor. Modul „A-fi susține opinia”, „Exprimarea 
supărării” şi „Exprimarea aprecierii” ajută totodată la exprimarea unei păreri şi a 
sentimentelor beneficiarului. „A conveni asupra unui lucru”, „A-ţi susține opinia” şi 
„Exprimarea supărării” mai dau totodată posibilitatea participantului de a lua o poziţie 
competitivă, dar asertivă. „Exprimarea supărării” sau „Reacţia la supărare” sunt, de 
asemenea, destinate beneficiarilor care au dificultăţi de apreciere a reacţiilor lor sau a 
celor din jur, iar respectul față de reguli sau autorităţi se învaţă în cadrul unor module 
precum: „Societatea Civilă — Societatea Criminală (SOCI - SOCRI), a avea de ales” sau 
„Reguli, cum ne comportăm cu autoritățile/cum tratăm autorităţile”. 


Programul are, aşadar, rolul de a pregăti beneficiarii în vederea dezvoltării mai 
multor deprinderi sociale, în funcţie de nevoile fiecăruia în parte. Includerea unui 
beneficiar în program nu presupune însă parcurgerea completă a celor paisprezece 
module. Un avantaj al programului constă tocmai în flexibilitatea acestuia. După 
parcurgerea unui modul, se poate continua, în aceeaşi manieră, cu un altul — ce vine în 
întâmpinarea nevoilor beneficiarului. 


Programul începe însă întotdeauna cu modulul în care beneficiarii exersează 
comunicarea şi ascultarea. Comunicarea cu ceilalți şi în special ascultarea celorlalţi 
reprezintă baza fundamentală a procesului de schimbare. Este de dorit ca fiecare dintre 
noi să deţină modalităţile optime de a realiza o comunicare eficientă. 


Comportamentul social şi personal se învaţă, iar, mai mult, unele cercetări privind 
învățarea au arătat în plus că - interacţiunea socială reprezintă contextul în care se 
elaborează comportamentele. Această teorie a fost adusă în atenţie de către Albert 
Bandura (1977, Teoria învățării sociale) care a pus accent pe o formă specifică de 
învăţare care decurge din imitarea unor modele, care pot fi reale, imaginare sau 
simbolice. Acest tip de învăţare se numeşte învăţarea socială în care un rol important îl 
are anticiparea. Prin acest concept se doreşte obținerea unor rezultate conforme unor 
modele sociale valorizate, ceea ce va facilita învățarea comportamentelor prin 
intermediul imitării acestor modele. 


Dacă o persoană constată că un comportament se dovedeşte ineficient, ea poate 
decide a-l modifica. Aşa cum şi-a însuşit unele comportamente, ea le poate adăuga sau 
extrage noi elemente. Important e ca ea să fie conştientă care sunt aceste elemente 
asupra cărora să intervină pentru a le modifica şi să îşi dorească eficientizarea 
procesului de comunicare şi de relaţionare. 


În rândul persoanelor condamnate, aflate în evidența serviciilor de probaţiune, se 
întâlnesc adesea comportamente indezirabile: se poate ca persoana să nu fi învățat 
niciodată să-şi dezvolte anumite deprinderi sociale, să nu ştie să comunice sau să 
răspundă la anumite situaţii conflictuale sau, în unele cazuri, persoana să ştie ce 
trebuie să facă, dar să nu îndrăznească, fiindu-i frică, având idei preconcepute poate, 
păreri şi /sau informaţii greşite, care o împiedică astfel în exprimarea activităţii 
personale. 


În cadrul Programului „Dezvoltarea deprinderilor sociale pentru adulţi“, beneficiarii 
pot învăţa să-şi pună în evidenţă calităţile şi realizările, să aibă o ţinută adecvată, să fie 
convingători şi stăpâni pe situaţie, ceea ce îi ajută să nu recidiveze. lată deci cum 

programul se poate astfel asocia scopului principal al activităţii sale: reintegrarea socială 
a persoanelor care săvârşesc infracțiuni. 


Toate acestea se realizează prin intermediul unei instruiri de scurtă durată: 
programul durează patru săptămâni, întâlnirile au loc săptămânal, fiecare întâlnire 
durând o oră şi jumătate. Participanţii au însă posibilitatea să-şi exerseze abilităţile 
dobândite sau deja existente prin jocuri de rol, observații şi discuţii de grup asupra 
materialelor video prezentate, prin rezolvarea temelor pentru acasă. 


III. Teorii şi metode ce stau la baza acestui program 


În scopul de a-i instrui pe participanţi - pentru ca ei să-şi însuşească deprinderile 
sociale necesare - instructorul utilizează şi principii ale teoriei operante, ale teoriei 
sociale şi principii conţinute în teoria autodeterminării. 


Tehnicile care se utilizează în cadrul unui instructaj referitor la însuşirea 
deprinderilor sociale se fundamentează aşadar pe aceste trei modele teoretice de 
învățare. 


Teoria operantă de instruire susţine că o persoană învaţă să se comporte sub 
influența factorilor din mediul care o înconjoară. Comportamentul care este 
recompensat în mod regulat va fi întărit. Întărirea comportamentului se face prin 
recompensare, ca de exemplu: o bătaie pe umăr, un aliment gustos, complimentarea 
sau eliminarea unui lucru neplăcut, ca de exemplu, spălatul vaselor. În cazul în care 
comportamentul dă naştere însă unei consecințe neplăcute, atunci el va fi atenuat sau 
se va estompa. Estomparea sau atenuarea comportamentului nedorit se face prin 
introducerea unui element neplăcut, prin dezaprobare sau prin introducerea unor noi 
sarcini, prin eliminarea a ceva plăcut sau prin ignorarea comportamentului. 


Teoria socială a învăţării susține învăţarea prin intermediul modelelor preluate din 
mediul înconjurător. 


Teoria autodeterminării are drept punct de plecare faptul că o persoană îşi poate 
influenţa propriul comportament. În cazul autodeterminării, persoana însăşi îşi 
controlează comportamentul, în acest sens fiindu-i necesare trei deprinderi: (1) 
observarea de sine — a-ţi cunoaşte maniera în care te comporți într-o anumită situaţie; 
(2) evaluarea de sine — a-ţi propune un anume ţel sau o normă şi a-ţi compara propriul 
comportament cu acest reper; (3) întărirea de sine sau estomparea de sine — a-ți 
modifica comportamentul pe baza rezultatului evaluării de sine (de exemplu 
autocomplimentarea, în cazul în care comportamentul este apreciat ca fiind bun şi în 
conformitate cu normele personale). 


În cadrul programului de învăţare de comportamente pozitive — cum este şi acest 
program - este deosebit de important accentul pe încrederea în posibilităţile personale şi 
pe încrederea în sine a beneficiarului. „Încrederea în calităţile personale condiţionează 
calitatea comportamentului însuşi? (John Ramaekers, 1995). Schimbarea 
comportamentului este condiționată deci în mod clar şi definitoriu de credința persoanei 
asistate că este în stare să-şi însuşească noile tipare comportamentale. 


lată deci că, în cadrul programului, prin tehnici specifice ce-i sunt caracteristice, 
comportamentele dorite sunt recompensate, cele nepotrivite sancţionate, participanţilor 
li inspiră încredere şi li se oferă un model, iar consilierea se orientează în direcţia sporirii 
competenţei — spre a asigura motivare pentru schimbare; altfel spus, în loc să se ia în 

considerare numai problemele oamenilor, se au în vedere şi capacităţile/posibilitățile 
personale, experienţa lor de viaţă fiind baza. 


Programul „Dezvoltarea deprinderilor sociale“ este bazat pe metoda Goldstein. Ea 
poartă numele americanului Arnold Goldstein. El este cel care a dezvoltat această 
metodă, ea fiind bazată pe o procedură de învăţare structurată. Aceasta are la bază o 
metodă terapeutică de scurtă durată şi are un caracter directiv, care încearcă să ţină 
cont de speranțele şi posibilităţile beneficiarilor, care sunt, aşa cum arătam, foarte 
importante. 


Aşa cum spuneam mai sus, în cadrul Programului „Dezvoltarea deprinderilor 
sociale“, comunicarea şi ascultarea sunt abilităţile fundamentale ale programului. 
Metoda utilizată în cadrul acestuia, prin proceduri terapeutice de comportament, are ca 
rezultat tocmai multiplicarea acestor calităţi de comunicare şi, prin acestea, 
intensificarea simțului de toleranţă al beneficiarilor şi influențarea comportamentului 
social. 


Metoda se deosebeşte de alte terapii prin următoarele caracteristici: este de scurtă 
durată, aplicarea este directivă, accentul cade pe comportamente concrete ale 
beneficiarilor, metoda fiind îndreptată spre multiplicarea repertoriului actual de 
comportament al persoanei, se lucrează cu exemple concrete, se învaţă metode noi de 
comportament prin improvizări. Obiectivele sale sunt: dezvoltarea autonomiei şi 
controlului personal, dezvoltarea comunicării eficiente şi a rezistenţei la sentimente de 
frustrare ale beneficiarului (neputinţă, neîncredere, respingere eic.). Prin intermediul 
metodei Goldstein se urmăreşte ajutarea persoanei în alegerea unui comportament într- 
o anumită situaţie de viaţă, în aşa fel încât aceasta să poată diferenţia modalităţile de 
comportament pe care le posedă şi să le folosească în mod optim. 


Calitățile de comportament sunt dezvoltate sau acumulate prin imitare, interpretare 
şi simulare, complimentare şi antrenament de transfer. Jocul de rol, casetele video şi 
temele pentru acasă sprijină atingerea acestor rezultate. 


Prin aplicaţii practice şi jocuri de rol participanţii îşi consolidează cunoştinţele 
teoretice şi practice acumulate în cadrul cursului şi experimentează apoi diverse situații 
în viaţa lor de zi cu zi. 


Jocul de roluri se pretează bine în scopul realizării unei modificări de 
comportament şi, în acest sens, se poate exersa comportamentul actual, dar şi 
comportamentul model în scopul de a învăţa pe cineva să facă faţă realităţii de zi cu zi, 
într-o altfel de manieră. Astfel se face diferenţa dintre jocul de rol de tip imitativ şi cel 
de tip anticipativ. 


În majoritatea cazurilor, prin jocul de rol se simulează o anumită situaţie. Ca 
instrument didactic, rolurile sunt stabilite dinainte. Pe parcursul unui joc de rol de tip 
imitativ este vorba de imitarea unei situaţii în care persoanele comunică între ele. 


În cadrul unui joc de rol de tip anticipativ, se anticipează situaţii ce sunt probabile a 
se manifesta. De exemplu, cuiva i se solicită mereu să stea peste program, cu toate că 
el / ea nu doreşte să facă acest lucru. Fiecare participant reproduce astfel de cazuri şi 
practică astfel o situaţie ce se poate (re)manifesta într-un viitor apropiat. 


Ca avantaj al lucrului în grup şi al jocurilor de rol ilustrate, în acest program 
participanţii pot trăi, se pot transpune în diverse situaţii. Spuneam că această metodă 
ajută beneficiarii să devină mai toleranți: nu este necesar aşadar ca situaţia ilustrată să 
fie propria lor situaţie, poate fi educaţional şi faptul că participanţii se transpun în situaţia 
celuilalt. 

În „Dezvoltarea deprinderilor sociale pentru adulţi“, în acord cu ipotezele teoriei 
sociale a învăţării, în cadrul exerciţiului de comportament se folosesc aşa-numitele 
„puncte de învăţare”, fiecare deprindere a programului este însoţită de un set de astfel 
de puncte, după care participantul se ghidează în a manifesta un comportament pozitiv. 
Fiecare deprindere este, aşadar, însoţită de câteva puncte de învăţare specifice, cu rolul 
de a accentua modalitatea manifestării unui comportament pozitiv. Spre exemplu, în 
cazul dezvoltării deprinderii „Comunicare, Ascultare ”, punctele de învăţare se referă la: 
1. a-l privi pe celălalt; 2. a manifesta interes, cu sau fără cuvinte; 3. a adresa întrebări în 
legătură cu lucrurile pe care nu le înțelegem; 4. a repeta pe scurt ceea ce s-a spus; 5.a 
indica părerea sau sentimentul nostru în legătură cu ceea ce s-a transmis; 6. a urmări 
reacţia celuilalt. Fiecare punct de învăţare are semnificaţie şi importanţă, iar sensul 
acestora este discutat şi însuşit de către participanți. 


Participanţii sunt ajutaţi de către instructori să înțeleagă şi să îşi însuşească, în 
funcție de deprinderea parcursă, punctele de învăţare asociate fiecărui modul în parte, 
aceste puncte constituindu-se ca repere în însuşirea corectă a fiecărei deprinderi 
propuse către exersare. 


Pentru asigurarea antrenamentului de transfer şi însuşirea adecvată a deprinderilor 
exersate în cadrul întâlnirilor din cadrul programului, se utilizează şi teme pentru acasă: 
beneficiarul primeşte anumite exerciţii (ex. să observe cum procedează alţii, să aplice 
punctele de învățare sau să se gândească la situații viitoare de viaţă pe care ar vrea să 
le îmbunătăţească), pe care trebuie să le efectueze în viaţa personală cu ajutorul 
cunoştinţelor acumulate la program. Temele pentru acasă sunt utile pentru că 
experiența acumulată la program presupune un comportament nou cu care beneficiarul 
trebuie să se obişnuiască, folosindu-l în viaţa sa de zi cu zi. 


Un alt aspect particular al metodei Goldstein şi implicit al Programului „Dezvoltarea 
deprinderilor sociale“ este şi proiecția video. Alături de celelalte, ea are un rol terapeutic. 
Proiecţiile video facilitează corectarea comportamentului prin observare. De aceea 
jocurile de rol — în special cele de tip anticipativ - sunt filmate şi proiectate, beneficiarul 
având ocazia astfel să se observe. Alături de complimentele sau sugestiile oferite de 
ceilalţi participanţi şi de către instructori, observarea propriului comportament susţine 
modificarea comportamentală. 


În cadrul DDSA un rol important îl ocupă şi oferirea de feedback. Feedback-ul este o 
componentă importantă a muncii de instructor. Acesta interacționează cu participanții şi 
la sfârşit aceştia din urmă câştigă o imagine de ansamblu asupra factorilor determinanți 
în comunicarea dintre oameni. Feedback-ul este o parte fundamentală a orientării 
oamenilor către comportamentul şi performanța cerute de o situaţie dată şi el susține 
totodată motivaţia pentru schimbare. 


Pentru a îmbunătăţi performanţa şi relaţiile, feedback-ul trebuie oferit într-o manieră 
constructivă. Feedback-ul este o parte integrantă a unei comunicări în două direcții. 
Este legătura dintre lucrurile pe care le spunem sau le facem şi înțelegerea impactului 
pe care acestea le au asupra celorlalţi. Pentru ca feedback-ul să fie constructiv, trebuie 
să construim pe ceea ce este bun, bine făcut şi să planificăm dezvoltări ulterioare. În 
„Dezvoltarea deprinderilor sociale“, oferirea de feedback este esenţială, în sensul că se 
încurajează comportamentul pozitiv şi este dat ca exemplu în cadrul grupului. 

IV. Criterii de selecție şi importanța motivării beneficiarilor participanţi la 
DDSA 


Spuneam mai sus că un avantaj al programului DDSA constă în flexibilitatea 
acestuia. Având în vedere faptul că programul îşi propune dezvoltarea capacității 
participanţilor de a dezvolta relaţii sănătoase cu cei din jur, prin asigurarea unor procese 
de comunicare eficiente, aproape orice persoană care a împlinit deja vârsta de 17 ani 
poate fi inclusă în acesta. 


Persoanele aflate în perioada de supraveghere şi care sunt incluse în acest program 
sunt selectate pe baza unor criterii generale, minime, care să permită înţelegerea 
informaţiilor şi implementarea lor în practică. În formarea grupului nu are mare 
importanţă riscul de recidivă pe care îl prezintă beneficiarul sau infracțiunea săvârşită. 
Diversitatea este considerată un avantaj. De asemenea, în grup se pot regăsi persoane, 
femei sau bărbaţi, de vârste diferite. Nivelul de studii nu are prea mare relevanţă. Să 
poată citi şi să scrie în mod satisfăcător ar fi ideal pentru beneficiarul inclus în grup, 
însă, având în vedere că programul conţine în mare parte demonstraţii practice, 
participanţii pot fi sprijiniți de instructori în îndeplinirea sarcinilor scrise. Un fost 
consumator de droguri (care se află în faza de abstinenţă), de asemenea, poate fi 
adresat acestui program. Un criteriu care poate sprijini consilierii de probaţiune în 
îndrumarea unui beneficiar către acest program este ca acesta să vorbească şi să 
înțeleagă limba română. Însă un element important în selectare este aceea ca 
beneficiarul să nu prezinte probleme psihice. Cel mai important criteriu care trebuie avut 
în vedere în referirea unui beneficiar către Programul „Dezvoltarea deprinderilor sociale“ 
este motivaţia acestuia. Pentru a obţine o participare fructuoasă la program şi a obține 
rezultatele dorite este util ca participantul să fie motivat. Motivația este considerată o 
componentă centrală a oricărui proces de schimbare. Ea se referă la alegerile pe care le 
facem în functie de situaţie, inclusiv alegerea de a nu face nimic. Este foarte important 
deci ca participantul să îşi dorească cu adevărat să îşi îmbunătățească deprinderile 
sociale de care dispune. 


În prezent, se porneşte de la premisa că motivarea este dinamică, datorită faptului 
că ea poate fi influențată şi că se poate intensifica sau diminua în interacțiuni specifice. 
Un beneficiar poate fi motivat în sensul modificării de comportament în măsura în care 
consilierul de probaţiune identifică şi recunoaşte țelurile persoanei supravegheate, îşi 
armonizează intervenţiile în raport cu aceste țeluri şi le plasează în perspectiva realizării 
scopurilor legate de schimbarea comportamentală. 


Motivarea beneficiarilor trebuie făcută, pe de-o parte, de către consilierul 
responsabil de caz, iar pe de altă parte, ea trebuie menţinută pe parcursul programului 
de către cei doi instructori responsabili în derularea programului. 


În lucrul cu grupurile, şi nu numai, întâlnim şi persoane nemotivate, acele persoane 
care nu sunt motivate pentru a se schimba. Cu acestea nu se poate stabili nici o relație 
de lucru semnificativă. De asemenea, pentru beneficiarii care nu au suficientă 
încredere în propriile lor competenţe sau în societate, direcționarea către program 
necesită în mod clar un proces prealabil suplimentar din partea consilierului responsabil 
de caz, în sensul determinării disponibilităţii şi voinţei beneficiarului de se schimba şi de 
a învăţa ceva suplimentar. 


Subliniind importanţa motivaţiei şi a încrederii în schimbare pentru participarea şi 
includerea unui beneficiar în program, reiese în mod evident importanţa colaborării 
dintre instructor şi consilierul responsabil de caz. Consilierul responsabil de caz are 
evident un rol foarte important în evaluarea exactă a nevoilor beneficiarului şi a 

determinării motivaţiei de a se înscrie la program. În acest sens, consilierul poate aplica 
un chestionar beneficiarului selectat, care să scoată în evidenţă deprinderile sociale ce 
ar trebui dezvoltate. Un model de astfel de chestionar este anexat în acest manual. 


Instructorii care aplică programul, de asemenea, au rolul de a menţine motivaţia 
beneficiarilor, de a evalua capacitatea şi potenţialul de dezvoltare a beneficiarului şi de 
a face recomandări beneficiarului şi consilierilor responsabili de caz în privinţa 
desăvârşirii ulterioare a procesului de schimbare. După ieşirea din program sau după 
parcurgerea unuia sau mai multor module, nu întotdeauna familia, prietenii sau colegii 
de muncă ai beneficiarului reacționează pozitiv la schimbarea de comportament a 
acestuia. Pur şi simplu aceştia nu sunt obişnuiţi cu noua imagine. În plus, trăim într-o 
societate în care modelele pozitive de comportament de multe ori nu sunt promovate şi 
se întâmplă adesea ca beneficiarul să fie ridiculizat sau se facă glume pe seama sa, 
lucru care poate produce o demotivare a acestuia. De aceea, având în vedere limitarea 
instructorului de program de a lucra cu beneficiarii şi individual, după momentul ieşirii 
din program, consilierul responsabil de caz are din nou un rol foarte important. 
Consilierul responsabil de caz trebuie să se asigure că beneficiarul depăşeşte cu bine 
astfel de momente, să îi inspire şi să provoace încredere în capacitatea proprie de a 
menţine comportamentul exersat. 


V. Calităţi suplimentare necesare consilierului de probaţiune pentru o bună 
derulare a programului 


Pentru buna derulare a programului, pentru asigurarea obiectivelor stabilite, dar mai 
ales pentru a inspira modele de comportamente pozitive, un rol important îl are 
instructorul. 


În dezvoltarea deprinderilor asociate, unui bun instructor îi este necesară 
familiarizarea cu manualul instructorului care a fost deja realizat, lucru care va fi posibil 
în urma diseminării informaţiilor şi pregătirii acestora în vederea aplicării programului. 


La aceasta se adaugă autocunoaşterea, pornind de la ideea că nu este uşor să îi 
ajutăm pe ceilalţi dacă nu ne înțelegem şi nu ne cunoaştem pe noi înşine. Atunci când 
avem rolul de instructor, ne oferim pe noi drept model pozitiv, un model de 
comportament şi de raportare la oameni. În munca pe care o desfăşurăm trebuie să fim 
conştienţi de următoarele aspecte: de ceea ce înseamnă propriile noastre nevoi, de 
modul cum se manifestă ele în practica profesională şi cum aceste nevoi şi 
comportamentul nostru au influenţă asupra beneficiarilor noştri. Să ne adresăm de 
fiecare dată întrebarea dacă avem experienţa şi pregătirea necesară pentru intervenţiile 
pe care le facem pentru clienţii noştri, să fim conştienţi de limitele competenţei noastre 
şi să solicităm sprijin din partea unui supervizor atunci când este cazul. 


De asemenea, este foarte important să avem un sistem teoretic bine închegat în 
ceea ce priveşte schimbarea comportamentului. E important să ne reactualizăm 
cunoştinţele şi să ne dezvoltăm deprinderile prin diferite metode de formare, de 
pregătire continuă, de educaţie, să fim conştienţi de atitudinile şi valorile noastre şi să 
evităm să le impunem beneficiarilor noştri, să fim obiectivi şi sinceri cu ei. 


lată că, pentru a lucra cu Programul „Dezvoltarea deprinderilor sociale“, există o 
serie de abilităţi pe care trebuie să le aibă un consilier. Vom adăuga celor deja 
enumerate câteva calități suplimentare, încercând să alcătuim un profil cât mai clar al 
instructorului. 

Un consilier de probaţiune care aplică un astfel de program este esenţial să fie o 
persoană implicată, creativă şi activă. El trebuie să fie o persoana flexibilă — pentru ca, 
în cazul în care apar probleme, să fie capabil să-şi modifice comportamentul pentru a 
atinge scopul propus. În plus, poate fi necesar să sesizeze din timp situaţiile critice şi să 
reacționeze spontan, inspirat şi adecvat, pentru a preveni scăparea situaţiei de sub 
control. El trebuie să fie totodată ferm pentru că, pe parcursul derulării programului, 
poate fi necesar ca, în baza regulilor stabilite, să solicite participanţilor să se comporte 
aşa cum s-a stabilit. El trebuie, de asemenea, să fie un bun observator şi să ştie să îşi 
stabilească priorităţile într-un mod eficient. Să ştie să semnaleze şi să recunoască 
informaţia importantă şi să facă conexiuni între informaţii. El trebuie să fie o persoană cu 
inițiativă, să depisteze oportunităţile şi să le fructifice. 


Pentru că instructorul în sine este un model pentru cei cu care lucrează, trebuie să 
dea dovadă de integritate: să îi atragă pe ceilalţi prin respectarea constantă a normelor 
sociale şi etice general acceptate în organizaţie. Este esenţial să fie receptiv la nevoile şi 
sentimentele celorlalți, să asculte, să pună întrebări adecvate şi să reacționeze potrivit la 
ceea ce îi spun ceilalţi. El trebuie să fie clar în exprimare, să prezinte idei şi fapte într-o 
manieră limpede, făcând apel la comunicarea verbală, dar mai ales nonverbală. E 
important, de asemenea, să ştie ce corzi trebuie atinse la un om pentru a-i declanşa 
entuziasmul, să aibă putere de convingere, să promoveze la rândul său ideile hotărât şi 
cu entuziasm. Să ştie să atragă atenţia asupra problemelor, să direcţioneze şi să 
îndrume un grup sunt, de asemenea, calități relevante. Lucrul în echipă, bazat pe 
colaborare, contribuie la atingerea unui rezultat comun şi este o calitate importantă a unui 
instructor de grup pe un astfel de program, pentru că el trebuie să îşi întemeieze acțiunile 
pe consultare, chiar şi atunci când acesta nu reprezintă propriul său interes. El se implică 
astfel pentru obţinerea de rezultate împreună cu alţii. Pentru că lucrul cu acest program, 
dincolo de derularea efectivă a şedinţelor, presupune, mai ales în contextul legislativ 
actual (când nu există un rol clar definit al instructorului de grup), şi activităţi de 
preparare şi evaluare, capacitatea de concentrare are foarte mare importanţă: lucrează 
într-un mediu bogat în informaţii, pe subiecte şi situaţii variabile şi e important să le poate 
gestiona într-o manieră eficace. Umorul constituie de asemenea o calitate importantă 
atunci când lucrezi cu oameni: umorul oferit cu măsură facilitează învăţarea. 


Chiar dacă această enumerare pare foarte largă, prin numărul mare al calităţilor pe 
care un consilier de probaţiune trebuie să le deţină, apreciem că aceia care îşi vor dori 
să lucreze cu acest program şi să aibă responsabilitatea de a lucra cu grupuri de 
beneficiari, după o perioadă de practică şi sub o îndrumare adecvată, pot da şi mai 
multă formă şi sens profilului prezentat. 


VI. Concluzii 


Evaluările, observaţiile făcute de către consilierii implicaţi în aplicarea acestui 
program în fază experimentală, reacţiile persoanelor participante la program, precum şi 
evaluarea ulterioară realizată de către experţii olandezi şi inspectorii din Direcţia de 
probaţiune au dovedit că acest program poate funcţiona cu succes şi cu rezultate 
pozitive şi în cadrul serviciilor de probaţiune din România. De asemenea, programul îşi 
găseşte utilitatea şi în prezent, prin continuarea aplicării lui, deocamdată în centrele 
care au fost selectate iniţial. 


Avem convingerea însă că un asemenea program va putea funcţiona şi la nivel 
naţional şi că este util pentru îmbunătăţirea calităţii serviciilor oferite de către instituția 
noastră pentru persoanele pe care le avem în supraveghere. Munca pe care o 

desfăşurăm este una solicitantă deoarece ştim că obiectul muncii noastre este omul şi 
că în faţa acestuia trebuie să ne cunoaştem limitele, iar atunci când nu avem soluții, să 
facem apel la alţi specialişti. 


A lucra cu grupul înseamnă a avea o varietate de motive, şi nu e tocmai uşor, mai 
ales că într-un grup pot apărea o serie de obstacole, dar aceasta nu înseamnă că nu 
mai putem continua. Trebuie să ne activăm resursele de care dispunem şi să vedem 
cum facem față unor asemenea provocări. Nici un grup nu se aseamănă cu altul, la fel 
cum nici oamenii nu se aseamănă unul cu celălalt. Fiecare experienţă aduce ceva nou 
şi ne îmbogățeşte în plan profesional şi personal dacă ştim cum să facem față acestor 
lucruri. 

Perspectivele actuale sunt de acord cu cel puţin trei concluzii importante: indivizii 
sunt mult mai puternic motivaţi atunci când efectuează o activitate în grup, iar grupurile 
pot fi foarte eficiente în situaţiile în care câştigurile în motivaţie depăşesc potentialele 
pierderi datorate problemelor de coordonare. Pentru a asigura eficienţă unui program de 
grup este vital să existe o bună colaborare între instructori şi consilierul responsabil de 
caz. 


Atunci când se lucrează cu grupul, instructorul încearcă să construiască o relaţie de 
tipul adult-adult între beneficiari şi propria sa persoană. Modul în care instructorul se 
adresează grupului influențează într-o mare măsură gradul de receptivitate al 
participanţilor şi perpetuarea comportamentelor exersate la grup. De aceea, este 
important, aşa cum am arătat mai sus, să manifestăm respect şi apreciere, să fim 
pozitivi, să creăm o atmosferă de siguranţă, să fim empatici şi să ştim să respectăm la 
rândul nostru regulile şi normele impuse de organizaţie, dar şi de comunitate. 


Un astfel de program face diferența în ceea ce noi devenim. În Univers nu există 
decât un loc pe care îl putem îmbunătăţi în mod sigur, şi acel loc este propria noastră 
persoană. Între noi, oamenii, nu există mari diferenţe, dar tocmai aceste mici diferenţe 
ne fac atât de diferiţi. Micile diferenţe constau în comportament, marile diferențe constau 
în felul de a fi, dar orice schimbare este realizabilă dacă asta devine scop. 

Anexă-chestionar 


Comunicare, ascultare 


1. Dacă cineva îmi vorbeşte 


de obicei ştiu dacă pot sau nu să pun 
întrebări 


2. Dacă cineva îmi vorbeşte 

de obicei nu înțeleg ce vrea să îmi 
spună 

uneori nu înțeleg ce vrea să îmi spună 
de obicei înțeleg ce vrea să îmi spună 


3. Eu 
ştiu întotdeauna ce să răspund 
câteodată nu ştiu ce să răspund 


4. Am curajul 

să îmi susţin opinia 

nu prea am curajul să îmi susţin opinia 
n-am deloc curajul să îmi susţin opinia 


5. Să privesc persoana cu care vorbesc 


mi se pare greu 
mi se pare cam greu 
nu mi se pare prea greu 


6. Eu 

nu găsesc niciodată momentul potrivit 
pentru a-mi expune părerea 

adesea nu găsesc momentul potrivit 
pentru a-mi spune părerea 

de obicei nu găsesc momentul potrivit 
pentru a-mi spune părerea 


7. Dacă interlocutorul mă priveşte în 
timpul conversației 


devin foarte nesigur 
devin puţin nesigur 
nu devin deloc nesigur 


adesea nu ştiu dacă pot să pun întrebări 
de obicei nu ştiu dacă pot pune întrebări 


aproape niciodată nu ştiu ce să răspund 


A conveni asupra unui lucru, a discuta 
ceva 


1. Începerea unei conversații 
mi se pare dificilă 

mi se pare puţin dificilă 

nu mi se pare dificilă 


2. Întreținerea unei conversații 
îmi dă trac 

îmi dă puţin trac 

nu-mi dă deloc trac 


3. Mie 


de obicei mi-e teamă că nu voi fi 
ascultat 


adesea mi-e teamă că nu voi fi ascultat 


aproape niciodată nu mi-e teamă că nu 
voi fi ascultat 


4. Mie 

adesea mi-e teamă că se va râde de 
mine 

uneori mi-e teamă că se va râde de 
mine 

de obicei mi-e teamă că se va râde de 
mine 


5. Eu 

adesea nu ştiu ce să spun 
câteodată nu ştiu ce să spun 
de obicei nu ştiu ce să spun 


6. Mie 

mi-e teamă adesea că nu o să fiu 
înțeles bine 

uneori mi-e teamă că nu o să fiu înțeles 
bine 

mi-e foarte rar teamă că nu o să fiu 
înțeles bine 

A reactiona la supărare 


1. Când cineva este supărat pe mine 
de obicei ştiu cum să reacționez 
câteodată nu ştiu cum să reacţionez 
de obicei nu ştiu cum să reacţionez 


2. Când cineva este supărat pe mine 
mă simt înjosit 

mă simt cam înjosit 

nu mă simt deloc înjosit 


3. Când cineva este supărat pe mine 
mi-e teamă 

mi-e puţin teamă 

nu mi-e teamă 


4. Când cineva este supărat pe mine 
mă simt foarte nervos 

mă simt puţin cam nervos 

nu devin nervos 


5. Când cineva este supărat pe mine 
nu mă închid în mine 

câteodată mă închid în mine 

adesea mă închid în mine 


6. Când cineva este supărat pe mine 
îl ocolesc 

câteodată îl ocolesc 

nu-l ocolesc niciodată 


Societatea Civilă — Societatea 


Criminală (SOCI -SOCRI), a avea de 


ales 


1. 


4. 


5. 


6. 

Mă gândesc 

adeseori că pot avea probleme dacă 
obţin venituri ilegal 

câteodată că pot avea probleme dacă 
obţin venituri ilegal 


a că nu voi avea probleme dacă obţin 


venituri ilegal 


. Eu 


iau hotărâri singur 


o câteodată iau hotărâri singur 


nu iau hotărâri singur 


Când cineva vorbeşte 

mi-e uşor să ascult până la capăt ce îmi 
spune 

câteodată mi-e greu să ascult până la 
capăt ce îmi spune 

nu ascult până la capăt ce îmi spune 


Când cineva vorbeşte 


nu găsesc niciodată momentul potrivit 
pentru a-mi expune părerea 


o adesea nu găsesc momentul potrivit 


pentru a-mi spune părerea 


de obicei nu găsesc momentul potrivit 
pentru a-mi spune părerea 


Când răspund unei persoane care 
vorbeşte cu mine 


o îmi găsesc cu uşurinţă cuvintele 


îmi găsesc greu cuvintele 
nu-mi găsesc cuvintele 


Când răspund unei persoane care 
vorbeşte cu mine 


nu sunt grosolan 


a sunt cam grosolan 
a sunt foarte grosolan 


Exprimarea supărării 


1. Dacă sunt supărat 

nu arunc niciodată cu obiecte 
uneori arunc cu obiecte 
adesea arunc cu obiecte 


2. Dacă sunt supărat 
nu pot să vorbesc despre asta 


pot să vorbesc despre asta 


3. Dacă sunt supărat 

nu aud ce mi se spune 

aud tot mai puţin ce mi se spune 
aud ce mi se spune 


4. Dacă sunt supărat 
nu sunt grosolan 
sunt cam grosolan 
sunt foarte grosolan 


5. Dacă sunt supărat 

nu-i jignesc niciodată pe ceilalți 
câteodată îi jignesc pe ceilalți 
adesea îi jignesc pe ceilalţi şi tip 


6. Dacă sunt cu adevărat supărat 
pot să mă controlez 

nu prea pot să mă controlez 

nu mai pot să mă controlez 


7. Eu 

nu sunt deloc agresiv 
sunt câteodată agresiv 
sunt adesea agresiv 


nu prea pot să vorbesc despre asta 


A-ti susține opinia 


1. Eu 

nu ştiu să îmi apăr opinia 

nu prea ştiu să îmi apăr opinia 
ştiu să îmi apăr opinia 


2. De obicei 

mi-e teamă să îmi apăr opinia 
mi-e cam teamă să îmi apăr opinia 
nu mi-e teamă să îmi apăr opinia 


3. Dacă este nevoie 

reuşesc să îmi apăr opinia 

pot câteodată să îmi apăr opinia 

nu reuşesc aproape niciodată să-mi 
apăr opinia 


4. Fac 

de obicei ce vor alţii de la mine 
adesea prea repede ce vor alţii de la 
mine 

mai niciodată ce vor alţii de la mine 


5. Să îmi spun părerea este 
deloc greu 

cam greu 

foarte greu 


6. Eu 


mai întotdeauna evit să îmi spun 
părerea 


câteodată evit să îmi spun opinia 
aproape niciodată nu evit să îmi spun 
opinia 


7. Mă chinuie nehotărârea 

o cu mai mult timp înainte de a-mi spune 
opinia 

cu destul de mult timp înainte de a-mi 
spune părerea 

niciodată înainte de a-mi spune părerea 

Să purtăm o mică discutie 


1. Să încep o conversație 

mi se pare greu 

adesea mi se pare greu 
niciodată nu mi se pare greu 


2. O convorbire cu o persoană de sex 


opus 

mi se pare foarte grea 
mi se pare grea 

nu mi se pare grea 


3. O convorbire cu un necunoscut 
nu mi se pare grea 

nu mi se pare prea grea 

mi se pare grea 


4. Să iau contact cu cineva 
pot, dar cu greu 

nu prea pot 

mi-e foarte uşor 


5. Dacă inițiez o conversaţie 

mi-e teamă că n-o să mi se răspundă 
nu mi-e deloc teamă că nu o să mi se 
răspundă 

mi-e puţin teamă că nu o să mi se 
răspundă 


6. După începerea unei discuții 

nu ştiu cum să o continui 
câteodată nu ştiu cum să o continui 
de obicei ştiu cum să o continui 


7. Eu 


adesea nu ştiu despre ce să vorbesc 
ştiu despre ce trebuie să vorbesc 


A primi o critică 


— 


4. 
o nu mă simt descurajat când primesc o 


5. 
o Îmi găsesc cu uşurinţă cuvintele 
o îmi găsesc greu cuvintele 


6. 

. Când primesc o critică 


reacţionez imediat 
uneori reacționez imediat 


a nu reacţionez imediat 


. Dacă primesc o critică 


mă simt tensionat şi nervos 


o uneori mă simt tensionat şi nervos când 


primesc o critică 
nu mă simt tensionat şi nici nervos 


. Dacă primesc o critică 


nu-l jignesc niciodată pe cel care mi-a 
adus critica 

câteodată îi jignesc pe cel care mi-a 
adus critica 


o adesea îl jignesc pe cel care mi-a adus 


critica 


Eu 


critică 


o uneori mă simt descurajat când primesc 


o critică 
de obicei mă simt descurajat când 
primesc o critică 


Dacă vreau să reacționez la critică 


nu-mi găsesc cuvintele 


Când cineva mă critică 
nu mă închid în mine 


o câteodată mă închid în mine 


aproape niciodată nu ştiu ce să vorbesc  _ adesea mă închid în mine 


Cum să te prezinti 


1. Când merg la un interviu 
ştiu ce să spun 

câteodată nu ştiu ce să spun 
nu ştiu ce să spun 


2. Când merg la un interviu mă simt 
deloc tensionat 

puţin cam tensionat 

foarte tensionat 


3. Mă chinuie nehotărârea 

cu mai mult timp înainte de a merge la 
un interviu 

cu destul de mult timp înainte de a 
merge la un interviu 


niciodată înainte de a merge la un 
interviu 


4. Când mi se pun întrebări 

de obicei nu ştiu ce să răspund 
câteodată nu ştiu ce să răspund 
ştiu ce să răspund 


5. Dacă vreau să răspund la întrebări 
îmi găsesc cu uşurinţă cuvintele 

îmi găsesc greu cuvintele 

nu-mi găsesc cuvintele 


6. Când merg la un interviu 
nu ştiu ce întrebări să adresez 


câteodată nu ştiu ce întrebări să 
adresez 


ştiu ce întrebări să adresez 


7. Mie 


voi fi refuzat 
câteodată mi-e teamă că voi fi refuzat 
nu mi-e teamă că voi fi refuzat 


a când merg la un interviu mi-e teamă că 


A face o critică 


1. Când fac o critică 

nu o fac tare sau grosolan 
uneori o fac tare sau grosolan 
de obicei o fac tare sau grosolan 


2. Dacă aduc o critică 

mă simt rareori tensionat 

mă simt adesea tensionat 

de obicei mă simt foarte tensionat 


3. Dacă vreau să aduc o critică mă simt 


deloc nervos 
puţin cam nervos 
foarte nervos 


4. Dacă vreau să aduc o critică 
mă încurc în cuvinte 

uneori mă încurc în cuvinte 
niciodată nu mă încurc în cuvinte 


5. Dacă aduc o critică mă simt 
aproape mereu groaznic 
câteodată groaznic 

aproape niciodată groaznic 


6. Când aduc o critică sunt 
deloc agresiv 

cam agresiv 

prea agresiv 

Exprimarea aprecierii 


1. Când apreciez pe cineva 
nu pot să mă exprim 

îmi este greu să mă exprim 
pot să mă exprim cu uşurinţă 


2. Mie 

nu mi-e greu să-mi exprim simpatia 
nu mi-e uşor să îmi exprim simpatia 
nu mi-e deloc uşor să-mi exprim 
simpatia 


3. Dacă cineva este amabil cu mine 
de obicei nu-mi pot exprima plăcerea 
adesea nu-mi pot exprima plăcerea 
îmi pot exprima plăcerea cu uşurinţă 


4. îndrăznesc 

să fac un compliment 

cu greu să fac un compliment 
aproape deloc să fac un compliment 


5. Dacă îmi place cineva 
îndrăznesc să o spun 

câteodată îndrăznesc să o spun 
de obicei nu îndrăznesc să o spun 


6. Dacă mă simt atras de cineva 

am de obicei tendinţa să mă închid 
câteodată am tendinţa să mă închid 
nu am niciodată tendinţa să mă închid 


Reacţionarea la apreciere 


1. Dacă cineva îşi exprimă aprecierea 
o nu ştiu ce să spun 

o nu prea ştiu ce să spun 

o ştiu ce să spun 


2. Dacă cineva îmi face un compliment 
o ştiu ce să spun 

o nu prea ştiu ce să spun 

nu ştiu deloc ce să spun 


3. Mi se pare 


o foarte greu să reacţionez la simpatia 
cuiva 

a cam dificil să reacţionez la simpatia 
cuiva 

a nu prea dificil să reacţionez la simpatia 
cuiva 


A 


. Dacă cineva face ceva pentru mine 
o rămân surprins 

o câteodată rămân surprins 

niciodată nu rămân surprins 


5. Dacă cineva îmi spune ceva plăcut 
devin foarte timid 

o devin cam timid 

o nu devin deloc timid 


6. Dacă cineva îmi arată apreciere 

o de obicei nu ştiu cum să reacționez 
o câteodată nu ştiu cum să reacţionez 
a de obicei știu cum să reacționez 

Reguli, cum ne comportăm cu 
autoritățile 


1. Eu 

iau hotărâri singur 
câteodată iau hotărâri singur 
nu iau hotărâri singur 


2. Fac 

de obicei ce vor alţii de la mine 
adesea prea repede ce vor alţii de la 
mine 

mai niciodată ce vor alţii de la mine 


3. Dacă cineva îmi spune ce să fac 
nu ştiu cum să reacţionez 
câteodată nu ştiu cum să reacționez 
ştiu cum să reacționez 


4. Dacă cineva îmi spune ce să fac 
mă simt înjosit 

mă simt cam înjosit 

nu mă simt deloc înjosit 


5. Mie 

nu mi-e greu să-mi exprim acordul sau 
dezacordul 

nu mi-e uşor să îmi exprim acordul sau 
dezacordul 

nu mi-e deloc uşor să-mi exprim acordul 
sau dezacordul 


6. Când cineva îmi spune ce să fac 
devin 


deloc agresiv 
cam agresiv 
prea agresiv 


7. Dacă vreau să reacționez la ceea ce 
mi se cere să fac 


îmi găsesc cu uşurinţă cuvintele 
îmi găsesc greu cuvintele 
nu-mi găsesc cuvintele 

Programul STOP, „Gândeşte-te şi schimbă“ 


Geanina Nicolae 
Marian Badea 


|. Introducere 


Îndemn pentru instructori: 


Este esenţial pentru instructori să-şi cunoască abilitățile şi limitele, să se 
centreze pe acţiunile specifice rolului lor şi să nu uite că ei nu pot 
schimba oamenii, îi pot doar ajuta să se schimbe, în cazul în care 
aceştia doresc. 


În acest capitol nu ne propunem să prezentăm integral programul STOP deoarece 
acesta există deja şi a fost aplicat în unele servicii, ci dorim să facem o informare cu 
privire la aspectele de bază, uneori nevăzute ale aplicării acestuia. Deţinem programul 
şi asta înseamnă că ştim ce trebuie să facem şi ce urmează să obținem, şi de aceea ne 
propunem acum să oferim câteva idei cu privire la cum să facem şi care sunt lucrurile 
de care ar trebui să ţinem cont dacă dorim să furnizăm un program optim. Am pornit pe 
această premisă deoarece aspectele de practică sunt foarte importante şi ne oferă 
posibilitatea unei priviri de ansamblu asupra a ceea ce urmează să obținem, dar şi să 
aplicăm. 


Putem începe cu câteva informații despre teoria cognitiv-comportamentală care ne 
susține şi în acest program şi care este punctul de plecare în multe dintre intervențiile 
derulate în probaţiune, fie că este vorba de intervenţia Unu la Unu, fie că este vorba de 
intervenția de grup. Importanţa şi necesitatea acestei teorii vine tocmai din atenţia 
deosebită ce se acordă factorilor cognitivi în înțelegerea şi modificarea 
comportamentului uman. 


Cercetătorii în domeniul cognitiv-comportamental au ajuns la concluzia că în spatele 
comportamentelor umane se află gânduri şi sentimente şi pentru a stopa un 
comportament disfuncţional este nevoie de identificarea şi modificarea gândurilor şi 
sentimentelor care l-au generat. Intervenţia care are la bază această teorie urmăreşte 
identificarea gândurilor disfuncţionale şi înlocuirea acestora în vederea obţinerii unui 
altfel de răspuns comportamental. Deşi lucrurile par simple la prima vedere, nu sunt 
deloc aşa deoarece, chiar dacă reuşeşti să identifici gândul care declanşează 
comportamentul disfuncţional, nu poţi să-l schimbi aşa uşor, fiindcă acesta a ghidat 
sentimentele şi comportamentele pentru timp îndelungat. Am spus doar că nu este 
uşor, dar aceasta nu înseamnă că este imposibil, deoarece oamenii au posibilitatea să 

se schimbe permanent prin ceea ce experimentează, dacă doresc cu adevărat. Dar, aşa 
cum ştim, de foarte multe ori, chiar dacă au voinţa necesară, oamenii nu reuşesc singuri 
şi au nevoie de ajutor din partea celorlalţi. Dacă lucrurile nu se întâmplă de la sine, este 
nevoie să se stabilească şi să se acţioneze în aşa fel încât schimbarea să apară ca 
urmare a unui demers planificat, şi anume programul de intervenție, în cazul nostru, 
intervenţia de grup. 


Unii oameni au nevoie să înţeleagă ce se întâmplă cu ei, alţii să ştie că nu sunt 
singurii care au probleme, alţii au nevoie să ştie că există soluţii la problemele lor, dar 
toţi au mai întâi de toate nevoie de cineva care să le acorde atenție. 


Principiul care ar trebui avut în vedere şi considerat un factor determinant al 
succesului în cadrul oricărui demers în relaţia cu oamenii este profeția autoîmplinită. 
Această teorie întâlnită în psihologia socială demonstrează că fiecare om poate avea 
un rol în viaţa şi evoluția celuilalt. „Este vorba de tendința ca expectatiile (atitudinile, 
aşteptările) cuiva să evoce comportamente care să conducă la confirmarea 
aşteptărilor”. (|. Holdevici, Gândirea pozitivă, pag. 12). Cunoscând lucrurile astea, ştiind 
că părerile noastre au influențe asupra oamenilor, putem folosi această oportunitate în 
scopul determinării unei evoluţii comportamentale pozitive. Au fost efectuate numeroase 
studii care au arătat că oamenii pot să evolueze şi în funcţie de aşteptările pe care 
ceilalţi le au faţă de ei. Cu privire la aceste aspecte, trei autori, Robert Rosenthal 
împreună cu Lenore şi Jacobson, prezintă următoarele informaţii obținute ca urmare a 
unui important experiment, studiu prezentat în Gândirea pozitivă: este vorba de un 
număr de elevi, de şcoală elementară, aleşi la întâmplare, despre care s-a afirmat 
că au rezultate de excepţie la testele de inteligenţă. Aceste informaţii au fost 
prezentate profesorilor, care i-au tratat ca pe nişte elevi care ar fi avut cu adevărat 
capacități intelectuale de excepție. Examinaţi după o vreme, respectivii elevi au 
înregistrat cu adevărat o creştere a coeficientului intelectual. Părerea falsă indusă 
experimental profesorilor a devenit realitate. Acest experiment ne aduce încă o dată 
dovada că părerile noastre despre oameni le pot influenţa evoluţia. Se pare că nu 
suntem departe de sintagma „culegem ceea ce semănăm”. Dacă avem lucrurile acestea 
în minte, putem acţiona în aşa fel încât să valorificăm oamenii descoperindu-le şi 
recunoscându-le abilităţile. 


Într-o schiță a traiectoriei acestui program de lucru cu grupul de beneficiari ai 
probațiunii poate că ar fi potrivită metoda analizei regresive. 


lată ce scria, în anul înființării instituției probaţiunii în România, Maurice Vanstone: 


„Programul STOP a fost creat la începutul anilor '90, în Marea Britanie, 
în cadrul Mid Glamorgan Probation Service (...). Ceea ce a diferențiat la 
acea dată programul STOP de alte programe destinate infractorilor era 
faptul că se baza pe un program validat, care a reprezentat obiectul unei 
cercetări complete (...) şi, de asemenea, că a fost precedat de un 
training prin care ofițerii de probaţiune au fost pregătiți să furnizeze 
programul astfel încât să fie satisfăcute necesităţile de integritate ale 
programului (adică programul este furnizat exact în modul în care a fost 
conceput). 


Procesul de implementare a acestui program ar putea prezenta interes 
în România, deoarece oferă nişte premise pe baza cărora se pot 
construi inițiative de practică eficientă.” (Manualul consilierului de 
reintegrare socială şi supraveghere, p. 403) 

Ei bine, acest program chiar a început să fie aplicat consecvent de probaţiunea din 
România, şase ani mai târziu. Analizând drumul pe care l-a parcurs programul până la 
aplicare, distingem trei etape iniţiale, la care se mai poate adăuga una. În primă fază, 
experţi britanici au „adaptat” programul pe care, în mod obişnuit, îl foloseau în Marea 
Britanie (el este rescris, reformat, dar pentru că nu avem detalii în plus — decât că este 
mai scurt —, nu putem aprecia ce fel de adaptare au gândit experţii). Apoi s-a alcătuit un 
manual, împreună cu lucrători ai probaţiunii din Republica Cehă, pentru a începe 
aplicarea lui acolo. Acel manual, mai apoi, a fost adus în România, unde s-a adaptat 
locului, o dată în plus, prin consultare cu lucrători ai probaţiunii de aici. Ar putea urma, 
după o perioadă de aplicare experimentală (deja parcursă), ajustarea manualului în 
funcţie de ceea ce s-a observat în lucrul practic. 


Într-un scurt articol, Introducing the STOP Programme in Mid Glamorgan 
(http:/Awww.centuryofprobation.com/moments/047.pdf), Christine Knot relatează 
povestea trăită a acestui program din Canada introdus în Marea Britanie ca Reasoning 
and Rehabilitation programme. Sunt amintite şi momentele de scepticism, în care s-au 
formulat şi întrebări precum vor fi beneficiarii noştri la fel de receptivi cum au părut a fi 
cei din Canada?, întrebări care pot fi regăsite şi la începuturile programului din 
România. O parte a răspunsului se regăseşte în demersurile a doi specialişti cercetători, 
James McGuire şi Phillip Priestley, care s-au ocupat de formarea celor care, mai apoi, 
au aplicat programul, nu înainte de a experimenta îndelung. 


De altfel, în Dictionary of Probation and Offender Management, lucrurile sunt 
prezentate foarte clar: STOP (acronim al Straight Thinking On Probation) a fost o 
variantă a unuia dintre cele mai cunoscute programe canadiene, „Reasoning an 
Rehabilitation”, dezvoltat de Robert Ross (p.2). 


Unul dintre experimente, datând din anii '80, este cuprins în volumul Social Skills in 
Prison and the Community. Problem-Solving for Offenders, dintre ai cărui autori fac 
parte şi cei doi specialişti britanici amintiţi mai sus. Din întregul set de informaţii, amintim 
aici doar o reacţie, sub forma unor sugestii pentru viitorii participanţi, a unuia dintre 
beneficiarii programului: Dă-ţi un răgaz şi planifică-ţi mutările, dacă lucrurile se precipită. 
Opreşte-te, gândeşte, fă-ţi o listă cu alternative şi apoi acționează. (p. 152) 


Probabil, într-o astfel de succesiune întreruptă s-a ajuns la denumirea programului 
de aplicat în România, Stop, gândeşte-te şi schimbă. 


Dar denumirile se pot schimba, după cum arată şi circulara din data de 19 aprilie 2000 
a Probaţiunii din Marea Britanie. Aceasta a făcut să se piardă numele unuia dintre autorii 
programului întrucât informa despre schimbarea titulaturii McGuire general offending 
programme în „Think First”. Se păstrează, indiscutabil, ideea de schimbare propusă 
beneficiarilor probaţiunii, într-o abordare întemeiată şi din punct de vedere teoretic. 


În continuare, fiecare dintre subcapitole va fi ilustrat printr-un exemplu practic, într-o 
încercare de folosire a metodei clasice, exempla. 


II. Prezentarea generală a programului 


1. Pregătirea aplicării programului 


Dacă ne gândim că avem de desfăşurat o activitate cu oamenii, trebuie să privim 
fiecare aspect cu mare seriozitate deoarece ştim din propria experienţă de viaţă ce 
importante sunt detaliile. Cine a aplicat un program de grup ştie cât de importante sunt 
sala şi materialele de lucru pentru a crea un mediu care să permită beneficiarului să se 

descopere pe sine. Deci obiectivul principal pe care trebuie să-l urmărim când pregătim 
aplicarea programului este asigurarea unui mediu securizant pentru beneficiar. Aici ne 
referim la o sală bine proporţionată, aerisită şi luminată, cu scaune confortabile şi bine 
poziţionate, la aşezarea corectă a flipchartului pentru a oferi siguranță, dar şi seriozitate. 
Se mai pune problema materialelor de lucru necesare programului, de la pixuri până la 
flipchart, materiale care trebuie pregătite cu mult înainte de aplicarea programului. 


Apare aici o problemă delicată, şi anume prezenţa observatorilor, care este permisă 
numai dacă grupul este de acord şi dacă este absolut necesar. Deoarece coerenţa şi 
stabilitatea grupului sunt cele care determină o deschidere din partea beneficiarilor, 
trebuie să tratăm acest aspect cu foarte mare responsabilitate. Doar un mediu 
securizant poate să determine oamenii să-şi schimbe comportamentul şi de aceea 
eforturile noastre legate de asigurarea unui astfel de mediu trebuie să fie serioase. 


Au existat cazuri în care şeful serviciului sau supervizorul a dorit să participe la una 
ori mai multe sesiuni de lucru cu grupul. În egal respect pentru fiecare dintre 
beneficiari, pentru grup şi pentru cele două roluri instituţionalizate, s-a propus 
punerea la dispoziţie a înregistrării video sau, dacă aceasta nu a fost la îndemână, a 
fişelor de observaţie sau a fişelor de evaluare (iniţială, intermediară sau finală). 


2. Definirea programului STOP. Scopul, obiectivele şi exerciţiile lui 


Dată fiind proveniența programului STOP şi în lipsa unor definiţii la îndemâna 
serviciilor de probaţiune din România, propunem două traduceri ale termenilor program 
şi lucrul cu grupul din Dictionary of Probation and Offender Management, volum editat 
de Rob Canton şi David Hancock. 


Acestora le adăugăm definirea noastră, a programului STOP, completată cu schema 
clară a obiectivelor şi exerciţiilor fiecărei sesiuni de lucru. 


În completarea subcapitolului, subliniem rolul gândirii alternative în desfăşurarea 
acestui program de lucru cu grupul de beneficiari ai probaţiunii. 


„Programele” - reprezintă o abordare structurată pentru sprijinirea 
persoanelor care au comis infracţiuni, în dobândirea de abilităţi şi 
cunoştinţe care i-ar putea ajuta să se ferească de probleme (n. trad., să 
nu mai comită infracţiuni). Cel mai adesea (dar nu întotdeauna) adresate 
grupurilor de persoane care au comis infracţiuni, programele îşi au 
punctul de pornire în încercarea de a sprijini aceste persoane să 
achiziționeze abilități de rezolvare a problemelor, de gândire şi de 
organizare şi ierarhizare a propriilor sarcini, combinând un număr de 
oportunități de învăţare într-o succesiune structurată (p.2). 


Lucrul cu grupul se defineşte ca aplicarea unui set prescris de activități întemeiate 
din punct de vedere teoretic (bazate pe discuţii, de obicei) cu un grup de oameni (n. 
trad., beneficiari), într-o perioadă de timp specificată, pentru abordarea problemelor 
acestora şi pentru sprijinirea lor în schimbarea comportamentului (p. 131). 

STOP este 
e un program de lucru cu grupul de beneficiari ai serviciilor de probaţiune; 
e întemeiat pe teoriile cognitiv-comportamentale; 


e structurat în 10 sesiuni de lucru - de obicei săptămânale - având durata de 
aproximativ două ore fiecare, precedate de o sesiune introductivă (şi aceasta 
desfăşurată cu grupul de beneficiari); 


e un program având ca scop sprijinirea beneficiarilor pe drumul schimbării 
comportamentale, de aceea: 


= utilizează informații şi exerciţii care au ca scop identificarea gândurilor şi 
sentimentelor disfuncţionale, 


= urmăreşte determinarea conşiientizării din partea beneficiarului a necesităţii 
schimbării comportamentului disfuncţional, 


= facilitează exersarea abilităților sociale bazate pe gândirea alternativă şi 
susține punerea lor în practică. 


Simpla parcurgere a listei obiectivelor şi exerciţiilor sesiunilor acestui program arată 
înrudirea teoretică şi compatibilitatea în aplicare cu programul Unu la Unu (v. capitolul 
13.1) şi cu Interviul Motivational (v. capitolul 13.3). 


Chiar dacă baza teoretică şi multe dintre modalităţile de lucru sunt diferite, 
programul STOP este comparabil cu alte două programe aflate la îndemâna consilierilor 
de probaţiune, Dezvoltare de abilităţi sociale minori (v. capitolul 13.2.1) şi Dezvoltare de 
abilități sociale majori (v. capitolul 13.2.2), dacă urmărim dimensiunea lucrului cu grupul 
de beneficiari. 


Unul dintre elementele distinctive ale programului STOP este reprezentat de 
gândirea alternativă sau gândirea laterală (în exprimarea lui Edward de Bono, cel care a 
conceptualizat-o şi promovat-o). 


Vă propunem un sei de afirmaţii, urmat de un exerciţiu, ale autorului anterior 
menţionat: 


Gândirea laterală recunoaşte utilitatea enormă a ordinii şi a modelelor. 
Dar scoate în evidenţă nevoia de a schimba aceste tipare pentru a le 
actualiza şi a le spori utilitatea. Gândirea laterală subliniază mai ales 
pericolul pe care îl reprezintă modelele rigide, pe care mintea este atât 
de aptă să le construiască în virtutea modului în care administrează 
informațiile. (Gândirea laterală, p. 296; notă: sublinierile ne aparţin şi 
indică expresii sau cuvinte-cheie, posibil de regăsit şi în Programul 
STOP) 


Folosiţi cuvinte sau expresii pentru a completa spațiile goale din fraza de mai jos: 


„Stătea pe marginea............... „ şi de fiecare dată când se apropia.................. ; 
ridica mâna şi............... Până la urmă a............... şi atunci nu a.............. 
(Gândirea laterală, p. 270) 

Vă prezentăm, mai departe, anunţata listă a obiectivelor şi exerciţiilor sesiunilor 
acestui program. Veţi observa, probabil, cum fiecare dintre sesiuni, după cea 
introductivă, include cel puţin două exerciţii — o dovadă a importanţei pe care programul 


o acordă aspectelor practice, aplicabile, pe care un beneficiar le poate încerca. 


Sesiunea | Obiectivele sesiunii Denumirea 
exerciţiului 
O Familiarizarea membrilor grupului unii cu ceilalţi şi „Insula pustie” 
cu instructorii, precum şi alegerea unui cadru de 
cooperare 
Prezentarea generală a ceea ce se va acoperi prin | Reguli de bază 
program 
1 Primirea participanţilor şi iniţierea activităţilor în Autoevaluarea 
cadrul grupului iniţială 
Sprijinirea membrilor grupului pentru ca aceştia să Analiza cost- 
înceapă să-şi identifice problemele beneficiu 
Sprijinirea membrilor grupului să analizeze care 
sunt costurile asociate săvârșirii de infracţiuni 
2 Sprijinirea membrilor grupului pentru a recunoaşte Analiza ACC 
care sunt factorii care influențează săvârşirea de 
infracţiuni 
Consolidarea capacităţii membrilor grupului de a 
recunoaşte rolul pe care-l joacă gândurile şi 
sentimentele în adoptarea unei conduite 
infracţionale 
Creşterea nivelului de conştientizare a membrilor 
grupului cu privire la tiparele individuale de 
săvârşire de infracţiuni 
Consolidarea capacităţii membrilor grupului de a-şi | Analiza tiparelor 
înțelege propriii factori de risc infracţionale 
3 Analiza stilurilor de gândire şi a rolului pe care-l Gândirea 
joacă acestea în situaţia conduitei infracționale impulsivă, gândirea 
rigidă 
Consolidarea aptitudinilor de gândire alternativă a Semnificaţia 
membrilor grupului obiectelor şi 
tiparelor 
4 Ilustrarea nevoii de a avea în vedere consecinţele Planificarea de 
unei acţiuni înainte de a lua o hotărâre rezultate posibile 
„Ce-ar fi dacă?” 
Exersarea planificării şi analizarea consecinţelor Generarea de 
atunci când se încearcă rezolvarea problemelor consecințe 

Oferirea posibilităţii de a identifica problemele care 
se leagă cel mai strâns de săvârşirea de infracţiuni 


Lista de control a 
problemelor 


Fişa cu punctajul 
pentru lista de 


control a 
problemelor 
Încurajarea membrilor grupului în a recunoaşte Fişa cu profilul 
faptul că problema identificată poate fi rezolvată problemei 
6 Fiecare membru al grupului ar trebui să-şi facă „Pânza de 
propria evaluare a riscului de recidivă şi a factorilor | păianjen” 
care s-ar putea să fie asociaţi cu riscul Ciclul schimbării” 
Analizarea conceptele implicate în „ciclul 
schimbării” şi identificarea poziţiei actuale a 
fiecăruia, a locului în care vrea să ajungă şi a 
schimbărilor pe care va trebui să le facă pentru a 
ajunge în acel punct 
7 Sprijinirea membrilor grupului pentru a-şi stabili „Scara obiectivelor” 
propriile obiective personale în legătură cu 
problemele cu care se confruntă 
Analiza modului în care autogestionarea şi „Termometrul 
autocontrolul ar putea afecta motivaţia de emoţiilor” 
schimbare 
8 Efectuarea unei evaluări a dificultăţilor de Evaluarea 
interacţiune şi a rolului pe care-l joacă în săvârşirea | aptitudinilor de 
de infracţiuni şi în cadrul altor domenii-problemă interacţiune socială 
Examinarea măsurii în care infracțiunile comise de | Exerciţiu de 
membrii grupului sunt rezultatul influenţei celorlalți conformare, 
agresiune, 
asertivitate 
9 Analizarea perspectivelor participanţilor legate, în „Cât de departe aţi 
general, de săvârşirea de infracţiuni şi a atitudinilor | merge?” 
privind propriile infracțiuni comise 
Examinarea rolului jucat de abordarea unor Inversarea de roluri 
perspective limitate în cadrul conduitei infracționale 
şi/sau al problemelor interpersonale 
10 Evaluarea stadiului în care se află membrii grupului | Reexaminarea 


în ceea ce priveşte obiectivele de îndeplinit pe care 
şi le-au stabilit singuri 


Trecerea în revistă a programului şi reexaminarea 
conceptelor şi a deprinderilor care au fost 
dobândite în cursul programului 


Sărbătorirea finalizării programului 


conceptelor 
programului 

3. Importanța alegerii şi utilizării exerciţiilor provocatoare şi de încălzire 


O atenţie deosebită revine şi selectării exerciţiilor utilizate în program deoarece este 
nevoie de o atmosferă relaxată în momentul în care ne pregătim pentru a asimila 
informaţii noi, dar şi de foarte multă practică. Ne referim pe de o parte la exerciţiile de 
energizare care trebuie utilizate predominant după efectuarea unor teme mai grele, care 
au solicitat beneficiarii, iar pe de alta, este vorba de „exerciţiile cu temă” care vin fie să 
prezinte o informaţie mai nouă, fie să o verifice sau să o stabilizeze pe cea tocmai 
primită. Exerciţiile de încălzire sunt destinate şi reunificării grupului care este solicitat să 
desfăşoare diverse acţiuni împreună. Atmosfera se mai destinde, iar cei stresaţi de 
sarcinile mai grele se pot relaxa. Pot fi privite şi ca un premiu deoarece aduc multe 
satisfacţii participanţilor. Instructorii” ar trebui însă să nu uite că aceste exerciţii este 
firesc să fie utilizate în momentul adecvat şi doar atât cât este cazul, pentru că 
programul STOP este centrat predominant pe transmiterea de informaţii, analiză de 
gânduri şi sentimente, precum şi pe schimbare comportamentală. 


Instructorul are posibilitatea de alegere, poate „citi grupul” şi, atunci când constată 
că este nevoie de mai multă implicare din partea beneficiarilor sau de mai multă 
inițiativă, poate utiliza un astfel de exerciţiu, chiar dacă nu a fost propus iniţial pentru 
acel moment. Pentru aceasta este bine să existe un ghid de exerciţii alcătuit de 
instructori, dintre care să selecteze pe cele adecvate fiecărei sesiuni. Un aspect foarte 
important pe care instructorii trebuie să-l aibă în vedere este necesitatea experimentării 
exerciţiilor înainte de a le utiliza, iar în felul acesta vor şti ce să urmărească. 


Dacă intervin situaţii aparte (de exemplu este un grup mai puţin dinamic), este 
important să nu se folosească exerciţii cu foarte multă mişcare, dar nici foarte statice. 
De aceea grupul trebuie analizat cu mare atenţie, iar exerciţiile trebuie adaptate. 


Numele exerciţiului: Insula pustie 


Scopuri: iniţierea procesului de a lucra împreună cu grupul; de rezolvare a problemelor şi 
inițierea procesului de analizare a scopului regulilor privind traiul şi lucrul împreună. 

Nr. de participanți: tot grupul 

Materiale utilizate: coli pe care sunt reprezentate zece elemente (ex. un seif, o conservă, 
un cutit, o lădiță cu scule etc.) 

Descriere: membrii grupului sunt rugaţi să participe la un exerciţiu de imaginaţie în care 
sunt nevoiți să se adapteze situației de naufragiaţi pe o insulă pustie. Ca naufragiați, 
trebuie să ia decizii în cadrul grupului cu privire la modul în care vor supraviețui. Astfel se 
ajunge la discutarea şi stabilirea unor reguli, care vor constitui şi punctul de plecare în 
stabilirea regulilor de funcţionare ale grupului de lucru pentru Programul STOP. 


4. Îmbinarea optimă între teorie şi practică 


Poate că nu spunem lucruri noi prin program, poate că mulți dintre beneficiari le 
cunosc deja, unii chiar au încercat să le pună în practică, dar ceva nu a mers şi de 
aceea sunt acolo. Un lucru foarte important şi care este specific intervenţiei în grup este 
tocmai faptul că aici şi acum, într-un mediu securizant, se află informaţia şi se 
experimentează. Se verifică pe de o parte dacă informaţia a fost asimilată corect şi pe 
de altă parte se încearcă realizarea experimentală a unui alt mod de comportament pe 
care ulterior beneficiarul îl poate utiliza în viaţa de zi cu zi. Un alt aspect important este 
faptul că fiecare participant poate învăţa din experienţa celuilalt, fiecare poate urmări ca 


1 Instructor — în cazul nostru, consilier de probaţiune pregătit în vederea furnizării programului STOP către 
beneficiarii serviciilor de probaţiune. 

spectator modul în care se experimentează informaţia, din perspectiva altei persoane. 
Astfel, beneficiarul primeşte informaţia şi încearcă punerea ei în practică (prin exerciţii, 
teme şi joc de rol), iar în felul acesta grupul devine un suport şi un teren propice 
schimbării, foarte important. Aici putem vorbi despre o echilibrare dintre cele două 
planuri, informare/exersare, în aşa fel încât cele două să se îmbine permanent. Este 
important să ne amintim că învăţăm foarte uşor exersând, dar nu trebuie să uităm nici 
faptul că nu avem ce experimenia dacă nu am învăţat. Trebuie să înțelegem că 
beneficiarul a învăţat şi a experimentat şi până acum, dar a avut ca punct de plecare un 
gând disfuncţional. Prin intermediul programului nu-i arătăm o altă lume, ci îl îndrumăm 
să-şi schimbe modul în care o priveşte pe cea pe care o are, şi asta este tot ceea ce 
putem face. 


În cuprinsul programului se abordează tiparele de comportament. Despre 
comportamentul agresiv, de exemplu, se vorbeşte înscriindu-se într-un tabel 
caracteristicile şi comportamentele asociate. Dar el trebuie ilustrat şi, dacă se 
apreciază că beneficiarii din grup prezintă un risc de agresivitate crescut, tutorii pot 
imagina un joc de rol pe care chiar ei să-l prezinte în faţa grupului. 


5. Expectații realiste 


Instructor: Un lucru important pe care instructorul trebuie să-l clarifice de la început 
este tocmai cel legat de aşteptări. Acesta trebuie să vadă situaţia din locul în care se 
află şi să-şi imagineze cam până unde poate ajunge beneficiarul, şi nu până unde ar 
vrea acesta să ajungă beneficiarul. Sunt aici două aspecte care se cer lămurite, anume 
aşteptările pe care instructorul să le aibă de la program şi aşteptările pe care să le aibă 
de la beneficiarul programului. Este nevoie de realism şi mai ales de foarte multă 
informare pentru a înţelege corect ce putem şi ce nu putem face. Cu privire la program, 
nu trebuie să ne imaginăm că este un panaceu, ci trebuie să-l vedem exact ceea ce 
este, şi anume un instrument care poate ajuta şi facilita procesul schimbării, în 
momentul în care este aplicat cu seriozitate. Am văzut că este important ca aşteptările 
de la program să fie racordate cu aşteptările de la tine însuţi, care trebuie să fie realiste, 
bazate pe studii şi o bună cunoaştere a ființei umane. 


Beneficiar: Înainte de începerea derulării programului este nevoie de o evaluare 
corectă a beneficiarului pentru a se verifica obiectivele acestuia, aşteptările pe care le 
are atât de la instructor, cât şi de la program. Este adevărat că instructorul poate vedea 
în beneficiar un om mult mai capabil decât se vede acesta (vezi referirea la profeția 
autoîmplinită), dar vorbim de o abordare corectă şi realistă. Aşa cum instructorul are 
nevoie de informaţii pentru expectanţe corecte, este esenţial ca, încă de la începutul 
programului, beneficiarul să primească informaţiile necesare pentru a începe programul 
cu aşteptări corecte, atât cu privire la instructor, cât şi cu privire la program. 


A te aştepta ca un beneficiar să urmeze cursuri universitare atât timp cât el îşi doreşte 
doar să finalizeze 8 clase ar fi un lucru nerealist, care ar putea aduce dezamăgiri de 
ambele părți şi ar întrerupe colaborarea dintre cei doi. Instructorul ar fi dezamăgit de 
beneficiar, de program şi poate şi de sine. 


6. Recunoaşterea limitelor şi a succeselor 


Ca instructor bine pregătit, vei şti că este nevoie de mult efort şi multă răbdare 
pentru ca oamenii cu care lucrezi să obţină chiar şi o minimă schimbare. Dacă un 
beneficiar are un mic câştig din program, în viaţa lui acesta este un punct câştigat. 
Privind realist, asta ar fi tot ceea ce ar fi vrut să realizeze sau ceea ce ar fi putut să 

schimbe. Sunt două lucruri care ar trebui luate în calcul acum: pe de o parte, trebuie să 
avem în vedere teoriile psihologice care spun că oamenii pot utiliza mult mai târziu 
lucrurile pe care acum le asimilează sau că se poate trece uneori rapid, în cercul 
schimbării, de la stadiul de contemplare la cel de acţiune. 


În momentul în care începem să lucrăm cu oamenii, trebuie să avem în vedere 
faptul că atât rezultatele pe care le obţin, cât şi eşecurile pe care le au li se datorează, 
deoarece au abilităţi, dar şi limite. A-ţi asuma ca instructor un rol mai mare decât cel pe 
care îl ai în realitate, a-ţi închipui că poţi schimba oamenii sau a-ţi asuma eşecurile lor 
reprezintă o mare greşeală, care te poate duce la o dezamăgire profundă şi chiar la 
abandonarea rolului de instructor. Este esenţial pentru acesta să-şi cunoască limitele şi 
să se centreze pe acţiunile specifice activităţii de instructor şi să nu uite că el nu poate 
schimba oamenii, îi poate doar ajuta să se schimbe în cazul în care aceştia doresc. 


Dacă este important să recunoşti limitele, la fel de important este şi să punctezi 
succesele beneficiarilor, pentru că fiecare pas făcut spre schimbare nu este un simplu 
pas, ci un început de drum. Dacă punctăm câştigurile, oricât de mici ar fi, îl ajutăm pe 
beneficiar să înțeleagă că eforturile sale sunt apreciate şi că ceea ce el obține este 
remarcat şi apreciat de cei din jur. Acest fapt îl încurajează şi îl face să încerce în 
continuare până la întărirea noului tip de comportament. 


Putem vorbi, în ceea ce priveşte beneficiarii, de dispoziţia fiecăruia şi de evoluţia în 
timp. De aceea răspunsul venit din partea unui beneficiar, care ar fi de genul: „Ştiu, 
dar nu pot acum!”, se referă doar la timpul prezent. El spune acum, dar s-ar putea ca 
mâine sau poimâine să primeşti un altfel de răspuns. 


7. Situaţii problematice şi beneficiari dificili 


Pentru a interveni corect pe toată perioada derulării programului, instructorii trebuie 
să cunoască foarte bine programul şi să fie atenţi la membrii grupului. Aceştia fie vor 
căuta cât mai multă informaţie pentru a oferi beneficiarilor când se solicită şi informații 
suplimentare, fie vor acţiona optim în favoarea rezolvării problemelor apărute la nivel de 
grup sau la nivel de beneficiar. Sunt multe informaţii şi multe lucruri pe care beneficiarul 
are nevoie să le înțeleagă corect şi de aceea este nevoie uneori şi de informații 
clarificatoare, suplimentare. Există şi situaţii problematice cărora trebuie să le facă faţă 
un instructor, cum ar fi beneficiari dificili şi situaţii conflictuale, dar şi probleme sau nevoi 
care nu se întâlnesc în obiectivele programului, dar care cer o atenţie deosebită. Cu 
astfel de cazuri se pune problema unei intervenții separate, pe care o poate realiza 
consilierul responsabil de caz lucrând individual cu beneficiarul respectiv, dacă acesta 
solicită. Această intervenție se poate desfăşura în paralel cu activităţile de grup. În felul 
acesta este ajutat şi beneficiarul, dar şi grupul. Fiecare înțelege că problemele sale 
contează şi că este tratat cu foarte mare seriozitate. Făcând aceste lucruri, instructorii 
vor avea posibilitatea să-şi continue activitatea de furnizare a sesiunilor fără a se 
întrerupe, dar şi fără a ignora beneficiarul sau nevoile acestuia. Apare o situaţie care 
trebuie discutată tot acum, şi anume recuperarea unei sesiuni pierdute de către 
beneficiar. Există cu siguranţă şi astfel de situaţii cu care ar trebui să avem mare grijă. 


De aceea se va stabili de la început setul de reguli care trebuie respectate de către 
cei din grup printre care şi punctualitatea. Instructorul are un rol foarte mare aici. Dacă 
permite cu uşurinţă absenţa unui beneficiar de la o sesiune de grup, va crea un 
precedent pentru ceilalţi, dacă însă este prea exigent, va pierde poate membrii 
importanţi ai grupului, deoarece se ştie că în viață apar mereu şi situaţii neprevăzute. 
Având în vedere aceste aspecte, atitudinea corectă a instructorului ar fi să se supună 
discuţiei situaţia persoanei care a absentat, iar grupul poate să hotărască dacă i se 

acordă o a doua şansă sau nu. În felul acesta grupul îşi asumă responsabilitatea pentru 
situaţia colegului lor şi înţelege că trebuie să trateze programul cu foarte mare 
seriozitate. În cazul în care, în urma negocierilor, grupul hotărăşte să acorde 
beneficiarului o a doua şansă, instructorilor le revine sarcina să furnizeze beneficiarului 
respectiv sesiunea pierdută de către acesta, în mod individual. Trebuie subliniat încă o 
dată acest aspect, foarte important, al recuperării sesiunilor deoarece este obligatoriu să 
nu scăpăm din vedere coerenţa programului şi legătura dintre sesiuni. Pentru că nu ne 
permitem să pierdem nici un membru de la discuţiile interactive, este importantă 
cunoaşterea conţinutului tuturor sesiunilor de către toţi participanții. 


Pentru a exemplifica situaţiile amintite mai sus, ne putem opri la următorul exemplu, 
anume o situaţie în care unul dintre beneficiari, în mediul securizant al grupului şi datorită 
atenţiei care i se acordă, recunoaşte existența unei probleme legate de consumul 
băuturilor alcoolice. Acest fapt este un punct câştigat, iar instructorii trebuie să-l abordeze 
imediat. Aceştia aleg, în funcţie de situaţie, fie să discute atunci cu beneficiarul despre 
disponibilitatea acestuia de a solicita ajutor la problema identificată, fie va fi abordat după 
finalizarea sesiunii respective. În cazul în care beneficiarul este dispus să lucreze 
problema respectivă, acesta este îndrumat spre consilierul responsabil de caz care-l va 
introduce într-un program de consiliere, fie la nivelul serviciului, fie în cadrul unei alte 
instituții. 

O altă situaţie amintită mai sus este cea a recuperării unei sesiuni pierdute. Aş dori să 
mențţionez aici exemplul concret al unuia dintre beneficiarii programului care, în ziua 
desfăşurării unei sesiuni, a trebuit să se prezinte la un examen de promovare în profesie 
într-un alt oraş. Instructorii au fost anunţaţi şi au informat la rândul lor grupul, care a decis 
să-i mai acorde celui întârziat încă o şansă. Prin urmare, acesta a fost contactat şi cei doi 
instructori i-au furnizat sesiunea respectivă individual. Trebuie să amintesc un lucru foarte 
important, şi anume că sesiunile furnizate individual necesită o pregătire suplimentară, 
deoarece exerciţiile sunt create pentru aplicarea în grup şi trebuie adaptate situațiilor 
particulare. 


III. Necesitatea şi importanța motivării pentru reuşita programului 


Motivarea instructorilor şi dezvoltarea personală 


Cel mai important lucru de care trebuie să ţii cont în momentul în care te pregăteşii 
să aplici un program este propria motivaţie. Până în momentul în care tu însuţi nu eşti 
convins de utilitatea programului, nu poţi furniza un program de succes. Aici mai 
intervine un aspect, şi anume, cum vei putea să-i faci pe ceilalţi să aibă încredere într- 
un lucru în care tu însuţi nu crezi; ar fi o misiune mult prea grea, dacă nu imposibilă. De 
aceea, principalul lucru pe care trebuie să-l faci ca instructor este să te convingi pe tine. 
Pentru a face aceste lucruri este nevoie de automotivare care începe cu informarea, 
deoarece nu poţi crede într-un lucru fără să-l cunoşti, nu poți adera la un grup dacă nu-i 
ştii principiile şi obiectivele, nu poţi face acest lucru cu nici un program. Instructorul are 
această posibilitate deoarece ştie, din momentul în care i s-a propus să aplice 
programul, că trebuie să facă lucrurile cât mai bine şi că multe depind doar de el. Pentru 
a se automotiva, începe să adune informaţii despre program şi în special despre 
rezultate. Motivarea instructorului pentru a aplica un program trebuie să atingă trei 
aspecte, şi anume: să creadă în programul respectiv, să creadă în sine şi în abilităţile 
beneficiarilor. Instructorul trebuie să se centreze atât pe program, cât şi pe beneficiar, 
nu poţi desfăşura o activitate pentru oameni dacă nu crezi în ei. Rolul instructorului la 
capitolul motivare trebuie să atingă trei laturi: să se automotiveze, să motiveze atât 
consilierul responsabil de caz cu privire la programul respectiv, cât şi beneficiarii în 
timpul derulării acestuia. 

Revenind la activitatea de automotivare, pot afirma că face parte dintr-un amplu 
program de dezvoltare personală vital fiecărui instructor. 


Sugestie: discuţii cu instructorii care au aplicat deja programul şi au avut ocazia să 
vadă rezultate. Un consilier bine informat este un consilier bine pregătit, un consilier 
bine pregătit este un consilier motivat. Şi mai ales nu trebuie să uităm că acest 
program este un rezultat, şi nu un experiment şi ca urmare aduce cu sine şanse mari 
de reuşită. 


Motivarea consilierilor responsabili de caz şi dezvoltarea personală 


Un pion important în strategia aplicării programelor de reintegrare îl reprezintă 
consilierul responsabil de caz. Pentru ca acest program să aibă rezultatele optime, nu 
trebuie privit şi analizat ca o activitate separată, ci ca o parte din amplul proces de 
reintegrare. Am văzut că motivarea este importantă pentru reuşita sau, mai bine zis, 
pentru începerea unei activităţi, şi de aceea trebuie acordată o atenţie deosebită acestui 
aspect. Dacă instructorul începe cu automotivarea, consilierul este mai întâi motivat de 
către acesta cu privire la utilitatea programului şi apoi motivează la rândul său 
beneficiarii. Nu trebuie să pierdem din vedere lucrul cel mai important şi anume 
automotivarea deoarece, aşa cum cunoaştem, este elementul cel mai important pentru 
că ajută şi la dezvoltarea personală. Nu mă refer aici la motivarea generală, ci la o 
motivare legată de utilitatea programului. Consilierul, ca şi instructorul, pentru a crede în 
utilitatea programului, dar şi pentru a putea urmări şi susține evoluţia beneficiarilor, 
trebuie să deţină informaţii despre acesta. Apare din nou ideea că nu poţi face pe 
cineva să creadă în reuşita unei acţiuni în care tu nu crezi. 


Sugestie: consultarea a cât mai multe persoane care au beneficiat de astfel de 
programe sau citirea unor declaraţii ale beneficiarilor din alte servicii. 


Posibil ex. Ciuculin (vezi anexa) 


Motivarea participanților la începutul programului 


Cea mai mare parte din această activitate de motivare desfăşurată cu beneficiarii o 
face consilierul responsabil de caz. Acesta acţionează în trei puncte, pe care o să le 
dezvoltăm mai jos, şi anume: la începutul programului, în timpul derulării şi la finalul 
acestuia. 


Deoarece rezultatul programului depinde foarte mult de motivaţia fiecărui participant, 
este nevoie ca beneficiarii să aibă parte de atenţie deosebită şi astfel apare necesitatea 
unor discuţii între consilierul responsabil de caz şi beneficiar, vizând motivarea acestuia 
din urmă cu privire la participarea la program. Este indicat ca aceste sesiuni de motivare 
să fie desfăşurate de către consilierul responsabil de caz deoarece acesta va susține 
beneficiarul pe toată perioada desfăşurării programului. Sesiunile de motivare trebuie să 
fie adaptate fiecărei persoane în parte şi ar trebui să atingă două arii, şi anume: 
informaţii despre program şi ce anume poate aduce programul şi, pe de altă parte, ce 
aşteptări are beneficiarul şi cât este dispus acesta să lucreze. S-a mers pe 
recomandarea acestei variante pentru că, aşa cum am mai spus, programul nu este o 
activitate izolată, ci face parte din procesul de reintegrare şi pentru că între consilier şi 
beneficiar există deja o relaţie care permite o mai mare deschidere din partea celui din 
urmă. 


Sugestie: utilizarea a cât mai multe exemple de reuşită din viaţa beneficiarului, pe 
care consilierul le cunoaşte bine. 

Motivarea participanţilor pe parcursul derulării programului 


Pe parcursul derulării programului nu se întrerupe relaţia consilier-beneficiar, ci 
rămâne stabilă, consilierul fiind cel care urmăreşte progresele datorate achiziţiilor de la 
grup şi mai ales intervine în momentul în care apar probleme. Am amintit deja situaţia 
clienţilor dificili, situaţii care nu pot fi remediate de către instructori, sau mai des apariția 
unor probleme personale ale beneficiarilor care nu fac obiectul programului respectiv. 
instructorul comunică consilierului situaţiile problematice pe care acesta încearcă să le 
rezolve sau eventualele probleme pe care beneficiarul este dispus să le lucreze cu 
consilierul. Dacă în timpul derulării programului se constată că unui beneficiar i-a scăzut 
motivaţia de implicare sau de participare, atunci consilierului responsabil de caz îi revine 
sarcina de a lucra cu beneficiarul în paralel cu activităţile de grup atunci când 
beneficiarul doreşte. 


Sugestie: este indicat să se sublinieze realizările, dar de data aceasta realizările pe 
care beneficiarul le-a avut în şi prin parcurgerea programului. 


Motivarea participanților la finalul programului pentru valorificarea achizițiilor pe care 
le-au obținut la grup 


Din nou este sarcina consilierului responsabil de caz să întărească câştigurile 
achiziţionate de beneficiar în program. Apare rolul motivării deoarece numai cu o 
motivaţie puternică putem să ne menţinem un comportament modificat sau o achiziţie 
pe care tocmai am făcut-o. Să nu uităm că un program de 10 sesiuni nu poate 
transforma oamenii, îi poate doar stimula, dar mai ales le poate arăta instrumentele 
necesare schimbării şi că au resursele necesare dacă doresc să acţioneze. În toate 
etapele cercului schimbării există ambivalenţa în măsuri diferite şi de aceea beneficiarul 
trebuie susținut permanent şi mai ales, încurajat şi motivat să utilizeze achiziţiile din 
program. Acum apare din nou necesitatea unei intervenţii individualizate deoarece, aşa 
cum ştim, deşi au avut acces la acelaşi tip de informaţii, rezultatele sunt diferite în 
funcţie de obiectivele, abilităţile şi motivaţia fiecărui participant. 


Sugestie: se poate proceda şi la colaborarea cu familia beneficiarului, acolo unde 
este posibil, deoarece familia îl poate încuraja şi susține să-şi aplice în viața socială 
achizițiile din program. 


IV. Necesitatea unei bune colaborări 
> Între instructori 


Colaborarea între instructori este un element important, pe de o parte, pentru ceea 
ce se vede şi, pe de alta, pentru ceea ce se realizează. O bună colaborare între 
instructori constituie un exemplu pozitiv de comportament şi formează o atmosferă 
relaxată, propice unor achiziţii optime. Este timpul să amintim şi de cunoaşterea 
abilităţilor şi punctelor de îmbunătăţire pe care instructorii este bine să le cunoască şi să 
le comunice unul altuia. Aceste lucruri se pot realiza cu uşurinţă dacă cei doi instructori 
vor avea permanent în vedere obiectivul comun, şi anume furnizarea unui program 
viabil. Aşa cum am menţionat, este important şi ca întâlnirea celor doi instructori să 
constituie o oportunitate de cunoaştere, relaţionare şi valorizare reciprocă. Această 
colaborare ajută la dezvoltarea instructorilor, la valorizarea beneficiarilor, dar şi la 
utilizarea abilităţilor personale în scopul furnizării sesiunilor cât mai eficient. Fiecare 
persoană are posibilitatea să se cunoască şi să se evalueze, dar şi să-l cunoască şi să-l 
evalueze pe cel de lângă sine. Când vorbim de colaborarea dintre instructori, ne referim 

de fapt la intervizare (pentru o definiţie a intervizării, v. cap. 9) deoarece ni se oferă şi 
această posibilitate. În cadrul relaţiei instructor-instructor avem posibilitatea să ne 
valorificăm resursele personale, dar să ne şi îmbunătăţim abilităţile. Importanţa unui 
feedback corect ajută şi de data aceasta. 


> Intre instructori şi beneficiari 


Am dori să amintim două dintre lucrurile care pot fi privite într-o strânsă legătură cu 
acest tip de relaţie, şi anume respectul care trebuie să existe între instructori şi 
beneficiari, dar şi între beneficiari, şi care este într-un fel concretizat prin setul de reguli 
stabilit la începutul furnizării sesiunilor. Un alt element esenţial al acestei colaborări este 
obligaţia pe care instructorul o are faţă de beneficiar de a nu-l forța. Dacă beneficiarul 
nu doreşte acum schimbarea, instructorul trebuie să caute să înțeleagă motivele pe care 
acesta le are, să meargă pe încurajare şi să nu-l forțeze sau să-i încalce dreptul de a 
alege. Uneori, beneficiarii nu au nici dorinţa şi nici capacitatea de a face schimbări prea 
mari şi de aceea noi nu trebuie să-i evaluăm şi să-i tratăm după dorinţele noastre, ci 
doar să le respectăm pe ale lor. Cel mai important lucru pe care trebuie să-l avem în 
vedere este faptul că schimbarea necesită timp şi de aceea atunci când nu obținem un 
rezultat acum nu trebuie să ne gândim că nu l-am obținut, ci că mâine ar fi posibil să-l 
avem deja. 


> Intre instructori şi consilierul responsabil de caz 


Colaborarea instructori-consilier responsabil de caz începe cu mult înainte de 
derularea programului. Două lucruri importante trebuie menţionate aici, fiind vorba mai 
mult de schimb de informații, şi anume consilierul primeşte informaţii despre program, 
iar instructorul primeşte informaţii despre beneficiar. Pe baza informaţiilor pe care le vor 
primi, instructorii îşi vor stabili obiectivele şi vor fixa aşteptările, iar consilierii îşi vor 
putea planifica strategia de motivare pentru beneficiari. Această colaborare este utilă în 
continuare deoarece succesele obținute de beneficiar la grup trebuie punctate de către 
consilierul de caz şi în felul acesta programul este o continuare a procesului de 
reintegrare, instructorul primind şi el prin intermediul consilierului responsabil de caz un 
feedback cu privire la evoluţia beneficiarului în plan social şi la utilizarea achiziţiilor de la 
grup în activitatea practică a acestuia. Dacă la începutul aplicării programului 
instructorul primeşte informaţii despre beneficiari de la consilierul responsabil de caz, pe 
parcursul şi la finalizarea programului instructorul este cel care comunică o evaluare a 
beneficiarului consilierului responsabil de caz. 


> Intre consilierii responsabili de caz şi beneficiari 


Consilierii responsabili de caz sunt cei care au cea mai lungă colaborare cu 
beneficiarii, colaborare care continuă şi după finalizarea programului. Schimbarea care 
apare în relaţia  consilier-beneficiar este aceea că de acum consilierul va motiva 
beneficiarul să-şi valorifice şi achiziţiile pe care le-a făcut la grup. Am vorbit şi în cazul 
consilierilor despre dezvoltare personală deoarece, şi în cazul acestora, sau poate mai 
mult în cazul acestora, trebuie să fie utilizată sintagma din psihologia socială numită 
„profeția care se autoîmplineşte” în relaţia cu beneficiarul. Colaborarea aceasta face 
obiectul unei alte activităţi specifice consilierului de probaţiune, care va fi tratată în acest 
manual, şi anume supravegherea (v. cap. 9). 


Schema grafică a programului, privit ca parte a procesului de reintegrare, structurată 
pe raporturi de colaborare, arată astfel: 

RAPORTURI DE COLABORARE DETERMINATE DE PROGRAM 
PROCESUL DE REINTEGRARE 


CONSILIER - PERSOANĂ SUPRAVEGHEATĂ 


INSTRUCTOR-INSTRUCTOR 
INSTRUCTORI-CONSILIER 
N INSTRUCTORI-BENEFICIARI <= | INSTRUCTORI-CONSILIER 2 


Se poate vedea că activitatea de grup este un proces ciclic, iar instructorul nu face 
altceva decât să preia beneficiarul de la consilier şi apoi să-l înapoieze acestuia, în aşa 
fel încât programul să reprezinte o parte a procesului de reintegrare, şi nu un element 
disparat al acestuia. 


V. Concluzii 


Programul STOP urmăreşte să producă restructurări în modul de a gândi al 
beneficiarului, acest lucru permiţând o reaşezare a sistemului de valori şi dezvoltarea 
unui nou model de analiză şi evaluare a propriilor acţiuni. Este nevoie ca beneficiarul să 
înțeleagă că el, autorul acţiunilor, este în acelaşi timp şi autorul gândurilor şi 
sentimentelor ce au declanşat comportamentul respectiv. În felul acesta îşi va putea 
asuma responsabilitatea cu privire la propriile fapte, dar şi cu privire la propriul proces 
de schimbare. 


Dorim să facem o mică prezentare a esenței programului, pornind de la explicarea 
numelui acestuia. Oamenii au anumite comportamente şi le manifestă aproape automat, 
ei au un gând în spatele comportamentului, dar nu se gândesc la el şi spun adesea: „Nu 
m-am gândit!”. Din acest motiv programul ne propune un exercițiu pentru care trebuie 
mai întâi de toate să oprim timpul şi atunci totul începe cu stop! Te opreşti şi cauţi, cauţi 
să afli ce se întâmplă cu tine, ce faci, de ce faci — te gândeşti. Şi după ce ai găsit ceea 
ce căutai, după ce oprirea ta a dat roade deoarece ai descoperit, poţi porni la drum şi 
astfel apare: schimbă. Dacă ar fi să rezumăm, aceasta este esenţa întregului program. 


Acesta ajută beneficiarul, pe de o parte, să-şi schimbe comportamentul disfuncţional 
şi, pe de altă parte, să învețe să manifeste noi comportamente adaptate normelor 
sociale prin responsabilizare şi valorizare de sine. Programul se centrează nu doar pe 
comportament, ci şi pe persoană şi în felul acesta schimbarea urmărită este mai 
profundă. Beneficiarii învaţă despre comportamentul lor, dar şi despre posibilităţile pe 
care le au şi mai ales despre resursele pe care le dețin. 


Învățarea şi exersarea propuse prin acest program au o calitate care se cuvine 
remarcată: cumulativitatea (de unde şi necesitatea recuperării individuale a sesiunii 
pierdute de beneficiar în caz de absenţă de la întâlnirea de grup, înainte de participarea 
la următoarea sesiune). 


Dovada cea mai potrivită a acestei calităţi este reprezentată de constanţa prezenţei 
exerciţiilor recapitulative în fiecare dintre sesiunile programului. Recapitularea nu 
priveşte numai conceptele şi abilităţile dobândite în respectiva sesiune, ci şi pe cele 
propuse în precedentele sesiuni. 


382 


Într-o posibilă ilustrare, cumulativitatea programului poate fi privită ca o creştere 
organică: 


Problematica săvârşirii de infracțiuni 


Tipare infracţionale 

Stiluri de gândire 

Reflecția asupra consecințelor 
Săvârşirea de infracțiuni: 

o problemă care poate fi rezolvată 
Schimbare şi alegere 

Planificarea schimbării 
Aptitudinile de interacțiune socială 


Abordarea de perspective şi atitudini 


Sesiunea finală 


Deloc lipsită de importanţă este problema acreditării Programului STOP (şi, desigur, 
a celorlalte programe aflate la dispoziția serviciilor de probaţiune din România). 
Acreditarea poate fi privită ca un proces de legitimare a modalităţii de lucru vizate, în 
care pot fi implicaţi specialişti ai centrelor universitare, ai asociaţiilor profesionale ş.a. Ea 
ar trebui să se desfăşoare periodic şi să implice mijloace de măsurare potrivite. 


Este adevărat, modalitatea de selectare şi formare a instructorilor (etapizată şi 
garantată de participarea formatorilor români şi a experţilor britanici) oferă o bună 
platformă pentru desfăşurarea acestui amănunțit, dar absolut necesar proces de 
acreditare. 


Putem aprecia că, în 2008, suntem la începutul unei faze de preacreditare, dacă ar 
fi să folosim un termen de împrumut (http://www.centuryofprobation.com/moments/037.pdf). 

Interviul Motivational — Să ajuţi oamenii să se schimbe 


Liz Bramley 
Fay Hodgkinson 


Introducere 


O abordare motivaţională este esenţială pentru a ajuta cu succes persoanele să-şi 
schimbe comportamentul. O analiză atentă a studiilor de cercetare axate pe aspectele 
de succes în munca desfăşurată cu beneficiarii a demonstrat în mod clar că o serie de 
strategii de intervenţie, în principiu cognitive şi de tip comportamental, duc la o reducere 
semnificativă a ratei de recidivă. Un aspect central care a ieşit la iveală în ultimii ani se 
referă la conceptul de motivare şi la legătura între acesta şi procesele de schimbare a 
unui comportament problematic. Nu este neobişnuit pentru consilierii de probaţiune să 
se confrunte cu beneficiari care par a fi puţin motivaţi să-şi schimbe comportamentul 
infracțional. De asemenea, este cazul unui număr semnificativ de beneficiari care au un 
nivel de ambivalenţă ridicat privind realizarea de acţiuni pozitive pentru rezolvarea 
problemelor care conduc la şi întreţin comportamentul infracţional. 


Întrebarea este cum pot fi ajutaţi beneficiarii care nu par pregătiţi să se schimbe, să- 
şi crească nivelul de motivaţie şi astfel să crească probabilitatea reducerii ratei de 
recidivă? De asemenea, cum pot consilierii să crească gradul de motivare atunci când 
acesta este scăzut sau nesigur? 


Înțelegerea pe care o dăm motivaţiei, precum şi abilităţile necesare pentru a lucra în 
această manieră s-au dezvoltat lucrând cu persoane dependente de alcool şi droguri. 
Motivația era văzută în special ca un atribut pe care beneficiarii îl aduceau cu ei în 
procesul de tratament. Lipsa motivaţiei era văzută ca o dovadă a dependenţei. Se 
credea că era puţin probabil ca beneficiarii care păreau nemotivaţi să beneficieze de pe 
urma programului de intervenţie. Aceştia erau supuşi unor metode de lucru bazate pe o 
confruntare exagerată care viza înfrângerea comportamentului defensiv şi a tendinței de 
negare a problemelor existente. Consumatorii de droguri erau confruntaţi în mod repetat 
cu consecințele negative ale comportamentului lor, li se spunea fără ocolişuri că abuzul 
de substanțe este de neacceptat şi că acesta este cauza problemelor lor. Rezultatul 
scontat era ca el să accepte că are o problemă serioasă legată de dependenţă şi că ar 
trebui să facă ceva în legătură cu aceasta. Deşi bine intenţionată, o astfel de abordare 
este considerată astăzi contraproductivă. 


Un aspect-cheie al abordării motivaţionale este recunoaşterea faptului că procesul 
confruntării se asociază cu creşterea şi confirmarea rezistenţei la schimbare. Cu cât 
cineva este forțat mai tare, cu atât se creează mai multă rezistență. Probabilitatea de 
a declanşa schimbarea creşte utilizând o abordare nonconfruntaţională/nonconflict, 
care să accentueze răspunderea personală şi să recunoască importanţa oferirii de 
oportunități beneficiarului pentru a-şi explora comportamentul şi consecinţele 
acestuia, atât negative, cât şi pozitive. 

Ce este motivaţia? 


Motivația pentru schimbare înseamnă mai mult decât respectarea unor reguli, 
înseamnă mai mult decât un acord stabilit cu consilierul sau respectarea regulilor pentru 
a evita o ameninţare. Un om este cu adevărat motivat să se schimbe dacă este: 


e dispus 
e capabil 
e pregătit 


Gradul şi nivelul motivaţiei variază pentru diferite activităţi. 
Dispus — Importanță 


Înainte ca o schimbare să poată avea loc, ea trebuie recunoscută ca fiind suficient 
de importantă pentru a încerca măcar. O anumită acţiune continuă până în momentul în 
care ceva anume ne avertizează că lucrurile trebuie să se schimbe. Trebuie identificată 
o discrepanţă sau o inconsecvenţă între acţiunile actuale şi valori, credințe sau 
obiective. Disponibilitatea de a se schimba trebuie să vină din interiorul, din sinea 
persoanei şi este în strânsă legătură cu propriile sale obiective şi valori — să nu fie ceva 
ce depinde de recompense externe sau pedepse. 


Capabil — Încredere 


O dată ce am identificat disponibilitatea de a se schimba, trebuie să existe şi 
încrederea în schimbare. Este necesar ca atât consilierul, cât şi beneficiarul să fie 
încrezători în posibilitatea schimbării. Credinţa beneficiarului că se poate schimba este 
un bun prevestitor al schimbării (Miller & Rollnick, 2002). Credinţa consilierului în 
potenţialul beneficiarului are, de asemenea, o mare influenţă. 


Pregătit — Acum este momentul potrivit 


În cele din urmă, trebuie identificat momentul potrivit pentru schimbare. Chiar dacă 
importanţa şi încrederea pot fi ridicate, poate nu este momentul potrivit pentru ca 
schimbarea să aibă loc. Este esenţial să observăm momentul potrivit şi să acţionăm în 
consecinţă. În tabelul de mai jos sunt menţionate exemple despre ce ar putea afirma 
oamenii, indicatori ai motivaţiei lor. 


Componentele Semne ale unui nivel | Nivel ridicat al motivației 

motivaţiei scăzut al motivaţiei 

Dispus, capabil şi | Semne ale rezistenţei Afirmații 

pregătit automotivante/semne ale 
schimbării 

Dispus De ce ar trebui să... / Vreau să mă schimb 

Importanță (de ce ?) Ă, dar... fiindcă... 


Sunt îngrijorat 
Avantajele schimbării sunt... 


Capabil Nu pot Pot să fac asta. 
Încredere (cum ?) Nu e vina mea Am aceste abilităţi 
Ei trebuie să se schimbe, | Am făcut-o şi altă dată 
nu eu Voi reuşi să fac asta, în 
Nu e sub controlul meu aceste situaţii 
Pregătit Nu acum Acum e momentul potrivit 
(când ?) O s-o fac, la un moment dat | Pot să fac primul pas 
Am început 

Gradul de motivaţie variază şi oamenii au adesea sentimente amestecate sau idei 
contradictorii despre ceva / cineva (ambivalenţă). 


Nepregătit------------------------------------- Ambivalenţă 
nenea Pregătit 


Rezistență Ambivalență Discuţii despre schimbare 


Ambivalenţa este normală. 
Motivația este un proces dinamic. 


Ciclul Schimbării 


Un model util care ne ajută să înțelegem procesul schimbării a fost oferit de doi 
psihologi, James Prochaska şi Carlo DiClemente în 1982. Ei au încercat să înţeleagă 
cum şi de ce se schimbă oamenii, fie singuri, fie cu sprijin din afară. Cei doi psihologi au 
descris o serie de faze prin care trec persoanele în decursul procesului de schimbare. 
Abordarea motivaţională este folosită pentru a-i determina să treacă dintr-o fază în alta. 
În cadrul acestei abordări, „motivaţia” poate fi înțeleasă drept starea actuală a unei 
persoane sau cât este de pregătită pentru a face schimbarea. Aceasta este o stare 
internă care poate fi influenţată de factori externi. Motivul pentru care aceste faze sunt 
prezentate ca un cerc (sau o roată) este că această figură reprezintă realitatea, aceea 
că în aproape orice proces de schimbare este normal ca persoanele să parcurgă cercul 
de mai multe ori înainte de a realiza o schimbare stabilă. Cercetările inițiale asupra 
fumătorilor au demonstrat că aceştia trec prin acest cerc de la 3 până la 7 ori (în medie 
de 4 ori) înainte de se a lăsa, în cele din urmă, de fumat. Acest model recunoaşte 
recăderea ca fiind un eveniment normal sau o fază normală a schimbării şi sugerează 
că ar trebui adoptate, de către consilier, diverse abordări în funcţie de faza în care se 
află beneficiarul în procesul schimbării. 


În studiile lor au încercat să exploreze natura schimbării comportamentale în raport 
cu procesele implicate în promovarea şi menţinerea schimbării. În baza concluziilor din 
studiile lor, Prochaska şi DiClemente au propus o serie de faze prin care trec 
persoanele în procesul de schimbare a unui comportament problematic. Modelul 
denumit „ciclul schimbării” are şase faze: 

Mentinere 


Schimbari 
active 


Recadere 


Decizie 


Pre- 
contemplare 


Contemplare 


Este folosită o abordare motivaţională pentru a-i ajuta pe oameni să avanseze dintr-o 
fază în alta. Acest model sugerează consilierului că ar trebui să adapteze diferite 
abordări, în funcţie de faza în care se află beneficiarul în procesul schimbării. 


Fazele ciclului 


Ce ar putea 
spune şi gândi 
oamenii în 
această fază 


Sarcini pentru consilier 


Pre-contemplare — 
tribunalul şi consilierul 
cred că beneficiarul 


„Nu am o 
problemă, doar 
că alții nu sunt 


Dacă unei persoane aflate în această fază 
i se spune că are o problemă, va fi mai 
degrabă surprinsă decât defensivă. 


trebuie să îşi schimbe de acord” Beneficiarul are nevoie să primească 
comportamentul, dar informații şi feedback despre problemele 
beneficiarul nu îl existente şi trebuie să devină conştient că 
consideră ca fiind o trebuie să se schimbe. 

problemă 

Contemplare — „Pe de o parte Odată ce a devenit oarecum conştient de 
peneficiarul are îndoieli | vreau să mă problema sa, beneficiarul intră într-o stare 


privind stilul său de 
viață, cântăreşte 
elementele pro şi contra 
legate de 
comportamentul 
infracţional şi se 
gândeşte la posibilitatea 
de a se schimba 


schimb, dar pe 
de alta nu vreau” 


ambivalentă, în care se şi gândeşte, dar şi 
respinge posibilitatea de a se schimba, 
oscilând între motive de îngrijorare şi 
justificări ale lipsei îngrijorării. Consilierul ar 
trebui să profite de fiecare ocazie pentru a 
explora această ambivalenţă şi a înclina 
balanţa în favoarea schimbării. Aceasta este 
faza în care Interviul Motivaţional poate fi cu 
atât mai util pentru promovarea schimbării. 

Decizie — „Vreau să-mi Când balanţa se înclină, beneficiarul va lua 
beneficiarul e pregătit schimb decizia de a-şi schimba un anumit 
să facă anumite alegeri | comportamentul” | comportament. Consilierul va auzi mai multe 
referitor la ceea ce afirmaţii automotivante şi mai puţine cuvinte 
urmează să facă de rezistenţă. Există disponibilitatea pentru 
schimbare şi trebuie explorate modalităţi de 
depăşire a posibilelor obstacole. Sarcina 
consilierului în această fază este să îl sprijine 
pe beneficiar cu informaţiile în baza cărora a 
luat decizia să se schimbe şi să identifice o 
strategie prin care să îşi poată atinge acest 
obiectiv. În acest moment, auto- 
responsabilitatea este foarte importantă, 
precum şi încrederea beneficiarului în propria 
abilitate de a se schimba. Astfel, este 
esenţial să colaborăm cu beneficiarul pentru 
a identifica strategii față de care să se simtă 
încrezător. 
Acţiune — beneficiarul „Am început Beneficiarul a luat decizia clară de a se 
face deja paşi spre să...” schimba şi se află în procesul de a 
schimbarea activă a întreprinde acţiuni pentru a-şi atinge 
comportamentului obiectivele. Adesea, beneficiarii îşi 
construiesc propriile strategii de schimbare, 
pe care au şanse mai mari să le urmeze. 
Asta nu elimină nevoia de intervenţie, ci 
subliniază importanţa ca decizia iniţială de a 
se schimba să fi fost luată de către 
beneficiar. 
Menţinere — „Mă schimb” Faza de menţinere se axează pe susţinerea 
beneficiarul schimbării în faţa dificultăţilor. Viaţa e plină 
colaborează în mod de greutăţi şi evenimente neprevăzute ce ar 
constructiv cu putea afecta schimbările pe care oamenii le- 
consilierul de au făcut. În acest sens, menţinerea 
probaţiune şi cu alte înseamnă prevenirea recăderii. Ar trebui să 
persoane pentru a remarcăm că menţinerea schimbării 
dezvolta strategii pe comportamentale ar putea necesita abilităţi şi 
termen lung pentru a-şi strategii diferite de cele ce au fost necesare 
menţine schimbarea pentru a declanşa schimbarea. 
Recăderea sau „Am făcut un Recăderea nu e întotdeauna un eşec, ci doar 
căderea — beneficiarul | pas înapoi, dar | o etapă a procesului de învăţare. Unii 
a revenit la un anumit nu e totul oameni, descurajaţi de acest simţ al eşecului 
model comportamental | pierdut” şi ruşinii, pot să recadă în precontemplare; 


legat de comiterea de 
infracţiuni. Poate fi 
vorba de un incident 
izolat sau de o revenire 
mai substanţială. În 
activitatea motivaţiona- 
lă sistematică, aceasta 
este considerată o 
potenţială experienţă de 
învăţare, şi nu un eşec. 


mulţi parcurg apoi ciclul spre contemplare 
sau decizie. Este important ca beneficiarul să 
aibă şansa să se gândească la simple 
strategii de salvare şi să îşi facă timp să 
înveţe din greşeli. Uneori recăderea poate 
însemna deplasarea pe Ciclul Schimbării 
până în contemplare, pentru a mai lucra la 
rezolvarea gândurilor şi sentimentelor 
ambivalente referitoare la nevoia de a se 
schimba. 

Ce este Interviul Motivaţional (IM)? 


William Miller şi Stephen Rollnick, consideraţi creatorii Interviului Motivaţional, l-au 
definit drept „un stil de consiliere directiv, centrat pe beneficiar, pentru a-l ajuta să-şi 
exploreze şi să-şi rezolve ambivalenţa cu privire la schimbarea comportamentului”. 
Examinarea şi rezolvarea ambivalenţei sunt scopul său central, iar consilierul 
direcționează în mod intenţionat discuţia, urmărind acest scop. 


Interviul Moiivaţional nu este o tehnică sau un sei de tehnici de „aplicat” 
persoanelor, este mai degrabă un stil interpersonal modelat de o filozofie centrală 
potrivit căreia toţi dispunem de un potenţial puternic de a ne schimba. Totuşi există 
diverse tehnici de consiliere caracteristice abordării motivaţionale. Astfel, stilul abordării 
este unul blând şi pozitiv; nu se caracterizează prin a judeca şi a provoca, dorinţa de 
schimbare vine de la persoana în cauză şi nu este impusă de către consilier. Oferă 
alternative, şi nu răspunsuri, iar scopul este doar acela de a obţine o dorinţă internă de 
schimbare. 


Există o serie de prezumții referitoare la schimbare care sprijină această abordare: 


e Cu toții experimentăm schimbări comportamentale atât în plan personal, cât şi 
profesional. 


e Modul în care experimentăm schimbarea depinde de propriile circumstanțe, de 
starea de spirit şi situaţia la momentul respectiv. 


e Astfel, răspunsul nostru la schimbare poate varia în funcţie de situaţie. 
e Schimbarea nu are loc întotdeauna rapid. 


e Ritmul în care are loc schimbarea este variabil, depinde de situaţie, de 
circumstanţele individuale şi de abilitatea de a-i face față la momentul respectiv. 


e Rezolvarea unor probleme care persistă de mult timp poate însemna un proces 
mai lung, care poate fi dificil şi dureros, pentru că orice schimbare presupune o 
pierdere. 


e Simpla cunoaştere a faptului că o anumită situaţie este dăunătoare nu este 
suficientă pentru a motiva schimbarea, iar recăderea este normală. 


Principiile Interviului Motivațional 


Principiile IM se bazează pe credința că toţi oamenii dispun de un potenţial al 
schimbării şi că rolul consilierului este de a elibera acest potenţial folosind procesul 
natural de schimbare. Există patru principii esenţiale: 


Exprimarea empatiei 


Este esenţială abordarea unui stil empatic prin care consilierul de probaţiune 
încearcă să înțeleagă exact situaţia beneficiarului, fără a-l judeca, critica sau învinui. 
Această abordare transmite mesajul „Ştiu cum te simţi”. De asemenea, permite 
consilierului să exploreze suferinţa din jurul comportamentului, precum şi aspectele 
plăcute ale acestui comportament. Consilierul adoptă o atitudine de ascultare 
respectuoasă - dorinţa de a înțelege şi aprecia perspectiva beneficiarului. Empatia este 
în special asociată cu terapia centrată pe client şi a fost încorporată cu succes în multe 
alte programe care îi ajută pe oameni să se schimbe. Cercetările au demonstrat că 
indiferent de metoda de consiliere, impactul consilierului are legătură cu gradul de 
empatie demonstrat. 

Când cineva se simte înţeles, este mult mai probabil să se deschidă şi să fie receptiv 
atunci când este încurajat să îşi analizeze motivele din spatele ambivalenţei. 


Evidenţierea discrepanţelor 


Cel de-al doilea principiu al IM este de a crea şi amplifica în mintea beneficiarului o 
discrepanţă între comportamentul actual şi scopurile mai generale. Acest lucru poate fi 
făcut  conştientizând care sunt costurile comportamentului prezent. Când un 
comportament este perceput a fi în conflict cu scopuri personale importante (de ex. 
familie, responsabilităţi, loc de muncă, propria imagine), este mult mai probabil să aibă 
loc schimbarea. Consilierul are ca scop sublinierea neconcordanţelor în cele afirmate 
(de ex. „comportamentul meu nu afectează pe nimeni...) şi diminuarea dorinţei de a 
continua acest comportament, ajutând cu geniilețe persoana să vadă cum 
comportamentul actual o îndepărtează mai degrabă decât să o apropie de scopul său. 
Odată ce beneficiarul a înţeles acest lucru, devine mai motivat să facă schimbări. 


Scopul abordării motivaționale este ca oamenii să-şi identifice propriile motive de 
schimbare şi nu ca acestea să le fie impuse de consilier. Oamenii sunt în general mai 
convinşi de ceea ce se aud pe ei înşişi spunând decât de ceea ce le spun alții. 


Evitarea certurilor/discuţiilor în contradictoriu 


Am menţionat că provocarea directă duce la o rezistență mai mare. Confruntarea 
directă sau un stil prin care judecăm îi fac pe beneficiari şi mai defensivi şi închistaţi în 
starea lor. Abordarea motivaţională priveşte rezistența ca o parte normală a procesului 
de schimbare şi în strânsă legătură cu ambivalenţa față de schimbare. Astfel, 
argumentele împotriva schimbării nu sunt contestate şi, odată ce au fost epuizate toate 
motivele pentru a nu realiza schimbarea, atunci consilierul poate să exploreze motivele 
pentru schimbare şi să sublinieze inconsecvenţele. 


În mod ironic, încercând să convingă, consilierul cel mai probabil va determina 
persoana să rămână aşa cum este. Când comportamentul consilierului nu conduce la 
rezistență, este mai probabil ca schimbarea să se realizeze. 


Sprijinirea răspunderii de sine 


Cel de-al patrulea principiu se referă la credința persoanei în propria abilitate de a 
demara şi a duce la îndeplinire schimbările necesare pe care le-a identificat. Dacă un 
om simte că nu este posibilă schimbarea, atunci aceasta devine o perspectivă puţin 
probabilă. Prin urmare, consilierul are un rol important în a-l ajuta pe beneficiar să 
depăşească barierele impuse de schimbare şi să îşi asume responsabilitatea pentru a 
face posibilă schimbarea. Nu există calea corectă de a te schimba şi, dacă o strategie 
nu funcţionează, pot fi încercate multe altele, limita fiind doar imaginaţia beneficiarului. 


Încrederea consilierului în posibilitatea realizării schimbării este un factor semnificativ 
care contribuie la acest proces. Mesajul din partea consilierului este de sprijin, el 
trebuie să crească numărul de opțiuni, să-l ajute să identifice alte comportamente 
pozitive, DAR este opţiunea fiecărui individ dacă şi cum să se schimbe, şi 
responsabilitatea acestor acţiuni este a sa. 

Modelarea pro-socială este discutată într-un capitol separat, dar vom evidenția aici 
legătura cu motivaţia. Consilierul ar trebui să fie un model pozitiv în generarea 
schimbării, prin propriul comportament, oferind încurajare şi sprijin beneficiarului. 


Motivația şi diversitatea 


Abordarea motivaţională este eficientă doar într-un mediu prietenos şi sigur pentru 
toată lumea. Asta înseamnă să ţinem cont de diversitate (vezi capitolul Abordarea 
diversităţii). Abilităţile motivaţionale pot fi utilizate pentru a identifica diferenţele şi a le 
aborda în mod adecvat. Spre exemplu, în stabilirea unei relaţii umane, trebuie să se ţină 
seama de sex şi diferenţele culturale privind spaţiul personal acceptabil şi contactul 
vizual. Abilitatea esenţială este aceea de a observa reacţia beneficiarului la ceea ce 
spune şi face consilierul şi de a reacționa în concordanță. 


Esenţa abordării motivaţionale este nu de a presupune ce anume motivează o 
anumită persoană, ci de a afla asta de la persoana respectivă. Ne aşteptăm ca 
persoanele să aibă valori diferite, iar scopul este de a le înțelege şi de a găsi o bază 
comună. 


Este important să reținem că unii beneficiari pot întâmpina dificultăţi de citire, 
scriere, înțelegere a limbajului complex, de numărare, de realizare a bugetelor şi pot 
necesita dezvoltarea de anumite abilităţi sociale pentru a putea relaţiona cu alții. 


Dacă are insuficiente abilităţi de înțelegere, un beneficiar ar putea: 

- fi incapabil să înțeleagă până şi cele mai simple instrucţiuni; 

- fi incapabil să îşi facă prieteni şi să devină retras; 

- fi incapabil de a-şi face înțelese sentimentele; 

- fi considerat nepoliticos/neatent; 

- fi agresiv, atunci când lucrurile pe care le spun sau pe care cred că le-au auzit 
sunt interpretate greşit; 

- fi incapabil să se exprime sau să prezinte o opinie; 

- fi incapabil de a lua parte la o discuţie; 

- interpreta greşit ceea ce i se spune. 


Îmbunătăţind aceste abilități, oamenii ar putea deveni mai încrezători în abilitatea lor 
de a se schimba, ceea ce i-ar face mai dispuşi să se schimbe. 


În calitate de consilier de probaţiune, puteţi sprijini beneficiarul evitând folosirea unui 
limbaj complex şi verificând că beneficiarul vă înțelege. Desigur, această idee este 
valabilă şi pentru comunicarea scrisă. 


Înțelegerea comportamentului uman: Abordarea cognitiv-comportamentală 


Multe modele de schimbare se bazează pe Teoria învăţării sociale (Bandura) sau pe 
Abordarea cognitiv-comportamentală, care susține şi modelarea pro-socială. Această 
abordare subliniază rolul factorilor externi în modelarea şi accentuarea proceselor 
cognitive ale individului, de exemplu raționamentul, rezolvarea problemelor şi învăţarea 
prin observaţie, urmărirea modului în care ceilalți se comportă şi dacă comportamentul 
are rezultate pozitive sau negative şi apoi copierea acestuia. 

Abordarea cognitiv-comportamentală lucrează pe principiul potrivit căruia gândurile, 
comportamentul şi sentimentele sunt corelate: 


Comportament 


CE VEDEM 


CEEA CE NU VEDEM 


Gânduri Sentimente 


1. Comportamentul nostru este determinat de gânduri şi sentimente - modelele 
cognitive, emoționale şi comportamentale (ex.: gânduri, sentimente şi 
comportamente) sunt interconectate 


Oamenii au capacitatea de a prelua controlul asupra propriei vieți 


Comportamentul este centrat pe obiective (cu toţii ne comportăm într-un anumit 
mod, din anumite motive) 


Repetăm comportamentele pentru care suntem lăudați, dar... 


Învățăm comportamente şi tipare de gândire prin observarea altora şi 
observarea comportamentelor care sunt lăudate: indivizii nu reacţionează în 
mod direct la stimuli externi — sistemul cognitiv (credințele) mediază între lumea 
exterioară şi sinele persoanei. 


Astfel, ştim că, dacă vrem să schimbăm comportamentul, trebuie să abordăm 
gândurile, sentimentele şi atitudinile care generează acest comportament. Consilierul 
joacă un rol integrant în acest proces, ajutându-l pe beneficiar să identifice şi să 
exploreze gândurile şi sentimentele din spatele comportamentului pe care doresc să-l 
schimbe. De aceea, această abordare este adesea utilizată şi în activitatea de lucru cu 
victimele, beneficiarul fiind încurajat să privească situaţia din perspectiva victimei, şi nu 
doar din propria perspectivă (vezi capitolul din manual redactat de Cristina Călin şi 
Beverly Radcliffe). 


Abilități de intervievare 


Aşa cum am afirmat mai sus, IM nu este o metodă care să fie folosită cu beneficiarii. 
IM presupune o serie de abilităţi de intervievare care, dacă sunt folosite cu măiestrie, 
pot ajuta beneficiarii să treacă cu succes prin diferite faze ale ciclului schimbării. Aceste 
tehnici includ folosirea întrebărilor deschise, ascultarea activă şi reflexivă, sumarizarea, 
lauda şi obținerea de afirmaţii automotivante. 

Întrebări deschise 


La primele întâlniri din cadrul IM, este importantă stabilirea unei atmosfere de 
încredere şi acceptare. De asemenea, este importantă obţinerea de informaţii esenţiale 
de la beneficiar. Un posibil mod de a începe este folosirea întrebărilor deschise, şi nu a 
celor închise, care conduc doar la răspunsuri scurte de tipul da/nu. 


Dacă sunt folosite atent, întrebările deschise pot permite explorarea gândurilor, 
sentimentelor şi comportamentului persoanei în cauză, luarea în discuţie a motivele 
pro şi contra schimbare şi îi permit consilierului să-l înțeleagă pe beneficiar şi să 
demonstreze empatie. 


Consilierul trebuie să fie conştient că succesiunea întrebare/răspuns poate fi simțită 
ca un interogatoriu şi prea multe întrebări pot crea o stare de disconfort. De aceea, este 
important ca intervievatorul să ştie când să se oprească. Miller şi Rollnick sugerează 
folosirea succesivă a maximum trei întrebări deschise şi folosirea reflectării şi a 
sumarizării intercalate cu aceste întrebări, ceea ce conduce la un stil de intervievare mai 
blând şi mai puţin conflictual. 


Exemple de întrebări deschise pot fi „Ce îţi place la jocurile de noroc?”, „De ce crezi 
că este important să faci o schimbare?”, „Spune-mi cum era când toate îţi mergeau 
bine...” Răspunsurile la cele mai bune întrebări deschise sunt informaţii pe care altfel nu 
le-ai fi putut ghici, aceste întrebări sunt esenţiale pentru a descoperi lumea 
beneficiarului. 


Miller şi Rollnick afirmă că întrebări evocative cheie, folosite împreună cu ascultarea 
reflexivă, pot ajuta la obținerea unor afirmaţii automotivante. 


- Întrebările ce reflectă recunoaşterea problemei includ: „Care sunt problemele pe 
care ţi le cauzează alcoolul?”, „Care este cea mai mare problemă a ta?”, „Ce ai dori 
diferit la viața ta?” 

- Întrebările ce reflectă îngrijorare sunt următoarele: „Care sunt dezavantajele 
băuturii?” „Ce te deranjează la ....?” 

- Întrebările ce reflectă intenţia de a se schimba includ: „Ce te face să crezi că este 
important să te schimbi?” „Care sunt lucrurile bune legate de schimbare?*, „Când ai 
mai experimentat schimbarea în trecut?” 

- Întrebările ce reflectă optimismul includ: „Ce îl face pe partenerul tău să creadă că 
poți reuşi?”, „Pe o scară de la 1 la 10, cât de încrezător eşti?” 


Ascultarea activă 


Ascultarea este o abilitate pe care cu toţii credem că o stăpânim, dar de fapt puţini 
dintre noi ascultă aşa cum trebuie, pentru că în realitate trebuie să răspundem unor 
cerințe presante şi există elemente care ne distrag atenţia. Ascultarea activă include 
limbajul corpului, contact vizual, gesturile pe care le facem şi este un proces în dublu 
sens: receptarea şi transmiterea de semnale către cealaltă persoană, care să arate că îi 
acordăm acelei persoane întreaga noastră atenţie. Este o activitate care implică patru 
niveluri: folosirea corpului, a minţii, a inimii şi a spiritului. 


Ascultarea activă este deosebit de importantă când începem să lucrăm cu cineva 
pentru a obține o evaluare exactă şi a stabili o legătură cu respectiva persoană. 
Ascultarea activă înseamnă respect, sunt folosite întrebări deschise şi închise pentru 
a indica interesul şi a oglindi nu numai cuvintele beneficiarului, dar şi alte aspecte 
observate, de exemplu „...pari a fi un pic nefericit...”. 

Ascultarea reflexivă 


Această abilitate este, poate, cea mai provocatoare din cadrul Interviului 
Motivaţional. Ascultarea reflexivă nu înseamnă doar oglindirea cuvintelor pronunţate de 
persoana din fața noastră, dar şi a ceea ce credem noi că a spus. Ascultarea reflexivă 
are scopul de a verifica dacă am înţeles corect şi îi dă posibilitatea beneficiarului de a 
corecta eventualele neînțelegeri, dovedind astfel o empatie mai mare. 


O oglindire corectă a celor spuse permite beneficiarului să-şi exploreze ambivalenţa, 
întrucât reflectăm în discursul nostru discrepanțele din discursul lui. Acest instrument 
este deosebit de puternic atunci când folosim propriile lui cuvinte pentru a reflecta cele 
spuse de el, pentru că astfel este mult mai greu pentru beneficiar să nege că ar fi spus 
el acele lucruri. 


Reflectarea poate fi folosită pentru a contura interviul prin ceea ce alegi să reflectezi 
din discursul beneficiarului şi stilul în care faci acest lucru. De exemplu, poţi alege să 
oglindeşti doar cuvintele („ţi-a plăcut acel moment din viaţa ta”) sau poţi oglindi emoțiile 


(„observ că acest lucru te supără”) sau sensul cuvintelor („te simți rănit de asta”) sau un 
gest nonverbal („văd că eşti afectat, este evident că acest lucru te supără”). 


Utilizarea ascultării active permite beneficiarului să se simtă înţeles şi, prin urmare, 
mai dispus să se implice în relaţia cu consilierul. 


Sumarizarea 


Afirmațiile de sumarizare sunt liantul materialului în discuţie. Pot fi folosite pentru a 
atrage atenţia asupra unor aspecte şi pentru a dirija interviul. Sumarizarea acordă şansa 
unor clarificări şi astfel ne asigurăm că persoana din faţa noastră chiar asta doreşte să 
transmită. Prin sumarizarea argumentelor pro şi contra unui anumit comportament se 
poate schimba balanța motivaţională şi se pot obține declaraţii automotivaţionale, de 
exemplu: „Pe de o parte eşti îngrijorat că bei mai mult decât este bine pentru tine şi 
crezi că asta a condus la câteva din condamnările din trecut. Eşti foarte îngrijorat că 
dacă continui cu acest comportament vei ajunge la închisoare. Pe de o parte, nu ştii 
dacă bei mai mult decât alte persoane pe care le cunoşti şi nu crezi că eşti alcoolic. Se 
pare că pendulezi între două puncte şi nu ştii ce să faci. Această stare poate crea 
confuzie câteodată.” 


Sumarizarea, împreună cu reflectarea/oglindirea, este o modalitate utilă de a separa 
calupul de întrebări adresate beneficiarului şi de a conduce la un stil de intervievare 
mai blând şi mai puţin conflictual. 


Lauda 


Am subliniat deja că este important ca intervievatorul să creadă că oamenii se pot 
schimba şi lauda este un mod de a confirma acest lucru. Prin laudă se transmite sprijin, 
respect şi încurajare. Este exact opusul unei atitudini critice/de judecător şi a umilirii 
persoanei. În momentul în care persoanele nu se simt judecate/criticate, se relaxează şi 
sunt mai dispuse să dezvăluie informaţii şi aspecte mai puţine pozitive despre ei. Lauda 
este modalitatea prin care recunoşti părţile bune din viața cuiva, de exemplu: „Ai realizat 
multe ajungând în acest punct ...”. Sunt multe studii care sprijină opinia potrivit căreia 
oamenii sunt mai predispuşi să se schimbe dacă le este recompensat comportamentul. 
Mulţi beneficiari s-au confruntat foarte mult cu un feedback negativ pe parcursul vieții şi 
nu se poate subestima importanţa unui feedback prosocial pozitiv. 


„Feedback-ul este un dar.” 

Afirmatții automotivante 


Când oamenii încep să îşi dea singuri seama de inconsecvenţele între ceea ce fac 
şi ceea ce îşi doresc cu adevărat, acest lucru îi poate motiva să se schimbe. Abilitatea 
constă în a pleca de la o afirmaţie şi a construi plecând de la acel punct fără ca 
persoana să se simtă presată să acţioneze înainte de a se simţi pregătită. Am subliniat 
deja că, dacă cineva se simte forțat să se schimbe, se poate obține efectul opus şi acest 
lucru poate duce la rezistență. Recunoaşterea problemei este primul pas şi din acest 
punct se poate începe construcţia. Abilitatea constă în obținerea declaraţiilor 
automotivante care duc la angajament şi încredere în posibilitatea de a schimba 
comportamentul. Există dovezi potrivit cărora cu cât se foloseşte mai mult un limbaj care 
implică asumarea unui angajament, cu atât este mai dispusă persoana să se schimbe. 
Optimismul consilierului că schimbarea este posibilă îl încurajează pe beneficiar să 
analizeze succesele anterioare şi să fie optimist că este posibilă schimbarea şi de data 
asta. Afirmațiile automotivante recunosc implicit caracterul negativ al comportamentului 
actual şi sprijină procesul schimbării. 


Balanța motivațională 


Una din trăsăturile IM este că beneficiarul este încurajat să vorbească despre părţile 
pozitive şi negative ale comportamentului său actual. | se poate solicita beneficiarului să 
descrie care sunt avantajele acestui comportament. Acest lucru este de regulă o 
introducere înainte de analizarea celeilalte fete a monedei — dezavantajele. Avantajul 
acestei discuţii este că oamenii încep să vorbească şi să se simtă confortabil, iar 
ambelor părţi ale problemei ambivalente pot fi clarificate. Poate fi constructivă 
desenarea pe hârtie a unei balanţe decizionale, iar beneficiarul să treacă argumentele 
pro şi contra referitoare la un anumit comportament. Adesea doar discutarea părţilor 
negative poate duce la afirmaţii automotivante de schimbare a comportamentului. 


Avantajele schimbării Costurile schimbării 
Costurile dacă nu mă schimb Avantajele dacă nu mă schimb 


Capcane de evitat 


IM s-a dovedit a fi un stil de consiliere extrem de valoros, dar consilierii trebuie să fie 
capabili să recunoască diferitele tipuri de contramotivaţie cu care se pot confrunta, cum 
ar fi rezistența, comportamentul defensiv şi cearta; ei trebuie să dispună de abilităţile 
necesare să le abordeze în mod eficient. Poate că s-a mers prea repede în punerea în 
practică a planurilor de schimbare fără a se verifica mai întâi gradul de pregătire al 
beneficiarului. Dacă aşa stau lucrurile, consilierul a căzut într-o capcană şi îl poate 
determina pe beneficiar să se certe, să-l întrerupă, să nege existența problemei sau să-l 
ignore. Toate acestea sunt semne că beneficiarul nu se simte ascultat, respectat sau 
luat în serios sau poate că pur şi simplu beneficiarul nu este încă pregătit să pună în 
aplicare ceea ce consideră consilierul că este o schimbare evidentă şi necesară de 

comportament. Când se foloseşte IM şi atunci când consilierul observă contramotivarea, 
acesta trebuie să încerce să evite anumite capcane. 


Capcana întrebare-răspuns 


În cazul acestei capcane, dialogul urmează tiparul întrebărilor urmate de răspunsuri. 
Sunt folosite întrebări închise în loc de cele deschise, ceea ce conduce la pasivitate din 
partea beneficiarului şi la închiderea căilor de acces către un nivel mai profund de 
experienţă. După cum am observat deja, întrebările scurte şi răspunsurile succinte nu 
duc la nimic bun, nu îi permit aproape deloc beneficiarului să-şi exploreze ambivalenţa 
sau nu permit aprofundarea relaţiei dintre consilier şi beneficiar. 


Capcana confruntării/negării 


Când ne confruntăm cu contramotivaţia, este foarte uşor să cădem în capcana 
confruntării/negării; când beneficiarul nu este încă pregătit să se schimbe, la orice 
argument al consilierului el aduce un contraargument. Totul începe când consilierul (mai 
degrabă decât beneficiarul) identifică o anumită problemă şi apoi încearcă să-l convingă 
pe beneficiar că trebuie să facă ceva în legătură cu acea problemă. IM încurajează 
ideea ca beneficiarul să spună cu voce tare motivele pentru schimbare, în loc ca 
intervievatorul să se angajeze în încercări zadarnice pentru a-l convinge să se schimbe. 
Dacă nu-i laşi beneficiarului nici o altă şansă decât aceea de a se certa, atunci asta se 
va întâmpla. 


Capcana expertului 


În acest caz, consilierul cade în capcana în care lasă impresia că el are toate 
răspunsurile şi îi dă indicaţii beneficiarului fără să-i permită acestuia să-şi stabilească 
propriile scopuri. Problema aici este că beneficiarul poate accepta pasiv sugestiile 
consilierului şi se poate angaja doar cu jumătate de gură să-şi schimbe 
comportamentul. De asemenea, atitudinea consilierului poate produce rezistenţă acolo 
unde înainte nu exista rezistență. Un consilier care aplică principiile IM va oferi în 
schimb sfaturi, dar va face lucrul acesta numai dacă observă că beneficiarul este 
motivat şi doar la cererea beneficiarului sau dacă observă că beneficiarul este în pericol 
dacă nu i se dau sfaturi. 


Capcana etichetării 


Capcana etichetării este o problemă specială în domeniul dependenței, dar are 
implicaţii şi în activitatea serviciilor de probaţiune când sunt folosite anumite cuvinte, 
cum ar fi „puşcăriaş” sau altele echivalente. Această capcană apare atunci când un 
consilier, în încercarea de a determina pe beneficiar să-şi privească cu realism situația, 
încearcă să-l convingă că este „alcoolic” sau „dependent de droguri”. Aceste etichete 
poartă cu ele un stigmat şi de aceea fac să crească rezistenţa la schimbare, în loc să 
încurajeze schimbarea. Abordarea motivaţională evită etichetarea şi consideră că 
problemele pot fi complet explorate fără nevoia de etichetare. 


Capcana îÎnvinovățirii 


Mulţi beneficiari îi învinovăţesc pe alţii pentru problemele lor şi consilierii se pot simți 
obligaţi să le arate cum ei sunt de fapt responsabili pentru situaţia în care se află. 
Învinuirea nu este relevantă. Miller şi Rollnick sugerează aplicarea unei politici gen 
„lipsa de vină”, pentru că importantă nu este învinovăţirea, ci ce putem face acum 
pentru a remedia situaţia. Dacă apare în discuţie ideea de vină, reformulaţi astfel: „...în 
acest moment nu mă interesează cine este vinovat, ci mă interesează să ştiu ce 
probleme sunt şi cum poți să le faci faţă ...” 

Capcana concentrării premature pe o anumită problemă 


Se întâmplă când consilierul şi beneficiarul doresc să se concentreze pe teme 
diferite, de exemplu când consilierul doreşte să discute despre comportamentul 
infracțional, dar beneficiarul doreşte să discute o gamă mai largă de aspecte. Este bine 
să-i permiteţi beneficiarului să abordeze tema pe care o doreşte. Interviul poate fi mai 
apoi uşor redirecționat folosind reflectarea şi sumarizarea. 


Tehnici de ajutor 


Când se lucrează cu contramotivarea, este important de reţinut că, atunci când 
simţiţi că persoana din fața dvs. opune rezistenţă sau începe să fie certăreaţă, nu este 
neapărat vina acesteia. Consilierul îşi poate schimba comportamentul pentru a obține 
un răspuns diferit. Se poate ca intervievatorul să meargă prea rapid, să dea sfaturi într- 
un moment nepotrivit înainte ca beneficiarul să fie dispus să le primească sau poate că 
beneficiarul se simte pur şi simplu judecat. De aceea, consilierul trebuie să-şi 
amintească să schimbe strategia în funcţie de rezistenţa pe care o întâmpină şi să 
reformuleze afirmaţiile pentru a da un nou impuls discuţiei. Amintiţi-vă întotdeauna că 
puteţi reduce nivelul de rezistenţă schimbând subiectul şi direcționând discuţia spre 
opțiuni şi scopuri sau îi amintindu-i beneficiarului că opţiunea de a se schimba este a lui. 


Multe din abordările de succes în activitatea cu beneficiarii implică angajarea 
acestora în rezolvarea problemei. 


Ei trebuie să înveţe să fie independenţi în momentul în care încetează colaborarea 
cu Serviciul de probaţiune . De aceea, este utilă identificarea punctelor forte (le avem cu 
toții!!!) şi a punctelor de sprijin, precum şi o atitudine optimistă în privinţa a ceea ce se 
doreşte a se realiza. Totuşi, toţi trebuie să recunoaştem că recăderea este o fază 
inevitabilă a schimbării, însă trebuie să o recunoaştem şi să lucrăm cu ea. În ultimă 
instanță, dacă intervievatorul este în impas şi nu mai ştie ce să spună, poate fi utilă 
folosirea exerciţiilor cu creionul pe hârtie pentru a cere beneficiarului să-şi prezinte viaţa, 
să analizeze efectele infracţiunilor lui asupra celorlalţi, să deseneze balanţa 
motivaţională, să scoată la iveală declaraţii automotivante şi să elaboreze planuri de 
acțiune pentru schimbare. 


Motivația: rolul organizaţiei 


Cea mai mare parte a acestui capitol s-a referit la modalităţi de creştere a motivaţiei 
de a se schimba. Este important să ne amintim că experienţa beneficiarului cu 
probaţiunea şi consilierii îi va influenţa în fiecare moment motivaţia. Dacă oamenii sunt 
întâmpinați într-un mod adecvat atunci când sosesc la Serviciul de probaţiune, dacă nu 
sunt lăsaţi să aştepte mai mult decât ar fi rezonabil, dacă toţi angajaţii se comportă cu ei 
într-un mod agreabil şi respectuos şi, în general, dacă Serviciul de probaţiune îi tratează 
cu respect, atunci toate acestea vor duce la creşterea motivaţiei beneficiarilor. În acelaşi 
timp, lipsa de respect îi face pe oameni să nu fie dispuşi să respecte regulile, ceea ce 
poate fi foarte descurajant. 


IM şi alte tehnici sunt foarte valoroase în timpul anumitor sesiuni de lucru, dar 
prezentarea generală a Serviciului de probaţiune şi caracterul instituţiei influențează 
în permanenţă motivaţia beneficiarilor. 

Beneficiarul involuntar şi cum se poate menţine motivaţia în general 


Am discutat în acest capitol de motivarea persoanelor pentru a se schimba, şi acest 
lucru se poate realiza mult mai uşor dacă beneficiarul s-a oferit din proprie iniţiativă să 
participe la întâlniri. Acest lucru demonstrează cel puţin un grad de disponibilitate pentru 
analizarea unei anumite probleme. În activitatea de probaţiune, mulţi beneficiari vin la 
Serviciul de probaţiune pentru că există o decizie a instanței care le cere acest lucru. Ei 
pot intra la şedinţele de consiliere simțindu-se furioși, plin de resentimente şi fără dorinţa 
de a discuta aspecte personale cu funcţionarii serviciului. În loc să priviţi aceste lucruri 
ca pe o barieră în calea folosirii IM, tocmai acesta este motivul pentru care IM se poate 
dovedi un instrument eficient. Chiar dacă beneficiarul nu a avut posibilitatea de a alege 
să participe la şedinţele de consiliere, el are posibilitatea de a alege cu privire la ceea ce 
discutati; unul dintre elementele-cheie ale IM este că beneficiarul este liber să facă ceea 
ce doreşte, deşi va trebui să suporte consecințele actelor sale. Este important să se 
pună accent pe controlul personal asupra subiectelor discutate, aşa cum este, de 
asemenea, importantă stabilirea rolului şi a responsabilităților consilierului. Acest lucru 
poate fi văzut şi ca un contract între consilier şi beneficiar privind rezultatele dorite şi 
natura relaţiei dintre cei doi. Studiile au arătat faptul că, dacă există un acord clar cu 
privire la cât de departe se poate merge, roluri, aşteptări şi rezultate, creşte 
probabilitatea finalizării cu succes a ordinului de supraveghere impus de instanţă. 
Autoritatea este mai bine acceptată ca fiind legitimă şi gradul de angajare pentru 
implementarea schimbării creşte. 


Dacă beneficiarul se simte implicat în realizarea planului de intervenţie, dacă nu 
toate obiectivele sunt stabilite de consilierul de probaţiune şi dacă relaţia dintre consilier 
şi beneficiar se bazează pe încredere şi respect, este mult mai mare probabilitatea ca 
motivaţia să fie menţinută pe toată durata supravegherii şi ca schimbarea să se 
realizeze cu succes. Consilierul de probaţiune este un model pozitiv şi prosocial, care 
crede în schimbare şi în abilitatea beneficiarului de a-şi contura un viitor pozitiv. Pentru 
ca această abordare să poată fi susținută de către consilieri, este important ca 
organizaţia în care aceştia lucrează să fie şi ea una pozitivă şi pro-socială, cu o viziune 
atât pentru angajaţi, cât şi pentru beneficiarii serviciilor oferite. Fiecare are rolul său, 
indiferent cât de neînsemnat ar părea, în conturarea viitorului beneficiarului. 

Modelarea pro-socială 


John Teasdale 


Scopul acestui capitol 


e  Clarificarea în teorie şi în practică a ceea ce înseamnă modelarea pro-socială 
e Stabilirea implicaţiilor şi a modalităţii de aplicare în practică 
e Identificarea abilităţilor necesare pentru a fi eficientă 


Profesorul meu favorit 


Când am început şcoala, la 4 ani, profesoara mea favorită era dra Laurent. Ştiai de 
la început la ce trebuie să te aştepţi de la dra Laurent pentru că explica foarte clar ceea 
ce aşteaptă ea de la tine. Acest lucru m-a ajutat foarte mult atunci când am început 
şcoala, când învăţam cum trebuie să mă comport într-un mediu nou pentru mine. Dra 
Laurent a precizat, încă de la început, în ce limite ne încadrăm în privinţa 
comportamentului şcolar, mai ales în clasa sa, şi ceea ce aveai şi ce nu aveai voie să 
faci. Dra Laurent avea reguli pe care trebuia să le urmezi; dacă nu le respectai, trebuia 
să te aştepţi la urmări. 


Dra Laurent era destul de dură, dar întotdeauna corectă: dacă spunea că urma să 
facă ceva, o făcea. Avea reguli normale, echilibrate, realiste, care puteau fi impuse - nu 
prea multe şi nici prea puţine. Ea era cea care mă ajuta cel mai mult la citire şi la 
scriere. Ea a făcut ca învăţătura să fie distractivă şi interesantă; era foarte bună la 
descrierea şi explicarea lucrurilor şi spunea foarte clar ceea ce dorea de la tine. 
Abilitatea de a descrie, explica şi demonstra, îmbinată cu cea de a stabili foarte clar 
care sunt limitele într-o relaţie, a făcut ca dra Laurent să fie o profesoară foarte bună. 


În şcoala generală, dra Andrews era una dintre profesoarele mele favorite — cred că 
era favorita tuturor. Dra Andrews zâmbea mereu; nu tipa niciodată, era prietenoasă şi 
caldă. Dra Andrews îţi dădea întotdeauna impresia că era interesată de ceea ce făceai, 
de cum progresai; simțeai că drei Andrews chiar îi păsa de tine şi făcea tot ce putea ca 
să te încurajeze. Tuturor le plăcea de dra Andrews, iar dânsei îi plăcea de noi toţi. Era 
una dintre cele mai respectate profesoare din şcoală, toți o ascultau şi încercau să facă 
ceea ce ea le cerea. 


Apoi, când am împlinit 14 ani, a apărut dl Tyson de la desen tehnic. DI Tyson era 
înalt şi chipeş. Era foarte sigur pe el, dar fără a fi arogant, relaxat şi calm, fără a fi 
indiferent, la modă şi la zi, fără a te face să te simţi inferior. Atunci când dl Tyson 
spunea să ai grijă cum desenezi, aveam mare grijă cum desenam, iar când îmi spunea 
să nu apăs prea tare creionul, nu apăsam prea tare. Adesea îl priveam şi mă gândeam 
că aş fi vrut să fiu exact ca dânsul când mă voi face mare. 

Aceasta este experiența pe care am avut-o cu profesorii din şcoală, cei care m-au 
influenţat şi mi-au modelat gândirea şi comportamentul, iar metodele folosite de ei 
pentru a realiza aceasta descriu ceea ce înseamnă modelarea pro-socială. 


Care au fost profesorii tăi favoriţi şi de ce? De ce ti-au plăcut? Care dintre calităţile lor 
te-au influenţat şi pe tine? 


Ce înseamnă modelarea pro-socială 


Gândindu-mă la acei profesori şi la alţii care au avut un impact constructiv şi pozitiv 
asupra vieţii mele, este important să observăm faptul că ceea ce contează în primul 
rând este felul în care relaţionează unii faţă de alţii; interacţiunea noastră cu ei, 
abordarea, stilul sau abilitatea de a ne angaja şi de a participa în relaţii cu indivizi şi 
grupuri se regăsesc adesea în centrul succesului şi eficienţei noastre. Studiul lui Chris 
Trotter evidenţiază faptul că succesul modelării pro-sociale depinde în parte de aceste 
calități. Felul în care lucrăm cu infractorii şi în care colaborăm determină abilitatea de a 
putea face intervenţii pozitive, care vor genera la rândul lor schimbări pozitive. 


Ceea ce nu este modelarea pro-socială 


Trotter subliniează faptul că aceasta nu este o soluţie simplă, aplicabilă. Nu există 
baghete magice care să schimbe peste noapte felul de a fi al oamenilor. Obţinerea unei 
schimbări pozitive nu este un proces uşor sau direct, adesea implică obstacole şi multă 
perseverenţă (vezi capitolul referitor la Tehnici motivaţionale). Modelarea pro-socială nu 
este o concepţie nouă: oamenii au folosit cu multe generaţii în urmă aceste abilităţi 
pentru a implementa acest model. Noi ştim aceasta pentru că am trecut prin aşa ceva, 
nu numai la şcoală cu profesorii, dar şi acasă, în viaţa şi relaţiile noastre. Implementarea 
acestei abordări nu este dificilă, dar necesită un efort susținut în timp. Modelarea pro- 
socială nu este o „opțiune simplă — un mod de a permite oamenilor să facă ceea ce 
doresc fără a stabili limite”. 


Ingredientele principale pentru a avea o reuşită 
Există trei ingrediente principale pentru o abordare reuşită: 


1. abilitatea de a dezvolta relaţii de înaltă calitate, 

2. abilitatea de a acţiona ca model şi de a demonstra prin acţiunile şi 
comportamentul propriu ce fel de comportament aştepţi de la alții, 

3. abilitatea de a reafirma comportamentul aşteptat şi de a descuraja celelalte 
tipuri de comportamente care trebuie schimbate. 


1.Relații de înaltă calitate 


Ce înseamnă o relaţie de înaltă calitate şi care sunt aspectele principale? Dacă vă 
gândiţi la relaţiile pe care le aveţi cu alţii, atât în viața personală. cât şi în cea de la 
serviciu, începeţi să vă daţi seama că relaţiile cele mai bune cuprind o serie de aspecte 
obişnuite, care sunt de fapt cheia unei relaţii de succes. În privința teoriei modelării pro- 
sociale, un aspect foarte important îl reprezintă abilitatea de a înțelege care sunt 
limitele unei relaţii, unde încep şi unde se termină. Parametrii unei relaţii, regulile şi 
limitele sunt toţi factori foarte importanţi. 

Dacă vă gândiţi la alte aspecte, probabil că o să întocmiţi o listă care ar cuprinde 
următoarele: 


|. Un stil deschis, cald, flexibil, înţelegător şi entuziast; 


II. Abilitatea de a permite altora să exprime ceea ce simt şi părerile proprii, precum 
şi împărtăşirea experienţei lor fără a se simţi ameninţaţi sau preocupaţi de faptul 
că nu sunt ascultați sau luaţi în seamă; 


Ill. Nevoia de a-i simpatiza pe cei cu care lucrezi sau cel puţin de a avea o 
consideraţie pentru ei; 


IV. Abilitatea de a folosi umorul la timpul potrivit este de asemenea crucială pentru a 
avea succes. Trebuie să fim conştienţi de faptul că umorul ne poate ajuta uneori 
să facem față unor situații foarte dificile şi amenințătoare. Umorul folosit la timpul 
potrivit, cu abilitate, poate diminua şi dispersa adesea unele dintre cele mai 
volatile şi delicate situaţii; 


V. Relaţiile de înaltă calitate depind în mare parte, pentru a avea succes, de un 
contact frecvent sau periodic: nu putem să întreţinem nişte relaţii de înaltă calitate 
cu persoanele cu care nu avem suficient contact; 


VI. În final, probabil lucrul cel mai important, este acela că orice relaţie de înaltă 
calitate există numai atunci când înțelegem reciproc cum trebuie să ne încadrăm 
în limitele relaţiei respective. 


În privința simpatizării şi consideraţiei, despre importanţa acestor aspecte atunci 
când intrăm într-o relaţie, Graham Smith, inspector-şef al Probaţiunii din Anglia şi Țara 
Galilor, a spus odată: 


“Munca faţă în față cu oamenii, care este de fapt esenţa activității noastre cu 
infractorii, depinde foarte mult, pentru a fi eficientă şi a avea succes, de relaţia pe care o 
are funcţionarul cu infractorul. Studiile au arătat că, acolo unde a existat o consideraţie 
între infractor şi funcţionarul respectiv, numărul recidivelor a scăzut. Într-o serie de alte 
studii a reieşit faptul că acolo unde există o consideraţie reciprocă, şi nu aversiune unul 
față de celălalt, a existat o reducere cu 40% a numărului de recidive. Este interesant de 
constatat faptul că a plăcea/a nu plăcea pe cel cu care lucrezi era un aspect care ținea 
mai degrabă de funcţionarul respectiv decât de infractor.” (Graham Smith, Oslo, 1994) 


2. Dezvoltarea abilităţilor pentru a putea deveni un model de urmat pentru ceilalți 


Care sunt calităţile unui model bun? Cum poți să devii un model bun de urmat? 


Înainte de a intra în detalii legate de model, trebuie să definim ce înseamnă 
termenul model în acest context. Trotter menţionează existența mai multor tipuri de 
modele: 


e Primul tip, în general nerealizabil, este „modelul suprem” - în sport sau în celebrităţi 
care apar în presă, eroi, personaje fictive, pozitive, care fac numai bine, dar care nu 
pot fi egalate vreodată de noi 


e Al doilea tip este un model realist, realizabil — oameni cu care ne putem relaţiona în 
viaţa de zi cu zi; oameni care s-au confruntat cu aceleaşi probleme ca şi noi, care s- 
au realizat şi au avut relaţii de succes; sunt oameni care sunt capabili să se bucure 
de un stil de viaţă care nu implică un comportament infracţional sau antisocial şi 
care au satisfacţii şi împliniri. 

În cadrul modelării pro-sociale, noi trebuie să aspiram la acest al doilea tip de 
model. Cele mai bune modele de urmat sunt cele precum profesoara mea, dra Laurent, 
care pot da explicaţii concrete şi reale, care ştiu să povestească şi să descrie foarte 
bine, care ştiu să folosească limbajul astfel încât să transmită foarte bine ceea ce 
trebuie să facem sau să înțelegem. 


Cele mai bune modele pun accentul şi pe aspectele şi motivațiile pozitive, iar 
adesea folosesc gratificări. 


Ei ştiu să empatizeze şi să îşi dea seama că oamenilor le este teamă de autorităţi şi 
le lipseşte încrederea în organizaţii - mai ales în cele care se pot folosi de puterea pe 
care o deţin. Ceea ce spunem şi ceea ce facem vor fi baza obţinerii eficienţei: felul în 
care ne comportăm şi lucrurile pe care le spunem sunt cheia succesului. 


Cele mai bune modele sunt oameni punctuali şi de încredere, corecți şi deschişi. 
Aceştia sunt capabili să respecte sentimentele celorlalţi şi au o consideraţie faţă de cei 
cu care lucrează, nu numai față de colegi, dar şi faţă de infractorii cu care 
interacționează. Modelele bune de urmat îşi dau seama că oamenii au uneori puncte de 
vedere diferite, prin urmare, ei le vor lua în considerare şi vor încerca să le înțeleagă. 
Aceştia vor fi întotdeauna pregătiţi să interpreteze motivele şi comportamentul altora în 
mod pozitiv până când au dovezi contrare. Ei nu vor aproba niciodată comportamentul 
infracțional sau antisocial şi îşi vor exprima întotdeauna părerile negative faţă de 
efectele unui astfel de comportament. Modelele bune de urmat vor promova 
întotdeauna imagini pozitive legate de atitudini sociale constructive, relaţii bune de 
familie şi importanţa prietenilor şi a partenerilor care nu sunt certaţi cu legea. 


Prin urmare, cele mai eficiente modele sunt cele care reuşesc să ne demonstreze 
concret şi real comportamentul pe care ar trebui să-l urmeze ceilalţi. Ei sunt capabili 
să se facă înțeleşi şi să fie interpretați întocmai. Ei îi vor gratifica şi îi vor motiva pe 
oameni atunci când aceştia vor face ceea ce li se cere şi nu îi vor critica atunci când 
lucrurile nu merg bine. Ei vor avea în vedere faptul că ne temem de schimbări şi că 
nu avem încredere în indivizii şi organizaţiile care îşi etalează puterea şi care 
încearcă să ne influenţeze. 


În final, ei recunosc faptul că nici unul dintre noi nu este perfect: toți suntem modele 
care încercăm să reuşim. Ei vorbesc deschis despre anumite probleme pe care le-ar 
avea, care adesea sunt similare cu dificultăţile prin care trec infractorii. Schimbarea are 
loc în timp; toți facem greşeli; cu alte cuvinte, toţi suntem oameni şi facem parte din 
umanitatea care include şi succese, şi eşecuri, bucurie şi tristețe, durere şi plăcere. 


3. Susținerea eficientă 


Sustinerea, încurajarea şi motivarea comportamentelor pe care dorim să le obținem se 
poate face mai uşor dacă reuşim să acţionăm şi să răspundem imediat 
comportamentelor pe care încercăm să le influențăm. Puterea acestei reacţii imediate 
poate fi foarte eficientă în declanşarea schimbării. Pentru a avea un potenţial maxim, 
trebuie să acționăm imediat şi să ne asigurăm că răspunsul nostru este clar şi categoric. 
Trebuie să dăm explicaţii clare şi realiste referitoare la un comportament care ar fi 
acceptabil sau inacceptabil. Trebuie să fim foarte clari atunci când încurajăm sau întărim 
un comportament adecvat; transmitem un mesaj care este clar, categoric şi susţinut cu 
tărie. 

Susținerea cu tărie a unui argument funcţionează cel mai bine atunci când încercați 
să încurajați un comportament; nu mai are acelaşi efect dacă apare ca o reacţie 


402 


întârziată. Trebuie să venim cu argumente clare atunci când dorim să încurajăm 
anumite comportamente şi să ne asigurăm că beneficiarii înţeleg motivul pentru care le 
susţinem. Fraze simple (uneori numite „sprijin de bază”), precum „Foarte bine ai făcut!” 
sau „Bine” nu sunt îndeajuns dacă nu sunt însoţite de o explicaţie mai detaliată. Empatia 
şi faptul că arătaţi că i-aţi înţeles pe cei cu care lucraţi vor consolida şi mai mult această 
susţinere. 


Ce gratificări putem să oferim? Problema gratificărilor poate fi una dificilă, care 
depinde de contextul politic în care lucrezi — unele societăţi nu privesc cu ochi buni 
aceste gratificări. De exemplu, nu putem să avem în vedere gratificări financiare pentru 
a obține o schimbare comportamentală, iar atunci trebuie să ne gândim la gratificări 
care nu sunt materiale. 


Studiile lui Trotter au arătat faptul că lauda este un instrument foarte puternic din 
inventarul nostru, mai ales atunci când se doreşte susţinerea, încurajarea şi motivarea 
schimbării. Ştim şi noi cum ne simţim atunci când suntem lăudaţi şi complimentaţi de 
către şefii noştri sau de alţii, cum aceasta ne motivează şi ne încurajează, dorind în 
continuare să avem performanţe şi mai bune. Acest efect îl are şi asupra altora, motiv 
pentru care trebuie să se folosească atunci când este cazul. Trebuie să avem grijă 
totuşi să transmitem aceste laude numai atunci când sunt meritate; laudele trebuie să 
fie reale, să se simtă că vin din suflet. Atunci când laudele sunt transmise fără tact, pot fi 
percepute ca fiind condescendente sau, şi mai rău, sarcastice. 


O a doua gratificare ar fi cea legată de timp. Timpul este important, iar timpul nostru 
oferit celorlalţi poate fi considerat ca o gratificare. Putem spune „O să petrec mai mult 
timp cu tine pentru că văd că răspunzi bine şi eşti entuziasmat.” În conversații, spunem: 
„Merge bine, faci progrese. Nu trebuie să ne întâlnim atât de des şi nu o să-ţi mai ocup 
aşa mult din timpul tău.” Felul în care foloseşti timpul tău — mai mult decât timpul în sine 
- este crucial pentru a fi eficient. Un scop clar definit şi o judecată echilibrată conduc la o 
reuşită sigură. 


O altă gratificare este înregistrarea comentariilor pozitive în rapoarte. Transmiteți 
beneficiarilor că faceţi acest lucru şi arătaţi-le ceea ce aţi scris în rapoarte. Adesea 
înregistrăm numai aspectele negative, incidentele când au apărut probleme sau când 
cineva nu a avut un comportament adecvat. Trebuie să avem grijă să înregistrăm atât 
progresele făcute, cât şi punctele tari. 


Dacă dorim să folosim şi alte gratificări, atunci îi putem asista pe cei cu care lucrăm, 
susținându-i, ajutându-i să îşi rezolve anumite probleme din afara atribuţiilor noastre 
obişnuite, cum ar fi probleme legate de locuinţă sau aspecte legate de ajutorul social, 
găsirea unui loc de muncă sau o problemă personală. 


În final, față de cei care răspund bine şi fac progrese, putem depune un efort mai 
mare, inclusiv considerându-i ca o prioritate şi acordându-le mai mult timp, pentru că au 
un potențial mai mare şi sunt motivaţi să se schimbe. Trebuie avut grijă în această 
situaţie: nu trebuie să ne concentrăm toate eforturile noastre asupra celor care răspund 
bine; adesea, cei mai dificili şi mai intransingenți sunt cei care au cel mai mult nevoie de 
noi. Trebuie să judecăm echilibrat şi să avem o imagine generală clară. 


Pe scurt: lauda este susținerea cea mai acceptabilă şi puternică de care dispune un 
consilier. Este foarte important ca această susţinere să fie întotdeauna legată de un 
anumit aspect din comportament şi să fie explicită, astfel încât infractorul să poată 
face şi singur această legătură. Susținerea nu trebuie să fie făcută la modul general; 
trebuie să fie întotdeauna specifică şi ţintită cu grijă. 

Susținerea trebuie să pară întotdeauna reală, să nu devină un automatism. Un 
exemplu este acela când suntem plătiţi pentru munca noastră. În general, când începem 
să muncim, suntem mulțumiți de salariul stabilit şi de încasări, dar această plăcere nu 
durează mult; după câteva luni, această gratificare automată nu mai are aceeaşi putere 
motivaţională şi devine o obişnuinţă, o luăm ca atare. De aceea trebuie să aveţi în 
vedere faptul că susţinerile automate îşi pierd impactul foarte repede. 


Susținerea trebuie să fie întotdeauna legată de comportament: trebuie să gratificăm 
şi să încurajăm numai comportamentele bune. Nu putem să lăudăm un comportament 
fără un anumit motiv. Lauda, care adesea este neaşteptată, are cel mai mare efect. 


Descurajarea, dezaprobarea unui comportament 


Mereu folosim aceleaşi abilităţi şi metode ca să descurajăm un anumit 
comportament. Trebuie să înțelegem foarte bine de ce anumite comportamente sunt 
inacceptabile; o reacţie susținută, categorică şi imediată în fața acestor comportamente 
ar fi foarte eficientă. O reacţie întârziată nu va avea acelaşi efect. Dacă mâine îi spui 
cuiva că a avut un comportament urât, impactul va fi foarte redus. Motivele şi explicaţiile 
clare legate de comportamentele inacceptabile sunt cele mai eficiente. Dacă sunteți 
capabili să transmiteţi căldură, interes şi preocupare față de cineva care se comportă 
bine şi în acelaşi timp să vă schimbaţi total atitudinea atunci când se comportă rău, veți 
avea o reuşită. 


Este important să tineţi minte de asemenea că un răspuns pozitiv şi imediat față de 
cineva care caută să se schimbe sau să îşi modifice comportamentul sau care exprimă 
regrete şi păreri de rău va avea cu siguranţă efectul dorit. Atunci când interacţionăm cu 
oamenii în privinţa comportamentului pe care îl au, de obicei insistăm sau ne 
concentrăm numai asupra laturii negative — aspectele care ne deranjează. Studiile 
referitoare la modelarea pro-socială ne încurajează să reacționăm invers, să ne 
concentrăm asupra aspectelor pozitive. S-a sugerat faptul că trebuie să transmitem 
patru comentarii pozitive pentru fiecare aspect negativ, cu alte cuvinte, să schimbăm 
dramatic echilibrul răspunsurilor noastre. Trebuie de asemenea să avem în vedere 
comentariile de dezaprobare faţă de comportament şi față de persoana respectivă. Noi 
dorim să schimbăm comportamentul, nu persoana în sine. Nu suntem într-un magazin 
în care vrem să cumpărăm mere galbene, delicioase, de aceeaşi mărime, greutate şi 
culoare! 


Trebuie să ne asigurăm de faptul că obiectivul şi aşteptările stabilite pentru 
schimbarea comportamentului sunt realiste şi realizabile. Dacă stabilim nişte obiective 
prea mari, probabil că vom avea un eşec. 


În acelaşi mod în care încurajăm schimbarea prin înregistrarea comentariilor pozitive 
în rapoarte, putem de asemenea să înregistrăm şi aspectele negative, care vor 
descuraja, sperăm, comportamentele nedorite. Din nou, este important să discutăm sau 
să împărtăşim toate acestea şi să dăm explicaţii legate de ceea ce s-a scris în raport şi 
ce trebuie făcut pentru remedierea acelei situații. 


Întărim ideea că timpul este un instrument important în descurajarea 
comportamentului infracţional şi antisocial. Putem spune „O să petrec mai mult timp cu 
tine pentru că ai nevoie de asta. Va trebui să ne întâlnim mai des pentru că progresezi 
foarte  lent/nu  progresezi.” Utilizarea acestor măsurători cu un nivel 
crescător/descrescător poate avea ca rezultat o influențare eficientă. 

Abilitățile-cheie necesare în vederea oferirii unei modelări pro-sociale eficiente 


Ca să aibă succes, modelarea pro-socială va depinde de asemenea şi de 
dezvoltarea în continuare a unei serii de abilităţi care să completeze practica dvs., 
permițându-vă să puneţi în practică teoria într-un mod în care să poată susţine 
obiectivele pe care doriţi să le atingeţi, ca să promovați eficienţa. 


Abilitatea de a transmite un feedback constructiv este crucială şi probabil cea mai 
importantă în interacţiunea cu ceilalţi. Un feedback constructiv creşte conştientizarea de 
sine, oferă opţiuni şi încurajează dezvoltarea, deci este important atât să îl transmiteti, 
cât şi să îl primiţi. Feedback-ul constructiv nu înseamnă numai feedback „pozitiv”. 


Feedback-ul negativ transmis într-un mod abil poate fi foarte important şi folositor. 
Feedback-ul destructiv nu ar trebui transmis niciodată: acesta reprezintă un feedback 
fără tact. Feedback-ul destructiv îl face pe cel care îl primeşte să se simtă foarte rău, îl 
lasă fără posibilitatea de a clădi ceva şi fără opţiunea de a pune în practică ceea ce a 
învățat. 


Unele puncte generale legate de feedback pot fi folositoare, dar trebuie avut în 
vedere faptul că, pe măsură ce practicaţi şi deveniți mai abili în transmiterea de 
feedback, o să începeţi să aveţi o abordare mult mai sofisticată şi mai rafinată decât 
cea oferită de aceste puncte generale. 


Adesea este important să începeţi cu un comentariu pozitiv. Dacă începeți 
feedback-ul cu comentarii negative, beneficiarii adesea se vor „închide în ei” şi nu vor 
mai asculta ceea ce doriţi să spuneţi. Dacă începețţi cu unul pozitiv, mai mult ca sigur o 
să captaţi atenţia şi interesul lor încă de la început. 


Fiţi mai specifici în privinţa feedback-ului: trebuie să se relaționeze cu acţiunea sau 
cu comportamentul respectiv. Transmiteţi feedback numai legat de o acţiune sau 
comportament care poate fi schimbat de către beneficiar. Fiţi realişti şi concentraţi-vă. 
Întotdeauna oferiţi o alternativă în schimbarea comportamentului sau a acţiunii — nu-l 
rugați pe beneficiar să facă ceva diferit fără a-i acorda un ajutor sau o explicaţie despre 
cum trebuie să acţioneze sau să se comporte. Spuneţi-i ceea ce a greşit şi tineţi minte 
că aici avem în vedere comportamentul şi acţiunile care trebuie schimbate, nu 
persoana. Daţi-le explicaţii, nu-i examinati! 


În general, avem tendinţa de a transmite un feedback în privința comportamentului 
şi le spunem unora că trebuie să se schimbe pentru a fi acceptaţi de altcineva. Este 
mult mai bine să transmiteţi acest feedback pentru că, dacă cineva trebuie să se 
schimbe, atunci dvs. trebuie să credeţi şi să investiţi în acea schimbare: nu aveţi de ce 
să vă distanţaţi de feedback-ul pe care îl transmiteți. 


Atunci când oferiţi feedback, este important să permiteţi beneficiarilor să aleagă 
dacă doresc să-l audă sau nu. Nu puteţi impune schimbarea, aceasta trebuie să vină 
din partea acelei persoane. Oamenii trebuie să înţeleagă de ce trebuie să se schimbe; 
trebuie să accepte nevoia de schimbare, trebuie să vadă că există un avantaj pentru ei 
dacă se schimbă şi trebuie să dorească acest lucru şi să se angajeze să o facă, altfel 
devine o muncă ineficientă. 


Rezolvarea problemei este o altă abilitate importantă şi necesară implementării 


acestui model. Aceasta este abilitatea de a aduna informaţii, de a le sorta, de a vă gândi 
la opțiunile disponibile şi la consecințele legate de aceste opţiuni şi apoi de a acţiona. 

Abilitatea de a asculta este de asemenea foarte importantă şi eficientă. Adesea 
putem interpreta greşit ceea ce spun oamenii, permitem să fim întrerupţi în timp ce 
dialogăm şi facem presupuneri legate de ceea ce ni s-a spus fără a reflecta şi fără a 
verifica dacă am înţeles corect. 


În sfârşit, abilităţile de negociere sunt de asemenea foarte importante. Foarte 
importantă este posibilitatea de a aduna şi centraliza informaţiile, de a le transmite 
altora, de a vedea rezultatele şi de a găsi situaţiile în care aveţi numai de câştigat în 
urma unor compromisuri. 


Comportament şi aspect 


După cum s-a menţionat deja, este foarte important modul în care te comporti 
pentru a fi un funcţionar eficient. Comportamentul tău este expresia: 
gândirii 
motivatiei 
atitudinii 
sentimentelor 


Acestea nu se pot vedea, dar se reflectă în comportamentul pe care îl ai. Oamenii te 
observă şi te judecă în funcţie de comportamentul pe care îl ai — ceea ce spui şi ceea ce 
faci! 


Trebuie să fii foarte conştient de faptul că tu eşti responsabil de propriul 
comportament. Comportamentul şi atitudinea pe care o ai faţă de ceilalţi vor genera şi 
felul în care ei se vor comporta cu tine. Un anumit tip de comportament dă naştere la 
acelaşi fel de comportament: dacă eşti nepoliticos cu oamenii, trebuie să te aştepţi ca şi 
ei să fie nepoliticoşi; dacă nu îi respecţi, atunci nici ei nu te vor respecta. 
Comportamentul tău poate ajuta sau înrăutăţi toate tranzacțiile şi interacțiunile dvs. cu 
ceilalți. 


Tu alegi cum trebuie să te comporti. Comportamentul este o alegere conştientă pe 
care o faci; de aceea trebuie să faci alegerea corectă. Foloseşte-ţi comportamentul la 
muncă în avantajul tău. 


Aspectul tău este de asemenea foarte important, pentru că spune multe despre 
tine. Dacă mă duc la dentist, mă aştept ca acesta să fie curat, să aibă mâinile curate şi 
să fie îmbrăcat adecvat; dacă îmi angajez un avocat care să mă reprezinte în instanţă, 
aş dori ca acesta să aibă un aspect de om inteligent, îngrijit, să nu apară în ultimul 
moment nepregătit, purtând o pereche de jeans şi un tricou. La fel gândesc şi cei cu 
care lucrăm: nu numai că trebuie să avem un comportament adecvat, să ascultăm ceea 
ce au de spus şi să avem încredere, ci să fim şi un exemplu prin aspectul nostru. Nu aş 
dori ca acelui consilier de probaţiune care mă supervizează să nu îi pese cum este 
îmbrăcat, pentru că aceasta ar reflecta şi o lipsă de atenţie faţă de alte aspecte din 
comportamentul său. Acesta este un aspect controversat şi mereu evităm să-l discutăm, 
dar totuşi este important. 


Trebuie să ne simţim confortabil în pielea noastră, având potenţialul şi abilitatea de 
a fi eficienţi. Avem nevoie să fim încrezători în noi înşine şi siguri pe noi atunci când 
lucrăm. Trebuie să fim competenţi şi eficienţi, dar mai ales trebuie să demonstrăm un 
interes entuziast şi real în ceea ce facem. Modelarea pro-socială se bazează în mare 
măsură pe aceste calități pentru a avea succes. 

Dacă munca noastră implică angajarea cu infractorii într-un proces în care scopul 
final este acela de a le schimba acestora comportamentul pe termen lung, atunci 
această abordare a modelării pro-sociale trebuie să fie axa în jurul căreia ne învârtim. 
Trebuie să fie baza şi platforma peste care ne clădim practica noastră. 


Trebuie să îmbrăţişăm şi să recunoaştem importanţa dezvoltării unor relaţii de înaltă 
calitate cu cei cu care lucrăm. Trebuie să ne canalizăm abilităţile către cunoaşterea şi 
înțelegerea acestor comportamente pe care dorim să le susţinem şi trebuie să ne 
asigurăm că putem dezvolta strategii constructive şi pozitive în vederea descurajării şi 
reducerii comportamentelor inacceptabile. Trebuie să acceptăm faptul că nu putem 
schimba comportamentul numai prin a evidenția aspectele negative — prin pedepsirea 
sau prin concentrarea tuturor eforturilor asupra aspectului negativ din comportamentul 
indivizilor —, ci mai degrabă trebuie să punem accentul pe aspectele pozitive din viaţa 
acestor indivizi, pe punctele lor tari şi pe potenţialul pe care aceştia îl au de a se 
schimba şi de a progresa. 


Este important să ştim care este scopul nostru, să ştim exact ceea ce dorim să 
facem şi când puteam realiza aceasta. Trebuie să avem un obiectiv, o structură şi limite 
stabilite care ne vor ajuta să realizăm ceea ce ne-am propus. Trebuie să gestionăm cu 
grijă aceste limite şi să ne asigurăm că le stabilim atât pentru noi, cât şi pentru ceilalți. 
Nu ne putem supăra pe cineva care a întârziat dacă noi întârziem mereu! 


În final, comportamentul nostru este cheia succesului nostru, abilitatea de a fi 
flexibil, corect şi deschis este foarte importantă. Este foarte important să fim capabili să 
descriem şi să explicăm ceea ce se cere, iar abilitatea de a demonstra prin 
comportamentul propriu ce fel de comportament dorim de la alţii este de asemenea 
crucială. 


Trebuie să avem abilitatea de a asculta pentru a-i putea înțelege pe cei cu care 
lucrăm şi pentru a putea interpreta cu precizie ceea ce ei simt. Trebuie să fim empatici 
şi sensibili în fața a ceea ce îi motivează pe oameni şi trebuie să ştim cum să 
răspundem. 


În final, să ţineţi minte, ceea ce spunem şi ceea ce facem, dar şi felul în care o 
facem vor fi modul în care se va evalua eficiența noastră. 

SECȚIUNEA a IV-a 


MANAGEMENT 
ŞI 
SUPERVIZARE 
ÎN PROBAȚIUNE 


Management şi leadership într-o perioadă de schimbare 


Sonia Turner 
Andy Stelman 


Rolul şefului serviciului este esenţial pentru ca organizaţia să îşi atingă cu succes 
obiectivele, atât în ceea ce priveşte rezultatele, cât şi modul în care aceasta este 
percepută în comunitate. De aceea este esenţial ca şefii de servicii să cunoască foarte 
bine acest rol şi cum îşi pot utiliza abilităţile pentru a determina schimbări pozitive în 
viitor. Acest capitol se va axa pe domeniile pe care actualii şefi de servicii le-au 
identificat ca fiind parte integrantă a rolului de a conduce oamenii. 


Abilități de management 


După cum şefii de servicii cunosc, managementul înseamnă a lua decizii, a 
implementa cât mai eficient şi eficace procese şi sisteme şi a utiliza personalul pentru a 
obține rezultatele dorite. Astfel, este de la sine înţeles că personalul este cea mai 
importantă resursă pe care managerii o au la dispoziţie. De asemenea, echipele 
motivate, dedicate şi înzestrate cu abilităţile necesare pentru a-şi îndeplini sarcinile sunt 
fundamentale pentru succesul organizaţiei. 


Perspectiva clasică de management sugerează că funcţia managerială ar fi un 
proces liniar — planificare, organizare, motivare şi control. Totuşi aceasta sugerează că 
managerii au control şi asupra cerințelor pe care organizaţia trebuie să le îndeplinească, 
au la dispoziţie resursele necesare pentru atingerea obiectivelor şi acţionează într-un 
cadru în care pot modifica volumul de muncă primit. Lucrurile nu stau întotdeauna aşa 
în probaţiune, domeniu în care managerii pot avea dificultăţi în planificarea activităţii, 
având în vedere că modificările legislative şi de politică şi distribuirea resurselor 
afectează aria de întindere a deciziilor pe care ei le pot lua. Adesea, managementul 
pare mai degrabă o reacţie la anumite evenimente decât o funcţie strategică şi necesită 
un nivel ridicat de abilităţi interpersonale şi capacitatea de a face faţă într-un mod pozitiv 
situaţiilor conflictuale sau neclare. Managerii trebuie să realizeze toate acestea astfel 
încât să reflecte valorile de bază ale sistemului de probaţiune, dacă doresc ca angajaţii 
să creadă că principiile ce stau la baza muncii lor sunt într-adevăr respectate. 


Următoarele calităţi au fost identificate ca fiind atributele managerilor de succes 
(Pedlar, 1986): 


1. control al realităților de bază 

2. cunoştinţe profesionale relevante 

3. sensibilitate la evenimente 

4. abilităţile de analiză şi rezolvare a problemelor 
5 


abilitatea de a lua decizii 

6. rezistenţă emoţională 

7. atitudine pro-activă 

8. creativitate 

9. abilități sociale şi interpersonale, abilitatea de a motiva şi conduce 
10. angajament faţă de învăţare şi dezvoltarea proprie şi a altora 

11. cunoaştere de sine şi atitudine conştientă 


12. agilitate mintală 


Este important să se dezvolte competenţe manageriale care vor încorpora aceste 
calităţi într-un cadru structurat, pe care indivizii să le poată realiza. 


De asemenea, este esențial ca şefii de servicii să aibă ocazia să facă schimb de 
experiențe, pozitive şi negative, şi să se bazeze unii pe alţii pentru sprijin şi 
îndrumare. 


Şefii de serviciu înşişi au identificat acest aspect, care ar putea fi realizat prin 
dezvoltarea unor grupuri de lucru de diferite grade, la nivel regional. 


Îndrumare practică pentru şefii de servicii 


A. Motivarea personalului 


Ce fel de manager eşti? Cum ţi-ai putea dezvolta stilul de management pentru a 
obține cele mai bune rezultate din partea echipei tale? Acestea sunt întrebări pe care 
managerii simt adesea că nu au timp să şi le pună lor înşişi, dar reflectând asupra lor 
pot avea avantaje pe termen lung. MacGregor a identificat două stiluri de management 
extreme. Managerii de stil „X” îşi consideră angajaţii ca fiind leneşi, lacomi şi nedemni 
de încredere. Drept răspuns, stilul lor de management este critic, caracterizat de un 
control exagerat şi non-consultativ. Personalul este obligat să suporte ameninţări şi 
sancțiuni negative, iar realizările sunt rareori recunoscute. În contrast, managerii de stil 
„Y” îşi consideră angajaţii talentaţi şi dedicați, capabili să înveţe noi abilităţi. Drept 
urmare, conduc într-un stil de colaborare, dezvoltând abilităţile angajaţilor lor, încurajând 
autoresponsabilizarea şi un anumit grad de autonomie a indivizilor. 


Dacă ne imaginăm managerii „X” şi „Y” ca fiind la capetele opuse ale unei linii 
drepte, atunci managerii trebuie să aibă în vedere cum se deplasează pe această linie, 
ca răspuns la anumite situaţii. Uneori managerii trebuie să îşi direcționeze angajații 
pentru a îndeplini sarcini pe care nu vor să le accepte sau să pună la îndoială 
standarde, performanţe sau comportamente inacceptabile. În astfel de circumstanţe, ar 
putea fi necesare caracteristici ale managerilor „X”. Totuşi, dacă obiectivul este 
motivarea personalului şi dezvoltarea unui angajament intrinsec faţă de obiectivele 
sistemului şi serviciului, atunci o deplasare spre stilul de management „Y” ar putea fi mai 
productivă. Abilitatea de management înseamnă menţinerea echilibrului potrivit — dacă 
balanţa înclină prea mult spre „Y”, echipele pot simţi că nu au un lider şi nici sprijin, mai 
ales dacă managerul dă impresia că se teme să ia decizii. 

Stiluri de management 


Stil X: critic, Stil Y: colaborativ, dezvoltă 
control abilităţile forței de muncă şi 
exagerat şi Ca încurajează responsabilitatea 
non- şi un anumit grad de 
consultativ autonomie 


Motivarea personalului, mai ales în perioade de schimbare şi resurse restrânse, 
poate fi o problemă pentru manageri, o problemă căreia trebuie să i se adreseze şi pe 
care trebuie să o monitorizeze în mod regulat. Atunci când se analizează modalităţile 
prin care poate fi depăşită negativitatea la locul de muncă, un bun început este analiza 
motivelor pentru care oamenii îşi doresc să lucreze în acea organizaţie. Probabil că 
aceste motive se bazează pe propriile valori personale ale oamenilor. În organizații 
precum serviciile de probaţiune, se întâmplă adesea ca angajaţii de toate gradele să 
împărtăşească aceleaşi valori. Totuşi, generalizarea este periculoasă şi apar avantaje 
atunci când se investeşte timp pentru a descoperi ce anume îi motivează pe indivizii 
care alcătuiesc o echipă. În timp ce managerii sunt mai abili în a vedea imaginea de 
ansamblu şi a încorpora nevoile organizaţiei în propriile lor atitudini şi decizii, unii 
angajaţi, care deţin o viziune mai limitată, pot avea sentimentul că valorile lor de bază 
sunt ignorate sau subminate, se pot simţi înstrăinaţi, ceea ce poate avea un impact 
negativ asupra performanţelor profesionale. 


Cunoaşterea valorilor personale ale fiecărui individ îl ajută pe manager să înțeleagă 
de ce angajatul se comportă sau gândeşte într-un anumit fel, pentru a se putea adresa 
cauzelor din spatele acelor comportamente sau gânduri. O astfel de abordare are şanse 
să fie mult mai eficientă decât a răspunde semnelor de nemulțumire cu soluții 
superficiale. Managerul trebuie să încerce să înțeleagă sursa acelui comportament şi să 
genereze schimbarea chiar de la acel nivel. Cheia este ca atât aşteptările 
managementului din partea personalului, cât şi ale personalului din partea organizaţiei 
să fie realiste: atunci când se promit lucruri nerealizabile, impactul va fi doar temporar şi 
se vor naşte şi mai multe probleme atunci când aşteptările nu vor fi atinse. În acelaşi 
timp, angajaţii trebuie să simtă că valoarea muncii lor este recunoscută, că li se dă 
şansa să-şi atingă obiectivele şi că deţin o anumită responsabilitate pentru munca pe 
care o desfăşoară. Pentru unii indivizi, aceşti factori sunt direct legaţi de posibilitatea 
unei măriri de salariu sau a unei promovări, în timp ce pentru alţii valoarea este dată de 
calitatea şi conţinutul muncii înseşi. 


Motivarea personalului pentru a se dezvolta profesional este un proces continuu. 
Aşa cum sugerează Maslow, a avea un ţel către care să aspiri este o nevoie umană de 
bază, ce contribuie la bunăstarea de ansamblu şi actualizarea potenţialului individual. 
Dacă personalul pare demotivat, merită analizat dacă nu cumva este plictisit şi are 
nevoie de noi provocări şi sarcini pentru a-şi redobândi entuziasmul. 


Adesea, managerii sunt copleșiți de propriul volum de muncă şi pot avea în vedere 
delegarea anumitor sarcini către unii angajaţi, mai ales a acelora care implică 
activităţi de cercetare sau colectare de informaţii. Pentru persoanele interesate de 
dezvoltarea propriei cariere, şansa de a se dezvolta şi a face dovada unor abilități de 
management poate fi o provocare bine-venită. Nu uitaţi că această muncă trebuie să 
fie recunoscută; poate fi frustrant şi demoralizant să îţi petreci timpul lucrând la un 
proiect pentru care altcineva îşi va asuma toate meritele. 

Un exerciţiu util este să solicitaţi echipei să realizeze o listă cu 10 motive pentru care 
şi-au dorit să lucreze în sistemul de probaţiune, iar apoi să sublinieze trei motive pe care 
le consideră cele mai importante azi, când deja practică această meserie. Aşa ceva se 
poate realiza la nivel individual sau ca un exercițiu de grup la finalul căruia listele sunt 
prezentate şi comparate (poate fi un exerciţiu foarte util pentru consolidarea echipei, 
prin care se evidenţiază faptul că majoritatea angajaţilor împărtăşesc aceeaşi viziune şi 
scop.) Trebuie evidenţiată ideea că oricare ar fi dificultățile actuale, valorile care i-au 
atras la acea meserie şi şansele de a-şi dezvolta rolul, în baza acelor valori, încă mai 
există. 


Ca o alternativă, solicitaţi angajaţilor (individual sau în grup) să se gândească la ce 
anume le afectează motivaţia. Ar putea fi vorba de aspecte legate de muncă, pe care le 
văd ca având un impact negativ asupra lor; încercaţi să păstraţi discuţiile restrânse. 


Apoi realizaţi un tabel cu patru coloane: 


1. În ce fel de cultură organizaţională v-ar | 2. Ce este interesant la munca voastră? 
plăcea să lucraţi? 


3. Ce puteţi face, personal, pentru a avea | 4. Ce realizări vă propuneţi în 
relaţii mai bune cu colegii şi managerii? următoarele şase luni? 


Întrebaţi angajaţii cum pot pune în practică această listă şi ce avantaje ar avea dacă 
ar face asta. Spuneţi-le că le veţi urmări progresele şi stabiliți o dată pentru aceasta, 
cum ar fi o viitoare întâlnire a echipei. 


Ambele exerciţii se bazează pe motivaţia relaţională, care se axează pe abordarea 
problemelor din perspectiva personalului. Punctele-cheie sunt: 


e luaţi în considerare opiniile angajaţilor; 
e  abordaţi într-o manieră pozitivă problemele şi dezacordurile; 


e prezentați problemele ca fiind rezolvabile, prin acţiuni clare şi soluţii posibile, 
generate chiar de angajaţi; 


e faceți legătura între realizările organizaționale şi satisfacția personală; 


e prezentați schimbarea drept o alternativă, şi nu ceva impus, ca urmare a eşecurilor 
identificate; 


e  recunoaşieţi faptul că motivaţia de a învăţa şi a se schimba trebuie să fie intrinsecă 
pentru a fi semnificativă. 


Această abordare presupune că personalul are responsabilitatea de a se comporta 
într-un anumit fel, precum şi abilitatea de a o face; tocmai de aceea genul de întrebări 
folosite încorporează această prezumție (vezi Jenkins, 1990). 


Totuşi, cel mai important instrument motivaţional este modelul oferii de manager. 
Angajaţii trebuie să se simtă protejaţi, valorizaţi şi respectaţi cu adevărat, dacă se 
doreşte dezvoltarea şi menținerea  angajamentului lor față de organizație. 
Recunoaşterea realizărilor doar prin comentarea unui succes îi va face pe oameni să se 
simtă mândri de ei înşişi şi va întări valoarea eforturilor viitoare (comparați cu capitolul 
despre Modelarea pro-socială). 

Întrebări de autoevaluare pentru manageri 


Parcurgeţi următorul chestionar pentru a evalua abilităţile de a motiva personalul: 


- Cum îi faceți pe angajaţi să înțeleagă ce anume doriţi să realizeze? Au obiective 
şi ţinte identificabile şi realizabile? Ce legătură există între acestea şi evaluare şi 
cum sunt ele analizate la supraveghere? 


- Cum arătați recunoaştere angajaţilor care muncesc bine? Când aţi făcut asta 
ultima oară? 


- Cum încercaţi să le faceți munca mai interesantă şi antrenantă, mai ales pentru 
angajaţii care muncesc întotdeauna din greu, dar care par să fi obosit? 


- Cum le permiteţi angajaţilor să îşi asume mai multă responsabilitate pentru 
munca desfăşurată? Cum răsplătiți iniţiativele? 


- Cum încurajați angajaţii să progreseze, asumându-şi noi sarcini şi dezvoltând noi 
metode de lucru? 


- Cum recunoaşteți ambiția? Cum îi puteţi ajuta pe oameni să-şi dezvolte abilităţile 
şi cum îi pregătiţi să profite de şansele de avansare atunci când acestea apar? 


- Cât de accesibil sunteţi? Cât de des vă consultaţi cu angajaţii înainte să faceți 
anumite schimbări? Sunteţi pregătit să luaţi decizii dificile, care pentru o vreme v- 
ar putea face nepopular în cadrul echipei? 


- De unde şiiţi că angajaţii au un raport normal între muncă şi viața personală? 
- Ce metode folosiţi pentru a face faţă fricţiunilor din cadrul echipei? 


-  Cereguli, îndrumări şi politici clare aţi instaurat pentru a vă asigura că angajaţii se 
simt în siguranţă şi protejaţi de agresiuni şi hărţuire la locul de muncă? Cum le 
puteți îmbunătăţi? 


Când vă analizați răspunsurile, întrebaţi-vă dacă atingeţi un echilibru între controlul şi 
motivarea angajaţilor. Dacă aveți o atitudine prea liberă, angajații vă vor controla. Dar 
dacă impuneţi un control prea strict şi nu sunteți suficient de motivational, veți ajunge 
să fiți responsabil şi pentru munca lor şi veti ajunge să munciti pentru ei — managerii 
de succes îşi responsabilizează angajații pentru a atinge scopurile comune. Nu 
deveniți un micromanager. 


B. Supervizarea angajaților 


Scopul supervizării individuale a angajaţilor este de a-i sprijini, de a-i responsabiliza 
pentru munca lor şi de a le oferi un feedback regulat şi constructiv în ceea ce priveşte 
performanţele lor. În mod inevitabil, aceasta implică verificarea angajaţilor şi a vă 
asigura că sunt îndeplinite cerinţele birocratice. În acelaşi timp, o supervizare eficientă 
ar trebui să promoveze un simţ al autonomiei în fiecare individ şi să dezvolte între 
angajaţi şi manageri încrederea în capacitatea lor de a-şi îndeplini cum trebuie sarcinile. 
Astfel, supervizarea înseamnă pregătire şi învăţare şi, cel mai important, recunoaşterea 
realizărilor, alături de identificarea punctelor de învăţare cărora indivizii trebuie să se 
adreseze. 

Este important ca sesiunile de supervizare să fie formale din două motive. În primul 
rând, valoarea supervizării să fie asumată şi recunoscută de personal şi organizație, 
rezervând un timp special pentru aceste sesiuni. În al doilea rând, le permite 
managerilor să amâne discuţiile despre chestiuni care nu sunt urgente, în loc să încerce 
să rezolve acele chestiuni imediat ce angajaţii le ridică. Unii dintre şefii de servicii din 
România au identificat aceasta ca fiind o problemă mereu prezentă, mai ales acolo 
unde împart spaţiul de lucru cu angajaţii, şi nivelul acestor interacțiuni i-a împiedicat să 
îşi îndeplinească alte sarcini. Dacă membrii echipei ştiu că s-a stabilit un anume timp 
pentru a discuta anumite chestiuni, aceasta este mai puţin probabil să se întâmple. 


O structură formală a supervizării este utilă pentru a asigura continuitatea şi pentru a 
vă concentra pe obiectivele de management. Drept îndrumare, ar trebui discutate 
următoarele domenii: 


Agenda formală a supervizării 


1. Revizuirea Începeţi analizând notițele sesiunii anterioare de supervizare şi 
acţiunilor asiguraţi-vă că toate acţiunile stabilite atunci au avut loc; dacă 
anterioare nu, de ce? 

2. Chestiuni legate Este important să rețineți că majoritatea angajaţilor a intrat în 
de volumul de serviciu pentru a lucra cu oamenii şi a produce o schimbare în 
muncă (numărul viaţa lor. Rezervarea unui timp pentru a discuta anumite cazuri 
de cazuri) poate fi foarte motivant pentru angajaţi, precum şi acordarea 


unei şanse de a se asigura că au fost realizate procesele 
organizaționale. Uneori este necesar să clarificaţi că fiecare 
consilier de probaţiune trebuie să îşi cunoască propriile limite şi 
să nu încerce să facă prea mult pentru un anumit beneficiar, în 
defavoarea altora. 


3. Performanţele Aceasta implică analizarea volumului de muncă al consilierului 
şi a modului în care a realizat ceea ce se aştepta de la el/ea. 
Dosarele sunt la zi şi corecte? Consilierul a completat numărul 
solicitat de rapoarte? Per ansamblu, consilierul şi-a îndeplinit 
rolul şi şi-a respectat responsabilităţile la standardul solicitat? 
Cum îşi administrează consilierul timpul? Asta înseamnă că 
managerul trebuie să aibă un standard al aspectelor cantitative 
şi calitative ale rolului consilierului. Este, de asemenea, o 
şansă de a vă asigura că fiecare consilier cunoaşte şi 
implementează orice schimbări de practică sau juridice, după 
cum este cazul. 


4. Orice chestiuni  Supervizarea ar trebui să fie suportivă, iar timpul petrecut 
care afectează explorând obstacolele practice sau emoţionale care împiedică 
munca personalul să muncească eficient, în acelaşi timp încurajând 
angajaţii să găsească soluții la aceste chestiuni, va fi un câştig 
pentru toată lumea. Uneori, chestiunile practice precum spațiul 
de lucru şi resursele afectează pe toată lumea şi nu există 
soluţii rapide. Dar este important să recunoaşieţi existența 
acestor preocupări şi să le înregistraţi — mai ales dacă ele 
afectează performanţele. În mod inevitabil, vor fi şi situaţii în 
care experienţele personale ale unui angajat îi vor afecta 
munca, dar managerii trebuie să clarifice limitele 
confidenţialităţii supervizării. De asemenea, este important ca 

5. Nevoile de 
dezvoltare/formare 
profesională 


6. Realizările 


7. Acţiunile 
stabilite 


supervizarea să nu se transforme într-o sesiune de consiliere, 
astfel pierzându-se din vedere chestiunile profesionale şi 
practice. Supervizarea ar trebui să fie un cadru sigur în care 
angajatul să poată reflecta asupra practicii sale şi a impactului 
pe care aceasta îl are asupra sa, ca persoană. Poate unii 
angajaţi s-au confruntat cu infractori abuzivi sau agresivi sau 
poate detaliile legate de o anumită infracţiune li s-au părut 
traumatizante. Relaţiile şi interacţiunea cu colegii pot fi şi ele 
cauza problemelor de la locul de muncă; supervizarea poate 
încuraja indivizii să îşi dezvolte abilitatea de a reflecta la cum 
pot interacţiona cu alții. 


Este important ca angajaţii să fie încurajați să îşi dezvolte 
abilităţile de autoevaluare şi ca etosul supervizării să 
încorporeze identificarea nevoilor de dezvoltare şi formare 
profesională mai degrabă ca un rezultat pozitiv decât un 
indicator al eşecului. Asumarea unui angajament pentru 
dezvoltarea profesională continuă este un rol-cheie pentru 
manageri. Un cadru util în care să se discute despre nevoile de 
formare/identificare este acela în care angajaţii sunt întrebaţi 
care cred ei că sunt punctele lor forte, ce domenii consideră că 
trebuie să le îmbunătățească şi cum vor depăşi obstacolele ce 
stau în calea dezvoltării de noi abilităţi. Astfel se va întări 
prezumția că angajaţii au capacitatea de a realiza schimbarea 
dorită. 


Tuturor ne place ca munca să ne fie valorizată şi recunoscută. 
Când acesta este unul dintre subiectele supervizării, angajaţii 
se gândesc pozitiv la aspecte legate de propria practică, lucru 
ce poate duce la creşterea motivaţiei. Alte realizări, precum 
feedback primit de la judecători sau prezentări externe, sunt 
mult mai vizibile. Dacă aveți dificultăţi în a identifica domeniile 
în care angajatul are realizări, poate managerii trebuie să se 
gândească dacă indivizilor li se oferă suficiente şanse de a 
realiza ceva. Dacă nu, să se gândească cum pot face asta. 
Înregistrarea realizărilor reprezintă şi o dovadă pentru 
evaluarea anuală. 


Definirea de acţiuni şi desemnarea persoanei responsabile 
pentru ele sunt sarcina finală, care poate fi revizuită la viitoarea 
sesiune de supervizare; este utilă stabilirea datei acestei 
viitoare sesiuni. 


Respectarea aceleiaşi structuri permite ambelor părţi să se prezinte pregătite la 
sesiunea de supervizare şi economiseşte timp. Este important ca notițele din timpul 
supervizării să fie pregătite prompt, în urma sesiunii, iar angajatul să primească un 
exemplar. Astfel pot fi identificate eventuale greşeli ce pot să apară şi, de asemenea, i 
se solicită acordul privind conţinutul — fapt important, pentru că va fi utilizat drept dovadă 
pentru evaluarea anuală. 


Supervizarea formală ar trebui să aibă loc de cel puţin 4-6 ori pe an, dar frecvenţa 
poate fi mai mare dacă sunt identificate anumite chestiuni legate de dezvoltare sau 
capacitate. Există şi situaţii în care un angajat are nevoie de mai mult sprijin, ca urmare 

a stresului personal sau profesional. Respectând structura formală, managerii îşi pot 
susține angajaţii fără să piardă din vedere nevoile organizaționale. Nu uitaţi să stabiliți o 
limită de timp pentru sesiunea de supervizare şi străduiţi-vă să o respectați, astfel 
asigurându-vă că vă axaţi pe problemele importante. 


C. Abordarea schimbării 


Schimbările în politică, practică şi procese pot să genereze anxietate pentru unii 


angajaţi şi uneori rezistență față de ceea ce trebuie implementat. Când analizăm ce 
anume motivează personalul, adesea este mai util să evaluăm care este motivul 
rezistenţei şi să lucrăm cu indivizii exact pe acel nivel decât să încercăm să ne adresăm 
comportamentului respectiv. Spre exemplu: 


1. 


Interes propriu — unii oameni îşi pot fundamenta deciziile şi alegerile doar pe ceea 
ce este important pentru ei şi nu se gândesc la costurile şi avantajele pentru echipă, 
în ansamblul său. 


Lipsa _încrederii/neînţelegeri — indivizii pot crede că există o agendă ascunsă în 
spatele sugestiilor de schimbare şi simt că securitatea locului lor de muncă sau 
statutul lor este ameninţat. Poate au înțeles greşit argumentarea oferită de manager 
sau se îndoiesc de propriile lor abilităţi de a reuşi în noul mediu. 


Puncte de vedere/evaluări diferite privind avantajele schimbării — angajaţii pot avea 
o percepție diferită asupra consecințelor schimbării. Este important ca managerii să 


le asculte pentru că managerii nu au întotdeauna dreptate şi poate le-a scăpat un 
factor important care le-ar putea schimba decizia. Uneori punctele de vedere 
rezistente se formează în baza ideilor politice sau personale privind cum ar trebui 
să fie Serviciul de probaţiune, şi nu în baza acceptării felului în care el este de fapt. 


Nivel scăzut al toleranţei fată de schimbare — unii indivizi nu au abilitatea de a face 
schimbări, mai ales în ceea ce priveşte calitatea, cantitatea şi varietatea sarcinilor. 
Alţii pot avea dificultăţi în a accepta orice fel de schimbare şi devin stresaţi şi 
anxioşi, fapt care le inhibă abilitatea de a învăţa lucruri noi sau de a se adapta la 
schimbare. 


Cum se construieşte angajamentul faţă de schimbare 


a.Poate fi util să începeţi cu o analiză comună a problemei, poate într-o întâlnire a 
echipei sau într-o discuţie unu-la-unu, pentru a vă asigura că este clar motivul 
schimbării. Dacă personalul nu poate accepta motivul schimbării, este mai puţin 
probabil să creadă în ea. 


b.Încercaţi să încurajați angajaţii să se implice în implementarea schimbărilor. Creați 
un mediu în care sunt încurajate şi recunoscute sugestiile de metode de lucru noi şi 
mai bune. Dacă există o viziune comună despre cum pot fi atinse obiectivele, este 
mult mai probabil ca oamenii să lucreze împreună pentru a le atinge. 


c.Motivaţi şi susțineţi personalul să se încreadă în propriile abilităţi. Folosiţi sesiunile 
de supervizare pentru a le sublinia realizările şi cum îşi pot transfera abilităţile în 
slujba noilor sarcini. Identificaţi nevoile de formare şi diferenţele dintre nivelurile de 
cunoştinţe cărora trebuie să vă adresaţi pentru a vă asigura că angajaţii au 
încredere în propriile abilități. Împărtăşiți exemple de bune practici şi inovaţii la 
întâlnirile echipei. 

d.Monitorizaţi şi revizuiți schimbările pe care le faceţi. Nu căutaţi doar să cuantificați 
progresele, ci şi să identificaţi orice efecte negative neprevăzute. 

Nu uitati că schimbarea implică întotdeauna şi eşecuri şi succese; este de aşteptat o 
scădere inițială a performanțelor angajaţilor până când se adaptează cu noile metode 
de lucru; uneori schimbarea poate înrăutăţi definitiv lucrurile şi trebuie regândită sau 
adaptată. 


(Vezi şi capitolul despre Interviul Motivaţional — Să ajuţi oamenii să se schimbe. Multe dintre ideile 
despre motivaţia în lucrul cu infractorii se aplică şi la angajați.) 


Exercitiu de schimbare 


1. Identificaţi până la 5 elemente de schimbare cheie care afectează în acest moment 
serviciul vostru. Cât de mult controlaţi aceste schimbări? Cum vă puteţi folosi 
influenţa pentru a schimba propunerile despre care credeţi cu convingere că nu vor 
avea un rezultat bun? 

2. Care este perioada de timp în care trebuie să implementati schimbarea şi de cât 
timp aveţi nevoie? Cum aţi putea ajunge la un compromis, în situaţia în care cele 
două sunt diferite? 

3. Care sunt forțele motoare şi de frânare cheie care afectează aceste schimbări? 

4. Cum vor afecta aceste schimbări indivizii? Cum va influenţa cultura organizaţională 

a serviciului succesul sau insuccesul schimbării pe care doriţi să o faceţi? 

Ce probleme anticipaţi? Cum le veţi depăşi? 

Ce pierderi în eficienţă consideraţi că s-ar putea produce şi pe ce durată? 

Schimbările vor fi benefice sau dăunătoare şi cum? Cine va fi afectat? 

Ar putea exista şi consecinţe neintenţionate? 

Ce metode alternative de a aborda chestiunea ar putea fi nevoie să aveţi în vedere 

pentru a consolida angajamentul faţă de schimbare? 


SPADE 


D. Abordarea conflictelor 


Conflictele între indivizi sunt inevitabile în orice organizaţie. Deşi pot crea un 
sentiment distructiv, pot avea şi un rol productiv. Uneori, şefii de servicii pot înțelege mai 
bine ce se întâmplă cu adevărat în echipa lor dacă ascultă toate părțile implicate într-un 
dezacord. Este mai probabil să apară probleme dacă un potenţial conflict este înăbuşit 
fără să fie abordate problemele de fond sau dacă este lăsat să ia amploare şi să scape 
de sub control. Pe termen scurt, ar putea fi nevoie să întreprindeţi anumite acțiuni 
pentru a controla situaţia, ţinându-i departe pe indivizi până se calmează sau, dacă nu 
este posibil, stabilind reguli clare privind interacţiunea dintre ei. Sesiuni de consiliere 
individuală le permit oamenilor să vorbească despre sentimentele lor şi îi pot ajuta să 
gândească mai clar. Totuşi aceste metode nu se adresează problemei de fond şi nici 
conflictului rezultat din relaţiile dintre indivizi, care vor trebui rezolvate ulterior. 


Metode de rezolvare a conflictelor 
Când este implicată o terță parte în rezolvarea conflictului, aceasta ar trebui să: 


stabilească regulile de bază ale întâlniri; 

se străduiască să se concentreze asupra faptelor concrete; 
încurajeze ambele părţi să definească problema şi cauzele acesteia; 
încerce să îi facă pe ei să ajungă la o soluţie comună. 


e na Iza 


Terţa parte trebuie să evite tentaţia de a susține un anumit individ. 

Abilităţile-cheie ale terței părţi sunt: 


Ni 


ascultarea activă 
observarea, concomitent cu ascultarea 
formularea de întrebări deschise, pentru a-i ajuta pe indivizi să înțeleagă şi să 


definească problema 


DODA 


recunoaşterea sentimentelor şi crearea unui cadru pentru exprimarea acestora 
sprijinirea oamenilor în a defini singuri problema 

încurajarea oamenilor să identifice soluţii alternative 

să se asigure că îşi formulează propriul plan de acţiune, dar să îi sprijine să o facă. 


Când şefii de servicii nu sunt direct implicaţi în situaţia conflictuală, ar putea fi potrivit 
ca ei să fie terța parte. Totuşi vor exista întotdeauna situaţii în care managerii se vor 
confrunta cu angajaţi nemulţumiţi de acţiunile lor. O întrebare ce irebuie formulată este 
cum poate fi fezabil şi practic ca şefii de servicii să acţioneze drept terţi în zonele 
învecinate, când astfel de situaţii se produc? Cum s-ar putea dezvolta un astfel de 
sistem la nivel regional? 


Uneori managerii fac parte din echipe în care relaţiile dintre colegi sunt, în cel mai 
bun caz, tensionate sau, în cel mai rău caz, deschis conflictuale. În astfel de 
circumstanțe managerii trebuie să acţioneze rapid, să nu lase negativismul şi intoleranta 
să devină trăsăturile dominante ale echipei. Deşi unele probleme pot necesita o 
rezolvare individuală, poate fi productiv să se lucreze cu întreaga echipă, în grup, pentru 
a reflecta asupra rezolvării conflictului. 


Forţa 


Dacă situația se rezolvă prin această metodă „câştigi sau pierzi”, ar 
putea reprezenta doar punctul de vedere al persoanei mai puternice, 
iar perdantul s-ar putea simţi demotivat sau mâhnit. Conflictul în sine 
ar putea exista în continuare. 


Te prefaci că nu 
există un conflict 
| aplanezi 
divergenţele 


Nici de această dată nu ne adresăm problemei de fond, care ar putea 
reapărea ulterior. 


Negocieri pentru 
a se ajunge la un 


Obiectivul este acela de a se ajunge la o soluție acceptabilă pentru 
ambele părţi, dar asta poate însemna că acel compromis devine 


constructive 


compromis scopul, în loc să se ajungă la o soluţie solidă care să rezolve 
problema care a generat conflictul. 
Consultări Această metodă implică aducerea față în fața a indivizilor aflați în 


conflict, cu o terță parte, cu scopul de a explora problema şi a 
coopera pentru identificarea unei soluţii. Astfel se acordă timp pentru 
înțelegerea părerii şi sentimentelor fiecăruia şi pentru realizarea unei 
analize comune a problemei. Rolul terței părţi este de a se asigura că 
analiza se axează pe aspectele concrete ale situaţiei şi pe 
comportamentele celor implicaţi. Deşi sunt recunoscute şi 
sentimentele, ele sunt analizate în relaţie cu anumite evenimente sau 
comportament, nu în baza speculațiilor făcute pe marginea motivelor. 


Exercițiu pentru rezolvarea conflictului 


Un posibil exerciţiu este să solicitaţi echipei să se gândească la o situaţie 
conflictuală din viaţa reală, care să nu fie legată de locul de muncă. Spre exemplu, 
planul unui primar de a regenera zonele neglijate ale oraşului şi diferitele reacţii pe care 

acesta le atrage din partea localnicilor, cei care susţin planul şi cei care simt că vor fi 
dezavantajați. 


Solicitaţi echipei să joace rolul mediatorilor conflictului şi să se gândească la 
următoarele lucruri. In mod alternativ, daţi-le roluri de mediatori, susținători şi denigratori 
ai campaniei, apoi parcurgeţi aceleaşi puncte. 


1. Ce întrebări aţi putea adresa fiecărei părți implicate în conflict pentru a-i ajuta să 
ajungă la o soluţie? 

2. Ce aţi putea schimba în modul în care este abordată situaţia? Există alte 
modalităţi de a introduce sau structura procesul? Cum ar putea acest lucru să 
schimbe atitudinile oamenilor? 

3. Ce credeţi că simte fiecare parte? Care este principala preocupare? Care sunt 
nevoile şi factorii motivanţi din spatele atitudinilor şi comportamentelor? 

4. Au fost anticipate problemele? Ar fi putut fi evitate problemele, şi dacă da, cum? 

5. Care ar fi cel mai bun rezultat general? Cum pot fi sprijiniți cei care nu sunt de 
acord să accepte situaţia? 

6. Cum ar putea persoanele implicate în alte conflicte să învețe din acest 
exercițiu? 


Obiectivul acestui exerciţiu este de a-i face pe indivizi să se gândească la propriul 
lor comportament în situaţii conflictuale şi la importanţa atingerii unui compromis sau a 
acceptării diferitelor opinii. 


Un alt exerciţiu util pentru consolidarea coeziunii unei echipe este să plasați un coş 
de gunoi în mijlocul încăperii şi două „echipe” situate la aproximativ 3 metri de fiecare 
parte a coşului. Fiecare echipă are un morman de ghemotoace de hârtie şi un pix. 
Fiecare are la dispoziţie două minute să arunce cât mai multe ghemotoace de hârtie în 
coş, fără să se mişte de pe loc. Trebuie să se asigure că fiecare ghemotoc de hârtie va 
putea fi recunoscut cu uşurinţă ca aparținând echipei lor şi în acelaşi timp să împiedice 
cealaltă echipă să introducă ghemotoace în coş (atâta timp cât nu se mişcă de la 
locurile lor). Dacă echipele colaborează bine, vor marca fiecare bucată de hârtie, înainte 
să o facă ghem şi să o arunce în coş, în acelaşi timp aruncând ghemotoace şi în hârtiile 
celeilalte echipe, pentru a nu le lăsa să intre în coş, desigur. După două minute, 
numărați hârtiile pentru fiecare echipă şi numărul total de ghemotoace din coş. Repetati 
apoi exerciţiul, cu cele două echipe sprijinindu-se una pe alta. Echipele care se susțin 
vor arunca pe rând la coş şi se vor ajuta una pe alta. După două minute, vedeţi câte 
hârtii sunt acum în coş. Subliniaţi (ceea ce sperăm să fie) creşterea performanţelor când 
oamenii colaborează, chiar şi când sunt pe poziţii opuse. 


Poate părea un exerciţiu frivol, dar uneori, când spiritul de echipă este scăzut, îi 
poate ajuta pe oameni să fie uniţi şi să gândească astfel problemele. 


E. Evaluarea 


La începutul capitolului am vorbit despre supervizarea personalului, ca modalitate 
de sprijinire, dezvoltare şi responsabilizare a angajaţilor. Dar supervizarea mai are o 
funcţie: contribuie la procesul de evaluare a progreselor consilierului pe o perioadă mai 
mare (de obicei 12 luni). De ce ne obosim să facem o evaluare? Evident, este 
importantă oferirea de feedback consilierului privind abilităţile şi performanţele sale pe o 
perioadă de timp mai lungă. Ajută la evidenţierea punctelor forte ale angajaţilor, precum 
şi a domeniilor de îmbunătăţire care pot alcătui un plan de acţiune pentru următoarele 
12 luni. Dar poate şi mai simplu: evaluarea permite ambelor părţi să identifice cât de 
mult a contribuit consilierul la realizările echipei şi la atingerea obiectivelor serviciului, 
aşa cum au fost ele formulate în planurile de afaceri la nivel local şi naţional. 

Un ciclu de evaluare ar trebui să înceapă cu stabilirea de comun acord a unei serii 
de obiective pentru perioada următoare, ideal nu mai mult de 6-8. Acestea ar trebui să 
se axeze pe atingerea unor anumite standarde de performanţă, comune tuturor 
angajaţilor din echipă, dar ar trebui în acelaşi timp să identifice unul sau două obiective 
specifice persoanei. Obiectivele ar trebui să fie realiste, dar provocatoare; nu există rost 
în stabilirea unor obiective simple, a căror realizare nu va avea o mare satisfacție; de 
asemenea, nu are rost nici să se stabilească obiective prea dificile, deoarece eşecul în 
realizarea lor va duce rapid la demoralizare şi cinism. Sesiunea de supervizare care, în 
timp, este cea mai apropiată de jumătatea anului ar trebui utilizată pentru a verifica 
modul în care consilierul reuşeşte să îşi îndeplinească obiectivele; în acel moment ar 
trebui identificate şi orice acţiuni de remediere ce ar putea fi necesare. 


O întâlnire specială ar trebui rezervată pentru evaluare în sine, iar şeful de serviciu 
trebuie să se aştepte ca fiecare consilier să vină cu dovezi concrete privind modul în 
care şi-a atins obiectivele de evaluare individuale. Şeful serviciului ar trebui apoi să 
scrie o primă formă a fişei de evaluare, pe care să o împărtăşească apoi consilierului, 
pentru a putea face comentarii sau a se înregistra orice dezacord cu ceea ce s-a 
spus. În mod ideal, evaluarea ar trebui să fie un document consensual, dar asta nu 
este întotdeauna posibil. 


F. Leadership 


Până acum am discutat despre care sunt, în principal, abilităţile de management. 
Dar există o plajă mai largă, dar la fel de importantă, pe care ne putem desfăşura, 
respectiv mediul în care activează probaţiunea. Desigur, este important ca managerul 
să dezvolte şi să monitorizeze eficacitatea proceselor şi sistemelor din serviciu; este la 
fel de important să îşi motiveze angajaţii, să îi ajute să îşi dezvolte încrederea şi 
experiența profesională şi să îi responsabilizeze pentru practica lor, dar toate aceste 
activităţi nu vor avea mare impact dacă nu se va lua în considerare şi publicul pentru 
care se desfăşoară această muncă: 


1. celelalte părți componente ale sistemului penal (mai ales tribunalele); 

2. guvernul, care are nevoie ca probaţiunea să fie o activitate de succes în ceea ce 
priveşte reducerea gradului de recidivă şi a impactului negativ asupra publicului; 

3. alte agenţii cu care serviciul lucrează în parteneriat; 

4. utilizatorii serviciului — mai ales victimele şi infractorii; 

5. şi, nu în ultimul rând, publicul însuşi. 


Mare parte a acestei dimensiuni a activităţii, pe care o denumim „leadership”, 
implică „vânzarea” meritelor Serviciului de probaţiune unui public variat, sceptic şi 
adesea cinic. Trebuie să menţionăm aici că şefii de servicii trebuie să îşi dezvolte 
încrederea în relaţionarea cu presa pentru a profita de fiecare ocazie pentru a promova 
avantajele sociale pe care le are probaţiunea. De asemenea, ei trebuie să aibă întâlniri 
regulate cu reprezentanţi ai comunităţii pentru ca diferitele comunităţi (majoritare şi 
minoritare) să fie conştiente că probaţiunea există şi acţionează în interesul lor. Întâlniri 
regulate cu judecători şi alți membri ai breslei juridice sunt de asemenea imperative 
pentru a păstra probaţiunea în centrul atenţiei. 


Leadership eficace înseamnă, de asemenea, modelarea comportamentului pentru toti 
membrii echipei. Printre alte lucruri, înseamnă şi demonstrarea unor calități precum 
obiectivitate, corectitudine, compasiune şi dreptate, astfel încât să ne putem aştepta 
ca toţi consilierii din echipă să se comporte în acelaşi mod. 

Debutul supervizării în cadrul serviciilor de 

În explorarea domeniului supervizării, se porneşte prin a lămuri: ce este 
supervizarea, care este rolul supervizorului, ce metode foloseşte, care sunt rezultatele. 
Pentru a înţelege acest nou domeniu în care dorim „să investim”, ca sistem, se impune 
o scurtă retrospectivă a evoluţiei sale în timp, a procesului de cristalizare a funcţiilor 
sale, a construcției şi dezvoltării unor practici şi modele de practică. Introducerea 
supervizării în cadrul serviciilor de probaţiune din România constituie o provocare, în 
intenţia de a gândi şi dezvolta o strategie proprie a domeniului. 


1. Definirea supervizării şi scurte repere din evoluţia ei 


La începuturile secolul al XIX-lea în SUA, supervizarea a fost gândită ca o activitate 
de supraveghere a voluntarilor care activau în diverse instituţii de sprijinire a 
persoanelor defavorizate. Această nevoie a apărut în timpul tranzacţiei de la faza de 
pionerat la cea de instituţie profesională, când implicarea şi altruismul unor voluntari nu 
au mai fost suficiente pentru a face faţă dificultăţilor întâlnite în dezvoltarea serviciilor şi 
a ariilor de intervenţie. Domeniile în care s-a dezvoltat, în principal, supervizarea sunt 
serviciile sociale, de sănătate mintală şi sistemul corecţional. 


Domeniul supervizării s-a impus şi în Marea Britanie, la început cu puternice 
influenţe psihanalitice (orientare spre analiză, spre interpretare), iar în partea a doua a 
secolului XX, când au apărut noi orientări în terapie, s-au conturat în cadrul acestora 
forme şi metode proprii de supervizare. 


O altă etapă în dezvoltarea supervizării este apariţia asistenţei în cadrul pedepselor 
neprivative de libertate. Un astfel de exemplu, atare în Austria, „în 1961, s-a creat baza 
legală pentru asistenţa modernă a persoanelor exonerate de executarea pedepsei... Cu 
sprijinul acordat de Elisabeth Schindler, Sepp Schindler a fost iniţiatorul supervizării în 
cadrul Legii pentru asistenţa persoanelor exonerate de executarea pedepsei — activând 
pe întregul teritoriul Austriei — pentru a-i veni în ajutor asistentului social care lucra cu 
acest tip de beneficiari în sarcina sa dificilă (rol dublu), şi anume în control, ca 
responsabilitate încredințată de tribunal, şi în ajutorul individualizat cu rol terapeutic. 
Câştigarea încrederii este determinată, în mare măsură, de câştigarea încrederii 
clientului la contactul cu acesta” (Sauer Joachim, 1997”). 


scz: a 


1 Siegfried Tatschi, „Reflecţia ca o componentă esenţială a supervizări“i în Supervizarea aspecte practice şi 
tendințe actuale, volum coordonat de Ana Muntean, Editura Polirom, 2007, p. 40. 

Iniţial, supervizarea, ca proces, şi-a dezvoltat doar latura administrativă: de control, 
supraveghere, monitorizare şi gestionare a muncii şi a rezultatelor obținute. A. Kadushin 
(1976) definea supervizarea administrativă ca fiind supervizarea de la manageri la 
membrii echipei. În acest context, Kadushin face referire la acei profesionişti care au 
părăsit serviciile directe şi au devenit personal administrativ, dar „care au fost asistenți 
sociali înainte de a fi supervizori”?. Muczyk Schwartz Smith în Principles of Supervision 
aprecia că toate nivelurile de management presupun responsabilitatea de a superviza, 
dar termenul caracterizează mai curând primul nivel de management. În acest sens, el 
face asocierea supervizorului cu îndrumătorul de practică, de activitate sau producție. J. 
Arches (1991) atrage însă atenţia asupra riscului accentuării acestei funcţii a 
supervizării în cadrul serviciilor sociale, în sensul că, punând accentul pe funcţia 
administrativă a supervizării, susţinută de un proces de birocratizare care se intensifică, 
„ asistenții sociali încep să semene cu muncitorii din industrie”. 


Odată cu dezvoltarea şi specializarea domeniilor intervenţiei sociale s-au conturat şi 
celelalte funcţii ale supervizării, din perspectiva educativ-formativă. Supervizarea 
devine o formă de sprijin de către un practician cu experienţă asupra unui alt practician 
nou în domeniu. În acest context, supervizarea a căpătat mai clar conturul şi consistenţa 
unui proces de educație continuă a specialiştilor. Exersarea în timp a acestei funcţii a 
condus la specializarea şi, implicit, la diferenţierea supervizării de pregătirea, educarea 
specialiştilor, în sens strict. Educaţia profesională e centrată pe acumularea de 
cunoştinţe, noțiuni despre/din domeniul profesional care, în principal, sunt oferite în 
cadrul cursurilor, seminariilor, stagiilor de pregătire. În supervizare, începătorul va 
traduce teoriile şi cunoştinţele deţinute în performanţe practice. O supervizare de 
succes este asigurată atunci când supervizatul nu numai că îşi dezvoltă abilităţile 
tehnice specifice, ci şi capacitatea de a acţiona independent în baza unor bune judecăți 
şi raționamente etice şi profesionale. Supervizorul are rolul de a-i ajuta pe praciticienii 
din serviciile sociale să devină conştienţi atât de responsabilităţile pe care le au, cât şi 
de abilităţile şi competențele pe care le dețin şi pot să şi le dezvolte. 


Kadushin (1976 şi 1992), scriind cu precădere despre practica asistenţei sociale, 
distinge principalele trei funcţii sau roluri ale supervizării, pe care le denumeşte: funcţia 
managerială, funcţia educativă şi funcţia suportivă. În domeniul supervizării activităţii de 
consiliere, Brigid Proctor (1988) face o distincţie similară şi utilizează termenii de: funcţie 
formativă, funcţie restaurativă şi funcţie normativă. În formularea funcţiilor, se observă 
că Proctor a avut în vedere beneficiul supervizatului, în timp ce Kadushin s-a fixat pe 
rolul supervizorului. 


Peter Hawkins (2006) propune o nouă distincţie a funcţiilor care îmbină ambele 
perspective: atât a supervizatului, cât şi a supervizorului. Astfel, avem următoarea 
clasificare a funcţiilor: de dezvoltare, de resursă-suport pentru profesionişti şi de 
asigurare a calităţii muncii”, care oferă o perspectivă mai amplă a interacțiunii 
supervizor-supervizat. 


Într-o dinamică continuă, au fost înregistrate noi tendințe de a distinge alte funcţii ale 
supervizării, respectiv cea de meditație (dezvoltarea unor practici reflexive), cea 
terapeutică (relaţie de ajutor, de acceptare a descărcării, de proiectare în relaţie a 


? Citat de Ştefan Cojocaru în Metode apreciative în asistenţa socială. Ancheta, supervizarea şi managementul 
de caz, Editura Polirom 2005, p. 110. 

3 Adaptare după Peter Hawkins şi Robin Shohet, Supervision in the Helping Professions, Open University 
Press, Mc Graw-Hill Education, UK, 2006, pp. 57-58. 

emoțiilor negative) şi cea de evaluare (feedback dat supervizatului asupra acţiunilor 
sale, evaluarea performanţelor). 


Supervizorul trebuie să integreze şi să asambleze funcţiile amintite în definirea 
rolului său în echipă. Deşi există tendinţa prioritizării uneia dintre funcţii în detrimentul 
alteia, ele trebuie privite ca un tot unitar, ca un ansamblu, îmbinate în practica 
supervizării şi exersate în proporții echitabile, cu accente diferite în stadii ale dezvoltării 
echipei şi profesionalismului ei. 


În concluzie, dacă ar fi să încercăm în termeni proprii o definire a procesului de 
supervizare, s-ar putea opta pentru următoarele elemente: 


sprijin în munca de zi cu zi, acordat colegilor, 

schimb de experiență, 

mijloc de învăţare, 

transfer/contratransfer, 

consultare, 

terapie, 

mediere, 

dezvoltare personală şi dezvoltarea identităţii ca specialist, 
modalitate de monitorizare / evaluare a procesului de învăţare, 
punct de îmbinare a teoriei cu practica, 

cale de uniformizare a practicii într-un domeniu, 

modalitate de îmbunătăţire şi menţinere a standardelor de lucru, 
metoda care direcţionează managementul de caz, 

modalitate de formare a noilor angajaţi, 

metoda de coordonare şi evaluare a practicii într-un domeniu. 


Putem defini supervizarea ca fiind o relaţie interpersonală, de tip profesional, 
în care o persoană cu experiență — supervizorul — interacționează cu altă 
persoană, cu mai puţină experiență profesională — supervizatul — cu scopul de a-l 
ajuta să se dezvolte personal şi profesional pentru a alinia calitatea muncii la 
anumite standarde de performanţă. 


2. Tipologie 


Un factor care şi-a dovedit efectul asupra eficienței supervizării este tipul de 
supervizare utilizat în cadrul echipei. În opinia noastră, tipul supervizării trebuie corelat 
cu momentul aplicării lui, gradul de dezvoltare al coeziunii echipei şi componenţa ei (de 
exemplu: proporția de consilieri nou-angajaţi sau consilieri cu experienţă). 


De asemenea, nu este de neglijat ideea că tipul supervizării se poate defini şi în 
funcţie de domeniul în care se realizează. De exemplu, în domeniul sănătăţii mintale se 
pretează mai curând o anumită metodă de lucru, cum în domeniul reintegrării sociale 
sunt mai potrivite altele, metoda influențând tipul supervizării. 


În continuare vor fi analizate diferite tipuri de supervizare, prezentându-se pe scurt 
reguli de desfăşurare, principii de lucru, precum şi avantajele şi dezavantajele întâlnite 
în practica aplicării lor. 

A) Sub aspectul apartenenţei instituţionale a supervizorului: 


Supervizarea internă are loc în interiorul echipei, cu resursele interne ale echipei, 
pentru dezvoltarea acelei echipe. Există opinia că supervizarea internă, continuă, 
implică costuri mai mari decât alte forme de supervizare. Sub aspectul avantajelor, 
supervizarea internă este însă mai adaptată nevoilor şi specificului instituţiei, persoana 
din interiorul instituţiei cunoscând aşteptările organizaţiei, strategia de dezvoltare a 
instituţiei, natura problemelor, conflictelor etc. Desemnarea unui supervizor are loc prin 
recunoaşterea unui profesionist în rolul de supervizor în scopul oferirii de suport din 
partea organizaţiei pentru angajaţii săi. Supervizorul intern cunoaşte cazuistica, 
metodologia, modelele de intervenţie, este centrat pe soluţii concrete, adecvate 
contextului organizațional, intervine din timp în aplanarea conflictelor. 


Printre dezavantajele acestei forme de supervizare se numără accentuarea laturii 
administrative a acestui proces, ceea ce poate conduce la neclaritatea rolului în cadrul 
echipei, conflict de rol cu managerul. Aceste confuzii de rol apar şi din situarea 
supervizării între management şi asistare. Însă supervizarea nu înseamnă nici 
management, nici consiliere, ci împrumută din cele două domenii. Reprezintă deci o 
îmbinare a supervizării activităţii unui profesionist cu cea a intervenţiei pe caz, de 
sprijinire a beneficiarului serviciului. În supervizare accentul cade pe activitatea 
persoanei supervizate cu precădere pe lucrul pe caz, pe activitatea cu beneficiarii, spre 
deosebire de management, care este centrat pe practica generală a serviciului, 
respectarea legalităţii, pe asumarea rolurilor în cadrul echipei, pe rezultatele instituţiei. 


Posibilele soluţii ar consta în clarificarea fişei postului, accentuarea laturii formative 
şi de sprijin a supervizorului, delegarea de atribuţii de la manager către supervizor (de 
exemplu: consultarea unor documente de practică, feedback legat de practica instituţiei 
şi a nevoilor de formare), implicarea supervizorului în evaluarea periodică a personalului 
pe arii bine delimitate. 


Supervizarea externă este asigurată de către un specialist din exteriorul instituției, 
care îndeplineşte toate funcţiile supervizării. Instituţia are în vedere costurile reduse ale 
practicării acestui tip de supervizare şi claritatea rolurilor manager-supervizor în această 
formulă. Supervizorul este neutru, detaşat, mai puţin implicat în activitatea instituţiei şi în 
cultura ei organizaţională, aducând cu sine o infuzie de perspective diferite şi multiple 
asupra domeniului intervenţiei. 


Aceste avantaje prezentate au şi un revers, respectiv că supervizorul nu este 
permanent la dispoziţia organizaţiei, intervine în situaţii conflictuale de criză, dar nu este 
centrat pe prevenirea acestora, iar soluţiile de îmbunătăţire a practicii pot fi de cele mai 
multe ori şablon, fiind mai puţin adaptate la contextul socio-organizaţional. 


B) Sub aspectul adresabilității supervizării: 


Supervizarea individuală reprezintă o relaţie profesională nemijlocită între un 
profesionist cu experienţă asupra unuia cu mai puţină experienţă, în care ambele părţi 
au responsabilități. Supervizarea individuală este centrată pe formarea noilor angajaţi, 
pe adaptarea acestora la cerinţele postului, la exigenţele noii activităţi, prin sprijin, 
îndrumare şi susţinere. 


Metodele utilizate în cadrul acestui tip de supervizare vor fi detaliate în subcapitolul 
ulterior şi în exemplele de practică. Supervizarea se realizează în cadrul unor şedinţe la 
care participă supervizatul şi supervizorul, conform unei planificări stabilite, cu 
specificitate în domeniul probaţiunii. Scopul supervizării - dezvoltarea profesională - este 

atins şi prin dezvoltarea capacităţii autoreflexive asupra propriei funcţionări în rolul 
profesional. 


Supervizorul consemnează informaţia în cadrul unor fişe sau note de supervizare, 
instrumente care ocupă un loc important în urmărirea atingerii obiectivelor stabilite de 
comun acord, a progreselor înregistrate şi a planificării punctelor de învăţare pentru 
viitor. 


Supervizarea de grup ia forma unei întâlniri profesionale, planificate şi organizate 
în scopul obţinerii unor clarificări privind aspectele de practică, studii de caz, schimb de 
experienţă etc. 


Din prisma scopurilor amintite, supervizarea de grup se aplică când supervizații au 
suficientă experienţă în domeniu, iar grupul este suficient de consolidat pentru a 
accepta prezenţa supervizorului. Numărul participanţilor la supervizarea de grup 
reprezintă, de asemenea, un factor important în atingerea obiectivelor propuse. 


În esența sa, supervizarea de grup reprezintă un proces de negociere şi de 
constituire a consensului în ceea ce priveşte redefinirea situaţiilor discutate, a unor noi 
perspective de abordare a cazurilor“. 


Detalii practice privind organizarea şi desfăşurarea unei sesiuni de supervizare în 
grup: 


= Potrivit literaturii de specialitate, participanţii la supervizarea de grup îndeplinesc 
anumite roluri în cadrul sesiunii de lucru. Stabilirea rolurilor: prezentatorul, 
consultanții, facilitatorul”. 


= Stabilirea unor elemente comune în prezentarea cazului între prezentator/ 
consilier şi facilitator/supervizor: criteriile de selecţie a cazului, relevanţa 
discutării lui, trecerea în revistă a aspectelor relevante ale cazului pentru a asigura 
familiarizarea supervizorului cu subiectul discuţiei întrevederii, stabilirea împreună 
cu prezentatorul a elementelor-cheie ale prezentării. 


=  Supervizorul (facilitatorul) se ocupă de pregătirea sesiunii de supervizare, a cărei 
dată este stabilită de comun acord în cadrul echipei, cu o perioadă de timp înainte. 
Supervizorul pregăteşte împreună cu prezentatorul întâlnirea pentru a stabili 
obiectivele supervizării şi familiarizarea supervizorului cu subiectul pus în discuţie. 
În cadrul întâlnirii, supervizorul informează membrii echipei despre scopul întâlnirii 
de grup, stabileşte regulile şedinţei, modul de desfăşurare şi rolurile participanţilor. 


= Regulile grupului pot face referire la: punctualitate, aspecte legate de acordarea 
feedback-ului, respectarea etapelor intervenției şi a rolurilor, respectarea relației 
profesionale, pauze etc. 


= Principii de lucru: în timpul dezbaterilor să se respecte relaţiile profesionale din 
cadrul echipei, supervizorul nu se implică în oferirea de răspunsuri din poziţia de 
expert, oferă feedback supervizatului, prezintă ideile care au fost expuse de 
consultanţi şi pe care le apreciază ca fiind utile, se utilizează un limbaj apreciativ, 
se adoptă o atitudine pozitivă. 


4 Ştefan Cojocaru, „Supervizarea de grup apreciativă“ în Supervizarea. Aspecte practice şi tendinte_actuale, 
volum coordonat de Ana Muntean, Editura Polirom, 2007, pag. 217. 
5 A se vedea exemplul nr. 1, subcapitolul 4.2 

= Număr participanţi şi durata sesiunii: pentru derularea în condiţii optime a 
sesiunii de supervizare se recomandă prezenţa a 6-10 dintre membrii echipei, chiar 
dacă echipa este mai mare, pentru a permite distribuirea rolurilor şi implicarea 
fiecărui membru în desfăşurarea sesiunii de supervizare. Timpul de lucru optim este 
de 1h 30'-2h. 


Supervizarea de grup prezintă o serie de avantaje materiale şi de timp în raport cu 
supervizarea individuală. Ideal ar fi ca supervizarea de grup să fie o alegere pozitivă, 
motivată de avantajele pe care le prezintă sub aspectul metodei, decât un compromis 
ce presează supervizorul şi grupul când ridică problema în termeni de timp şi resurse. 


În literatura de specialitate întâlnim o altă formă de supervizare, şi anume 
supervizarea de echipă“, diferită de supervizarea de grup. Aceasta implică lucrul cu un 
grup care nu vine împreună doar în atingerea scopurilor supervizării, ci au conexiuni 
mai largi în activitatea pe care o desfăşoară în instituție sau în cadrul unei intervenții 
comune. O supervizare de echipă poate implica întâlnirea între profesioniştii din cadrul 
unor instituţii partenere, care lucrează cu acelaşi grup-ţintă. De asemenea, în cadrul 
unei instituții cu mai multe departamente cu atribuţii diferenţiate, supervizarea de echipă 
poate da roade sub aspectul muncii colectivului şi a scopurilor fixate pentru întreaga 
echipă. 


O altă diferenţă între supervizarea de grup şi cea de echipă este cea sub aspectul 
rezultatelor: în cazul supervizării de grup, rezultatele vizate sunt în produsul muncii 
individuale, în dezvoltarea profesională a consilierului, pe când în cazul supervizării de 
echipă, sunt urmărite rezultatele muncii colective, îmbunătăţirea managementului de 
caz şi a practicii în domeniu. Rolul supervizorului de echipă este de a direcţiona 
exprimarea soluţiilor, având în vedere perspectiva beneficiarului, perspectiva 
specialistului şi perspectiva instituţiei. Rezultatele supervizării de echipă se răsfrâng 
asupra practicii întregii echipe şi depăşeşte sub acest aspect cadrul supervizării. 


Intervizarea este o altă formă a supervizării de echipă, constând în implicarea 
membrilor echipei unei instituţii sau ai echipei interdisciplinare (care lucrează împreună 
pe o sarcină) în discutarea unor cazuri practice, accentul fiind pus pe îmbunătăţirea 
intervenţiei în acel caz. În practica intervizării se preferă schimburile informaţionale între 
participanţii cu experienţe profesionale diferite, care colaborează în oferirea de servicii. 
În cazul particular al probațiunii, intervizarea poate avea loc în interiorul echipei, 
consilierii având pregătire profesională în domenii de activitate diverse: drept, 
psihologie, asistenţă socială, sociologie, pedagogie. În cadrul cap. 4.2, în exemplul nr. 
3, se face referire la regulile de derulare în cazul unei şedinţe de intervizare. 


O practică promovată în cadrul serviciilor noastre este cea a supervizării în 
pereche, între colegi cu experienţă şi colegi nou-angajaţi sau între colegii vechi. Cu 
toate acestea, forma consacrată ca variantă a supervizării este cea de peer supervision, 
care se referă la îmbunătăţirea comunicării şi supervizarea reciprocă între profesionişti 
din acelaşi mediu sau din medii diferite de practică. Participanţii au poziţii egale în 
cadrul grupului de perechi, nimeni nu este considerat expert, iar scopul este acela de a 
permite schimbul de experiență, împărtăşirea sentimentelor legate de natura şi 
complexitatea muncii, descărcare emoțională. Evaluarea supervizării de acest tip se 
poate face prin reveniri regulate ale supervizorului sau moderatorului care verifică dacă 
grupul funcţionează, dacă transferul productiv are loc. 


ê Peter Hawkins şi Robin Shohet, Supervision in the Helping Professions, Open University Press, Mc Graw-Hill 
Education, UK, 2006, pp. 162-164. 

C) Sub aspect temporar, se poate distinge între supervizarea iniţială şi cea 
continuă, cvasiforme care nu au însă o specificitate tehnică anume, ele indicând doar 
un anumit moment al perioadei de supervizare, în care se utilizează diverse metode de 
lucru, unele dintre cele prezentate anterior. Aceste două forme de supervizare vor fi 
abordate în subcapitolul 4.2. 


D) Sub aspectul accentului în practica intervenţiei, a modului de abordare a 
schimbării realităţii sociale sau a indivizilor, se conturează supervizarea centrată pe 
probleme, căutând soluţii la probleme, şi supervizarea apreciativă, centrată pe 
punctele tari. Practica în domeniu demonstrează că cele mai profunde schimbări se 
obțin atunci când se orientează intervenţia pe punctele tari şi succesele avute, pe 
aspectele care au dat rezultate în alte ocazii, şi nu pe probleme şi aspecte negative. 
Chiar centrarea pe soluţii păstrează în subsidiar orientarea pe problemă, pe 
identificarea cauzelor acesteia, în detrimentul privirii în perspectivă şi a mobilizării 
resurselor. 


3. Metode şi principii de lucru în supervizarea din serviciile de probaţiune 


În România, supervizarea a găsit teren de dezvoltare în domeniul asistenţei sociale, 
unde, odată cu profesionalizarea accentuată a acestui domeniu, au fost preluate şi noi 
modalităţi de formare a personalului şi dezvoltare a competentelor specifice posturilor. 
Practica de până acum arată totuşi o experienţă timidă în domeniul supervizării şi 
inconsecvenţă sub aspectul metodei şi al strategiilor folosite. 


În sistemul de probaţiune, supervizarea se află în faza de debut, fiind introdusă în 
activitatea de formare a noilor consilieri de probaţiune începând cu aprilie 2007. 
Supervizarea este un domeniu sensibil, şi aceasta pentru că sunt mulţi factori care 
determină contextul, stilul şi rezultatele supervizării. „Care sunt scopurile, obiectivele şi 
prioritățile organizaţiei?”, „Ce se speră să se obțină prin supervizare?”, „Cât de motivaţi 
sunt oamenii care lucrează în organizaţie?”, dar şi „Cum experiența supervizării şi-a 
lăsat amprenta asupra sistemului?” - sunt doar câteva întrebări care dau sens şi direcție 
procesului de supervizare demarat. 


Potrivit prevederilor statutare, activitatea consilierului de probaţiune debutant trebuie 
îndrumată de către şeful serviciului unde îşi desfăşoară activitatea sau de către o 
persoană desemnată de acesta, cu experienţă de minimum 3 ani în domeniu (art.11 din 
Legea 123/2006). Aceste dispoziţii se aplică în mod corespunzător şi pentru consilierii 
care la angajare aveau vechimea în specialitate necesară pentru ocuparea unui post de 
consilier de probaţiune definitiv, dar care nu au mai exercitat anterior o funcţie în 
domeniul probaţiunii. 


Este foarte important însă cum va evolua supervizarea în sistemul de probaţiune, 
nivelului superior de management revenindu-i rolul principal de a defini clar scopurile, 
obiectivele şi priorităţile probaţiunii în ţara noastră. Alături de responsabilitatea nivelului 
superior de conducere, în dezvoltarea domeniului supervizării, principiul de bază, care 
dă sens activităţii, poate fi formulat în felul următor: calitatea procesului de supervizare 
afectează în mod direct rezultatele intervenţiei ce se efectuează în lucrul cu beneficiarii 
Serviciului de probaţiune. Şi aceasta pentru că un rol foarte important al supervizorului 
constă în asigurarea şi stimularea motivaţiei consilierilor, iar lipsa acesteia poate afecta 
puternic rezultatele activităţilor. Studii efectuate în sistemul de probaţiune din Marea 
Britanie arată cum un grad ridicat de motivaţie a consilierilor se reflectă în fiecare 
activitate derulată şi, în special, în interesul faţă de metodele de intervenţie şi 
programele derulate: în cazul consilierilor care manifestau un grad puternic de motivaţie 

a fost înregistrată o rată mai mare a prezenţei şi receptivității, a participării şi implicării 
beneficiarilor. 


lată deci motive pentru care supervizorul trebuie să se asigure că toţi cei care 
lucrează direct cu beneficiarii cunosc activităţile principale şi sunt mulţumiţi de munca 
prestată (că nevoile lor profesionale sunt acoperite), că încărcătura de cazuri nu este 
prea mare, că o bună comunicare este asigurată în cadrul echipei. În plus, chiar dacă 
supervizorului îi revine sarcina de a asigura buna îndeplinire a sarcinilor de către 
consilieri şi de a-i sprijini în atingerea unui nivel superior de pregătire, important e ca el 
să se asigure totodată că procesul de învăţare se derulează într-un climat suportiv şi 
pozitiv de pregătire. Supervizorul promovează astfel parteneriatul, munca în echipă şi 
diversitatea. El trebuie să se adapteze totodată diferitelor stiluri de învăţare care există 
în echipă, căci fiecare persoană este unică şi dispune de un proces de învățare şi un 
ritm diferit de a face aceasta. 


O abordare eficientă trebuie deci să fie axată pe diversitate şi diferenţele evidenţiate 
printre cei supervizaţi. În această idee, David Kolb a evidenţiat că pentru a învăța 
eficient trebuie să trecem prin patru procese de învăţare separate: a experimenta în 
concret acțiunea nouă, a observa şi reflecta asupra celor experimentate, a 
conceptualiza şi raționaliza acţiunea (pentru a o defini clar şi a ajunge la o concluzie) şi 
apoi a o pune încă o dată în practică”. 


Experimentarea unei situații noi 


r 
4 


Aplicarea aspectelor învăţate 


DZ 
| ag ) 


Conceptualizare şi Raționalizare 


v— 


Reflectare asupra situației 


7 Linda Gast and Phil Taylor, Supervision Skills for Treatment Managers, National Probation Service for 
England and Wales, 2004, pag. 25. 

Fiecare om are o preferință asupra acestor tipuri de procese. Acest lucru determină 
opțiunea noastră pentru modalitatea de învăţare. Doi copii de o vârstă mică, dar 
apropiată, vor reacţiona diferit poate atunci când vor fi puşi pentru prima oară în situaţia 
de a face ceva nou: amândoi vor experimenta noutatea situaţiei. Unul dintre ei poate 
însă opta ulterior pentru a analiza cum a mers ceea ce a pus în practică şi va adresa 
întrebări pentru a putea integra ceea ce a făcut în universul înțelegerii sale, abia apoi 
încercând să pună din nou în practică ceea ce a înțeles. Celălalt, după experimentarea 
unei situații, va opta însă pentru repunerea imediată a situaţiei în practică: o modalitate 
mai directă, aşadar. Prin urmare, o foarte importantă sarcină a supervizorului este de a 
identifica stilul de învăţare al fiecărei persoane supervizate, de a ţine cont de punctele 
tari ale fiecărui stil în parte, adaptându-şi totodată metodele de supervizare 
caracteristicilor principale. Pentru a face acestea, supervizorul poate folosi un 
instrument prin care poate identifica stilurile de învăţare ale supervizaţilor cu care 
lucrează. 


Unul dintre modele recunoscute ca fiind eficiente pentru determinarea progresului în 
învăţare este modelul motivațional dezvoltat de James Prochaska şi Carlo 
DiClemente. De aceea, foarte important este ca fiecare consilier cu care supervizorul 
lucrează să îşi cunoască punctele tari, dar mai ales pe cele slabe, asociate 
cunoştinţelor, abilităţilor, atitudinilor şi competențelor, dar şi stilului preponderent de 
învăţare. În mod evident motivaţia este un element intern şi ea nu poate fi impusă. 
Persoanele care sunt deschise către analiză şi reflecţie şi sunt motivate suficient 
perseverează în îndeplinirea calitativă a sarcinilor, iar cei care sunt cu adevărat motivaţi 
ating în mod evident obiectivele propuse. O persoană care nu are conştiinţa sau 
deschiderea analizei acestor puncte este puţin „pregătită” pentru a fi inclusă într-un 
proces de învăţare şi formare căci, în mod evident, nu există baza motivaţională 
necesară pentru supervizare. 


Modelul motivaţional este însă o metodă ce asigură eficiență în desfăşurarea unui 
proces optim de învăţare şi formare. El implică principii şi abilităţi asociate lor, care se 
regăsesc în prezentul manual şi pe care nu le vom mai relua. Pentru ca supervizorul să 
determine motivaţia pentru dezvoltare personală şi profesională a celor supervizați, 
aceştia din urmă trebuie însă să se simtă responsabili pentru rezultatele muncii lor şi 
clarificaţi în ceea ce priveşte obiectivele şi ceea ce se aşteaptă de la ei. De aceea, 
supervizorului trebuie să îi fie foarte clar care sunt aceste obiective, iar mesajul său 
iniţial să conţină referiri la ele. Personalul trebuie să fie asigurat de întreg suportul 
necesar. 


Modelarea pro-socială — ca metodă - capătă de asemenea relevanţă şi în 
domeniul supervizării. Comportamentul uman nu poate fi înțeles în izolare. Tot ceea ce 
noi facem este afectat de răspunsurile şi reacţiile celor din jurul nostru. Percepția 
noastră asupra lumii, modalităţile noastre de reacţie sunt rezultatul şi produsul 
interacțiunii trecute şi prezente cu alţii. Fiinţele umane creează problemele, dar şi 
soluţiile împreună. Modul în care fiecare se raportează la ceilalţi determină aşadar şi 
sprijină obiectivele care se doresc atinse în timp. lată de ce principiile modelării pro- 
sociale trebuie să călăuzească orice organizaţie şi orice supervizor în practică. Aceste 
principii se referă pe de o parte la legitimarea adecvată a raporturilor de autoritate, iar 
pe de altă parte, la oferirea adecvată de feedback. 

Principiile care conferă raporturilor de autoritate elemente pro-sociale sunt: 


= consistenţa şi acurateţea abordării, 

=  imparțialitatea, 

= respectarea dreptului la reacţie sau dezacord al supervizatului, 
= respectarea demnităţii celuilalt. 


Principiile care trebuie să însoțească feedback-ul şi care să îi confere 
constructivism, performanţă şi profesionalism în termeni pro-sociali sunt: 


= selectarea momentului şi locului în care să fie oferit, 

= centrarea doar asupra elementelor evidente de comportament, 

= fundamentarea pe observație directă şi descrierea exactă de 

= comportament, 

= explicarea efectelor comportamentului observat, 

= exprimarea opiniei şi perspectivei personale, 

= compararea cu perspectiva supervizatului, 

= explorarea alternativelor în sensul dezvoltării abilităților ce trebuie 

= îmbunătăţite. 

Un model ce poate ghida feedback-ul bazat pe acest tip de principii ar putea fi: 
spune ceva pozitiv, 

spune ceea ce ai auzit sau văzut, 

spune care a fost impactul acelui comportament, 

discutați despre ce ar fi putut fi făcut diferit sau cel puţin ce se poate face 
pentru a nu se mai repeta ce a fost negativ. 


O eo O a 


Pentru că supervizarea implică atât întâlniri individuale, cât şi de grup, o serie de 
principii pot fi asociate procesului de învăţare. Practica evidenţiază că o întâlnire de 
grup poate avea rezultate concludente dacă este bine structurată. 


Principiul structurării reflectă aşadar importanţa firului cursiv al planificării şi 
expunerii ideilor principale într-o formă logică, clară şi explicită. Claritatea este o condiţie 
de bază pentru a facilita plăcere procesului de învăţare. 


Principiul controlului asimilării este, de asemenea, important: informaţia nu 
trebuie livrată în fragmente prea mari. Capacitatea umană de a asimila prea multă 
informaţie este fluctuantă. 


Alături de acestea, în cadrul întâlnirilor de grup din nou principiul feedback-ului este 
foarte relevant: oamenii ştiu în general „lucrurile greşite” pe care le fac şi învaţă făcând 
greşeli, dar ei uită totodată repede ceea ce au învăţat. De aceea, corijarea ariilor de 
îmbunătăţit printr-un feedback clar, dar mai ales repetat, este necesară. 


Pentru ca învățarea unor elemente noi să fie încurajată, principiul 
recognoscibilităţii joacă un rol important. Aceasta presupune ca supervizorul să se 
conecteze la experienţele şi cunoştinţele personale ale supervizaţilor. Apelul la ceea ce 
oamenii recunosc că ştiu sau fac deja permite ca asimilarea cunoştinţelor suplimentare 
să fie facilitată. 


Cunoştinţele asimilate trebuie să capete însă şi utilitate. De aceea, principiul aplicării 
în practică a informaţiei (prin jocuri de rol, lucru pe subgrupe etc.) este esențial în 
întâlnirile de echipă. 

În cadrul întâlnirilor de grup, monotonia este periculoasă întrucât induce starea de 
somn. Din acest motiv este important ca toți participanţi să fie angajaţi în discuţie sau în 
exerciţiile practice. Principiul variaţiei metodelor de lucru/de expunere a informaţiei, în 
cazul supervizării de grup, este astfel indicat. 


4. Aspecte practice privind supervizarea în serviciile de probaţiune 


4.1. Planificarea/etapele supervizării 


Planificarea activităţii de supervizare este o etapă iniţială a supervizării, importantă 
pentru o desfăşurare coerentă şi eficientă a întregului proces. 

Totodată, planificarea supervizării trebuie să fie în concordanţă cu procesul de 
selecţie prin care au trecut noii angajaţi, care cuprinde: selecția de dosare, interviu 
pentru evaluarea motivaţiei şi a abilităţilor, examen pentru verificarea cunoștințelor 
teoretice, iar apoi, testări medicale şi psihologice. Acestor repetate filtre li se adăuga, în 
trecut, o cerință suplimentară — existența unei experienţe practice în probaţiune — 
concretizată prin efectuarea unui număr minim de ore de voluntariat, atestate de către 
serviciile de probaţiune şi Direcţia de probaţiune — sau absolvirea unei forme de 
învățământ postuniversitar cu specializarea în probaţiune. Aceste două condiţii — care 
urmăreau să angajeze în sistem persoane deja familiarizate cu practica şi teoria 
specifice probațţiunii, suplinind astfel lipsa unei forme organizate, coerente, constante de 
formare profesională — nu mai sunt necesare în prezent. Se poate spune că, în prezent, 
sistemul de probaţiune îşi asumă formarea profesională a noilor angajaţi, supervizarea 
dezvoltându-se ca un astfel de proces. 


Supervizarea consilierilor stagiari a presupus organizarea în două etape: 


Supervizarea inițială 


Această etapă urmează imediat finalizării etapelor de selecţie şi numirii în funcţie a 
noilor consilieri (primele săptămâni şi în timpul cursului de formare iniţială). 


Supervizarea iniţială cuprinde ca obiective: 


e comunicarea de informaţii consilierilor stagiari referitoare la activităţile de bază ale 
Serviciului de probaţiune; 


e  exersarea şi dezvoltarea abilităţilor şi atitudinilor necesare pentru exercitarea 
atribuţiilor de serviciu într-un mod corespunzător; 


e familiarizarea cu modul de organizare şi funcţionare a serviciului; 
e integrarea noilor angajaţi în echipa deja formată. 


Principalele activităţi derulate în cadrul supervizării iniţiale sunt: 
e evaluarea stadiului motivaţional, a stilurilor de învăţare a consilierilor stagiari; 
e încheierea acordului de supervizare; 
e susținerea cursului teoretic; 


e asistarea consilierilor stagiari în realizarea activităţilor serviciului. 

Se observă că etapa inițială pune accentul pe aspectele teoretice ale formării 
profesionale şi pe cunoaşterea noilor angajaţi, intercunoaştere, relaționarea cu 
consilierii definitivi. Rolul preponderent revine supervizorului, care este persoana de 
referință în această etapă. Consilierii stagiari se vor raporta cu precădere la supervizor, 
informațiile comunicate de către acesta trebuind să fie în concordanţă cu viziunea 
întregului serviciu. În acelaşi sens, consilierii definitivi şi, mai ales, şeful serviciului vor 
sprijini activitatea de supervizare, înglobând în activitatea echipei obiectivele şi 
metodele recomandate de către supervizor. Consilierii stagiari vor lua contact cu 
aspectele practice treptat, iniţial prin asistare la activităţi, iar apoi prin aplicarea lor sub 
monitorizarea supervizorului. 


Supervizarea continuă 


Sub aspect temporal, după atingerea obiectivelor supervizării iniţiale, consilierii 
stagiari sunt incluşi în activităţile de bază ale serviciului, intrând în etapa supervizării 
continue. Alocarea sarcinilor (număr, complexitate) trebuie realizată de către şeful 
serviciului cu luarea în considerare a aprecierilor supervizorului. Acesta va avea un 
calendar stabilit pentru fiecare consilier supervizat, astfel încât să poată asista la 
activităţile acestora. Asistarea efectivă pe cazuri va fi precedată de o atentă pregătire a 
cazului respectiv, iar apoi de analiza modului de acţiune, acordarea de feedback (cu 
accent pe punctele tari) şi stabilirea noilor paşi (ariile de îmbunătăţire). 


Se poate stabili un algoritm al supervizării continue care să aibă la bază următoarea 
formulă: „lunar, se supervizează câte 3 referate de evaluare şi un caz de supraveghere 
pentru fiecare consilier stagiar.” 


Fiecare activitate va fi derulată cu înştiințarea şi consultarea prealabilă a 
consilierului stagiar şi va exista posibilitatea ca unele dintre activităţile de supervizare să 
se desfăşoare la solicitarea consilierului stagiar, în funcţie de necesităţile pe care le 
resimte acesta. De asemenea, vor fi completate fişe după fiecare activitate, de către 
supervizor, care vor fi aduse la cunoştinţa consilierului stagiar. 


Intensitatea şi frecvenţa supervizării trebuie să ţină cont de stadiul dezvoltării 
profesionale a fiecărui consilier. Astfel, consilierilor debutanţi şi celor cu o experiență 
redusă în probaţiune li se va acorda o atenţie sporită, punându-se accentul pe asistare 
şi exersare, pe când consilierii cu experienţă şi vechime în domenii conexe vor fi 
implicaţi în activităţi, supervizarea concentrându-se pe acordarea de feedback, clarificări 
privind aspectele de practică, identificarea de soluţii şi elaborarea de strategii de 
intervenţie pe cazuri. Alocarea de sarcini şi preluarea de responsabilități către noul 
consilier trebuie realizate treptat, conturându-se astfel rolul consilierului stagiar în cadrul 
echipei. Este necesară menţinerea echilibrului şi a unei comunicări adecvate în cadrul 
echipei, a unei atmosfere constructive şi pozitive. 


Periodic, de regulă la trei luni, se întocmesc rapoarte de evaluare intermediară a 
activităţii de supervizare. Se pun astfel în evidenţă punctele tari ale consilierilor stagiari, 
progresele atinse şi ariile de îmbunătăţire. Treptat, se identifică abilităţile personale şi 
calităţile profesionale necesare pentru stabilirea rolurilor în cadrul echipei şi asumarea 
de sarcini şi de responsabilități. În acest scop, aprecierile supervizorului trebuie să fie 
completate de motivaţia consilierului şi exprimarea dorinţei acestuia de a se implica în 
anumite activităţi, astfel încât preluarea sarcinilor să se realizeze într-un mod natural, 
comun acceptat de către noul consilier şi de către echipă. În acest scop, sunt implicaţi şi 
consilierii definitivi, punându-se în valoare mecanismele din cadrul grupului, precum şi 
rolul şefului serviciului, care va trebui să valorifice stadiul la care a ajuns consilierul 

stagiar, să sprijine activitatea de formare profesională printr-o adecvată alocare a 
sarcinilor şi printr-o comunicare constantă cu supervizorul. 


Modalităţile de lucru prezentate în descrierea diferitelor tipuri de supervizare, 
individuală, de grup, de echipă etc. se recomandă a fi utilizate în combinaţie, în sfera 
acestei forme de supervizare continuă, care nu are o particularitate tehnică aparte. 


Modul de derulare a activităţii de supervizare continuă depinde şi de structura 
echipei — numărul consilierilor definitivi şi a celor nou-angajaţi, volumul de muncă din 
cadrul serviciului, resursele materiale disponibile. 


Un rol important în cadrul supervizării continue este evaluarea, care se realizează 
periodic. Concluziile acestei evaluări sunt discutate de către supervizor cu consilierul 
stagiar, care poate avea observaţii cu privire la modul de derulare a viitoarelor etape de 
supervizare. Cu ocazia acestor evaluări periodice se poate modifica sau completa 
acordul de supervizare, în funcţie de noile obiective propuse. 


Evaluarea finală are loc la sfârşitul perioadei de supervizare prevăzute în acord şi 
va trebui să ofere o imagine de ansamblu a întregului proces, cu sublinierea progreselor 
realizate de către consilierul stagiar, a nivelurilor pe care le-a parcurs în formarea 
profesională. În funcție de rezultatul acestei evaluări, supervizarea poate continua sau 
poate fi finalizată; menţinerea supervizării se impune în cazul consilierilor debutanţi 
până la susţinerea examenului de definitivare. În cazul celorlalţi consilieri, supervizarea 
poate continua pe aspecte punctuale, fie prestabilite, fie ori de câte ori consilierii se 
confruntă cu situaţii noi în practică, necesitând sprijin. 


4.2. Acordul de supervizare 


Fiind o activitate în curs de conturare, până la stabilirea unor reglementări 
amănunțite, care să conţină atât o procedură, cât şi drepturile şi obligaţiile fiecărei părți, 
procesul de supervizare se derulează în prezent în baza unui acord încheiat între 
supervizor şi consilierul supervizat. Încheierea acordului reprezintă o garanţie împotriva 
minimalizării sau neglijării acestui proces, a mecanismelor defensive ce pot fi 
manifestate de către cei implicaţi, prin stabilirea cadrului şi regulilor de desfăşurare. 


Aşadar, părţile acestui acord sunt supervizorul — desemnat în cadrul echipei 
Serviciului de probaţiune — şi consilierul supervizat sau stagiar, care poate fi debutant 
sau consilier angajat în gradul III, II, I, în funcţie de anii de experienţă profesională 
anteriori, dar aflat în primul an de activitate în cadrul probaţiunii. 


Momentul încheierii acordului se situează la începutul perioadei de supervizare, 
nu înainte însă de evaluarea realizată de către supervizor asupra stilului de învăţare a 
consilierului stagiar şi nevoilor de formare profesională a acestuia. Se poate afirma că 
încheierea acordului urmează unei perioade de acomodare, care să permită celor două 
părți să se cunoască, să fie realizată o prezentare adecvată a procesului de 
supervizare. 


Pornind de la rezultatele evaluării efectuate, supervizorul va propune o formă de 
acord consilierului stagiar. Această propunere este necesar să fie discutată, analizată, 
consilierul stagiar având posibilitatea să facă propuneri, observaţii, să solicite explicații. 
Discuţia care precedă semnarea acordului este o modalitate de implicare şi asumare de 
către cele două părţi a rolurilor în procesul de supervizare, a sarcinilor prevăzute în 
acord şi un prilej de clarificare a metodelor de punere în practică. 

Conţinutul acordului este format dintr-o parte fixă, prestabilită — care se referă la 
itemii principali — şi o parte negociabilă — care va fi personalizată pentru fiecare consilier 
stagiar. Prevederile care sunt de regulă prestabilite şi mai puţin expuse modificărilor se 
referă la: enunţarea scopului general al activităţii de supervizare, enumerarea 
activităţilor principale, ariile de supervizare, menţiunile referitoare la modul de 
consemnare a informaţiilor, frecvenţa şi modalitatea evaluărilor, regulile de comunicare 
ierarhică. 


Discuţiile şi negocierile dintre cele două părţi ale acordului se vor purta, în principal, 
în ce priveşte: 


e regulile de desfăşurare, 

e stabilirea obiectivelor specifice ale supervizării pentru fiecare activitate de bază, 
e frecvența, 

e metodele, 

e condiţiile de derulare a activităţii de supervizare, 

e sarcinile supervizorului şi ale consilierului stagiar, 

e situațiile de modificare, încetare, completare a acordului. 


Încheierea acordului de supervizare reprezintă un moment foarte important pentru 
buna funcţionare a întregului proces de supervizare. 


Acordul de supervizare este un instrument dinamic, care va reflecta progresele, 
schimbările intervenite pe parcursul procesului de supervizare. Ca urmare a evaluărilor 
periodice, acesta va putea fi modificat, putându-se adăuga noi obiective sau metode, 
care, de asemenea, trebuie discutate şi stabilite în prealabil de către supervizor şi 
consilierul supervizat. Există posibilitatea prelungirii perioadei de supervizare, cu 
acordul ambelor părţi, după împlinirea termenului stabilit iniţial în acord; acest lucru va 
atrage, bineînţeles, modificarea acordului pentru a reflecta noul stadiu al procesului de 
supervizare. 


Acordul de supervizare poate fi considerat contractul după care va funcţiona 
supervizarea, asigurând responsabilitatea, implicarea ambelor părţi în procesul de 
supervizare. Acesta trebuie să se înscrie în cadrul general de derulare a activităţilor în 
sistemul de probaţiune, să respecte principiile şi valorile consacrate. 


4.3. Paşi în implementarea acordului 


Procedura de lucru în supervizarea activității de supraveghere şi reintegrare în 
comunitate a persoanei condamnate 


Supervizarea activităţii de supraveghere şi reintegrare în comunitate a persoanelor 
condamnate se realizează de către supervizorul de practică, prin acordarea de sprijin 
consilierilor în luarea de decizii eficiente în managementul de caz, în atingerea 
obiectivelor stabilite în planul de supraveghere şi orientarea către bune practici. 


Un prim pas în stabilirea aspectelor practice ale supervizării este stabilirea criteriilor 
de selectare a cazurilor supervizate, care ar putea fi în concordanţă cu: 


e natura infracțiunii, 

e gradul de risc prezentat de persoana condamnată, 
e măsurile şi obligaţiile stabilite de instanţă, 

e termenul de încercare. 

Având în vedere scopul şi finalitatea acestei activități, supervizarea pe cazuri poate 
fi iniţiată la solicitarea consilierului de probaţiune de a i se acorda sprijin în gestionarea 
cazului. 


Spre exemplu, pentru a asigura respectarea reglementărilor legale referitoare la 
formă, conţinut şi termene, dar şi pentru a ne orienta activitatea derulată spre calitate, 
este recomandat ca procesul de supervizare să se focalizeze pe următoarele etape: 


1. Supervizorul poate asista consilierul la prima întrevedere prin: 


e observarea modului în care îi este adus la cunoştinţă conţinutul procesului verbal 
(scopul, obiectivele, modul de desfăşurare al supravegherii, măsurile şi obligaţiile 
impuse de instanţă, consecinţele încălcării lor, reguli de conduită, posibilitatea de a 
solicita asistare, posibilitatea de a formula plângere dacă consideră tratamentul 
aplicat necorespunzător); 


e observarea modului în care se realizează evaluarea situaţiei persoanei 
supravegheate în vederea întocmirii planului de supraveghere. 


Recomandată este şi acordarea de sprijin în pregătirea acestei prime întrevederi, 
cunoscut fiind faptul că această activitate prezintă o mulţime de elemente obligatorii 
potrivit cadrului legal şi indispensabile pentru buna desfăşurare a supravegherii în viitor. 


Pentru că scopul supervizării este îmbunătăţirea practicii, atmosfera creată de 
supervizor şi atitudinea sa trebuie să fie orientate pe sublinierea calităţilor şi a modului 
în care acestea pot contribui la transformarea acelor aspecte (cunoştinţe, abilități, 
atitudini) care nu au fost suficient de bine utilizate. 


2. După conceperea planului de supraveghere, supervizorul încurajează şi sprijină 
consilierul de probaţiune spre a transpune acurat informaţia în cadrul planului de 
supraveghere: în prezentarea nevoilor şi obiectivelor, în evaluarea riscului, în stabilirea 
concordanţei dintre mijloacelor utilizate de către consilier şi măsurile şi/sau obligaţiile 
impuse de instanţă, în corelarea dintre frecvenţa întrevederilor şi nevoile, riscul 
identificat sau măsurile/obligaţiile impuse de către instanţă. 


3. Monitorizarea şi evaluarea permanentă a cazului la 6 luni (analiza modului în care 
evoluţia cazului a determinat schimbări în planul iniţial de supraveghere, analiza altor 
documente care fac referire la evoluția cazurilor). 


Procesul de monitorizare derulat poate viza: 


= modul în care activităţile consilierului de probaţiune sunt orientate în vederea 
atingerii obiectivelor stabilite în scopul depăşirii nevoilor; 


= modul în care este conceput planul de supraveghere sau, după caz, planul de 
asistare (obiectivele planului să fie concepute după metoda SMART (S- 
specifice, M- măsurabile, A- aplicabile, R- realiste, T- încadrate în timp); 


= conținutul planului să respecte standardele: nevoile şi obiectivele propuse 
pentru acoperirea nevoilor, evaluarea riscului, metode de intervenţie propuse în 
vederea atingerii nevoilor şi diminuării riscului; 


= modul în care obiectivele respectă modelul „îmbunătățit de formulare a 
obiectivelor SMARTER (...plus E- evaluate, R- revizuite). 

Procesul de asistare pe parcursul procedurii de punere în practică a cazului de 
supraveghere, precum şi cel de monitorizare trebuie însoţite de unul de sprijin 
consecvent în derularea activităţii curente de supraveghere a consilierului stagiar. Se 
recomandă ca momentele intervenției supervizorului şi formele implicării acestuia să 
alterneze pe parcursul supervizării cazurilor de supraveghere pentru a asigura sprijinul 
consilierului în diferite momente ale managementului de caz. De exemplu, în unele 
cazuri supervizorul poate pregăti împreună cu persoana aflată în stagiu derularea 
primului interviu, într-un nou caz selectat pentru supervizare poate participa / asista la 
derularea primului interviu, în alt caz poate discuta pe marginea planului de 
supraveghere sau a întregului dosar în ansamblu etc. Plasarea intervenţiei 
supervizorului doar în acelaşi moment al verificării „produsului finit? — plan de 
supraveghere sau alte documente din dosar — este de natură a crea un conflict de roluri 
în echipă, prin prisma funcţiei administrative a supervizării. În acest context, o altă idee 
promovată de autorii articolului este cea a îmbinării şi combinării tipurilor de supervizare 
în practica derulată în procesul formării personalului, în acord cu scopul propus, stadiul 
de dezvoltare al echipei şi pregătirea profesională a consilierilor. 


În continuare sunt oferite câteva exemple de aplicaţii cu privire la tipurile de 
supervizare menţionate în cursul materialului (în subcap. 2) ca repere în diversificarea 
metodei de lucru. 


Exemplul nr. 1 — Derularea unei şedinţe de supervizare de grup 


Din experiența practică, supervizarea de grup se pretează mai bine coordonării, sprijinirii 
angajaţilor în identificarea unor soluţii la probleme, în organizarea managementului de 
caz, în analiza unor situaţii specifice domeniului, prin participarea membrilor cu acelaşi 
rang în cadrul echipei sau poziții echivalente în ierarhia organizaţională. 


Distribuţia rolurilor în cadrul unei şedinţe de supervizare de grup este următoarea: 


e prezentatorul - consilierul care îşi expune propriul caz (aflat în supraveghere sau 
asistare) sau propria problemă identificată în practică; alege participanții care vor fi 
consultanţi şi cei care vor fi observatori potrivit propriilor lui criterii, sau prin consultare 
cu supervizorul; 


e observatorii - nu se implică în discuţie, ci doar notează observaţiile pe care le au 
legate de caz, modul de prezentare a cazului, comentariile legate de intervenție ale 
consultantilor; ei vor avea ocazia să prezinte în final ce au observat; 


e  consultanții - pun întrebări pentru clarificare, îl ajută pe prezentator să prezinte cazul, 
să aprofundeze prin întrebări prezentarea cazului, interpretează date furnizate de 
prezentator, analizează cazul, oferă feedback pentru prezentator şi caz; pot interveni 
în final pentru construcţia comună a feedback-ului pe cazul prezentat. 


e  facilitatorul/supervizorul are rol de moderator, încurajează comunicarea, respectarea 
regulilor; se asigură de prezentarea cazului, ajută la punctarea celor mai bune idei, se 
asigură ca întrebările să fie pertinente şi în legătură cu subiectul pus în dezbatere, 
ajută la selectarea celor mai bune observaţii de către prezentator, se asigură că toți 
participanţii respectă relaţiile profesionale existente între participanți; nu se implică în 
oferirea unor răspunsuri din poziția de expert sau consultant; sumarizează cele 
discutate şi anunță data următoarei întâlniri. 


În cadrul şedinţelor ulterioare de supervizare de grup cu aceeaşi temă — se va avea în 
vedere rotirea rolurilor astfel încât fiecare consilier să aibă posibilitatea de a fi observator, 
consultant şi în special să aibă ocazia de a-şi prezenta şi clarifica propriul caz. 


Şedinţele de supervizare de grup sunt oportunități de învățare a consilierilor, accentul 
fiind mutat pe acest proces de dezvoltare. 

Exemplul nr. 2 - Pentru modalitatea de lucru în perechi 


Forma consacrată a supervizării în pereche este cea în care doi consilieri 
supervizați, deci aflaţi în acelaşi stagiu de pregătire profesională, se supervizează 
reciproc în desfăşurarea activităţilor, discutând atât aspecte practice, cât şi impresii 
privind dificultăţile întâlnite în activități similare, modalităţile abordate pentru depăşirea 
lor, temeri şi soluții. 

Ca exemplu de supervizare în perechi se propune şi următorul model, care are la 
bază ipoteza unui serviciu cu un număr iniţial mai mare de 3 angajați, la care se 
adaugă un număr aproximativ egal de consilieri stagiari. Astfel, după etapa de 
supervizare. inițială, se pot forma echipe mixte de consilieri definitivi şi consilieri 
stagiari. În aceste echipe, consilierii stagiari vor asista la modul de realizare a 
atribuțiilor de serviciu în etape stabilite de către supervizor: evaluare, supraveghere, 
asistență şi consiliere, activităţi administrative, de management informaţional şi relaţii 
publice. 


Urmează, în cadrul aceloraşi echipe mixte, inversarea rolurilor: consilierul stagiar va fi 
asistat de către consilierul definitiv în gestionarea cazului alocat. 


Fiecare membru al echipei va împărtăşi cu supervizorul experiența avută, ce a fost 
dificil, ce a găsit util, impresiile asupra sesiunii de supervizare. 

După discutarea fiecărui caz în echipe are loc o analiză aprofundată în cadrul 
şedinţelor de supervizare, individuale şi de grup, în care vor fi discutate aspectele 
practice observate, neclarităţile, dificultăţile, utilizându-se şi jocuri de rol sau alte 
tehnici de grup, pentru exemplificare şi exersarea de abilități şi atitudini. 


Exemplul nr. 3 — Şedinţa de intervizare 


Intervizarea, ca şi supervizarea de grup, se poate realiza pe marginea unui caz, a 
unui studiu, dar, spre deosebire de supervizarea de grup, rolurile în cadrul întâlnirii nu 
sunt foarte specializate, iar moderatorul poate fi o altă persoană, nu în mod 
obligatoriu supervizorul. Intervizarea este focalizată pe identificarea de soluţii cu 
aplicabilitate practică în situația respectivă mai mult decât un exerciţiu de 
formare/exersare a consilierilor. 


Regulile intervizării sunt: 

=  Nujudeca; 

=  Acceptă calitatea prezentată a muncii desfăşurate de colegul tău; 
= Oferă feedback constructiv; 


=  Ajută-ţi colegul să-şi îmbunătățească atitudinea/calitatea profesională a activităţii 
pe care o desfăşoară; 


= Fiecare este responsabil pentru un bun proces de intervizare, respectând şi 
folosind paşii şi regulile intervizării. 


Etapele (paşii) intervizării: 

1. Pregătirea: 

a) prezentarea cazului (descriere făcută de către un consilier) 

b) sublinierea dificultăţilor, ce se doreşte a se învăţa, ce se vrea descoperit 

Notă: 
Materialul se pune la dispoziţie cu o săptămână înainte de data stabilită pentru 
întâlnire; fiecare participant trebuie sa aibă timp să studieze cazul. 


2. Se stabileşte moderatorul. Moderatorul este în principal responsabil de derularea 
procesului de intervizare, de conducerea întâlnirii. 


3. Consilierul îşi prezintă cazul (în întâlnirea stabilită). Acesta arată colegilor: 
- cum este/a fost lucrul cu beneficiarul în cazul prezentat 

- ce este/ce a fost dificil 

- ce doreşte sa îşi clarifice, să învețe. 


În această fază, grupul de colegi participanţi nu intervine, nu oferă feedback, ci doar 
ascultă. 


4. Colegii pot începe să pună întrebări de clarificare, pot cere mai multe informații 
pentru completarea informaţiilor. 


5. Consilierul cere impresiile şi opiniile colegilor în legătură cu cazul. Acestea nu vor 
fi detaliate. Se va exprima numai esentialul (nu se fac remarci cu privire la abordarea 
cazului de către consilier). 


6. Consilierul cere sugestii colegilor în legătură cu abordarea cazului respectiv. 

7. După obţinerea sugestiilor, consilierul spune ce a fost/ce este util pentru ea/el - 
după discuţiile purtate. 

Ultima fază este evaluarea/feedback-ul: 


8. | se acordă consilierului posibilitatea de a reacționa cu privire la întreg procesul de 
intervizare derulat şi la atmosfera în care s-a desfăşurat. Moderatorul îl întreabă pe 
consilier: 


- Ce a învăţat în legătură cu cazul prezentat; 

- Ce a învăţat în legătură cu modul de a aborda un client aflat în acea situație. 

9. Moderatorul acordă feedback colegilor cu privire la modul în care au participat la 
procesul de intervizare. 

10. Moderatorul cere opinia grupului în legătură cu îndeplinirea rolului de moderator 
(sugestii, critici constructive etc.). 


Experienţa în domeniu atrage atenţia şi asupra altor aspecte ce se subscriu 
suportivităţii, în ansamblu, şi funcţiei terapeutice sau meditative a supervizării, în 
special. Conceptul de nursing triad utilizat de Peter Hawkins şi Robert Shohet în 
Supervision in the helping proffesions se referă la faptul că supervizorul facilitează 
descărcarea emoţională a supervizatului, permiţând exprimarea trăirilor afective în 
cadrul securizant al relaţiei de supervizare. Astfel, crearea unui spaţiu relaţional a cărui 
dinamică să permită exprimarea tensiunilor, temerilor, frustrărilor pentru a evita 
sindromul de burn out ° (epuizare). 


Supervizorul este provocat să-şi folosească cunoştinţele, abilităţile, deprinderile 
competențele pentru a-şi integra rolul de educator/formator cu cel de sprijin în procesul 
de administrare a managementului de caz, pentru că de cele mai multe poate fi tentat 
să-şi interiorizeze doar un rol. 


8 Peter Hawkins şi Robin Shohet, Supervision in the Helping Professions, Open University Press, Mc Graw- 
Hill Education, UK, 2006, pp. 27-29. 

4.4. Evaluarea activităţii de supervizare 


Evaluarea este un proces continuu ce însoţeşte întreaga activitate de supervizare şi 
care susține de altfel întreg procesul de învăţare. Ea este a activitate derulată în 
tandemul creat din supervizor şi supervizat. Aceasta este bazată pe observații şi reflecții 
ale celor două părţi implicate. 


Evaluarea intervine în diverse momente ale procesului supervizării, atât în faza 
debutului consilierului în activitatea legată de probaţiune, cât şi de-a lungul activității 
sale, susținând progresul. Aceasta se finalizează — prin trasarea unor concluzii finale, 
rezultate — în momentul în care încetează perioada stabilită în acordul de supervizare. 


Indicatorii incluşi în evaluarea realizată de supervizor se raportează la standardele 
de performanţă cerute de organizaţie şi suni legate în special de calităţi esenţiale ale 
consilierilor care dau formă şi asigură îndeplinirea activităţilor de bază ale probaţiunii în 
condiţii eficiente de practică. 


Calitățile definite în acest moment de unitatea centrală ce coordonează activitatea 
locală a serviciilor de probaţiune sunt conturate sub forma unor cerinţe sau rezultate 
aşteptate şi sunt centrate pe câteva arii principale de activitate: 


Exemplificare - cerinţe generale sau rezultate aşteptate”: 


a. Referatele de evaluare (RE): 


e Sursele de informații sunt identificate şi verificate de câte ori posibil 

e Sursele de informații sunt relevante/obiective 

e RE contine o analiza a infracțiunii 

e RE oferă informații relevante 

e Informațiile din capitolul „Date...” se corelează cu cele din capitolul „Factori ...” şi 
„Perspective...” 

e Perspectivele sunt în acord cu nevoile/factorii identificați şi sunt realiste 

e RE respectă cerințele legate de formă şi termene 


b. Supraveghere/asistenţă: 


e La începutul supravegherii, drepturile şi obligațiile sunt explicate pe deplin şi pe 
înțelesul beneficiarului 

e Sunt evaluate detaliat nevoile/problemele 

e În funcţie de nevoi sunt stabilite obiective realiste (pentru diminuarea riscului de 
recidivă) 

e  Beneficiarul este implicat în stabilirea obiectivelor 

e  Beneficiarul este motivat spre rezolvarea problemelor şi atingerea obiectivelor 

e Se colaborează cu organizațiile care pot sprijini procesul de reintegrare (atingerea 
obiectivelor) 

e Planul este revizuit când apar modificări/când se ating sau se schimbă obiective 
(re-evaluare risc) 

e Frecventa întâlnirilor este corelată riscului, nevoilor, măsurilor şi/sau obligațiilor 
stabilite de instanță 


° Sub rezerva că aceste cerinţe şi rezultate vor fi adaptate continuu în funcţie de standardele ocupaţionale şi 
criteriile de evaluare a performanțelor anuale ale consilierilor de probaţiune. 

c. Competență: 


e Redactare (se exprimă în scris fluent, clar, utilizează corect vocabularul şi 
foloseşte limbaj corespunzător în documentele elaborate) 

e Rezolvarea problemelor (gândeşte pozitiv, analizează dificultăţile, identifică soluţii 
alternative, alege soluţia adecvată — balanţa avantaje/dezavantaje, pune în 
practică soluţia identificată, evaluează rezultatele obținute) 

e Planificare strategică (prevede cerințele unei sarcini, oportunitățile, posibilele 
riscuri şi consecinţe, anticipează soluţii, îşi programează activităţile, îşi 
organizează resursele pentru îndeplinire eficientă a atribuţiilor) 

e Analiză şi sinteză (interpretează un volum mare de informaţii, identifică şi 
valorifică constantele şi elementele noi, selectează aspectele esențiale şi le 
reuneşte într-o formă prescurtată) 

e  Autoperfecţionare//alorificarea experienţei dobândite (interes pentru 
îmbunătățirea activităţii practice, capacitate de a transpune în practică 
cunoştinţele şi deprinderile dobândite) 

e  Creativitate/iniţiativă (se implică în soluționarea problemelor şi realizarea 
obiectivelor, inovaţie în găsirea unor căi de optimizare a activităţii, atitudine 
pozitivă față de abordările noi) 

Exemplificare - cerințe specifice: 

e  Comunicare/ascultare/reacții: 


Are contact vizual 

Arată interes (cu sau fără cuvinte; verbal sau nonverbal) 

Are o poziţie a corpului deschisă 

Foloseşte un ton şi un ritm calm, 

Ascultă atent (urmăreşte reacția interlocutorului) 

Pune întrebări deschise (explorează) 

Cere clarificări 

Reflectă 

Exprimă empatie 

Transmite informaţii/opinii clare/ferme 

Transmite reactii constructive şi bazate pe dovezi clare (de comportament): 
nu judecă, nu face interpretări, nu critică distructiv 

Evită argumentarea/moralizarea 

Îşi adaptează stilul la stilul de învăţare şi la diversele nevoi ale interlocutorului, 
Îşi structurează interviul 

Sumarizează discuţia 

Stabileşte un program comun şi respectă agenda stabilită 

Acceptă faptul că ceilalți pot face lucrurile în mod diferit 


e Atitudine pro-socială: 
=  Încurajează comportamentele pozitive, atrage atenţia (asertiv) asupra 
comportamentelor negative 
Este respectuos şi punctual 
Este cinstit, constant şi impartial (obiectiv) 
Este deschis şi rezonabil (flexibil) 
Recunoaşte că suntem modele pentru ceilalți 
Înțelege alte perspective 
Doreşte să înveţe mai multe (cunoştințe/abilități/atitudini) despre sine/despre 
ceilalți — în general (dezvoltare personală/profesională) 

Aceste cerințe dau contur astfel imaginii generale a consilierului (profilului 
consilierului supervizat), ele reprezintă repere spre care se orientează întreg procesul 
de învăţare şi conturează ariile de intervenţie ale procesului de supervizare. Procesul de 
evaluare care însoţeşte activitatea de supervizare este, de asemenea, bazat pe 
identificarea calităţilor deja deţinute şi a ariilor ce necesită îmbunătăţire, având ca 
indicatori ai rezultatelor aşteptate la finalul perioadei de lucru această listă. 


5. Concluzii şi recomandări privind dezvoltarea practicii în domeniu 


Comparând experienţa altor state în domeniul supervizării, prezentată pe scurt în 
partea de început a materialului (reflectată atât în literatura bogată de specialitate, cât şi 
în modele de practică dezvoltate) cu debutul de un an al supervizării în probaţiunea din 
România, observăm că acest model de practică în sfera formării personalului prinde 
contur, chiar dacă, în contextul sociopolitic actual, infrastructura şi resursele sistemului 
de probaţiune sunt mult subdimensionate. 


Supervizarea promovează competența,  responsabilizarea şi feedback-ul 
consecvent. Aceasta trebuie să devină o practică recunoscută de organizație pentru 
îmbunătăţirea serviciilor, pregătirea consilierilor, dezvoltarea sănătoasă a organizaţiei. 
În cadrul echipei, dezvoltarea practicii supervizării implică disponibilitate şi efort din 
partea fiecăruia, în raport cu rolul deţinut în echipă. Astfel, din partea şefilor serviciilor 
supervizarea solicită interes pentru a asigura condiţiile şi contextul desfăşurării activităţii 
de îndrumare a consilierilor sau pentru a echilibra volumul de muncă al consilierului 
supervizor în scopul de a permite derularea activităţii. Nu în ultimul rând, este 
importantă colaborarea şefului serviciului cu supervizorul de practică în vederea agreării 
ariilor de îmbunătăţire a aspectelor de practică (acomodarea punctelor de vedere şi 
comunicarea aceluiaşi mesaj către consilieri). Din partea supervizorului, dezvoltarea 
practicii  supervizării solicită preocupare şi înclinare pentru autoperfecţionare, 
respectarea principiilor evaluării şi supervizării, asumarea rolului său în echipă, iar 
pentru consilierii de probaţiune implicaţi în proces, disponibilitate în a respecta condiţiile 
stabilite de comun acord, asumarea procesului de formare personală şi profesională. 


Pentru a asigura această armonie a responsabilităţilor, se impune consolidarea 
rolului supervizorului la nivel instituțional, în sensul de a oferi autoritate şi legitimitate 
intervenției acestuia. Pregătirea continuă a supervizorilor pentru aplicarea metodelor şi 
instrumentelor de supervizare va trebui să consolideze aceasta recunoaştere a rolului. 


La nivel instituţional, probaţiunea mai are multe de întreprins în sfera clarificării şi 
consolidării practicii supervizării, atât în cadrul normativ, cât şi în cel organizaţional. 
Supervizarea poate fi gândită ca un proces intensiv de formare şi îndrumare a noilor 
angajaţi sau unul continuu pentru tot personalul. Decizia pentru unul sau altul dintre 
modele nu aparţine autorilor prezentului material. Se pot însă imagina câteva forme de 
organizare a supervizării cu accent pe formarea continuă sau existența unui stagiu 
intensiv de formare a profesioniştilor, fără a intra în alte detalii tehnice. 


Un model ar putea pleca de la situaţia prezentă, grefată pe prevederile actualului 
statut a personalului de probaţiune, în care noii consilieri sunt îndrumați în activitate de 
către o persoană cu experienţă, pe perioada unui an de stagiu, până la definitivare. 
Chiar dacă încheierea perioadei de un an nu coincide temporal cu promovarea 
examenului de definitivare, această menţiune stabileşte o perioadă în care se 
încadrează formarea noilor consilieri. 


442 


Un alt model ar pleca de la identificarea şi conturarea a trei stadii de dezvoltare 
profesională. În aprecierea stadiilor de dezvoltare profesională se va avea în vedere 
calitatea activităţii derulate. Spre exemplu, cele trei stadii de dezvoltare ar putea fi: 
stadiul iniţial, stadiul de îmbunătăţire şi cel de menţinere. Stadiul iniţial implică situaţiile 
în care nu sunt cunoscute şi respectate criteriile necesare în activitatea de întocmire a 
referatelor şi în realizarea activităţii de supraveghere şi reintegrare. Consilierii nou-intraţi 
în serviciu ar putea fi încadraţi în stadiul iniţial în vederea formării abilităţilor necesare 
derulării activităţilor de probaţiune. Stadiul îmbunătăţirii implică existența unor 
neconcordante în activitatea consilierului între planificarea obiectivelor şi implementarea 
acţiunilor sau dificultatea de a extrage aspectele relevante în cazul evaluărilor, de a fi 
sintetic şi analitic. Stadiul de menţinere presupune cursivitate în derularea activităţilor, 
respectarea criteriilor; se urmăreşte menţinerea calităţii activităţii. Organizarea 
supervizării în acest mod promovează ideea educaţiei permanente a profesioniştilor 
dintr-un domeniu şi disponibilizarea către organizarea unor sesiuni de formare la nivel 
naţional, adaptate nevoilor de învăţare identificate la nivel local, care să asigure progres 
permanent. 


O altă formă de organizare a supervizării ar îmbina cele două modele prezentate 
anterior şi a celor două principii ce stau la baza lor. Modelul III presupune derularea unui 
stagiu obligatoriu de supervizare pe o perioadă determinată, care să se finalizeze cu o 
evaluare, continuarea supervizării depinzând de rezultatele acelei evaluări. În acelaşi 
mod se poate gândi iniţierea sau reluarea supervizării activităţii personalului echipei sau 
organizarea unor sesiuni de formare de scurtă durată, adaptate nevilor de învăţare 
imediate, în raport cu rezultatele obținute de personal în urma aplicării criteriilor de 
evaluare a performanţelor anuale. 


Punem în discuţie analiza acestor modele posibile de dezvoltare, precum şi 
identificarea altora, adaptate specificului sistemului, pentru formarea şi dezvoltarea 
profesională a resursei umane proprii, scopul final fiind oferirea unor servicii de calitate 
în şi pentru comunitate. După practica predominant „empirică” a primului an de 
supervizare în sistemul de probaţiune se simte nevoia dezvoltării unei strategii pentru 
formarea noilor consilieri, domeniul probaţiunii fiind programat să se dezvolte în 
contextul recomandărilor comunităţii europene, dar şi al noilor modificări de cod penal 


autohton. 

